
Forord 


Denne boka handler om hvordan klassiske sangeres løpebaner og sosiale 
praksis konstitueres. Hensikten er å søke en mer nyansert og helhetlig 
kunnskap om profesjonelle sangeres mulighetsbetingelser gjennom opp- 
vekstår, studietid og yrkesliv samt overgangene mellom disse livsfasene. 
Usikkerhet er et gjennomgående omdreiningspunkt i boka. Med utgangs- 
punkt i livshistorisk materiale og den komplekse relasjonen mellom det 
individuelle og kollektive, forstås sangeres erfaringer i lys av historiske, 
sosiale og kulturelle mønstre som former løpebanene og strukturerer den 
sosiale praksisen på bestemte måter. Her legger den klassiske sangens tra- 
disjon sterke føringer. Studien har en tverrfaglig tilnærming, men den 
overordnede teoretiske rammen er fundert i Pierre Bourdieus praksis- 
teori. Det pluralistiske livsløpsperspektivet utgjør grunnlaget for forståel- 
sen av prosesser og endring over tid. Det usikre i sangerlivet har med 
covid-19 fått et utvidet meningsinnhold. Denne boka handler om tiden 
før koronapandemien våren 2020 rammet kulturlivet hardt. 

Boka henvender seg til de som utdanner seg til sangeryrket, samt 
andre som har interesse av sanger-, musiker- og musikkutdanningsfeltet, 
profesjonsforskning og forskningsfelt knyttet til utøvende kunstnere. 
Boka er en revidert utgave av doktoravhandlingen Det usikre sangerlivet: 
En livshistoriestudie på langs og på tvers i klassiske sangeres sosiale praksis 
(Strøm, 2018). Mye av innholdet er beholdt, men all tekst er gjennom- 
gått på nytt og enkelte delkapitler er fjernet, redusert eller omarbeidet. 
Stor takk til Elin Angelo, Sven-Erik Holgersen og Jostein Greibrokk for 
klargjørende kommentarer og oppmuntring til videre arbeid med mono- 
grafien. Takk til Nord universitet, Fakultet for lærerutdanning og kunst- 
og kulturfag og til alle som bidro med faglige innspill til det opprinnelige 
manuset, ikke minst Kåre Fuglseth og Sissel Høyem Aune som med klok- 
skap og tålmodighet fulgte meg gjennom prosjektet. Takk også til Per 
Mangset, Svein Haugsgjerd, Randi Kaarhus og Øivind Varkøy for uvur- 
derlige tilbakemeldinger og gode råd underveis. 


FORORD 


Ved å dele raust av egne livserfaringer om sangerlivet med entusiasme 
og åpenhet, takker jeg med ydmykhet og respekt de 14 skandinaviske san- 
gerne som utgjør selve fundamentet i boka. Boka hadde heller ikke blitt 
realisert uten økonomisk støtte fra OA-fondet og Avdeling for forskning 
og utvikling ved Nord universitet. Takk også til forlaget og NOASP- 
redaksjonen som valgte å tro på bokprosjektet. Til slutt takker jeg familie, 
venner og kollegaer for all støtte og oppmuntring. En spesiell takk til Ann 
Karin Orset og Rune Hestad Jenssen for inspirerende samtaler og heiarop 
underveis. Boka dediserer jeg de to som står meg aller nærmest, Ola-Kåre 
og Sigve. 


Bodø, februar 2021 
Regine Vesterlid Strøm 

Summary 


Uncertainty at many levels in classical singers career trajectories and 
professional practice is a fulcrum in this book. Produced through life his- 
tory interviews with 14 professional Scandinavian singers, born between 
1945 and 1978, the study follows the participants’ experiences of possibili- 
ties and limitations of action through their life course. It obtains some of 
the prerequisites that underpin the practical knowledge of the singer con- 
sidering the cultural traditions of classical singing and the hierarchical 
field of music the singers aim for and act within. The overarching theore- 
tical framework is founded in Bourdieu's theory of practice, but the study 
has an interdisciplinary approach. Here, the pluralistic life course per- 
spective forms the basis for understanding processes and changes over 
time. The study shows how singers’ choices and strategies, reflections, 
opinions and preferences, can be understood in relation to their backgro- 
unds, and their social positions in the classical music field where music 
is the interconnecting element. A comprehensive feature of the research 
material is how uncertainties are expressed as assessments as an answer 
to the uncertainty that characterizes singers as well as singing education, 
singing performance and the singing profession. This dominant practice 
of assessment is interpreted as a circular phenomenon, where the assess- 
ment culture becomes a consequence of uncertainty, while increasing 


uncertainty. 


11 


Del I 


Introduksjon 


Entré 


Utdrag fra intervju med sopranen «Gitte», som er heltids klassisk sanger: 


Før jul skulle jeg synge med et vokalensemble i et utdrag fra Messias. Når jeg 
er medi denne type prosjekter, pleier det å være sånn at vi alle sammen syn- 
ger i koret og så får alle en solo. I denne konstellasjonen fikk alle andre noe å 
synge foruten meg, og jeg syntes det var så forferdelig. Jeg kunne ikke forstå 
det. [...] Med til historien hører det selvfølgelig bakenforliggende ting, som 
at den andre sopranen er dirigentens høyre hånd. Hun er produsent, men det 
finnes ikke penger å utbetale for jobben hun gjør. Lønnen er at hun får lov 
til å synge soli når vi har konsert. Jeg hadde det så ille under konserten. Jeg 
tenkte at dette nesten var ren mobbing; at alle fikk en sjanse til å tre fram, 
bare ikke meg. Men det ble snakket i krokene under prøvene: - Du skulle jo 
også ha sunget noe! Det er for dårlig. Du synger da mye bedre enn henne! 
Og det vet jeg bare, at vi har forskjellig type stemmer. Hun skulle blant annet 
synge en stor Scarlatti-kantate med forskjellige satser, ikke sant? Hun skulle 
også synge «Rejoice» og resitativet, og så tenkte jeg: - Syng da din Scarlatti 
og gi meg «Rejoice». 

Det var også en tredje sopran med, hun har vært i ensemblet noen år. De 
er ikke så glad i klangen hennes, så hun er på vei ut. Derfor har de spurt 
meg om jeg kan være med litt mer fast. Men hun fikk også en solo! Under 
prøvetiden var jeg ute og spiste med en av de mannlige sangerne, en eldre 
herre som har sunget tenor hele sitt liv i alle mulige settinger og som kjenner 
dirigenten her veldig godt. Jeg ba han om å forklare hvorfor denne sopranen 
som de mener jeg skal erstatte i ensemblet fikk en solo, mens jeg ikke fikk 
noen. Og så forsto jeg plutselig det hele: Det var et politisk spill! Det var ikke 
musikken som var i sentrum. Nei, det var dirigenten og hans ambisjoner. Det 
hele handlet om at han hadde søkt jobb og gjerne ville ha en fot innenfor kon- 
servatoriet på instituttet hvor denne sopranen er leder. Jeg ble sjokkert, selv 
om jeg faktisk syntes at hun sang godt og var en av de få som virkelig kunne 
stå inne for det. Det var deilig å lytte på, så for musikkens skyld var det «fair» 
nok. Men bakgrunnen for det hele var jo helt absurd. 

Jeg kan huske at jeg har vært i situasjoner hvor jeg har merket at det har 
satt seg i kroppen. Og det gjorde det på disse julekonsertene. Altså, det set- 
ter seg i nakken. Jeg blir anspent. Jeg tror det er en kroppslig beskyttelse på 
en eller annen måte. For selv om man har denne følelsen inni seg, er man 
nødt til å være profesjonell. Har jeg sagt ja til å være med på konsertene, så 
kommer jeg selvfølgelig. Jeg kan ikke spille diva og melde meg syk. Men jeg 

ENTRÉ 


var fullstendig anspent [...]. Na vet jeg heldigvis med meg selv at jeg synger 
bedre enn hun som er produsent, men følte meg uvel fordi jeg tenkte: - Hvor- 
for utsetter hun oss for dette? Og hvorfor utsetter hun seg selv for dette? Jeg 
tror kanskje at hun selv synes det gikk fint. Men hun kunne jo godt merke på 
meg at jeg var utilfreds, ikke sant? Jeg var jo helt taus. Jeg ba etter hvert om å 
få snakke med henne, men det ble ikke noe av før en god stund etter konser- 
ten. Da hadde vi en lang samtale. Hun fortalte meg at hun hadde vært så sli- 
ten i den perioden og det var så mange store ting fordi hun var produsent og 
hun skulle svare på så mange spørsmål, hadde mye å gjøre, ja, et stort offer! 
Og så sa hun til meg: - Det eneste jeg tenkte på var å overleve og synge.- Ja, 
men søteste du, jeg kunne godt høre på deg at du var sliten, hvorfor tok du 
på deg så mye? spurte jeg. - Jeg er ikke en diva, jeg er ikke sånn, sa hun. Et 
av hennes argumenter var at når hun selv hadde sunget i andre ensembler, 
måtte også hun akseptere at det var en annen sopran som sto der framme, 
og det hadde jo heller ikke vært noe morsomt. Da tenkte jeg bare: «Hvorfor 
skal du gjenta noe som du selv ikke liker?» 

Man vil så gjerne stå fram og være solist, men det er også noe som heter 
å være solidarisk med sine kollegaer. Man vet aldri når man får bruk for hver- 
andre, og det skaper et mye bedre arbeidsklima hvis man bare tenker seg litt 
om og lar alle få en del av kaken, særlig i sånn type prosjekter. Jeg synes det 
er meget viktig at alle har det godt. For så får jeg det mye bedre, ikke sant? 
For hvis min kollega ikke har det bra - det blir en sånn negativ tendens. Jeg er 
ingenting uten min makker. Jeg er ingenting uten orkesteret. Jeg er ingenting 
uten koret. Vi er «in it together!» Og alt smitter over på hverandre. Det kan 
man kanskje ikke forstå når man er 25 år og en ung sanger. Men når man er 
en moden sanger, så skal man forstå. 

KAPITTEL 1 


Klassiske sangeres løpebaner og 
sosiale praksis 


I often wonder just what will become of those bright talents 
when their dreams of a life on the stage arent realised. [...] 
in recent years, we have done a magnificent job of turning 
out fabulously trained performers with no place to play. 

— Renée Fleming (2005, s. 61) 


Inngangsfortellingen til denne boka gir et særegent og personlig innblikk 
i en sangers erfaringsunivers, men også kunnskap om sangerverdenen 
generelt. Slik kunne det like gjerne ha vært min egen fortelling situert i 
en annen tid, på et annet sted og med andre involverte aktører. Fortellin- 
gen illustrerer at sangerverdenen kan framstå hierarkisk og fylt av store 
motsetninger, av både konkurranse og samstemmighet. Slik reflekterer 
og aktualiserer fortellingen en rekke aspekter ved klassiske sangeres sosi- 
ale praksis, både kunstnære og stemmekroppslige erfaringer, men også 
handlinger og mønstre som er knyttet til sosiale og kulturelle forhold og 
til makt. Alle disse faktorene står i nær relasjon og er komplekst sam- 
menvevd. I analytisk sammenheng vil det ikke bare handle om å rette 
søkelyset mot det sangere selv opplever betydningsfullt, deres refleksjo- 
ner, vurderinger, verdier og holdninger, men også om å fange inn det som 
gjemmer seg for blikket; det vil si de mulighetsbetingelser som driver 
handlingene fram uten at aktørene nødvendigvis er seg dette bevisst 
(jf. Bourdieu, 2007a, 2007b). Dette kan rokke ved de subjektive forestil- 
lingene sangere tar mer eller mindre for gitt, meg selv inkludert. Selv om 
opptakten innledningsvis bare framstiller enkelte sider ved sangerlivet, 
peker fortellingen inn mot et tema og et felt hvor noe står på spill knyttet 
til makt, seleksjon og hierarki. I kontrast til dette står den energikilden 
som har sitt anker i sang- og musikkutøvelsen selv. Hvorvidt sangere er 
«in it togheter» gjenstår å se. 

KAPITTEL 1 


1.1 Mer enn et yrkesløp? 


Når framtidige klassiske sangere entrer musikkutdanningsinstitusjonene, 
er de vanligvis fulle av entusiasme og høye forhåpninger om suksess som 
solister på den utøvende musikkarenaen. Gjennom studietiden drømmer 
de fremdeles om en solistkarriere, men for de fleste blir ikke drømmen til 
virkelighet etter fullført utdanning i møte med et uforutsigbart og mettet 
arbeidsmarked (Gembris & Langner, 2006, s. 163). Av ulike årsaker jus- 
terer mange kunstnere sine ambisjoner underveis og erkjenner at de har 
begrensede karrieremuligheter, mens andre aldri gir opp (jf. Mangset, 
2004, S$. 248). Både i Norge og internasjonalt finnes det få faste stillinger 
for utøvende klassiske sangere. Et betydelig flertall driver derfor frilans- 
virksomhet på heltid eller deltid, som solister og/eller ensemblesangere. 
Mange kombinerer dessuten annet inntektsgivende arbeid av ulik art og 
størrelse med egen sangerkarriere. Et mindretall oppnår hurtig avanse- 
ment, mens de fleste bruker mange år på å etablere seg i markedet. Flere 
faller også fra, enten under utdanningen eller etter at de har prøvd seg 
noen år i yrkeslivet. Med stigende alder daler gjerne etterspørselen, for 
noen stemmefag mer enn andre, og ofte ebber karrieren ut altfor tidlig i 
forhold til sangernes egne krav og ønsker. 

Valg av tema i denne boka er knyttet til eget yrkesfelt. Som deltids 
klassisk frilanssanger gjennom 23 år har jeg vært vitne til ulike episoder 
i musikkfeltet hvor sangere, musikere, dirigenter, regissører, oppdrags- 
givere eller andre tilknyttet musikkverdenen har vært involvert. Personlig 
har jeg også fått kjenne på kroppen hva det innebærer å være sanger, både 
på, bak og utenfor scenen. Atskillige fruktbare og stimulerende musikal- 
ske møter og samtaler med sangpedagoger, sangerkolleger, akkompagna- 
tører og andre musiker- og kunstnerkollegaer har funnet sted i løpet av 
disse årene, i eller utenfor konsertsammenheng. Med musikken som det 
sentrale bindeleddet, har samtalene naturlig nok oftest omhandlet musi- 
kalske, interpretatoriske, sceniske og stemmefaglige temaer. Men ofte 
har dialogen på et eller annet tidspunkt dreid over mot andre sider ved 
yrkesutøvelsen. Her har personlige opplevelser, vurderinger og erfaringer 
knyttet til utenommusikalske forhold i sangerpraksisen gjerne vært fram- 
tredende. Det bemerkelsesverdige er at usikkerheten jeg har sett komme 
til uttrykk, har gjort seg gjeldende uavhengig av om sangerkollegaene har 

vært heltids- eller deltidssangere, frilansere eller fast ansatte, anerkjente 
eller ukjente på den nasjonale eller internasjonale arenaen. Ofte har jeg 
reflektert over hvordan denne usikkerheten oppstår, og hva som skal til for 
å mestre sangerlivet i alle dets aspekter. I et mangfoldig musikkfelt og en 
sosial praksis preget av uforutsigbarhet og tvetydighet, er det utfordrende 
å (be)gripe de sammenvevde mønstrene som stadig er i bevegelse. Motiva- 
sjonen for denne studien er nettopp fundert i et behov for å undersøke og 
forstå relasjonen i disse mønstrene ved å søke etter mulige sammenhenger. 

Musikere starter vanligvis med musikalske aktiviteter i tidlig barn- 
dom. Som en følge av instrumentets egenart, skiller sangere seg fra andre 
musikere på flere måter, også med hensyn til starttidspunkt. Den aktive 
bruken av begrepet løpebane i boka indikerer likevel at de mange faktorer 
som avgjør en sangers bane og valg av yrke, ofte kan spores til oppvekst- 
årene. I videste forstand kan en løpebane (trajectory) sies å være alt som 
finner sted mellom de to ultimate overgangene liv og død." Umiddelbart 
kan en løpebane, eller «livsløpsbane» som Danielsen (2001, s. 11) kaller 
det, henspille på en rotfestet anskuelse om kontinuitet og forutsigbar- 
het. Forventningene om at en løpebane har retning som varer over tid, 
betyr ikke det samme som at den er lineær. Løpebaner kan beskrives som 
langsiktige mønstre av stabilitet og endringer som vanligvis involverer 
krumspring, uventet kurs og multiple overganger (Elder et al. 2004, s. 8; 
George, 1993, S. 358). Thorsen (2005) definerer på sin side lopebaner som 
«forgreininger», det vil si «de mønstre og sammenflettinger som skapes 
i livet mellom roller og faser på ulike områder, som utdannelse, yrkesak- 
tivitet, familieliv» (s. 71). I livsløpsperspektivet refererer følgelig termen 
løpebane til en individuell livsbane innenfor et særskilt område av livet, 
for eksempel knyttet til familie eller arbeid (Levy & Team, 2005, s. 11-13). 
Det dreier seg likevel ikke om isolerte løpebaner. Livet er personlig, men 
samtidig sosialt; det er individuelt, men samtidig kollektivt. 

En løpebane peker mot ideen om karriere - til ens progresjon i det pro- 
fesjonelle yrkeslivet, eller i et særskilt organisatorisk hierarki (Antikainen 


1 I engelskspråklig litteratur brukes blant annet trajectory, curriculum, race course og race track 
om løpebane. På norsk finner vi følgende synonymer i ulike oppslagsverk: Løp: kurs, retning, vei, 
reise, karriere, forløp og konkurranse. Bane: (død): felt, krets, kretsløp, kurs, linje, plass, retning, 
karriere, løpebane, liv og yrke. Løpebane: å løpe, livsvei, livsløype og livsforløp. 

& Komonen, 2003, s. 145). Karriere assosieres ofte med suksess, et begrep 
som på ingen måte er nøytralt eller enkelt å definere. I sangerverdenen er 
ikke tidlig suksess ensbetydende med suksess senere i livet. Vi snakker 
om mislykkede karrierer eller at karrieren har dabbet av, noe som betyr 
at karrierebegrepet ikke nødvendigvis alltid brukes med positivt fortegn. 
Sangerkarrierene avrundes dessuten i ulike faser av livsløpet, og klassiske 
sangeres løpebaner kan derfor vanskelig reduseres til utdanningsløpet og 
yrkesløpet alene, med en aldersspesifikk begynnelse og slutt. Når så mange 
sangere livnærer seg av andre og ofte tilgrensede yrker parallelt med sitt 
sangervirke, blir opplevelsen av kontinuitet i yrkesløpet svært varierende. 

I denne boka om sangerlivet forstås sangeres løpebaner som noe mer 
enn et rent yrkesløp, både på et individuelt og strukturelt plan. Sangeres 
praktiske kunnskap utvikles over lang tid, og slik blir et livsløpsperspek- 
tiv avgjørende. Sangerlivet peker også mot den sosiale praksisen og det 
feltet hvor handlingene foregår — dit sangere orienterer seg, forstått som 
et mulighetsrom preget av samarbeid og konflikt, men hvor aktørene har 
visse felles interesser som binder feltet sammen (Bourdieu, 1991, 1996). 
Sangerlivet kan være så mangt. Denne boka favner selvsagt ikke alt, men 
omhandler noen aspekter ved sangeres praksis gjennom deres livsløp 
som jeg har forfulgt og tematisert på ulike måter. Det innebærer samtidig 
at andre temaer er satt til side. Slike avgrensninger vil jeg gjøre rede for 
både i dette innledende kapittelet og underveis. Det usikre i sangerlivet er 
imidlertid et utgangspunkt og et omdreiningspunkt i boka. 


1.2 De usikre kunstneryrkene 


Det er en rekke sær- og fellestrekk ved kunstneres arbeidsmarked og ved 
kunstnerrollen. Et fellestrekk er at disse yrkene beskrives som usikre. Store 
endringer i arbeidsmarkedsforholdene hevdes å ha berørt kunstnere mer 
enn de fleste andre profesjonelle yrkesutøvere de senere årene (Throsby 
& Zednik, 2011, s. 9).’ I forskningssammenheng er det ikke noe nytt at 


2 —Irapporten Kunstneres aktivitet, arbeids- og inntektsforhold, 2006 (Heian et al., 2008) er følgende 
yrkesgrupper representert: Billedkunstnere, kunsthåndverkere, kunstneriske fotografer, designe- 
re og illustratører, interiørarkitekter, skjønnlitterære forfattere, dramatikere, oversettere, faglit- 
terære frilansere, kunstkritikere, skuespillere og dukkespillere, sceneinstruktører (regissører), 

kunstnerbefolkningen skiller seg fra andre yrker. Diskursen knytter seg 
gjerne til hvordan kunstneryrket kan avgrenses på en meningsfull måte. 
Tatt i betraktning det lave inntektsnivået blant kunstnere generelt og 
deres mangesyslerier for å overleve økonomisk, konfronteres enhver stu- 
die som omhandler kunstneres arbeidsmarked med spørsmålet om hvem 
som er kunstner og hvem som ikke er det (Heian et al. 2008; Melldahl, 
2012; Menger, 2006; Solhjell & Øien, 2012; Steiner & Schneider, 2013; 
Throsby, 2001). Også innenfor estetikken og kunstfilosofien hører dette 
til et av de evigvarende problemene (Karttunen, 1998, s. 3). Denne studien 
er ikke et unntak i så måte, selv om hensikten ikke er å undersøke kunst- 
nerbefolkningen generelt, hvor mange de er, deres levekår eller forskjeller 
mellom kunstnergrupper, som til dels kan være store. Når jeg i dette del- 
kapittelet likevel forholder meg til både universelle trekk og variasjoner 
ved kunstnergruppen og det kunstneriske feltet som sådan, er det for å 
sirkle inn og kontekstualisere det spesifikke yrkesfeltet jeg undersøker. 

Kunstneres arbeidskraft, yrkesvalgbeslutninger og levekår har lenge 
vært sentrale tema innen kultursosiologiske og kulturøkonomiske stu- 
dier, nasjonalt og internasjonalt. Kunstnere passer ikke inn i en stan- 
dardisert, økonomisk modell når det gjelder arbeidskraft, hevdes det fra 
flere hold. Throsby (1994, s. 70) skiller derfor mellom to arbeidsmarke- 
der: det kunstneriske og det ikke-kunstneriske. Et universelt trekk ved 
kunstnerbefolkningen, først påpekt av Baumol og Bowen (1966), er det 
relativt lave inntektsnivået i forhold til den øvrige arbeidsstokken det er 
naturlig å sammenligne med, samt den høye graden av varierte inntek- 
ter og arbeidsoppgaver, også på ikke-kunstneriske områder (Heian et al. 
2008; Mangset, 2004; Menger, 2006; Throsby, 2010). Det er imidlertid 
variasjoner i inntekt mellom kunstnergrupper og selvsagt individuelle 
forskjeller mellom kunstnere innad i hver kunstnergruppe. Ser vi på det 
norske musikkfeltet, viser det seg at inntektsutviklingen både for san- 
gere, instrumentalister og dirigenter nærmest har stått stille fra 1990-tal- 
let og fram til midten av 2000-tallet (Heian et al. 2008, s. 208). Dette er en 
aktuell periode i denne studien. 


scenografer, filmkunstnere, dansekunstnere, musikere, sangere og dirigenter, komponister, pop- 
ulærkomponister, folkekunstnere og diverse andre kunstnergrupper som tradisjonelt sett befin- 
ner seg «i grenseland» (s. 39). 

I rapporten Kunstens autonomi og kunstens økonomi (Skarstein, 2015) 
går det fram at den totale lønnsutviklingen for kunstnere i perioden 
mellom 2006 og 2013 har vært noe lavere enn i resten av befolkningen. 
Hvorvidt kunstnere har muligheter for å leve at sitt yrke, må ses i sam- 
menheng med kunstnerisk eller kunstnerisk tilknyttet inntekt (utdypes 
i neste avsnitt). Det har vært en realnedgang i kunstnerisk inntekt i peri- 
oden mellom 2006 og 2013, mens andelen inntekter fra kunstnerisk til- 
knyttet (eller kunstrelatert arbeid) og ikke-kunstnerisk virksomhet har 
økt. Det er i sistnevnte gruppe at vi finner musikere, sangere og dirigen- 
ter (Skarstein, 2015, s. 24-26). Kunstnergruppen med desidert høyest inn- 
tekt fra kunstnerisk tilknyttet virksomhet er musikere og komponister 
(Skarstein, 2015, s. 53). Som i alle tilsvarende undersøkelser av kunstner- 
befolkningen, er det vanskelig å lese ut tall som spesifikt angår sangere, 
fordi de faller inn under kategorien musikere, dirigenter og i noen tilfeller 
også komponister. 

Et annet særtrekk ved den utøvende kunstnerbefolkningen i den vest- 
lige verden fra 1990-tallet, er at færre har fast ansettelse. Den tiltakende 
løsere tilknytningen til arbeidsmarkedet har ført til økt frilansaktivitet og 
selvsysselsetting, hvor kunstnernes arbeid i stor grad har vært knyttet til 
kortidsengasjement uten langsiktig visshet om framtidig inntekt (Heian 
et al. 2008; Mangset, 2004; Menger, 2006; Throsby & Zednik, 2011); I 
denne boka har jeg valgt å forholde meg til en vid forståelse av frilansbe- 
grepet. Det innebærer at alle klassiske sangere uten fast ansettelse med 
en viss oppdragsfrekvens (både heltid og deltid) og som vanligvis er selv- 
stendig næringsdrivende, omtales frilansere. I en sammenfatning av en 
mengde internasjonale undersøkelser framstiller Pierre-Michel Menger 
i flere artikler (1999, 2001, 2006) hva som kjennetegner kunstnere som 
yrkesgruppe. Menger (1999, s. 545) skriver: 

Artists as an occupational group are on average younger than the general work 

force, are better educated, tend to be more concentrated in a few metropolitan 


areas, show higher rates of self-employment, higher rates of unemployment and 
of several forms of constrained underemployment (nonvoluntary part-time 


3 Frilansbegrepet er ikke entydig (se f.eks. Kleppe et al., 2010, s. 13). I folketrygdloven (1997, $1-9), 
anvendes frilanser om «enhver som utfører arbeid eller oppdrag utenfor tjeneste for lønn eller 
annen godtgjørelse, men uten å være selvstendig næringsdrivende». 

work, intermittent work, fewer hours of work), and are more often multiple 
job holders. They earn less than workers in their reference occupational cate- 
gory, that of professional, technical, and kindred workers, whose members have 
comparable human capital characteristics (education, training, and age) and 
have larger income inequality and variability. 


Å være kunstner innebærer altså en høy grad av usikkerhet og en bety- 
delig risiko for å mislykkes til tross for et langt utdanningsløp. Mye av 
arbeidet er midlertidig og tilfeldig. Derfor velger mange, eller de ser 
seg nødt til, å fordele den potensielle risikoen ved å bli «mangesyslere» 
(Mangset, 2004, s. 250), hvor flere yrkesaktiviteter kombineres (Heian et 
al., 2008; Mangset, 2004; Menger, 2006). I henhold til Throsby og Zednik 
(2011) fordeler kunstnere disse multiple yrkesaktivitetene og sin arbeids- 
tid mellom tre ulike typer arbeidsmarked, hvor to tilhører kunstområdet: 
1) markedet for eget utøvende/skapende virke hvor all tid til forberedelse 
er inkludert, 2) markedet for kunstrelatert arbeid som ikke er knyttet 
til kjernekunstområdet, men hvor de kunstneriske egenskapene tas i 
bruk, for eksempel i form av undervisning innenfor eget kunstområde 
og 3) det ikke-kunstneriske markedet hvor kunstnerne «between jobs» 
tar seg arbeid som for eksempel servitører i restaurantbransjen eller som 
taxisjåfører (s. 9). Dermed blir relevante spørsmål hvordan kunstneres 
samfunnsoppdrag skal forstås, om kunstneryrket kan oppfattes som 
en profesjon, og hvilken legitimitet og posisjon yrket har i samfunnet 
(Røyseng, 2011, s. 11). Herunder dreier det seg også om å finne adekvate 
måter å lokalisere hvilke kriterier som skal definere en profesjonell kunst- 
ner, en avgrensning det som nevnt hersker strid om (se også 4.8). 

Et velkjent permanent trekk ved det profesjonelle kunstfeltet i vest- 
lige land, er at feltet preges av strukturell overrekruttering (Becker, 1982). 
Denne konklusjonen er entydig i en rekke nasjonale og internasjonale 
studier (Heian et al. 2008; Mangset, 2004; Menger, 1999, 2006; Steiner & 
Schneider, 2013; Throsby & Zednik, 2011).* Til tross for et lavt inntekts- 
nivå innenfor det respektive primæryrket og en vedvarende usikkerhet 


4 Heian et al. (2008, s. 22) påpeker at kultur- og utdanningspolitikerne i Norge ikke lyktes i sitt 
forsøk på å få kontroll over den økende rekrutteringen ved å fjerne det fordelaktige kunstfagsti- 
pendet fra Statens Lånekasse for utdanning i 1997. At interessen for kunstneryrkene ikke redus- 
eres ved slike tiltak, har også vist seg å gjelde i andre land. 

i arbeidsmarkedet, fortsetter tilstrømningen til kunstneryrkene å øke 
Slik skapes et konstant overskudd av rekrutter, noe Becker (1982, s. 68ff) 
kaller permanente resource pools eller talent pools. Selv om etterspørse- 
len etter kunstnerisk relaterte tjenester både på og utenfor kunst- og kul- 
turfeltet har tiltatt, oppstår det likevel en diskrepans mellom tilbud og 
etterspørsel, noe Menger (2006, s. 792) karakteriserer som en feltspesifikk 
excess supply disease. Fordi det ikke er gitt på forhånd hvem som vil klare 
seg som kunstnere i markedet, må alle få prøve seg «and then inspecting 
the results» (Becker, 1982, s. 16). Kunstutdanningene spiller derfor en vik- 
tig rolle når det gjelder å utdanne support personnel hvor kunstnertittelen 
reserveres de som utøver kjerneaktiviteten (s. 17). Å være kunstner, støtte- 
apparat eller begge deler, er imidlertid ikke statiske roller: ting snur ofte 
over tid, og dette skaper problemer med å definere hvem som på ethvert 
tidspunkt kan kalle seg kunstnere (s. 19). 

Som en konsekvens av overskuddslageret, blir det kunstneriske 
arbeidsmarkedet sterkt preget av konkurranse. En kunstners løpebane og 
praksis «utspiller seg innenfor et hierarkisk og selektivt system» (Heian 
et al. 2008, s. 23). At dette kommer til uttrykk på flere måter, vil denne 
boka synliggjøre. Som Heian et al. (2008) også påpeker, «skjer [det] en 
ganske ubønnhørlig seleksjon og utslaging både ved inngangsporten til 
kunstutdanningene, ved utgangen av utdanningene og porten til det 
profesjonelle yrkeslivet, og på de ulike trinn av den hierarkiske karrie- 
restigen» (s. 23). Det er med andre ord mye som står på spill, både på det 
individuelle og kollektive plan i den kunstneriske yrkespraksis. Ut ifra de 
beskrivelsene som hittil er skissert, er det ikke til å undres over at mange 
kultursosiologer og kulturøkonomer har vært opptatt av å undersøke 
kunstnerrollen: hvem kunstneren er, hva som kjennetegner kunstneren 
som yrkesutøver, og hva som karakteriserer deres atferd og motivasjon 
for yrket (jf. Røyseng, 2011, s. 12). 

Kunstneryrket er og blir risikofylt, slår Menger (1999, 2001, 2006, 2014) 
fast, og får støtte fra mange hold. Når utsiktene til å oppnå suksess og en 


5  Kunstfeltet henviser her til det totale yrkesfeltet innenfor alle kunstområder. Primæryrket referer 
til de respektive kunstneryrkene, og ikke til tilgrensende yrker eller ikke-kunstneriske yrker som 
i svært mange tilfeller bidrar til å løfte inntektsnivået. Ofte forekommer dessuten vanskelige 
grenseoverganger (Heian et al., 2008). 

anstendig inntekt er så usikre; hva sier dette om rekruttene? Er de risiko- 
elskere, eller er de kanskje rasjonelle tåper som overvurderer sine egne 
sjanser til å lykkes? Hva bygger i så fall dette på?* Er det feilinformasjon, 
virkelighetsfjern optimisme, overmot eller fortrengning? (Menger, 2006, 
s. 776). At vordende kunstnere synes å ha en ugjenkallelig tro på egen suk- 
sess (på bekostning av andre) og overvurderer egne sjanser, settes ofte i for- 
bindelse med den romantisk-karismatiske kunstnerrollen som i henhold 
til Ernst Kris og Otto Kurz (1934/1979) har vært en tungt strukturerende 
kulturell mytologi helt fra romantikken. Det nærmest skjebnebestemte 
kallet (jf. Mangset, 2004) har nørt opp under myten om et medfødt og 
tidlig oppvåknet talent med en nådegave og en indre drivkraft som etter 
Mengers (2014, s. 104) oppfatning nærmest har blitt en stereotyp kraft som 
tryller bort usikkerheten kunstnerne står overfor. 

Det er ulike og til dels motstridende måter å forstå og analysere kunst- 
feltet og kunstnerrollen. Likevel er det mange av dagens sosiologer som 
mener at den karismatiske kunstnermyten fremdeles er i sirkulasjon. 
Trass i postmoderne utsagn om en desakralisering av kunstneren er det, 
som Mangset (2004) finner i sin undersøkelse, mange kunststudenter 
som beskriver sine egne profesjonelle kunstnerkarrierer i lys av den karis- 
matiske kunstnermyten, altså som et kall. Den tradisjonelle karismatiske 
kunstnerrollen utspiller seg derfor parallelt med «nye måter å oppfatte 
og leve ut kunstnerrollen på» (s. 251). Kunstnerrollen er i endring, men 
den romantiske kunstnerrollen viser seg likevel å være seiglivet, fastslår 
også Gran og de Paoli (2005, s. 236). De vektlegger på sin side i større grad 
differensieringsprinsippet i en stadig økende global og estetisert «opple- 
velsesorientert økonomi» (s. 11). Hvorvidt det iboende talentet er faktuelt 
eller mytisk, har også vært gjenstand for en mangeårig pågående debatt 
innenfor musikkpsykologien. Og selv om det er bred enighet innenfor 
alle forskningstradisjoner om at miljøet er avgjørende for å kunne utvikle 
musikalske ferdigheter, er det samtidig en nokså gjengs oppfatning blant 


6 Menger (2006, s. 776), henviser her til Sen, A. (1982). Rational fools. Choice, Welfare and Meas- 
urement. Basil Blackwell: Oxford. A være en «rasjonell tape» gjenspeiler nettopp at kunstneres 
rasjonelle beregninger domineres av en karismatisk forestilling om framgang og muligheter for 
avansement. 

aktørene i musikkfeltet at noen er født med spesielle musikalske evner 
eller egenskaper (se blant annet 5.9 og 6.9). 

Belønning for kunstnerisk arbeid gir ifølge Menger (2006, s. 777) enten 
et økonomisk eller et ikke-økonomisk utbytte. Den symbolske verdien av 
kunstnerisk arbeid tilfaller gjerne dem som når toppen av the celebrity 
pyramid (Menger, 2014, s. 104). Mange studier viser imidlertid at kunst- 
nere generelt er betydelig mer tilfredse med sitt arbeid enn ikke-kunstnere 
(Abbing, 2002; Menger, 1999; Steiner & Schneider, 2013; Throsby, 2010). 
Ikke-økonomiske avkastninger kan dermed knyttes til den betydelige 
«psykiske inntekt» kunstnerisk arbeid gir (Throsby, 1994). Mange kunst- 
nere tiltrekkes av og er tilfredse med sine mangesyslerier, særlig relatert til 
den høye graden av selvsysselsetting (Abbing, 2002; Steiner & Schneider, 
2013). Jobbtrivselen og det subjektive velbehaget kompenserer dermed i 
stor grad for den usikre arbeidsmarkedssituasjonen og de lave inntek- 
tene, mener noen. Men tilfredshet er komplisert å belyse, både fordi det 
er vanskelig å gradere individuelle subjektive oppfatninger av tilfredshet, 
og fordi det er vanskelig å sette ord på. Tilfredshet er dessuten en tilstand 
som vil variere og endres over tid. 

Ofte sammenligner kulturforskere risikoen ved inntredelse i kunst- 
feltet med et lotteri; en arena hvor spillerne overvurderer sine egne 
sjanser til å vinne og hvor «vinneren tar alt» (Heian et al. 2008; Men- 
ger, 2006; Throsby, 2010). Både de økonomiske og symbolske gevin- 
stene (kunstnerisk anerkjennelse, ære, berømmelse) fordeles på få 
hender, mens resten lever i høy grad av usikkerhet. Lotterianalogien 
blir imidlertid misledende, hvis vi med det tror at suksess kun er tilfel- 
dig og ikke har noe med individuelle ferdigheter å gjøre, slik Menger 
(2006, s. 777) presiserer. Han fastslår dessuten at «[alrtistic activity is, 
in the highest sense, a kind of labor, not a lottery, but more precisely a 
kind of labor whose course and outcome are uncertain» (Menger, 2014, 
s. 4). Men kunstneriske ferdigheter er heller ikke enkelt å definere. 
Vurderinger av vokale prestasjoner bygger gjerne på en helhetlig opp- 
levelse, og de sammensatte vurderingskriteriene er vanskelig å språk- 
liggjøre eksplisitt (Gynnild, 2010). Paradokset, som Menger (2014) så 
treffende påpeker er: «If abilities were readily definable and observa- 
ble, there would be no uncertainty about success» (s. 143). Overført 

til sangområdet understreker dette at usikkerhet ikke bare kan rela- 
teres til selve sangutøvelsen og til kunstnære, estetiske, musikalske og 
kroppslige forhold, men også til sosiale forhold, arbeidsmarked, makt 
og hierarkisering. 


1.3 Problemstilling 


Det er altså stor karrieremessig og økonomisk usikkerhet i kunstfeltet. 
Dette hierarkiske feltet er preget av strid, konkurranse og strategiske 
kamper, men også av samarbeid (jf. Bourdieu, 1995b, s. 23; Mangset, 2004, 
s. 250). Vi vet en del om hva som skaper usikkerheten, men mindre om 
hvordan dette kommer til uttrykk hos profesjonelle sangere i den kon- 
krete praksisen deres over tid. 

Det finnes lite empirisk forskning som betoner hva sangere selv sier, 
opplever og erfarer, og det stilles sjelden spørsmål ved hva som skjer med 
talentfulle sangere etter at de er ferdige med sin utdanning (jf. Gembris, 
2006a; Schei, 2007; Spahn & Richter, 2006). I den internasjonale litteratu- 
ren finner vi rett nok et stort utvalg av biografier av eller om berømte san- 
gere. Men de profesjonelle «alminnelige» sangerne, både de som i relativ 
forstand har lyktes og de som har hatt mer kompliserte sangerliv, for- 
svinner inn i skyggen og lever sine liv der, utenfor den allmenne bevisst- 
het (jf. Spahn & Richter, 2006, s. 122). Det er denne gruppen sangere jeg 
retter søkelyset mot i boka, det vil si profesjonelle sangere med erfaring 
som solister og ensemblesangere fra ulike scener og arenaer, store som 
små, lokalt, nasjonalt og internasjonalt. Med unntak av Renée Flemings 
autobiografi The Inner voice: Notes from a life on stage (2005), vier jeg 
altså i liten grad oppmerksomheten mot de forholdsvis få sangerne som 
befinner seg helt på toppen av «celebritetspyramiden» i global målestokk. 
Flemings biografi anvendes imidlertid som supplerende kilde, og hvert 
kapittel i denne boka innledes med en vignett hentet derfra. 

Det å kunne presentere seg selv, både auditivt og visuelt, hører til den 
profesjonelle klassiske sangerens utøvende virke — selv om ikke alle har, 
tar eller får en slik mulighet. Å synge og musisere er dypt personlig, og 
både på og utenfor scenen vil begreper som selvfølelse, selvtillit, sårbar- 
het, anerkjennelse, makt, krav, personlig autonomi, risiko, motivasjon, 

mening og mestring inneha vesentlig verdi. Selvsagt spiller vokale kvali- 
teter en helt sentral rolle for å oppnå medgang i yrkesfeltet. Men selv om 
betydelige sangerkvalifikasjoner, musikalitet og god formidlingsevne er 
en basisforutsetning, er det langt flere faktorer som har innvirkning på 
de utfordringer sangere står overfor. 

Den overordnede problemstillingen er: Hvordan konstitueres klassiske 
sangeres løpebaner og praksis? For å få svar på dette, spør jeg profesjonelle 
sangere som har virket i yrkeslivet lenge om hva de selv opplever etter å 
ha satset i mange år på en utøvende sangutdanning og en yrkesbane som 
de i varierende grad har lykkes med i det profesjonelle musikkliv. Jeg har 
utledet følgende spørsmål som bidrar til å avgrense studien: 1) Hvordan 
erfarer klassiske sangere muligheter og begrensninger for handling i sine 
løpebaner og sosiale praksis? Som et vesentlig omdreiningspunkt i studien 
er jeg særlig interessert i å undersøke 2) Hvordan kommer usikkerhet til 
uttrykk i profesjonelle sangeres fortellinger om sangerlivet og 3) Hvordan 
forholder sangere seg til usikkerhet som et konstituerende vilkår for san- 
gerlivet? 

Formålet med boka er å bidra til økt kunnskap gjennom å belyse 
og utvikle en mer helhetlig forståelse av klassiske sangeres livsveier og 
handlingsfelt. Det innebærer et forsøk på å forstå det multidimensjonale 
ved sangeres fortolkninger i relasjon til teoretiske forklaringsmodeller 
av de samme fenomenene. Demaskeringen og forståelsen av sangernes 
handlinger i relasjon til det kulturelle feltet og tiden de beveger seg i, vil 
alltid være mangetydig og multidimensjonal. Derfor vil det være påkre- 
vende at også analysen er multidimensjonal (jf. Frønes, 2001). En slik 
helhetlig forståelse er ikke ensbetydende med at det finnes «en endelig, 
siste avsløring» (s. 185). Og nødvendigvis må et slikt helhetssyn modifise- 
res. Intensjonen er ikke å vurdere om sangerpraksisen er god eller dårlig, 
eller å gi en slags «oppskrift» på hvordan man tar seg fram i musikkfeltet. 
Hensikten er å forstå praksisen, gjennom å avdekke de vilkår hvor den 
praktiske kunnskapen har oppstått med et kritisk konstruktivt blikk på 
yrket og yrkesfeltet. 

Et innenfraperspektiv kan bidra til å øke relevansen av forskningen for 
utøveren selv. Den praktiske kunnskapen viser seg ikke bare som tekniske 
og musikalske ferdigheter knyttet til kunstnerisk aktivitet, som det å øve 

eller utøve sang’ Fortroligheten med omverdenen er også en kroppslig 
kunnskap som forutsetter personlig erfaring, det vil si en praktisk kunn- 
skap som konstitueres og kommer til uttrykk gjennom «handlinger, 
bedømmelser, vurderinger og skjønn» (jf. Grimen, 2008, s. 76). Det er 
ingen sikker kunnskap i den forstand at den verken lar seg reprodusere 
eller er åpen for eksperiment. Når også konteksten kunnskapen erverves 
i, stadig er i bevegelse og knyttet til sin historikk og sine tradisjoner, kan 
praksisen lett bli ugjennomsiktig. Praktisk kunnskap brukt i nyaristo- 
telisk mening med vekt på bruk av skjønn i yrkesutøvelsen (jf. McGuirk 
& Methi, 2015), er et utgangspunkt. Primært anvender jeg «praksis» i en 
videre forstand (som sosial praksis) hvis ikke annet er nevnt. I et bour- 
dieusk perspektiv markerer dette en dynamisk, refleksiv og relasjonell 
forståelse av praksis hvor både handlende aktører og strukturerende ele- 
menter er involvert. Forholdet mellom interne og eksterne faktorer er 
et vesentlig poeng i denne studiens tilnærming. Dette begrunner også 
hvorfor Bourdieus overskridende praksisteori og forståelse av kunstfeltet 
som relativt autonomt, danner et vesentlig teoretisk grunnlag i boka. 

I en livshistorisk tilnærming står samspillet «mellom samfunn og 
individ, mellom kultur og erfaring» sentralt (Fossland & Thorsen, 2010, 
s. 19). Hver livshistorie gir et innblikk i den enkelte sangers konstruk- 
sjon av eget liv sett både bakover og framover. Dette bidrar til innsikt 
i de verdier, hendelser, standpunkt og den kunnskap om de sosiale og 
kulturelle prosesser som hver og en har tilegnet seg gjennom erfaring 
(Bertaux & Kohli, 1984, s. 216). Tid og endring over tid blir derfor viktig 
for å forstå handling. Hensikten er å gripe tak i den dialektiske beve- 
gelsen mellom enkeltsangeres handlinger og subjektive liv i relasjon til 
den sosiale omverdenen de er en del av, med sangeren og sangstemmen 
som det sentrale utgangspunkt. Stemmen kan, slik Lønstrup (2004, s. 27) 
formulerer, oppfattes som et uttrykk for den egentlige, autentiske person- 
lighetskjerne og identitet - en bevegelse innenfra og ut. Stemmen kan 
også betraktes som et avtrykk av den måten stemmens person trekker 


7  Iengelskspråklige termer, forstår vi practice både som det å øve sang og som selve sangerprak- 
sisen, en vesentlig distinksjon som jeg diskuterer nærmere i kapittel 2 og 3. 

8 Praktisk kunnskap og sosial praksis kan vanskelig ses atskilt fra Bourdieus øvrige teori- og be- 
grepsapparat som jeg utdyper i kapittel 3 og 4. 

verden inn i seg selv — en bevegelse utenfra og inn. Og nettopp det at 
stemmen ikke kan ses isolert fra sangeren, og sangeren ikke kan ses iso- 
lert fra den sosiale verden, underbygger nødvendigheten av å studere 
samspillet mellom indre og ytre relasjoner prosessuelt, i tid og rom. 


1.4 Forskerposisjonering 


Når jeg innledningsvis i boka utrykker at egne erfaringer danner et 
tematisk utgangspunkt i denne boka, dreier det seg i første rekke om å 
ha ervervet kunnskap som kan bidra til å lokalisere innfallsvinkler med 
stor relevans for yrket. Jeg er selvsagt oppmerksom på at mine tolkninger, 
refleksjoner og vurderinger vil være farget av eget ståsted i dobbeltrollen 
som sanger og forsker. Det vil være naivt å tro at min egen sosiale løpe- 
bane og de erfaringene jeg har skaffet meg på veien ikke har vært med 
på å forme mitt blikk på verden. Som også Røyseng (2007, s. 80) er inne 
på, vil dette blikket i neste instans sette sitt avtrykk på hele forsknings- 
prosessen fra begynnelse til slutt. For å utvikle et kritisk blikk på egen 
forskningspraksis og den sosiale praksisen det forskes i, er Bourdieu i 
sin refleksive sosiologi opptatt av at forskeren reflekterer over sin egen 
sosiale posisjon og rammene vedkommende arbeider innenfor. Det inne- 
bærer blant annet å vise sin egen relasjon til forskningsgjenstanden ved å 
bestrebe seg på å objektivere sin egen plassering innenfor det akademisk- 
vitenskapelige felt (Bourdieu & Wacquant, 1996, s. 59-61). Å foreta en slags 
auto-sosioanalyse dreier seg ikke om «narsissistiske fornøyelser», men om 
den kjensgjerning at forskning ikke kan oppfattes nøytralt (Bourdieu, 
20074, 8. 151). Forskeren vil alltid være medskaper i kunnskapsproduk- 
sjonen. Dette impliserer tolkning og refleksjon, hvor den refleksive delen 
av arbeidet blant annet vender blikket mot forskerens person, posisjon og 
bakgrunn (Alvesson & Sköldberg, 1994, s. 12). 

Min akademiske bakgrunn er fundert i den mangfoldige musikk- 
vitenskapen og i sang- og musikkpedagogikken, men jeg er samti- 
dig situert i den sosiale sangerpraksisen jeg forsker i. Når jeg nå skal 
beskrive min egen løpebane, plasserer jeg meg, i hvert fall indirekte, 
både i det klassiske musikkfeltet og i det vitenskapelige feltet. Denne 
personlige biografien kan derfor forstås som et utgangspunkt for måten 

jeg har konstruert dette forskningsprosjektet, og som en forutsetning 
for forskningsprosessen. 

Når startet mitt eget sangerløp? Var det da jeg som 5-åring begynte i 
aspirantgruppen til NRKs jentekor under dirigent Marie Foss? Eller var 
det kanskje da familien flyttet fra Oslo, og jeg som 10-åring ble tatt opp 
i Sandefjord jentekor under ledelse av Sverre Valen, hvor jeg var medlem 
til jeg var 19? Hadde pianoundervisningen jeg begynte med som 6-åring 
noen innvirkning? Eller ble sangerløpet intonert allerede i vuggen? Disse 
ledende spørsmålene indikerer selvsagt at jeg har mange musikalske 
minner relatert til oppvekstårene. Begge mine foreldre var musikkinter- 
esserte, og klassisk musikk sto i en særstilling. Min far var teknisk teg- 
ner. Min mor var aktiv innenfor drama- og teaterfeltet, både som lærer, 
instruktør, regissør, skuespiller og sanger, og jeg var ofte med henne på 
ulike prosjekter, som radioprogram i NRK, og musikaler og dukketea- 
ter som hun ledet. Og i likhet med mine to yngre søsken, sto idretts- 
aktiviteter høyt på prioriteringslisten. Derfor er det vel heller ikke noe 
merkverdig ved at jeg mener disse årene formet min interesse for både 
idrett, kunstnerisk arbeid og musikk spesielt. Likevel valgte jeg å følge 
andre stier da jeg rundet 20 år. Slike forgreininger har siden så å si blitt 
«min bane». 

Jeg har alltid foretrukket å ha mange ben å stå på, noe min akade- 
miske bakgrunn også vitner om. Mine interesser har derfor hatt et bredt 
nedslagsfelt, og i en lang periode fra slutten av tenårene var det håndball 
som sto i sentrum før jeg igjen begynte å synge i kor. Senere ble det også 
studentpolitikk. Jeg tilhører derfor ikke den gruppen sangere som startet 
tidlig med formell sangundervisning. Valget om å ta sangutdanning tok 
ikke endelig form før jeg var 27 år, etter gjentatte oppfordringer fra kor- 
dirigenter og sangpedagoger som mente at «jeg kastet bort mitt talent». 
Da hadde jeg fullført en fireårig lærerutdanning, jobbet som rektor på en 
liten utkantskole i Nordland og som spesialpedagog på en videregående 
skole. En novise var jeg imidlertid ikke da jeg startet opp med musikk- 
studiene i Trondheim. I noen år hadde jeg sporadisk gått til sangpeda- 
gog og fått en del erfaring gjennom ulike sangoppdrag i mindre skala. 
Utslagsgivende for valget om å begynne «for alvor», var nok likevel en 
helt spesiell musikalsk og scenisk opplevelse jeg fikk gjennom å synge 

rollen som 3. dame i en oppsetning av Tryllefløyten under Nordland 
Musikkfestuke i 1991. 

Selv om jeg har vært heldig og fått tildelt mange spennende sangopp- 
drag i alle disse årene, har ikke oppdragsfrekvensen vært like høy hele 
veien. Jeg har sjelden stilt på prøvesang og vært lite aktiv i forbindelse 
med egenpromotering, selv om det ikke har manglet på oppfordringer 
om å gjøre nettopp dette. I enkelte faser av livet har jeg vurdert å satse 
fulltid på sangen, særlig i perioder hvor det har vært ekstra vanskelig å 
finne en god balanse mellom det å være utøvende sanger i kombinasjon 
med fast jobb og annen kunstnerisk virksomhet. Kronisk sykdom har 
imidlertid satt en stopper for denne fulltidssatsingen; det har aldri vært 
aktuelt for meg å leve «et liv i koffert», en realitet som i det store og hele 
har medført at jeg har valgt det sangerlivet som har vært fysisk overkom- 
melig for meg. Det innebærer også at jeg har takket nei til forespørsler. 
Muligens framstår denne egenbekjennelsen som en bortforklaring. Vi 
har alle en grunn for at det gikk som det gikk, et fenomen som vil komme 
tydeligere til uttrykk og reflekteres gjennom boka. 

Våren 2012 valgte jeg å avslutte min utøvende sangerbane. Det var et 
nødvendig, men tungt brudd. Arbeidskapasiteten strakk ikke lengre til, 
også mye på grunn av doktorgradsutdanningen som jeg da hadde påbe- 
gynt. Kanskje var det nettopp refleksjonsprosessen i forbindelse med dette 
forskningsarbeidet som bidro til at jeg endelig klarte å ta en avgjørelse? Det 
er vanskelig å fastslå. Selv om jeg ikke lenger er aktiv på scenen, føler jeg 
meg likevel som «en sanger i bånn», slik vi sier det på sangerspråket. Og 
som miljøet rundt meg stadig bemerker: «Du har da vel bare tatt en pause?» 

Presentasjoner i det offentlige rom gjennom portrettfoto og kortfat- 
tede CV-er i forbindelse med konserter eller operaforestillinger, i for- 
håndsomtaler og konsertprogram, samt i CD-cover og ulike plattformer 
på internett, er helt grunnleggende i dagens profesjonelle sangerpraksis. 
På nettsiden til Universitetet i Nordland lå følgende CV ute inntil insti- 
tusjonen ble hetende Nord universitet i 2016 etter en omfattende fusjons- 
prosess: 

Regine Vesterlid Strøm, førstelektor/mezzosopran, har hatt tilknytning til 

Bodø siden 1985. Etter fullført allmennlærerutdanning med årsstudium i mu- 


sikk ved Høgskolen i Bodø, fortsatte hun videre med utøvende sangstudier ved 
Musikkonservatoriet i Trondheim parallelt med hovedfag i musikkvitenskap 

ved Universitetet i Trondheim (NTNU). Sammen med pianist Gro Stokker 
Martinsen skrev hun hovedoppgaven Interpretasjon av solosanger - med vekt 
på Edvard Griegs Haugtussa, op. 67 (1996). Siden dette har Regine Vesterlid 
Strøm tatt timer hos professor Barbro Marklund ved Norges musikkhøgskole 
og Sir Ian Partrigde ved Royal Academy of Music. Hun er en allsidig utøver 
med et repertoar som omfatter opera, kammermusikk, samtidsmusikk, lieder 
og romanser og hun er mye brukt som solist i oratoriesammenheng. For øv- 
rig er Vesterlid Strøm medlem av det profesjonelle vokalensemblet VocalART 
som har hovedbase i Bodø. Ved siden av sin frilansvirksomhet som sanger, har 
Vesterlid Strøm vært ansatt ved musikkseksjonen ved Universitetet i Nordland 
(UiN) fra 1997 hvor hun blant annet har undervist i sang og musikkformid- 
ling, og vært studieleder for faglærerutdanningene i musikk, dans og drama. 
Parallelt har hun drevet prosjektrelatert arbeid og produsentvirksomhet i for- 
bindelse med ulike kunst- og kulturprosjekter, deriblant barneoperaen Jomfru 
Rosenving på Santavajasø. For tiden er Regine Vesterlid Strøm stipendiat hvor 
hun i sin doktoravhandling forsker på profesjonelle klassiske sangeres løpeba- 
ner og praksis. 


Avslutningsvis henviser jeg altså til studien som denne boka bygger videre 
på. CV-en var tilpasset sitt helt spesifikke og til dels akademiske formål 
hvor hensikten var å vise allsidighet og bredde, men lignende og kortere 
utgaver med vekt på den utøvende virksomheten har vært brukt i kons- 
ertsammenheng i stadig reviderte gjengivelser opp gjennom årene. Med 
lang fartstid, vil det gjerne være naturlig å tone ned utdanningsbiten. Her 
vil noen sangere vektlegge en presentasjon av det sceniske rollerepertoa- 
ret, mens andre kanskje vil forevise hvilke dirigenter og orkestre de har 
sunget med og/eller hvilke steder de har opptrådt. I slike sammenhenger 
har alle en mulighet til å framstille seg selv på ønskelig måte, fortrinnsvis 
(selv om unntakene finnes) innenfor visse feltspesifikke normer og etiske 
kodekser. Poenget er likevel at en musikers CV alltid vil bære bud om 
en eller annen posisjon i musikkfeltet, men at denne posisjonen ikke er 
statisk. En posisjonering i dobbel forstand (både som sanger og forsker) 
gjør meg nettopp betenkt når det gjelder denne ikke helt uproblematiske 
formen for egenpresentasjon. Selv om jeg ser det som en stor fordel å ha 
bred erfaring fra praksisen jeg studerer, er det en realitet at når jeg forsker 
i mitt eget felt, er ingen av deltakerne nøytrale. Jeg er med andre ord ikke 
interessefri, verken relatert til sangerpraksisen eller min egen forskning 
(jf. Becker, 1967; Bourdieu, 1996), og dette gir noen helt spesifikke utfor- 
dringer i forskningsprosessen som jeg suksessivt vil utdype. 

1.5 Forskningsfeltet 


I utgangspunktet genererer denne studiens fokusområde en betydelig 
mengde søkemuligheter på mange forskningsfelt innenfor humaniora 
og samfunnsfagene, nasjonalt og internasjonalt. Noen sentrale temaer 
knyttet til særtrekk ved kunstneres arbeidsmarked og kunstnerbefolk- 
ningen er allerede presentert. I dette delkapittelet presenterer jeg rele- 
vante studier, flere av dem på doktorgradsnivå, som med vidt forskjellige 
problemstillinger og ulike forståelsesmodeller kretser rundt et eller flere 
av nøkkelbegrepene sanger, klassisk sang, musiker og kunstner i relasjon 
til musikkutdanning, kunst-/musikkfelt, kunstens autonomi, løpebaner, 
livsløp, profesjon, profesjonell og praksis og/eller en kombinasjon av 
disse. I tillegg presenterer jeg noen undersøkelser som har vært til særlig 
inspirasjon, som jeg går i dialog med underveis i boka for utfyllende drøf- 
tinger og betraktningsmåter. 

Litteraturgjennomgangen dekker ikke hele nedslagsfeltet, men har 
den dobbelte hensikt å synliggjøre eksisterende diskurser på feltet, samt 
å kontekstualisere og forankre denne studien i et kunnskapsmessig land- 
skap. Underveis kommenterer jeg helt kort hvordan de utvalgte studiene 
er aktuelle i relasjon til mitt prosjekt, før jeg i kapittel 1.6 presiserer hva 
som er denne studiens bidrag til forskningsfeltet i lys av disse forsknings- 
arbeidene. Framstillingsformen i boka er imidlertid lagt opp slik at 
aktuell forskning og teori også redegjøres for fortløpende. Dette gjelder 
også i den empiriske analysen, hvor ulike teoretiske perspektiv bidrar 
til å skape bredde og variasjon i tolkningsrepertoaret (jf. Alvesson & 
Sköldberg, 1994, s. 327). 


Livsløpsperspektivet med hovedvekt på 
psykologiske og fysiologiske faktorer 

En retning innenfor det musikkpsykologiske forskningsområdet, har de 
siste 20 årene vært opptatt av å se på utviklingen av musikalsk kognisjon 
og musikalske ferdigheter i et lifespan (livsspenn) - perspektiv. Dette per- 
spektivet har som mål å være et holistisk konsept, hvor studier av musi- 
kalsk begavelse, musikalske ferdigheter, musikalsk kognisjon og utvikling 

ikke ses som isolerte områder, men i sammenheng med andre aspekter 
knyttet til personlighetsmessige og sosiokulturelle forhold. Perspektivet 
vektlegger derfor ikke bare barn og unges musikalske vekst og modning, 
men åpner for ideen om at musikalsk utvikling er en del av menneskets 
generelle utvikling, altså en livslang prosess (Gembris, 2006a, s. 11-12). 

Et sentralt tema innenfor lifespan-perspektivet er å integrere typiske 
aldersrelaterte karakteristikker og studere de ulike faktorer som påvirker 
våre musikalske ferdigheter gjennom hele livet (Gembris, 2006b, s. 124). 
Selv om det på musikkområdet er en overvekt av studier som konsen- 
trerer seg om musikere som praktiserer innenfor den vestlige kunstmu- 
sikken, og ikke musikere innenfor andre sjangre, er det få studier som 
ifølge Spahn & Richter (2006) retter søkelyset mot profesjonelle sangere 
som en egen gruppe innenfor dette perspektivet (s. 121). En rekke interne 
og eksterne faktorer har innvirkning på og former sangeren gjennom et 
helt sangerliv. Det gjelder ikke bare mennesket bak stemmen, men selve 
stemmeproduksjonen og dens kvalitet (Gembris, 2006, s. 17). Ved å vekt- 
legge biologiske, fysiologiske, psykologiske forhold som ligger til grunn 
for vokal utvikling og aktivitet, tas ikke naturen for gitt. På den måten 
bidrar dette perspektivet, representert ved blant annet Spahn og Richter 
(2006), med innsikter som styrker aktørsiden. 

Som en del av et omfattende alumni-prosjekt i regi av Institut fiir Bega- 
bungsforschung in der Musik (IBMF) ved universitetet i Paderborn, under- 
søkte Heiner Gembris og Daina Langner på begynnelsen av 2000-tallet 
den reelle jobbmarkedssituasjonen for orkestermusikere og musikere/ 
sangere som hadde valgt en solistisk løpebane. De 659 deltakerne som 
returnerte spørreskjemaet, herunder 100 sangere, var nylig uteksami- 
nert fra syv musikkutdanningsinstitusjoner av ulik størrelse spredt over 
flere regioner i Tyskland. De intervjuet også «eksperter» på jobbmarkedet 
(styremedlemmer i orkestre, orkesterdirektører, dirigenter og agenter), 
samt instrumentallærere ved musikkakademier og universitet. Undersø- 
kelsen ble avsluttet i 2004 og er presentert i flere sammenhenger, blant 
annet i boka Research on Musical Development in a Lifespan Perspective 
(Gembris, 2006a). Fordi det finnes lite tallmateriale som spesifikt angår 
klassiske sangeres yrkesliv og lite forskning omkring de vokalfaglige, 
musikalske, sceniske, personlige og entreprenørielle ferdighetene som 


35 


KAPITTEL 1 


kreves sett fra ulike aktørperspektiv, gir denne undersøkelsen vesentlig 
innsikt i feltet. Dette til tross for at den tar for seg en bestemt alders- og 
utdanningskohort relatert til tyske forhold. 

The Oxford Handbook of Singing (Welch et al., 2019) er en omfattende 
bok bestående av 53 kapitler som belyser sangens mangfoldige egenart 
fra ulike ståsted. Gjennom den multidisiplinære tilnærmingen i et over- 
ordnet lifespan-perspektiv, illustrerer og belyser de 72 forskerne som 
bidrar i boka spesifikke sider ved sang som en allmenn og grunnleggende 
menneskelig aktivitet fra fosterstadiet til alderdom. Boka er inndelt i åtte 
deler og tar for seg stemmerelaterte temaer knyttet til anatomi, fysiologi, 
akustikk og nevropsykologi. Boka tar også opp temaer som sangpedago- 
gikk, den «kollektive» korstemmen samt sang og teknologi. Den fjerde 
delen, som har tittelen «The development of Singing across the Lifespan», 
retter søkelyset på sangutøving gjennom ulike livsfaser og kontekster, 
for eksempel stemmeskiftet hos jenter og gutter. Jeg oppfatter at antolo- 
gien vektlegger stemmeorganet, sangutøvelsen eller sangens betydning i 
ulike sammenhenger, snarere enn sangutøvernes sosiale praksis. En del 
av materialet i antologien er behandlet i tidligere i artikler av de samme 
forfatterne. Flere av dem henviser jeg til i foreliggende studie. 

Psykologen Maria Sandgren undersøker i sin doktoravhandling Beco- 
ming and being an operasinger: Health, personality, and skills (2005) 
faktorer og prosesser knyttet til 15 svenske operasangeres kunstneriske 
utvikling og kunstneriske virke. I den artikkelbaserte studien gjør Sand- 
gren bruk av kvalitative og kvantitative metoder med et særlig søkelys 
på psykiske erfaringer i forbindelse med stressbelastninger i operayrket. 
Informantene i Sandgrens studie befinner seg i ulike stadier av sin profe- 
sjonelle karriere (aldersspredningen er fra 27 til 65 år), men deres utvikling 
fram mot det å bli operasangere fortolkes ikke eksplisitt inn i et proses- 
suelt lifespan-perspektiv. Når det gjelder den klassiske sangens historiske 
tradisjon, har Sandgrens studie et berøringspunkt med foreliggende bok, 
selv om Sandgren konsentrerer seg om operaens historikk. Ekspertise- 
teorier som spesifikt vedrører sangere, er et annet berøringspunkt. Et 
generelt trekk ved Sandgrens funn er at den individuelle utviklingen av 
et kunstnerskap innenfor opera er en kompleks prosess, hvor helserela- 
terte temaer, personlighetskarakteristikker, vokal ferdighetstilegnelse, 

kunstnerisk autonomi og sosiokulturelle verdier er avgjørende konstitu- 
enter (s. 65ff). Opera som sosial praksis sett i lys av et større sosialt felt 
er imidlertid ikke behandlet. Studien vektlegger individuelle og person- 
lige faktorer, mens strukturelle dimensjoner og kulturelle mønstre som 
bidrar til å konstituere operafeltet ikke tematiseres. 

Når jeg har valgt å trekke inn lifespan-perspektivet og musikkpsyko- 
logiske studier i denne litteraturgjennomgangen, er det for å vise til et 
pluralistisk livsløpsperspektiv som innlemmer både psykologiske og sosi- 
ologiske faktorer (se 3.1). Her dreier det seg også om en kontrastering i 
perspektiv som bidrar til å utvide tolkningsrepertoaret i analysen. 


Høyere musikkutdanning som sosialt og kulturelt 
system, som estetisk praksis og som 
profesjonsutdanning 


På det musikkpedagogiske forskningsområdet har det i Skandinavia de 
siste 20-25 arene i økende grad vært rettet oppmerksomhet mot høyere 
musikkutdanning og musikkpedagogiske praksiser gjennom ulike teore- 
tiske og metodiske tilnærminger. Flere av disse studiene gir et vesentlig 
innblikk i kulturen innad i musikkutdanningsinstitusjonene, noe som 
er relevant for dette prosjektet. Studietiden utgjør en viktig livsfase for 
mange klassiske sangere og er viet betydelig plass også i denne boka. 
Musikkutdanningen og hovedinstrumentundervisningen som foregår 
innenfor institusjonelle rammer, innebærer sosiale prosesser som kan 
forstås og/eller diskuteres som mesterlæreprosesser i et praksisfellesskap 
(Nielsen, 1999a), som kulturell praksis (Kingsbury, 1988; Nerland, 2003; 
Schei, 2007), som estetisk praksis (Christophersen, 2009) og som profe- 
sjonsutdanning (Angelo, 2012; Christensen, 2013). 

Ofte refereres det til Henry Kingsburys Music, Talent and Perfor- 
mance: A Conservatory Cultural System (1988), basert på hans doktorav- 
handling fra 1984. Gjennom deltakende observasjon over seks måneder 
ved et stort amerikansk musikkonservatorium, retter Kingsbury søke- 
lyset mot talent, musikalitet og musikkutøvelse slik disse begrepene blir 
anvendt og gitt mening. Han er ikke bare opptatt av hva som blir sagt, 
men hvordan makt og autoritet kommer til uttrykk gjennom sosiale og 

kulturelle handlinger innenfor et institusjonelt musikkutdanningsmiljø 
og hvordan dette har innvirkning på læring. Ved å spørre «What is at 
issue here?» (s. 24), undersøker Kingsbury, som tidligere selv var klaver- 
utdannet fra samme institusjon, ulike kontekster hvor musikk blir skapt, 
erfart og vurdert. Hans beskrivelser, tolkninger og diskusjoner innen- 
for et antropologisk rammeverk med perspektiver hentet fra sosiologer 
og antropologer som Howard Becker, Emile Durkheim, E. E. Evans- 
Pritchard og Clifford Geertz, inkluderer de menneskelige relasjonene og 
dynamikken i forbindelse med orkesterøvelser, mesterklasser, den ritu- 
elle karakteristikken av solokonserten og sceneskrekk. 

Kingsbury (1988) tar utgangpunkt i at musikk ikke er selvforklarende, 
verken klingende eller gjennom partituret. Musikk blir forhandlet i spe- 
sifikke kontekster mellom mennesker med variert grad av sosial makt. 
Musikalsk mening er derfor avhengig av sosiale aktørers forhandlinger 
og konkurranse i et kulturelt system i skiftende kontekster. Musikalsk 
mening forstås dermed som sosial mening, og musikalsk struktur som 
sosial struktur (s. 110). Slik blir den komplekse forbindelsen mellom este- 
tikk og etikk et viktig poeng i Kingsburys studie. Konservatoriet er et 
sted hvor lærer- og studentrollen, og relasjonen dem imellom, konstitue- 
rer et nedarvet patron-klient-system, med gjensidige fordeler og forplik- 
telser (s. 41). I et kulturelt system som vektlegger individuelle kvaliteter 
og sosiale forbindelser, fungerer den sosiale organisasjonens mekanis- 
mer som en viktig korrigering av handling. Kingsbury finner at «talent» 
og «musikalitet» utgjør en betydelig sosial og kulturell kraft innenfor 
konservatoriesystemet, og at manifesteringen og vurderingen av musi- 
kalsk talent i stor grad er influert av sosial makt og autoritet (s. 76ff). En 
slik forståelse av talent som et uttrykk for en kulturell ideologi framfor 
et individuelt fenomen, er en særskilt relevant diskusjon i min studie. 
Kingsbury er ikke spesielt opptatt av suksesshistoriene innenfor konser- 
vatoriesystemet, og var i sin tid klar over at hans analyser kunne virke 
støtende på studenter, lærere og administrativt personale innenfor insti- 
tusjonskulturen. Kingsburys analyser av konservatoriet som sosialt og 
kulturelt konstituert byr på motstand fra en «innenfraperson», og invi- 
terer på den måten til etiske refleksjoner over eget forskningsarbeid og 
egen forskerposisjon. 

En annen studie som det ofte refereres til på musikkutdanningsom- 
rådet, er Klaus N. Nielsens (1999a) doktoravhandling Musical Appren- 
ticeship: Learning at the Academy of Music as Socially Situated. Sentrert 
om mesterlæreprosesser undersøkte Nielsen klassiske klaverstudenters 
situerte læring gjennom deltakerprosesser ved et dansk musikkonser- 
vatorium. Basert på intervjuer og observasjon studerte han forskjellige 
deltakerbaner og mulighetsbetingelser på vei mot musikeryrket. Inspi- 
rert av blant annet Jean Lave og Étienne Wengers (1991) antropologiske 
tilnærming til mesterlæren, analyserer Nielsen læreprosessene som 
utstrakt over fortidige, nåtidige og framtidige kontekster. Det innebærer 
et perspektiv hvor historiske aspekter og framtidige forventninger anses 
vesentlige, og at ulike relasjoner og ulike måter å bevege seg mellom kon- 
tekster blir avgjørende for læring.” 

Resultater fra Nielsens studie presenteres også i boka Mesterlære: 
læring som sosial praksis (1999b), som jeg har forholdt meg til. Klaverstu- 
denters personlige historie og kulturelle erfaringer kommer til uttrykk 
gjennom ulike ambisjoner, ressurser og forhandlinger. Dette former del- 
takerbanene i praksisfellesskapet allerede før studiestart, gjennom kul- 
turell erfaring i en både uformell og formell pre-konservatoriekontekst. 
I det heterogene sosiale rommet musikkinstitusjonen representerer, for- 
stås praksisfellesskapet som preget av motstridende verdier, av konflikt og 
konkurranse, slik Kingsbury (1988) også er inne på. Dette utgjør sentrale 
læringsaspekt og har særlig å gjøre med de to ulike institusjonelle del- 
takerbanene konservatoriet tilbyr: pianistbanen og musikklærerbanen. 


9 Lave og Wengers (1991) ofte anvendte teori om situert læring kan forstås som en kritikk av kog- 
nitive læringsmodeller og rådende teorier om overføring av læring. Situert læring og læring 
gjennom deltakelse i sosiale praksiser innebærer et relasjonelt syn på kunnskap, og et læringssyn 
hvor det er en nær forbindelse mellom kunnskapen og de sosiale praktiske virksomheter spring- 
er ut ifra. Lave og Wenger påpeker at læring er et grunnleggende sosialt fenomen som foregår 
bestandig og over alt, men at den hovedsakelig forekommer gjennom å delta i praksisfellesskaper 
(8. 33-35). Her dreier det seg om mye mer enn å tilegne seg ferdigheter, informasjon og viten 
(s. 47ff). Med Lave og Wengers beskrivelse av læring som legitim perifer deltakelse, blir overgan- 
gen fra å være lærling (nykommer) til å bli mester (erfaren) å forstå som en gradvis og til dels 
langsom og kompleks prosess gjennom deltakerbaner, trajectories of participation (som ikke skal 
forveksles med løpebaner som er et sentralt begrep i denne boka), fram mot fullverdig deltakelse 
i praksisfellesskapet (s. 91). 

Disse banene innebærer ulike framtidsutsikter som underforstått 
innbefatter ulike verdier og former for selvforståelse (Nielsen, 1999b, 
s. 114-117). Nielsen, som oppfatter musikkonservatoriet som en del av 
et større praksisfellesskap hvor studentene beveger seg, legger også vekt 
på (modell)læring og identitetskonstruksjon gjennom det mangefaset- 
terte klassiske mester-lærlingforholdet mellom hovedinstrumentlærer 
og musikkstudent (s. 118). Videre viser han hvordan konsertens mange 
funksjoner bidrar til å avdekke den profesjonelle yrkeskunnskapen gjen- 
nom utprøving, realitetsorientering og kritisk refleksjon (s. 119). Slik 
opprettholdes en streng sosial kontroll som har stor betydning for den 
langsiktige transformasjonen fra perifert til fullverdig medlem av prak- 
sisfellesskapet (s. 112). Med utgangspunkt i handlende aktører i et sosialt 
fellesskap, bidrar Nielsens undersøkelse med kunnskap om musikkut- 
danningskulturen. Det er likevel de situerte læringsaktivitetene og delta- 
kerrelasjonene gjennom et aktørperspektiv som er i søkelyset, og på den 
måten vies strukturelle forhold i det kulturelle landskapet den sosiale 
praksisen foregår i, mindre oppmerksomhet. 

Monica Nerland (2003) er den første som i norsk kontekst spesifikt 
undersøker hvordan hovedinstrumentundervisning konstitueres som 
kulturell praksis. I doktoravhandlingen Instrumentalundervisning som 
kulturell praksis: En diskursorientert studie av hovedinstrumentundervis- 
ning i høyere musikkutdanning, følger Nerland tre instrumentallæreres 
undervisningspraksis ved Norges musikkhøgskole gjennom ett semester. 
I casene, som er basert på observasjoner av undervisningssituasjoner 
dokumentert på video og intervjusamtaler med de tre hovedinstrument- 
lærerne (bratsj, fløyte og trombone) og seks av deres studenter (to på hvert 
instrument), viser Nerland hvordan et komplekst nettverk av tenkemåter 
og verdisystemer former utdanningspraksisen. Denne «mikropraksi- 
sen», organisert som en mesterlære, ses i relasjon til et større sosialt felt 
hvor de legitime forholdningssettene til yrket blir konstruert. Nerlands 
kulturanalytiske tilnærming til undervisning og læring henter inspira- 
sjon fra Foucaults diskursteori og Bourdieus perspektiver på sosiale felt. 
Mester-lærlingrelasjonen fører fagets standarder, tradisjoner og verdier 
videre (s. 11). Samtidig blir den varierte undervisningspraksisen kon- 
struert gjennom diskursene aktørene opererer i og de maktrelasjoner og 


40 


KLASSISKE SANGERES LØPEBANER OG SOSIALE PRAKSIS 


posisjoneringer som tilbys aktørene. Slik forstås ikke subjektposisjone- 
ringer, fagkunnskap, målsettinger, evner og undervisningsstrategier som 
noe gitt på forhånd (s. 12, s. 263). 

Teoretisk er tilnærmingen forskjellig, men i likhet med Nielsen (1999b) 
forstår Nerland (2003) sosiale praksiser relasjonelt, og begge søker en 
«antidualistisk tilnærming» i sine prosjekter (jf. Nerland, 2003, s. 35). 
En slik holistisk tilnærming har berøringspunkt med denne studien 
sammen med forståelsen av utdanningspraksisen som historisk og sosialt 
frambrakt gjennom en mester-lærlingrelasjon. Nerland retter spesifikt 
oppmerksomheten «mot undervisning og strukturering av mulighets- 
betingelser for læring» (s. 36). Både Nielsen og Nerland konsentrerer seg om 
en spesifikk institusjon hvor læring, utvikling og handling foregår og om 
utdanning av henholdsvis klaverstudenter og orkestermusikere. Relevant 
for min studie er likevel at musikkutdanningsinstitusjonene forstås som 
en viktig arena for læring og utvikling av individuelle ferdigheter, og ikke 
minst en arena hvor tilegnelsen av verdier og handlemåter skjer gjennom 
deltakelse i en kulturell praksis som er sosialt og historisk konstituert. 
Det finnes riktignok flere veier utenfor utdanningssystemet som leder inn 
i yrkeslivet. Og for de fleste er musikkutdanningsinstitusjonen en gjen- 
nomgangsstasjon, i motsetning til musikkfeltet hvor musikere befinner 
seg store deler av sitt liv (jf. Broady & Palme, 1992). Med sitt prosessuelle 
og praksisteoretiske perspektiv er foreliggende bok bredere anlagt enn 
studiene til Kingsbury, Nielsen og Nerland. 

Catarina Christophersen (2009) undersøker i sin doktoravhandling, 
Rytmisk musikkundervisning som estetisk praksis: en casestudie, hvordan 
rytmisk musikkundervisning konstitueres som estetisk praksis. Under- 
visning innenfor rytmisk musikk (eller popmusikk) er, som Christop- 
hersen beskriver i sitt sammendrag, grunnleggende oral i sin tilnærming 
hvor rytmer, deltakelse, bevegelse, improvisasjon og samspill står helt 
sentralt. Casestudien av en rytmisk trommeslager som underviser ved 
et dansk konservatorium henter sitt datamateriale gjennom deltakende 
observasjon, intervjuer og dokumentstudier. Med utgangspunkt i Bour- 
dieus teori om sosial praksis, nyttiggjør Christophersen seg av begre- 
pene habitus, praktisk sans, doxa og illusio for å fange opp strukturelle 
sider ved praksisen (s. 53ff). For å styrke aktørsiden anvendes Maurice 

Merleau-Pontys kroppsfenomenologi og John Deweys pragmatisme. Slik 
fastsettes estetiske verdier i rytmisk musikkundervisning sett fra aktø- 
renes ståsted. For å finne ut hvordan disse verdiene har blitt konstituert 
som tatt for gitte, identifiserer Christophersen en rekke objektive struktu- 
rer, både i undervisningssituasjoner, i narrativer og i strukturer innenfor 
konservatoriekonteksten. Hun finner at disse strukturene i stor grad er i 
overensstemmelse med og speiler de estetiske verdiene som blir uttrykt 
og utøvd i klasserommet. Christophersen identifiserer også forskjellige 
sosiale kontrollmekanismer som i noen tilfeller, og på en subtil og effektiv 
måte, blir omdannet til selvbegrensninger og selvkontroll. Disse struktu- 
rene og mekanismene bidrar til å opprettholde en gitt sosial og estetisk 
orden (s. 190ff). 

I sin avhandling viser Christophersen (2009) at deltakelsen i en este- 
tisk praksis konstituerer et felles trossystem hvor de rytmiske aktivite- 
tene og de estetiske verdiene framtrer som meningsfulle og selvfølgelige. 
Gjennom kroppsliggjøring og reifisering reproduseres den estetiske 
praksis. Det innebærer en inkorporering av til dels skjulte rettesnorer for 
smak og for handling. Som Christophersen påpeker, har dette både etiske 
og epistemologiske implikasjoner: «En inkorporasjon av estetiske verdier 
legger føringer på hva man kan oppfatte som legitimt og ikke, og dermed 
for hva man blir pålagt (eller pålegger seg selv og andre) å lære, kunne, 
vite, like, tro og mene» (s. 193). Christophersen viser også at uavhengig 
av musikksjanger, formes nye generasjoners utøvere og musikklærere 
gjennom en resirkulering av estetiske verdier i en estetisk praksis (s. 192). 
En slik forståelse er svært relevant for denne studien, og Christophersens 
anvendelse av Bourdieus teoretiske perspektiver i den empiriske ana- 
lysen har vært til stor inspirasjon. Hun konsentrerer seg imidlertid om 
en case knyttet til rytmisk musikkundervisning i en spesifikk musikk- 
utdanningsinstitusjon, og innlemmer ikke Bourdieus kapitalformer og 
felttenkning i sitt forskningsarbeid. 

Jeg vil også nevne en svensk doktoravhandling av Erik Nylander 
(2014): Skolning i jazz: Vårde, selektion och studiekarriår vid folkhögsko- 
lornas musiklinjer. I denne sosiologiske studien retter Nylander søkelyset 
mot hva som karakteriserer de kandidatene som lykkes med å komme 
inn på velrenommerte musikkutdanningsinstitusjoner, hvem som velges 

ut, hvem som ekskluderes og hvorfor. Videre er han opptatt av hvordan 
folkehøgskolekandidatene forhandler spørsmål som: Hvordan skal man 
spille? Hva har kandidatene å spille med utover sine respektive instru- 
ment? (s. 1-2). Nylander viser blant annet at folkehøgskolene ikke kan 
forstås i isolasjon fra et større utdanningslandskap. Det innebærer et per- 
spektiv hvor musikkutdanningene ses i lys av deltakernes sosiale opphav 
og tidligere skolemeritter, i relasjon til de studie- og yrkeskarrierer som 
kandidatene møter når de er ferdige og i relasjon til andre folkehøgskole- 
linjer i musikk og til andre utdanningsretninger. Mitt forskningspro- 
sjekt er ikke som i Nylanders artikkelbaserte avhandling en rendyrket 
Bourdieustudie, verken teoretisk eller metodologisk. Men i likhet med 
Christophersen (2009) viser Nylander hvordan Bourdieus teoretiske 
begrepsapparat kan brukes som redskap i empiriske studier for å forstå 
musikkens verdi og smakshierarkier innenfor musikkutdanning, også 
knyttet til andre musikksjangre enn den klassiske. 

To norske doktoravhandlinger knytter høyere musikkutdanning til 
profesjonstenkning og profesjonsteoretiske perspektiver. Det gjelder 
Elin Angelo (2012): Profesjonsforståelser i instrumentalpedagogiske prak- 
siser og Solveig Christensen (2013): Kirkemusiker - kall og profesjon: Om 
nyutdannede kirkemusikeres profesjonelle livsbetingelser. Begge studi- 
ene bidrar med aktuelle innfallsvinkler og drøftinger omkring kunn- 
skapsgrunnlaget i musikk, musikalsk praksis og profesjonsdilemmaer 
på ulike nivå. Videre hvilke implikasjoner det medfører når høyere 
musikkutdanning, henholdsvis instrumentalpedagogisk utdanning og 
kirkemusikkutdanning forstås som profesjonsutdanning. Studiene er 
praksisnære og aktørorienterte, og grenser opp mot denne boka i den 
forstand at de har en et refleksivt metodologisk rammeverk for arbei- 
det og en tverrfaglig tilnærming. Profesjonsteoretiske forståelser løfter 
fram verdiladede og komplekse diskusjoner omkring høyere musikk- 
utdanning sett fra ulike ståsted og med forskjellige teoretiske blikk 
(Angelo, 2012). Men selv om utøvende musikere ifølge Angelo «frem- 
heves som profesjon og som profesjonelle yrkesutøvere i ulike sammen- 
henger» (s. 24), skal jeg senere begrunne hvorfor jeg finner det vanskelig 
å ta utgangspunkt i en profesjonsteoretisk forståelse i denne studien 
(se 1.6 og 4.8). 

Sangeres yrkesliv med ulike teoretiske og 
metodiske tilnærminger 


I sin doktoravhandling Vokal identitet: en diskursteoretisk analyse av 
profesjonelle sangeres identitetsdannelse (2007), har Tiri Bergersen Schei 
tatt utgangspunkt i et Foucault-orientert diskursteoretisk perspektiv. 
Scheis avhandling er, så langt jeg erfarer, den første norske studien som 
omhandler sangeres virksomhet slik de selv beskriver den. Gjennom 
intervjubaserte casestudier retter Schei, som selv er utdannet sanger, 
kordirigent og musikkpedagog, søkelyset mot tre norske profesjonelle 
unge sangeres identitering innenfor sjangrene klassisk, pop og jazz. Hun 
er spesielt opptatt av de disiplinerende teknikkene sangere praktiserer 
for å utvikle kompetanse og fellesskapsfølelse i sin virksomhet. De ulike 
musikksjangrene strukturerer diskursive rom «hvor sangere kan få sin 
profesjonalitet bekreftet og korrigert» (s. I). Scheis neologisme identite- 
ring beskriver det å være, å ha og å søke identitet (s. 182ff). Her dreier det 
seg om komplekse prosesser, både pågående og uavsluttede, som virker 
både skapende, bekreftende og fornyende for menneskers identiteter (s. I). 

På tross av tilhørigheten til forskjellige sjangre, finner Schei (2007) at 
kravene sangere stiller til seg selv, og de selvteknologiene de anvender 
i det kulturelle feltet de virker i, har mange fellestrekk. Videre at san- 
gere uansett sjanger i stor utstrekning reguleres av klassisksangdiskursen. 
Dette viser at den klassiske sangen fremdeles har en dominerende posi- 
sjon overfor andre vokaluttrykk. Herunder at kulturelle verdihierarkier 
gjennom institusjonelle påvirkninger virker konstruerende på enkelt- 
individenes vokale identitet, både knyttet til prosess og praksis. De krav 
som sirkulerer og får sangere til å tenke og handle som de gjør, ser Schei 
i sammenheng med yrkesutdanningen og musikkutdanningsinstitusjo- 
nenes autoritetssystem, hvor innsidekulturen tilbyr aktørene subjektpo- 
sisjoner gjennom sirkulerende diskurser i det «vokalkulturelle rommet» 
(s. 29). Praksisen har dermed ikke bare en sosial dimensjon, men også en 
kulturell og diskursiv dimensjon. 

Fordi Scheis (2007) avhandling omhandler tre sangere, hvorav en klas- 
sisk sanger, finnes det flere berøringspunkt med denne boka. Det er rele- 
vant at Schei viser hvordan sosiale strukturer og kulturelle mønstre virker 
formende på sangere både under musikkutdanningen og i yrkeslivet. 

Imidlertid skrives Scheis avhandling inn i et rent konstruktivistisk per- 
spektiv hvor praksis og maktrelasjoner «ligger innbakt i verbal tekst» og 
dermed også kan «leses ut av den» (s. 48). Bourdieu ser på sin side virkelig- 
heten som relasjonell og bare moderat konstruert. I denne boka tillegges 
derfor sangere en aktiv rolle som handlende subjekter, mens Schei ikke 
fokuserer på individet i seg selv for å forstå identitet, men på de kulturelt 
strukturerte diskursene som virker formende og regulerende på sangere. 

Sangeren, dirigenten og komponisten Frank Havrøy retter i doktorav- 
handlingen Alone Together: Vocal ensemble practice seen through the lens 
of Neue Vocalsolisten Stuttgart (2015) oppmerksomheten mot ensemble- 
praksis og de ferdighetene som spesifikt kreves for å synge i et vokalen- 
semble. Studiens rammeverk er fundert i Étienne Wengers (1998) teori 
om praksisfellesskap og Theodor Shatzkis (2001) praksisteoretiske per- 
spektiv. Casestudien av det tyske ensemblet er basert på semistrukturerte 
intervjuer og deltakende observasjon, hvor Havrøy selv var med aktivt 
som sanger. I avhandlingen rettes søkelyset mot intonasjon, kommunika- 
sjon og vokaltekniske problemstillinger som en del av sangernes ensem- 
blekompetanse. Havrøy vender også oppmerksomheten mot ensemblet 
som organisasjon og noen av de sosiale prosesser dette involverer, for 
eksempel konflikter som kan oppstå og hvordan ensemblet jobber for å 
få løst disse. Havrøys forskningsarbeid har flere sammenfallende karak- 
teristikker og tematikker med denne boka. Han konsentrerer seg på sin 
side om et spesifikt vokalensemble hvor musikkrelaterte og interpretato- 
riske problemstillinger er hovedtemaer. I foreliggende forskningsarbeid 
er både solister og ensemblesangere involvert og søkelyset er ikke, som 
i Havrøys (2015) studie, rettet mot musikalsk aktivitet slik den kommer 
direkte til uttrykk i praksisen. 


Kunstnere, kunstutdanning og kunstfeltet 


I boka Ung og lovende: Unge kunstnere - erfaringer og arbeidsvilkår (2004) 
som først ble utarbeidet som en rapport på oppdrag fra Kulturrådet i 1997, 
bryter sosialantropologen og kulturforskeren Ellen K. Aslaksen med den 
byråkratiske utredningssjangeren. Over en periode på 9 måneder, gjen- 
nom kvalitative intervjuer og deltakende observasjon, følger Aslaksen i 

alt 42 unge 90-tallskunstnere (billedkunstnere, kunsthåndverkere, skue- 
spillere, dansere og musikere) i etableringsfasen og undersøker hvordan 
de forstår og erfarer verden ut ifra eget ståsted. I musikergruppen er 
jazzmusikere og orkestermusikere representert. Denne antropologiske 
undersøkelsen framstiller mangfoldet og motsetningene innenfor kunst- 
verdenen, og avdekker samtidig kulturelle variasjoner mellom de unge 
og de etablerte. 

Aslaksen (2004) finner at studietiden har likhetstrekk med innvielses- 
ritualer i tradisjonelle samfunn, og at utdanningsinstitusjonene beskri- 
ves som gode, men lite smidige og at de ikke henger med i utviklingen. 
De unge kunstnernes forhold til byråkratiet er også langt fra optimalt. 
Videre viser Aslaksen at kunstnernes arbeidssituasjon, for de som ikke 
har fast ansettelse, i stor grad er preget av økonomisk usikkerhet, frilans- 
arbeid og strøjobber som for enkelte blir så vanskelig å kombinere at de 
forlater kunstnertilværelsen for godt. For å takle den vanskelige situasjo- 
nen, iverksetter de unge kunstnerne som velger å stå i det, ulike strategier 
hvor de forsøker å skille mellom ordinært lønnsarbeid og kunstnerisk 
virksomhet for ikke å miste drivkraften og energien. Innen det enkelte 
kunstfelt avdekker undersøkelsen vesentlige forskjeller mellom de ulike 
kunstnergruppenes måte å forholde seg til etablerte verdier og struktu- 
rer. Til tross for endringstendenser i kunstfeltet, finner ikke Aslaksen et 
radikalt brudd, snarere «en form for kontinuitet» av eksisterende verdier 
og virksomheter på feltet (s. 186). Og selv om Aslaksen avdekker store 
forskjeller mellom kunstnergruppene, påpeker hun avslutningsvis at 
de unge kunstnernes sterke «vilje til kunst» er et vesentlig fellestrekk 
som må være «kunstverdenens mest betydelige ressurs» (s. 194). Dette 
er aktuelle perspektiver også i denne boka. Imidlertid studerer Aslaksen 
kunstnergruppen innenfra som utenfraperson, mens jeg i denne studien 
studerer klassiske sangere innenfra som innenfraperson. 

I rapporten Mange er kalt, men få er utvalgt - kunstnerroller i end- 
ring (2004) har Per Mangset undersøkt i hvor stor grad den karismatiske 
kunstnerrollen gjenspeiles i unge norske kunstneres måte å fortolke sin 
egen vei til kunstneryrket og forventningene de har til den framtidige 
arbeidssituasjonen som kunstner. Den karismatiske kunstnermyten spei- 
ler den utbredte oppfatningen av et medfødt talent og et særskilt kall mot 

kunstnerisk virksomhet. De mange mytene som omgir kunstneren kan 
dermed skjule bakenforliggende faktorer som sosial bakgrunn og sosiale 
nettverk (s. 9-10). Mangset finner i sin undersøkelse at det i vårt sen- 
moderne samfunn er mye som tyder på at det skjer «en differensiering 
av kunstnerroller» (jf. 1.2). Likevel har den karismatiske kunstnermyten 
fremdeles et godt fotfeste, selv om Mangset spør seg om myten kan- 
skje har et annet innhold i dag i forhold til tidligere beskrivelser av den 
i kunsthistorien og sosiologien (s. 255). Han etterlyser flere forsknings- 
prosjekter som kan være med på å kaste lys over endringstendenser eller 
mangel på endring over tid (s. 256). Mangsets undersøkelse er basert på 
ivshistoriske intervjuer av primært kunststudenter innenfor teater, billed- 
kunst og musikk, hvor også sangere er inkludert. I rapporten gir også 
Mangset et innblikk i hvordan man kan anvende det kultursosiologiske 
universet, kunstsosiologien og Bourdieutradisjonen i en studie som dette. 

I doktoravhandlingen Den gode, hellige og disiplinerte kunsten: Fore- 
stillinger om kunstens autonomi i kulturpolitikk og kunstledelse (2007) 
undersøker kultursosiologen Sigrid Røyseng hvor selvstendig og solid 
kunsten, herunder scenekunsten, er i møte med politikk/forvaltning, 
moral og økonomi/administrasjon. Røysengs avhandling baserer seg 
på dokumentanalyser og 15 kvalitative intervjuer primært i form av en 
casestudie av Det Norske Teatret, hvor utvalget representerer både de 
utøvende scenekunstnerne og det administrative personalet. Teoretiske 
perspektiver og begreper er hentet fra Bourdieu, Foucault og Luhmann, 
og utgjør studiens vitenskapsteoretiske posisjonering og inngangen til de 
metodologiske drøftingene i prosjektet. Kunsten har sin egen logikk i for- 
hold til andre deler av samfunnet, men i kulturpolitikken anvendes fore- 
stillingen om kunstens iboende moralske godhet og magiske kraft som 
en «rituell kulturpolitikk», som noe helsebringende som skal komme 
enkeltmennesket og samfunnet til gode. På underforståtte og tause måter 
gis gjerne kunsten (i motsetning til populærkulturen) en hellig status 
som kan sammenlignes med forståelser og ritualer slik vi kjenner dem i 
kirkelig sammenheng (s. 228ff) 

Røyseng (2007) anskueliggjør i sin avhandling at makten ikke nødven- 
digvis er mest effektiv der hvor den blir gjort til et eksplisitt tema. Hva 
gjelder forholdet mellom kunst og økonomi, er det snarere andre sider 


47 


KAPITTEL 1 


ved kunstens relasjon til det øvrige samfunnet som i like stort monn pro- 
blematiserer forestillingen om kunstens autonomi. Skillet mellom kunst 
og økonomi er like mye et moralsk skille mellom det gode og det onde, 
som et skille mellom ulike meningssystemer og praksisfelt. Kunsten for- 
utsetter tilslutning, mens økonomien på sin side framstår som noe det 
må tas avstand fra. Når autonomien forsvares, unnslipper den moralske 
godheten fordi den blir vanskelig å kjempe imot uten å bli definert ut av 
diskursen. Og når kunsten knyttes til et nytteaspekt, utgjør det en trus- 
sel mot kunstens autonomi, avslutter Røyseng (2007, s. 247). Gjennom 
sin kultursosiologiske analyse av scenekunstfeltet viser Røyseng at et felt 
ikke kan forstås til fulle uten å studere relasjonene innad i feltet og feltets 
relasjon til samfunnet for øvrig. 

Forskningsarbeidene til Mangset (2004) og Røyseng (2007) har direkte 
og indirekte vist vei inn i Bourdieu-tradisjonen og det kultursosiologiske 
(og kulturøkonomiske) universet, nasjonalt og internasjonalt. En rekke 
andre undersøkelser, blant annet i regi av Telemarksforsking, har også 
gitt verdifull kontekstuell innsikt i blant annet kunstnerkår, kunstnerrol- 
len, kunstneres bosted, kjønnsproblematikk, kulturkonsum samt kunst 
og makt med særlig fokus på norske (og til dels nordiske) forhold. Aslak- 
sens (2004) studie, som omhandler 1990-tallskunstnere, er også relevant 
fordi alle sangerinformantene i dette forskningsprosjektet virket på feltet 
samtidig nettopp i dette tiåret. 


1.6 Innramming av prosjektet 


Et teoretisk grep om sangerlivet basert på livshistorisk materiale, med 
et tverrfaglig perspektiv og en overskridende praksisteoretisk forståelses- 
ramme i lys av Bourdieu, er så langt jeg har klart å bringe på det rene ikke 
gjort tidligere. 

Presentasjonen av relevant forskning som på tvers av fagtradisjoner 
eksemplifiserer og tematiserer kunstneres-, instrumentalisters- eller 
sangeres utdanning, yrkesfelt og praksis, har hver for seg sammenfal- 
lende karakteristikker, tematikker og analytiske forståelser som krysser 
delområder i denne boka. De fleste av disse forskningsarbeidene har en 
kvalitativ tilnærming, og en overvekt av dem er casebaserte. Det er ikke 

tilfeldig at jeg starter litteraturgjennomgangen i det psykologiske lifespan- 
perspektivet og ender opp i kultursosiologien. Til dels illustrerer dette 
den veien jeg har gått for å orientere meg i et mangfoldig teoretisk og 
metodologisk landskap. Hovedskillet mellom de to perspektivene lifespan 
og life course har først og fremst å gjøre med forståelsen av kontekstenes 
innflytelse på menneskets utvikling og aldring.” Når jeg i denne boka 
anvender den norske betegnelsen livsløp som terminologi, har jeg valgt 
å innlemme både sosiologiske og (musikk)psykologiske innfallsvinkler." 

De 14 skandinaviske sangerinformantene som deltar i studien blir pre- 
sentert nærmere i kapittel 4.8. De har en aldersdifferanse på 33 år. Sanger- 
nes yrkesaktive liv fordeler seg dermed over en periode på omtrent 50 år, 
fra midten av 1960-tallet og fram tili dag, hvor alle deler samtidige yrkes- 
opplevelser fra vokalfeltet på 1990-tallet og begynnelsen av 2000-tallet. 
Med bakgrunn i de samfunnsmessige forandringene vi har sett fra 1945, 
da eldste informant i denne studien ble født, kan sangernes retrospek- 
tive livshistorier vanskelig studeres som isolerte løpebaner plassert i 
et sosialt tomrom langs en uspesifisert tidsakse (jf. Bourdieu, 19952; 
Mangset, 2004). Det fordrer perspektiv som kan fange inn og overskride 
det prosessuelle og det romlige på en og samme tid. 

Livshistorier som forskningsmetode danner utgangspunktet for inn- 
samlingen av det empiriske materialet og har sine røtter i det sosiologiske 
livsløpsperspektivet. Her tas det på alvor at livsløpet ikke er enkelttilstan- 
der eller hendelser som kan studeres eller forstås isolert, som snapshots 


10 Tilgangen på relevant forskningslitteratur er ifølge Kleppe et al. (2010) større for skuespiller- 
yrket enn musikeryrket (s. 9). En ytterligere nyansering er på sin plass, fordi «musikere» gjerne 
anvendes i betydningen instrumentalister, hvor sangere sjelden er inkludert (jf. Gembris, 2006a, 
s. 17). Når de få studiene som finnes av profesjonelle musikkarrierer i overveiende grad handler 
om instrumentalister, kan dette knyttes til dette enhetlige forholdet mellom stemmen og stem- 
mens eier. Spahn og Richter (2006) hevder at denne komplekse sammenhengen har bidratt til 
at det både i det psykologiske livsløpsperspektivet (lifespan perspective) og i den musikkpsykol- 
ogiske forskningen har hersket «a significant scarcity of research on the vocal and psychosocial 
development of singers covering the whole range of their careers» (s. 122). 

11 For å markere skillet mellom de to hovedretningene bruker Mayer (2003, s. 463) begrepene life 
course sociology og lifespan psychology. I tillegg deles gjerne lifespan theory også inn i to retninger: 
lifespan sociology og lifespan psychology (Elder et al. 2004, s. 4). Life course-tilhengere kritiserer 
psykologiske lifespan-modeller for en tendens til å neglisjere at både historiske og samfunnsmessige 
strukturelle endringer innvirker på menneskelig handling og deres løpebaner. Ofte brukes likevel 
livsløp som betegnelse for både life course og lifespan. Selv om det eksisterer en rekke diskrepanser 
mellom disse to hovedretningene, tas det også til orde for en mer holistisk tilnærming. 

(Levy & Team, 2005, s. 4). Tiden står sentralt, men betraktes verken 
som ahistorisk eller universell. Dette prosessuelle perspektivet kan, som 
Thorsen (2005) påpeker, virke nokså selvsagt, men er likevel radikalt. 
På et hvilket som helst tidspunkt i livsløpet er vi «en krysning av tidli- 
gere erfaringer, nåtidige opplevelser og fremtidige forventninger» (s. 68). 
Denne tredimensjonale tidsforankringen har en dobbel bevegelse; livet 
sett bakover, men levd framover, hvor vi kontinuerlig refortolker fortiden 
(Thorsen, 1998, 2005). En livsløpsanalyse konseptualiserer tiden og har 
både en subjektiv og en objektiv eksistens. Tiden oppfattes derfor ikke 
som en fysisk hendelse som flykter unna vår teoretiske forståelse, men 
som kulturelt, sosialt og individuelt formet, omarbeidet og konstruert 
(Levy & Team, 2005, s. 4). Tiden betraktes altså noe mer enn bare å være 
i den, her og nå. Dette poenget står også sterkt hos Bourdieu, som betrak- 
ter tiden som samtidighet, hvor opplevelsen av nuet strekker seg inn i 
både fortid og framtid (Bourdieu & Wacquant, 1996, s. 122-123). 

Sangeres livshistorier og erfaringsbaserte kunnskap kan heller ikke 
forstås løsrevet fra den sosiale praksis hvor kunnskapen erverves. Løpe- 
banene ses prosessuelt og i relasjon til hverandre, men også i relasjon til 
det felt hvor løpebanene skrives inn, forstått som noe mer enn en ytre 
kontekst eller som bakgrunnsfaktorer. Det dreier seg om de forhold som 
konstituerer banene og gir dem mening (jf. Broady & Palme, 1992). Feltet 
for kulturell produksjon er et rom av muligheter for de som orienterer 
sin virksomhet dit og deltar der. I bourdieusk forstand har kunstfeltet på 
lik linje med andre felt, sin særegne logikk og sine egne trosforestillinger 
(Bourdieu, 1996). 

Omtrent en tredjedel av informantene som deltar i denne studien står 
eller har stått med føttene «i et mangfold av praksiser og stilarter» (jf. 
Angelo, 2014, s. 21-22). Noen har hatt dobbeltrollen som sanger og sangpe- 
dagog. I boka retter jeg likevel hovedblikket mot det utøvende kunstneriske 
virke i sangernes praksis. Det medfører at jeg ikke fokuserer på spennings- 
forholdet kunstner/lærer og de mange rollene og ofte motstridende forvent- 
ningene som mange kunstlærere møter i yrkeslivet (jf. Angelo & Kalsnes, 
2014, S$. 11). Selv om slike profesjonsdilemmaer ikke er fraværende i boka, 
vil en heterogen gruppe sangere nødvendigvis stå i mange spenningsfor- 
hold knyttet til utdanning og levevei både i og utenfor kunstfeltet. 

Fra utdanningspolitisk hold ser vi i dag en dreining hvor musikkut- 
danning knyttes opp mot profesjonstenkning og diskuteres i lys av pro- 
fesjonsteoretiske perspektiver (se Angelo, 2012; Christensen, 2013). Fram 
til 1990-tallet var det ikke nødvendigvis påkrevet med høyere musikk- 
utdanning for å oppnå en profesjonell sangerkarriere. Det fantes mange 
alternative utdanningsveier også utenfor de utøvende musikkutdan- 
ningsinstitusjonene, noe denne boka vil illustrere. Kunstutdanningene 
kan i vid forstand sies å ha «profesjonstrekk» (jf. Mangset, 2004, s. 15), 
noen mer enn andre, og kunstnere kan muligens oppfattes å befinne seg 
i motsatt ende langs et kontinuum. Det å betegne kunstneryrket som 
profesjon, er på sin side både omstridt og problematisk (Røyseng, 2011). 
Men hva som skal forstås som profesjon står det også strid om (Molander 
& Smeby, 2013, s. 11).* Sett opp mot de tradisjonelle profesjonsteoriene 
framstår kunstnere som en svak profesjon, og er slik Røyseng (2011, s. 11) 
ser det, kanskje ikke noen profesjon overhodet. En slik forståelse er også 
mitt utgangspunkt i denne boka.” 

En undersøkelse av sosiale praksiser innebærer at både handlende 
aktører og strukturerende elementer er involvert. Praksisteorien søker å 
overskride motsetningen mellom den interne og den eksterne analysen 
(jf. Bourdieu, 1991, s. 235). Overført til denne studien vil det innebære en 
analyse som utforsker dialektikken mellom klassiske sangeres subjektive 
opplevelser og de objektive betingelser (mulighetsbetingelser) som vir- 
ker strukturerende på sangerløpet og praksisen. Søkelyset er fortrinnsvis 
rettet mot relasjonene innad i musikkfeltet med utgangspunkt i klassiske 
sangeres forståelser, og i mindre grad mot feltets relasjon til samfunnet 


12 Profesjonsbegrepet har på norsk et helt annet innhold enn det engelske profession (Steinsholt, 
2009). Vanskelighetene med å definere de spesielle karakteristika og forskjellene mellom profes- 
joner og yrker har lenge skapt hodebry (Evetts et al., 2006, s. 108). Fordi stadig flere yrker faller 
inn under en vid definisjon av begrepet profesjon, er det som Blom (2007, s. 11) hevder kanskje 
ikke så merkelig at vi i dagligtalen ofte blander sammen yrke med profesjon. I Bokmålsordboka 
er profesjon (fra lat. proffesio; offentlig angivelse av erverv) forklart som «fag, yrke, levevei». Der 
gis bemerkelsesverdig nok eksemplet: Være sanger av profesjon. I Nynorskordboka står det i 
tillegg «... dei høgare studiar, dei som fører fram til akademiske profesjonar» (www.ordbok. 
uib.no). 

13 Manuset som denne boka bygger på, hadde sin opprinnelse i fagområdet «PhD i studier av 
profesjonspraksis» ved Nord universitet. I den forbindelse ble det påtrengende nødvendig å ta 
stilling til profesjonsbegrepet, som var gjennomgående i daværende studiebeskrivelse av doktor- 
gradsprogrammet. 

for øvrig. Slik skiller denne studien seg betydelig fra Røysengs (2007) til- 
nærming. 

Når jeg i dette forskningsprosjektet tar utgangspunkt i klassiske san- 
geres praktiske kunnskap slik denne kunnskapen retrospekt kommuni- 
seres gjennom livshistorieintervju, er det åpenbart at sangutøvelsen og 
musikalske aspekter spiller en sentral rolle. Det gjelder også det integrerte 
forholdet mellom stemme, kropp, følelser og identitet. Metoden fanger 
derimot ikke sangeres kunstneriske erfaringer slik de kommer direkte til 
uttrykk i utøvings-, opplærings- og utviklingsøyemed, snarere hvordan 
kunstneriske erfaringer og musikken er vevd inn i selve livet, i sangeres 
livsløp og i en større sosial, kulturell og historisk sammenheng. Det er 
utøveren i relasjon til musikkutøvelse og musikkliv som står i sentrum, 
ikke musikken som verk eller klingende objekt. 

Læring og utvikling er en naturlig del av ethvert menneskes livsløp. I en 
studie fundert i den erfaringsbaserte kunnskapen som kommer til uttrykk 
gjennom individuelle livshistorier, vil det være både krevende og lite for- 
målstjenlig å skille ut hvilke aktive prosesser gjennom livsløpet som kan 
forstås som læring, og hvilke atferdsendringer og erfaringer som skyldes 
utvikling og modning i en naturlig aldringsprosess. Kunnskapen, verdi- 
ene og ferdighetene klassiske sangere tilegner seg og utvikler gjennom 
livsløpet vil selvsagt involvere både lærings- og utviklingsaspekter, som på 
sin side kan perspektiveres på en rekke ulike måter. Læringsaspektet anses 
som en viktig og implisitt del av det prosessuelle og relasjonelle perspekti- 
vet som står sentralt i boka og knyttes an til Bourdieus habitusbegrep (se 
3.6). Her står den kroppslige kunnskapen og kroppens rolle som situert 
objekt sentralt, hvor læring og utvikling ikke forstås som isolerte feno- 
men. Mesterlære forstås derfor i denne studien som en «kroppslig mes- 
terlære» hvor kroppslige kunnskaper er vokst inn i handlingen over tid. 

Mesterlæreprosesser utforskes ikke i denne boka. Men mesterlæren, 
forstått som en type didaktisk organisering (jf. Nerland, 2003, s. 284) 
bidrar til å kontekstualisere sangertradisjonen og dens historikk, og fram- 
hever betydningen av de mellommenneskelige relasjonene i skolerings- 
prosessen, hvor forholdet mellom sanger og sanglærer i relasjon til andre 
aktører i den sosiale praksisen spiller en helt sentral rolle. Her dreier det 
seg ikke om et mekanisk og kausalt forhold mellom mester og lærling, 

hvor klare regler følges etter en bestemt oppskrifter (se kap. 2). Mester- 
læretradisjonen bidrar til forståelsen av at klassiske sangeres praksis, 
og er fundert i en mange-hundreårig tradisjon som de vokale betingel- 
sene springer ut ifra. Denne historiske tradisjonen har innvirket på den 
klassiske sangens posisjon i det vokale landskapet. I en bourdieusk for- 
ståelsesramme vil sangeres eksistens ha en sosial, historisk og kulturell 
dimensjon: De er posisjonerte i den sosiale verden, de har disposisjoner 
eller sangerhabituser som orienterer dem mot et spesifikt sosialt felt, det 
klassiske musikkfeltet, hvor også musikkutdanningsinstitusjonene hen- 
ter deler av sin legitimitet. Sangeres sosiale praksis er lokaliserte i et rom 
av muligheter som innebærer noe ut over et situert fellesskap i lokale 
institusjoner hvor all læring, utvikling og handling foregår. 


1.7 Bokas struktur 


Denne monografien er strukturert i fire deler med til sammen 10 kapitler. 
Studien er kvalitativ og empirien bygger på livshistorisk materiale. Ulike 
dokumenter og Renée Flemings (2005) autobiografi utgjør supplerende 
kilder. For å kunne utvikle en helhetlig forståelse og avdekke mulige sam- 
menhenger i klassiske sangernes løpebaner og praksis, trekker studien 
veksler på flere perspektiv. 

Tilnærmingen i boka kan derfor betraktes som til dels tverrfaglig, med 
et overordnet teoretisk fundament i det prosessuelle livsløpsperspek- 
tivet og Bourdieus praksisteori. Tverrfaglighet innebærer her at jeg som 
enkeltforsker låner relevante begrep og teori fra flere fagfelt som til dels 
komplementerer hverandre, og i noen tilfeller er i uoverensstemmelse og 
slik sett byr på motstand. Disse mellomnivåteoriene og begrepene er å 
betrakte som underordnede i denne sammenheng. De bidrar likevel til at 
sangernes sosiale praksis og løpebaner settes inn i et mer helhetlig per- 
spektiv samt til det kritiske refleksjonsarbeidet i den empiriske analysen. 
Hvert kapittel i boka innledes med en presentasjon av de temaer som tas 
opp. I korthet innbefatter dette følgende: 


DEL I: INTRODUKSJON omfatter foreliggende innledende kapittel 
med sin inngangsfortelling. 

DEL II: TEORETISK RAMME OG METODE spenner over tre kapitler 
som inngår i konstruksjonen av forskningsprosjektet og beskrivelser av 
veien jeg har gått. I kapittel 2 redegjør jeg for den klassiske sangens his- 
toriske og kulturelle tradisjon, funksjon og posisjon slik denne spesifikke 
kunstneriske sjangeren har vokst fram og etablert seg gjennom århun- 
drene. Dette ses i lys av framveksten av kunstens autonomi. Her vil også 
betingelsene for kunnskapsutviklingen tre fram, både den teoretiske og 
praktiske, hvor utøvernes praktiske kunnskap ses i relasjon til vitenska- 
pen, og vitenskapens praksis i relasjon til utøvernes. Slik kontekstuali- 
seres sangerpraksisen i historien og i den kulturelle tradisjonen den har 
sprunget ut av. Dette utgjør samtidig et utgangspunkt for kapittel 3, hvor 
oppmerksomheten rettes mot det pluralistiske livsløpsperspektivet og 
Bourdieus praksisteori som sammen utgjør det overordnede perspektivet 
i boka. I kapittel 4 tydeliggjøres forskningsforløpet, hvilke veivalg som er 
tatt og hvorfor. Her reflekteres studiens vitenskapsteoretiske plassering, 
livshistorie som metode, analyse- og tolkningsarbeidet, forskerposisjo- 
nen, etiske aspekter og kvalitetsmessig vurdering av forskningsprosessen. 


Del III: ANALYSE, TOLKNING OG DISKUSJON omfatter den empi- 
riske delen av boka. De fem kapitlene har en overordnet struktur som føl- 
ger sangernes livsfaser og overgangene mellom disse kontekstualisert i tid 
og sted: Kapittel 5 (oppvekstår fram til ung voksen-perioden), kapittel 6 
og 7 (studietid; utøvende sangstudier og alternative skoleringsveier), og 
kapittel 8 og 9 (yrkesliv). Fra en nokså ubekymret musikalsk tilværelse 
og en sterk tro på en framtidig sangerkarriere, tar løpebanene etter hvert 
ulike retninger i takt med en voksende usikkerhet og håndteringen av 
denne. Hvert kapittel avsluttes med en Coda, hvor jeg kort oppsumme- 
rer og deretter diskuterer temaer knyttet til konstitueringen av klassiske 
sangeres løpebaner og praksis og hvor nytt materiale tidvis bringes inn. 


DEL IV: AVSLUTNING dekker kapittel 10, hvor jeg oppsummerer og 
presenterer trekk og mønstre i forskningsmaterialet som kan bidra til 
mer helhetlig forståelse av det usikre sangerlivet. Her reflekteres også 
metodevalg og teoretisk rammeverk, og det pekes kort på mulige veier 
videre. Boka avrundes med fortellinger om sangernes sorti. 

Den klassiske sangens kunnskapsgrunnlag, 
tradisjon, posisjon og funksjon 


The word ‘classic’ has come to be applied to so many things 
in our culture — cars, rock music, a particular episode of a 
television show - when in its truest sense it carries the 
weight of something that has been distilled over time and 
represents the highest quality in a given field. The music we 
sing has been loved in many past generations and will 
continue to flourish and find life and love in the future. 

— Renée Fleming (2005, s. 6) 


Klassisk musikk er en sjanger som tradisjonelt har vært forbundet med 
den autonome kunsten. I vokalutøving har klassiskbegrepet innehatt en 
symbolsk funksjon som peker både mot en særskilt, «opphøyd» musikk- 
sjanger og en måte å synge på som historisk sett har vært dominerende 
overfor andre vokaluttrykk. Oppnåelsen av denne hegemoniske posisjo- 
nen står i nær forbindelse med utviklingen av rent sangtekniske prinsip- 
per fundert i naturvitenskapelige kvantifiserbare framgangsmåter som 
tidsmessig sammenfaller med framveksten av kunstens autonomi, og den 
filosofiske estetikken i kjølvannet av Immanuel Kant (1724-1804). 

Boka har verken musikkverket eller sangutøvelsen som mål, men det 
er likevel vokal aktivitet og det klassiske sangrepertoaret som på mange 
måter definerer grunnlaget for praksisen og for de verdi- og smaks- 
hierarkier det strides om. I dette kapittelet ser jeg nærmere på den klassiske 
sangens utvikling og samfunnsmessige posisjon slik sjangeren framstår i 
dag. Dette i relasjon til kulturelle og vitenskapelige strømninger gjennom 
tiden. I lys av problemstillingen vil jeg argumentere for at konstituerin- 
gen av klassiske sangeres løpebaner og sosiale praksis ikke kan forstås 
uten å ta høyde for utviklingen på mange områder (genesen), i dette yrket 
kanskje mer enn i andre yrker utenfor kunstområdet. Av den grunn har 

det vært avgjørende å kontekstualisere klassiske sangere og den klassiske 
musikken i delområder av vitenskapen, i historien og i den kunstneriske 
tradisjonen klassiske sangere tilhører forstått i lys av kunstens auto- 
nomi. Alt dette som et ledd i konstruksjonen av forskningsgjenstanden 
(jf. Bourdieu & Wacquant, 1996, s. 207). Slik reflekteres også kunnskaps- 
grunnlaget i klassisk sang, samt de fagområder som min akademiske 
bakgrunn springer ut ifra. Samtidig reflekteres det klassiske musikk- 
feltets oppkomst, med sine særegne logikker og konvensjoner som har 
betydning for hvordan feltet kan forstås. Avslutningsvis samler jeg trå- 
dene knyttet an til kunnskapens teoretiske og praktiske sider, hvor det 
helt siden antikken har eksistert et ideologisk skille mellom den utøvende 
musikkpraksis og vitenskapen om musikk. Suksessivt leder dette mot en 
forståelse av sangerpraksisen som sosial og relasjonell, forstått som noe 
ut over de rent håndverksmessige og kunstneriske sidene ved vokalut- 


øvingen. 


2.1 Kunnskapsgrunnlaget i sang - 
en introduksjon 


Utøvende klassisk sang er i første rekke forankret i kunnskapsformer 
som tilegnes og kommer til uttrykk i praksis. Det innebærer at kunn- 
skapsgrunnlaget primært er av praktisk karakter. Slik sett vil det være 
rimelig å si at klassiske sangere tilhører en yrkesgruppe som hovedsakelig 
forvalter kunnskap inn under den praktiske kunnskapens område. Når 
det gjelder den håndverksmessige og kunstneriske siden av praksisen, har 
en skolert sanger gjennom en lang lærings- og utviklingsprosess tilegnet 
seg sangtekniske og sceniske ferdigheter og opparbeidet musikalske og 
kunstneriske kvaliteter. Dette omfatter repertoarkunnskap, stilkunn- 
skap, musikkteori, musikkhistorie, hørelære, harmonilære, formid- 
lingskompetanse, fysiologisk og anatomisk kunnskap, språkkunnskap, 
tekstanalytisk kunnskap og mere til. Alle disse delområdene er «sterkt 
integrert» (jf. Grimen, 2008, s. 72), og kan, overført til vokalområdet, sies 
å tjene ett formål: å synge og formidle musikk. Sangeres kunnskap som 
blant annet er tilegnet gjennom en form for mesterlære, framstår derfor 
ved første øyekast enhetlig. 

Gjennom tiden har det utøvende sangfaget tatt opp i seg kunnskap 
fra en rekke ulike disipliner og vitenskapelige områder med radikalt 
forskjellig historikk og forskningstradisjon. Fordi sang og stemmebruk 
blant annet vedrører biologiske, anatomiske, fysiologiske, psykologiske, 
nevrologiske, musikkhistoriske, språklige, stilistiske, akustiske, este- 
tiske, musikalske, sosiale og kulturelle aspekter, har både teoretisk og 
vitenskapelig kunnskap fra en rekke fagområder bidratt til forståelsen og 
utviklingen av det klassiske sangfaget slik denne kunstarten framtrer i 
dag.'* Som jeg snart skal utdype, har den naturvitenskapelige kunnskaps- 
produksjonen om stemmeorganet helt fra 1850-tallet hatt særskilt stor 
betydning for den sangtekniske utviklingen, og bidratt til en elitistisk 
vokalstil med ideologiske røtter i antikken (jf. Potter, 1998). Den profesjo- 
nelle yrkesutøvelsen innenfor denne spesifikke vokalstilen er universell, 
og kan sies å inneha både en teoretisk og praktisk side. 

En diskusjon om kunnskap knyttet til klassisk sang vil også innebære 
kunnskap som ikke alltid lar seg så lett artikulere verbalt. Det å synge og 
musisere er i seg selv en aktivitet som vanskelig kan redegjøres for ekspli- 
sitt i alle sine nyanser, annet enn gjennom handlingen selv. At instru- 
mentet er kroppen, og bare delvis kan observeres utenfra, bidrar i enda 
større grad til å understreke det innforståtte. Utsagnet innebærer ikke 
det samme som at sangere ikke evner å redegjøre for sin egen eller andres 
vokalutøvelse, men at det forekommer mange ulike måter å beskrive den 
på, ofte ledsaget av kroppslige eksemplifiseringer. De ulike tilnærmings- 
og forklaringsmåtene som er svært person- og kontekstavhengige, kan 
derfor bidra til misforståelser og skape usikkerhet både i opplærings- 
øyemed og i yrkessammenheng. Sangere kan heller ikke høre seg selv 
på samme måte som en tilhører kan. Uansett alder og nivå, er sangere 
avhengige av auditiv tilbakemelding for å kunne korrigere stemmepro- 
duksjonen. 


14 Sang inngår som aktivitet i alle samfunn, og stemmen brukes i nesten all form for kommunika- 
sjon. Sang og stemmebruk kan derfor være interesseområde innen en rekke fagfelt, blant annet 
kommunikasjonsteori, semiotikk, lingvistikk, fonetikk, logopedi, scenekunstfag, psykologi, sosi- 
ologi, etnografi, antropologi, pedagogikk, religionsfag, akustikk, nevrologi og andre medisinske 
disipliner. 

Vurdering av stemmer har tause dimensjoner. En sangers stemmekva- 
litet vurderes i stor grad ut ifra hørselsinntrykk, og dette innebærer bruk 
av smak og skjønn. Blant eksperter (folk med høy kompetanse) finnes 
det selvsagt en form for felles forståelse av hva kunstnerisk kvalitet inne- 
bærer, men kvalitetsbedømming vil alltid innebære ulike grader av sub- 
jektiv fortolkning (jf. Gynnild, 2010). Polanyi (1966/2000) skiller mellom 
begrepene viten (knowing) og kunnskap (knowledge). Kunnskap inne- 
bærer for Polanyi både teoretisk og praktisk kunnskap som står i et gjen- 
sidig forhold til hverandre, og som i større grad enn viten er relatert til 
handling. Taus kunnskap (tacit knowledge) er vår erfaringsbaserte kunn- 
skap som kan knyttes til kunnskapens og vitenskapens hermeneutiske 
side. Polanyis (1966/2000) uttrykk «vi kan vite mer enn vi kan si» (s. 16), 
binder den tause kunnskapen til den intuitive ekspertisen og den prak- 
tiske kunnskapen. Denne form for ordløs overføring av kunnskap som 
tilegnes og vises i praksis gjennom handling, eller gjennom «å gjøre», 
kan etter Polanyis mening ikke alltid artikuleres eksplisitt. Fordi denne 
tause dimensjonen ved menneskers tenke- og handlemåter «enten ikke er 
verbalt artikulert eller ikke kan artikuleres verbalt» slik Grimen (2008, 
s. 79) uttrykker det, settes noen av de kunnskapsteoretiske problemene 
med praktisk kunnskap på spissen. 

Bourdieu (2007, s. 77) støtter opp om den implisitte dimensjonen som 
Polanyi (2000) framsetter, i det den praktiske kyndighet eller «kjenner- 
kunst» bare kan kommuniseres gjennom eksempelet og ikke gjennom 
oppskrifter. Han påpeker at dette gjør seg gjeldende i alle felt, også i den 
vitenskapelige praksis, men på ulike måter fordi hvert felt har sine egne 
logikker (se 3.5).* Praktisk kunnskap opererer innenfor en diskurs av 
familiaritet, og Bourdieu (1977, s. 19) anvender begrepet docta ignorantia 
om kunnskap som ikke når det diskursive planet. Denne kunnskapen, 
som i sin praktiske form viser seg som relativt konsistente handlings- og 


15 Den kunstneriske praksis kan ikke sammenlignes med vitenskapelig forskning, slår Bourdieu 
(20074) fast. Han avviser derfor overbevisningen hos en del analytikere, også hos Polanyi, som 
ofte siteres på at den vitenskapelige praksis er «en kunst» (s. 77). En slik skolastisk forestilling 
gjør erfaringen til noe kvasi-kroppslig fordi det mangler en adekvat teori om praksis. Når det 
snakkes uformelt om den vitenskapelige praksis «som et yrke som krever håndlag, intuisjon og 
praktisk sans; det å ha orienteringsevne (nese), å kunne ta ting på sparket og andre ting som er 
vanskelige å oversette til papiret» underestimerer det virksomheten (s. 78). 

persepsjonsmønstre i habitus, kan som Jårvinen (1998, s. 5-6) utdyper, 
overføres fra individ til individ uten å verbaliseres. Mesterlæren vil 
være et slikt eksempel, hvor det i en bourdieusk forståelsesramme ikke 
er «modellene» som etterlignes, men de andres handlinger slik de kom- 
mer til uttrykk direkte i praksisen (Bourdieu, 2007b, s. 121). Praktisk 
kunnskap er taus kunnskap i den forstand at det dreier seg om innlært 
kunnskap som kan sies å ligge i aktørens underbevisste, forstått som 
prerefleksive snarere enn allmennmenneskelige, grunndrifter. Denne 
konstruerte kunnskapen er et resultat av individenes sosialt og kulturelt 
spesifikke livshistorie (Jårvinen, 1998, s. 5). I Bourdieus epistemologi, som 
jeg greier ut om i neste kapittel, vil det følgelig handle om kulturelle for- 
ståelser og verdier som ligger forankret i ikke-artikulerte handlemåter, 
det vi tar for gitt (doxa). Doksale erfaringer er med andre ord normer, 
holdninger og oppfatninger som er selvfølgelige (Bourdieu, 2007b, s. 54). 
Jeg skal nå redegjøre for opphavet til noen av disse kulturelle forståelsene 
og verdiene, og som har betydning for hvordan praksisen er konstituert. 


2.2 Stemme, kropp og følelser 


En vesentlig premiss for analysen av denne studiens empiri, er det intime 
forholdet mellom stemmen og sangerens opplevelse av seg selv. Sangere 
bærer med seg stemmen i alle situasjoner, og stemmen skiller seg sånn 
sett fra andre musikkinstrumenter. Stemmekroppen kan ikke forstås 
som noe vi bare har; et objekt som vi øver på eller kommuniserer med og 
snakker om - stemmen er også et subjekt, noe vi er. Kroppens funksjon 
for sangeren er som Schei (2007) uttrykker «både instrumentell og eksis- 
tensiell. Kropp er det sangeren handler på. Sangeren er kropp og sangeren 
uttrykker kroppslighet» (s. 190). Selv om en slik forståelse ikke innebærer 
noe nytt for mange, er jeg opptatt av at de kroppsliggjorte erfaringene 
som kommer til uttrykk i sangernes retrospektive livshistorier verken 
må tas for gitt eller reduseres til banale følerier. Følelser utgjør en viktig 
del av vår helhetsoppfatning av kroppen og sinnet, og av våre musikal- 
ske erfaringer og livserfaringer generelt. Slik tilkjennegis et syn på men- 
nesket som «en hel organisme som eier en integrert kropp og hjerne, og 
som fullt ut er interaktiv med et fysisk og sosialt miljø» (Damasio, 2001, 

s. 249). Det er innlysende at alle disse sammenvevde faktorene ikke kan 
redegjøres for samtidig. 

Stemmelyd er en av de egenskapene som definerer menneskeslekten. 
Stemmelyden er universell, i motsetning til språket, som innehar en mer 
begrenset kode. Stemmen utgjør et essensielt aspekt ved vår menneske- 
lige identitet, hvem vi er, hvordan vi føler oss, hvordan vi kommuniserer 
og hvordan andre opplever oss. Dette er noe vi erfarer helt fra vi er små 
(Welch, 2005, s. 245). Allerede fra fødselen, lager vi primære emosjonelle 
lyder som et uttrykk for individualitet og personlighet. Brown (1996, 
s. 2) omtaler den refleksive lyden som primal sound. Det kan være lyder 
som for eksempel gråt, latter, sukk, stønn, skrik og babling. Stemmens 
vesentlige funksjon er nettopp å uttrykke behov og følelsesmessige til- 
stander. Pusten og stemmen avspeiler hvordan vi har det med oss selv 
og omverdenen. Enhver stemme har sitt unike akustiske stemmeavtrykk 
(voice print), som er nesten like distinkt som våre fingeravtrykk (Brown, 
1996, s. 3). Menneskestemmen kan bevisst eller ubevisst oppfattes, tol- 
kes og vurderes på mange måter og er bærer av både eksplisitte og tve- 
tydige karakteristika verbalt og musikalsk. Isolert sett kan stemmen i en 
kommunikasjonsprosess, og i motsetning til andre instrumenter, gi oss 
antatte forestillinger om et menneskes stemningsleie, alder, kjønn, klasse 
og etnisk tilhørighet (Spahn & Richter, 2006, s. 119; Welch, 2005, s. 251). 

I tillegg til å kommunisere grunnleggende emosjonelle tilstander, 
utveksler sangutøvelse også informasjon om tilhørighet til en spesifikk 
kultur og en sosial gruppe. Dette inngår i en helhetsvurdering hvor 
selve språket, men også andre parametere som inngår i framtredelses- 
formen har en viktig funksjon, slik som utseende, kroppsspråk, gester 
og mimikk. De vurderinger og refleksjoner vi gjør oss om personen 
bak stemmen trenger nødvendigvis ikke alltid å samsvare med hvordan 
stemmens eier fortolker seg selv, noe som kan få mangesidige og betyde- 
lige konsekvenser.” 


16 Sammenhengen mellom stemme, personlighet og identitet finner vi i det latinske persona, utle- 
det av per sonare (lyde igjennom) som viser til de romerske skuespillere som bar masker med ta- 
lerør Gjennom stemmen kunne personen identifiseres bak masken. Betydningen av ordet flyttet 
seg senere fra masken til mennesket selv og fikk betydningen «en person» (Hollis, 1985, s. 219; 
Ruud, 2013, s. 55). Det latinske persona er på sin side avledet av det etruskiske phersu, som i tillegg 
til skuespillerens maske også henviser til ens karaktertype (Moxnes, 2007, s. 36). 

Sangeres instrument er en levende organisme. Når den spesifikke san- 
gundervisningen finner sted, er stemmen verken uformet eller konturløs. 
Fundamentale emosjonelle erfaringer har allerede forløpt og blitt formid- 
let og integrert gjennom stemmen, og disse erfaringene står i nær rela- 
sjon til sangerens personlighet og opplevelse av seg selv (Spahn & Richter, 
2006, S. 123). Integreringen av tidlig musikalsk erfaring med sin affektive 
korrelasjon, kan fortolkes som en grunnleggende emosjonell kapital, en 
ressurs som anvendes og utvikles når mennesker interagerer med, rela- 
terer seg til, håndterer og forsøker å forstå sitt umiddelbare og ekspande- 
rende lydmiljø (Welch, 2005, s. 247).” 

Tale og sang genereres fra de samme anatomiske og fysiologiske struk- 
turer som blir fortolket av nevropsykobiologiske nettverk. Dette nett- 
verkets utvikling og funksjon er formet av kulturell erfaring (Welch, 
2005, S$. 239). Det ser ut til å være en nær sammenheng mellom de akus- 
tiske karakteristika vi forbinder med følelser uttrykt gjennom stemmen i 
dagliglivet og de ekspressive uttrykk som brukes for å formidle følelser i 
en musikalsk oppføring. Slik skapes en ekspressiv kontur i musikkutøvel- 
sen. Musikalsk aktivitet avhenger av ekspressive akustiske signaler som 
endringer i tempo, lydnivå, timing, intonasjon, artikulasjon, klangfarge, 
vibrato, toneansats, utholdte toner og pauser for å kommunisere følelser 
som nettopp ømhet, glede, tristhet, sinne, overraskelse, redsel og avsky. 
Lyder som har lignende akustiske profiler er forventet å generere beslek- 
tede eller identiske følelser (Welch, 2005, s. 247). 

I klassisk sang er det komponisten som fastsetter de store trekkene i 
satsmelodien, det Johan Sundberg (1986, s. 155) kaller makrointonasjonen. 
Den tilsvarer i beste fall sinnsstemningen i teksten. Men musikk kan som 
kjent uttrykkes på en mengde ulike måter til tross for at melodien gjengis 
korrekt. Komponistens anmerkninger alene strekker ikke til. Sangeren 
må også bidra til å gjenskape tekstens sinnsstemning gjennom mikroin- 
tonasjonen, det vil si gjennom de ulike stemmekarakteristika. Birkeland 


17 Når det gjelder tale og sang (også nynning og vokaliser), har man funnet at det eksisterer spe- 
sifikke stemmeselektive områder i hjernen som inngår i et bi-hemisfærisk nettverk for stem- 
meproduksjon, hvor begge hjernehalvdeler er involvert (Welch, 2005). Musikalske erfaringer 
og sangutøvelse er mangfoldig bearbeidet av de overordnede funksjoner i nervesystemet, det 
endokrine system og immunsystemet, forstått som the human bodymind (Thurman & Welch, 
2000), og viser at musikalsk erfaring er mangesidig. 

(1991) snakker på sin side om «interpretasjonen i klangen». Med dette 
mener han at sangeren har en uttrykkspalett med et uendelig fargere- 
gister. Ikke bare har alle følelser, situasjoner eller den irrasjonelle symbol- 
verden sine egne klanger, de har også hver for seg ulike nyanser i de 
forskjellige sammenhenger de står i. For eksempel vil lengsel i en religiøs 
kontekst kunne få en annen klang enn lengsel i en erotisk kontekst (s. 19). 
Men også tidligere erfaringer og de stadig nye kontekster sangeren beve- 
ger seg i, vil regulere det vokalmusikalske uttrykket. Det vil imidlertid 
aldri dreie seg om emosjonelle essenser som ligger naturlig nedfelt i oss 
uavhengig av kulturelle diskurser (jf. Berkaak & Ruud, 1992, s. 99). 

Å kommunisere følelser er hjertet i sangutøvelsen. I sang forsterkes 
forbindelsen mellom stemme og følelser fordi vi tar i bruk en større del 
av stemmens potensial. Gjennom en kombinasjon av vokalakustiske og 
visuelle ekspressive signaler som mimikk og gester, er de følelser som 
framstilles av en sanger under en opptreden ikke tilgjorte, men bygger 
på en reminisens av ekte følelser slik vi tillegger dem mening i hverda- 
gen (Welch, 2005, s. 251). En opptreden som blir ansett autentisk eller 
av høy kvalitet, vil ha en nær overensstemmelse mellom slike vokale og 
visuelle gester og med de originale særtrekkene i den musikalske struk- 
turen. Imidlertid viser elektrofysiologiske undersøkelser at ikke alle 
deler av hjernen så lett lar seg narre. Ifølge Antonio R. Damasio (2001, 
s. 155) vil vi kun klare å gjenskape fragmenter av det kroppsmønsteret 
som kjennetegner den emosjonelle tilstanden som fører til følelsen.” 
Strupehodets funksjoner kan gi en bedre forståelse av hvordan stemme 
og emosjoner henger sammen. Sett i forhold til sin størrelse, er strupeho- 
det den mest komplekse og mangesidige mekaniske innretning i kroppen 
(Fink & Demarest, 1978). Strupehodet har i alt ni ulike funksjoner hvorav 
to er knyttet til lydproduksjon. Den ene av disse, kalt den refleksive 


18 Damasio (2001, s. 135ff) skiller mellom primære og sekundære emosjoner. Ut ifra et evolusjon- 
sperspektiv kan primære emosjoner forstås som medfødte og ubevisste disposisjoner for blant 
annet overlevelse slik de kommer til uttrykk hos ny-fødte i alle kulturer og hos andre arter. 
Primære emosjoner danner fundamentet for sekundære emosjoner, som vi tilegner oss gjennom 
våre erfaringer og dermed opplever som voksne. Emosjoner ligger altså ifølge Damasio i forkant 
av våre bevisste følelser og tanker og henviser til observerbare og målbare endringer i kroppen, 
mens følelser er den subjektive opplevelsen som bare er tilgjengelig for den som opplever emos- 
jonen. Det er slike opplevde følelser som utgjør forståelsesgrunnlaget i denne studien. 

lydproduksjonen, er styrt av det autonome nervesystemet, et system som 
fungerer uavhengig av vår bevissthet og vilje (Brown, 1996, s. 169). 
Stemmen er ikke utbyttbar, men foranderlig og sårbar overfor en rekke 
interne og eksterne faktorer som kan endre stemmekvaliteten og stem- 
meklangen innenfor relativt korte intervaller. Hos profesjonelle sangere 
dreier det seg gjerne om subtile endringer. En stemme kan klinge for- 
skjellig fra den ene dagen til den andre påvirket av emosjonell tilstand, 
dagsform, graden av prestasjonsangst, kroppslige spenninger, rommets 
akustikk, orkesterets eller klaverets klang og styrkeforhold, utfordringer 
i repertoaret, kommunikasjon med publikum og ikke minst gjennom 
samspillets art med andre medvirkende, både på og utenfor scenen.” En 
skolert sanger har gjerne utviklet et mestringsrepertoar som kompense- 
rer for en rekke av disse omstendighetene, men noen hendelser spiller så 
sterkt inn at det ikke helt lar seg kroppslig eller stemmemessig skjule. Det 
å kunne stole på egne sangtekniske ferdigheter hvor pusten inngår som 
en sentral faktor, er derfor svært avgjørende i profesjonell sangutøvelse. 


2.3 Den klassiske sangens ideologiske røtter 


Enhver ytring vi gjør gjennom livet, fra det første skriket eller stønnet og 
framover, er altså betinget av vår egen fortid og samfunnet vi lever i, men 
det meste av tiden er verken sanger eller lytter seg bevisst den ideologiske 
bagasjen vi alle bærer med oss, hevder Potter (1998, s. 1). Dette kan, som 
vi skal se, knyttes an til flere forhold. 

Sang og stemmeimprovisasjoner utgjør antageligvis hovedparten av 
alle musikalske begivenheter i de kulturer vi kjenner til, både før og nå. 
Innenfor området vi i dag kaller klassisk musikk, var sang fram til renes- 
sansen nærmest enerådende i den europeiske tonekunsten (Jensen, 2006; 
Welch, 2005).** Betegnelsen klassisk sang kan framstå tvetydig, men 


19 Andre faktorer som påvirker stemmen kan være medisiner, mat, drikke, tobakk, alkohol, aller- 
gier, flyreiser, aircondition på hoteller, tørt inneklima, for lite inntak av væske, ulike typer vær- 
forhold, hormonelle svingninger eller endringer, mye prating i støyfulle lokaler, lite søvn, ulike 
sinnstilstander eller fysiske problemer, forkjølelser med mer. 

20 Den vestlige musikkulturs egenart; bruken av samklangmessig og rytmisk organisert flerstem- 
mighet har sitt utgangspunkt i den gregorianske sang, i monodien (Hansen, 1990, s. 17-18). 
Terminologien «klassisk musikk» dukket imidlertid ikke opp før i siste halvdel av 1800-tallet 

dreier seg i utgangspunktet om en grunnleggende teknisk måte å synge 
på (se 2.6). Denne syngemåten har holdt seg relativt uforandret siden 
midten av 1800-tallet, og anvendes innenfor en rekke ulike stilarter som 
fortrinnsvis hører inn under den klassiske musikkens område (se 2.4). 
Det klassiske solo- og ensemblerepertoaret spenner vidt; fra gregoriansk 
sang til samtidens musikk innenfor sjangre som opera, lieder og roman- 
ser, kammermusikk og kirkemusikk. Det store repertoarmangfoldet i 
den vestlige kunstmusikken frambrakt gjennom ulike historiske epoker, 
stiller nokså ulike krav til stemmens karakter, omfang, volum, vibrato og 
klang, men det er likevel få sangere som i dag konsentrerer seg om kun 
én sjanger. 

Tidsmessig er termen «klassisk sang» vanskelig å lokalisere nøyaktig, 
men ifølge Potter (1998, s. 65) er det logisk å anslå at uttrykket i løpet av 
1800-tallet ble brukt for å skille ut en elitistisk vokalstil med ideologiske 
røtter helt tilbake til Platon, Aristoteles og deretter gjennom renessansen. 
Mousiké, den greske betegnelsen for musikk og som viser til musenes 
kunst, hadde en atskillig videre betydning enn i dag (Sundberg, 2000).” 
Mousiké-begrepet innebar også «en mer vesensmessig orientert bestem- 
melse, - mer orientert i retning av spørsmålet om hvordan kunstarten 
dypere forstått kommer i stand, hvilke krefter som ytrer seg gjennom 
den og i bunn og grunn kvalifiserer den» (s. 11). For athenerne var musikk 
først og fremst forbundet med orale framføringer, det vil si språklige ryt- 
mer, spesielt lyrisk poesi med enkelt akkompagnement av lyre eller fløyte, 
hvor menneskestemmen ble betraktet som det mest perfekte instrument 


(Potter, 1998, s. 65). Begrepet «klassisk», av latin classicus; som hører til første (borger)klasse, 
betegner dannelse som bygger på oldtidens gresk-romerske kultur; altså antikkens språk, litter- 
atur og historie og peker mot noe mønstergyldig eller førsteklasses (www.ordbok.uib.no). En 
viktig utvidelse av begrepet klassisk finner vi på 1700-tallet, hvor nye tanker om naturlighet og 
enkelthet i uttrykket forbindes med klassiske idealer som også får konsekvenser i musikken 
(Kjems, 1990, s. 282). På musikkområdet referer klassisk som kjent også til den før-romantiske 
perioden; til Wienerskolens komponister som Haydn, Mozart (Potter, 1998,5.200) og til dels Beet- 
hoven, men kan også innebære et mer allment stilbegrep innenfor andre musikalske epoker og 
andre sjangre. Innen kunstmusikken mener Østerberg og Bjornerem (2017, s. 13) at det er grunn 
til å skille mellom klassisk musikk (ca. 1650-1950) og samtidsmusikk eller avantgarde-musikk. 

21 — Før Aristoteles innbefattet mousiké for grekerne både ordets kunst, tonenes kunst og den rene bev- 
egelseskunst og aller helst alle tre på en gang, i det grekerne kalte choreia eller kordans (Sundberg, 
2000, s. 16). Men en betydelig avgrensning kom ikke for på 1300-tallet i Frankrike gjennom ordet 
mousique. Etter den tid har musikkbegrepet opp gjennom historien endret innhold, stadig mer i 
retning av «tonekunst» (Ruud, 2016, s. 305). 

av alle (Benestad, 1976, s. 8-10). Grekerne, ikke minst Platon, viste en 
generell uvilje mot ren instrumentalmusikk. Aristoteles understreket på 
sin side at man alltid måtte «ha musikkens mange funksjoner for øyet» 
og ikke dyrke den på kun ett område (Varkøy, 1997, s. 33). Dette kan ses 
i sammenheng med en sterk tro på en helhetlig utvikling av mennesket. 
De unges musikkopplæring skulle altså ikke være preget av en «for sterk 
teknisk-virtuos opplæring» som tok sikte på profesjonell utøvelse, men 
«kun gi et grunnlag for senere og moden bedømmelse og opplevelse av 
musikk» (s. 33). 

Ut over et minimum av nødvendig musikkopplæring i et oppdrager- 
perspektiv, var utøvelse av mousiké forbeholdt slaver, mens den frie mann 
utviklet musikk som vitenskap, altså som en akademisk og filosofisk dis- 
iplin. Skillet mellom et teoretisk og et praktisk musikkstudium finner vi 
altså allerede her (Potter, 1998, s. 7-8; Varkøy, 1997, s. 33). Og slik Potter 
(1998) belyser, fikk denne inndelingen i teoretiske og praktiske sider ved 
musikken vesentlige konsekvenser for den videre utviklingen i europeisk 
kultur, hvor ideen om en permanent intellektuell elite som bebor den 
sanne musikkens natur fikk fotfeste; en musikk som i sin eksistens først 
og fremst var skriftlig. I dette framvoksende skriftkulturelle samfunn ble 
det også skapt et skille mellom komponist og utøver (s. 8-9). Teoristudier 
i musikk bar preg av høystatus, mens den utøvende musiker helt opp til 
1800-tallet hadde en lav samfunnsmessig posisjon (Varkøy, 1997, 8. 33-34). 
Et unntak må være barokksangerne i operaen og spesielt kastratsangerne, 
som på 1600- og 1700-tallet hadde en særskilt opphøyd status (se 2.4). 

Aristoteles (349 f.Kr./1999) skilte mellom teoretisk, praktisk og pro- 
duktiv viten. Menneskers bevisst målrettede virke delte Aristoteles inn 
i theoria, praxis og poiesis, og skilte med dette mellom ulike former for 
tenkning og kunnskap som ennå har relevans i forhold til å definere 
kunnskapsbegrepet framfor å søke en generell definisjon (Lindseth, 2015, 
s. 52). Dydsetikken viser blant annet til bestemte karakteregenskaper eller 
holdninger vi trenger for å realisere et godt liv sammen med andre. Et 
dugelig menneske handler på en moralsk og forsvarlig måte ved å benytte 


22 Mye av Aristoteles tenkning om musikk kan knyttes til samfunnets oppdrageransvar og er særlig 
framtredende i Politikken (bok VIII), som har gitt et viktig bidrag til musikkfilosofien (Sundberg, 
2000, S. 48). 

seg av både erfaring, følelser og fornuft (Flyvbjerg, 1991; Lindseth, 2015). I 
Aristoteles” klassiske tredeling mellom de intellektuelle dydene episteme, 
techne og fronesis, er alle former for kroppslig forankret og situasjonsrele- 
vant kunnskap som krever dugelighet uttrykt i praksis. De er alle typer av 
virksomhet hvor det er «snakk om innsikt, en evne til å se - hva som må 
være tilfellet, hva som er klokt å gjøre, eller hvilke midler som best fører 
til ønsket resultat» (Lindseth, 2015, s. 52)” Mange teoretiske tilnærmin- 
ger har tatt utgangspunkt i episteme og forsømt de to øvrige, techne og 
fronesis, og det er blant annet derfor kløften mellom teori og praksis har 
oppstått (Flyvbjerg, 1991). Dette gjelder også på musikkområdet (se 2.8). 

Det var rundt 1800 at utøverens posisjon kom i forgrunnen. Kon- 
serthusene i London, Paris, Berlin og Wien var på denne tiden bygget, 
og uttrykte gjennom sin arkitektur (for eksempel med tempelfront) «at 
musikkutøvelse er kunstreligion» (Bø-Rygg, 1991, s. 20). De store solis- 
ter og dirigenter ble midtpunktet i konsertsalene, hvor betydningen av 
musikkverket måtte vike til fordel for interpretasjon og prestasjon. Selve 
utførelsen ble også innenfor musikkritikken det sentrale, mot det tidli- 
gere verkorienterte fokuset. Operasangerne sto også i veien for «den brede 
skare af dilettanter» fra å opptre offentlig i forbindelse med liedens utvik- 
ling (Kjems, 1990, s. 350). Den lyriske solosangen med klaverakkompag- 
nement fikk ikke funksjon som offentlig framført kunstverk (kunstlied) 
før etter 1820. I henhold til Bø-Rygg (1991) hevdes det at dirigenten eller 
solisten i dagens konserttradisjon ofte overskygger komponisten, noe 
som har resultert i at det er interpretens rolle vi har kommet til å betrakte 
som verket selv. 

Kirken har alltid vært en betydningsfull arena for sangere og er det 
fremdeles, både i religiøse og kunstneriske sammenhenger. Men opera- 
sangeren var (og er kanskje fremdeles) den rådende profesjonelle «san- 
gertype» innenfor den klassiske musikksjangeren. Som Østerberg (1997) 
skriver, var opera helt fra sin opprinnelse en representativ kunstart for 
fyrster og kongehus. Etter hvert som operahusene ble reist, ble de faste 


23 Selv om de greske filosofer, især Sokrates, Platon og Aristoteles ses på som forfedre til nåtidens 
rasjonalisme, hadde de som Flyvbjerg (1991, s. 70) påpeker, en langt mer nyansert og variert op- 
pfatning av menneskets muligheter til å oppnå innsikt i seg selv om den verden det lever i enn vi 
finner i det moderne samfunn. 

losjene hvor de rike og mektige holdt til, en møteplass hvor de traff sine 
«jevnbyrdige», ble «presentert» for hverandre og kunne knytte kontakter 
(s. 24).** Hovedpoenget i denne sammenheng er at musikkens, herunder 
operaens, utvikling og resepsjon ikke kan ses isolert fra generelle øko- 
nomiske forhold, maktens plassering og utøvelse, de sosiale endringer 
med utviklingen av et borgerskap, og mer konkret det nye publikum med 
endrede forventninger som ga nye estetiske rammer for musikklivets pro- 
dusenter (Kjems, 1990, s. 285). Ikke minst må det ses i sammenheng med 
den filosofiske estetikken og musikkritikken som var med på å «oppdra» 
et langt bredere publikum enn tidligere.” 

Etter hvert sikret den kraftig økende middelklassen en endring fra 
aristokratisk til kommersielt drevne konsertsaler, hvor det ble skapt en ny 
atmosfære hvor sangerkonseptet kunne blomstre. Ikke bare var sangeren 
kunstner, men sang ble en eksklusiv kunstform «which required not just 
art but artifice» (Potter, 1998, s. 63). I løpet av 1800-tallet anvendte den 
nye og dynamiske middelklassen klassisk sang som en institusjonalisert 
stil legitimert av vitenskapen, myter og en moralitet gjenspeilet gjennom 
disiplin. Dette hadde nær sammenheng med at klassisk sang av vokal- 
tekniske årsaker kunne gjøre krav på en unik måte å puste og «tale», noe 
som forsterket ideen om at klassisk sang implisitt står høyere enn alle 
andre vokaluttrykk (s. 199). Den kunstneriske bruken av stemmen krevde 
en teknikk som til slutt skilte den totalt fra alle andre måter å synge på 
(s. 63). 


24 Operaen har vært gjenstand for stadig kritikk og debatter mellom komponistene og i filosofiske 
og teoretiske diskusjoner gjennom århundrene. Selv om formuleringene har vært uensartet har 
et fellestrekk ved uenigheten ifølge Kjems (1990, s. 291) vært et spørsmål om hva som kan betrak- 
tes som realisme og sannhet i uttrykket. Den kanskje mest kjente operastriden utspilte seg fra ca. 
1730-tallet mellom opera seria (opera med en seriøs eller tragisk handling som var tett knyttet 
opp mot de herskende klassene) og opera buffa (komisk, folkelig og sentimental opera som i 
utgangspunktet var en sjanger for de lavere klasser, eller den framvoksende borgerklassen). 

25 Estetikk, som en gren innenfor filosofien, betegner kort framstilt «det generelle, teoretiske studi- 
um av kunsten og det skjønne» i de ulike fasene av vår vesterlandske kultur (Malmanger, 2000, 
s. 14). Oppkomsten av estetikken, kunstkritikken og den historiske kunstvitenskapen kan spores 
tilbake til 1700-tallet (Bø-Rygg, 1991, s. 12). Selv om begrepet estetikk ikke ble innført før i det 
18. århundre (og at det av den grunn ikke ble skrevet et systematisk verk før den tid) fantes det 
«tidlig filosofer og andre forfattere som interesserte seg for skjønnheten såvel som for kunsten, 
kunstartene og de enkelte, ledende kunstnere», for eksempel på musikkområdet (Malmanger, 
2000, S. 17). 

Mot slutten av 1800-tallet hadde klassisk sang oppnådd en legitim 
status som vi med Bourdieu (1991) kan forstå som det dominerende 
språket; en språklig kompetanse som ikke bare dreier seg om en full- 
endt beherskelse av det legitime språket, men også om deres samlede 
sosiale kompetanse, «deras rått att tala», i en situasjon, altså i et visst 
marked (s. 122). Slik inngår elitens kunstoppfatning og deres estetiske 
preferanser i en særskilt livsstil som fungerer undertrykkende, ydmy- 
kende, avstandstagende og underkuende på vanlige folks smak og behag 
(Bourdieu, 1995a, 2000). Sosiologien forsøker nettopp å avsløre at auto- 
nomien inngår «i en klassekontekst av herredømme» (Østerberg, 1997, 
s. 54). Dette utdyper jeg i kapittel 2.7. For å forstå sangerpraksisen slik 
den framstår i dag, er det hensiktsmessig å se nærmere på opphavet 
til den tradisjonelle sangopplæringen og på selve stemmeproduksjonen. 
Sistnevnte kan sies å utgjøre den grunnleggende ressursen det strides 
og forhandles om i den klassiske vokalverdenen, men er samtidig ingen 
sikker kunnskap i praksis. 


2.4 Mesterlæretradisjonen i sangopplæringen 


Mesterlære brukes i dag på mange forskjellige måter, gjerne som inspira- 
sjon til læringsformer og produksjon som foregår i et fellesskap slik som 
situert læring og teorier om læring som sosial praksis (Nielsen & Kvale, 
1999, $. 15). Det skilles gjerne mellom personsentrert kontra desentrert 
mesterlære. Det vil si at det enten legges vekt på forholdet mellom mester 
og lærling, eller på lærlingens deltakelse i et praksisfellesskap (s. 21). I en 
personsentrert tilnærming regnes observasjon og imitasjon som sentrale 
læreprosesser. Når mesterlæren forstås som desentrert, flyttes fokuset 
over fra mesterens kompetanse til organiseringen av praksisfellesska- 
pet som mesteren er en del av (Jespersen, 1999, s. 138). Når nettopp mes- 
terlære anvendes som begrep relatert til instrumentopplæring, har det 
sammenheng med kulturell reproduksjon gjennom generasjoner, hvor 
en-til-en-undervisning fremdeles betraktes som den mest hensiktsmes- 
sige måten å lære å synge eller spille et instrument. 

Grunnlaget for dagens pedagogiske undervisningsmetoder i den vestlige 
klassiske sang-tradisjonen, vokste fram under bel canto-perioden i Italia 

på begynnelsen av 1600-tallet.** Den profesjonelle solosanger var en vik- 
tig del av musikklivet i Europa rundt 1570. Behovet for opplæring i sang 
steg suksessivt med operaens framvekst, hvor det ble stilt nye krav til san- 
gerne, med økt oppmerksomhet på emosjonell ekspressivitet og virtuositet 
i musikken (Callaghan, 1997, s. 2). Imidlertid var det ikke snakk om store 
endringer på det sangtekniske området før på 1800-tallet (Potter, 1998, 
s. 51). Og fram til begynnelsen av 1900-tallet utøvde de fleste sangere vanlig- 
vis én type samtidsmusikk på eget språk, avhengig av nasjonalitet og hvor 
de arbeidet. I dag må klassiske sangere beherske repertoar innenfor alle 
musikalske epoker og stiler og på mange ulike språk (Mason, 2002, s. 74). 
Læring og undervisning gjennom mester-svenn-modellen i den før- 
dominante kanoniserte vokalopplæringen utviklet seg gjennom utfor- 
mingen av de europeiske laugene i senmiddelalderen. Laugene etablerte 
strenge regler og prinsipper for hvordan musikere gjennom sitt arbeid 
skulle kultivere en profesjonell etikk. Fram til slutten av 1800-tallet 
var det en normal utdanningspraksis for unge sangere å gå i lære hos 
samme mester i opptil 12 år. Sanglæreren var ikke bare ansvarlig for den 
vokale og musikalske (ut)dannelsen, men også for lærlingens moralske 
og fysiske utvikling (O'Bryan & Harrison, 2014, s. 2). Musikkteoretisk 
innsikt, språkopplæring, scenekunst og oppføringspraksis inngikk i sko- 
leringen. All ekspertise lå hos mesteren, som ikke nødvendigvis selv var 
sanger, men ofte komponist og fullverdig utøver i den musikalske stilen. 
Sangelevens oppgave var å reprodusere lærerens stemme, eller forbedre 
stemmeproduksjonen gjennom prøving og feiling innenfor de tekniske 
og musikalske kriteriene som til enhver tid og på ethvert sted var gjel- 
dende (Callaghan, 1997, s. 2)” Mesteren var på den måten «en kanal» 


26 Det eksisterer både motstridende beskrivelser av selve vokalstilen bel canto (som på italiensk 
betyr vakker sang eller skjønnsang) og uenighet om hvilke tidsperioder stilen egentlig omfatter. 
Ifølge Callaghan (1997, s. 2) var sangskolen tuftet på et mester-lærlingforhold som kan spores til- 
bake til middelalderen. Selve vokalstilen, basert på de italienske vokallydene og en lys, lett klang, 
ble imidlertid ikke et begrep før på midten av 1700-tallet og den såkalte Golden Age of Singing 
(1600-1750). Oftest refererer bel canto til den italienske vokalstilen i det 18. og begynnelsen av det 
19. århundre, og til kjente operakomponister som Rossini, Donizetti, Bellini, Marcello og Pacini. 
Fra nyere tid plasseres gjerne sangere som Maria Callas (1923-1977) eller Cecilia Bartoli (1966-) 
innenfor en modifisert utgave av bel canto-stilen. 

27 Skriftlig materiale fra 1600-tallet av blant annet Caccini, Mancini og Tosi, viser at det ble lagt 
stor vekt på naturlig begavelse hos eleven samt adekvat pustekapasitet, presis intonasjon, positiv 

som overførte all sin musikalske kunnskap, sin erfaring og know-how til 
eleven (O’Bryan & Harrison, 2014, 8. 2). 

Etter hvert som mesterlæren spredte seg over hele Europa, dukket 
også andre typer lærings- og undervisningsmodeller opp mot slutten av 
1500-tallet, spesielt i italienske ospedali, hvor unge forviste eller foreldre- 
løse piker fikk bred og omfattende musikkopplæring, inkludert vokal- og 
instrumentalopplæring (Arnold, 1988, s. 156).** De mange ospedali, som 
opprinnelig var tuftet på veldedighet, utviklet seg senere til store akade- 
mier eller musikkonservatorier hvor det ble vanlig med opplæring både 
i klasser og grupper (O’Bryan & Harrison, 2014, s. 2). Hvis man ikke til- 
hørte ulike musikalske dynastier, var det blant de øvrige i befolkningen 
bare de som tilhørte den privilegerte eliten som hadde råd til slik profe- 
sjonell opplæring i musikk. 

En annen gruppe som ble oppdratt og utdannet ved konservatoriene 
(i tillegg til privat opplæring ved seminarer eller i kirkekor og klostre), var 
kastratsangerne. Den systematiske praksisen med å kastrere og trene opp 
unge gutter oppsto som en følge av en økende kompleksitet i kirkemusik- 
ken utover på 1500-tallet. Dette krevde profesjonelle sangere i kirker og i 
klostre som behersket de øvre stemmeregistrene (se også 2.6). Behovet 
ble enda mer presserende på 1600-tallet, hvor fokuset på vokalmusikken 
var på sitt høyeste, både innenfor det sakrale og verdslige repertoaret. 
Kvinner hadde forbud mot å synge i kirken, og det ble for mye arbeid å 
trene opp unge gutter som likevel ville komme i stemmeskiftet, heller før 
enn senere. Dermed ble kastratstemmen ikke kun en løsning, men en 


mental innstilling og god fysisk holdning, et godt øre samt «no malformation of face, mouth, or 
body» (Callaghan, 1997, s. 3). 

28 Bortsett fra en og annen prima donna, så man i det europeiske samfunnet vanligvis ned på 
kvinner som opptrådte offentlig. Når det gjelder de ulike ospedali i Venezia- og Napoli-området, 
kom imidlertid besøkende fra hele kontinentet for å høre konserter som var kjent for sin meget 
høye standard, både vokalt og instrumentalt. Både den franske filosofen Rousseau og den tyske 
forfatteren Goethe skrev om slike opplevelser. Kunnskap om ospedali eller conservatori som det 
het i Napoli, har vi også fått fra komponister som skrev musikken og som påtok seg ansvar for 
undervisningen, for eksempel Monteverdi, Cavalli og Vivaldi (Arnold, 1988, s. 157ff). 

29 Kastratsangernes glanstid varte fram til 1740-tallet. Kastratsangere forekom også utover på 
1800-tallet, fram til denne type operasjoner ble totalt forbudt i Italia i 1870. Det er bevart en 
god del grammofoninnspillinger, blant annet av en av de siste kastratene, Alessandro Moreschi 
(1858-1922), som var solist i Det Sixtinske kapellets kor fram til 1913 (Potter, 1998; Rosselli, 1988; 
Sørensen, 1990). 

utbredt praksis tolerert og støttet av den katolske kirke. At dette skjedde i 
en tid hvor ikke bare Italia, men hele Europa var i dyp økonomisk krise, 
kan også delvis forklare hvorfor foreldre tillot at deres sønner ble fratatt 
sin virilitet. Slik ble hele familier berget materielt (Rosselli, 1988, s. 149). 

Gjennom framveksten av opera som ny sjanger og stadig økende krav 
til virtuositet, ble kultiveringen av kastratstemmen enda mer intensivert, 
med mange års opptrening organisert som mesterlære. Kastratsangerne, 
som hadde sin glanstid i 1600—1700-tallets neapolitanske operas bel canto- 
stil, var regnet blant de dyktigste og best betalte musikerne i Europa. I 
ledende operaroller hadde generelt de høye stemmekategoriene (kastrater 
og damestemmene) bedre betalt enn tenorer og spesielt basser (Rosselli, 
1988, s. 148). Basert på skriftlige kilder fortolkes kastratstemmen som 
kanskje den viktigste grunnen til sangens kunstneriske utvikling og for- 
edling (Potter, 1998)3° Dette til tross for at de skriftlige kildene spriker i 
mange retninger, og at vi ikke vet hvordan disse sangerne hørtes ut annet 
enn fra noen få teknisk dårlige lydopptak fra slutten av 1800-tallet. Kro- 
nologisk sett er det, som Rosselli (1988, s. 147) påpeker, nærliggende å for- 
tolke kastratsangernes popularitet og folkets smak slik den ble reflektert 
gjennom de utvalgte sangerne i operaen, som overveiende konstituert 
gjennom kirkens praksis. 

Ikke før på 1900-tallet ble konservatoriene betraktet som opplærings- 
sted for unge voksne musikere slik vi kjenner institusjonen i dag. Det 
moderne konservatoriet overtok mye av mesterens rolle, med studier i 
musikklitteratur, gehørstudier og annen klasseundervisning ved siden 
av praktisk musikkopplæring (O'Bryan & Harrison, 2014, s. 2). Men på 
det utøvende området var mesteren likevel betraktet som den overlegent 
ledende utdanner av kunstnere. Til tross for nedskjæringer og omorgani- 
seringer, ligner fremdeles strukturen ved musikkonservatoriene en form 
for mesterlæreutdanning som samtidig er formelt konstituert gjennom 
sine virksomhetsplaner, regler og eksamener (Nielsen, 1999, s. 113). 


30 For Potter (1998, s. 39) innebærer bel canto og kastratsangernes vokalteknikk det samme. Han 
hevder at kastratsangernes betydning, særlig under deres storhetstid gjennom 16- og 1700-tallet, 
er hovedårsaken til sangens kunstneriske utvikling og kultivering. Da kastratsangerne forsvant, 
etterlot de etter Potters mening bare myten om bel canto, fordi ingen senere kunne erstatte deres 
måte å produsere stemmelyd; deres bærekraft, virtuositet og legatofraseringer kombinert med 
jevne registeroverganger og fremragende koloratur og ornamenteringer (s. 62). 

Selv om de utøvende musikkinstitusjonene normalt er miljøene hvor 
sangekspertisen foredles, læres sang i dag i et mangfold av miljøer (jf. 
O'Bryan & Harrison, 2014, s. 3)” Sangere utvikler sin kompetanse 
mens de er på oppdrag, i opptaksstudioer, gjennom imitasjon av favo- 
rittsangere, i kirken, i gruppesangaktiviteter, gjennom interaksjon med 
jevnaldrende og gjennom veiledning via online-tjenester på internett. 
Kravene fra nye generasjoner sangere, som ofte foretrekker andre sjangre 
enn den klassiske, har på den måten tvunget fram radikale endringer 
når det gjelder undervisningsmetoder. Likevel er tilegnelsen av kunn- 
skap og ferdigheter fremdeles i all hovedsak forankret i mester-svenn- 
tradisjonen. Også den formelle og uformelle undervisningen sangere får 
før de entrer musikkutdanningsinstitusjonene, for eksempel i kultursko- 
len eller i videregående skole, har et mesterlærelignende preg. Dette vil 
dessuten kunne inkludere opplæring i kor. Studenter søker kunnskap 
fra eksperter på feltet og ekspertlæring i sang i en-til-en-miljøer. Som 
O’Bryan og Harrison (2014) hevder, er fremdeles dette uten tvil den mest 
effektive måten å lære på, uavhengig av om det er på et konservatorium, i 
private studioer eller i jobb med en profesjonell coach. 

Mesterlæren har blitt beskyldt for å være en foreldet læreform som ikke 
passer inn i et moderne og foranderlig samfunn. En type kritikk av mes- 
terlæren, er at læringsformen er konservativ og at det er lite rom for krea- 
tivitet, nytenkning og refleksjon (Wacherhausen, 1999, s, 191). Her vil det 
jo komme helt an på hvilken kontekst vi relaterer mesterlæren til, og ikke 
minst hva vi forstår med mesterlære; altså om vi som Nielsen og Kvale 
(1999, s. 25) betrakter mesterlæren som en mekanisk reproduktiv lærings- 
form uten selvstendig kritisk refleksjon eller som læring som finner sted 
i et mangfold av praksiser hvor kritisk refleksjon og nytenkning er en 
iboende nødvendighet. Og selv om mesterlæren ikke sies å passe inn i et 
samfunn med hurtige endringer (s. 32), er det likevel mye som består. De 
utøvende musikkutdanningenes virksomhet og kulturelle system som er 


31 I høyere musikkutdanning er en-til-en undervisning det mest vanlige i sangopplæringen. En 
kombinasjon med gruppeundervisning er de siste årene forsøkt med gode resultat. Selve mes- 
terbegrepet er ennå i bruk innenfor klassisk musikkutøvelse gjennom de tradisjonsbundne 
mesterklasser, hvor enkeltstudenter får veiledning av en «mester» foran et publikum. Mester- 
klasser arrangeres blant annet ved ulike musikkutdanningsinstitusjoner, musikkfestivaler og 
sangkonkurranser. 

fundert i en lang historisk tradisjon, innebærer en type treghet og konti- 
nuitet som er sosialt og kulturelt konstituert. Som Schei (2007) er inne på, 
ser det nettopp ut til at klassisk utdanning «og kanskje særlig sang, hviler 
på de institusjonaliserte oppfatningene av hvordan musikk skal læres og 
fremføres» (s. 230). Slik kan læring innenfor mesterlæren forstås å inne- 
bære «så vel reproduserende som transformerende elementer av den kul- 
tur som læringen foregår i» (Nielsen & Kvale, 1999, s. 32). 


2.5 Utviklingen av ulike fonasjonsteorier 
i sangtradisjonen 


Sangopplæring har tradisjonelt vært domenet for sangere som selv har 
profesjonell utøvende erfaring (Callaghan, 1997). I løpet av sangerlivet har 
de selv gått «i lære» hos ulike sangpedagoger, og den erfaringen hver og 
én har høstet, både som elev og utøver, er høyst idiosynkratisk. Vokal- 
opplæring er i hovedsak handlingsbasert. Gjennom auditive og visuelle 
inntrykk iverksetter sanglærere karakteristiske pedagogiske strategier, 
hvor anvendelsen av visuelle bilder og metaforer gjennom verbal instruk- 
sjon, samt vokal og kroppsholdningsmessig «forming» gjennom ges- 
ter, mimikk og imitasjonsarbeid, er vanlige framgangsmåter (O’Bryan 
& Harrison, 2014; Welch et al., 2005). I en stadig gjentakende prosess 
responderer læreren på ulike elementer i vokalutøvelsen, for eksempel 
vokaltekniske øvelser, melodiske fragmenter, fraser eller hele sanger 
(Welch et al., 2005, s. 226). 

De kroppslige funksjoner som innvirker på hverandre i et uhyre kom- 
plisert samspill for å produsere stemmelyd, kan i mindre grad observeres 
utenfra. Vurdering av stemmens karakteristika utenfor laboratoriet, base- 
res i all hovedsak på hørselsinntrykk. Welch et al. (2005, s. 227) påpeker 
at visse funksjoner i undervisningsprosessen innebærer potensielle svak- 
heter knyttet til den språklige diskursens karakter i løpet av en sangtime. 
Sanglæreren vil vanligvis være engasjert i en psykologisk og kroppslig 
fortolkning av studentens framføring, hvor sanglærerens persepsjon av 
studentens vokale atferd blir oversatt fra musikalsk handling til et verbalt 
språk. Lærerens muntlige tilbakemeldinger fortolkes og reproduseres 
dermed i ettertid, for så og tillempes det videre vokalarbeidet. Relatert 

til tradisjonell sangundervisning mener kritiske røster at sanglærernes 
pedagogiske vokabular og undervisningsprosesser fremdeles er potensi- 
elt forvirrende og dertil motstridende, og at dette hindrer studentenes 
optimale utvikling (Callaghan,1997; Welch et al., 2005). Flere tar derfor 
til orde for å anvende real time feedback datateknologi, som et supple- 
ment i undervisningen, slik at læringsprosessen blir mindre tvetydig og 
mer robust (Welch et al., 2005). En slik tilnærming er ikke aktuell sett i 
lys av denne studiens empiri. Men som en del av den klassiske sangens 
kunnskapsgrunnlag og tradisjon, er det relevant at sanglærere ofte base- 
rer opplæringen på egne personlige erfaringer. Disse erfaringene domi- 
nerer og differensierer språket i sanglitteraturen fra det språket vi finner i 
tradisjonelle vitenskapsbaserte tekster om sang og stemmebruk (O’Bryan 
& Harrison, 2014; Welch et al., 2005). Dette motsetningsforholdet kan i 
særlig grad knyttes til naturvitenskapens dominerende posisjon innen 
stemmeforskningen, og den praktiske kunnskapens svakere stilling som 
kan spores langt tilbake i tid. 

I løpet av århundrer med ulike tonale ideer og korresponderende 
pedagogiske praksiser, ble det etablert skoler med divergerende fona- 
sjonsteorier, som ifølge Fields (1947, s. 2-3) ofte var basert på feilaktige 
anatomiske og fysiologiske antagelser om stemmeorganet.” Det var i før- 
ste rekke auditive, estetiske samt i noen grad kinestetiske fornemmelser 
og vurderinger som dannet grunnlaget for undervisningen (Callaghan, 
1997, S. 4). Fra slutten av 1800-tallet og utover på 1900-tallet økte blant 
annet kravene til sangernes utholdenhet, bærekraft og klang suksessivt 
med det romantiske repertoarets utvikling, de stadig voksende orkes- 
trene og de store opera- og konsertsalene som skulle fylles med lyd. Sam- 
tidig representerte Manuel Garcias oppfinnelse av laryngoskopet i 1854 
et avgjørende framskritt innenfor den vitenskapelige kunnskapsproduk- 
sjonen om stemmeorganet (Callaghan, 1997; Potter 1998). Oppfinnelsen 


32 Fonasjon er lyddannelse aktivert ved hjelp av stemmebåndsvibrasjoner (Sundberg, 1986, s. 18), 
og skjer gjennom et intrikat samspill mellom det subglottiske trykket (lufttrykket under stem- 
meleppene), lufstrømmen mellom stemmeleppene og ansatsrøret (Rørbech, 1988; Sundberg, 
1986). 

33 Manuel Patricio Rodriguez Garcia (1805-1906), kjent spansk sanger innenfor bel canto-stilen 
og forsker, ble kjent som «the father of vocal science» (Fields, 1947, s. 9). Laryngoskopet var 
opprinnelig et instrument (skaft med et speil) som ble ført ned i strupen for å observere og 

dannet grunnlaget for de neste generasjoners stemmeforskere, og reflek- 
terte den økende betydning av naturvitenskapen i det 19. århundre, hvor 
nettopp teknologiske framskritt bidro til framveksten av nye vitenskaper 
(jf. Kuhn, 1962/2002) 3* Garcias oppfinnelse var i så måte med på å forme 
det generelle intellektuelle klima for vitenskapelige studier innenfor 
områder som anatomi, fysiologi, akustikk og ortoepi (læren om riktig 
uttale) (Callaghan, 1997, s. 7). 

Med stadige framskritt innenfor den vitenskapelige stemmeforsknin- 
gen eskalerte forvirringen hos sangpedagogene. I sin omfattende bibli- 
ografi om vokalpedagogikk basert på en gjennomgang av 702 bøker og 
artikler fra perioden 1928-1941, konkluderte Fields (1947) behovet for en 
mer forståelig vokalpedagogikk. Han påpekte at problemet ikke var man- 
gelen på skriftlig materiale om sang og sangkultur, men publikasjonenes 
ufullstendige, motsetningsfylte og ofte vanskelige tilgjengelighet som 
bidro til å gjøre materialet nærmest uoppnåelig for de fleste sangpeda- 
goger. Vennard (1949/1967, s. iii) kritiserte pa sin side sangpedagogenes 
tendens til å beskylde vitenskapen for å skade den klassiske utøvende 
sang som kunstart, og mente de viste en inkonsekvens når de samtidig 
trykket nye forskningsresultater innenfor stemmeforskningen til brystet 
for å anvende dem i egen undervisning. Ifølge Callaghan (1997, s. 10) var 
misoppfatning uunngåelig, og det syntes ikke mulig å enes om en klart 
avgrenset eller definitiv vokalpedagogikk. Et tydelig skille var også skapt 
mellom stemmeforskere og sangpedagoger. I henhold til Potter (1998, 
s. 63) kunne sanglærerne som ikke akseptere de mer vitenskapelige teo- 
riene i moderne vokalopplæring, alltids legitimere sin undervisning i 
myten om bel canto. På 1800-tallet hadde stilen blitt et ideal som verken 
kunne lokaliseres presist eller overgås av noe annet. 


diagnostisere innsiden av strupehodet. Oppfinnelsen var motivert av Garcias egne stemmeprob- 
lemer (Callaghan, 1997, s. 6). I dag anvender spesialister lupelaryngoskopi eller fiberskopi, hvor 
man ved hjelp av en fiberoptisk lyskilde fører en fleksibel, tynn ledning med kamera ned gjen- 
nom nesen og videre ned i strupen for å gi levende bilder og få oversikt over stemmebåndene og 
hulrommet mellom stemmebåndene (Hammarberg et al., 2008, s. 250). 

34 I sangpedagogisk henseende førte oppfinnelsen av laryngoskopet forståelig nok til fragmenta- 
risk kunnskap om vokalteknikk, fordi laryngoskopet ikke kunne påvise alle de innfløkte fysiolo- 
giske prosessene som inngår i vokal aktivitet slik vi kan det i dag (Callaghan, 1997, s. 7). 

Fra 1960-tallet har en mengde vitenskapelige laboratoriestudier, blant 
annet innenfor medisinteknisk og akustisk forskning, gitt ny og forbe- 
dret kunnskap om stemmeorganet og gjort det mulig å diagnostisere, 
forebygge og helbrede en rekke stemmelidelser og alvorlige sykdommer. 
Forskningen har også bidratt til økt kunnskap og forståelse av det sang- 
tekniske arbeidet. Helt fra Vennards bok utkom i 1949, har det i en rekke 
publikasjoner vært pekt på at økt kunnskap om stemmeorganet forbe- 
drer sangpedagogens vurderingsevner i den sangtekniske opplæringen 
slik at studenten oppnår en mest mulig fri og funksjonell stemme og 
ønsket klangproduksjon. Drøssevis med sangpedagogiske lærebøker har 
da også integrert stemmefysiologiske og helsemessige problemstillinger 
som viktige bidrag til sangopplæringen. Ifølge Callaghan (1997) viser 
likevel studier at sangpedagoger vanligvis bruker kinestetiske og visu- 
elle bilder i vokalteknisk opplæring, ofte alliert med fornemmelser og en 
auditiv bevissthet. 

Selv om det i dag er nokså vanlig å innta en mer direkte språklig til- 
nærming i sangopplæringen, inngår fremdeles metaforer og analogier, 
det såkalte «blomsterspråket» (jf. Aune, 2003, s. 15), som en integrert 
del av den verbale kommunikasjonen og speiler på den måten en for- 
trolighet med egen praksis. Et eksempel er når sangstudenten blir bedt 
om å illudere at hun dufter på en deilig rose, for å øve opp dyp innpust 
gjennom nesen før tonen settes an. Fordi mange sanglæreres profesjo- 
nelle bakgrunn er fundert i at de selv har vært framgangsrike utøvere, 
har de i henhold til Callaghan (1997) sjelden pedagogisk utdanning 
og kanskje bare helt grunnleggende kunnskap om stemmevitenskap. 
Dette har de gjerne tilegnet seg gjennom tilfeldig lesing eller ved å delta 
på stemmekongresser. Aune (2003) beskriver det hun mener har vært 
det framherskende syn på sangpedagoger slik: «Jeg er representant for 
en yrkesgruppe som før hadde rykte på seg for å arbeide uvitenska- 
pelig. Teknisk arbeid gikk etter intuisjon, etter følelse, mange ganger 
mer etter lærerens følelse enn etter elevens» (s. 15). I dagens musikkut- 
danningsinstitusjoner er sangundervisningen i større grad basert på 
forskningsbaserte metoder og en stadig økende stemmevitenskapelig 
innsikt hos lærerne. Det er også et krav at lærerne har pedagogisk kom- 
petanse. 

Fra et sangteknisk ståsted har klassisk sang slik vi kjenner denne kunst- 
arten i dag, forblitt så godt som uendret helt fra midten av 1800-tallet, da 
den ble ideologisk forankret som den dominante vokale uttrykksmåten 
(Potter, 1998, s. 191). Dette har flere sammenfallende årsaker. Vokalt hen- 
ger det særlig sammen med strupehodets lave stilling som ble normen i 
forbindelse med Verdis og Wagners operaer, hvor sangformanten gjorde 
det mulig for sangere å høres gjennom mektige orkestre i store konsert- 
saler. Sangerens formant og et lavere stilt strupehode er også ansvarlig 
for koloreringen, det vil si den moderne stemmes runde og mørke klang- 
farge, støttet opp av en systematisk pustekontroll. Disse to tekniske for- 
bedringene, fundert i naturvitenskapen, bidro til at klassisk sang nådde 
et så høyt punkt i sin utvikling, og muliggjorde derigjennom oppnåelsen 
av en autorativ status ovenfor alle andre vokale ytringsformer (jf. Potter, 
1998, s. 53, 191). Oppnåelsen av denne hegemoniske posisjonen må, som 
nevnt innledningsvis, ses i sammenheng med framveksten av kunstens, 
herunder musikkens autonomi (se 2.7 og 3.3). 


35 All klingende musikk skapes gjennom bevegelse. I musikkinstrumenter og i menneskestemmen 
er svingningene mer komplekse, hvor det foruten grunnsvingningen (grunntonen) også inngår 
delsvingninger. Disse overtonene er enkelt forklart en hel familie av toner som klinger samtidig. 
Deltonene, som alltid er delelig med grunntonens svingningstall, danner en harmonisk serie 
som utgjør spektrum (Sundberg, 1986, s. 30-31). I tale og sang gir overtonene lyden klangfarge, 
hvor klangegenskapene i en tone påvirkes av ansatsrørets form og lengde. Noen overtoner vil 
forsterkes, mens andre vil svekkes etter hvert som overtonene når de forskjellige resonansrom- 
mene oppover i ansatsrøret (Rørbech & Høgel, 1990, s. 27; Sundberg, 1986, s. 31). Resonansen 
(artikulasjonen) som oppstår i ansatsrøret i tale og sang, kalles formanter. De er avgjørende for 
stemmeklangen, språklydene (både de stemte og ustemte) og stemmens volum. De sterkeste 
resonansfrekvensene kalles i vokalakustisk sammenheng formantfrekvens. Dette er toner som 
vibrerer på resonatorens egenfrekvens, og som dermed får ekstra forsterket resonans og som 
gjør at stemmen bærer gjennom store orkestre (Sundberg, 1986, s. 29ff). Mer spesifikt involverer 
artikulasjonen de bevegelige organene i ansatsrøret, leppene, kjeven, tungen og ganeseilet. De to 
laveste formantene, F1 og F2, avgjør det meste av vokalfargen, mens den tredje (F3), fjerde (F4) og 
femte (F5) har stor betydning for den personlige stemmeklangen, og gir stemmen sitt egenartede 
særpreg (Welch & Sundberg, 2002, s. 260-263). Fordi menneskestemmen er en levende organ- 
isme, skiller den seg ogsa fra andre instrumenter ved at dens resonator er foranderlig (Rorbech 
& Høgel, 1990, s. 27). Skolerte klassiske sangere vil forsøke å utnytte ansatsrørets uendelige res- 
onansmuligheter ved å senke strupehodet (larynx) slik at det blir trangere, samt å utvide svelget 
(farynx) (Sundberg, 1986, s. 123). Mellomgulvets bevegelser påvirker strupehodet reflektorisk. 
Det såkalte tracheal pull er en betegnelse på den abduktive kraften som bidrar til å senke strupe- 
hodet vertikalt og til avkomprimering i stemmeproduksjonen (Iwarsson et al., 1995). Kontroll av 
utpustfunksjonen skal hindre at strupehodet ikke heves i fraser med stigende tonerekker, mens 
det innen sjangre som country, pop, rock og ulike typer folkemusikk, er vanlig å synge med et 
høyere stilt strupehode med økt kompresjonsgrad (Welch & Sundberg, 2002, s. 261-263). 

2.6 Aspekter ved stemmeproduksjonen, 
stemmeregistrering, repertoar og stemmefag 


Den håndverksmessige siden av vokalutøvingen utgjør en vesentlig res- 
surs i sangeres skoleringsprosess og kunstneriske praksis. Musikalitet og 
formidlingsevne har selvsagt stor betydning i framføringen, men alene 
er ikke dette nok til å kunne jakte en profesjonell karriere. De vokale fer- 
dighetene er en ressurs som definerer nivået på sangeren (jf. Hertegård, 
2008, s. 347; Sandgren, 2005, s. 37). Men verken vokalt nivå eller musi- 
kalitet gir noen garanti for suksess i yrkeslivet. For å kunne forstå det 
vokalkulturelle landskapet og den klassiske syngemåtens tradisjon, er 
stemmerelatert kunnskap likevel nødvendig. Selv om dette ikke er en 
bok som spesifikt retter oppmerksomheten mot inngående vokaltekniske 
problemstillinger, er ulike aspekter ved stemmeproduksjonen et tilbake- 
vennende tema i forskningsmaterialet. For å avgrense, har jeg ut over 
å kommentere enkelte ord og begrepssammenhenger, utelatt detaljerte 
beskrivelser av den form for «objektiv» kunnskap som er knyttet til ana- 
tomiske, fysiologiske og akustiske forhold ved stemmeorganet og i selve 
stemmeproduksjonen. Slik vitenskapelig kunnskap gir ingen ekspli- 
sitt oppskrift på hvordan stemmen kan videreutvikles og foredles, og 
involverer i liten grad personlige, estetiske, relasjonelle eller kontekstu- 
elle forhold. I det følgende konsentrerer jeg meg om stemmefag og noen 
beslektede begrep som er svært relevant for analysen. 

Klassisk sang utøves i prinsippet akustisk (med noen unntak, for 
eksempel utendørskonserter). Vokale framføringer i operaforestillin- 
ger og konserter uten forsterkning, ofte sammen med et stort orkester, 
stiller betydelige krav til stemmens bærekraft og fokus. I klassisk sang 
bør hele stemmens frekvensomfang kunne utnyttes. Sammenlignet med 
tale medfører dette en dramatisk forskjell i stemmebåndenes spenning 
og muskelarbeid. Sangeren må også ha utviklet utholdenhet (stamina) 
for å kunne klare å synge mange timer i strekk uten å skade stemmen, 
men også fleksibilitet for å kunne uttrykke musikkens dramatiske 
karakter. Stemmebåndene må derfor kunne svinge fritt og ubesværet 
over hele frekvensomfanget og ved ulike styrkenyanser, noe som krever 
at sangeren behersker det antagonistiske samarbeidet mellom inn- og 

utpustmuskulaturen. Kroppsholdningen har her stor betydning (Herte- 
gård, 2008; Rørbech & Høgel, 1990; Sandgren, 2005; Sundberg, 1986). 

En av hovedutfordringene for den profesjonelle sangeren er å tilegne 
seg forståelse av hvordan et sett av kulturelt bestemte musikalske handle- 
måter skal utvikles og opprettholdes knyttet til et instrument som ikke 
er synlig, og hvor de funksjonelle komponentene endres fysisk gjennom 
livsløpet (Welch & Sundberg, 2002, s. 254). En beskrivelse av stemme- 
produksjonen vil innbefatte de tre funksjonelle bestanddelene mennes- 
kestemmen er sammensatt av: Pusteapparatet (respirasjonssystemet), 
stemmebåndene (fonasjonssystemet) og ansatsrøret (resonanssystemet) 
som inkluderer svelget, munnhulen med leppeforrommet, nesehulen og 
den øverste delen av strupen (Sundberg, 1986, s. 14). 

Den klassiske sangtradisjonen skiller seg fra andre vokalsjangre i 
form av klang- og egaliseringsidealet, som også inkluderer dynamikk 
og legato. De ulike svingningsfrekvensene i tonehøyde og stemmestyrke 
klinger forskjellig i de ulike registre. En stemmes registrering forutsetter 
et godt opptrent primærlukke i kombinasjon med registerutjevning, hvor 
stemmeleppenes lengde, tykkelse, spenning og kompresjon er i balanse 
på alle tonehøyder (Eken, 1998, s. 51-53)2° Register er et komplisert fysio- 
logisk og akustisk fenomen, som refererer til et fonasjonsfrekvensområde 
hvor alle tonene klinger likt og hvor det tilsynelatende virker som om de 
produseres på samme måte (Sundberg, 1986, s. 61). Stemmens ulike funk- 
sjonsformer, de såkalte registre eller «gir», er med andre ord en tonerekke 
som dannes etter samme muskulære prinsipp og som klinger ensartet. 
Når det gjelder det begrepsmessige rammeverket, herunder sjargonger og 
metaforer som beskriver stemmeregistre, eksisterer det fremdeles bety- 
delige diskrepanser i stemmevitenskapelige og sangpedagogiske miljøer, 
hevder Thurman et al. (2004). I påfølgende avsnitt forholder jeg meg til 


36 På vokalområdet har «stemmeregister» vært brukt siden 1200-tallet. Register er lånt fra orgelter- 
minologien, hvor orgelpipene grupperes etter klangfarger og kombineres i registre. Stemmereg- 
istrene har i århundrer vært knyttet til ulike forestillinger og praksiser i forbindelse med den 
gryende vitenskapelige kunnskapen om stemmens natur som ikke spredte seg utover i Europa 
før på midten av 1800-tallet. De lingvistiske beskrivelsene av fenomenet har derfor vært tem- 
melig varierte, og som regel motstridende (jf. 2.5). Med begrenset vitenskapelig kunnskap om 
stemmens anatomi, fysiologi og akustikk, måtte sangere og sanglærere i all vesentlighet basere 
sine vokale teorier, terminologier og praksiser på logiske antagelser, personlige forståelser og 
metaforisk kommunikasjon om stemmens natur (Thurman et al. 2004, $. 2—4). 

begrepsforklaringer som er adekvate i denne bokas sammenheng, og som 
ligger tett opp til talemåter i den utøvende praksisen. 

Det er vanlig å regne med fem forskjellige registre: kortregistret (også 
kalt fløyteregisteret), randregistret, mellomregistret, fullregistret og lav- 
registret, men en og samme stemme rommer ikke alle disse registrene 
(Arder, 1996, s. 132; Rørbech, 1988, s. 60). Andre begrep som sirkulerer er 
falsettregister, modalregister, brystregister, hovedregister og hoderegis- 
ter. De to hovedregistrene, randregisteret og fullregistret, representerer 
vidt forskjellige innstillinger og svingningsmønster i stemmeleppene.” I 
klassisk sang er målet å jevne ut overgangen mellom de ulike registrene, 
slik at det klanglig framtrer som ett register. Utrente stemmer har gjerne 
et eller flere «registerbrudd» som gjør denne egaliseringen vanskelig. For 
å forbinde de to hovedregistrene, blir det derfor viktig å utvikle et godt 
mellomregister (Rørbech, 1988, s. 61). Noen sangere har fra naturens side 
et stort omfang. Andre sangere kan utvide omfanget gjennom trening, 
men bare innen visse grenser (Rørbech & Høgel, 1990, s. 22). For å nå de 
høyeste og dypeste tonene, er sangeren uansett avhengig av at registrene 
er fullt utviklet. 

Registreringen arter seg forskjellig i de ulike stemmekategoriene. Tra- 
disjonelt klassifiseres sangstemmer inn i seks hovedkategorier: Sopran, 
mezzosopran og alt på kvinnesiden, og tenor, baryton og bass på manns- 
siden. Denne hovedinndelingen systematiseres i første rekke på bak- 
grunn av stemmens omfang og klang. I tillegg har vi kontratenoren som 
en fjerde kategori på mannssiden. Innenfor hver stemmekategori finner 
vi en rekke underkategorier, kalt stemmefag, som identifiserer mer spe- 
sifikke vokale kvaliteter og retningslinjer. I tillegg til toneomfang base- 
rer denne identifikasjonen seg ifølge Lycke et al. (2012, s. 80) på en rekke 
ulike karakteristikker som volum, klangfarge, fleksibilitet, vibrato, tem- 
perament, uttrykk og personlighet. Andre parametere som kan være med 
på å avgjøre stemmefaget er tessitura, passaggio, stemmens fleksibilitet, 


37 Tonehøyden reguleres av stemmeleppenes lengde og masse, men også av spenningsgraden i 
stemmeleppene. I randregisteret, som er knyttet til et høyere toneleie, gir svingningene en lysere, 
lettere og slankere stemme, blant annet på grunn av økt spenning og lengde i stemmeleppene. I et 
lavere leie, som er knyttet til fullregisteret, svinger de i hele sin dybde og bredde slik at stemmen 
klinger mørkere, tyngre og rik på overtoner (Arder, 1996, s. 132; Rørbech, 1988, s. 60). 

fysiske karakteristikker og talestemmens toneleie.’ Klassifiseringen av 
en stemme avgjør i hvilken grad, det vil si med hvilken frekvens og inten- 
sitet, en sanger kan synge uten å skade eller trette ut stemmen. Klassifi- 
seringen fastslår ideelt sett også hvilket repertoar som er best egnet for 
stemmen. Før stemmen er ordentlig utviklet, anvendes oftest stemmens 
omfang som parameter for å fastslå stemmekategoriene. For å forstå 
hvordan stemmefag har blitt en så vesentlig del av sangernes praksis, tar 
jeg nå noen steg tilbake i historien; først til den beslektete utviklingen på 
instrumentalfronten. 

Den dominerende vokalstilen på 1700-tallet fram til 1830-årene var 
den italienske bel canto- stilen (jf. 2.4). Utover på 1800-tallet skjedde det 
som nevnt en utvikling på flere fronter som krevde en endring i stem- 
meproduksjonen, hvor især økt bærekraft og utholdenhet i kombina- 
sjon med større variasjon i dynamikk og ulike klangfarger ble et stadig 
mer påtrengende behov. Tidsånden i den romantiske perioden ga rom 
for mer selvstendige, varierte og nyanserte musikalske former enn i den 
klassiske; harmonikken ble dristigere, tonaliteten friere og flere typer 
komposisjonsstiler så dagens lys. Parallelt, og i takt med industrielle og 
teknologiske framskritt, ble klaveret kraftig forbedret. Det ble større, 
toneomfanget økte med over to oktaver, volumet ble sterkere og klangen 
mer nyansert (Benestad, 1976; MacDonald, 2002; Mason, 2002). Samtidig 
ble de mest velkjente store orkestrene i Europa og Nord-Amerika etablert, 
og musikerne fikk profesjonell status. Større orkestre krevde dirigenter, 
selv om det tok noe tid før direksjon ble en høyprofilert aktivitet slik vi 


38 Passaggio, eller passasje/bro, betegner et spesifikt område innenfor stemmeomfanget hvor de 
muskulære tilpasningene og/eller resonansaktiviteten gjør det spesielt vanskelig å få til en bal- 
anse mellom luftstrømmen og innstillingen av stemmeleppene. Tessitura (italiensk: textura) 
refererer i musikken til det tonale omfanget i for eksempel en arie eller en operarolle. Tessitu- 
ra henspiller ikke på ytterpunktene, det vil si de høyeste eller laveste tonene, snarere hvordan 
vokallinjen er arrangert, altså hvilket toneleie som er mest dominerende. For å unngå slitasje og 
fysiologiske skader, bør tessituraen ligge i et område som er komfortabelt nok til at sangeren kan 
opprettholde klang, volum og intensitet i en rolle gjennom en hel forestilling gjentatte ganger. 
En sanger som har stor høyde, kan likevel oppleve at det er mest komfortabelt å synge i en lav 
tessitura. Det kan også være at en arie som ikke inneholder særlig mange høye toner likevel har 
en relativt høy tessitura. Å synge repertoar som ligger i passende tessitura er helt essensielt for 
å opprettholde stemmehelsen gjennom et sangerliv. Og selv om tessituraen i en arie er målbar, 
kan det i en klassifiseringsprosess være både problematisk og komplekst å bestemme hvilken 
tessitura som er best egnet for hver enkelt sanger (Cotton, 2007, s. 17ff). 

kjenner det i dag. Den økende tekniske standarden hos musikerne skyld- 
tes også at konservatoriene viet stadig mer oppmerksomhet mot spesiali- 
sert opplæring. Alle disse faktorene førte til at orkestrene fikk en mye mer 
kompleks, bredere og rikere uttrykkspallett i tråd med det romantiske 
tonespråket (MacDonald, 2002, s. 7). 

Stemmeorganets anatomi var det selvsagt ikke mulig å endre, men for 
at sangerne skulle klare å bære over klaveret, gjennom orkestrene og ut 
i de stadig større konsertsalene og operahusene, var det påkrevd med en 
ny type forståelse av stemmeproduksjonen. I tillegg til økt volum, for- 
dret dramatikken i operaene at sangerne kunne variere med ulike vokale 
klangkvaliteter. Selv om vi i Mozarts operaer ser begynnelsen på en dif- 
ferensiering av ulike sopranfag, er det på 1800-tallet at vi får en evolusjon 
når det gjelder framveksten av ulike stemmekategorier, mye på grunn av 
utviklingen mot en tyngre og mørkere vokalproduksjon (Mason, 2002, 
s. 72-73). Denne prosessen skulle ta noe tid, og det var ikke uvanlig med 
ulike former for tilpasning av ariene i operasammenheng (Martinsen & 
Strøm, 1996)3” Utover i den romantiske musikkepoken ble altså innde- 
lingen i ulike stemmefag mer nyansert, noe som også førte til en mer 
spesifikk utnyttelse av de ulike stemmeregistrene. Operaene ble dermed 
i mindre grad enn før et offer for interne modifiseringer og transpone- 
ringer, mye på grunn av store protester fra komponistene selv, blant dem 
Giuseppe Verdi. Dette medvirket også til at operaene ble mer preget av 
kontinuitet og enhet.*° 


39 En variant var å putte inn arier i operaen som opprinnelig ikke hørte hjemme der; arier som 
enten ble skrevet av komponisten selv eller av andre, eller arier som ble hentet fra andre operaer. 
En annen tilpasningsvariant var å utelate ekstremt vanskelige arier eller deler av arier som ikke 
passet for den aktuelle sangerens stemmetype. En tredje mulighet, som ble svært alminnelig 
utover på 1800-tallet, var å transponere ariene en liten eller stor sekund opp eller ned, slik at de 
skulle passe sangerens stemmeleie best mulig. I de velrenommerte operahusene var det derfor 
ikke uvanlig at man hadde de mest kjente ariene liggende klar til bruk i opptil fire ulike tonearter. 
En fjerde måte å tilpasse ariene til sangerne på, var å komponere om noen av de vanskeligste 
vokale passasjene enten opp eller ned, mens akkompagnementet forble det samme (Crutchfield, 
1989, referert i Martinsen & Strom, 1996, s. 79-80). Som Bø-Rygg (1991) er inne på, er den «kon- 
templative holdning til verket» ikke mulig før rundt 1850, når musikken får karakter av «kunst» 
(s. 18). 

40 Parallelt med musikkverkenes tilblivelse gjennom århundrene har det eksistert spesifikke norm- 
er og ulike tradisjoner for hva slags stemmekvalitet og klangfarge de ulike stilartene, og særlig 
operarollene, krevde i tillegg til omfang. Komponistene var selvsagt også påvirket av de mate- 
rielle forhold og de estetiske holdningene som preget tiden de levde og virket i. Også utøvere 

Med Caruso ble operasangere celebriteter. Selv om århundret har 
produsert mange store sangere, såkalte «verdensstjerner», har det vært 
fokusert på et snevert repertoar som knapt har endret seg de siste hun- 
dre årene, ifølge Potter og Sorrell (2012). Når de uttrykker at valg er «the 
famous engine of capitalism», innebærer det at vi kan velge å høre på et 
stort antall eksepsjonelle sangere utøve stort sett det samme repertoaret 
(s. 215). Også konservatoriesystemet har vektlagt reproduksjon framfor å 
eksplorere originalitet. Hva sang er og kan være, har derfor vært betyde- 
lig avgrenset helt opp til våre dager. Systemet produserer dessuten mange 
flere sangere enn yrket kan absorbere, «which creates a vicious circle of 
competition with more and more singers chasing fewer opportunities to 
sing a very small amount of music» (Potter & Sorrell, 2012, s. 215). Det 
er altså fullt mulig for sangere som studerte på konservatoriet for 40 år 
siden å komme tilbake, for så å finne at det undervises i det samme reper- 
toaret, og på bortimot samme måte. 

Før 1900 hadde ingen noen klar idé om hvordan en sopran eller tenor 
skulle høres ut. Alle hadde sin individuelle vokale personlighet, og publi- 
kum responderte deretter. Da «alle» begynte å høre på de samme san- 
gernes plateinnspillinger, ble det utviklet en felles forestilling av hva god 
sang innebærer, noe markedskreftene tok konsekvensene av. Dette førte 
i henhold til Potter og Sorrell (2012, s. 214-215) til endeliktet for vokal 
originalitet i operasammenheng. Frambringelsen av nytt repertoar sak- 
ket akterut, og sangernes funksjon ble redusert til å tolke eksisterende 
roller; et såkalt standardrepertoar som også sanglæreren betraktet som 
gangbart for den enkelte sangers stemmefag. Når det er sagt, er det å ha 
en personlig og gjenkjennelig «signaturklang» like aktuelt i dag. Men selv 
om ingen stemmer er identiske, er det en mer generell, internasjonal stil 
og timbre man i dag hører globalt enn for eksempel i de tidligste innspil- 
lingene vi kan sammenligne dette med (Mason, 2002, s. 74). I innspillin- 
ger fram mot vår egen tid har smaken beveget seg mot en favorisering av 
stemmer som har varmere og fyldigere toner i alle typer repertoar. Denne 
mørkere klangfargen bærer ikke like godt gjennom orkestrale teksturer 


(og noe senere dirigentene) hadde innvirkning på den praksis og de idealer som stadig var gjel- 
dende. I dag er kunnskap om oppføringspraksis viktig for alle profesjonelle musikkutøvere. 

slik en lysere klang gjør, og krever derfor mer volum, som produseres 
ved å skape et større lufttrykk. De fysiske forutsetningene og utholden- 
heten som er nødvendig for å bære over et stort orkester, med en dirigent 
som altfor sjelden tar hensyn til balanseproblematikken, er i dag enorme, 
hevder Fleming (2005, s. 152). Dagens nye konsertsaler og operahus er 
mye større enn de opphavelige operahusene i Europa, hvor musikken 
opprinnelig var tiltenkt. Den gradvise hevingen av kammertonen som 
en følge av instrumentenes tekniske forbedringer; fra barokkens 430 til 
435 på midten av 1800-tallet, fram mot 440 på begynnelsen av 1900-tallet 
(og i dag noen steder 444), er de store utfordringene som ligger i å synge 
repertoar som i utgangspunktet har en høy tessitura (s. 151). 

Så tilbake til stemmefagene, hvor hovedendringene i første halvdel 
av det 19. århundre var at den kvinnelige alt eller mezzosopran overtok 
kastratssangernes rolle. Videre ble barytonfaget en uavhengig stemme- 
type mellom tenor og bass. I andre halvdel av århundret ble dramatisk 
mezzosopran i økende grad en uavhengig kategori, og man begynte å 
skille mer mellom lyriske og dramatiske stemmetyper innenfor alle kate- 
gorier (Crutchfield, 1989, referert i Martinsen & Strøm, 1996, s. 79). En 
ytterligere nyansering ut over den tradisjonelle stemmetypeinndelingen 
vokste dermed fram. Det var likevel tenorstemmen som gjennomgikk 
den største utviklingen, spesielt når det gjaldt de høyeste tonene. Tidli- 
gere hadde tenorene brukt en lettere stemme i høye passasjer." Den før- 
ste høye c med fullstemme ble registrert i 1837. Fra da av var operaenes 
helter eller elskere nesten uten unntak tenorer, mens de skurkaktige og 
onde karakterene eller farsfigurene og adelsmennene oftest ble bekledd 
av barytoner eller basser (Mason, 2002, s. 72; MacDonald 2002, s. 10).? 

Nevnes må også kontratenoren, eller en såkalt «falsettist», som grunnet 
sin evne til å synge i falsett over langt tid kan gjøre alt- og mezzorepertoar 


41 Hvorvidt tenorene tidligere brukte «hodestemme» (randstemmen) eller en ren falsett er vanske- 
lig å si. Til det er kildematerialet for uklart, ifølge Mason (2002, s. 73). 

42 Ulike vokale kvaliteter blir utnyttet til dramatiske formål. Derfor har vi for eksempel sopran- 
heltinnen, mezzosopranen som femme fatale, eller alten som morsfiguren eller fortrolig per- 
son. Parallelt har vi på herresiden den romantiske tenoren (elskeren og helten) mens de lavere 
herrestemmene avstedkommer noen av de mest dramatiske og psykologisk interessante rollene 
(Mason, 2002, s. 72). 

på tidligmusikkomradet og i barokkoperaer.* Publikum har latt seg for- 
virre av at kvinnelige sangere gjør mannlige roller (bukseroller) i operaen. 
Men da kontratenorene kom på banen, ble publikum direkte fordoms- 
fulle og ropte ut skjellsord i avsky, før de forlot salen. Feminine menn ble 
ikke godtatt i samfunnet, kanskje med unntak av varietékunsten. Ifølge 
Schwind (2004) kan det ha å gjøre med at kontratenorene overskrider 
«naturlovene» (akkurat slik kastratene gjorde det); kvinner synger høyt, 
og menn synger dypt. Men etter at Alfred Deller for over 70 år siden kom 
fram fra skyggen av de engelske kirkekorene og gjorde den mannlig alt 
stueren, har antallet kontratenorer stadig økt. De brukes i dag også som 
et nytt stemmefag innen avantgardemusikken (spesielt dagens samtids- 
operaer). Her anvendes de til dels androgyne egenskapene som ofte pro- 
voserer publikum til noe positivt; et ikke ukjent fenomen innen andre 
musikksjangre. Å være «imellom» (zwischen) er kontratenorenes hjem- 
sted. De framstilles gjerne som litt uklare figurer i forhold til kjønn, eller 
som litt overjordiske typer. De synes å overskride kjønnsgrensene, og 
legitimerer på den måten også andre former for overskridelser (Schwind, 
2004). 

I dag skiller vi altså mellom lyriske, lyrisk-dramatiske og dramatiske 
stemmefag (Fach) innenfor hver stemmekategori. For noen kan det kan- 
skje virke forvirrende at betegnelsene stemmetype, stemmekategori og 
stemmefag ofte brukes om hverandre. I korsammenheng snakker vi 
dessuten gjerne om stemmegrupper, det vil si sopran, alt, tenor, og bass 
(SATB), og en eventuell undergruppering med første- og andrestemmer 
innenfor hver stemmegruppe. I amatørkor er det ikke først og fremst 
klangfargen som blir utslagsgivende for plasseringen, men stemmens 
omfang. Med tanke på at særlig stemmefagsinndelingen har blitt til et 
nokså intrikat system, som etter Marklunds (2004, s. 30) mening heller 
ikke anvendes konsekvent i litteraturen, er det kanskje ikke annet å vente 
enn at det tidvis oppstår forvirring og frustrasjon blant deltakerne i feltet, 
slik denne boka synliggjør. 


43 Trenden har blant annet å gjøre med dirigenters ønske om en autentisk oppføringspraksis, selv 
om det ikke er enighet om hvorvidt en kontratenorstemme ligner en kastrats stemme Ved å 
bruke en kontratenor, oppfyller de også barokkens ideal om lite bruk av vibrato, noe kontraten- 
orene har lettere for enn kvinnelige sangere på grunn av stemmeleiet (Schwind, 2004). 

Riktig klassifisering av en sangers stemme hevdes å være maktpålig- 
gende for å kunne oppnå optimal prestasjon, men det finnes verken en 
generell akseptert «protokoll» for stemmeklassifisering eller konsensus 
med tanke på hvilke parametere som skal anvendes (Lycke et al. 2012, 
s. 80).44 Mange av stemmefagene har altså flere ulike benevnelser i den 
internasjonale sanglitteraturen og rollene kan dessuten bekles av flere 
stemmefag som ligger tett opptil hverandre (Marklund, 2004). Innde- 
lingen er imidlertid ikke statisk. Som Spahn og Richter (2006, s. 120—121) 
påpeker, vil en sanger gjennom progresjon ofte utvikle blant annet stem- 
meomfang og klangfarge. Den biologiske aldringsprosessen, hormonfor- 
andringer hos begge kjønn, samt barnefødsler påvirker også stemmens 
karakter. 

Selv om klassifisering av stemmer kan betraktes som et veiledende 
redskap i stemmeutviklingen, oppleves det samtidig både villedende 
og hemmende slik vi senere i boka skal se. I henhold til Thurman et al. 
(2004, s. 2) betraktes klassifisering av stemmer og registerproblematikk 
kontroversielt også innenfor vokalpedagogiske, kliniske og vitenskapelige 
områder. De hevder videre at for folk som ikke kjenner til sjargongene 
innenfor stemmerelaterte yrker, kan det hele virke gåtefullt, forvirrende 
og i noen tilfeller sette troverdigheten til yrkesutøverne på prøve. 


44 I henhold til Cotton (2007) har Rudolf Kloibers (1973) Handbuch der Oper, vært den mest au- 
torative guiden i Tyskland og Europa og kommer stadig i nye reviderte utgaver som reflekterer 
endringer i casting og repertoar (s. 59). I USA har Richard Boldreys (1994) Guide to Operatic 
Roles & Arias vært hovedkilden til Fach-beskrivelser og roller. Boldreys tilnærming er betydelig 
mer åpen for at sangeren ikke behøver å tilhøre bare én kategori, og opererer med mange flere 
subinndelinger av stemmetyper enn Kloiber (s. 63). Mange av stemmefagene har flere ulike 
benevnelser i den internasjonale sanglitteraturen. 

45 Barbro Marklund (2004) har systematisert de ulike fagterminologiene. Her beskrives de mange 
stemmefagene, hva slags stemmekvalitet (for eksempel tessitura og volum) som kreves samt 
hvilken karakter eller personlighetstype som skal gestaltes i de ulike operarollene. For å få et 
inntrykk av de potensielt forvirrende kategoriene, opererer Marklund med følgende stemmefag: 
Soubrette, lyrisk koloratursopran/koloratursoubrette, lyrisk sopran, dramatisk koloratur-sopran, 
jugendlich-dramatischer Sopran/Lyrisk-dramatisk sopran/Spinto, dramatisk sopran, høydrama- 
tisk sopran, lyrisk mezzosopran/Spielalt, dramatisk mezzosopran, dramatisk alt/contralto/tief- 
er Alt, lyrisk tenor, Buffotenor/Spieltenor, italiensk tenor, jugendlicher Heldentenor/heltetenor, 
lyrisk baryton, Kavalierbariton, karakterbaryton, heltebaryton/hoher Bass, Strohbass, Buffobass/ 
Spielbass, bassbaryton/karakterbass/Basso cantante, Bass-serioso/Basso profondo (s. 30-36). 

2.7 Klassisk sang i relasjon til framveksten 
av kunstens autonomi 


Det er flere faktorer, som ut over rent sangtekniske prinsipper fundert 
i naturvitenskapelige kvantifiserbare framgangsmåter har bidratt til at 
de klassiske sangidealer, i hvert fall inntil nylig, har vært totalt domine- 
rende både innenfor sang- og stemmepedagogikken og som stemmeetisk 
norm (Lønstrup, 2004; Potter, 1998). På musikkområdet blir terminolo- 
gien «klassisk» mot slutten av 1900-tallet på mange måter betraktet som 
motsatsen til begrepet «populær» (Potter, 1998, s. 67). I dag vil det finnes 
nisjer innenfor mange ulike musikksjangre som kan komme inn under 
betegnelsen klassisk, for eksempel klassisk jazz eller klassisk rock. Dette 
beror selvsagt på hvem som definerer. Oppnåelsen av den klassiske san- 
gens hegemoniske posisjon overfor andre vokaluttrykk foregikk imidler- 
tid samtidig med framveksten av kunstens autonomi og den filosofiske 
estetikken i kjølvannet av Kant. 

En betydelig del av meningsproduksjonen som har funnet sted, både 
i kunstfeltet og i de vitenskapelige disiplinene som angår kunsten, har 
hatt forestillingen om kunstens autonomi som et sentralt referansepunkt 
(Røyseng, 2007, s. 39).** Tar vi et stort steg tilbake i historien, har forestil- 
lingen om kunsten som kilde til sannhet og erkjennelse eksistert helt fra 
antikken og fram til våre dager, mens selve kunstbegrepet er en moderne 
konstruksjon. Antikkens rike musikk- og teaterliv var motivert av og sto 
i nær forbindelse med andre samfunnsmessige områder som religion, 
ritualer, politikk og sosiale fellesskap (Bø-Rygg, 1991; Østerberg, 1997). 
Kunstfeltets løsrivelse fra andre felt har sitt utspring i en frigjøringspro- 
sess som har pågått siden 1400-tallet. Mot slutten av 1800-tallet rekker 
det kunstneriske felt fram til en total løsrivelse og blir autonomt (Bour- 
dieu & Wacquant, 1996, s. 95). Den lange autonomiseringsprosessen som 
til slutt konstituerte de sosiale mikrokosmos Bourdieu kaller felt (se 3.5), 
innebærer en kunst som skaper og overholder sine egne lover, det vil si 
selvstyre (som nettopp er den etymologiske betydningen av begrepet 


46 Nar Royseng (2007) konsekvent bruker begrepet «forestillingen om kunstens autonomi», er 
det for å understreke det ikke er snakk om «en absolutt eller på forhånd gitt størrelse», snarere 
forestillinger som vil oppfattes ulikt i forskjellige sosiale, kulturelle og historiske kontekster på 
bakgrunn av de «forutsetningene som gjorde den mulig» (8. 39). 

autonomi) og som avviker fra lovene fra den omkringliggende sosiale 
verden, i særdeleshet det økonomiske nivået (Bourdieu, 2003, s. 66-67).” 
I denne autonomiseringsprosessen av kunstfeltet hadde den klassiske 
musikken en viktig rolle. 

Kunsten i Europa gjennomgikk iløpet av 1700-tallet store omveltninger. 
På denne tiden finner vi også oppkomsten til vår nålevende musikkultur 
med dens organisasjonsformer, normer og ritualer (Kjems, 1990, s. 285). 
Industrielle og politiske revolusjoner skapte store endringer i produk- 
sjonslivet og i eiendomsforholdene, noe som i økende grad frambrakte 
kunstnerisk produksjon for et anonymt marked, løsrevet fra kirken, fyr- 
stehoffeller kunstinteresserte borgere som oppdragsgivere (Bø-Rygg, 1991, 
s. 13).4 Utviklingen fra det tidligere føydalsamfunnet beveget seg rykkvis 
i retning av et klarere skille mellom det offentlige og private, det vil si 
mellom staten og det øvrige samfunn (s. 14). Det moderne handelsmarke- 
det og den moderne bykulturen vokste fram i kjølvannet av et voksende 
borgerskap som spilte en stadig mer dominerende rolle i det politiske, 
økonomiske og kulturelle liv. Dette skapte også helt nye betingelser for 
kunstens samfunnsmessige posisjon (Bø-Rygg, 1991; Kjems, 1990). Den 
offentlige myndighet kan i liten grad blande seg inn når privatsfæren 
konstitueres som en autonom sfære, bundet av markedskrefter (Bø-Rygg, 
1991, S$. 14): «Kunst produsert for et marked, har varekarakter» og først 
når kunsten har blitt vare, kan den oppfattes som kunst alene og «disku- 
teres og bedømmes på egne premisser» (s. 13). Betingelsen for autonomien 
er nettopp denne formelle kommersialisering. 

På musikkomradet fant det altså sted en rekke endringer på de arenaer 
hvor musikk produseres, oppførelser organiseres og utøves og hvor publi- 
kum møter musikken. En generell utviklingstendens var at det musikk- 
liv som hadde utspilt seg i de eneveldige europeiske fyrstehoffenes regi, 
ble supplert av nye borgerlige organisasjonsformer i de større europeiske 


47 Autonomi kommer fra det greske auto, som betyr «selv», og nomi, som betyr «lover» (Gran & De 
Paoli, 2005, s. 48). 

48 Det moderne kunstbegrepet er en historisk konstruksjon. «Kunst» og «kunstner» slik vi kjenner 
samlebegrepene i dag, kan spores tilbake til midten av 1700-tallet, selv om vi finner tilløp til 
det moderne kunstbegrepet helt tilbake til 1500-tallet i oppbyggingsperioden for det borgerlige 
samfunnet (Bo-Rygg, 1991, $. 11-12). 

byene (Kjems, 1990, s. 310). Disse nyetablerte konsertforeningene arran- 
gerte offentlige konserter hvor konsertsalen ble et fysisk «realiserings- 
rom» for sosiale anledninger. Her samlet mennesker seg til et publikum 
for å oppleve og ta stilling til musikken eller kunsten og ikke noe annet 
(Bo-Rygg, 1991, S. 12-13). 

Historisk er kunstens autonomi knyttet til l'art pour l'art-bevegelsen 
(kunst for kunstens skyld). Det innebærer et brudd med hverdags- 
realismen, altså «med den nøkternt hverdagslige erfaring og innstilling» 
(Østerberg, 1997, s. 54). Kunstbegrepet deles i to, hvor de skjønne kunster 
blir opphøyd og utskilt fra håndverk og folkelig kunst eller kunst som 
underholdning. Smaken, som en særlig estetisk sans og som dømmer 
kunsten, får nå sin moderne preging (Bø-Rygg, 1991, s. 12). Den filoso- 
fiske estetikken som etableres på 1700-tallet, begrunner denne kunstens 
autonomi (s. 13)” Spesielt har Kants innflytelsesrike estetikk i Kritik der 
Urteilskraft (1790) hatt stor betydning for det vestlige kunstsyn og kunst- 
ens autonomi. Forestillingene om at moral, sannhet og kunst er foran- 
kret i felles guddommelige verdier brytes av Kant > Ved å skille mellom 
smaksdommer og erkjennelsesdommer understreker Kant (1790/1995) 
den estetiske, subjektive erfaringens særegne stilling: Skjønn kunst er en 
forestillingsmåte som bare er formålstjenlig i seg selv (s. 185). Han karak- 
teriserer den estetiske betraktningsmåte som en smak eller en evne «til å 
bedømme en gjenstand eller en forestillingsmåte gjennom et fullstendig 


49 Utviklingen som foregikk i ulik hastighet, omfattet både operavesenet (helt fra midten av 
1600-tallet) og instrumentalmusikken (fra begynnelsen av 1700-tallet) og kan tilskrives de 
tallrike musikalske sammenslutninger, foreninger og «sosieteter» med tilknytning til de større 
byenes universiteter, de såkalte collegia musica. Slike institusjoner var virksomme allerede på 
1600-tallet, men fikk ikke betydning for det offentlige musikkliv før etter 1700 (Kjems, 1990, 
s. 310). 

50 De skjønne kunster skulle være uttrykk for det menneskelige, en etterligning av skjønn natur og 
ikke minst følelser, et av datidens «nye begreper som verken svarte til lidenskapene (pasjonene) 
eller de rent sansemessige fornemmelser» (Bø-Rygg, 1991, s. 12). 

51 Kunsten får med Kant betydning som formidler av det metafysiske eller oversanselige (Bø-Rygg, 
1991, S. 13). Men estetikken fikk først en avgjørende dreining i retning av en ren kunstfilosofi med 
den tyske filosofen Hegel. Mens Kant skiller mellom det skjønne i naturen og i kunsten, begrens- 
er Hegel estetikkens område til den filosofiske refleksjon over «den skjønne kunst» (Malmanger, 
2000, $. 11-13). På linje med filosofi og religion, blir kunsten en manifestasjon av sannheten. Med 
noen få unntak, blir det skjønne heretter begrenset til å gjelde kunst alene (Bø-Rygg, 1991, s. 13). 

52 I Kritikk av dommekraften differensierer Kant (1790) kunsten fra vitenskap og moral, og skiller 
på den måten «smaksdommer om pent og stygt» fra dommer om sant og falskt (vitenskapens 
område) og fra dommer om riktig og galt (moralens område), ifølge Østerberg (1997, s. 92). 

interesseløst velbehag eller mishag. Gjenstanden for et slikt velbehag kal- 
les skjønn» (s. 79). Kunsten tjener ikke praktiske formål, men fremmer 
likevel «sjelsevnenes kultur med henblikk på sosial meddelelse» (s. 185). 
Våre estetiske smaksdommer har altså allmenngyldig karakter, hvor den 
reflekterende dømmekraften, ikke våre sansefornemmelser, er rettesnor. 

Denne interesseløse interesse, som Kant er talsmann for, innebærer at 
gjenstanden (for eksempel musikkverket) blir et mål i seg selv, ikke dens 
bruks- eller nyttefunksjon.” Kunst skilles dermed fra håndverk, og kunst- 
neren fra håndverkeren. Skjønn kunst blir geniets produkt. Kunstneren 
er i sin medfødte genialitet et talent hvis naturbegavelse materialiseres i 
kunstverket gjennom eksemplarisk originalitet. Kunstneren søker ikke 
publikums tilslutning, men verkets indre fullkommenhet. og «må tjene 
som standard for bedømmelsesregel for andre» (Kant, 1790/1995, 8. 187). 
Herfra befester også forestillingen om den karismatiske kunstneren seg, 
en myte som ifølge Kris og Kurz (1934/1979), har røtter helt tilbake til før 
Kristi fødsel (se også 5.9 og 6.9). 

I musikkverdenen er det Beethoven som rundt 1800 først framstår og er 
seg selv bevisst som en «fri» og skapende kunstner. Konserten er nå eta- 
blert som en musikalsk institusjon, og bærer i stadig større grad preg av å 
være en «museal dyrkelse» av et fast repertoar med klassisk-romantiske 
mesterverk (Bø-Rygg, 1991, s. 19—20). Håndverkerens produkter er på sin 
side regelstyrt og blir betraktet som kopier. Håndverkeren er dessuten bun- 
det fordi han selger sin arbeidskraft mot betaling, og arbeidet han utfører 
er «bare tiltrekkende i kraft av sin virkning (for eksempel lønnen), og kan 
følgelig pålegges som tvang» (Kant, 1790/1995, 8. 183). 

I kantiansk forstand krever frambringelsen av skjønne gjenstan- 
der genialitet, mens bedømmelsen av kunstverket krever smak (Kant, 
1790/1995, S$. 191). I sin sosiologiske kritikk av dømmekraften vil Bour- 
dieu (1995a) avdekke at denne type estetiske betraktningsmåte er klas- 
sespesifikk, og at graden av autonomi «krever en estetisk innstilling som 
ikke kan skilles fra en spesifikk kulturell kompetanse» (s. 49). Bourdieu 
avfeier altså ikke kunstens estetiske dimensjon, men avviser den rene 


53 All musikk var fram til 1700-tallet beregnet på en bestemt bruk, og hadde ulike funksjoner: en 
kultisk (i kirken), en representativ (ved hoffet), en dramatisk (i teatret) eller var skrevet i forbin- 
delse med offentlige tilstelninger (Bø-Rygg, 1991, s. 19). 

smaksdommens allmenngyldighet og subjektivitet. Som Østerberg skri- 
ver i forordet til Distinksjonen (Bourdieu, 19954, s. 15), vil Bourdieu vise 
at Kants fortolkning nettopp ivaretar estetikken og smaken til bestemte 
samfunnslag. 

Helt fra det 17. århundre har det foregått en uavbrutt kamp mellom 
kulturadelen og de folkelige lag knyttet til en stillingskamp om den legi- 
time kulturen og om forholdet til kunstverket. Småborgerskapets estetikk 
kan ikke betraktes som et autonomt område, fordi den tjener praktiske 
formål og er moralsk anlagt. Slik framstår den folkelige estetikken som et 
motstykke til den kantianske estetikk (Bourdieu, 1995a, s. 44ff). De folke- 
lige klasser har altså et gjengs og heteronomt forhold til kunst: kunsten skal 
vekke umiddelbar glede og være funksjonell, mens storborgerskapets livs- 
stil på sin side innebærer å kunne ta aktivt avstand fra nødvendigheter. Det 
formmessige vektlegges framfor innholdet og funksjonen, og kunstverket 
blir bare interessant og får bare mening «for den som kjenner den koden 
det er kodet etter», slik Bourdieu (19954, s. 46) formulerer det. Overklassen 
eller den herskende klasse er altså i varierende grad fortrolige med og tar 
i bruk kunstens egen vurderingspraksis. Den distingverte har blitt skolert 
gjennom sin sosiale løpebane til å innta det «rene» blikkets distanserthet 
gjennom et ubesværet liv og fraværet av økonomisk nød (s. 47—50).>* 

Moderne kunst skal som Varkøy (2008, s. 35-36) uttrykker, ikke nød- 
vendigvis handle om det umiddelbart positive og nyttige, og kan forår- 
sake alt annet enn glede i erkjennelsesøyemed. Musikk kan også være 
grensesprengende og ikke udelt behagelig (se 5.9). Språket om kunsten 
som suksessivt utvikles innenfor estetikken og musikkritikken preger 
også resepsjonen av kunst (Bø-Rygg, 1991, s. 12). Og som Bourdieu (1991, 
s. 187) er inne på, framstår det slik at jo større akkumulert historie ver- 
ket rommer, eller jo flere historiske referanser musikkstykket inneholder, 
desto mer krever det av estetisk kompetanse. Betingelsen for denne kom- 
petansen tilgodeser altså «de som svært tidlig har fått adgang til den 


54 Bourdieu skiller mellom den herskende klasse eller borgerskapet på den ene siden og «de folke- 
lige klasser» på den andre. Videre skjelner han mellom to «fraksjoner» innen den herskende 
klasse: de med sterkest økonomisk kapital og de med sterkest kulturell kapital, det vil si de domi- 
nerende og den dominerte del. Et mellomlag av småborgere anbringes mellom to hovedklassene 
(Osterberg, 1997, s. 51). Om kapitalformene, se 3.5. 

legitime kulturen» gjennom familien og senere gjennom adekvat utdan- 
ning (Bourdieu, 1995a, s. 45). Det dreier seg med andre ord om ulike grup- 
pers muligheter for deltakelse, det vil si tilgang til å akkumulere ulike 
typer kapital eller ressurser (se 3.5). Kulturens sosiale lagdeling og klasse- 
forskjeller preges av en dikotomi mellom høyere og lavere kulturelle 
former. Det vil si et skille mellom «det enkle og det lette, og det mer sam- 
mensatte (komplekse) og krevende» (Østerberg, 1997, s. 19). Vitenskapen 
har her spilt en viktig rolle. 

Ikke noe er mer klassifiserende og mer intimt knyttet til den sam- 
funnsklasse eller den utdanningskapital man innehar, enn det å gå på 
konserter eller å kunne spille et musikkinstrument, uttrykker Bourdieu 
(1991, s. 172): «Det finns inget som lika mycket som musiksmaken tillå- 
ter en att visa sin «klass». Det finns heller inget som klassificerar en lika 
oundvikligt» (s. 171). Denne bakgrunnen er nok til å forstå hvorfor kon- 
serten var forutbestemt til å bli en av de store borgerlige høytidsstundene 
(s. 172). Oversatt til vår egen tid og til det som gjerne blir framstilt som 
et egalitært samfunn, kan det forstås som en overforenkling når Bour- 
dieu hevder at ingenting bekrefter ens klasse mer enn musikksmaken. 
Men hans analyser demonstrerer at klasseforskjellene henger sammen 
med smaksforskjeller, med ulik livsstil og forbruksmønster, som at noen 
foretrekker klassisk musikk mens andre liker countrymusikk. Bourdieu 
(1995a) viser at preferansene grovt sett fordeler seg i tre universer av smak: 
Den legitime smak, en «middels» smak og den «folkelige» smak (s. 59-60). 
Innenfor klassisk musikk-området uttrykker de anerkjente legitime 
kunstverkene også «en uendelighet av skiller, gjennom et spill av delin- 
ger og underdelinger» (s. 59), mellom ulike sjangre, epoker, komponister 
eller gjennom sin tilhørighet til «den lette musikken» eller gjennom sin 
utbredelse. Noen fortrekker symfonier framfor Strauss-valser og opera 
framfor operette. Smak er altså ingen nøytral størrelse. Snarere fungerer 
smaken som en kulturell markør mellom den lave og den rene smaken og 
som sosial distinksjon (Bourdieu, 1995a, s. 58-60). Den gode, distingverte 
smaken blir på den måten å forstå som en relasjonell egenskap som står i 
et forhold til andre egenskaper (se også kap. 3). 

Klassisk sangutøvelse bygger som vi har sett på en flere hundre- 
årig oral tradisjon. Helt opp til våre dager har den klassiske sangens 

posisjon gjort den framherskende over alle andre vokalstiler, hevder Pot- 
ter (1998). Ettersom samfunnet har gått inn i det som av mange forstås 
som et «post-borgerlig» stadium, ser ikke Potter bort i fra at den klassiske 
vokalstilens effekt er på retur (s. 199). I likhet med Lonstrup (2004) og 
Potter (1998) uttrykker Schei (2007, s. 226) at vi i dag kan ha andre para- 
metere enn for femti år siden for hva vi forstår som vakker sang. Fram- 
veksten og utbredelsen av andre stilarter og syngemåter de siste tiårene, 
har omrokert noe på den klassiske sangens posisjon. Nye stilarter, cross- 
oversjangre og sangtekniske tilnærmingsmåter har krevd at også klassisk 
skolerte sangere har måttet tilpasse og utvide sitt sjangerrepertoar for å få 
sangoppdrag. For sangere som underviser selv, har nettopp spredningen 
av en rekke musikalske kulturer, vokale stiler og teknikker fra slutten 
av 1900-tallet tvunget fram en nytenkning av den europeisk kanoniserte 
tilnærmingen til sangpedagogikk. 

Gjennom endrede sosiale relasjoner i samfunnet ser Potter (1998) en 
økende generell vokalstilistisk pluralisme, og at den klassiske vokalstilens 
overlegne posisjon er i bevegelse. Potter formulerer i den forbindelse at 
«(t]he struggle among different vocal styles, each the site of collective and 
individual desires, may yield yet another set of relations», og kan dermed 
bidra til at en ny autorativ stil er i framvekst (s. 199). Kanskje er det slik 
at postmoderne teoretikere har rett i at skillet mellom høy- og lavkultur 
ikke lenger eksisterer (jf. Mangset, 2012, s. 14), og at den hierarkiske dis- 
tinksjonen mellom høy- og massekultur (populærkultur), eller mellom 
klassisk musikk og popmusikk har kollapset, (jf. Featherstone, 2007, s. 7)? 
En teori går i henhold til Richard Peterson (1992) ut på at de tradisjonelle 
skillelinjene fremdeles gjør seg gjeldende, men at folk i yrkesgrupper med 
høyere utdanning har blitt mer altetende (omnivore) i sine preferanser og 
kulturelle aktiviteter. Samtidig ser yrkesutøvere med liten utdanning ut 
til å engasjere seg i færre aktiviteter «and to strongly like one single non- 
elite form of music» (univore) (s. 243). Uten å sitte på fasiten, er det ifølge 
Peterson mye som tyder på at det pyramideformede hierarkiet ikke len- 
gre illustrerer et skille mellom elite- og massekultur, snarere en avstand 
«from omnivore down to univore» (s. 256). Om det i det hele tatt er for- 
målstjenlig å snakke om en legitim kultur eller en elitekultur relatert til 
det norske samfunn, er også et aktuelt tema. 

Norgeerikke mer egalitærtennandreeuropeiskeland, hevder Mangset 
(2012), som viser til omfattende statistikk som bekrefter at visse deler 
av kulturområdet faktisk framstår mer elitistisk enn i Frankrike (s. 40). 
Selv om det ikke er kulturbruk og kulturkonsum som er temaet i denne 
boka, er det likevel vesentlig å ha med seg videre at klassisk musikk 
er en marginal sjanger sett i forhold til den totale musikk- eller kul- 
turbruken, og at klassisk musikk historisk og tradisjonelt har vært 
assosiert med middel- eller overklassens smak.” Som Mangset (2012) 
er inne på, «har den legitime kulturen i vår type samfunn vært knyt- 
tet til de høykulturelle institusjonene og praksisene» (s. 17). Det gjelder 
for eksempel de statsfinansierte orkestrene eller Den Norske Opera & 
Ballett (heretter DNO&B), men også andre subsidierte institusjoner 
med særskilt høy prestisje. Mangset (2012) uttrykker at det er «solid 
empirisk dekning for å fastslå at nordmenns kulturbruk stadig i høy 
grad er systematisk differensiert etter sosiale bakgrunnsfaktorer, særlig 
ut ifra utdanningsnivå, yrkesstatus, alder og bosted, men også ut ifra 
kjønn» (s. 47). Derfor er det ikke reelt at skillet mellom høy- og lav- 
kultur er i ferd med å viskes ut, mener han. Mangset, som heller mot 
Bourdieu-tradisjonen hvor det forutsettes et tett samsvar (homologi) 
mellom klassestruktur og livsstil/kulturkonsum, finner at til tross for 
endringer i samfunnet «har viktige sosiale forskjeller i kulturbruk en 
tendens til å bestå» (s. 49). 

Ser vi til musikkutdanningspraksisen og musikkforskningen verden 
over, har et generelt kjennetegn i de nordiske landene vært den fordoms- 
frie inkluderingen av populærmusikk i nær sagt alle typer og nivåer av 
formell musikkundervisning ifølge Dyndahl et al. (2017, s. 438). Kritiske 
undersøkelser innenfor den nordiske musikkutdanningsforskningen 
har også sett på konsekvensene av populærmusikkens nærmest hege- 
moniske posisjon i musikkundervisningen i den obligatoriske skolen 
framfor andre musikkstiler de siste tiårene (s. 439). Når det gjelder høyere 


55 Ifølge Norsk kulturbarometer 2008 fra Statistisk sentralbyrå (Vaage, 2009) hadde for eksempel 
70 prosent av den norske befolkningen vært på kino i løpet av 2008, mens kun 7 prosent (den 
laveste) hadde vært på opera- eller operetteforestilling (Vaage, 2009, s. 25). Mer om institusjonen 
opera og feltet for begrenset produksjon i kapittel 9.2. 

musikkutdanning i Norge, finner imidlertid Dyndahl et al. (2017, s. 450) at 
populærmusikk innebærer bredere og mer etablerte versjoner av jazz, rock 
og pop, mens countrymusikk, blues, rock and roll, punk rock, samtidens 
R&B og skandinavisk dansebandmusikk nærmest utelukkende er eks- 
kludert. Den underliggende hypotesen er at «although open-mindedness 
and an apparently endless freedom of choice exists when it comes to 
allowing popular music into formal education, there will still be regula- 
ting forces making some choices of repertoire or styles more legitimate 
than others» (s. 439). 

Da sangerinformantene som er med i denne studien tok sin musikk- 
utdanning fra slutten av 1960-tallet og fram til første tiår av 2000-tallet 
var det, med få unntak, jazz og klassisk som var aktuelle retningsvalg. 
Dette er sjangre som står nært hverandre i det kulturelle produksjons- 
feltet. Schei (2007) finner i sin studie at sangere tilhørende ulike musi- 
kalske sjangre (klassisk, jazz og pop) fremdeles handler i tråd med de 
avgjørende idealene i klassisk sang-diskursen. Schei konkluderer derfor 
med at blant profesjonelle sangere uansett sjangertilhørighet, har klas- 
sisk sang fremdeles en hegemonisk posisjon: «At sangere gjennom iden- 
titering kroppsliggjør og underkaster seg kulturelle normer innebærer 
en viktig, skjult kanalisering av makt» (s. I). Fordi klassisk sang er en 
kunstnerisk uttrykksform som har overlevd i generasjoner, bidrar denne 
kunstformens levedyktighet til å fastholde et kvalitetsstempel hvor også 
kulturelle hierarkier og dominansforhold reproduseres og opprettholdes, 
og her spiller utdanningen en viktig rolle. 

For Bourdieu (1997, s. 65) er ikke kunstens autonomi forstått som abso- 
lutt, men som relativ og sosialt frambrakt. Det vil alltid dreie seg om 
grader av autonomi. Styrkegraden kan kun forstås hvis man kjenner til 
måten for eksempel musikkfeltet fungerer på ved et gitt tidspunkt. Og 
om forståelsen av klassisk musikk gjelder bestemte samfunnslag, inne- 
bærer det som nevnt at flertallet ikke har en autonom kunstoppfatning. 
I denne studien undersøker jeg ikke forskjeller i musikksmak knyttet an 
til ulike musikalske sjangre, snarere mer subtile former for smak innad 
i det klassiske vokalfeltet. Forestillingen om kunstens relative autonomi 
danner imidlertid et sentralt utgangspunkt for Bourdieus praksisteori og 
analytiske begrep knyttet an til kunstfeltet, og mer spesifikt det klassiske 

musikkfeltet som et sosialt felt med sine egne logikker og overenskom- 
ster. Dette utdypes i kapittel 3. 


2.8 Mot en sosiologisk forståelse av kunsten 


En antropologisk forståelse av «kultur» vil omfatte så å si alle sider ved 
et samfunn, for eksempel matvaner, idrett, moral eller musikk (Gran & 
De Paoli, 2005, s. 46). I denne studien er det ikke det utvidede kultur- 
begrepet eller musikkulturen i befolkningen generelt som er fokusområ- 
det, men kulturbegrepet i snevrere forstand. Det vil si den profesjonelle 
kunsten og det som tradisjonelt og historisk sett har vært betraktet som 
de høyverdige kunstformene, også kalt «finkultur», slik som diktning, 
billedkunst, dans, teater og klassisk musikk 3* Her har kultursosiologien 
med sitt fokus på kulturelle forhold i lys av sosial konflikt og integra- 
sjon mellom mennesker undersøkt kunstnerens rolle, status, levekår 
og relasjonene kunstnere er innvevd i med kulturkritiske perspektiver 
(jf. Osterberg, 1997, s. 11).” 

Globalt og nasjonalt er klassisk sang en marginal sjanger når det gjel- 
der vokalstil og musikksmak hos folk flest. Den profesjonelle yrkeskunn- 
skapen knyttet til denne spesifikke vokalstilen er imidlertid universell, og 


56 Selv om denne studien er avgrenset til å gjelde den klassiske musikksjangeren og klassiske 
musikkutøvere, eksisterer det ikke rigide skillelinjer. Som det vil gå fram i senere kapitler, må 
klassiske sangere ofte være «som poteten», altså sjangeroverskridende. 

57 Musikkutoveren og musikk som aktivitet har tradisjonelt ikke fått oppmerksomhet i musik- 
kvitenskapen, men sosiologiske og antropologiske perspektiver har gitt fruktbare impulser for 
utvikling av et kontekstuelt perspektiv. Fra 1980-årene har det skjedd en nyorientering som i 
særlig grad bygger på kritiske posisjoner fra humaniora, samfunnsvitenskapen og ikke minst 
ulike disipliner som går under fellesbetegnelsen cultural studies. Her finner vi forskere som «fre- 
mhæver musikkens oprindelse i og konsekvenser for samfund og kultur, mening og magt, klasse 
og køn» (Jensen, 2006, s. 7). Kontekstualisering åpner for å se på musikkens funksjon, bruk 
og symbolverdi ut over det konkrete musikalske uttrykk. Det finnes en rekke studier knyttet 
til musikkens rolle innenfor andre musikksjangre, men på det klassiske musikkområdet er det 
likevel slik at musikksosiologer har hatt en hang til å fokusere på det klassiske musikkverket, he- 
vder Jensen (2006, s. 7). Han påpeker at «form og norm» har vært ledende, med avgjørende vekt 
på komponister eller musikkverket og dets historie og former spesielt i den klassiske instrumen- 
talmusikken fra slutten av 1700-tallet. Den klassiske musikkens rolle som en sosial eller kulturell 
aktivitet har derfor i mindre grad vært i sentrum for analyser også innenfor dette perspektivet. 
Cultural studies finner vi for øvrig innen en rekke ulike akademiske disipliner og må ikke for- 
veksles med kultursosiologi, hvor anvendelsen av sosiologiske teorier og metoder står sentralt 
(Barker, 2012. s. 3ff). 

kan sies å inneha både en teoretisk og praktisk side. Når jeg avslutningsvis 
følger opp denne tråden, beveger jeg meg gradvis over i sosiologisk for- 
ståelse av kunsten. Her har kultursosiologien, eller kunstsosiologien som 
den også benevnes, med sitt utenfraperspektiv på kunstverdenen rettet 
blikket mot «de sosiale prosessene hvor kategoriene kunst, kunstverk og 
kunstnere er blitt til, og mot de sosiale strukturene hvori forståelsen av 
disse kategoriene har befestet seg» (Røyseng, 2015, s. 97). Dette er vesent- 
lig for det praksisteoretiske perspektivet jeg har anlagt i denne boka. 
Relasjonen mellom praktisk og teoretisk kunnskap utgjør også kjernen i 
Bourdieus refleksive sosiologi (se kap. 3 og 4). 

I dette kapittelet har det vært et poeng å få fram at de teoretiske og 
praktiske disiplinene som inngår i vokalutøving og kunstnerisk virksom- 
het henger sammen på en logisk måte. Dette framstår integrert. Det er 
likevel et stort sprik mellom den praktiske og vitenskapelige kunnskaps- 
produksjonen av vokalutøvingen, musikken og kunsten. Tradisjonelt 
har vitenskapen på musikkområdet (og vokalområdet) framstått frag- 
mentert, og gjerne perifert fra den praktiske kunnskapen. Den praktiske 
kunnskapen har gjennom århundrene måttet vike for musikkestetiske 
betraktninger, og deretter for et søkelys på musikkens nyttefunksjon og 
instrumentelle verdi i kulturen og samfunnet (Ruud, 2016; Varkøy, 2012). 
Denne instrumentelle legitimeringen vil bli belyst i flere sammenhenger 
senere. 

Fra renessansen har stemmen gradvis blitt erstattet av substitutter: 
Talestemmen av skriften, sangstemmen av musikkinstrumenter. Kultu- 
ren og vitenskapen har på den måten kanonisert instrumentalmusikken 
og dets partitur som den viktigste kilde til kunstnerisk og estetisk opp- 
levelse og til viten og erkjennelse (Lønstrup, 2004, s. 13). Når utøveren 
og utøvelse av musikk opp gjennom historien overhodet har blitt disku- 
tert, mener Small (1998) at det har blitt uttrykt som om utøvelse ikke er 
noe mer enn en overlevering og dertil en tilnærmelsesvis ufullkommen 
framføring av musikkverket. Hvis musikalsk mening eksisterer i objek- 
ter, får det oss til å tenke at musikalsk framføring ikke spiller noen rolle 
i den musikalske prosessen. Men i tråd med den tradisjonelle musikk- 
vitenskapens syn på musikkverket som en autonom størrelse, har utøveren 
nærmest blitt behandlet som et medium verket skal klinge igjennom for 

å nå et publikum (Small, 1998, s. 4). Betraktningen av musikk for musik- 
kens skyld har vært den ultimate verdien.* Kunstnerisk og praktisk kom- 
petanse har, som Hovland (2013) påpeker, gjerne blitt betraktet som noe 
høyst individuelt eller inspirert av genier. 

Også den utøvende klassiske musikkutdanningen har etter Lønstrups 
(2004, s. 13) oppfatning vært forankret i musikkens tekster, enten klin- 
gende eller notert. Men i musikkforskningen har det skjedd en betydelig 
dreining, også på sangområdet, hvor den praktiske kunnskapen ser ut 
til å ha fått et bedre fotfeste, kanskje spesielt innenfor profesjonsstudier 
og på det musikkpedagogiske området. Og selv om musikkforskning 
tradisjonelt har handlet om «systematiske undersøkelser av partiturer, 
manuskripter, innspillinger eller instrumenter», er «studier av musikk- 
opplevelser, framføring, bruk og forbruk, produksjon og formidling av 
musikk», like viktig for musikkvitenskapen i dag, ifølge Ruud (2016, s. 15). 

De mange formene for kunnskap gjør det ikke enkelt å finne en gene- 
rell definisjon på hva kunnskap er, heller ikke i musikk eller vokal akti- 
vitet (jf. Grimen, 2008, s. 84). I relasjon til dette kapittelets tema, kan 
en aristotelisk forståelsesramme være en velegnet måte å systematisere 
kunnskapsbegrepet framfor å finne en generell definisjon. Ifølge Rabbås 
og Stigen (1999, XIV), ser en slik filosofisk forankring ut til å ha fått fot- 
feste i profesjons- og praksisstudier etter å ha blitt trukket fram i lyset 
etter at det moderne prosjektet selv har blitt satt under press. Jeg trekker 
veksler på Aristoteles tenkning som et grunnlag for det sosiologiske og 
praksisteoretiske perspektivet i boka. 

Det platonske begrepet episteme representerte en av de intellektuelle 
dyder hos Aristoteles og betegner den innsikten vi trenger «i skuende 
virksomhet, theoria» (Lindseth, 2015, s. 51). På sangområdet kan denne 
type vitenskapelige kunnskap knyttes til den akustiske og medisinsktek- 
nologiske forskningen på stemmen, som har blitt ansett som pålitelig og 
nøyaktig kunnskap om stemmeorganet og om stemmeproduksjonen.» 


58 I musikkestetikken blir musikken betraktet som en helt ut selvstendig og uavhengig kun- 
start (Benestad, 1976, s. 298). Derfor oppfattes ofte musikkvitenskapen som selvrefererende og 
selvrepresenterende (jf. Østerberg, 1997). 

59 For Aristoteles (1999, s. 110ff) involverer theoria kunnskapens verdi for sin egen skyld. Episteme, 
eller epistemologi slik vi kjenner begrepet i dag, henviser til en kontekstuavhengig, rasjonell, uni- 
versell og allmenngyldig kunnskap, til vitenskapelig begrunnet eller demonstrerbar kunnskap 

Instrumentkunnskap og stemmefysiologi/anatomi er en selvfølgelig del 
av de obligatoriske undervisningsfagene i høyere utøvende musikkut- 
danninger, tilpasset de ulike instrumentgruppene. Men på vokalområdet 
har naturvitenskapelige idealer knyttet til den akustiske og medisinsk- 
teknologiske kunnskapen om sang og stemmebruk i stor grad skjøvet 
utøvernes handlingsbaserte kunnskap ut over sidelinjen i forsknings- 
sammenheng. I utøvende kunstarter erkjennes virkeligheten gjennom 
et komplekst samvirke av sanser, kropp og tanke, og tradisjonelt er det 
vanskelig eksplisitt å formulere teoridannelse ut ifra slike forutsetninger. 
Nettopp derfor tyr man kanskje til mer kvantifiserbare metoder for å nå 
fram med sin forskning og vitenskapelige kunnskapsproduksjon. For å 
sette det på spissen, er sang så mye mer enn instrumentkunnskap, tall, 
statistikker, symboler, tabeller, grafer og sinusbølger på et stykke papir. 
Denne kunnskapen har selvsagt en viktig funksjon. Skyggelandskapet 
musikere og den musikalske praksis har befunnet seg i inntil nylig, har 
som Hovland (2013) er inne på, ikke bare å gjøre med overforenklede for- 
klaringer som at praksis er det motsatte av teori. Dette henger sammen 
med hvordan vitenskapelige disipliner er organisert. 

Utledet fra naturalistiske tilnærminger ble utviklingen disipliner som 
sosiologi og psykologi fra siste halvdel av 1800-tallet akkompagnert av 
en vidtrekkende debatt om kunnskapens natur. Et av hovedproblemene 
dreide seg om hvorvidt humanistiske fagområder i det hele tatt skal eller 
bør betraktes som vitenskap (Callaghan, 1997, s. 25). Knyttet til den klas- 
siske musikkens kanon, har estetiske betraktninger samt «objektivitet» 
og en naturvitenskapelig modell historisk sett vært en viktig ambisjon 
for musikkvitenskapen.® Helt fra antikken finner vi som nevnt dette 
skillet mellom teoretisk og praktisk kunnskap, hvor musikeres praksis og 
musikk som aktivitet har kommet i skyggen i dette musikkvitenskapelige 
landskapet (jf. Potter, 1998, s. 8). Refleksjoner rundt musikkens virkning 


som f.eks. viten i matematikk (Flyvbjerg, 1991; Grimen, 2008) eller i musikkteori. Aristoteles 
kunnskapssyn åpner opp for at det finnes flere former for sannhetssøking ut over episteme. 

60 Musikkvitenskapen betegner kort sagt «den vitenskapelige utforskningen av musikk» (Ruud, 
2016, S. 15), det vil si dens formål, funksjon og virkning og betydning knyttet til musikk og musik- 
kliv. Det er en omfattende fler- og tverrfaglig disiplin som er vanskelig å systematisere. Se Ruud 
(2016) for en nærmere redegjørelse av de ulike delområdene innenfor musikkvitenskapen og for 
en mer utfyllende beskrivelse og fortolkning av musikkvitenskapens faghistorie. 

på mennesket og de estetiske smakskriterier har stått i forgrunnen fram- 
for håndverksmessige kriterier (Kjems, 1990, s. 285). 

Dyden techne fundert i det grekerne kalte poiesis (produksjon), som vi 
behøver for å bringe fram resultater eller ting på en planmessig og forut- 
sigbar måte (Lindseth, 2015, s. 51), er i aristotelisk mening den formen for 
praktisk kunnskap som dreier seg om det rent håndverksmessige og om 
kunst.” For Aristoteles (1999) framstilte techne teknisk kyndighet, eller 
det vi gjerne kaller ferdighetskunnskap, hvor frambringelsen «har et mål 
annet enn seg selv» (s. 115). Målet ligger altså utenfor selve aktiviteten. 
Overført til sangområdet, vil techne kunne innebære bevisst og mal- 
rettet arbeid med sangteknikk (stemmeproduksjon) eller innstudering 
av repertoar, som representerer grunnlaget i vokal virksomhet. Denne 
håndverksmessige siden, som både er pragmatisk, variabel og kontek- 
stavhengig (jf. Flyvbjerg, 1991, s. 73), involverer altså teknisk kompetanse 
som ennå i dag i hovedsak læres gjennom overføring av kunnskap i et 
vertikalt mester-lærling-forhold. Dette tatt-for-gitte sangtekniske arbei- 
det eller det å øve inn en arie, er med andre ord ikke et ferdig produkt 
som presenteres på en konsert, men kan i stedet for betraktes som et mer 
eller mindre hensiktsmessig middel for å nå dette målet.” En slik form 
for «teknisk rasjonalitet», eller «instrumentalisering» (jf. Varkøy, 2012, 
s. 52) kan oppfattes problematisk. Det innebærer at det ikke er kunn- 
skapen i seg selv som har verdi, men nytteverdien den har for noe annet. 
Den sangtekniske ferdigheten, selve håndverket, vil dermed kunne opp- 
fattes som noe upersonlig. Sang kan vanskelig skilles fra emosjoner og 
følelser, og er derfor ikke noe som kan kobles bort i øvingssituasjoner. 
Med et instrumentelt blikk på stemmeproduksjonen skapes det et gap 
til det kunstneriske uttrykket og dermed også til sangerens eksistensielle 


61 —Grekernes techne tilsvarer romernes ars, og betegner i henhold til Malmanger (2000) det vi i es- 
tetisk forstand kaller «kunst». Men det omfatter også noe mer. Kunst er etymologisk sett avledet 
av det å kunne noe, altså «kunnen» (s. 25). Begrep som teknologi og teknikk har sitt opphav i 
techne (Flyvbjerg, 1991). 

62 Se Angelo (2012), Christensen (2013) og Varkøy (2012) for diskusjoner omkring den tekniske 
rasjonalismens dominans i ulike musikkopplæringskontekster, musikkpedagogiske praksiser 
og/eller profesjonspraksiser. Varkøy (2012) henviser blant annet til Heidegger og hans begrep 
technites, som indikerer at techne ikke kun involverer teknikk slik vi i dag forstår det, eller en 
praktisk oppnåelse av noe. Snarere er det en form for kunnskap som også impliserer en fortolk- 
ning hvor vi søker musikkens sannhet. Slik vil også følelser være involvert (s. 60). 

selv. Her finner vi altså en diskrepans mellom kunst og handverk.® I den 
sammenheng vil jeg nevne at den håndverksmessige siden, det vil si fer- 
dighetskunnskapen knyttet til blant annet det vokaltekniske arbeidet, 
framtrer betydningsfull når klassiske sangere i retrospekt vurderer sine 
løpebaner og praksis. 

Praxis er kompleks og dreier seg om å gjøre heller enn å lage. Å handle 
dårlig i praxis kan ikke bare ignoreres eller forkastes, slik som det å lage 
noe i techne kan. Her dreier det seg ikke om å tilegne seg regler etter opp- 
skrifter, men å integrere kunnskap gjennom egne erfaringer for å kunne 
bli et klokere menneske. Praxis involverer mennesker i samhandling, 
og enhver feil får konsekvenser for en ny situasjon eller et nytt problem 
praktikeren møter. Mens produksjonen er målet i techne, dreier fronesis 
seg om praktisk klokskap eller skjønn (Lindseth, 2015, s. 51). Denne intel- 
lektuelle dyden er helt nødvendig om vi skal handle på en god og klok 
måte og er derfor et mål i seg selv (Aristoteles, 1999, s. 115). Fronesis er 
fornuften, etikken og erfaringen og hører til menneskelige aktiviteter og 
handlinger. Fronesis kan derfor sies å være handlingsfornuften; hvordan 
man utfører episteme og techne i samspill med andre mennesker innenfor 
praxis. Praxis er relasjonell, og for å kunne oppnå et godt musikalsk resul- 
tat, krever det at både personlige relasjoner og sosiale situasjoner er invol- 
vert. Å besitte teoretisk kunnskap eller tekniske ferdigheter, vil i denne 
sammenhengen ikke strekke til. Episteme og fronesis er derfor på mange 
måter hverandres motsetninger (Aristoteles, 1999). 

I aristotelisk forstand avhenger praxis vanligvis av teknisk, instrumen- 
tell kunnskap og bruk av teori hvor kunnskapen ikke lenger reflekteres 
for sin egen skyld, men veileder praktiske formål. Praxis involverer derfor 
en funksjonell syntese av alle tre typer kunnskap. Fronesis, denne etiske 


63 Til tross for Aristoteles vektlegging på fronesis, har den estetiske idealismen i musikkfilosof- 
ien helt siden Platon separert det åndelige (ideene) fra kroppen (sansene), hvor ideene har hatt 
forrang. Kroppen har også blitt diskreditert ved at de kroppslige aspektene i musikkutøvelse 
har blitt bagatellisert. I all hovedsak har de blitt betraktet som fysiske teknikker og ikke som 
pålitelig rasjonell kunnskap. Det må presiseres at Aristoteles intuitivt koblet sammen de organ- 
iske og biologiske dimensjoner ved stemmen til de åndelige dimensjoner i sitt klassiske syn på 
sang (mousiké) i motsetning til sin forgjenger og lærer Platon og ikke minst til den senere filo- 
sofen Decartes (1559-1650), som med sin dualisme satte et markant skille mellom kropp og sinn 
(Benestad, 1976; Damasio, 2001; Potter, 1998). 

disposisjonen som praxis er så fundamentalt avhengig av, er ikke noe vi 
først besitter og dernest anvender. Fronesis er ingen kognitiv kapasitet vi 
har til vår disposisjon, den er en del av vår karakter, vår egenart. Slik sett 
kan fronesis sies å være nært bundet opp til den personen man er (Dunne, 
1993, S. 273). 

Aristoteles (1999, s. 119ff) skriver at klokskapen vi trenger for å utøve 
gode moralske vurderinger, er i utvikling gjennom hele livet og at det 
er summen av enkelthendelser som former individets fronesis. Fronesis 
hører derfor ikke de unge til, men må oppfattes som en prosessuell og 
kroppsliggjort kunnskap som krever lang erfaring — et vesentlig poeng i 
denne studiens tilnærming. Slik kunnskap kan sammenlignes med å ha 
en praktisk sans (jf. Bourdieu, 2007b) som er utviklet og anvendt på basis 
av vilkår som alltid er i endring (se 3.6). Fordi kroppsliggjørelse, hand- 
ling og handlingskompetanse er avgjørende komponenter i fronesis, er 
den grunnleggende et sosialt fenomen og i første instans et «væren» som 
konstitueres gjennom et «gjøren» i praxis (jf. Dunne, 1993). Musikalsk 
mening kan ut ifra et slikt ståsted ikke relateres til partituret eller til det 
klingende verket i seg selv, men til selve aktiviteten. Musikalsk handling 
er, som Small (1998, s. 14) understreker, en relasjonell aktivitet i all sin 
kompleksitet, hvor vi lærer om og utforsker våre relasjoner. Musikalsk 
handling gir oss et språk som gjør oss i stand til å artikulere relasjonene 
og gjennom dem forstå relasjonene i våre liv. På den måten lærer vi også 
å forstå, skape og erfare verden. 

Fronesis dreier seg altså om analyse av verdier, «godt eller dårligt» som 
utgangspunkt for handling, og er den intellektuelle aktivitet som er rele- 
vant for praxis (Flyvbjerg, 1991, s. 73). Hos Aristoteles er dette verdier som 
ikke bærer preg av å være instrumentelle, men ofte rasjonaliseres akti- 
viteter som reelt er techne eller fronesis som om de var episteme (s. 76). 
Flyvbjerg mener derfor at forskning som angår mennesker og samfunn 
innenfor humaniora og samfunnsvitenskapen bør ta utgangspunkt i fro- 
nesis. Men praktisk fornuft er ikke en teori om praksis. Fronesis er et 
selvstendig kunnskapsområde. Med Flyvbjerg (1991) kan Aristoteles” tre 
kunnskapsformer oppsummeres slik: «Hvor episteme vedrører teoretisk 
know why, og techne drejer sig om teknisk know how, sætter phronesis 
praktisk viden og praktisk etik i centrum» (8. 72). 

Fronesis eksisterer ikke som analogt begrep i dag, og vår forståelse av 
praksis har utviklet seg til å bli mye rikere og mer variert enn den vi fin- 
ner hos Aristoteles. Flyvbjerg (1991) anvender termen progressiv phronesis 
for å understreke «at der er tale om en aktuel fortolkning af det oprin- 
delige begreb, hvor ikke mindst inkluderingen af magtforhold betegner 
en væsensforskel» (s. 86). Diskusjoner om menneskers innbyrdes forhold 
bærer, som også Angelo (2012) er inne på, elementer av makt og dreier 
seg blant annet om holdninger, både til seg selv og til andre (s. 63). Mens 
kunnskap, ferdighet og kompetanse er beholdt både i det europeiske og 
norske kvalifikasjonsrammeverket for høyrere utdanning, er begrepet 
holdninger fjernet. Dette mener Angelo er bekymringsfullt fordi holdnin- 
ger i kunstorienterte utdanninger nettopp utgjør «et spesielt viktig aspekt, 
siden kunstutøving gjerne handler om å uttrykke opplevelser, meninger 
og erkjennelser, og om å forholde seg til mange typer makt» (s. 58). 

I musikk som aktivitet faller det vanskelig å forholde seg til et sne- 
vert kunnskapsbegrep, det vil si at kunnskapen skilles fra ferdigheter og 
holdninger, slik vi kjenner denne tredelingen fra tidligere pedagogisk og 
didaktisk litteratur. Å anerkjenne alle former for kunnskap i musikk, for- 
utsetter at det i tillegg til artikulert kunnskap også omfatter taus kunn- 
skap, ferdighetskunnskap og holdningskunnskap (Hanken & Johansen, 
1998, s. 185). Denne kunnskapen, som kommer til uttrykk i handling, 
innebærer ikke bare en estetisk, men også en etisk dimensjon. Hva som 
er rett eller galt, godt eller dårlig vil ikke bare farge og veilede en san- 
gers kunstneriske valg og uttrykk, men også hvordan sangeren handler 
og samhandler med andre. I henhold til Vetlesen og Henriksen (2004, 
s. 11) skal moral bidra til å fremme personlige «prosjekter» knyttet til fri- 
het, rettferdighet, verdighet og kjærlighet. Våre verdier, holdninger og 
normer, viser seg i den moralske evnen til å orienter oss i vårt eget liv og 
i samfunnet (s. 12). Moralske spørsmål krever etisk refleksjon som ikke 
skal tilsløre, men snarere avdekke de strukturelle og organisatoriske kref- 
tene som påvirker oss og som derigjennom kan gi oss makt og mulighet 
til å påta oss et individuelt ansvar (s. 18). Sett fra et bourdieusk ståsted, vil 
en slik etisk refleksjon kreve at vi finner betingelsene bak den ureflekterte 
forståelsen, noe som vil innebære et brudd med normen og det vi ellers 
tar for gitt (se også 4.3). 

At ting ofte er noe annet enn de gir seg ut for å være, er et over- 
ordnet tema i Bourdieus arbeider. Han påpeker at fordi musikken er 
forbundet med sjelen, og dessuten er den rene kunsten framfor noen, 
representerer den også den mest radikale, den mest absolutte formen 
for verdensfornektelse, «i synnerhet förnekandet av den sociala vårld 
alla konstformer förnåkar» (Bourdieu, 1991, s. 172). Kritikken fra sosi- 
ologene retter seg mot det Bourdieu kaller en sakralisering av kunst, 
som nettopp innebærer en tro på at kunsten står i et opphøyet og mot- 
setningsfullt forhold til hverdagslivet. Bourdieu (1991, s. 225) uttrykker 
derfor litt flengende: 


Sociologin och konsten passar inte bra ihop. Det beror på konsten och konst- 
nårerna, som dåligt står ut med allt som förgriper sig på den idé de har om sig 
sjålva. Konstens universum år et universum av tro, tron på gåvan, tron på den 
oskapade skaparens unika karaktår. Och når sociologen, som vill förstå, förkla- 
ra, ge mening, tranger sig in, blir det skandal. Avmystifiering, reduktionism, kort 
sagt grovhet, eller, vilket ar samma sak, vanhelgande. 


Et av sosiologiens hovedformal er nettopp at forskning ikke ma hvile 
pa forestillinger, kategorier og forklaringsmodeller som hentes fra det 
omradet man studerer. Aversjonen mot sosiologiske forklaringsmodeller 
innenfor kunstfeltet er utbredt, fordi sosiologien stiller sporsmal om hvor- 
for man har gått den veien man har gått og gjør det man gjør (jf. Broady, 
2012, $. 8, 10). Dette holder jeg jo delvis på med selv i denne studien, noe 
som til tider oppleves utfordrende fordi min egen nærhet til feltet setter 
meg i en noe skviset stilling. Imidlertid «ligger det et kritisk potensial» i 
en sosiologisk tilnærming til kunsten som kan bidra til større selvforstå- 
else (Solhjell & Øien, 2012, s. 12-13). Samtidig kan en overbetoning av det 
sosiale ved kunsten tendere i retning av reduksjonisme, slik også Varkøy 
(2012, s. 50) er inne på. Musikalsk framføring handler også om de rela- 
sjoner vi ønsker hadde eksistert, og som vi lengter etter å erfare. Dette 
strekker seg langt forbi faktiske relasjoner og hverdagslige hendelser og 
bringer inn en eksistensiell dimensjon ved musikk som erfaring (Small, 
1998, s. 183; Varkøy, 2009, s. 36). 

Ved å anvende et kultursosiologisk blikk på sangerpraksisen, er det 
etter min oppfatning en fare for at estetiske opplevelser, det musikal- 
ske verket, vokalutøvelsen og den enkelte sangers kunstneriske og 

eksistensielle erfaringer kan bli overskygget av strukturelle og kollektive 
betingelser og av maktperspektiver. Sosiologene vil på sin side mene at 
denne type ømtålighet er vanskelig å forstå, fordi det kunstens utøvere 
gjør og oppnår, ikke blir dårligere selv om det avhenger av noe annet enn 
estetiske verdier (jf. Broady, 2012, s. 10). Motsetningen mellom sosiologi 
og kunst, vil som Mangset (2004) uttrykker, nettopp kunne oppfattes 
problematisk, spesielt «sett fra mange humanistiske akademikeres syns- 
vinkel» (s. 32). 

Fordi kunstfeltet er så sterkt verdi- og kvalitetsorientert, spør Mangset 
(2004) retorisk om det i det hele tatt gir mening å utforske det ved hjelp 
av sosiologiske metoder. Han understreker imidlertid at kunstsosio- 
logien nettopp forsøker å bryte med den brede humanistisk-estetiske 
forskningstradisjonen «der studiet av kunstneriske ytringer er tungt for- 
ankret i kunstfeltets egne verdihierarkier - med fokus på ‘kanoniserte’ 
kunstverk» (s. 31), slik jeg tidligere i kapittelet har vært inne på. Hva angår 
sosiologiske beskrivelser og vurderinger av måten det leves på i kunst- 
feltet, herunder musikkuniverset, er jeg ikke like sikker på om disse skiller 
seg like mye fra musikeres egne beskrivelser og oppfatninger, i hvert fall 
ikke i like stor grad som enkelte sosiologer fastholder. Et helt essensielt 
poeng hos Bourdieu (1991) er imidlertid at kunstnere ikke er alene om 
å produsere troen på kunstens verdi eller kunstnerens makt til å skape 
verdi. Det dreier seg om å beskrive de sosiale vilkårene som har mulig- 
gjort at kunstneren er mester. Fra et slikt ståsted er det ikke kunstneren 
som er «subjektet» i den kunstneriske produksjonen og i kunstens pro- 
dukter, men alle de aktørene som har interesse av kunsten og i kunstens 
eksistens, de som lever av kunsten og for kunsten (s. 239). Denne forstå- 
elsen av kunstfeltet mener Bourdieu skjuler seg bak ryggen på aktørene. 
Det handler med andre ord ikke bare om hva kunstneren skaper, men om 
hvem som skapte kunstneren (s. 238). 

Ulike teoriers forståelse av kultur, som «referer til symbolske mønster, 
normer og regler», har grunnleggende betydning for fortolkningen av 
sosial handling (Frønes, 2001, s. 13). Selv om denne monografien ikke er 
å betrakte som en rendyrket kultursosiologisk studie med hovedformål 
å studere enhet og motsetninger i kunstfeltet generelt og kunstner- 
gruppen som sådan, låner jeg teori fra dette fagfeltet når den klassiske 


105 


KAPITTEL 2 


sangerverdenen skal forstås. Det må tilføyes at kultursosiologi ikke er et 
entydig begrep. Snarere er kultursosiologien mangslungen og vanskelig å 
få oversikt over, med sine mange ulike fagfelt, overlappinger og spesiali- 
seringer. 

Slik jeg ser det, bidrar Bourdieus praksisteoretiske analyser av kunst- 
feltet med redskaper som kan bidra til å få løftet blikket ut av musikkfel- 
tets eget verdisystem hvor sangernes praksis utspilles, forstått som et eget 
univers med sine egen historie; sine egne tradisjoner og egne lover for 
virksomhet og rekruttering (Bourdieu, 1991, s. 226—227). Dette feltet er jeg 
som nevnt også selv fortrolig med. En slik perspektivering innebærer et 
bestemt blikk på kulturens produksjonsfelt og den kunstneriske praksis. 
Som Bourdieu påpeker, er praktisk mestring bare mulig for den som selv 
mestrer kunnskapen, og den som mestrer kunnskapen er ikke nødven- 
digvis i stand til selv å objektivere sin kunnskap og gjøre den tilgjengelig 
for forskning (Bourdieu, 1990, s. 14; Jårvinen, 1998, s. 6). Men paradokset 
er, slik også Hovland (2013, s. 1) påpeker, at uten teori om praksis, blir 
praksis usynlig. 

Praksisteoretisk forståelse av livsløp 


Who can say which approach is best? Its a matter of 
subjective opinion, of taste. 
— Renée Fleming (2005, s. 206) 


En praksisteoretisk forståelse av livsløp innebærer «at både sosiale aktø- 
rer, sosiale strukturer og sosiale systemer er representert i tilnærmingen» 
(Fossland & Thorsen, 2010, s. 31). Når jeg har valgt å ta utgangspunkt 
i Bourdieus praksisteori, innebærer det en bestemt måte å forstå denne 
relasjonen på. For å styrke denne prosessuelle tilnærmingen, har jeg tatt 
utgangspunkt i det pluralistiske livsløpsperspektivet som står i nær rela- 
sjon til livshistorier som metode. 

Mennesker konstruerer og skaper den sosiale verden individuelt, men 
framfor alt kollektivt, gjennom samarbeid og konflikt og dette skjer ikke 
i et sosialt tomrom (Bourdieu, 1995b, s. 23). I et bourdieusk perspektiv 
kan vi si at klassiske sangere orienterer seg mot og praktiserer innenfor et 
felles, sosialt mikrokosmos (et felt) hvor den skapende og utøvende virk- 
somheten foregår. Denne sfæren som er skilt ut, har en historisk utstrek- 
ning hvor både yrket, utdanningen og forskningen har sine forhistorier 
og tradisjoner, slik jeg har redegjort for i de to første kapitlene. Innebyg- 
get i Bourdieus anvendelse av begrepet «rom» ligger prinsippet om en 
multidimensjonal og relasjonell forståelse av den sosiale verden, hvor 
individer eller grupper eksisterer og opprettholder sin eksistens innenfor 
et felt ved og i kraft av deres innbyrdes forskjeller. De inntar altså en rela- 
tiv posisjon i et rom av posisjoner, et rom som er vanskelig å dokumentere 
empirisk (Bourdieu, 1997, s. 52). Sosialt rom er i Bourdieus teori å forstå 
som sosiale strukturer, det vil si ulike mulighetsbetingelser. Dette settet 
av enheter er følgelig strukturert på bestemte måter i en sosial orden, det 
vil si som «sosiale hierarkier med tilhørende fordelingsmønster», men 

også som kulturelle mønster med sine symbolske og strukturelle sider 
(Frønes, 2001, S. 12). 

I dette kapittelet redegjør jeg for livsløpsperspektivet og Bourdieus 
praksisteori, som altså utgjør det overordnede teoretiske og begreps- 
messige fundamentet i boka. Dette ses i sammenheng med ulike for- 
ståelser av det «moderne livsløpet» og til kunsten forstått som relativ 
autonom. Hensikten er å begrunne teoriene opp mot problemstillingen, 
samt å utdype problemstillingen ved å plassere studien inn i et spesi- 
fikt teoretisk landskap. Perspektivene jeg har vektlagt, og de teoretiske 
begrepene jeg redegjør for, utgjør imidlertid ikke fastsatte kategorier 
eller formaliteter. De fungerer isteden «som redskap för bearbetning av 
det omedelbart observerbara, ja till och med som tillhyggen som låter 
forskaren att slå hål på sjålvklarheten och sjalvtillrackligheten hos de 
omedelbara framtrådelserna» (jf. Broady, 1991, s. 167). Slik forstås ikke 
teoriene isolert fra en empirisk virkelighet, snarere som et verktøy til 
tolknings- og analysearbeidet. Avslutningsvis foretar jeg noen kritiske 
betraktninger og avgrensninger i forbindelse med Bourdieus praksiste- 
ori, som i neste instans har innvirkning på de metodologiske avveinin- 
gene i studien (kap. 4). 


3.1 Livsløpsperspektivet - ulike tidsdimensjoner 


Ethvert samfunn bruker tid og alder som viktige variabler på flere nivå 
når livets faser og overganger skal struktureres (se Hagestad, 2003; 
Hareven, 1977; Thorsen, 2002). Tid er ikke bare en «objektiv størrelse» 
(jf. Daatland, 2005, s. 2) og står sentralt i all menneskelig bevissthet. Tid 
er derfor et naturlig fellesemne for alle disipliner og forståelseshorison- 
ter, selv om det ikke alltid vektlegges. De betydelige sosiale og kultu- 
relle endringer som har preget etterkrigstiden har skapt økt interesse 
for livsløpsstudier, generasjonsstudier og biografiske forskningsmeto- 
der på tvers av landegrenser, faggrenser og disipliner (Elder et al., 2004; 
Mayer, 2009). Gjennom det sosiologisk forankrede livsløpsperspektivet 
(life course perspective) forsøker man å forstå sammenhengen mellom 
tid og menneskelige handlinger ved å legge vekt på hvordan kronologisk 
alder og andre aldersdimensjoner, livsoverganger, hendelser og sosiale 

endringer former menneskers liv fra fødsel til død (Hagestad, 1997; 
Hutchison, 2011). Tidsdimensjoner på ulike nivå blir derfor sentralt, 
enten vi studerer et fenomen over en kort eller en lang periode eller om vi 
undersøker aldringsprosessen hos gamle eller unge. Som Trine Fossland 
og Kirsten Thorsen (2010, s. 46) presiserer, er tid og endring over tid det 
grunnleggende ved en livsløpstilnærming. 

Et hovedskille kan avdekkes i livsløpsstudier mellom det vi gjerne kal- 
ler mikro- og makronivåer; fra et individuelt perspektiv hvor personlige 
opplevelser og «indre» meninger vektlegges, eller fra et samfunnsper- 
spektiv hvor vi studerer livsmønstre og strukturelle trekk «utenfra». En 
forening av disse perspektivene vil i mange sammenhenger være hen- 
siktsmessig (Hagestad, 1997; Fossland & Thorsen, 2010). Som jeg kommer 
tilbake til senere i kapittelet, vil Bourdieu på sin side koble dette sammen 
og overskride «studier av individers livsverden og samfunnsforholdene» 
(jf. Fossland & Thorsen, 2010. s. 31). Et slikt grep har også innvirkning på 
anvendelsen av livshistorier som metode (se kap. 4). 

Selv om livsløpsperspektivet representerer en ramme for forstå- 
else av prosesser over tid, inkluderer det ikke et definert sett av teorier 
(Abrahamsen, 2008, s. 337). Snarere kan livsløpsperspektivet karakteri- 
seres pluralistisk, både teoretisk og metodisk (Antikainen & Komonen, 
2003, S. 145). Det er som Thorsen (2005) påpeker «velegnet for flerfaglige 
studier og problemstillinger som overskrider tradisjonelle faggrenser, 
fordi tilnærmingen er opptatt av å studere menneskets reaksjoner og inn- 
virkninger på sine livsvilkår, samspillet mellom individ og miljø, slik de 
begge undergår forandringer» (s. 66). Det finnes gode eksempler på inter- 
disiplinær forskning hvor det er en nær relasjon mellom psykologiske, 
sosiologiske, samfunnsmessige og historiske perspektiver (se Mayer, 
2003). Likevel forblir livsløpsforskningen i praksis oftest monodisiplinær, 
til tross for gode intensjoner om å utvikle et helhetlig perspektiv på tvers 
av disipliner (Levy & Team, 2005; Mayer, 2003, 2009). 

Elder et al. (2004, s. 4) poengterer at det er en vesensforskjell mellom 
1) et livsløp-perspektiv (life course) som i første rekke assosieres med sosi- 
ologiske studier, 2) et forløp- eller livsspenn-perspektiv (lifespan) (jf. 1.5), 
som ofte er fundert enten i psykososiale eller utviklingspsykologiske stu- 
dier og 3) et livssyklus-perspektiv (life cycle). Sistnevnte perspektiv har 


111 


KAPITTEL 3 


da også ifølge Featherstone og Hepworth (1991, s. 386) gradvis blitt mer 
nedtonet i forskningen. Det har sammenheng med at livssyklusen gjerne 
representerer noe stabilt og repetitivt, i motsetning til livsløpet, hvor det 
teoretiske tilfanget i stigende grad har utviklet en mer fleksibel og dyna- 
misk biografisk forståelse i forhold til et sosialt system i stadig endring 
(se 3.2). 

Livsløpsanalysens tema er det komplekse vekselspillet og den gjensi- 
dige avhengigheten mellom samfunnsutvikling og individuell utvikling 
(Elder & Shanahan, 1997, s. 19). Handlingsevne (agency) står sentralt, og 
livsløpsstudier «bygger ofte på den grunnleggende erkjennelsen at folk 
søker kontroll med sitt livsløp, og at de i ulik grad lykkes med dette» 
(s. 24). Ethvert menneske planlegger, søker kontroll og handler på for- 
skjellige måter i møte med livsfasenes ulike situasjonskrav. Det å miste 
personlig kontroll, ikke være i stand til å realisere sine mål eller kunne 
innfri de forventningene omgivelsene har til oss, er en risiko i alle sosiale 
omskiftninger. Men selv om mennesker velger sine liv, er de også som 
Thorsen (2005) påpeker, produkter av sin tid og sine sosiale vilkår. Det er 
altså «grenser for valgmuligheter» (s. 69). 

Bourdieu demonstrerer i sine analyser at det i ethvert samfunn eksiste- 
rer noen forestillinger om bestemte livsløp eller løpebaner som utgjør det 
normale. Den sosiale tidsplasseringen viser til et normativt begrep om 
sosial tid, som innebærer gjengse kulturelle forestillinger om når begi- 
venheter bør finne sted i et gitt samfunn, for eksempel barnefødsler eller 
ekteskap, og hvilke oppfatninger og forventninger vi har til individer i 
ulike aldersgrupper og deres atferd, helse og karriere eller til klesstil og 
musikksmak. Vi kobler også ulike livsfaser, som det å være tenåring, stu- 
dent, smabarnsmor eller pensjonist til sosiale roller og deres varighet og 
rekkefølge (Elder & Shanahan, 1997, s. 25-26). 

Fire grunnleggende ideer er direkte knyttet til ethvert prosessuelt 
perspektiv pa livslopet; lopebaner (trajectories), (livs)faser (stages), over- 
ganger (transitions) mellom faser eller roller og livshendelser (life events). 
Disse begrepene star helt sentralt nar det gjelder å forstå menneskers 
handlinger og livsmønstre innenfor mange ulike fagdisipliner (Levy & 
Team, 2005, s. 11). Løpebaner er i denne boka avgrenset til sangeres indi- 
viduelle livsbaner fra vugga fram til intervjutidspunktet, konsentrert om 

sangerlivet. Det innebærer noe ut over ideen om karriere, forstått som en 
gradvis forflytning pa vei mot toppen i et yrkesløp (jf. 1.1).* 

Livsfaser fastlegges av både biologiske og kulturelle betingelser, mens 
overganger gjerne er diskrete og begrensede i tid og markerer en gradvis 
transisjon fra én post i løpebanen til en ny, for eksempel overgangen mel- 
lom studier og yrkesliv. Overganger kan også være kollektive og invol- 
vere små grupper, nærmiljø eller organisasjoner, mens andre overganger 
i høy grad er relatert til familielivet, slik som barnefødsler, giftemål, skils- 
misser, sykdom eller død (Elder & Shanahan, 1997; Hagestad, 1988; Levy 
& Team, 2005). Noen overganger er åpenbart ritualiserte, selv om det i 
bourdieusk forstand sjelden vil være snakk om verken ren ritualutøvelse 
eller ren strategi (se 3.4 ff). 

Overganger kan være betydningsfulle selv om de er tidsbegrensede. 
Større endringer i livssituasjonen kan få stor innvirkning på senere livs- 
faser og kursen videre. Slike spesielle livshendelser fører til brå overgan- 
ger, ofte med langtvirkende konsekvenser, men danner likevel forskjellig 
meningsinnhold for hvert enkelt individ eller for ulike samfunnsgrupper 
(Elder et al., 2004; Hutchison, 2011). Livshendelser kan innebære vende- 
punkt (turning point) - et vannskille som representerer et varig brudd, 
snarere enn noe midlertidig. Nødvendigvis er det ikke bare drama- 
tiske hendelser som fører til slike substansielle endringer i kursen. Det 
avhenger like mye av hvert enkelt menneskes opplevelse og håndtering 
av det inntrufne. Dette skal jeg senere utdype i relasjon til Bourdieus 
perspektiver. 

Livsløpsforskning forholder seg ifølge Thorsen (2005, s. 69) til tre 
aspekter av tid: alder, kohort og historisk periode. I en analyse av livs- 
historier er det nødvendig å tydeliggjøre hvilken forståelse som legges i 
generasjonsbegrepet (jf. Fossland & Thorsen, 2010, s. 48-49). I dagligtalen 
refererer vi gjerne til generasjon i ulike betydninger, men oftest forbinder 


64 Tidligere karriereforskning har i henhold til Elder et al. (2004,.13) i stor grad oversett at menne- 
sker står i mange roller samtidig, og dermed er innvevd i flere relasjoner gjennom sammenvevde 
løpebaner (en uavhengig overgang i et menneskes liv vil kunne medføre en overgang også for an- 
dre nære personer). I dagens karriereforskning er fokuset gjerne rettet inn mot karrieremobilitet, 
det vil si horisontale eller vertikale forflytninger under utdanning og i arbeidsmarkedet, noe som 
ifølge Abrahamsen (2008, s. 338) må oppfattes som selve kjernen i individers karriereutvikling. 
Slike forflytninger kan betraktes som byggesteiner i karrieren. 

vi begrepet med mennesker som er født omtrent samtidig og som der- 
med har opplevd historiske hendelser på samme tidspunkt i livet (Alwin 
& McCammon, 2004, s. 25). Vi forbinder også generasjon med mennes- 
ker som har felles opphav. I sosiologien dreier generasjon seg nettopp om 
disse to ulike forholdene; generasjonene i familien og i historien. Det er 
forståelsen av historisk generasjon som anvendes i denne boka. Dette refe- 
rer altså til de sangerne som var unge i samme periode, og som dermed 
har en felles historisk forankring (jf. Frønes & Brusdal, 2003, s. 284). 

En mer presis historisk plassering får vi ved å etablere en link mel- 
lom alder og historisk tid (Elder et al., 2004, s. 9). Derfor tillegges kohort 
stor verdi innenfor livsløpsperspektivet. Ifølge Ryder (1965) karakterise- 
rer kohort en gruppe mennesker som er født i samme historiske peri- 
ode (enten samtidig eller innenfor en bestemt avgrenset tidsperiode), og 
som opplever spesifikke sosiale endringer i en gitt kultur i samme rekke- 
følge og i samme alder. Men kohortbegrepet behøver nødvendigvis ikke 
å referere til en avgrenset tidsperiode for fødsel, det kan også anvendes 
med tanke på samme startpunkt for ekteskap eller utdanning (Frønes, 
1997; Hutchison, 2011). I tillegg til fødselskohort, som ofte forveksles med 
generasjon i den historiske betydningen av begrepet, kan vi derfor skille 
mellom for eksempel immatrikuleringskohort; de som starter sine stu- 
dier samtidig, uteksamineringskohort; studenter som har sin avgangsek- 
samen samtidig eller ekteskapskohort; de som gifter seg innenfor samme 
år (Alwin & McCammon, 2004, s. 26). Når historiske endringer differen- 
sierer ulike fødselskohorter, genereres en kohorteffekt (Elder et al. 2004, 
s. 9). I samfunn med rask sosial endring kan mennesker som står nær 
hverandre i alder likevel høste ulike erfaringer. 

Selv om historiens gang innvirker på kohortene, vil bestemte hendelser 
i samme periode verken oppleves likt av alle, eller ha samme konsekvenser 
for alle (Frønes, 1997, s. 61). Vår sosiale bakgrunn betyr, som Frønes et al. 
(1997, s. 11) uttrykker, «ulike ting til forskjellig tid og sted» og må ses 
direkte i sammenheng med historiske omstendigheter. Samtidig formes 
historien av våre egne forestillinger, verdier og vår evne til handling. His- 
torien kan også ta form av periodeeffekt (eller tidsånd) når innflytelsen av 
sosiale endringer er relativt ensartet på tvers av etterfølgende fødselsko- 
hort (Hellevik, 2001, s. 55). Den økonomiske globale krisen, som startet i 

2007 og endte i finanskrakket i 2008, samt dens konsekvenser vi har sett i 
store deler av Europa og USA, vil være en slik type omveltende hendelse i 
historien som påvirker hele befolkningen over en lengre periode.” Kunst- 
feltet har heller ikke fått stå uberørt. I et stadig tøffere arbeidsmarked blir 
gapet mellom de eldre og de unge mer framtredende. I denne boka, hvor 
søkelyset spesifikt er rettet mot sangerlivet strukturert som løpebaner og 
ikke mot menneskers utvikling og livsvei generelt, legger jeg verken opp 
til en generasjons- eller kohortanalyse. Til det er også informanttilfanget 
for lite. Å studere sangeres løpebaner ut ifra generasjons-, livsfase- eller 
kohorteffekter alene, vil dessuten kunne fungere begrensende, slik jeg 
ser det. 

Alder er en av våre mest sentrale sosiale og kulturelle kategorier. I 
analysearbeidet har jeg vært oppmerksom på hvordan aldersrelaterte 
faktorer og aldersnormer bidrar til konstitueringen av klassiske sange- 
res løpebaner og praksis. Dette er delvis fundert i min egen forforståelse 
om at det finnes stereotype oppfatninger i feltet, eller visse generaliserte 
forestillinger som utgjør «det normale» for klassiske sangere knyttet til 
aldersrelaterte faktorer. 

I det komplekse samfunnet vi lever i hevdes det at alder ikke spiller 
en like stor rolle som før, verken for individer, grupper eller samfunn. 
Antagelig er det også å forvente at framtiden verken vil bli mer stabil 
eller koherent (Settersten & Mayer, 1997, s. 233-235). Samtidig viser det seg 
at til tross for at alderen i noen sammenhenger har blitt mindre viktig, 
har den blitt desto mer betydningsfull i andre (Settersten, 2004, s. 95). 
Simultant vokser flere detaljerte studier og analyser av livsløpet, alders- 
dimensjoner og aldersstrukturer fram og bidrar til at forskningen innenfor 
isse områdene også blir stadig mer komplisert (Settersten & Mayer, 1997, 
s. 234). Det er derfor nødvendig å tydeliggjøre hvilken forståelse jeg legger 
til grunn i denne boka. 

Når vi hører ordet aldring, særlig som ung, er det som Thorsen (2002) 
er inne på, lett å glemme at det er en kontinuerlig prosess som innebærer 


65 Denne boka handler om tiden for covid-19. Den pågående koronapandemien som vinteren 2020 
snudde en hel verden på hodet, er en stor og omveltende hendelse i historien som vi ennå ikke 
kjenner utfallet av. 

personlig utvikling og endring gjennom hele livsløpet, vevd inn i et 
samfunn i forandring; en sammenveving Thorsen kaller «den doble for- 
andringen» (s. 152). Aldring dreier seg ikke bare om kronologisk alder 
(kalenderalder), som er lett å ty til, blant annet når det gjelder rettigheter 
og plikter i samfunnet (Furunes & Mykletun, 2010, VIII). Våre identifi- 
kasjoner, motiver og handlinger styres gjerne av andre typer aldersbe- 
greper (Daatland, 2005, s. 2-3). Derfor refererer aldring også til høyst 
individuelle biologiske, psykologiske og sosiale funksjoner som endres 
over tid (Settersten & Mayer, 1997). Kronologisk alder sier ikke noe om 
den arbeidskapasitet hvert enkelt menneske innehar. Som kjent har folk i 
samme alder ulik helse, karrierestige og familiestatus. Kronologisk alder 
blir derfor en villedende indikator på folks yteevne, og bidrar i mange 
tilfeller til å skape et misforhold som bare øker jo eldre vi blir (Furunes & 
Mykletun, 2010). Dessuten blir begrepet helt meningsløst hvis vi ikke har 
kunnskap om den spesifikke kulturen og den sosiale mening en gitt kro- 
nologisk alder gir (Bourdieu, 1991; Hagestad & Neugarten, 1985). Aldring 
er verken tidløs eller stedløs, «men en personlig versjon av de samfunns- 
messige og kulturelle vilkårene i bestemte historiske epoker» (Thorsen, 
referert i Fossland & Thorsen, 2010, s. 47). 

Livsløpets organisering er ikke statisk: Både folk, befolknings- og 
alderssammensetninger og livsløp forandrer seg i takt med tiden, og vår 
oppfatning av hva som er et normativt begrep om sosial tid vil dermed 
også endre seg. Frønes og Brusdal (2001, s. 38) beskriver det slik: 


Definisjonene av når man er ung, voksen eller gammel, er under forandring. 
Generasjonenes dynamikk blir særlig viktige når livsløpene forandrer seg, siden 
forandringene i de unges livsløp også representerer erfaringer som de tar med 
seg videre i livet. En lengre ungdomstid forandrer alder for barnefødsler, foran- 
drer familiene og forandrer yrkeskarrierene, og hver nye generasjon bærer med 
seg sine erfaringer videre. 


Sosiale og kulturelle endringer virker altså ikke bare inn på hverandre, 
de skaper nye mønstre og en ny dynamikk som bidrar til reviderte fore- 
stillinger om livsløpenes og generasjonenes organisering (Frønes & Brus- 
dal, 2001, s. 38). Livsløpene formes ikke uavhengig av de muligheter og 
rammer som struktureres av institusjonelle ordninger og den kulturen 
man er en del av. De mange forandringene og forskjellige livssituasjoner 

gjennom livsløpet, forutsetter at folk endrer seg og at handlings- 
betingelser, mål og verdier i tilværelsen er annerledes når man er ung enn 
når man er voksen (Bourdieu, 1995b, 1997). Slike alderseffekter, eller det 
Hellevik (2001, s. 55) kaller «livsfaseeffekt», representerer aldersrelaterte 
fysiologiske eller psykologiske endringer som er uavhengig av bestemte 
kohort- eller periodeeffekter og historisk tid. 

Utdanningssamfunnet har endret de kulturelle forestillingene om 
livsløpets faser og overganger. Samtidig er det en rekke biologiske, fysio- 
logiske og psykologiske faktorer og kulturelle mønstre som legger struk- 
turelle føringer på klassiske sangeres løpebaner. Disse føringene er ikke 
helt synkrone med den generelle karriereforskyvningen i befolkningen. 
Det vil si at vi innenfor det klassiske musikkfeltet vil finne nokså feltspe- 
sifikke kulturelle forestillinger knyttet til alder, for eksempel når visse 
etapper i løpebanen bør være tilbakelagt for å oppnå innpass i marke- 
det, eller gjengse forestillinger om det ultimate starttidspunktet for den 
vokale opplæringen.66 

Den sosialt konstruerte mening om hva et gitt samfunn bør forvente 
av mennesker i en spesifikk sosial alder, og at de går inn i og forlater 
ulike livsfaser på et bestemt tidspunkt i livsløpet, skaper aldersnormer 
(Hagestad & Neugarten, 1985, s. 53). Når personer avviker fra en alders- 
norm, for eksempel ved at overgangene eller timingen forekommer på 
tidspunkt som ikke er vanlige i forhold til tiden eller kulturen man lever 
i, kan sanksjoner fra andre bli iverksatt. Ifølge Krueger et al. (1995), er 
mennesker sensitive overfor alderspassende oppførsel. Vi har utviklet 
innebygde sosiale «klokker», det vil si en sosial timing som brukes for å 
forstå og vurdere andre. Slik dannes også stereotype oppfatninger. Når 
mennesker avviker fra en norm, er det ikke bare atferden som vurderes 
negativt av andre; det kan også føre til at disse menneskenes personlighet 


og evner oppfattes som tvilsomme. 


66 I noen tilfeller, blant annet knyttet til starttidspunkt, bidrar enkelte studier innen forløps-studier 
(lifespan), musikkpsykologien og ekspertiseforskningen til å underbygge disse normative oppfa- 
tningene og til å styrke feltets egen selvforståelse (se 5.8). I studier hvor bare ett tidsaspekt (kro- 
nologisk alder) er innlemmet, er utfordringen i henhold til Thorsen (2005, s. 75) at menneskers 
forandringer ses løsrevet fra sin sosiale sammenheng, og at studiene dermed blir utsatt for det 
Riley (1996) har betegnet som livsløpsreduksjonisme. 

Kronologisk alder og sosial alder er som nevnt bare to aspekter ved 
aldersdimensjonen. Livsløpet struktureres også etter biologisk, funksjo- 
nell og psykologisk alder og jo eldre vi blir, desto mer øker variasjonene. 
Biologisk alder angir vår biologiske utvikling og de fysiologiske funksjo- 
ner som påvirker alle sider ved vår yteevne. Funksjonell alder omfatter 
dermed «praktisk funksjonsevne, sansning, motorikk, kondisjon, spenst, 
styrke og lignende» (Furunes & Mykletun, 2010, s. 31). Knyttet til sangernes 
utvikling gjennom livsløpet, legger biologisk bestemte endringer en rekke 
premisser direkte forbundet med stemmens modning, vekst og aldring. 
Den høyst individuelle fysiologiske aldringsprosessen står ikke i umiddel- 
bar forbindelse med en spesifikk alder, men til biologisk alder (Gembris, 
2006b). Ontogenesen følger som kjent ikke en lineær rekkefølge. Vi vil 
finne store, individuelle variasjoner knyttet til biologiske funksjoner hos 
begge kjønn og mellom kvinnelige og mannlige sangere, samt ytterligere 
variasjoner mellom ulike stemmetyper og stemmefag. Her spiller også de 
stadig hormonelle endringene gjennom livet vesentlig inn. 

Psykologisk alder innebærer både atferdsmessige og perseptuelle kom- 
ponenter. Atferdsmessig refererer den psykologiske alderen til den kapa- 
siteten mennesker har og de evner (for eksempel hukommelse, læring, 
intelligens, motivasjon og følelser) som anvendes for å tilpasse seg 
endrede biologiske funksjoner og krav fra omgivelsene (Hutchison, 2011, 
s. 22). Den psykologiske alderen refererer også til en subjektiv opplevelse 
av «hvordan man selv opplever sin alder og kapasitet, samt hvor gammel 
man helst ville være» (Furunes & Mykletun, 2010, s. 31). Subjektiv alder og 
aldersidentiteter blir derfor i mange tilfeller avgjørende for å forstå folks 
forventninger, motiver og atferd (Daatland, 2005, s. 3). Når det gjelder 
aldersoverensstemmelser blant medlemmer i et sosialt system, refererer 
Featherstone og Hepworth (1991) til consensual age, forstått som relasjo- 
nen mellom en personlig opplevd alder og en interpersonlig alder (den 
aldersstatus som blir gitt av andre). Iakttakere vil sannsynligvis vurdere 
alder ut ifra look age framfor feel age (s. 381). Ifølge Svein Olav Daatland 
(2005, s. 3-4) er spesifikke trekk ved personen, som do age (oppførsel i for- 
hold til alder) eller think age (tenkemåter og interesser i forhold til alder), 
andre sider av subjektiv alder som vi vurderer oss selv og andre etter. Slik 
avviker den opplevde og ideelle alderen fra den kronologiske alderen. 

Selv om sosiale aldersnormer kanskje ikke bærer samme mening i 
dag som for noen tiår tilbake fordi nye mønstre, idealer og framstillings- 
former har blitt inkorporert kollektivt (Frønes & Brusdal, 2001), er det 
likevel en rekke aldersnormer som opprettholder noen trege strukturer 
i vokalfeltet. Det går også an å tenke seg at man kan være on time på et 
område av livet og off time på et annet (jf. Krueger et al., 1995, s. 83). Like- 
vel vil samtlige av disse aldersdimensjonene inngå i et dialektisk sam- 
spill og ha innflytelse på og gjenspeile forskjeller i roller og atferd, vår 
praktiske funksjonsevne, selvoppfatning og totale kapasitet til enhver tid 
(Hutchison, 2011; Kooij et al., 2008). 

I denne boka trekker jeg veksler på det psykologiske lifespan- 
perspektivet, musikkpsykologiske innfallsvinkler og ekspertiseteorier 
som spesifikt angår musikk. Det betyr ikke at jeg vektlegger forståelsen 
av læring og utvikling som en prosess som involverer progresjon gjen- 
nom fikserte utviklingsstadier, uten å ta hensyn til sosiale kontekster. 
Snarere er siktemålet å peke på problematiske forhold som kan oppstå 
når kravene som stilles til ekspertise forutsetter en fast norm. Musikk- 
psykologiske innfallsvinkler kan imidlertid bidra til å oppnå økt innsikt 
i faktorer på mikro- og mesonivå, og mer spesifikt, faktorer som er til- 
knyttet vokale ferdigheter og personlige egenskaper. Dette er egenskaper 
som står sentralt i sangerinformantenes selvforståelse. 

Når individuelle variasjoner og aldring skal studeres innenfor lifespan- 
perspektivet generelt, er interessen for å innlemme en sosiologisk forstå- 
elseshorisont økende (Elder et al., 2004; Mayer, 2003). Likevel blir den 
sosiokulturelle dimensjonen i stor grad nedtonet til tross for at det til- 
strebes en holistisk tilnærming. Fokuset på generelle utviklingstrekk i 
løpebanene tar gjerne oppmerksomheten bort fra de kontekstuelle og 
strukturelle forhold som innvirker eller kan virke inn på dette mikro- 
nivået (Elder et al., 2004; Hutchison, 2011; Mayer, 2003). Snur vi på flisa, 
kan vi litt forenklet si at det sosiologiske livsløpsperspektivet i for stor 
grad konsentrerer seg om ytre omstendigheter og strukturelle forhold 
(se også 3.7). Selv om det sosiologiske livsløpsperspektivet låner teori fra 
utviklingpsykologien og har kommet et stykke på vei med hensyn til 
interdisiplinær forskning, mener Mayer (2003, s. 477) at denne tradisjo- 
nen bør tilstrebe seg på å bringe individet tilbake. Hutchison (2011, s. 11) 

er av den oppfatning at livsløpsperspektivet likevel har et fortrinn i for- 
hold til tradisjonelle utviklingsteorier fordi det i større grad retter opp- 
merksomheten mot hvordan historiske og samfunnsmessige endringer 
påvirker menneskers atferd, noe som er særlig aktuelt i et stadig mer 


bevegelig og skiftende samfunn som vårt. 


3.2 Ulike forståelser av det «moderne» livsløpet 


Vi lever i en tid preget av raske endringer. Transformasjonen fra industri- 
samfunnet til det framvoksende postindustrielle samfunnet har også gitt 
et helt annet yrkesbilde, dominert av kunnskap og utdanning som basis 
for kompetanse (Frønes & Brusdal, 2001, s. 29). I det postindustrielle sam- 
funnet har familie-, utdannings-, yrkes- og karrieremønster ført til kul- 
turell endring av våre forestillinger og forventninger om yrkeskarrierer, 
livsløp og livsløpets faser (s. 42ff). Fordi stadig flere tar lengre utdanning 
hvor toppen av yrkeskarrieren gjerne kommer relativt sent, ofte ikke før 
i 50-årene, tenker vi livsløpet «som noe som må organiseres og planleg- 
ges» (s. 44). Det kan være utdanningsløp, barnefødsler eller karrierestige. 
Dessuten føler vi oss yngre lenger, vi er generelt sprekere, har bedre 
helse og lever lenger enn før, og disse faktorene forskyver gjerne livslø- 
pets faser (Frønes & Brusdal, 2001, s. 43-45). Moderne livsløp kan derfor 
ifølge Frønes (1997) i økende grad forstås som en «livsløpskarriere». En 
slik sosiologisk forståelse basert på utdanningssamfunnets dominerende 
fortellinger, innebærer ikke at alle er ute etter å få suksess i arbeidslivet. 
Som Frønes påpeker, gjenspeiler det istedenfor en idé om at framtidens 
livsfaser må planlegges i sekvenser, kjedet sammen gjennom refleksjon 
(s. 67). Timing blir dermed helt vesentlig når sammenvevde løpebaner 
(livsløpskarrierer) skal kombineres. Selv om jeg har valgt å tone ned kar- 
rierebegrepet i denne studien, er det et poeng når Frønes (2001, $. 123-124) 
påpeker at livet ofte beskrives som «et prosjekt» i moderne fortellinger: 


Kunnskapssamfunnets kulturelle yrkesforestillinger, dreier seg ikke om «jobb» 
men om karrierer, om mening og selvrealisering. En av de sentrale metaforer er 
utvikling, motsatsen er stagnasjon. Jobben skal være utviklende, i dette ligger 
både mulighet for økonomisk og personlig utvikling. «Karriere» er sentralt i 
moderne identitetsfortellinger. Når mennesker møtes, hører man ofte spørsmå- 
let [...] «hva holder du på med for prosjekt?» 

Selvrealisering dreier seg om opplevelsen av å drive med noe meningsfullt 
for sin egen del og følelsen av å «være nær seg selv» (Frønes & Brusdal, 
2001, $. 111). Det handler også om å signalisere verdier og livsstiler, venn- 
skap og kroppslig identitet. Anvendelsen av løpebaner som terminologi 
framfor livsløpskarriere, utelukker ikke den subjektive opplevelses- eller 
meningsdimensjon i sangernes livsfortellinger. Imidlertid finner jeg det 
vanskelig å forstå klassiske sangeres handlinger som et rent selvrealise- 
ringsprosjekt basert på bevisst strategisk planlegging, et poeng jeg suk- 
sessivt skal begrunne. 

Tiden vi er inne i har blitt karakterisert på ulikt vis, men forbindes ofte 
med ord som individualisering, valgfrihet og risiko, relatert til et globalt 
høyteknologisk samfunn i hurtig endring. Den nye verdiorienteringen i 
1970-årene, hvor industrisamfunnets produksjons- og livsformer i den 
vestlige verden gradvis gled over i det som har blitt karakterisert som 
en konsum- eller forbrukerkultur, har blitt betegnet som et vannskille 
(Featherstone, 2007). Tiden etter bærer mange navn: risikosamfunnet 
(Beck, 1992), det høymoderne eller senmoderne samfunn (Giddens, 1996), 
det postmoderne samfunn (Lyotard, 1984) eller det Bauman (20002) 
betegner som flytende modernitet. Senmoderne og postmoderne teoreti- 
kerne hevder nettopp at marked og forbruk gradvis fyller identitetstom- 
rommet som oppstår når individene blir frisatt tidligere samfunnsstyrte 
normer og sosiale posisjon knyttet til blant annet familie, bosted, klasse, 
kjønn og etnisitet (Aakvaag, 2008a, s. 80ff). 

Individualiseringstesen innebærer slik Krange (2004) kort oppsum- 
merer «at ‘den gamle modernitetens’ institusjoner har mistet grep om 
menneskers liv, og at folk nå helt og holdent er overlatt til seg selv og 
sine egne refleksive kapasiteter når skjebnevalgene fattes og livsløpet sta- 
kes ut» (s. 7).” Kompetente mennesker reflekterer over sine handlinger 
og planlegger sine liv strategisk. Refleksivt organisert livslanlegging blir 
dermed å forstå som et sentralt trekk ved struktureringen av selviden- 
titeten, noe som på sin side innebærer at man har overveid den risiko 
som er forbundet med livsstilsvalgene som tas (Giddens, 1996, s. 14-15). 


67 Modernisme er et sammensatt og tvetydig begrep som kan relateres både til tidfesting (for noen 
forskere med historisk forankring helt tilbake til reformasjonen og renessansen) og til beskriv- 
elser av forhold i samfunns-, kunnskaps- og profesjonsutvikling og identitetsdanning. 

Livsløpet har derfor blitt mer dekonstruert og differensiert (Beck, 1992; 
Featherstone, 2007). Vi lever ikke lenger en normalbiografi etter standar- 
diserte livsmønstre. 

Som en følge av den stadig økende individualiseringen fra 1970-årene, 
vokste valgbiografien fram (Beck, 1992). For Anthony Giddens (1996) 
innebærer ikke dette at det refleksive selvet står helt fritt til å forme seg 
selv, «i betydningen av å kunne forfatte en hvilken som helst livsfortel- 
ling», slik Aarseth (2009, s. 11) påpeker. En persons identitet er ifølge 
Giddens (1996) å finne i evnen til å holde en særlig fortelling i gang (8. 70). 
Denne fortellingen vil alltid integrere erfaringer fra den ytre verden. 
Identitetsdannelse vil alltid foregå innenfor en bestemt sosial, historisk 
og kulturell kontekst. Som Aarseth (2009) uttrykker, «refererer Giddens’ 
selvrefleksivitetsbegrep til et selv som gjennom vedvarende fortolkning 
av sine livserfaringer både produserer og innfanges i bestemte handlings- 
orienteringer» (s. 11). Forbindelsen til en før-refleksiv tilhørighet i verden 
hos det fortolkende selvet, blir imidlertid kuttet over. 

I motsetning til praksisteoretikeren og sosiologen Giddens’ forståelse 
av senmoderniteten, er Bourdieus hovedformål å bryte med den intellek- 
tualistiske forståelsen av rasjonelle valg. Det som foregår på et kognitivt 
nivå har etter Bourdieus oppfatning fått for stor betydning i store deler 
av sosiologisk teori. Derfor anvender han ikke identitet som analytisk 
begrep, men bygger sin teori rundt begrepet habitus selv om identitets- 
begrepet, forstått som sosial identitet, ikke helt fraværende i hans tekster. 
Med Prieurs (2002) ord, men relatert til denne bokas kontekst, vil en san- 
gerhabitus kunne vise til «en hel væremåte og tankemåte som langt på vei 
er ubevisst», mens en sangeridentitet vil kunne vise til «noe rent kogni- 
tivt, og i alle fall langt på vei også til noe en er bevisst om (et bevisst valg 
eller erkjennelse av tilhørighet til en gruppe)» (s. 5). Samme sted skriver 
Prieur at når Bourdieu beskriver habitus som varige disposisjoner som er 
trege men foranderlige, har han tatt et tilsiktet valg av fokus. Det betyr 
ikke at han «beskriver et stillestående liv». Habitusbegrepet, som jeg 


68 Når Bourdieu henviser til «det ubevisste» eller «ikke-bevisste», er det ikke i en psykologisk 
forståelse av begrepet (hvis dette ikke spesifikt er nevnt), men snarere noe «før-bevisst», ifølge 
oversetteren (Hovmark i Bourdieu, 1997, s. 44). 

belyser nærmere i 3.6, kan kortfattet sies å være vår inkorporerte kropps- 
lige kunnskap som endrer seg ustanselig etter hvert som nye erfaringer 
kommer til (Bourdieu, 19994, s. 141). 

Nødvendigvis er det ikke noen motsetning mellom det å betrakte iden- 
titet som noe fast og stabilt og å se identitet som noe som utvikler seg, noe 
som er underlagt en fortelling, påpeker Ruud (1997): «Snarere uttrykker 
slike dimensjoner ved vår identitetsfølelse den ambivalens mange erfarer 
når de skal summere opp alle sidene ved sin selvfølelse» (s. 54). Erfaringer 
og opplevelser knyttet til sang avgrenser sangeren som noe unikt. Ved å 
dele sin historie med andre kan reaksjoner fra omgivelsene bidra til at 
man ser seg selv tydeligere. Identitetsbegrepet kan ut ifra denne forståel- 
sen sies å være måten personligheten trer fram på, noe mangfoldig, men 
samtidig noe konstant som definerer en som person. Det definerer også 
selvforståelsen og refleksjonene vi har av oss selv, og andres forståelse og 
refleksjon av seg selv. Den røde tråden som binder det biografiske selvet 
kan sies å ha en narrativ struktur som konstrueres i et stadig identitetsar- 
beid som gir livet mening i fortid, nåtid og framtid (Giddens, 1996). 

Metaforen utleiring beskriver et posttradisjonelt samfunn hvor sosiale 
relasjoner løftes ut av lokale sammenhenger og organiseres på nye måter 
på tvers av nye tid- og romområder (Giddens 1996, s. 29-30). Vår senmo- 
derne verden er «en løpsk verden», med farer, risiko og påfølgende angst, 
valgmuligheter, endrede familiemønstre og oppbryting av tradisjoner, 
for å nevne noen karakteristikker. Den teknologiske utviklingen gjør det 
mulig å kommunisere uten å være til stede i samme rom. Vi har ikke en 
biografi «hver især», men «lever en biografi» som er refleksivt organisert, 
hvor vi selv mer eller mindre velger vår skjebne (s. 25—26). 

Samtiden analysert ut fra en individualiseringstese bryter radikalt 
«med kjerneinnsikter i den sosiologiske tradisjonen - som sier at indi- 
vidualitet og individuelle handlinger dypt sett er uttrykk for den sosi- 
ale sammenhengen folk vokser opp i» (Krange, 2004, s. 7). Til tross for 
økende sosial mobilitet, brudd og fornyelse, vektlegger Bourdieu de trege 
strukturene i samfunnet og anser tradisjon, kontinuitet og reproduksjon 
som viktigere fenomener å gripe fatt i. Det innebærer ikke en fornektelse 
av at samfunnet har blitt mer åpent og komplekst. Jeg gjør det klart at jeg 
i denne boka legger mer vekt på de trege strukturene, noe som må ses i 

sammenheng med det kulturelle produksjonsfeltet klassiske sangere er 
en del av eller orienterer seg mot, selv om noen egenskaper eller relasjo- 
ner framstår mer flytende enn fast. Her finner jeg støtte hos Olve Krange 
(2004), som konkluderer med at «mye som er gammelt lever videre i det 
som er nytt, og at det nok finnes seiglivede grenser for hvor langt indivi- 
dualiseringen kan gå» (s. 8). 


3.3 Kunstfeltet forstått som relativt autonomt 
og sosialt skapt 


Det knytter seg ulike forståelser til hvorfor kunstens stilling i dagens sam- 
funn er mer autonom enn tidligere. Kunsten kan tolkes som en særegen 
sosial institusjon, oppstått gjennom den allmenne differensieringen i det 
moderne samfunn (i motsetning til det tradisjonelle), eller som en sosial 
konstruksjon «hvor makt- og herskeforhold er med på å gjøre kunsten 
til kunst» (Østerberg, 1997, s. 43). Disse ulike oppfatningene er ikke nød- 
vendigvis forenlige. Videre finner vi en rekke ulike måter å trekke opp 
kunstfeltets grenser, framstilt som for eksempel system, nettverk, sektor 
eller institusjon som gjør autonomiforståelsen flertydig.* Becker (1982) 
beskriver med sitt begrep art world en kunstverden hvor det kunstne- 
riske arbeidet anses å være en kollektiv aktivitet som innebærer «the 
joint activity of a number, often a large number, of people» (s. 1). En slik 
forståelse bryter med forestillingen om at den talentfulle kunstneren er 
alene om å skape kunsten og inkluderer både produksjon og forbruk av 
kunst hvor alle involverte parter spiller en vesentlig rolle for at kunst skal 
oppstå, formidles og distribueres/* Beckers analyse av kunstverdenen er 


69 Se for eksempel Mangset (2004); Røyseng (2007); Solhjell & Øien (2012) og Østerberg (1997) 
for en nærmere beskrivelse av ulike måter å dele opp kunsten, og henvisninger til blant annet 
Becker, Parsons, Habermas, Foucault og Luhman med sine ulike tilnærminger og forståelser av 
forholdet mellom kunsten og omverdenen. 

70 Becker (1982) vil vise at det kreves en systematisk sosiologisk analyse for å forstå implikasjonene 
i dette komplekse nettverket. Hvis ikke alle involverte bidrar med sitt, vil det ferdige produktet 
bli annerledes. Dermed oppstår også et problem med å definere hvem av de involverte som til 
enhver tid er kunstnere, og hvem som er støttepersonell (Becker, 1982, xxiv). Becker, som ifølge 
Mangset (2004, s. 52) bryter med den brede, humanistisk-estetiske forskningstradisjonen hvor 
det ensidig har blitt lagt vekt på den «høye kunsten», opererer med en litt mer optimistisk variant 
av Bourdieus «felt», men de har likevel mye til felles. 

relevant og kan minne litt om Smalls (1998) oppfatning av musikk som 
relasjonell aktivitet (jf. 2.8). Likevel opplever jeg Bourdieus analysered- 
skaper og praksisteoretiske forståelse som mer hensiktsmessig i denne 
bokas sammenheng. 

Når Bourdieu legger til grunn at oppfatningen av autonom kunst, for 
eksempel klassisk musikk, gjelder bestemte samfunnslag, innebærer det 
samtidig at flertallet ikke har en autonom kunstoppfatning (jf. Østerberg, 
1997, S. 55). For Bourdieu er kunstfeltets autonomi ikke å forstå som abso- 
lutt, men som relativt og sosialt skapt, noe som innebærer at det alltid vil 
dreie seg om grader av autonomi. For å forstå kunstens, herunder musik- 
kens grad av autonomi, må man forstå logikken i den måten feltene fun- 
gerer på ved et gitt tidspunkt (Bourdieu, 1997, s. 65). 

Skal vi, som Røyseng (2007) uttrykker, ha tillit til de mange beskrivel- 
ser som i dag gis av endringer i og omkring kunstfeltet, kan det se ut til 
at kunstens autonomi nå er «under hardt press eller gått tapt» (s. 7). Som 
Bourdieu (2003) påpeker har ikke autonomiseringen vært en lineær pro- 
sess, men det som har skjedd med det kunstneriske produksjonsfelt i den 
vestlige verden etter at nyliberalismens ideologi fikk gjennomslag, har 
skapt en helt ny presedens. Den kulturelle produksjonens hardtvunnede 
uavhengighet og bevegelse bort fra økonomiens nødvendighet er nå truet 
«in its very principle» gjennom inntrengningen av en kommersiell logikk 
på ethvert stadium av produksjonen og distribusjon av kulturelle uttrykk 
(s. 67). Estetiseringen som utledes av kommersielle hensyn og jakten på 
kortsiktig profitt har aldri vært så intenst og bredt framtvunget som nå, 
påpeker Bourdieu samme sted. De mest autonome kulturelle produsen- 
tenes posisjon har aldri vært så truet og så svak. Samtidig har den heller 
aldri vært så sjelden, virksom og dyrebar. Slik har det autonome universet 
startet en regresjon under globaliseringens fane. 

Nye forbindelser mellom kunst og kapital og en gjennomgripende 
estetisering av hele samfunnet, ikke bare i kunstneriske sammenhenger, 
er altså en sterk utfordrer til de historiske forutsetningene for kunst- 
ens autonomi. Denne estetiseringsprosessen fra midten av 1990-tallet, 
gjennomgriper medieverdenen, vår livsstil, varene vi kjøper, investerin- 
gen i hjemmene våre og identitetene vi skaper (Gran & De Paoli, 2005, 
s. 50). I Bourdieus analyser av kunsten står nettopp kunstens forhold til 

økonomien sentralt. Han fastholder imidlertid et skille mellom to typer 
økonomier: den økonomiske økonomien og den ikke-økonomiske øko- 
nomien. Disse er tett sammenvevde. I den økonomiske økonomien kalles 
«en spade for en spade» (Bourdieu, 1997, s. 191), altså ved sitt rette navn. 
I denne markedslogikken, som blant annet gir seg til kjenne i forretnings- 
verdenen, er det legitimt å vedkjenne seg en økonomisk interesse, det vil 
si å oppføre seg egennyttig, å beregne og skape et utbytte, å kalkulere og 
akkumulere åpenlyst og direkte (s. 192). Men selv om alle praksisformer 
utgjør en økonomi, kan ikke økonomien reduseres til bevisste og ego- 
istiske beregninger, det vil si økonomiske kalkyler som er underlagt de 
økonomiske interessers lover alene. I den ikke-økonomiske økonomien 
(de symbolske goders økonomi), fungerer økonomien som et symbolsk 
uttrykk for et gaveutbytte, det vil si en omvendt økonomi hvor prisen 
forblir implisitt. Den «konsensus om vekslingskurs som alle økonomiske 
bytter innebærer» er også tilstede i de symbolske byttenes økonomi, men 
fastsettingen av prisen gjøres ikke eksplisitt (Bourdieu, 1996, s. 82).” 

Når Bourdieu tilstreber å verne om forestillingen om kunstens auto- 
nomi, er det både for sitt politiske potensial og fordi den bygger på andre 
verdier enn markedsøkonomien. I en globalisering får kunsten som 
nasjonalt overskridende dermed en sentral rolle «som et alternativ til det 
markedsliberale» (Varkøy, 2014, s. 178). Fordi kunsten bygger på andre 
verdier, blir den viktigere enn markedsøkonomien. Slik kan kunsten 
fungere samfunnskritisk, stille spørsmål ved nyttetenkningen og fun- 
gere som et «frigjørende prosjekt» (s. 179). Når alle våre forestillinger er 
konstruksjoner, er det heller ingen grunn til å avvise forestillingen om 
kunstens autonomi som både historisk, sosialt, vestlig og klasserelatert 
konstituert. 

Den karismatiske ideologien danner grunnpilaren i feltet for kultu- 
rell produksjon, slår Bourdieu (1993, s. 76) fast. Kunstfeltet preges av en 
økonomisk verden snudd på hodet, hvor kunsten og den kunstneriske 
ambisjonen, eller kunstnerkallet går foran den kommersielle interessen 


71 Isine utlegninger av de symbolske goders økonomi, tar Bourdieu (bl.a. 1996, 2000, 2003, 2007b) 
utgangspunkt i sosiologen Marcel Mauss (1872-1950) og hans essayer om gaveutvekslingens so- 
siale funksjon i tradisjonelle samfunn. På norsk: Gaven: utvekslingens form og årsak i arkaiske 
samfunn. Cappelen, 1995. 

(Bourdieu, 1993; Røyseng, 2011). I et slikt perspektiv har kunstfeltet sin 
egen logikk, og kan forstås som et trosunivers med sine egne spilleregler 
og verdiskalaer som er sterkt symbolsk forankret. Den omvendte øko- 
nomien er imidlertid ikke reservert kunstfeltet alene, men alle såkalte 
kulturelle felt; slik som kunstens, litteraturens eller vitenskapens. Dette 
så framt disse feltene utgjør tilstrekkelige sluttede verdener; altså som 
autonome felt hvor deltakerne er mer avhengige av hverandre, av kolle- 
gaene og konkurrentene, enn av omverdenen (Broady, 2012, s. 7-9). Det 
kan virke paradoksalt at så mange søker seg til de konkurranseutsatte 
kunstneryrkene hvor utsiktene til stabile inntekter er minimale, og hvor 
utdanningsinvesteringene ikke er i overensstemmelse med avkastnin- 
gen. Dette forsterker inntrykket av at det råder en annen orden innenfor 
kunstverdenen enn i samfunnet som helhet (Gustavsson et al., 2012, s. 13). 
Her ser det ut til at verdslig framgang, slik som trygge stillinger og gode 
økonomiske framtidsutsikter, ofres for andre verdier. 

For Bourdieu er kunstfeltet til enhver tid å betrakte som skueplassen 
for kampen mellom to hierarkiserende prinsipp: det heteronome prin- 
sipp, som er favorisert av de som dominerer feltet økonomisk og poli- 
tisk (for eksempel den «borgerlige kunsten»), og det autonome prinsipp 
(kunst for kunstens skyld), som ser verdslig motgang som et tegn på 
at kunstneren er utvalgt. Verdslig framgang, for eksempel økonomisk 
framgang, anses fra den mest radikale delen av det autonome feltet som et 
tegn på at man har inngått kompromiss med samtidens krav (Bourdieu, 
1993, S. 40-41, 2000, S$. 315). Kampene i feltet står om hvem som skal 
ha monopol på den spesifikke autoritet som er legitim innenfor feltet 
(Bourdieu, 1991, s. 128). I den autonome polen av musikkfeltet kan 
hierarkiet sies å forvalte kapital (kulturell, symbolsk og til dels sosial 
kapital), hvor det er illegitimt å måle musikkens verdi i kroner og øre. 
De aktørene som har økonomiske interesser kamuflerer derfor disse 
interessene ved å framstå som disponenter av symbolsk kapital. På den 
måten kan kunstens autonomi, slik Østerberg (1997, s. 56) understreker, 
betraktes som «et skinn» fordi den enten «inngår i eller konstrueres av 
en økonomisk kontekst». 

Når det i nyere postmoderne teorier hevdes at grensene mellom kunst 
og økonomi er i ferd med å viskes ut og at kunstneren har mistet sin 

opphøyde status (jf. Røyseng, 2011, s. 12), fremmes det samtidig fra flere 
hold at sosial differensiering, kulturell kompetanse og sammenhengen 
mellom smak, sosial tilhørighet og makt fremdeles gjør seg gjeldende 
innen kunsten (Mangset, 2004, 2012; Røyseng, 2007; Solhjell & Øien, 
2012). Når jeg har valgt å ta utgangspunkt i Bourdieus forståelse av 
kunstfeltet, er det fordi jeg opplever at klassiske sangere opererer innen- 
for et musikkfelt som er sterkt hierarkisert og hvor de som til enhver tid 
befinner seg nærmest den autonome polen nettopp forsøker å forsvare 
seg mot eksterne logikker og inntrengning utenfra. Selv om sangere tren- 
ger penger for å overleve, innebærer det altså en antakelse om at det langt 
på vei er de symbolske godene det kjempes om. Dette krever et analytisk 
verktøy som gjør det mulig å identifisere og forstå det komplekse forhol- 
det mellom klassiske sangeres praksis og de sosiale betingelser som ligger 


til grunn for praksisen. 


3.4 Bourdieus praksisteori 


Bourdieu betraktet seg selv som en slags brobygger mellom forskjel- 
lige filosofiske og teoretiske tradisjoner, og utviklet i sin praksisteori en 
handlingsfilosofi hvor begrepene felt, kapital og habitus utgjør et enhetlig 
fundament. Jeg skal senere i kapittelet redegjøre for disse begrepene og 
utdype Bourdieus oppfatning og forklaring av menneskelige handlinger, 
det vil si den sosiale praksisen. Først kan det være adekvat å klargjøre 
Bourdieus posisjon og relasjon til to retninger innen humanvitenskapen 
og samfunnsvitenskapen. 

Praksisteoretikere søker generelt en syntese eller å overskride struktur- 
ogaktørorienterte tilnærminger (Eriksen & Nielsen, 2013, s. 158). Struktur- 
og systemorienterte teorier understreker gjerne strukturenes styrke og 
evne til å begrense aktørenes muligheter for å forandre de samme struk- 
turene. Det individuelle er ikke i søkelyset, men samhandlingen og rolle- 
fordelingen mellom mennesker i bestemte sosiale systemer som har en 
viss varighet og bestandighet. Disse teoriene er opptatt av mekanismer 
som reproduserer en sosial orden. Samfunnsteorier som vekter et aktør- 
og handlingsperspektiv vil på sin side gi større rom for aktørens mulig- 
het til å skape eller påvirke rammene (Andersen & Kaspersen, 2013, 8. 25; 

Østerberg, 2012, s. 12-13). Bourdieus praksisteori er utviklet på bakgrunn 
av motsetningen mellom et subjektivistisk og et objektivistisk perspek- 
tiv. Mer presist plasserte Bourdieu seg i en mellomposisjon i den franske 
intellektuelle tradisjonen som i 1950-årene var dominert av to tendenser: 
den strukturalistiske og den eksistensialistiske (Hastrup, 2007, s. 9). Han 
hevder det finnes tre former for vitenskapelig kunnskap knyttet til men- 
neskers sosiale praksis: Fenomenologisk, objektivistisk og praxeologisk 
viten (Bourdieu, 2008b, s. 72)? 

Bourdieu hevder at hverdagserfaringer og personlige redegjørelser ikke 
kan opphøyes til vitenskapelige forklaringer av en kompleks sosial vir- 
kelighet. Det stilles ikke spørsmål ved erfaringens mulighetsbetingelser 
fordi fenomenologien gjør den primære erfaringen eksplisitt (Bourdieu, 
2008b, s. 72-73). Han følger likevel Husserl og Schütz i at den umiddelbare 
opplevelsen av det sosiale bygger på en ureflektert tro på at verden eksis- 
terer og at vi kan ta den for gitt (se 4.1). Men en for stor vektlegging av 
det individuelle handlingsaspektet kan føre til at kroppen blir isolert som 
fenomen. Med sitt habitusbegrep bygger Bourdieu videre på Merleau- 
Pontys (1945/1994) forståelse av den levde kroppen som prerefleksiv og i 
sentrum for erkjennelsen. Kroppen er en forstående kropp i en historisk 
verden. Bourdieu oppfatter likevel at kroppsfenomenologien gjerne ned- 
toner at vi tolker det sanselige og individuelle gjennom kulturelle filtre. 
Det dreier seg om konstruksjoner av det sosiale livet. For å finne fram til 
forhold som gjør hverdagserkjennelsen mulig og få tak i de nødvendige 
betingelsene bak det deskriptive, er Bourdieus poeng at den ureflekterte 
forståelsen ikke er universell, heller én av flere mulige relasjoner til ver- 
den (Bourdieu & Wacquant, 1996, s. 65). Den spontane aksept og forstå- 
else av verden må derfor ses i forhold til blant annet aktørens bakgrunn 
og plassering i det sosiale rommet (s. 66). 


72  Bourdieus teoretiske bakgrunn og livsverk er preget av sosiologene Carl Marx, Émile Durkheim 
og Max Weber, samt begrepsfilosofer som Gaston Bachelard, Georges Canguilhem og Alexandre 
Koyré (Järvinen, 2013, s. 381). Han låner også begreper fra Edmund Husserls, Martin Heideggers 
og Maurice Merleau-Pontys fenomenologi og kombinerer dem med elementer fra Ludwig Witt- 
geinsteins siste tekster (Jårvinen, 2013; Wacquant, 2014). John Deweys pragmatisme er en annen 
inspirasjonskilde. Siste og, ifølge Jårvinen (2013), viktigste punkt knyttet til Bourdieus teoretiske 
bakgrunn er strukturalismen, og da særlig lingvistene Ferdinand de Saussure og Roman Jakobsen, 
samt filosofen og antropologen Claude Lévi-Strauss (s. 381-382). 

I objektivistiske tilnærminger studeres praksis utenfra. Her ret- 
tes søkelyset mot de bakenforliggende strukturer som styrer praksi- 
sen, og som ikke nødvendigvis er tilgjengelige for aktørenes bevissthet 
(Bourdieu, 2008b, s. 72). For Bourdieu innebærer objektive strukturer 
noe ut over symbolske systemer, slik som språk, myter, tradisjoner og 
ritualer. Det dreier seg også om livsvilkår, det vil si strukturer i «selve den 
sociale verden» (Bourdieu, 2008a, s. 52). Bourdieu stiller seg imidlertid 
kritisk til at man i objektivistisk teori hopper bukk over aktørenes erfa- 
ringer og refleksjoner, og starter direkte med å spørre etter praksisenes 
mulighetsbetingelser, det vil si faktorer som gjør at praksisene ser ut slik 
de gjør (Callewaert, 2008, s. 14). 

Praxeologisk (prakseologisk) teori er en tredje dimensjon som forsøker 
å komplettere den fenomenologiske og objektivistiske teori (Callewaert, 
2008, s. 15). «Kroppen er i den sosiale verden, men den sosiale verden er i 
kroppen» formulerer Bourdieu (19994, s. 158), og legger til grunn at kon- 
struksjonen av praksisteorien er en eksperimentell vitenskap om inter- 
nalitetens og eksternalitetens dialektikk (Bourdieu, 2008b, s. 86). Denne 
dobbelte teoretiske bevegelsen innebærer at han i sine metodiske overvei- 
elser tar avstand fra eksistensialismen på den ene siden og strukturalis- 
men på den andre. Det dreier seg ikke om en relasjon mellom handling 
og struktur eller et subjekt (en bevissthet) og et objekt, men et overskri- 
dende forhold mellom disse to. Dette bygger på en ontologisk innfor- 
ståtthet mellom habitus som sosialt konstituert prinsipp for individets 
persepsjons- og vurderingskriterier, og den verden som har fastlagt dem 
(Bourdieu & Wacquant, 1996, s. 31). Det betyr at sosial handling verken 
kan forstås som fullstendig frie valg (voluntarisme) eller som styrt av ytre 
forhold, redusert til ritualer (determinisme). 

I sitt sosiologiske arbeid bygger altså Bourdieu på en ontologisk anta- 
kelse om at det finnes en sosial virkelighet som eksisterer uavhengig av 
det enkelte menneskets bevissthet og vilje. Den sosiale verden består 
ikke av interaksjoner mellom aktører (agenter i Bourdieus’ språkføring) 
eller intersubjektive bånd mellom individer, men av objektive relasjoner 
(Bourdieu & Wacquant, 1996, s. 84) Snarere enn noe fast og bestemt 


73 Se3.7 for en nærmere redegjørelse av Bourdieus skille mellom begrepene aktør og agent. 

som har verdi i seg selv, innebærer denne dynamiske ontologiforståel- 
sen at virkeligheten er relasjonelt bestemt og derfor i stadig forandring. 
Følgelig kan vi heller aldri fullt ut forstå eller ta fullstendig del i andres 
praksis. 


3.5 Sosialt rom, felt og kapitalformene 


Forbindelsen mellom begrepene felt, kapital og habitus er viktig for å for- 
stå aktørenes relasjoner og konkrete møte med verden; deres sosiale prak- 
siser. Bourdieus begreper kan opplagt ikke betraktes som ferdige teorier 
om hvordan verden er, men må snarere forstås som redskap som får sin 
fulle mening når de settes i bevegelse i undersøkelser; som verktøy eller 
kanskje heller som søkelys (Broady, 1991, s. 167). 

Som nevnt innledningsvis i dette kapittelet er det sosiale rommet i et 
bourdieusk perspektiv en usynlig virkelighet som verken kan vises eller 
berøres. Når vi konstruerer det sosiale rommet, konstruerer vi også teo- 
retiske klasser, det vil si «fiktive grupperinger som bare eksisterer på 
papiret og bare fordi forskerens intellekt har bestemt at de skal gjøre det» 
(Bourdieu, 1995a, s. 39). Det handler derfor ikke om sosiale klasser i mar- 
xistisk forstand, altså ikke om «en gruppe mobilisert for et felles mål og 
mot en annen klasse» (s. 40). Derimot har vi å gjøre med en systematisk 
ulik fordeling av makt i samfunnet; et sosialt rom av forskjeller hvor klas- 
sene ikke eksisterer som noe gitt, men som noe som må skapes (Bourdieu, 
1997, S. 29). Forestillingene om rommet og standpunktene man tar i kam- 
pene for å bevare eller forandre det, er bestemt av de posisjonene en inne- 
har. Det vil si gjennom fordelingen av kapital, i særlig grad økonomisk og 
kulturell kapital. I den dominerende klassens område øverst i det sosiale 
rommet finner vi det overordnede maktfelt. Dette maktens felt kan for- 
stås som et rom av styrkeforhold mellom aktører og institusjoner som 
står i dominerende posisjoner innenfor alle de ulike feltene (Bourdieu, 
2000, $. 314). Fordi økonomisk kapital er det dominerende prinsipp for 
hierarkisering i moderne samfunn, inntar alle kulturelle produksjonsfelt 
en dominert posisjon i det sosiale rommet. Selv om kunstfeltet kan for- 
stås som relativt frigjort fra eksterne krav og press utenfra, står det likevel 
i relasjon til andre kulturelle produksjonsfelt. Disse er alle gjennomsyret 

av den tvingende nødvendighet som er knyttet til økonomiske og poli- 
tiske gevinster (Bourdieu, 2000, s. 315). 

Donald Broady (1991) har bidratt med følgende og ofte anvendte mini- 
definisjon av Bourdieus feltbegrep som «ett system av relationer mellan 
positioner besatta av specialiserade agenter och institutioner som strider om 
något för dem gemensamt» (s. 266). Til tross for at feltet er preget av strid, 
har aktørene en felles interesse av å opprettholde feltets eksistens. Et felt 
er verken en død struktur eller et system av tomme plasser, men en arena 
hvor aktørene er overbevist om at det kan lønne seg å være med, og at de 
på den måten kaster seg aktivt ut i kampen (Bourdieu & Wacquant, 1996, 
s. 30). Posisjonene står dermed i motsetning til hverandre og fungerer i det 
omfang aktørene selv er overbevist om. Bourdieu sammenligner derfor 
feltet med et spill (ludus), selv om reglene i feltet ikke er eksplisitte, men 
snarere underlagt klare regelmessigheter og normer som aktørene impli- 
sitt og uforbeholdent innordner seg. Det er nettopp den «underforståede 
indforståethed» som ligger til grunn for kampene og konfliktene (s. 85). 

Det klassiske musikkfeltet, hvor klassiske sangere i navnet hører hjemme, 
kan betraktes som et delfelt, strukturert på samme måte som andre kunst- 
arters felt, det vil si mellom to horisontale sektorer eller poler. Hvert enkelt 
delfelt kan i sin helhet forstås som et kraftfelt eller et kampfelt (Bourdieu, 
1997, S. 54, 67). Det er ikke motsetningen mellom de ulike kunstartene som 
for Bourdieu er det mest vesentlige, men grenselinjen mellom feltet for 
storskalaproduksjon (den heteronome kunsten) på den ene siden og feltet 
for begrenset produksjon (den autonome kunsten) på den andre (Bourdieu, 
2000, 8. 189-190, 315ff).” Det er i dette spenningsfeltet mellom økonomiske 
gevinster og kvalitetskriterier at praksis utspiller seg. Når jeg i boka stedvis 
anvender «vokalfeltet» som betegnelse, er det i sammenhenger hvor det 
har vært aktuelt å snevre inn virksomhetsområdet ytterligere. Det vil si 
selve sangområdet med sine vokalutøvere, pedagoger og dirigenter. 

Selv om et felt ikke er konstruert på forhånd og bare kan avgrenses 
gjennom empiriske undersøkelser, slår Bourdieu likevel fast at graden 


74 Se for eksempel Donald Broadys visuelle framstilling av Bourdieus kulturelle produksjonsfelt 
innen maktens felt i det sosiale rommet i forordet til Konstens regler (Bourdieu, 2000, s. 18). Den 
autonome polen strekker seg over hele den venstre delen av kunstfeltet, mens den heteronome 
polen dekker den høyre delen av feltet fordelt langs en horisontal akse. 

av autonomi i kunstfeltet er sterk. Dette trenger ikke nødvendigvis ses i 
sammenheng med kunstfeltets posisjon i forhold til andre felt og til det 
overordnede maktfeltet (Røyseng, 2007, s. 59). Det sosiale mikrokosmos 
hvor den klassiske musikken blir skapt (og utøvd), kan med Bourdieu 
(1997, s. 64) forstås som et rom av objektive relasjoner mellom posisjoner, 
for eksempel mellom den anerkjente sangerens posisjon og den «utstøtte» 
sangerens posisjon. Feltet befolkes med andre ord av ulike typer eksper- 
ter som står i relasjon til hverandre. I det klassiske musikkfeltet kan dette 
dreie seg om sangere, instrumentalister, dirigenter, regissører, produsen- 
ter, sangpedagoger, direktører og annet administrativt personale, pro- 
dusenter, agenter (for eksempel impresarioer), samtidskomponister og 
musikkritikere (se figur 3, kap. 10.3). 

Feltet består også av institusjoner som ulike operahus, konserthus, fes- 
tivaler, konkurranser, musikkutdanningsinstitusjoner og Kirken. For å 
kunne forstå hva som skjer i et felt, er det nødvendig å bestemme hvilke 
objektive relasjoner hver enkelt aktør eller institusjon har til alle andre 
aktører eller institusjoner. Det fordrer at vi kjenner til de spesifikke lover 
for hvordan feltet fungerer på et gitt tidspunkt, altså dets grad av auto- 
nomi (Bourdieu, 1997). For eksempel forandringer i forholdet mellom 
sangere, mellom tilhengere av ulike sjangre (klassisk, jazz, rock, pop eller 
mer subtilt mellom opera og operette) og mellom forskjellige oppfatnin- 
ger av musikk (å la musikk for musikkens skyld eller musikk som sosial 
kunst (jf. Bourdieu, 1997, s. 65). Endringer avhenger dessuten av systemet 
av historisk bestemte muligheter (s. 67). 

På det analytiske plan er den autonome polen av musikkfeltet å forstå 
som et separat og relativt selvstendig sosialt univers med sine egne logik- 
ker, krav, lover og regler (jf. Bourdieu, 1993, s. 162-164). Basert pa min 
egen forforståelse tar jeg mer eller mindre for gitt at en variert gruppe 
klassiske sangere orienterer seg mot en posisjon i forhold til dette sub- 
feltet for begrenset produksjon (jf. Gustavsson et al., 2012, s. 15). Dette i 
form av interessen og de mulighetsbetingelser som ligger til grunn for 
hver enkelt (jf. Bourdieu, 1997, s. 67). I dette spillet er det «også noget, der 
hedder trumfkort. Deres kraft afhænger dog af, hvilket spil der spilles» 
(Bourdieu & Wacquant, 1996, s. 85). Bourdieus poeng er at det finnes kort 
som har verdi på alle felt analogt med grunnleggende former for kapital. 

Imidlertid vil den spesifikke verdien av et kort variere, på samme måte 
som verdien av de forskjellige former for kapital vil variere mellom ulike 
felt. Vi kan derfor snakke om en feltspesifikk kapital. Kapitalens relative 
verdi som trumfkort er med andre ord avhengig av på hvilket felt den 
spiller seg ut, samt de forandringer feltet gjennomgår over tid. Å konver- 
tere kapitalens verdi, er derfor bare mulig under visse vilkår. 

Felt og kapital kan ikke forstås uavhengig av hverandre. Den fler- 
dimensjonale kapitalmetaforen anvendes av Bourdieu om de ressurser eller 
verdier aktøren er i besittelse av. I kraft av sin kapital kan vedkommende 
oppnå en viss makt og innflytelse i det feltet hvor denne kapitalen er gyl- 
dig (Bourdieu & Wacquant, 1996, s. 86). Det innebærer altså at kapital har 
helt ulike framtredelsesformer til ulike tider og på ulike steder (Bourdieu, 
2009, $. 105). Bourdieu skiller mellom tre grunnleggende kapitalformer: 
økonomisk, kulturell og sosial kapital, som når de tillegges symbolsk 
verdi og miskjennes som kapital, kan framtre i en fjerde særskilt kapi- 
talform: symbolsk kapital, som også er den «mest nådeløse» (Bourdieu, 
1999a, $. 250). Økonomisk kapital er roten til alle kapitalformer, og inne- 
bærer alle typer økonomiske ressurser som kan investeres eller gi avkast- 
ning (Bourdieu, 2006). Økonomisk kapital måles i form av penger (for 
eksempel inntekt og formue) og materielle goder (for eksempel hus, båt, 
bil, fritidseiendom). Slike materielle goder kan gi omverdenen en indika- 
sjon på omfanget av en persons økonomiske kapital. 

Sosial kapital eksisterer utelukkende i en praktisk form og er sum- 
men av eksisterende eller potensielle ressurser det enkelte individ eller en 
gruppe har til rådighet, både i og utenfor feltet; det vil si stabile nettverk 
som familie, venner, arbeid og organisasjoner og mer eller mindre offisielt 
anerkjente forbindelser eller bekjentskap som fordelaktig kan mobiliseres 
når noe ønskes oppnådd (Bourdieu, 2006, s. 16; Bourdieu & Wacquant, 
1996, s. 105). Hvem som kjenner hvem og hvilke nettverk en inngår i, er 
på ingen måte uten betydning i sangerverdenen (se blant annet kapittel 8). 

Kulturell kapital er det Bourdieu oppfatter som oppsamlede ressurser 
som legitimerer forskjellene i feltet. De fleste egenskapene ved kulturell 
kapital er at «dens grunnleggende tilstand er knyttet til kroppen og for- 
utsetter kroppsliggjøring» (Bourdieu, 2006, s. 9-10). Både fysisk kapital, 
utdanningskapital og andre feltspesifikke kapitaler er å oppfatte som 

undergrupper av den kulturelle kapitalen (Bourdieu, 1991, 1995a). Akku- 
muleringen av kulturell kapital tar lang tid å inkorporere, og krever en 
investering som følgelig ikke kan overføres umiddelbart; slik som gaver, 
arv, salg eller utbytte. Kulturell kapital erverves gjennom oppveksten 
(opphavsfamilien) og utdanningen, og dreier seg om å tilegne seg og mes- 
tre den dominerende kulturens kulturelle koder. Imidlertid er det som 
Mangset (2012) påpeker, en forutsetning at det finnes «en særskilt ‘legitim 
kultur” — det vil si visse kulturinstitusjoner, kulturytringer og praksiser 
med særskilt prestisje» (s. 17). Det innebærer som nevnt at kunstfeltet står 
i et underlagt forhold til et overordnet maktfelt, herunder staten, som 
har verdsatt og subsidiert de høykulturelle institusjonene, for eksempel 
framtredende kulturinstitusjoner på musikkfeltet, og dermed støttet opp 
om den legitime kulturen i vår type samfunn, slik Mangset er inne på. 

Kulturell kapital eksisterer i tre ulike former (Bourdieu, 2006, s. 8ff): i 
kroppsliggjort tilstand (i form av varige disposisjoner i kropp og bevisst- 
het), i objektivert form (kulturelle goder som f.eks. musikkinstrumenter, 
bøker/noter, kunst) og i institusjonalisert form (f.eks. utdanningskapital 
som frambringer titler, vitnemål, stipend og priser). Kunnskapskapital 
kan på sin side sies å omfatte både kulturell kapital og den akademiske 
kapital. Imidlertid er den kulturelle kapitalen mer subtil enn den akade- 
miske kapitalen fordi det dreier seg om dannelse, språk, verdier og livs- 
stiler som tilegnes gjennom erfaring; en kroppsliggjort kunnskap om hva 
som er riktig å gjøre i ulike situasjoner, noe som fordrer at vi handler 
i overensstemmelse med de gjeldende koder innenfor et felt. Kulturell 
kapital er derfor svært kontekstavhengig. 

Den kulturelle kapitalen kan forstås som symbolske goder med både 
bruks- og bytteverdi. Aktørenes oppfattelser tillegger kapitalen noe mer, 
og noe som er felles for alle medlemmer av en gruppe (Bourdieu, 1996, 
s. 90). Symbolsk kapital er fundert i det kognitive og hviler på kunnskap 
og anerkjennelse (s. 142). Den symbolske kapitalen er en hvilken som 
helst egenskap eller form for kapital «som oppfattes av sosiale aktører 
med persepsjonskategorier som er slik at de er i stand til å kjenne den (til 
å oppfatte den) og til å anerkjenne den, til å gi den verdi» (s. 61). For at 
symbolsk kapital skal eksistere, forutsettes derfor en praktisk erkjennelse 
av at det finnes noe å strebe etter; en tilgang til ressurser og en tro på at 

en egenskap, en kunnskap eller en verdi gir autoritet og legitim kom- 
petanse i feltet det gjelder (Bourdieu, 1996, 2006). Merverdien, eller de 
symbolske virkninger av kapitalen slik som anerkjennelse og innflytelse, 
ære, berømmelse eller respekt, er kamuflert profitt. Med andre ord fore- 
går en forvandling av økonomiske handlinger til symbolske handlinger 
«som for eksempel kan praktiseres som i gavebyttet, hvor gaven opphører 
å være en materiell gjenstand og blir et slags budskap eller symbol i stand 
til å skape et sosialt bånd» (Bourdieu, 1996, s. 91). 

Sosial dominans eller symbolsk makt fungerer distingverende og dreier 
seg i sitt innerste «om et herredømme over perceptionskategorierne og 
vurderingskriterierne, over hvordan man opfatter, inddeler og vurderer 
verden» (Prieur, 2006, s. 51). Forutsetningen er at det finnes strukturer i 
feltet (de innbyrdes kamper mellom ulike former for kapital) som gjør det 
mulig å utøve makt, det vil si gjennom den symbolske kapitalen. Symbolsk 
makt, eller makten til å gi anerkjennelse, kan bare «utøves med delaktighet 
av de som ikke vet at de ligger under for den, eller endatil ikke vet at de 
utøver den» (Bourdieu, 1996, s. 38). Symbolsk makt, denne magiske kraft 
(s. 89), kommer til uttrykk gjennom symbolsk vold, en mild, usynlig og 
miskjent vold; det vil si en vold som velges like mye som den utholdes, og 
en vold som hviler på alle de dyder eller den æresmoral (plikt, personlig 
troskap, gjestfrihet, gaver, gjeld, takknemlighet og medlidenhet) som er 
mest i overensstemmelse med systemets økonomi (Bourdieu, 2007), s. 198). 


3.6 Praksis, habitus og den praktiske sans 


Dominans, eller over- og underordning, er det gjennomgående tema i 
Bourdieus verk (Prieur, 2006, s. 23). Bourdieu vektlegger maktforhol- 
dene som utspiller seg mellom aktørene i spesifikke felt, det være seg det 
vitenskapelige feltet eller det kunstneriske feltet. Når det gjelder å forstå 
et felts logikk, er habitusbegrepet spesielt egnet (Bourdieu, 2007a, s. 76). 
Den praktiske logikken (modus operandi) ligger til grunn for Bourdieus 
habitusbegrep. Denne inkorporerte kroppslige kunnskapen, vår habi- 
tus, er et åpent system av disposisjoner, «en kunnskap gjennom krop- 
pen som sikrer en praktisk forståelse av verden som er helt forskjellige 
fra den intensjonelle og bevisste fortolkning som vi vanligvis tenker på 

i vår forestilling om forståelse» (Bourdieu, 1999, s. 141). Den praktiske 
kunnskapen som habitus skaffer seg, kan derfor skildres ved hjelp av en 
analogi med det aristoteliske fronesis (Bourdieu & Wacquant, 1996, s. 113), 
slik jeg var inne på i kapittel 2.8. 

Bourdieu legger til grunn at en av habitusbegrepets funksjoner «er å 
redegjøre for den stilmessige enheten som forbinder en enkelt aktørs eller 
en klasse av aktørers goder og virksomheter med hverandre» (Bourdieu, 
1995a, s. 36). Habitus betoner det rutinemessige og ofte ikke-bevisste i 
menneskers handlinger. De kognitive strukturer aktørene benytter seg 
av isin umiddelbare forståelse av den dagligdagse verden er et produkt av 
inkorporeringen av strukturene i den verden de handler i (Bourdieu 1999, 
s. 141-142). Derfor er også måten man kommer fram til en posisjon i feltet 
på innskrevet i habitus. Feltet strukturerer habitus, og habitus er med 
på å konstituere feltet som en forståelig verden, en verden der det finnes 
meninger og verdier som det er bryet verdt å investere energi i (Bourdieu 
& Wacquant, 1996, s. 112). Habitus er derfor alltid «hjemme» i det feltet 
som det bor og lever i, et felt habitus oppfatter umiddelbart som noe som 
innehar mening og interesse (s. 113). 


De sosiale aktørene som har sansen for spillet, som har kroppsliggjort en meng- 
de praktiske skjemaer for oppfattelse og verdsettelse, som fungerer som instru- 
menter for virkelighetskonstruksjon, som prinsipper for syn på den verdenen 
de beveger seg i og for inndeling av denne verdenen, trenger ikke å stille seg 
målene for sin virksomhet som formål. (Bourdieu, 1996, s. 136) 


Bourdieu (1996, s. 132) vil vise at det sosiologiske interessebegrepet ikke 
er tilstrekkelig for å forklare hvorfor mennesker handler som de gjør, og 
at det ikke alltid er en grunn for aktørers handlinger. Eksempelvis kan 
en sanger ha en strålende karriere uten at hun har satt seg dette som mål. 
Likevel handler hun som om hun har stilt seg dette som mål, og i retro- 
spekt kan det se ut til å være strategisk planlagt (jf. Prieur, 2006, s. 47). Og 


75 Bourdieu (1991, 2007b) er ikke den første som anvender habitusbegrepet og henviser til tidligere 
filosofer og sosiologer som Hegel, Husserl, Durkheim, Mauss og Weber. Bourdieu presiserer at 
begrepet peker ut over den umiddelbare betydningen habit (vane). En vane kan spontant anses 
som repetitiv, mekanisk, automatisk og heller reproduktiv enn produktiv. Bourdieu vil betone at 
habitus er noe kraftfullt generativt, som refererer til noe historisk, men også til den individuelle 
historien, til noe man har ervervet og som er kroppsliggjort på en varig måte, i form av perma- 
nente disposisjoner (Bourdieu, 1991, s. 148). 

som Bourdieu uttrykker, utgjør praksis svært sjelden framtiden i form av 
et prosjekt som har blitt til gjennom en bevisst «viljeshandling» (Bourdieu 
& Wacquant, 1996, s. 122). Praktisk kunnskap er en høyst individuell 
kunnskap, og et resultat av akkumulerte erfaringer som alltid er situerte 
og dermed variable for det enkelte individ eller gruppe. Bourdieu (1990, 
s. 66) beskriver denne kunnskapen som en sans for spillet. Denne prak- 
tiske sansen kan, i likhet med kortspillmetaforen (jf. 3.5), sammenlignes 
med strategier idrettsutøvere skaffer seg gjennom erfaring, slik som plas- 
seringssans og en evne til å lese spillet. Videre å kunne foregripe spillets 
sannsynlige framtid som er innskrevet i ethvert spilleroms konkrete spil- 
lesystem (Bourdieu, 2007b, s. 110). Med denne teoretiske spillmetafor- 
modellen vil Bourdieu vise at den praktiske sans er operativ uten en bevisst 
refleksjon og logisk kontroll (s. 92ff). Mennesker (aktørene) utfører også 
umotiverte handlinger, hvor det ikke ligger en rasjonell kalkyle eller 
overveiet strategi bak valgene som tas. Bourdieu erstatter derfor interes- 
sebegrepet med illusio, libido og habitus for å belyse dette. 

Illusio innebærer å være grepet av spillet, dratt med i spillet og det 
«å tro at spillet er verd å spille», at det er «verdt bryet» (Bourdieu, 1996, 
s. 132). Illusio står i en nær sammenheng med libido, en uspesifisert drift 
som det finnes like mange former av som det finnes felt (s. 135). Våre drif- 
ter, følelser og ønsker stammer fra vår bakgrunn, og vår løpebane gjør 
oss disponert for å handle på noen måter og ikke på andre. Å ha sans for 
spillet, er som Bourdieu (1996) påpeker «å ha det i kroppen». Men det er 
forskjell på dårlige og gode spillere: Den praktiske mestringen ligger hos 
den som «har spillets iboende tendenser i kroppen», som ligger i forkant 
og som er ett med spillet, mens den dårlige spilleren er en som alltid er i 
utakt (s. 137). Habitus er på ingen måte noe statisk; den er både skapende 
og oppfinnende, men alltid innenfor grensene av sine strukturer. Derfor 
har habitus en innebygd treghet; en treghet som er vanskelig å forandre, 
fordi våre disposisjoner og feltets struktur verner om og opprettholder 
denne tregheten (Bourdieu & Wacquant 1996, s. 30ff). 

Habitus er knyttet til kunnskap og formet av livserfaringen. Inkorpo- 
reringen av praktisk mestring skjer gjennom å delta i den sosiale verden. 
Habitus er den «lov» (nomos) som bestemmer hvor aktørene er på vei, 
hvordan de beveger seg, for eksempel det «kall» som orienterer dem mot 

en gitt situasjon eller en bestemt utdanningsinstitusjon og et gitt yrke 
(Bourdieu, 1997, s. 45). Habitus er individuell, men samtidig kollektiv. 
Den individuelle historie vil aldri være mer enn en spesifikk del av his- 
torien til aktørenes gruppe eller klasse. Sosiale aktører er dermed produkt 
av historien; en historie som er vevd inn i historien til hele feltet de er en 
del av (Bourdieu & Wacquant, 1996, s. 120). Dette innebærer en sann- 
synlighet for at medlemmer av samme «klasse», det vil si aktører med 
noenlunde samme habitus, vil være disponert for å befinne seg nær de 
samme posisjonene i sitt felt, og kanskje følge omtrent samme løpebane. 
Aktørenes forskjellige interesser for feltets ulike posisjoner kan på sin 
side forklares med ulikheter i habitus. Videre kan dette til en viss grad ses 
i sammenheng med aktørenes oppvekstmiljø, samt den kulturelle, sosiale 
og økonomiske posisjonen som er opparbeidet i samfunnet (Bourdieu, 
1997, S. 101, 2008b, s. 101-103; Solhjell & Øien, 2012, s. 31). 

Det sosiale rommet er et spillerom som bare eksisterer fordi det finnes 
spillere som går inn i det, som tror at de skal få lønn for strevet og som 
aktivt strever etter det (Bourdieu & Wacquant 1993, s. 36). Motsatt blir 
teorien om habitus ufullstendig hvis ikke strukturen gir rom for nett- 
opp organisert improvisasjon fra aktørenes side. Felt og habitus er derfor 
relasjonelle begreper. Når Bourdieu i sin praksisteori bestreber seg på å 
overskride og ivareta et til dels subjektivt innenfraperspektiv og et til dels 
objektivt utenfraperspektiv, innebærer det at aktørenes primære erfarin- 
ger tas på alvor, men at de ikke kan forstås som subjektive opplevelser 
alene. Erfaringene må også ses i sammenheng med de sosiale og kultu- 
relle betingelsene der de unike opplevelsene har blitt frambrakt. Virke- 
ligheten ligger i dialektikken mellom subjekt og objekt (Bourdieu, 1977, 
2007). 

Basert på det foregående refererer praksis til individers praktiske for- 
hold til verden «hvorigennem verden gør sit nærvær gældende med sine 
uopsættelige problemer» (Bourdieu, 2007b, s. 91). Praksis er det folk gjør; 
måten individer orienterer seg på, deres handlingstilbøyeligheter; vur- 
deringer, holdninger, tanker, uttrykksformer og motiver; det vil si den 
komplekse forbindelsen mellom en rekke delhandlinger og de objektive 
betingelser som muliggjør den praktiske kunnskapen. Disse opplevelses-, 
vurderings- og handlingsskjemaer som har blitt tilegnet i praksis har blitt 

frambrakt gjennom flere generasjoners praksis, «under bestemte eksis- 
tensvilkår» (Bourdieu, 2007b, s. 152). En studie av sosiale praksiser vil i en 
livshistorisk tilnærming innebære en analyse av dialektikken mellom det 
individuelle og kollektive, av endringsprosesser og reproduksjon og hvor- 
dan sosial bakgrunn, klassetilhørighet og kjønn får betydning for den 
enkeltes livsløp (Fossland & Thorsen, 2010, s. 31). Den sosiale praksisen 
er relasjonell, en alltid situert og aktiv tilstedeværelse i verden, selv om 
det ikke alltid dreier seg om en fysisk tilstedeværelse, snarere et sosialt 
rom av forskjeller. Sosial praksis er sånn sett ikke å forstå som et konkret 
sosialt fellesskap, heller et slags felles koordinatsystem som innebærer at 
selv om de som bebor feltet (arenaen der handlinger foregår) ikke alltid 
kjenner til eller viser til hverandre, «likevel er objektivt situert i forhold 
til hverandre» (Bourdieu, 1996, s. 112). Sosial praksis må derfor forstås 
som et mulighetsrom som er overordnet de enkelte aktørene. Under alle 
stridighetene i kampen om anerkjennelse ligger en objektiv samhørig- 
het, fordi alle som er engasjert i et felt har et visst antall fundamentale 
interesser til felles, det vil si alt som er knyttet til selve feltets eksistens 
(Bourdieu, 1991, $. 129). 


3.7 Kritiske betraktninger 


Uten videre kan habitusbegrepet oppfattes individorientert, men det 
primære i Bourdieus forskningsarbeider er felt. Undersøkelser av feltets 
objektive relasjoner er det viktigste, mens enkeltindividene har under- 
ordnet interesse. Fra mitt ståsted oppleves dette problematisk. Sosiolo- 
gien søker nettopp, slik Frønes (2001) påpeker, «å beskrive mønster og 
sammenhenger, ikke individuelle handlinger» selv om det er subjektets 
sosiale handlinger som danner kulturelle og sosiale mønster (s. 11). Møte- 
punktet mellom subjekt og kultur blir det sentrale. Habitus er sosialisert 
subjektivitet: «Når man siger habitus, siger man samtidig, at det indivi- 
duelle, det personlige og det subjektive er socialt og kollektivt» (Bourdieu 
& Wacquant, 1996, s. 111). Til tross for at vi i praksisteorien verken finner 
forklaringer på individuelle handlinger i subjektets bevissthet og valg, 
og heller ikke i de objektive strukturer, oppfatter jeg det likevel slik at 
Bourdieu legger mer vekt på de sosiale betingelsene for handling framfor 

de subjektive opplevelsene av dem, selv om det er de subjektive oppfat- 
ninger han anvender som analytisk tilgang til å forstå det sosiale. Fordi 
det kan se ut som at Bourdieu ikke har særlig tiltro til at aktørene selv 
har fått øye på noen av de objektive mulighetsbetingelsene som innvirker 
på deres løpebaner og praksis, er det nødvendig å se nærmere på noen av 
de vanligste kritikkene av Bourdieus praksisteori. Dette danner også et 
utgangspunkt for metodologiske refleksjoner i neste kapittel. 

Når aktørnivået har en vesentlig plass i Bourdieus feltteori, er det ikke 
først og fremst som konkrete biologiske eller subjektive størrelser. Han 
understreker at individet ikke er en illusjon, men anvendelsen av begrep 
som aktør, eller agent som Bourdieu foretrekker, synliggjør at det dreier 
seg om aktanter som er sosialt konstituert og aktive innenfor rammene 
av et gitt felt (jf. Bourdieu & Wacquant, 1996, s. 93). Ved å konstruere «det 
epistemiske individ» unngår han metaforer assosiert med teateret, slik 
som roller eller manus, og synliggjør at det dreier seg om aktivt hand- 
lende mennesker i en sosial verden, «characterized by those properties 
(including dispositions) active in the setting under investigation and 
pertinent to the question pursued» (Wacquant, 2014, s. 121).”° Men også 
«aktør» kan oppfattes som en abstrakt term, og fore til at vi fort glem- 
mer at det ikke bare dreier seg om «brikker i et sosialt spill», men ogsa 
om «levende, pustende, tenkende og folende mennesker av kjott og blod, 
mennesker som er til stede i verden pa en konkret, naturlig og selvfolge- 
lig mate, mennesker med meninger, verdier og overbevisninger, og som 
handler pa grunnlag av disse», slik Christophersen (2009, s. 47) formu- 
lerer. For Bourdieu er det likevel gjennom viten om feltet, individenes 
plassering i feltet og det utsiktspunkt det fortelles fra, at vi kan forstå 
deres spesielle oppfattelse av verden og feltet omkring dem (Bourdieu & 
Wacquant, 1996, s. 93-94). 


76 For å bryte med rolleteori har Bourdieu tatt et bevisst valg når han anvender begrepet agent i 
stedet for acteur i sine franske tekster. Imidlertid skaper disse franske begrepene andre konno- 
tasjoner på norsk. I innledningen til den norske oversettelsen av Distinksjonen (1995a), prob- 
lematiserer Prieur det franske agent som er avledet av agir og betyr å handle, mens acteur betyr 
skuespiller (s. 10). Agent, et ikke ukjent begrep i sangerverdenen, vil på norsk innebære en som 
representerer noe utenfor seg selv og anvendes nettopp i denne betydningen i boka, så sant det 
ikke dreier seg om direkte sitat. Det norske aktør ligger på sin side nærmere Bourdieus handling- 
steori og kultursosiologiske posisjon. 

Crossley (2001) hevder at Bourdieu tenderer mot å anvende habi- 
tus som en slags erstatning for aktøren og uttrykker i den forbindelse: 
«It is not habits that act, after all, but rather agents. Similarly, it is not 
habits that improvise but again agents. Finally [...] it is not habits that 
act strategically but agents» (s. 95). Også Chris Shilling (2004) oppfatter 
at Bourdieus analyser av menneskelig handling med sitt tette bånd til 
det klassebaserte habitusbegrepet blir i overkant deterministisk med sin 
vektlegging på reproduksjon (s. 474). Fokuset på strukturenes innvirk- 
ning på menneskelig handling er nettopp en av de mest framførte kri- 
tikker av Bourdieus tenkning, og har også vært kilde til en del hodebry i 
arbeidet med denne boka (se også kap. 4). Bourdieu forsøker selv å avvise 
kritikken ved å påpeke at habitus på ingen måte er en uunngåelig skjebne, 
men et historisk fenomen og et åpent system av holdninger som enten blir 
forsterket eller modifisert av nye erfaringer (Bourdieu & Wacquant, 1996, 
s. 118). En strukturalistisk forståelse av handlinger individene selv opp- 
lever som frie, betyr ikke at strukturene ikke er foranderlige. Men, som 
Shilling (2004, s. 474) innvender, gjør habitusbegrepet det vanskelig å for- 
klare på en tilfredsstillende måte hvorfor noen individer bryter ut av den 
løpebanen som er «tildelt» dem gjennom deres bakgrunn og utdanning, 
selv om dette ikke gir noen grunn til å ignorere ideen om fysisk kapital, 
som Shilling utvikler videre med sin kroppssosiologiske innfallsvinkel. 

Bourdieus tilnærming til menneskelige relasjoner og sosiale identiteter 
har, som Shilling (2004) uttrykker, senter i det sosialt formede kropps- 
liggjorte subjekt hvor kroppen forstås som en form for fysisk kapital 
(Shilling, 2004, s. 473-474). Knyttet opp mot alle egenskapene som inngår 
i vokal aktivitet, er fysisk kapital forstått som en fysisk kompetanse som 
fordrer en legitim bruk av kroppen (jf. Bourdieu, 1991, s. 197ff). Shilling 
ser menneskekroppen som et biologisk og sosialt fenomen. Han vil 
erstatte habitusbegrepet med pragmatikkens forståelse av situert hand- 
ling for å konstruere en mer ikke-deterministisk forklaring på forholdet 
mellom kroppen, sosiale felt og kapitalformene som kan bidra til å forstå 
prosessene som er involvert i «lærte kropper». Ved at vi forholder oss mer 
pragmatisk til vår forståelse av rutiner og handlinger som situerte, løses 
den eventuelle reduksjonismen uten å fornekte det habituelle, hevder 
Shilling (2004, s. 479). Slik åpnes det opp for både kontinuitet og endring, 

fordi menneskers tro og måter å handle på innenfor en gitt verden (for 
eksempel musikkfeltet) og effekten av etablerte måter å handle på, stadig 
blir utfordret og overprøvd gjennom den levde erfaring. 

En annen innvending er at sosiologene, slik også Bourdieu (1991, s. 44) 
selv innrømmer, ser det biologiske og psykologiske som noe tatt for gitt. 
I en studie hvor nettopp biologiske, fysiologiske og psykologiske faktorer 
er helt essensielt for å forstå sangerpraksisen og den kunnskapen san- 
gerne bebor og utøver, kan et slikt perspektiv oppfattes reduksjonistisk. 
Et ankepunkt mot sosiologien generelt, er som Aakvaag (2014) påpeker 
nettopp en tendens til å undergrave biologiske faktorer. Gjennom en slik 
type «biofobi», eller «bioignoranse» som han kaller det (s. 75), tas det ikke 
høyde for at også gener overføres til barn, ikke bare økonomiske, kul- 
turelle og sosiale ressurser. Ved å tillegge det ubevisste og det kropps- 
lige stor betydning for subjektivitetsdannelsen, viser Bourdieu slektskap 
med Freud gjennom anvendelsen av begreper som drift, fortrengning og 
investering. Hos Freud er imidlertid dette biologisk betinget, mens det 
hos Bourdieu er sosialt formet (Prieur, 2006, s. 53). 

Bourdieu tar utgangspunkt i at det er vår sosiale posisjon gjennom 
sosialiseringseffekter i oppveksten som former vår habitus og som fram- 
bringer våre livsstilsvalg og praksiser. Dette får ikke samme mening i 
velferdsstaten, som i løpet av etterkrigstiden har ført til sosial utjevning 
og «gjort klasse mindre og gener mer viktig», ifølge Aakvaag (2014, 5. 75). 
Aakvaag tar derfor til orde for en moderat naturalistisk vending i sosi- 
ologien, en tilbakekomst av «den nye naturalismen» (s. 74). En slik ven- 
ding, som så dagens lys bare for et par tiår siden, kan tilføre sosiologien 
noen nye perspektiver uten at et humanistisk menneskesyn av den grunn 
trenger å oppgis, mener Aakvaag. Fra mitt ståsted synes en slik natu- 
ralistisk vending innlysende, men det utelukker likevel ikke at klasse, 
forstått prosessuelt og relasjonelt, fremdeles er aktuelt. «Klasse» gjør seg 
gjeldende i praksis gjennom sosial organisering og markerer forskjeller i 
form av ulike livsstiler, smakspreferanser, kunnskaper, verdier og hold- 
ninger. Åpenbart finnes både motsigelser, hull og ubesvarte spørsmål i 
Bourdieus praksisteori og relasjonelle metoder som han selv vedkjenner 
seg. Poenget er at Bourdieus måte å tenke verden på, i seg selv rommer 
«en tilskyndelse til læseren om at tænke videre og i givet fald bestride og 

tilbagevise hans ideer» slik Wacquant er inne på (Bourdieu & Wacquant, 
1996, s. 13). Bourdieus forhold til begreper var nettopp pragmatiske, 
men omskrevet og forankret i hans teoretiske påstander og empiriske 
problemer (s. 40). Når jeg uttrykker at denne studien er Bourdieu- 
inspirert, gjør jeg verken et forsøk på å gi en uttømmende eller fyllest- 
gjørende gjennomgang av hans teorier eller å fortolke Bourdieus og hans 
medarbeideres forskningsresultater. Dessuten har jeg ikke forsknings- 
materiale, kunnskap om eller ressurser til å gjennomføre en større felt- 
analyse å la Bourdieu; for eksempel en undersøkelse hvor det anvendes 
en rekke ulike teknikker og materiale presentert gjennom blant annet 
statistikk og geometrisk representasjon i en korrespondanseanalyse (se 
Hammerslev & Hansen, 2009, s. 11ff). Dette er da heller ikke formålet 
med boka. Snarere er jeg inspirert av at Bourdieu i sine forskningsarbei- 
der tar utgangspunkt i en praksisteoretisk forståelsesmåte, hvor pend- 
lingen mellom teori og empiri veves sammen og knyttes til et konkret 
praksisområde. 

Kort oppsummert har jeg i de tre innledende kapitlene etablert et 
teoretisk fundament i studien. Hensikten har vært å bygge en overord- 
net referanseramme for den klassiske sangens opphav, feltets oppkomst 
og det landskapet klassiske sangere skrives inn, samt å utdype teori og 
begreper som er relevant for studiens funn. For å kunne utvikle en mest 
mulig helhetlig forståelse av klassiske sangeres løpebaner og praksis i tråd 
med studiens formål, drar jeg veksler på flere perspektiv fra ulike fagfelt, 
fortrinnsvis begreper og mellomnivåteorier, det vil si forklaringsbasert 
teori (jf. Aakvaag, 2008b). Dette gjelder blant annet det sang- og musikk- 
pedagogiske området, musikkpsykologien og kognisjonsvitenskapen. 
Ikke alt er nevnt her, men trekkes istedenfor direkte inn i den empiriske 
analysen der det er tematisk aktuelt, noe som kan sies å være et pragma- 
tisk grep. Disse perspektivene betraktes også som underordnede i denne 
studiens sammenheng. I noen tilfeller er hensikten å belyse enkeltfeno- 
mener fra ulike ståsted, i andre tilfeller å styrke aktørsiden. Slik sett står 
den teoretiske referanserammen og de perspektiver og begrep jeg anven- 
der i boka i et innbyrdes motsetningsforhold i den forstand at det dreier 
seg om teori på ulike nivå, eller det som kanskje kan kalles et teorienes 
hierarki. Her utgjør det pluralistiske livsløpsperspektivet og Bourdieus 

praksisteori den overordnede referanserammen, mens andre perspektiv 
og begrep knytter seg til mer konkrete områder av praksisen som bely- 
ses. Denne tverrfaglige tilnærmingen bidrar også til å kontekstualisere 
og utdype de vokale, pedagogiske og kunstneriske sidene ved praksisen. I 
andre tilfeller trekker jeg også veksler på sosiologisk teori som enten bely- 
ser eller bryter med Bourdieus epistemologi. Slik blir det mulig å oppnå 
større bredde og variasjon i tolkningsrepertoaret, som ifølge Alvesson og 
Sköldberg (1994, s. 327) er en forutsetning for refleksjon, i samspillet mel- 
lom empiri og tolkninger. 

Metodologiske overveielser og livshistorie 
som metode 


My memories so often involve someone singing, or me 
singing, or someone striking the first notes on a piano, 
that it becomes difficult even to imagine the precise place 
where those memories began. So while I can’t remember 
first hearing music, I can at least remember the night when 
I first fell in love with it. [...] 

‘But it didn't happen like that; my mother said recently 
when I was recounting this memory. It didn't? [...] Memory 
often works that way, splicing together its own greatest hits, 
so that the perfect night is matched with the perfect song, 
and the perfect moments of physical beauty and family 
harmony are set side by side. 

— Renée Fleming (2005, s. 8, 10) 


Tilnærmingen i boka er å betrakte som mer teoretisk-deskriptiv fram- 
for analytisk i den forstand at jeg i større grad leser datamaterialet 
gjennom sosiologisk prakseologisk-teoretiske briller, enn å foreta en tra- 
disjonell, trinnvis analyse. Innledningsvis reflekterer jeg fram studiens 
vitenskapsteoretiske forankring og dialektiske framgangsmåte posisjo- 
nert mellom en konstruktivistisk og en fenomenologisk-hermeneutisk 
tilnærming. Videre presenterer jeg studiens forskningsdesign, deriblant 
metodevalg, verdien av livshistorier som metode, kriterier for utvalg, pre- 
sentasjon av utvalg samt refleksjoner omkring den abduktive analysespro- 
sessen. Kapittelet inneholder også en diskusjon av hva som avgrenser en 
«profesjonell» sanger, herunder hvordan jeg legitimerer de kriterier som 
er lagt til grunn for det strategiske utvalget av 14 klassiske sangere. Stra- 
tegi viser i denne sammenheng til en måte å skape et fyldig bilde. Avslut- 
ningsvis tar jeg opp etiske hensyn og diskuterer ulike forhold knyttet til 
vurderinger av livshistoriestudiens kvalitet. En mer utfyllende beskrivelse 
av veien jeg har gått i prosjektet er for øvrig å finne i Strøm (2018). 

4.1 En refleksiv synsvinkel 


En rekke forskningsområder har de siste tiårene inspirert hverandre og 
tatt et oppgjør med positivismen og strukturalismen. De nye tendensene 
karakteriseres som den biografiske vendingen innen samfunns- og helse- 
fagene (Fossland & Thorsen, 2010, s. 19). I livshistorietradisjonen jeg 
har lagt vekt på, inngår konteksten som et sentralt referansepunkt, men 
ikke som en egen analyseenhet. Ifølge Cole og Knowles (2001, s. 79) skal 
konteksten hjelpe forskeren å forstå det essensielle ved individuelle liv- 
serfaringer. Livshistorier som metode vil i et praksisteoretisk perspektiv 
kreve «at den minste analyseenheten bør utgjøre triangelet liv, fortelling 
og samfunn» (Fossland & Thorsen, 2010, s. 29). Dette kommer jeg snart 
tilbake til. 

Den teoretiske og metodologiske forståelsen som er anlagt i boka, 
impliserer en vitenskapsteoretisk forankring og et dialektisk forhold 
mellom en modifisert sosialkonstruktivisme og en fenomenologisk- 
hermeneutisk tilnærming. Denne konklusjonen har ikke oppstått helt 
uten videre. Livshistorier som metode står i nær relasjon til det plu- 
ralistiske livsløpsperspektivet som ikke lar seg definere i en bestemt 
vitenskapsteoretisk retning (jf. 3.1). Bourdieus prakseologi oppleves 
på sin side nokså abstrakt, og han kommer med flere anvisninger av 
hvem han ikke vil settes i bås med (objektivister, subjektivister, teore- 
tikere og empirikere), enn å gi anvisninger av hvordan han selv ønsker 
å bli oppfattet (Jårvinen, 1998. s. 5). Imidlertid forutsetter livshistorier 
som metode en fortolkende tilnærming. For å tydeliggjøre den viten- 
skapsteoretiske fortolkningsrammen i boka, vektlegger jeg i dette 
kapittelet å utdype den forståelsen jeg har lagt til grunn i forsknings- 
prosessen. 

For å forstå den helhet og sammenheng den handlende sangeren inngår 
i, er det alltid nødvendig med fortolkning. Når mitt teoretiske utgangs- 
punkt er fundert i livsløpsperspektivet og Bourdieus refleksive sosiologi, 
synes det umiddelbart mer hensiktsmessig å snakke om reflekterende 
forskning, som omfatter både tolkning og refleksjon. Refleksjon defi- 
neres av Alvesson og Sköldberg (1994, s. 12) som «tolkning av tolkning». 
Dette refleksive arbeidet innebærer at forskeren tar på alvor hvordan 
ulike språklige, sosiale, politiske og teoretiske element er sammenvevde 

i kunnskapsutviklingsprosessen, hvor også det empiriske materialet 
konstrueres og tolkes. Men selv om det er et innbyrdes forhold mellom 
mitt teoretiske utgangspunkt og tendenser i forskningsmaterialet, dan- 
ner også den vitenskapsteoretiske forankringen et utgangspunkt for hva 
jeg søker informasjon om og den forståelsen som utvikles (jf. Thagaard, 
2009, S. 35). Analyse av livshistorier vil selvsagt alltid innebære en søken 
etter et dypere meningsinnhold. Inspirert av Bourdieus praksisteori er 
det likevel en utfordring å plassere forskningsarbeidet inn i en bestemt 
fortolkende retning uten å reflektere over hvilke konsekvenser dette vil 
ha for analysen. 

Utgangspunktet for analysen er sangerinformantenes erfaringer slik 
de retrospekt kommer til uttrykk gjennom deres livshistorier. Opp- 
merksomheten rettes altså først mot sangernes bevissthet og forståelse 
av verden, slik den har blitt ervervet direkte i praksisen gjennom aktiv 
deltakelse. Studien har derfor fenomenologiske trekk i vid forstand. Det 
er minst to måter å forstå fenomenologi på: En vid eller løs forstand og 
en mer snever forstand, som førstefilosofi eller vitenskapsteori. I vid for- 
stand er det en subjektiv analyse hvor forskeren (slik jeg delvis gjør), 
«søker å oppnå en forståelse av den dypere meningen i enkeltpersoners 
erfaringer» (jf. Thagaard, 2009, s. 38). I snever forstand er det en gene- 
rell subjektiv analyse. I vid forstand kan en studere menneskers hori- 
sonter i deres konkrete utforminger. I snever forstand kan en peke på 
at alle mennesker har horisonter, og at disse har felles formelle trekk 
(Fuglseth, 2015). 

Fenomenologisk filosofi, fundert i Edmund Husserls (1859—1939) tenk- 
ning, er en vitenskapsteoretisk retning på et høyt abstraksjonsnivå som 
ikke nødvendigvis har noen direkte forbindelseslinje med den empi- 
riske tradisjonen som studerer opplevelser bare hos enkeltpersoner 
(Fuglseth, 2015, s. 180). Fenomenologien i Husserl-tradisjonen forstår 
jeg som fenomenologi i snever betydning. Denne har bevisstheten som 
studieobjekt. Teorien tar utgangspunkt i at bevisstheten alltid er rettet 
mot verden og relatert til verden (mot noe eller noen); den er intensjonal. 
Menneskers handlinger er et uttrykk for en umiddelbar og meningsfull 
forståelse av den intersubjektive verden - en naturlig innstilling til ver- 
den. En fenomenologisk analyse vil forsøke å fange livsverden gjennom 

førstepersonserfaringer. Virkeligheten og sannheten rundt et fenomen 
beskrives ut ifra individers opplevelser og erfaringer — slik det viser seg 
(Sokolowski, 2000, s. 8-14). På et subjektivt plan gir dette et perspektiv 
knyttet til den menneskelige væren som forteller hvordan hverdagskunn- 
skap og praktiske ferdigheter opprettholder en felles språklig formidlet 
virkelighet skapt av samfunnet. Slik oppfatter blant annet Alfred Schütz 
(1899-1959) mennesker som sosiale aktører, som forvalter sine egne liv og 
dermed skaper mening i tilværelsen (Olesen, 2004, s. 142). Imidlertid er 
fenomenologien hvor forskeren vil studere og forstå fenomenene (og ikke 
personene som sådan), mindre direkte anvendt innenfor livshistoriefors- 
kningen. Dette fordi man nettopp er opptatt av den erfarte livsverden 
plassert i tid og sted, hvor konteksten inngår og vanligvis er sentral i ana- 
lysen (jf. Fossland & Thorsen, 2010, s. 191). 

Et praksisteoretisk utgangspunkt kan som nevnt skape implikasjoner 
for metodologien. En vanlig kritikk av Bourdieus arbeider er hans man- 
glende balanse mellom aktør og struktur (jf. 3.7), med en overbetoning 
på eksterne faktorer. Broady (1991, s. 469) er en av dem som ikke istem- 
mer dette. Bourdieus kritikk av fenomenologien er at den ikke fanger inn 
de strukturelle sidene i det sosiale feltet (jf. 3.4). Men som Broady (1991, 
s. 188) påpeker, utgjør den fenomenologiske orienteringen en mer eller 
mindre kamuflert, men likevel spesielt virksom understrøm i hele Bour- 
dieus forfatterskap.” Crossley (2001), som diskuterer de fenomenologiske 
og hermeneutiske trekkene i Bourdieus refleksive sosiologi, medgir at 
Bourdieus epistemologiske posisjon har et pragmatisk og perspektive- 
rende aspekt ved seg, men at han ikke gjør nok for å etablere habitus 
mellom determinisme og den frie vilje. Habitus gir derfor bare en antyd- 
ning om en mulig hermeneutisk dimensjon for sosial analyse (s. 98). 
En videreutvikling av habitusbegrepet, slik at det ikke bare styrker de 


77 I likhet med de fleste i sin generasjon, viet Bourdieu under studietiden mye tid til å studere 
fenomenologiens frontfigurer som Husserl, Heidegger og Merleau-Ponty (Broady, 1991, s. 188). 
Selv var Bourdieu utdannet filosof, og hadde ingen formell utdanning som etnolog eller sosiolog. 
I ung alder stilte Bourdieu spørsmål som marxistene i Paris var opptatt av på denne tiden, men 
han besvarer dem ved å anvende et fenomenologisk perspektiv (s. 186). 

fenomenologiske aspektene ved Bourdieus teori, men også et mer fortol- 
kende selv, innebærer å legge større vekt på hermeneutikken og «situert 
erfaring som er kilde til opplevelse av mening» (McNay, referert i Aarseth, 
2009, 8. 18). 

Når jeg følger de hermeneutiske sporene i Bourdieus praksisteori, 
forkaster jeg ikke ideen om tilpasningen mellom habitus og felt, men 
åpner opp for at dette involverer en større grad av aktiv selvfortolkning 
og selvrefleksjon hos aktørene. Tilpasningen mellom felt og habitus for- 
stås på den måten ikke som rent mekanisk (jf. Aarseth, 2009, s. 17). En 
slik innfallsvinkel åpner opp for andre typer handlingsmodaliteter, hvor 
også «mindre» kriser knyttet til kroppslige (stemmemessige) endringer 
eller problemer, livshendelser, personlige konflikter og andre sosiale 
omstendigheter kan blokkere og eventuelt endre det habituelle, fordi det 
utløser refleksjon (jf. Shilling, 2008, s. 16). 

Handling gis mening ved fortolkning, og alle tekster må tolkes for å 
gi mening. Hermeneutikk, eller «[Fjorståelsens og utlegningens kunst- 
lære» (fortolkningslæren), har sine idehistoriske røtter i renessansen og 
utviklet seg langs to til dels beslektete spor: det teologiske og det filoso- 
fiske (Gadamer, 2010, s. 205-206). Nyhermeneutikken, vår mer moderne 
oppfatning av hermeneutikk, baseres i hovedsak på Gadamers bidrag 
(Fossland & Thorsen, 2010, s. 191). Imidlertid har hermeneutiske per- 
spektiver utviklet seg i flere til dels motstridende retninger, og de mange 
ulike tolkningsnivåene kan oppfattes en smule forvirrende (Alvesson & 
Sköldberg, 1994, s. 160). Hermeneutikken gir ingen bestemte retningslin- 
jer for fortolkninger slik som i empiribaserte tilnærminger, men fram- 
hever «betydningen av å fortolke folks handlinger gjennom å fokusere 
på et dypere meningsinnhold enn det som er umiddelbart innlysende» 
(Thagaard, 2009, s. 39). For Bourdieu vil ikke mening knyttes til det kog- 
nitive alene, men til sosialt kroppsliggjort mening. 

Gjennom vår aktive tilstedeværelse i verden har vi allerede en forfor- 
ståelse eller det som i bourdieusk forstand vil innebære en prerefleksiv 
tilhørighet mellom subjektet og verden. Den hermeneutiske regelen med 
sitt opphav i den antikke retorikken, går ut på å «forstå helheten ut fra 
delen og delen ut fra helheten» (Gadamer, 2003, s. 33). Når jeg beveger 
meg i en stadig pendling «på langs» og «på tvers» i det livshistoriske 

forskningsmaterialet (jf. Haavind, 2000), kan tolkningsprosessen nett- 
opp sies å være en forståelsens bevegelse eller en «sirkelbevegelse» som 
pendler mellom «en polaritet av fortrolighet og fremmedhet» (nærhet 
og distanse) og mellom helhet og del (jf. Gadamer, 2003, s. 33/41). Sett i 
lys av hermeneutikkens vekt på meningsinnholdet, er det likevel en viss 
fare for at sangerinformantenes handlinger slik de kommer til uttrykk 
gjennom deres livshistorier, likevel blir fortolket som tekster og ikke som 
handlinger i praksis (jf. Thagaard, 2009, s. 41). Det synes mer adekvat å 
argumentere for at refleksiv tolkning gir en bedre inngang til kvalitative 
undersøkelser enn tolkning på et visst antall nivåer”? Som Alvesson og 
Sköldberg (1994, s. 324-325) påpeker, framholder dette vekten av bredde 
og variasjon i det refleksive arbeidet. 

Når Bourdieu gjennom hele sitt forfatterskap forsøkte å slå bro over 
ulike vitenskapsteoretiske posisjoner, ville han unngå alle former for 
akademisk vanetenkning. Konstruktivistisk strukturalisme eller struk- 
turalistisk konstruktivisme, er en av mange måter Bourdieu (1989, s. 14) 
karakteriserer sitt arbeid på (jf. 3.4). Her er det, som Olesen (2004) bely- 
ser, ikke de språklige fenomener eller språklige strukturer i seg selv som 
er av betydning, men den språklige praksisen eller språkbruken, det vil si 
en særskilt kapital som utveksles i et marked, likestilt med andre kapital- 
former i feltet. Bourdieu bryter på den måten bade med interaksjonistiske 
perspektiver (språk som kommunikasjon og regulering av sosialt sam- 
spill) og hermeneutikk (tolkning av mening som eventuelt ligger gjemt 
i språket og i teksten som hos Gadamer, eller intersubjektivitet slik som 
hos Habermas). Etter Bourdieus oppfatning må man være lingvist for å 
tro at talehandlinger er noe i seg selv (Olesen, 2004, s. 164). 

Inkorporert i vår habitus har vi ervervet en praktisk beherskelse av 
språket, en måte å snakke på som ikke kan ses isolert fra den prak- 
tiske beherskelsen av de situasjoner hvor denne språkbruken er sosialt 


78 Alvesson og Sköldberg (1994, s. 11-12) mener Bourdieus reflekterende forskning heller mot 
en type dobbel hermeneutikk (tolkning av tolkning). Bourdieu ville neppe ha akseptert en slik 
båssetting. Dette Giddens-begrepet kunne i bourdieusk praksisteoretiske forståelse likevel 
innebære at forskeren oppfattes som internalisert i et sosialt felt med spesifikke konkurranse- 
og maktforhold som genererer visse habitusformer. Østerberg (1997) påpeker på sin side at 
Bourdieu gjør et forsøk «på å forene mistankens hermeneutikk og strukturell analyse» (s. 41). 

akseptert. På den måten blir også den sosiale posisjonen og konteksten det 
snakkes eller fortelles ut ifra helt essensiell. Språket, som en særskilt sym- 
bolsk kapitalform, kan derfor sies å være et symbolsk kompetansebevis i 
det sosiale spillet i kampen om anerkjennelse i de respektive felt (Olesen, 
2004, S$. 165). Slik konstituerer systemet av goder seg som et egentlig 
språksystem, hvor de forskjeller som kommer til uttrykk i ens praksis, de 
goder en besitter og de holdninger man gir uttrykk for blir til symbolske 
forskjeller (Bourdieu, 1997, s. 24). 

En vanlig kritikk av Bourdieus tilnærming er nettopp at han distan- 
serer seg fra alle forsøk på å gi det språklige en selvstendig funksjon. Når 
ordene ikke har noen makt i seg selv, snarere den autoriteten ordene blir 
uttalt med, blir den sosiale praksisen kun et uttrykk for bakenforlig- 
gende realiteter og dominansforhold (Høstaker, 2006, s. 190). Bourdieu 
legger på sin side til grunn at aktørene ikke står overfor rasjonelle og 
strategiske handlingsvalg som er helt vilkårlige, hvor det allmenngyldige 
og universelle utelukkes. Han påpeker videre at ikke alle relasjoner av 
mening kan reduseres til maktrelasjoner eller interessekonflikter blant 
annet med henvisning til Foucaults arbeider (Bourdieu, 19994, s. 111-113). 
Schei (2007) skriver at det ikke vanlig at selve fortellingen eller subjektet 
i fortellingen vies særlig plass i en diskursteoretisk analyse, snarere de 
diskurser som binder det hele sammen (s. 71). Når Bourdieu på sin side 
stiller seg kritisk til bruk av livshistorie som metode (se 4.5) er det fordi 
han vil unngå ensidig å betrakte livshistorier som fortelling eller tekst 
(jf. Fossland & Thorsen, 2010, s. 28). Bourdieu er mest opptatt av aktørens 
praktiske forståelse og mestring av verden. Når det er sagt, er det ikke 
slik at jeg i analysedelen hopper bukk over måten sangerinformantene 
ordlegger seg på, eller hvor de plasserer seg i forhold til kulturelt etablerte 
uttrykksformer i den sosiale praksisen (jf. Thagaard, 2009, s. 114). 

Blant de sentrale kultursosiologene går Bourdieu inn for «et moderat 
konstruktivistisk perspektiv» (Mangset, 2004, s. 33). Bourdieu kritise- 
rer forskning basert på livshistorie som ukritisk framstiller informan- 
tenes konstruerte fortellinger som lineære og sammenhengende, og 
uten at konteksten tas i betraktning. I denne boka innebærer et mode- 
rat konstruktivistisk perspektiv at informantenes livshistorier til en viss 
grad forstås som konstruksjoner av eget liv fortalt i tilbakeblikk, ikke 

rekonstruksjoner. Slik skilles det mellom faktisk liv og fortelling, selv 
om informantens fortellinger tas på alvor. Et moderat konstruktivistisk 
perspektiv innebærer samtidig en erkjennelse av at min forskerposisjon, 
bakgrunn, kjønn og livserfaring bidrar til å påvirke forskningsproses- 
sen, herunder hvordan funnene tolkes og hvilke temaer som velges ut. 
Forskeren er en medprodusent av fortellingene og har i siste instans 
«kontroll over bruken og framstillingen av kunnskapen som produseres, 
selv om intervjupersonene vil ha en form for kontroll over hva de sier 
til forskeren» (Fossland & Thorsen, 2010, s. 67). Det refleksive arbeidet i 
forskningsprosessen blir derfor avgjørende. 

Jeg vil presisere at et moderat konstruktivistisk perspektiv ikke inne- 
bærer et ytterliggående postmodernistisk, relativistisk ståsted, hvor tek- 
sten dekonstrueres og den intersubjektive relasjonen mellom forsker og 
informant er gjenstand for analysen (jf. Thagaard, 2009, s. 42). Videre 
betrakter jeg ikke den type forskningsbaserte tekst som boka represen- 
terer «som mer eller mindre vilkårlige fortellinger» (jf. Mangset, 2004, 
s. 34). I bourdieusk forstand vil det være «den sosiale konstruksjonen 
av verdier og forestillinger som skjer innenfor kunstfeltet, det vil si av 
‘konstruksjoner av tro på det enestående talentet, det unike kunstverket 
og det uformidlete karismatiske møtet mellom kunstverk og publikum» 
som er av særlig interesse (s. 33). 

Hos Bourdieu er mening å finne i den gjensidige relasjonen mellom 
feltet og habitus. Et problem som da oppstår, er som Aarseth (2009) påpe- 
ker «at meningen dermed også er uløselig klebet til denne relasjonen. I 
tilfeller der den gjensidige tilpasningen forstyrres, det vil si der habitus 
ikke lenger står overfor forhold den ble produsert under, forsvinner også 
meningen» (s. 17). Habitus beskrives av Bourdieu som strukturerende 
struktur, og i den forbindelse spør Crossley (2001) hvordan vi da kan for- 
stå før-habituelle handlinger, det vil si handlinger som foretas før disse 
strukturene er inkorporert. Videre innvender Crossley at det er van- 
skelig å forstå habitus i en sosial verden som stadig utvikles og endres. 
Som en konsekvens av dette må vi «recognize the potential for creativity 
and forms of innovation in practice, which generate a transformation of 
habits» (s. 95). Bourdieu hevder på sin side at habitus stadig gjennom- 
går endringer som svar på nye erfaringer. Disse endringene tillegges de 

erfaringene vi allerede har, om det ikke oppstår et varig brudd. Habitus 
er under permanent revisjon, men aldri radikalt, og det ligger ingen auto- 
matikk i forholdet mellom livsbetingelser og habitus og mellom habitus 
og handling (jf. 3.6). 

Prieur (2006, s. 44) er overbevist om at Bourdieu hadde sagt seg enig 
i at habitusformene har blitt mer komplekse i vårt moderne samfunn. 
Dette fordi individene inngår i mange ulike sosiale sammenhenger, men 
også fordi kunnskapen om livsstiler og andre væremåter har blitt større. 
I denne bokas sammenheng dreier det seg ikke om en habitus som passer 
til helheten av samfunnet eller til alle sider av livet (jf. Prieur, 2006, s. 45). 
Snarere handler det om en sangerhabitus som er tilpasset det klassiske 
musikkfeltet, forstått som et relativt autonomt felt med sine egne logikker 
og overenskomster, lover og regler (jf. kap. 2 og 3). Og selv om klassiske 
sangere står i flere «roller» samtidig, har kunstnere i sine habituser en 
rekke disposisjoner som ikke kan reduseres til et enkelt mål, slik Abbing 
(2002) er inne på: «Artists are players in complicated games with many 
prizes. A special ‘sense of the game’ enables artists to make moves that ena- 
ble them to remain devoted to art and other moves that serve other goals» 
(s. 93). Ved a veere verken en ren intern eller en ren ekstern analyse, skal 
kompleksiteten i Bourdieus modell nettopp sikre at forskningen ikke blir 
reduksjonistisk. Funksjonen til habitusbegrepet er som Bourdieu (1999a) 
understreker, nettopp 4 «vinne tilbake den praktiske kunnskapens aktive 
side» (s. 142). Hovedhensikten ved å bruke habitusbegrepet er å ta et opp- 
gjør med strukturalismen. Å innta en refleksiv synsvinkel, innebærer på 
sin side ikke å ta avstand fra objektiviteten (Bourdieu, 2000, s. 304). 


4.2 Teori som modus operandi 


Vi kommer aldri idemessig tomhendt til en forskningsprosess (Alvesson 
& Sköldberg, 1994, s. 23). Bourdieu oppfatter teori som en handlemåte, 
en måte å gå til verks, en modus operandi. Teori og empiri forstås som 
uatskillelige størrelser, og som en prosess framfor det fullbyrdige verk, 
et ferdig produkt eller en praktisk beherskelse av hva noe er, et opus ope- 
ratum. Teori er bare en foreløpig og midlertidig konstruksjon som tar 
form i et samspill med empiriske aktiviteter. Modus operandi staker ut 

retningslinjene for det empiriske arbeidet og åpner opp for en deskriptiv 
tilgang til forskningsprosessen (Bourdieu, 2008b, s. 86; Wacquant, 1996, 
s. 144-145). Praksisen blir på den måten «hjemstedet for dialektikken 
mellem opus operatum og modus operandi, mellem de objektiverede pro- 
dukter og de inkorporerede produkter i den historiske praksis, mellem 
strukturerne og habitus’erne» (Bourdieu, 2007b, s. 92). Prakseologisk 
viten er en teori om praksis, og praksisteorien gir bare en tilnærmet for- 
ståelse av den praktiske praksis. 

Praksis er tidsintensiv på en måte som vitenskapen ikke er det. 
Bourdieu (1990; 2007b) setter tiden i sentrum for konflikten mellom teo- 
rier som er utledet fra vitenskapen på den ene siden og praksis på den 
andre. Han mener at forskere sikter mot å generere teorier og funn som 
er tidløse (intemporal time), mens praksis alltid foregår i nuet (temporal 
time). Praksisen «er uløseligt knyttet til tiden, ikke kun fordi den udspilles 
itid, men også fordi den spiller strategisk med tiden og i særdeleshed med 
tempoet» (Bourdieu, 2007b, s. 131-132). Teoretisk viten og innsikt er nett- 
opp teoretisk fordi det er størrelser som har blitt til under omstendigheter 
som er løsrevet fra praksis. Selv om teoretisk viten ikke er ubrukelig, har 
den sine begrensninger og dette må forskeren reflektere over (Bourdieu 
& Wacquant, 1996, s. 62)”? Selv ikke de mest «empiriske» tekniske valg 
kan tenkes uavhengig av selv de mest «teoretiske» valg i konstruksjonen 
av analysegjenstanden (s. 207). Fordi ethvert fag har sine grunnantakel- 
ser, eller faglige doxa (felles kunnskap som tas for gitt), bør vi med andre 
ord reflektere over våre erfaringer og viten som sosiale aktører på samme 
måte som vi reflekterer over informantenes sosiale viten. Herunder å rela- 
tere egen viten til annen viten. 

Hele Bourdieus vitenskapelige virksomhet springer ifølge han selv «ut 
av overbevisningen om at for å gripe den sosiale verdens innerste logikk 
må en gå inn i det spesifikke i en empirisk virkelighet, som er historisk 
og geografisk situert» (Bourdieu, 1995a, s. 30). I sin refleksive sosiologi 
var han opptatt av relasjonen mellom teori og forskningsmessig prak- 
sis med ambisjon om å fusjonere det teoretiske konstruksjonsarbeidet og 


79 Den tradisjonelle og dualistiske oppdelingen mellom mikro- og makronivåer mener Bourdieu 
også er et kunstig analytisk skille (Bourdieu & Wacquant, 1996, s. 33). 

praktiske forskningsprosedyrer (Bourdieu & Wacquant, 1996, s. 40-41). 
Refleksiv sosiologi omfatter objektivering (se også 4.3). Det dreier seg om 
å undersøke de sosiale mulighetsbetingelsene bak individers erfaringer 
og hva det medfører: «Å praktisere refleksivitet er å stille spørsmål ved 
privilegiet til et vitende ‘subjekt’ som vilkårlig er utestengt fra objektive- 
ringsarbeidet» (Bourdieu, 1999a, s. 124). Anvendelsen av aktørenes sub- 
jektive oppfatninger til å få innsikt i praksisen handler ikke om å ta for gitt 
de primære erfaringer og umiddelbare forståelser av verden (Bourdieu, 
2008b, s. 74). Det dreier seg også om å få øye på og ta på alvor de bak- 
enforliggende faktorer som gjemmer seg for blikket, altså de tause og 
ubevisste praktiske orienteringsskjemaer som styrer iakttakelsen, kogni- 
sjonen, vurderingen og handlingen (Callewaert, 2008, s. 17). 


4.3 Epistemologiske og sosiale brudd 


I en refleksiv analyse må forskeren underkastes samme tvil som blir 
aktørene til del og foreta en analyse av sin egen posisjon og posisjone- 
ring (Bourdieu & Wacquant, 1996, s. 217ff). Når aktørenes subjektive fore- 
stillinger av virkeligheten; deres preferanser, motivasjoner, vurderinger 
og refleksjoner har blitt beskrevet og fortolket, må det brytes med disse 
synspunktene gjennom å analysere fram de mulighetsbetingelser som 
gjør at de sier og handler som de gjør. Dette første brudd med aktørenes 
egen selvforståelse følges av et brudd med forskerens egen praksis som 
forsker, altså et dobbelt brudd (Bourdieu, 1997, s. 93). Bruddet med det 
før-konstruerte, eller vår forforståelse, innebærer egentlig å kunne snu 
blikket. Det å forske i egen kultur gjør det spesielt viktig å undersøke 
hvordan eget blikk har blitt konstituert. Vi må innta «et fremmed syns- 
punkt» eller «det doble, bifokale synspunktet» overfor synspunktet til de 
aktører som deltar i praksis (Bourdieu, 1999a, s. 199). Objektkonstruksjo- 
nen er å betrakte som det mest fundamentale i forskningsprosessen. 
Bruddtenkning innebærer egentlig et brudd med det som framstår 
naturlig og selvfølgelig. Hvordan jeg konkret har forsøkt å utøve denne 
formen for epistemologisk oppmerksomhet, beskriver jeg nærmere i 
kapittel 4.6. Generelt innebærer det å utøve en spesifikk «form for årvå- 
kenhet på et område hvor de epistemologiske hindringene først og fremst 


157 


KAPITTEL 4 


er sosiale hindringer» (Bourdieu, 2007a, s. 144). Den doble objektiverin- 
gen krever også at forskeren forsøker å objektivere subjektet som selv 
objektiverer, og dette skjer på tre nivåer: 1) at forskeren tilkjennegir og 
foretar en analyse av sin egen posisjon i det sosiale univers, for eksempel 
forskerens utdannings- og yrkesmessige løpebane, 2) at forskeren ana- 
lyserer sin egen posisjon i feltet, det vil si i relasjon til de informanter 
og institusjoner som inngår i undersøkelsen og 3) at det redegjøres for 
forskningsposisjonen i det akademiske univers som kan forstås som en 
avdekking av forskerens vitenskapelige «ubevisste», og posisjonering 
(s. 150-151). 

I bokas innledende kapitler har jeg foretatt en form for objektivering. 
Samtidig er jeg klar over at konstruksjonen av forskningsgjenstanden 
ikke er en prosess som er gjort unna en gang for alle gjennom «en slags 
teoretisk åbenbaring» (jf. Bourdieu & Wacquant, 1996, s. 209). En sosio- 
logisk tilnærming kan bidra til at jeg utvikler et mer distansert og kritisk 
blikk på den sosiale praksisen jeg studerer. Det betyr ikke det samme som 
at jeg som forsker sitter inne med en fullverdig praktisk sans for brudd- 
tenkning og det forskningsmessige håndverk, ei heller den hele og fulle 
viten om praksisen. 

Når Bourdieu anbefaler at forskeren går grundig til verks, er det fordi 
han mener at det for alle sosiale aktører nærmest kreves et kulturelt sjokk, 
et brudd med normen eller det før-konstruerte, før vi våkner og blir i stand 
til å stille spørsmål ved det vi tar for gitt (Bourdieu & Wacquant 1993, 
s. 234). Kunstfeltets trosforestillinger hevdes å være sterke. Et brudd med 
dette trosuniverset og de selvforståelsene som bor der, kan få forskeren til 
å framstå som kjettersk (Bourdieu, 1991; Røyseng, 2007). Epistemologiske 
og sosiale brudd dreier seg nettopp om å stille spørsmål ved troen, inves- 
teringen og interessen som ligger til grunn for praksisen. Slike brudd kan 
oppleves ubehagelig, og de kan koste, især når forskningen foregår i egen 
kultur. Informantene har velvillig stilt opp til intervju, brukt av sin tid og 
gitt av seg selv. Det er åpenbart noe «ubehageligt og usympatisk» ved at de 
blir utsatt for en analyse som forsøker å avdekke andre sider av praksis i 
vitenskapelig øyemed som de kanskje verken vil vedkjenne seg eller er seg 
selv bevisst (jf. Bourdieu & Wacquant, 1996, s. 58). 

Det kan være svært vanskelig å redegjøre for alle de sosiologiske 
«determinanter» som preger et livsløp (Hansen, 2009, s. 76). I livshisto- 
rier er det en fare for at forskeren i sin iver etter å se sammenhenger og 
systematikk i den enkeltes liv, produserer tolkninger som i siste instans 
er basert på et for løst grunnlag, og av den grunn fungerer mer som sym- 
bolsk vold enn opplysende sosiologi (s. 77). Et vesentlig spørsmål er om 
slike dyptgående intervju lar seg lese sosiologisk. Jeg er villig til å inngå et 
kompromiss. Dette begrunner jeg med en større tiltro til at sangere selv 
er i stand til å oppdage noen av de mulighetsbetingelser og sosiale feno- 
mener som Bourdieu hevder skjuler seg bak ryggen på aktørene. Kanskje 
framstår sangeres virkelighetsforståelse og refleksjoner rundt egen posi- 
sjon som mer pragmatiske og kritiske (jf. Aslaksen, 2004, s. 192). I hvor 
stor grad den empiriske analysen avviker fra informantenes egen selvfor- 
ståelse, refleksjoner og vurderinger gjenstår å se. En ambivalens er uan- 
sett til stede, kanskje nettopp fordi en studie av kunstfeltet er kontrastfylt 
og janusaktig (jf. Abbing, 2002, s. 12), og ved at deler av denne boka vil 
kunne oppfattes som kontroversielle, i hvert fall sett fra visse posisjoner i 
det sosiale feltet jeg forsker i. 


4.4 Livshistorier som empirisk kilde til forståelse 


Innenfor denne studiens rammer har det ikke vært aktuelt å gjøre en 
longitudinell undersøkelse, som å følge de samme informantene med 
tilsvarende undersøkelse flere ganger gjennom et lengre tidsspenn 
(jf. Johannessen et al. 2010, s. 75). Det har heller ikke vært aktuelt med 
observasjonsmetoder, fordi studien er konsentrert om sangere som har 
beveget seg på flere arenaer usynkronisert gjennom tiden og i forskjel- 
lige kontekster. Fjorten semistrukturerte livshistorieintervju, gjennom- 
ført i perioden mellom 2010 og 2013, danner det empiriske fundamentet 
i boka. Hensikten med de relativt åpne hovedspørsmålene var å ivareta 
en fortellende form i intervjusamtalen og samtidig utforme spørsmå- 
lene i intervjuguiden, slik at relevante temaer ble ivaretatt. Direkte nor- 
mert til bokmål, utgjør grunnlagsmaterialet en komplett transkribert 
versjon på rundt 600 sider, basert på omkring 30 timer med digitale 
lydopptak. 

Livshistorier refererer til en etablert biografisk forskningstradisjon som 
kan ses i nær relasjon til livsløpsperspektivet og tilgrensende forsknings- 
felt, med et rikt repertoar av tankegods, metodiske prinsipper og vari- 
erte fokusområder. Et fellestrekk er at de betydelige sosiale og kulturelle 
endringer som har preget etterkrigstiden har skapt økt interesse for livs- 
løpsstudier, generasjonsstudier og biografiske forskningsmetoder på tvers 
av landegrenser, faggrenser og disipliner. Den biografiske forskningstra- 
disjonen med sine røtter i sosiologien og Chicagoskolens studier ved inn- 
gangen til det 20. århundre, brukes i dag som metode innenfor kvalitativ 
forskning på en rekke fagområder (Fossland & Thorsen, 2010, s. 20-22). 

Livshistorie (life history), også kalt livsfortelling (life story) eller livsberet- 
ning, kan beskrives som «menneskers muntlige eller skriftlige selvbiogra- 
fier, basert på deres egne fortellinger om livsløpet» (Fossland & Thorsen, 
2010, s. 16). En annen variant formuleres av Danielsen (1993a) som «en 
retrospektiv fortelling eller fremstilling av en persons liv, eller store deler av 
dette livet» (s. 11) * Livshistorier gjør mennesker mer forståelige i lys av sin 
fortid (Fossland og Thorsen, 2010, s. 14). Hovedhensikten er å vise «hvor- 
dan historie og samfunnsliv gjenspeiles i den enkeltes liv», og hvor tanken 
er «at man verken kan forstå enkeltmenneskers livshistorie eller forand- 
ringene i et samfunn hvis man ikke forstår begge» (Ehn og Öberg (2011, 
s. 58). Ved å synliggjøre mulighetsbetingelsene som griper inn i sangernes 
levde erfaring, blir det individuelle og det kollektive vevd sammen. 

Når det er sagt, er retningslinjene innen livshistorieforskningen uklare. 
Cole og Knowles (2001) beskriver dette slik: «As far as we are concerned, 
there is no protocol, no neatly defined way of proceeding, no template, 
no cookbook for sound, innovative life history research» (s. 71). Nettopp 
fordi livsløpsstudier og livshistorieforskningen kan plasseres innenfor en 
rekke atskilte tradisjoner, eller som tverrfaglige prosjekter og i kombina- 
sjon med andre metoder som alle endres over tid, finnes ingen teoretisk 


80 Basert på livshistorisk tilnærming er «livshistorier» den betegnelsen som anvendes mest i Norge, 
både i forskningssammenheng og i praksis, ifølge Fossland og Thorsen (2010). Det finnes en 
rekke betegnelser, både på engelsk og norsk, innenfor den biografiske forskningstradisjonen 
som har tilnærmet samme betydning som livshistorie. Dette har sammenheng med ulike faglige 
forskningstradisjoner eller praksiser og den sammenhengen de anvendes i (s. 16-17). Jeg går ikke 
inn i en problematisering av de ulike begrepene her. I denne studien anvendes både historie og 
fortelling om hverandre i den betydning som blir gjort rede for i dette delkapittelet. 

konsensus og en standard prosedyre når det gjelder å samle inn og analy- 
sere materialet. Derfor blir det viktig å tydeliggjøre hvor jeg plasserer meg 
i dette mangfoldet, slik jeg nå suksessivt skal redegjøre for. 

Med utgangspunkt i et innenfraperspektiv, er det sangerinformantenes 
erfarte verden; deres individuelle og subjektive opplevelser, refleksjoner og 
vurderinger knyttet til løpebanene og praksisen som danner grunnlaget 
for analysen. Og selv om et livshistorieintervju er å forstå som en fortelling 
som utvikles mellom to samtalepartnere ut ifra en her-og-nå-situasjon, 
strekker likevel fortellingene seg slik Frønes (2001) uttrykker «ut fra 
fortid til framtid, og danner grunnmønstrene i den meningsdanning som 
binder livsløp sammen og gir handling mening» (s. 89). Denne sammen- 
bindingen konstituerer tiden som en narrativ struktur, og hukommelsen 
bygger på fortolkning av det som har vært, mens drømmer bygger på en 
fortolkning av det som skal komme (s. 133). Men resultatet ligger ikke i 
beskrivelsene alene, de skal også åpne for ny innsikt. I såkalte blindsoner 
ligger dessuten informasjon i det informantene ikke sier, eller eventuelt 
ikke vil svare på (se 4.9). 

Livshistorieforskning og biografiske metoder har et slektskap med nar- 
rative metoder som har fått et kraftig oppsving i kvalitative studier de siste 
tiårene, men vektlegger i mye større grad de sosiale kontekstuelle faktorer 
som virker inn på livshistoriene (Cole & Knowles, 2001). Begge retnin- 
gene er opptatt av det individuelle og komplekse i menneskers erfarin- 
ger, men studier som benytter livshistorier som metode, tar et steg videre 
ved å gå bortenfor det individuelle og personlige «and places narrative 
accounts and interpretations within a broader context» (s. 20). Kontekst, 
eller sammenveving, forstår jeg som blant annet de fysiske, geografiske, 
nåtidige, historiske, kulturelle, musikalske og estetiske omstendigheter 
eller praksiser som menneskelig handling er vevd inn. Levd liv vil alltid 
være influert av ulike kontekster til ulike tider og på ulike steder. Der 
narrativ forskning legger vekt på å skape mening av individuelle erfarin- 
ger, trekker livshistorisk forskning på individuelle erfaringer for å skape 
en bredere kontekstuell mening (Cole & Knowles, 2001, s. 22). Kontekst 
eri denne studien ikke å forstå som kun bakgrunnsfaktorer eller ramme- 
verk, men som forhold som konstituerer de individuelle løpebanene og 
den sosiale (kollektive og relasjonelle) praksisen og gir den mening. 

I studien benytter jeg både yrkeshistorier, fullstendige livshistorier 
(jf. Fossland & Thorsen, 2010, s. 174) og mer konkret individuelle livshis- 
torier, avgrenset til sangerlivet spesielt. Det innebærer at jeg har vektlagt 
hele sangerløpet, til dels satt inn i sin historiske og geografiske sammen- 
heng. Jeg har samtidig lagt vekt på sentrale tema som synes å være karak- 
teristiske for sangerlivet. Med tema mener jeg her det fortellingene og den 
sosiale praksisen handler om på et dypere plan. Og som nevnt før, er Renée 
Flemings (2005) autobiografi anvendt som sekundærkilde av det mer 
uformelle slaget. I denne litt «utypiske» boka, som etter min oppfatning 
er nokså rensket for divanykker, sladder og underholdende fortellinger 
fra scenelivet, tar den verdenskjente sopranen opp ulike problemstillin- 
ger i sitt eget liv som sanger. Fleming deler av sine erfaringer fra tidlig 
barndom og gjennom de ulike livsfasene på en personlig måte, knyttet 
til både vokaltekniske problemstillinger, sanglærernes betydning, reper- 
toarvalg, business og familieliv. Slik har Flemings førstehåndsberetning 
bidratt til å se måter å organisere sangererfaringer på. I en viss utstrek- 
ning har jeg supplert kildematerialet med omtaler, intervjuer, artikler og 
utsagn i debatter gjennom massemedier og digitale plattformer om, av 
og med klassiske sangere og andre aktører innenfor vokalfeltet/kunst- 
feltet. Ulike massemedier henspiller her på nasjonale og internasjonale 
aviser (både papirutgaver og nettutgaver), tidsskrift, musikkmagasin og 
dokumentarer (DVD-film). I tillegg har jeg, uten å anvende dette direkte 
i studien, orientert meg om sangerverdenen ved å studere sangeres 
handlemåter på Facebook, og via hjemmesider og musikkrelaterte 
diskusjonsfora på internett. Dette for å kunne danne et mer nyansert 
bilde av sangeres muligheter i praksisen, slik de selv forteller om det. 

Fordi studien plasserer seg innenfor en livshistorietradisjon som trek- 
ker på kontekstuelle faktorer, er det levde livet utgangspunktet framfor 
teksten eller narrativene, slik sistnevnte begrep forstås i poststruktura- 
listisk forstand. Det er altså ikke måten informantene forteller om sine 
liv på, eller forholdet mellom form og innhold som er det primære, selv 
om form og innhold alltid vil stå i et innbyrdes forhold (jf. Ehn & Öberg, 
2011, S. 63; Fossland & Thorsen, 2010, s. 28). Det som kunne ha vært fortol- 
ket som en diskurs mellom tekst og kontekst, et internt arbeidsvokabu- 
lar eller et arbeidsspråk sangerne imellom, har jeg i bourdieusk forstand 

forstått som gjengse talemåter i feltet. Samtidig har jeg tatt høyde for 
at bekrivelser av for eksempel vokal aktivitet alltid vil bære individuell 
karakter, som nettopp illustrerer det litt diffuse knyttet til eksemplifise- 
ring, klassifisering og vurdering av stemmer (jf. kap. 2). Det kan imid- 
lertid fort føre til subtile semantiske øvelser å skille mellom narrative, 
narrative accounts, personal stories, personal narrative og personal acco- 
unts. Derfor har jeg vektlagt å tydeliggjøre det epistemologiske formålet 
og prosessen (jf. Cole & Knowles, 2001, s. 19). Når jeg i boka anvender 
begrepet fortelling, er det fortrinnsvis i betydning livsfortelling, som både 
i form og innhold vil variere avhengig av den kontekst den skapes i og for 
(jf. Bourdieu, 2004, s. 92). 

I boka danner intervjusamtalene kilden til klassiske sangeres person- 
lige fortellinger, herunder deres erfaringer, tilværelsestolkninger, tanker, 
følelser, vurderinger og selvoppfatninger forstått i lys av den kontekst og 
posisjon det fortelles ut ifra. Den handlingsbaserte og kroppsliggjorte 
kunnskapen som kommer til uttrykk gjennom informantenes livshisto- 
rier rettet mot sangerlivet spesielt, er refleksive og fortalt i tilbakeblikk. 
Sangerinformantenes livshistorier er med andre ord situert i tid, sosialt 
rom og den individuelle utviklingsprosess (jf. Elder & Shanahan, 1997, 
s. 19). I tråd med forståelsen som er anlagt i boka, betraktes de munt- 
lige historiene som konstruksjoner av biografiske erfaringer fortalt med 
utgangspunkt i nåtid (jf. Fossland & Thorsen, 2010, s. 67). Når sanger- 
informantene forteller sine livshistorier (eller sangerhistorier) og reflekterer 
over veien de har gått fra tidlig barndom fram til intervjutidspunktet, vil 
det som Frønes (2001) er inne på, ikke dreie seg om et forløp, det vil si en 
faktisk handlingsrekke, men om en fortelling som «er en forestilling om 
en handlingsrekke» (s. 112). Denne tråden følger jeg opp i neste delkapittel. 


4.5 Verdien av livshistorier som metodisk 
innfallsvinkel 

Livshistorier utgjør altså grunnlaget for innsamlingen av forsknings- 

materialet. Et vesentlig moment er hvilken verdi livshistorier har som 

forskningsmetodisk innfallsvinkel for å innhente informasjon om klas- 

siske sangeres løpebaner og sosiale praksis. Et utgangspunkt kan være 

begrepet løpebane, som har sin opprinnelse i det latinske currere. Det 
avledete angelsaksiske begrepet curriculum brukes i dag nærmest syno- 
nymt med curriculum vitae for ens profesjonelle livsforløp eller livsløype 
(Snack, 2000, s. 1)” En slik framstillingsform i biografier og kortfattede 
CV-er utgjør også en viktig del av den profesjonelle sangerpraksis. Hver 
enkelt sanger reviderer stadig skriftlige presentasjoner av seg selv i det 
offentlige rom: I konsertprogram, på nettet, i CD-cover, i møter med 
agenter eller oppdragsgivere. Bourdieu (1997) er en av dem som stiller 
seg skeptisk til verdien av livshistorie og biografi som forskningsmetode, 
især selvbiografien. Dette fordi livsfortellingen nettopp har en tendens til 
å nærme seg en slik offisiell framstilling av det private selvet, hvor man 
implisitt og stilltiende aksepterer at livet er en sammenhengende lineær 
prosess med begivenhetene plassert på rekke og rad i en logisk orden.” 
Etter Bourdieus mening har livshistorie blitt et common sense-begrep 
som har sneket seg inn i vitenskapens univers. Bourdieu (1997, s. 79) 
uttrykker følgende om denne såkalte biografiske illusjonen: 


Hvis man taler om en livshistorie, taler man i hvert fald ud fra den forudsæt- 
ning (og dette er bestemt ikke uvæsentligt) at livet er en historie, og at et liv er 
det samme som et sæt af begivenheder i en individuel eksistens opfattet som 
en historie, samt fortællingen af denne historie. Det er præcist det som den al- 
mindelige sunde fornuft, dvs. den daglige sprogbrug hævder. Denne sprogbrug 
beskriver livet som en vej, en rute, en karriere, med en række korsveje (Herkules 
fanget mellem last og dyd) - eller som en vandring, dvs. en færd, et lob, en cur- 
sus, en overfart, en rejse, et forløb i en vis retning, en lineær og ensrettet bevæ- 
gelse fra sted til sted («mobilitet»). I denne beskrivelse ligger altså forestillingen 
om en begyndelse («en start i livet»), nogle etaper på vejen, og et mål forstået 
både som en afslutning og et formål («han skal nok komme frem», betyder jo at 
han nok skal fa succes, at han nok skal fa en strålende karriere) - en afslutning 
på historien. 


81 Curriculum har ifølge Snack (2000, s. 1-2) også blitt et helt sentralt og nærmest synonymt begrep 
innenfor engelskspråklig pedagogisk faglitteratur om det vi Nord-Europa (Norden og Tyskland) 
betegner som didaktikk (undervisningslære). 

82 I Bourdieus arbeider var intervju en sentral metode. I boka The Weight of the World anvender 
Bourdieu (1999) livshistorisk materiale som inneholder svært personlige fortellinger om prob- 
lemer, konflikter og forandringer som preger intervjupersonenes liv i et globalisert samfunn. I 
motsetning til de fleste av Bourdieus arbeider, gir han her de skadelidende ordet, og forsøker 
gjennom deres historier å vise at «en del af den dominans, de lider under, skyldes deres egen 
måde at opfatte deres problemer på» (Hansen, 2009, s. 64). Det var gjennom dette arbeidet at han 
ble spesielt oppmerksom på fallgruvene ved å anvende livshistorier som metode. 

Livet er altså ikke i bourdieusk forstand en fortelling, og leves heller 
ikke etter fortellingens form og mønster hvor begivenhetene utspiller 
seg og systematiseres i kronologisk rekkefølge, med en begynnelse og en 
avslutning som er logisk ordnet (Bourdieu, s. 1997, s. 79-80). For å rett- 
ferdiggjøre en slik sekvensert etappetekning, leter vi etter mening. Men 
det er en kunstig skapt mening, hevder Bourdieu, fordi vi bruker forkla- 
ringsmodeller og leter etter forbindelser som kan forsvare utvelgelsen av 
betydningsfulle begivenheters lineære plassering i et årsaks- virknings- 
forhold (s. 81). Man kan også spørre seg om en slik kausalitetsrelasjon 
hører hjemme i en kvalitativ analyse. I en kritisk analyse må en løpebane 
forstås som en rekke påfølgende posisjoner som inntas av den samme 
aktør (eller av den samme gruppe) i et rom som selv er underlagt en 
uopphørlig transformasjonsprosess (Bourdieu, 1997, s. 87). Vi overser ofte 
det sosiale roms verdi, og glemmer at livsfortellingene (som ikke alltid 
har utspilt seg i den presenterte rekkefølgen) vil variere i både form og 
innhold avhengig av hvor de utspiller seg, hvem de spilles ut på og i hvil- 
ken tilstand mottakeren befinner seg i. 

Med bakgrunn i Bourdieus uttrykte motstand mot livsfortellinger, 
er det relevant å stille seg kritisk til hvordan jeg legitimerer anvendel- 
sen av Flemings (2005) bok som sekundærkilde. Et kildekritisk element 
overfor Flemings biografi vil kunne være at hun presenterer seg selv som 
en svært hardtarbeidende sanger som likevel framstår vellykket til tross 
for all motgang (det var hardt, men jeg var hardere). Et annet aspekt vil 
være at hun ikke framstår kritisk nok til den sosiale verdenen hun er en 
del av. Rimeligvis vil dette ha sammenheng med at Flemings karriere 
var på topp da boka ble utgitt. For ikke å sette karrieren på spill, er det 
sannsynligvis gjort fortløpende vurderinger av hvor langt hun har kun- 
net gå i sine karakteristikker av feltet og dets aktører. Som Hammersley 
og Atkinson (2004) påpeker, ønsker vanligvis forfattere av denne typen 
(kjente musikere, sportsutøvere, artister) «å presentere seg selv i et best 
mulig lys», og med en form for etterpåklokskap som er problematisk 
knyttet til langtidserindring (s. 186). Denne potensielle kilden til «skjev- 
het» gjelder imidlertid alle informantene i studien, med den forskjell at 
de ikke har hatt anledning til å redigere sine livshistorier i etterkant, slik 
Fleming har. 

Selvbiografier er en offentliggjøring av livshistorier, og har som 
dokumenter sine særtrekk. Bourdieu (1997) hevder at jo mer litterær 
livshistorien framstår, jo mindre trolig er det at den er sann. Men selv 
om slike selvbiografier sjelden eller aldri vil handle om de mennes- 
kene vi studerer, og at forfatteren er farget av det publikum biografien 
skrives for, er dette tenkelige misforholdet likevel å betrakte som data. 
Det Fleming (2005) forteller om sine interesser, perspektiver og forut- 
antakelser, er kanskje like viktig som hvor presis eller «objektiv» selv- 
biografien er. Med en viss forsiktighet kan slike selvbiografier brukes 
som grunnlag for sammenligning, mener Hammersley og Atkinson 
(2004, s. 186). Her er det mulig å få informasjon (selv om den er ufull- 
stendig) om grupper og miljøer som det kan være vanskelig å forske 
på direkte. 

Sangerne som deltar i denne studien visste på forhånd at intervjusam- 
talene skulle dreie seg om yrkeskarrieren. Livshistoriene, forstått som 
sosiale konstruksjoner, gjør det sannsynlig at de tilbakeskuende fortellin- 
gene kan være preget av deres nåværende status og posisjon i musikkfel- 
tet, om de har lyktes eller ikke, eller av planer de måtte ha for framtiden. 
De utsnittene og begivenhetene som informantene husker eller framhe- 
ver fra oppveksten, kan derfor bidra til å understøtte og legitimere val- 
gene de har tatt gjennom livet, slik også Mangset (2004, s. 91) er inne på 
i sin undersøkelse. Informantene velger selv måten de ønsker å framstille 
seg selv og sine livshistorier på, og hvilke hendelser, refleksjoner og vur- 
deringer de vil vektlegge eller utelate når de forteller om veien de har gått. 
Fortellingene er altså noe mer enn rene bilder av «virkeligheten» (Frønes, 
2001, S. 126). Folk flest har selektiv hukommelse, og informantene kan 
ha tilpasset sine historier både for meg som samtalepartner og slik at det 
passer i deres eget selvbilde. Dette er et poeng jeg har reflektert over i 
analyse- og tolkningsarbeidet. 

Livshistorier kan være like forledende som de er fascinerende, erfa- 
rer Broady og Palme (1992). Samtidig er det, som Mangset (2004, s. 25) 
påpeker, minst like interessant å studere «den ‘konstruerte biografien og 
karrieren» som «den ‘faktiske (i den grad man kan trekke et slikt skille)». 
Sosiale konstruksjoner av egne biografier betyr ikke, som Mangset (2004, 
s. 91-92) utdyper 

... at informantene «lyver». Men det betyr heller ikke at disse fortellingene re- 
presenterer den eneste og endelige sannheten. Det fins åpenbart et konstruktivt 
aspekt ved disse fortellingene, som er historisk og kulturelt bestemt. Samtidig 
fins det en mer uavhengig virkelighetsbasis utenfor fortellingene, som ikke kan 
reduseres til en ren kakofoni av ulike, mer eller mindre vilkårlige, fortellinger. 


De tilbakeskuende historiene og konteksten de framstilles i uttrykker 
altså noe om hvordan sangerne fortolker seg selv, hvilke erfaringer de i 
nåtid opplever som betydningsfulle for den veien de har gått og hvorfor 
ting ble som de ble. Målet er, som tidligere nevnt, ikke å påvise en «objek- 
tiv sannhet», men å oppnå forståelse (jf. Fossland & Thorsen, 2010, s. 63). 
Når vi har som utgangspunkt at det eksisterer et skille mellom levd liv og 
analyse og muligheter for at det finnes flere utgaver av «sannheten», tas 
den meningsdannelse informantene ilegger sine opplevelser og erfarin- 
ger relatert til kontekstuelle forhold på alvor. I motsetning til den radikale 
konstruktivismen blir informantenes livshistorier slik sett å forstå som 
«moderate sosiale konstruksjoner» (jf. Mangset, 2004, s. 91). Forskeren 
er også å betrakte som medskaper av én av mange versjoner, ikke som 
«nøytral formidler av en faktisk virkelighet» (Ehn & Öberg, 2011, S. 60). 

I tråd med det som er påpekt gjennom kapittelet, er betoningen av å 
trekke veksler på kontekstuelle forhold betydelig i livshistoriestudier. En 
relasjonell metodologi er også nødvendig. Av den grunn har jeg valgt å 
anvende og i noen grad analysere dokumenter, som et ledd i å situere 
sangerinformantenes livsberetninger. Til tross for at det er begrenset med 
statistiske data som angår klassiske sangere spesielt, gir en kombinasjon 
av formelle supplerende kilder likevel grunnlag for komparasjon, blant 
annet mellom sangeres og andre instrument- eller kunstnergruppers vil- 
kår. For å skaffe et fyldigere bilde av sangerpraksisen har jeg kombinert 
kvantitative data og hentet informasjon fra offentlige instanser, utrednin- 
ger, stortingsmeldinger, administrative registerdata/statistikk, studiepla- 
ner og fra forskningsrapporter på kunst- og kulturområdet. Videre har 
jeg benyttet ulike historiske kilder, blant annet faghistoriske bøker, lek- 
sika og ulike nettsider for å skaffe informasjon om forskjellige oppvekst- 
miljø, skoleslag og musikktilbud over et lengre tidsspenn. Bare slik har 
det vært mulig å skaffe overblikk over den klassiske sangens tradisjon, 
sangermarkedet og utdanningssystemets overgripende sosiale strukturer 

til ulike tider. En slik tilnærming har til en viss grad også gjort det mulig 
å avdekke hva som kan forstås som mer eller mindre tilfeldig på et indivi- 


duelt plan, og hva som er konstituerende for sangere som gruppe. 


4.6 En abduktiv prosess 


En praksisteoretisk forståelse av livsløp utgjør den røde tråden i boka. 
Klassiske sangeres løpebaner er mangetydige, og det samme livsløpet 
kan framstilles både som institusjonalisert eller dekonstruert eller som 
«ordnet eller uordnet» (jf. Danielsen, 2001, s. 14). Analysekapitlene er 
strukturert etter en prosessuell inndeling i sangerlivets faser gjennom 
oppvekstår, studietid og yrkesliv (i noen tilfeller pensjonisttilværelsen) 
og overgangene mellom disse. Til grunn for dette ligger en kulturell 
forestilling om ulike aldersdimensjoner knyttet til biologisk, fysiologisk, 
psykologisk og sosial alder som bidrar til å strukturere løpebanene og 
praksisen på bestemte måter. Dette er både teoretisk og empirisk fundert. 
Jeg har ikke fulgt en bestemt «oppskrift», og framstillingsformen er heller 
ikke ensartet. Snarere har jeg forsøkt å følge en framgangsmåte som jeg 
har opplevd hensiktsmessig og i overensstemmelse med studiens formål 
om å utvikle en helhetlig forståelse. For å komme dit, har det likevel vært 
nødvendig å se på de enkelte delene. Her vil jeg understreke at hensikten 
ikke har vært å nå et endepunkt eller en ny enhet. 

Sangerinformantenes forståelser og vurderinger av egne handlinger 
utgjør stor relevans i analysen. Når jeg har valgt å identifisere informan- 
tene med fiktive navn i stedet for å nummere dem, blir de levendegjort 
framfor fremmedgjort. For å underbygge mine forståelser og tolknin- 
ger har jeg anvendt mange sitater fra hver enkelt informant. Slik blir 
det også mulig for leseren å følge med på «hvem» som sier «hva», samt 
å få et inntrykk av den interne konsistensen i livshistoriene (jf. Mang- 
set, 2004, s. 25). Gjennomgående er analysekapitlene organisert slik at 
presentasjon av resultater veksler med analyser og diskusjoner av funn 
i tilknytning til relevant teori. Jeg går imidlertid i varierende grad dypt 
ned i alle teoretiske drøftinger. Denne skjevfordelingen har sammenheng 
med at noen temaer hører inn under en lengre argumentasjonsrekke som 
analytisk strekker seg over flere kapitler, mens noen temaer har en mer 

underordnet funksjon. En grunnleggende framgangsmåte har, som jeg 
snart utdyper, vært å søke både «på langs» og «på tvers» i informante- 
nes livshistorier (jf. Haavind, 2000, s. 174ff). Studien kan derfor betraktes 
som til dels gjennomgripende og til dels temabasert, hvor jeg har pendlet 
mellom helhet og del i analysen. Denne praktiske minivarianten av her- 
meneutikken (jf. Alvesson & Sköldberg, 1994, s. 164) i kombinasjon med 
bruddtenkning har vært et overordnet prinsipp i analysen. Dette har gjort 
det oppnåelig å få øye på faktorer knyttet til muligheter og begrensninger 
i sangerinformantenes løpebaner og praksis, slik det med et refleksivt til- 
bakeblikk kommer til uttrykk i deres livshistorier. 

Informantene forteller om ulike hendelsesforløp helt fra «vugga» fram 
til ulike stadier av yrkeslivet eller pensjonisttilværelsen. De reflekterer 
over veien de har gått slik de har erfart den, og slik de subjektivt opp- 
lever og forstår den i her- og nåsituasjonen. Disse erfaringene er sam- 
menvevd. Her avdekkes også konstituerende faktorer som framstår 
uforutsigbare og differensierte. Fortellingene gir samtidig innsikt i hvilke 
trekk og egenskaper som har gyldighet og som ser ut til å gi adgang til 
og gjennomslagskraft i musikkfeltet. For å få tak på dette, har kunnskap 
om feltets logikk vært vesentlig ved å fastsette de spesifikke kapitalfor- 
mene (jf. Bourdieu & Wacquant, 1996, s. 94). Det innebærer en analyse 
som innlemmer forholdet mellom de sosiale posisjoner (et relasjonelt 
begrep), klassiske sangeres disposisjoner (eller habitus) og deres posisjo- 
neringer, altså de «valg» de gjør innenfor sangerpraksisen (jf. Bourdieu, 
1997, 8. 20). Fordi det klassiske musikkfeltets historie ikke kan reduseres 
til den alminnelige historiske utvikling (jf. Bourdieu & Wacquant, 1996, 
s. 136), er det et poeng at det er vanskelig å oppnå en forståelse av hvorfor 
sangerne sier som de gjør eller handler som de gjør, uten å ha en viten om 
feltet de er plassert i. Klassiske sangere forteller altså fra et utsiktspunkt, 
forstått som en posisjon eller en plassering i feltet, som konstruerer deres 
spesifikke oppfatning av verden og feltet omkring dem. Dette innvirker 
også på analysen av livshistoriene. Ved å legge vekt på den historiske for- 
ankringen, erfaringen og alt som inngår i praksis, blir det en kontekstnær 
analyse (jf. Bourdieu, 1997, s. 62ff). 

Forståelsen er aldri uten forutsetninger, som et tabula rasa. Som jeg 
flere ganger har vært inne på, har jeg med meg en forforståelse: teorier, 

referanserammer, begreper og vurderinger som jeg tolker i lys av og som 
endres i løpet av forskningsprosessen (jf. Alvesson & Sköldberg, 1994, 
s. 165). En alternering mellom helhet og del er også nødvendig for å kunne 
se sangerinformantenes livshistorier inn i en større sosial, historisk og 
kulturell sammenheng. For å styrke det refleksive arbeidet, har jeg tid- 
vis anvendt en tverrfaglig tilnærming.” Ved å velge flere og til dels dis- 
krepante teorier, perspektiv eller begrep, åpner jeg likevel muligheten for 
flere ulike tolkninger. Det at forskningsprosessen verken skal være rent 
teoretisk fundert eller rent empirisk fundert, men en sammensmelting til 
et hele, er i tråd med en bourdieusk tilnærming. Teori og metode, deduk- 
sjon og induksjon kommer i spill (jf. Larsen, 2009, s. 61). Et alternativ er å 
anvende det pragmatiske begrepet abduksjon om denne prosessen. Kort 
fortalt vil en abduktiv prosess i denne sammenheng innebære et dialek- 
tisk samspill mellom induktive og deduktive faser. I likhet med induk- 
sjonen utgår abduksjonen fra det empiriske datamaterialet, men avviser 
ikke teoretiske forforståelser og ligger sånn sett nærmere deduksjonen 
(jf. Alvesson & Sköldberg, 1994, s. 42—43). 

Med en bevegelse på langs i livshistoriene «i ettertankens lys, fra 
episode til episode, fra arena til arena, fra før til nå og tilbake til før» 
(Haavind, 2000, s. 174), har jeg søkt etter den personlige logikken i hver 
enkelt sangers livshistorie. Det vil si de innvendige sammenhengene 
og meningsbærende enhetene i informantenes beskrivelser av veien 
de har gått, valgene de har tatt og hvorfor det gikk som det gikk både 
vokalt, musikalsk og personlig. Slik trer også deres holdninger, verdier 
og preferanser fram. Denne gjennomgripende analysen er hovedsakelig 
konsentrert om sangerlivet, ikke om informantens livsløp forstått som 
totaliteten av deres sosiale livsbaner (jf. Elder & Shanahan, 1997, s. 21). 
Parallelt og vekselvis har jeg beveget meg på tvers i materialet og søkt 
etter «fellestrekk og særtrekk» i livshistoriene, det vil si «en søking både 


83 Tverrfaglighet kan defineres på mange ulike måter avhengig av faglig ståsted, og forståelsen av 
begrepet vil dessuten kunne variere over tid. Ofte anvendes begreper som kryssdisiplinær, mul- 
tidisiplinær, interdisiplinær eller transdisiplinær for å beskrive ulike former for tverrfaglige eller 
flerfaglige forskningsarbeider med en eller flere deltakere. Ut over det som er redegjort for i boka, 
ser jeg ingen grunn til å problematisere disse begrepene ytterligere. 

etter noe annet og etter det samme» (Haavind, 2000, s. 176). Det betyr 
ikke at jeg har vært spesielt opptatt av hvor stor andel av informantene 
som har gjort «sånn eller slik» (jf. Fossland & Thorsen, 2010, s. 195), selv 
om jeg i noen tilfeller har foretatt frekvensopptellinger, for eksempel i 
forbindelse med gjennomsnittsalder ved starttidspunkt for formell san- 
gundervisning (kap. 5.8). Jeg har vært opptatt av hva informantene vekt- 
legger som naturlig eller doksalt, men også av mønstre og tendenser som 
peker i litt ulike retninger. 

Refleksiv forskning innebærer å ha større åpenhet om de beslut- 
ningsprosesser som ligger bak det endelige forskningsproduktet. 
Refleksivitet dreier seg også om å plassere seg selv som medprodusent i 
møte med forskningsmaterialet, innbefattet å ta kritisk stilling til egen 
vanetenkning og forutinntatte meninger (Bourdieu & Wacquant, 1996, 
s. 12-13). Dette krever som nevnt bruddtenkning. En objektivering av 
en kulturell synsvinkel krever betydelig mer enn å påpeke og kritisere 
at kjønn, rase eller sosial bakgrunn har influert på vinklingen og resul- 
tatene av en undersøkelse (s. 61). Sangerpraksisen forløper verken slik 
jeg har konstruert den, eller slik sangerinformantene etterrasjonalise- 
rer den i samtalen med meg som intervjuer. Som Callewaert (2008) er 
inne på, gjør praksisteorien krav på å «medreflektere både den spon- 
tane oplevelse og den teoretiske forklaring og de mulighedsbetingelser, 
som de begge på hver deres måde fortrænger» (s. 17). For å få tak i de 
objektive strukturene (mulighetsbetingelsene) av både konkret og mer 
symbolsk art som kan ligge til grunn for informantenes selvforståelse, 
har jeg gjennom hele analyse- og tolkningsprosessen stilt følgende 
spørsmål til materialet, inspirert av Christophersen (2009, s. 126): 
Hvilke muligheter eller begrensninger virker formende på informan- 
tenes løpebaner og praksis? Herunder: Hvilke sosiale vilkår har formet 
musikkinteressen (sosial bakgrunn, utdanning med mer)? Og videre: 
Hvilke overenskomster; «regler», ritualer, aldersnormer, trosforestillin- 
ger, akseptert oppførsel, tradisjoner, musikalske smaksdommer, tale- 
måter, fortellinger, organiseringsmåter, bygninger og rom kan synes å 
strukturere praksisen på bestemte måter. Med andre ord har jeg søkt 
etter hvilke egne lover som fungerer i praksisen (jf. Bourdieu, 1997, 
s. 94). 

4.7 Etiske hensyn og dilemma 


Refleksivitet er like viktig innenfor etikk som på andre områder av 
forskningsprosessen (Hammersley & Atkinson, 2004, s. 315). Bruk av 
livshistorier som metode inneberer utfordringer fordi kravet om ano- 
nymisering kan være vanskelig å ivareta pa en fullgod måte. Intervjuene 
blir ofte svært personlige, hvor deltakerne åpent deler av sine erfaringer, 
følelser, refleksjoner og vurderinger. Her står jeg overfor et dilemma, 
fordi hensynet til informantene alltid må gå foran ønsket om å oppnå 
økt innsikt. Retningslinjene er klare, men det blir likevel en vanskelig 
balansegang mellom det å ivareta informantenes autonomi, identitet og 
integritet og på samme tid ivareta studiens formål og problemstillinger. 
Om livshistorier som metode skriver Goodson og Sikes (2001) at det kan 
være «extremely difficult, if not impossible, to guarantee total anonymity 
without substantially altering accounts» (s. 92). Hvis anonymiseringen 
krever endringer av en slik art at arbeidet ikke lenger kan betraktes som 
livshistorier, oppstår det altså et motsetningsforhold mellom det som 
synes metodisk rett og det som framstår etisk rett å gjøre. 

Livshistorieintervjuet kan ligne en vanlig samtale, «men er det ikke» 
(Fossland & Thorsen, 2010, s. 180). Fordi forskeren styrer intervjuet og er 
beslutningstaker i alle ledd av intervjusituasjonen, oppstår det gjerne et 
asymmetrisk maktforhold mellom forsker og informant. Som en av flok- 
ken har jeg fått en unik tilgang til sangernes livsverden (jf. Kvale, 1997, 
s. 72-74). Når informantene deler svært personlige opplevelser og infor- 
masjon, får dessuten enkelte deler av intervjumaterialet et «terapeutisk 
preg», noe som fordrer at det «behandles med ekstra omhu» (jf. Kleppe 
et al., 2010, s. 37). Samtidig gir slike følelsesladede fortellinger et viktig 
innblikk i informantenes forståelse av sentrale trekk ved løpebanene, 
feltet og praksisen. Et vesentlig spørsmål er jo nettopp hvilke konse- 
kvenser det får for de involverte når «forskeren trer inn i andre men- 
neskers private liv og rapporterer om dette for verden» (Ehn & Öberg, 
2011, S. 67). 

De dialogisk pregede intervjuene fant sted innenfor et miljø jeg selv 
tilhører, og jeg opplevde at den sosiale avstanden i liten grad var redu- 
sert. Informantene er sangere som er vant til å stå i sentrum, både på 
og utenfor scenen i større eller mindre utstrekning, og som har et rikt 

dramaturgisk erfaringsrepertoar å høste fra, vant som de er til å leve seg 
inn i andre menneskers liv og skjebner foran et publikum. Ikke over- 
raskende er anvendelsen av humor, ironi, sarkasme, karikering og paro- 
diering med noen få unntak gjennomgående i deres fortellinger. De 
dramatiserte og humoristiske framstillingene som tidvis dukker opp, 
kan sies å være en gjengs måte å kommunisere på som for veldig mange 
ligger nært opp til en type hverdagsspråk i feltet. Her inngår også et tyde- 
lig kroppsspråk med gester og mimikk som på mange måter kan sies å 
henge sammen med sangerens sceniske framtredelsesformer. Ikke slik å 
forstå at informantenes framtoning opplevdes påtatt, snarere «naturlig» 
ut ifra settingen. Det er også mulig at slike talemåter trer tydeligere fram i 
intervjusituasjoner hvor forskeren har inngående kunnskap om feltet, og 
er fortrolig med de kulturelle kodene som sirkulerer. Personlige relasjo- 
ner og personlig uttrykk og stil er nettopp, i bourdieusk forstand, «sen- 
trale konstitutive trekk ved kunstfeltet» (Kleppe et al., 2010, s. 37). 

I de skandinaviske landene er de klassiske sangermiljøene nokså små 
og oversiktlige. De fleste informantene lar seg lett finne med noen enkle 
søk på internett. I denne studien, hvor informantene deler livshistorier 
som strekker seg over hele sangerlivet, oppstår uunngåelig et dilemma 
mellom det å ta hensyn til sangerinformantenes anonymitet og det å ta 
hensyn til at resultatene ble framstilt på en måte som «oppfyller kravene 
til både pålitelighet og etterprøvbarhet» (Thagaard, 2009, s. 27). Samtidig 
vil en vurdering av studiens kvalitet, avhenge av om jeg har opptrådt på 
en etisk forsvarlig måte. Her er med andre ord mange hensyn å ta. Hvis 
jeg skulle ha overholdt de forskningsetiske retningslinjene om anony- 
misering i strengeste forstand, måtte jeg i stor grad ha utelatt opplysnin- 
ger om sangerinformantenes stemmekategorier/stemmefag kombinert 
med alder, bosted (by/bygd), utdanning og sangerstatus (lokalt, regi- 
onalt, nasjonalt, internasjonalt). Dette er kriterier som ligger til grunn 
for utvalget. Uten disse opplysningene ville problemstillingen med sine 
forskningsspørsmål ikke latt seg besvare, slik jeg ser det. Når det er sagt, 
har jeg etter beste evne og fortløpende foretatt avveininger og justerin- 
ger for å trygge informantenes anonymitet så langt det har latt seg gjøre. 
Jeg har også fått konfidensiell informasjon som jeg ikke har benyttet 
meg av. 

Ut over å gi informantene fiktive navn (se 4.8) har jeg, med unntak av 
noen operahus, i liten grad oppgitt stedsnavn eller navn på institusjo- 
ner og musikalske arenaer som kan kobles til enkelthendelser eller annen 
sensitiv informasjon som framgår i livshistoriene og fortellingene om 
sangerpraksisen. Svensk og dansk språk og norske dialekter er normali- 
sert til bokmål. Fødselsår er i liten grad oppgitt. I mange tilfeller har jeg i 
stedet for å oppgi årstall, relatert hendelser og situasjoner til kronologisk 
alder. Likevel kan jeg ikke være helt sikker på at dette er nok til å skjule 
informantenes identitet. Jeg kan heller ikke være sikker på at identiteten 
til personer og institusjoner informantene forteller om, forblir anonyme. 
Dette er en vanskelig navigering, hvor jeg som forsker må ta det hele og 
fulle ansvaret. 

Etikk dreier seg også om hvilke temaer jeg har vektlagt, hvilke temaer 
jeg har plassert i bakgrunnen, og kanskje aller helst de temaer eller 
omstendigheter jeg har utelatt av hensyn til ivaretakelsen av informan- 
tenes integritet. Med dette følger også et prinsipp om at de sitater jeg har 
valgt å presentere i boka i størst mulig grad framhever sentrale tendenser 
som oppleves relevant for informantene som gruppe (jf. Thagaard, 2009, 
s. 229). Videre vil etikk dreie seg om å reflektere over hvordan mitt eget 
blikk har formet oppfattelsen av feltet og sangerpraksisen. Når jeg selv 
har kjent på kroppen og erfart feltet innenfra, ligger det en fare i at jeg 
ikke evner å vurdere hva som er etisk forsvarlig til enhver tid og i enhver 
situasjon på en god nok måte. For eksempel kan visse handlemåter kunne 
framstå «naturlig» for meg som innenfraperson, mens en utenfraperson 
kanskje vil mene at jeg har beveget meg over en usynlig grense. 


4.8 Hvem er profesjonelle klassiske sangere? 


Det er ikke det entydige i konstitueringen av klassiske sangeres løpebaner 
og praksis jeg har vært ute etter å undersøke, snarere det tvetydige og 
bevegelige, og det som eventuelt kan generaliseres på bakgrunn av dette 
(jf. Haavind, 2000, s. 175). For å skaffe mest mulig fyldige beskrivelser og 
helhetlig kunnskap i tråd med studiens formål, er den strategiske utvel- 
gelsen av profesjonelle klassiske sangerinformanter basert på hensikts- 
messighet og variasjon. Jeg skal i det følgende presentere informantene og 

utdype de kriterier som er lagt til grunn for utvalget. Dette har betydning 
for empirien boka bygger på. Delkapittelet avrundes med en diskusjon 
om hvordan begrepet «profesjonell sanger» — et av de sentrale strids- 
spørsmål i feltet — legitimeres i studien. 

De 14 sangerinformantene er strategisk valgt ut fra kriterier jeg har 
ansett som hensiktsmessige og som har hatt et klart mål; det Patton 
(1990) kaller purposeful sampling. Logikken og kraften som genereres 
ved et hensiktsmessig utvalg er informasjonsrike tilfeller som gjerne gir 
betydelig kunnskap knyttet til temaene som står sentralt i undersøkelsen 
(s. 169). Det er åpenbart at målet ikke har vært extreme eller deviant case 
sampling. Dette kunne være svært vellykkede klassiske sangerne i global 
målestokk. Unntaket er Renée Fleming, som representerer toppsjiktet av 
klassiske sangere i sin generasjon, og tilhører sånn sett den «celebre ver- 
den» (jf. 1.3). Samtidig er sangerverdenen et relasjonelt univers. Alle som 
tar del i dette universet deler også en praktisk kunnskap som binder akto- 
rene og feltet sammen, uavhengig av hvilken posisjon hver enkelt sanger 
innehar. De ekstreme eller avvikende tilfellene (jf. Patton, 1990, s. 169) er 
heller ikke representert, ved at de i motsetning til toppsjiktet av sangere, 
er de «fullstendig mislykkede». Forstått i denne sangerkonteksten, er det 
ikke den store elendighet, den som er synlig for enhver, som har vært i 
søkelyset (jf. Bourdieu 1999b; Hansen, 2009). Snarere er det den lille elen- 
dighet som har vært gjenstand for undersøkelsen, den som finnes over- 
alt i det sosiale rom. For å forstå sosiale fenomen, er det ifølge Bourdieu 
(1999b) her det er viktigst å rette søkelyset. Det betyr at jeg i studien har 
vektlagt en rekrutteringsstrategi som etter min oppfatning og forforstå- 
else speiler den gjengse sangerpraksisen over tid. 

Klassiske sangere kan i utgangspunktet forstås som en homogen 
gruppe. Men i alle sosiale felt (slik som i musikkfeltet) og i alle sosiale 
praksiser finnes det i bourdieusk forstand ulikheter og posisjoner som 
står langt fra hverandre. Med visse modifikasjoner har det i denne stu- 
diens sammenheng svart til en utvelgelse basert på det Patton (1990, 
s. 172) kaller maximum variation sampling. Ambisjonen har vært å ta 
utgangspunkt i eksempler som skiller seg fra hverandre blant annet rela- 
tert til alder, kjønn, bosted og oppdragsfrekvens. Jeg prioriterte et utvalg 
av sangerinformanter med lang fartstid og erfaring fra feltet. Studenter 

og nyutdannede kunstnere, herunder instrumentalister og sangere, er 
i større grad dokumentert gjennom andre empiriske undersøkelser fra 
2000-tallet (jf. kap. 1). Basert på egen forforståelse av vesentlig variasjon i 
det klassiske vokalfeltet, ble følgende kriterier lagt til grunn for utvalget av 
sangerinformanter: 1) ulike stemmetyper/stemmefag; 2) aldersspredning; 
3) differensiert oppdragsfrekvens (ulike grader av frilansaktivitet, heltid 
eller deltid); 4) geografisk spredning med hensyn til bosted ved intervju- 
tidspunktet. I tillegg la jeg vekt på at informantene skulle ha 5) variert 
utøvende erfaring med tanke på oppdragenes art, både i lokal, nasjonal 
og/eller internasjonal kontekst. Jeg stilte også som krav at 6) minst én 
av informantene skulle være fast ansatt ved et operahus og 7) at flere av 
informantene skulle ha erfaring med ensemblesang på profesjonelt nivå. 
Hva et profesjonelt nivå innebærer, er også et stridsspørsmål som løftes 
fram flere steder i analysen. 

I følgende oversikt (tabell 1) presenteres informantene med de fiktive 
navnene de har fått tildelt og i henhold til noen av de nevnte kriteriene 
jeg satte opp for utvalget. Her har jeg også lagt til oppvekststed (by eller 
bygd) som ikke inngikk i kriteriene for utvalget, men som har vist seg å 
ha betydning for løpebanene. 


Tabell 1. Presentasjon av informanter 


Fiktivt 
navn 


Alder Stemmekategori a) Utøvende virksomhet ved 
v/intervju- v/intervju- intervjutidspunkt 
tidspunkt tidspunkt 


Oppvekststed, 
nåværende 


b) Tidligere utøvende virksomhet bosted 


Kirsten 65 år a) Pensjonist 


b) Frilans, deltid, nasjonalt/ 
internasjonalt, solis 


Mezzosopran By, by 


Bjørn 63 år Bass a) Frilans, deltid, nasjonalt/ Bygd, bygd 


b) 


internasjonalt, solis 


Frilans, deltid, nasjo 
internasjonalt, solis 


, ensemble 


nalt/ 
, ensemble 


Stian 58 år 


Tenor 


VY 


a 
b) 


Pensjonist 


Fast ansatt korist, o 
Skandinavia. Frilans 


perahus i 


heltid, solist, 
nasjonalt/internasjonalt 


Bygd, by 


Ingrid 54 ar 


Sopran 


a 
b) 


VY 


Pensjonist/frilans, deltid, solist 


Fast ansatt solist, operahus i 


Skandinavia. Frilansoppdrag 
nasjonalt/internasjonalt 


By, by 

Fiktivt Alder Stemmekategori a) Utøvende virksomhet ved Oppvekststed, 
navn v/intervju- v/intervju- intervjutidspunkt nåværende 
tidspunkt tidspunkt b) Tidligere utøvende virksomhet — Posted 
Brage 46 år Baryton a) Frilans, heltid, nasjonalt/ By, by 
internasjonalt 
b) Frilans, heltid, solist, ensemble 
Gitte 45 år Sopran a) Frilans, heltid, nasjonalt/ By, by 
internasjonalt, solist, ensemble 
b) Frilans deltid/fast ansatt, 
nasjonalt/internasjonalt, solist, 
ensemble 
Julia 44 år Mezzosopran a) Frilans, deltid, nasjonalt, solist/ Bygd, by 
ensemble 
b) Frilans, deltid, nasjonalt, solist/ 
ensemble 
Henrik 43 år Tenor/baryton a) Frilans, deltid, regionalt, solist/ By, by 
ensemble 
b) Frilans, deltid, regionalt, solist/ 
ensemble 
Synnøve Al år Sopran a) Nylig avsluttet karriere Bygd, by 
b) Frilans, deltid, nasjonalt/lokalt, solist 
Tone 40 år Sopran a) Frilans, heltid, nasjonalt, solist Bygd, by 
b) Frilans, heltid, nasjonalt solist/ 
ensemble 
Hedda 39 år Sopran a) Frilans, heltid, nasjonalt/ By, by 
internasjonalt, solist 
b) Frilans, heltid/fast ansatt, 
nasjonalt/internasjonalt, solist 
Solveig 38 år Sopran a) Frilans, heltid, regionalt, solist, By, by 
ensemble 
b) Frilans, heltid, nasjonalt, solist, 
ensemble 
Andreas 35 år Tenor a) Frilans, heltid, nasjonalt/ Bygd, bygd 
internasjonalt, solist, ensemble 
b) Frilans, deltid, regionalt, solist, 
ensemble 
Petter 35 år Tenor a) Nylig avsluttet karriere By, by 


b) Frilans heltid/fast ansatt, 
nasjonalt/internasjonalt, solist, 


ensemble 


Informantene hadde sine oppvekstår til ulike tider: Kirsten og Bjørn vok- 


ste opp på 1940- og 50-tallet, Stian og Ingrid på 1950- og 60-tallet, Brage, 


Henrik, Julia, Gitte på 1960- og 70-tallet og Tone, Synnøve, Solveig, 

Andreas, Hedda og Petter på 1970- og 80-tallet. Når det gjelder oppdrags- 
frekvens er sangerlivet ustabilt. I denne type oversikt er det ikke mulig 
å gi et nøyaktig bilde som synliggjør endring over tid. Når det gjelder 
kriteriet om erfaring fra ensemblesang, har ti informanter vært aktive 
i større eller mindre grad i dette forskjelligartede vokale landskapet i 
voksen alder. Det må også nevnes at to av informantene hadde sine opp- 
vekstår i henholdsvis Sverige og Danmark. De mange ulike faktorene har 
gitt noen utfordringer i arbeidet med å kontekstualisere informantenes 
livshendelser og opplevelser i tid og sted. Her har jeg derfor gjort et valg, 
og lagt mest vekt på utviklingstrekk i det norske samfunn. For en mer 
utfyllende diskusjon om hvordan dette kan ha innvirket på analysen, se 
Strøm (2018). Når det er sagt, divergerer disse to informantenes fortellin- 
ger i liten grad fra de norske informantenes beskrivelser av muligheter 
og begrensninger knyttet til sosiale og kulturelle forhold i barne- og ung- 
domsårene. Og selv om musikklivet i Norge fram til 1970-årene lå på et 
beskjedent nivå i forhold til resten av Europa (Nesheim, 2001, s. 39), har 
kulturpolitikken i Norden vært mer preget av velferdspolitiske likhets- 
idealer enn i de fleste andre land (Mangset, 2012, s. 6). I ung voksen og 
voksen alder har omtrent halvparten av informantene tatt videreutdan- 
ning og/eller hatt sangoppdrag og engasjement i utlandet, fortrinnsvis i 
Europa. Flere av informantene har også tidvis bodd i utlandet. Slik trek- 
kes internasjonale forhold inn i analysen i forbindelse med studietid og 
yrkesliv, delvis uavhengig av oppvekststed og hjemland. 

Utvalget av klassiske sangerinformanter som jeg med en samle- 
betegnelse har kalt profesjonelle, er problematisk. Hvem som kan define- 
res som kunstner (artist) kan vanskelig ses isolert fra hva som til enhver 
tid skal defineres som kunst eller ikke-kunst på musikkens område 
(jf. Becker, 1982, s. 36). Historisk sett har den klassiske sangen hatt en 
dominerende posisjon i det vokalkulturelle landskapet (jf. kap. 2), men det 
å være klassisk sanger er ikke ensbetydende med det å være profesjonell. 
Begrepets mening er sterkt omdiskutert, og et av de vesentligste strids- 
spørsmål i kunstfeltet dreier seg nettopp om hvor grensene går mellom 


84 Det engelske ordet artist har flere konnotasjoner enn det norske begrepet «kunstner», som ofte 
assosieres med det smale kulturbegrepet eller den høye kunsten (jf. 2.7). 

profesjonell kunstner og amatør (Becker, 1982; Heian et al., 2008). En slik 
diskusjon vil i dag kunne gjelde alle musikalske sjangre, men her er det 
den klassiske sjangeren som er i søkelyset. Hensikten er å synliggjøre og 
diskutere de verdiladete og relasjonelle aspekter som ligger til grunn for 
en slik avgrensning knyttet til det strategiske utvalget av informanter. Stu- 
dien er plassert utenfor profesjonsområdet (jf. 1.6), noe som understreker 
kompleksiteten ved det tvetydige og mangslungne som knytter seg til flere 
nivåer i dette forskningsarbeidet.” Til syvende og sist blir det et spørsmål 
om det i det hele tatt er mulig å komme fram til noen entydig definisjon, 
og ikke minst et spørsmål om hvem som skal ha definisjonsmakten. 

I motsetning til profesjonsutdanningene som leder fram til et spesi- 
fikt yrke, byr musikkutdanningene og musikkfeltet «på et langt større 
mangfold av kunstneriske eller kunstrelaterte arbeids- og yrkesmu- 
ligheter», og omslutter dermed studenter med ulike yrkes- og karrie- 
reambisjoner (jf. Mangset, 2004, s. 234). For sangerne som ikke har fast 
heltidsansettelse i et operahus, kan det ut over ren utøvende virksomhet 
i et profesjonelt kor eller som distriktsmusiker dreie seg om en stilling 
som musikklærer i grunnskolen, sanglærer i kulturskole, videregående 
skole og/eller folkehøgskole, sangpedagog og/eller forsker i universitets- 
og høgskolesektoren og ulike typer produsentarbeid — for å nevne noen 
varianter. Relatert til den utøvende vokalutdanningen, kan seleksjons- og 


85 Til de klassiske profesjoner regnes medisin, juss og teologi (og muligens ingeniører). I Norden er 
profesjonalisering som følge av vekst i den offentlige sysselsettingen et av de mest karakteristiske 
kjennetegn i utviklingen av velferdsstaten og det moderne samfunn (Blom, 2007). For å dekke 
behovet for kvalifisert arbeidskraft og for å fylle alle offentlige funksjoner i velferdsstatens yrker, 
fikk vi en vekst i gamle utdanninger og etablering av nye profesjonsutdanninger. Særegent for 
disse yrkene er «at de både former og formes gjennom tilknytningen til velferdsstaten» (8. 17). 
I tillegg til de klassiske yrkesprofesjoner kan profesjoner i en bredere forståelse være yrker som 
tannlege, veterinær, lærer, sykepleier eller psykolog (Grimen, 2008, s. 71), ofte også kalt semipro- 
fesjoner. Profesjoner er politisk konstituerte yrker med enerett eller jurisdiksjon over spesifikke 
arbeidsoppgaver (Molander & Terum, 2008, s. 18) og samfunnsmandatet er å yte profesjonelle 
tjenester som skal komme noen i samfunnet til gode (Grimen, 2008, s. 71). Profesjoner skiller seg 
fra andre yrkesgrupper ved at de forvalter en bestemt type kunnskap. Yrkesutøverne forventes 
å ha ekspertkunnskap (vitenskapelig, teoretisk og praktisk kunnskap) som er opparbeidet gjen- 
nom formaliserte utdanninger rettet mot spesifikke yrker (Grimen, 2008, s. 71). Profesjonenes 
status, autoritet og autonomi er fundert i ekspertisen (Smeby, 2008) men er avhengig av at yrke- 
sutøverne opererer som en profesjonell sammenslutning. Profesjonaliseringsprosesser er derfor 
uløselig knyttet til arbeidsdeling og er betinget av at yrkesutøverne ikke opptrer på vegne av seg 
selv, men som et kollektiv, på vegne av sin yrkesstand (Molander & Terum, 2008, s. 19). 

sorteringsfunksjonen sies å være svært virksom ved inngangsporten til 
og underveis i studiene, mens seleksjons- og sertifiseringsmakten ved 
utgangsporten er mer begrenset (jf. Mangset, 2004, s. 75, 234). Nar de 
uteksaminerte sangerkandidatene entrer arbeidsmarkedet, er det blant 
annet gjennom opparbeidede nettverk, sangkonkurranser og prøvesang 
at utvelgelsen finner sted (se kap. 8). Det er ikke eksamenspapirene, men 
den kunstneriske kvaliteten, altså det som presteres på scenen eller i 
prøvesituasjoner, som til enhver tid blir avgjørende. Dette i kombinasjon 
med en rekke andre faktorer som etter min mening ofte undergraves både 
i praksisfeltet og i vitenskapelig sammenheng, noe forskningsmaterialet i 
denne studien synliggjør. I motsetning til profesjonsyrkene og andre mer 
regulerte yrker, har ikke profesjonelle sangere beskyttet yrkesstatus med 
enerett til å synge i det offentlige rom, for å sette det litt på spissen. 

Vokalfeltet er utstrakt og bebodd av korsangere, ensemblesangere og 
solister eller en kombinasjon av disse innen en rekke ulike musikksjan- 
gre. Vi kjenner også til motto som «Alle kan synge» eller «Hele Norge 
synger», og TV-program som X-faktor og Idol. I prinsippet kan egent- 
lig «hvem som helst bli, være eller kalle seg både kunstner, musiker og 
sanger» (Simonsen, 2010, s. 10). Dette star i sterkt kontrast til profesjons- 
utøverne som gjennom sin yrkesutdanning har ervervet en kunnskap 
som kategorisk skiller dem fra ufaglærte og andre profesjonelle (Grimen, 
2008; Smeby, 2008). Den allmenne oppfatningen er at profesjonelle yrkes- 
utøvere «har sitt levebrød fra dette yrket» (Simonsen, 2010, s. 10). Dersom 
dette kriteriet alene skulle gjelde i det klassiske vokalfeltet, ville vi hatt 
svært få profesjonelle sangere, fordi det utdannes langt flere enn det finnes 
arbeidsoppgaver og stillinger i markedet (s. 44). Dette er et generelt trekk 
ved hele kunstnerbefolkningen, også internasjonalt. Fordi kunstfeltet 
preges av en diskrepans mellom tilbud og etterspørsel (jf. Menger, 2006), 
er det, slik Heian et al. (2008, s. 18) uttrykker, mange «svært lovende og/ 
eller anerkjente kunstnere» som bruker mye arbeidstid til andre sysler 
enn de rent kunstneriske uten å miste status som profesjonelle kunstnere 
av den grunn. Å være profesjonell kunstner eller sanger må dermed knyt- 
tes til andre kriterier, blant annet kunstnerisk kvalitetsnivå. 

I vokalfeltet er det, og kanskje særlig i den utstrakte og allsidige korsan- 
gen, ofte «glidende overganger uten klare skiller mellom det amatørbaserte 

og det profesjonelle» (Simonsen, 2010, s. 10).*° Mange sangere kan være 
dyktige amatører. Når amatørbegrepet anvendes, markerer det likevel 
en avstand til de profesjonelle. Slik skapes et skille mellom profesjonelle 
og ikke-profesjonelle som avgrenser og gir begrepene meningsinnhold 
(jf. Solhjell & Øien, 2012). Men hva slags meningsinnhold er det her snakk 
om? Amatør og profesjonell er på ingen måte nøytrale begreper, men 
bærere av høyst ulik symbolsk kapitalverdi (Bourdieu, 1996).” Betyr det 
at jeg implisitt har foretatt en form for bedømmelse som plasserer både 
informantene og meg selv «innenfor»? Dette er på ingen måte uproble- 
matisk, blant annet knyttet til hvem som skal ha definisjonsmakten, slik 
jeg innledet med. 

Svært mange kultursosiologiske og kulturøkonomiske undersøkelser 
(bl.a. Heian et al., 2008; Karttunen, 1998; Melldahl, 2012; Menger, 2006; 
Steiner & Schneider, 2013), foretar relevante diskusjoner på basis av åtte 
kriterier som Frey og Pommerehne (1989, s. 146-147) har lagt til grunn 
for å avgjøre hvem som skal regnes som kunstnere. Knyttet an til klas- 
siske sangere spesielt, har jeg valgt å ta utgangspunkt i disse kriteriene for 
ytterligere å løfte fram bristen mellom subjektive oppfatninger og objek- 
tive betingelser (jf. Melldahl, 2012, s. 175).** Graden av profesjonalitet er 
imidlertid bare et av mange paradokser som gjør det vanskelig å ringe 
inn kunstnernes virksomhet (s. 168). 


86 Helt siden debatten om å etablere et eller flere profesjonelle kor i Norge startet i 1992, har det 
ifølge Simonsen (2010, s. 9), foregått en intens diskusjon hvor begrepet profesjonalisering har 
vært forstått og brukt forskjellig i ulike sammenhenger. På den ene siden har det handlet om 
den enkelte sangers ferdighetsnivå, og på den andre siden ensemblets eller korets kollektive 
nivå. Men disse to nivåene for profesjonalitet faller etter Simonsens undersøkelse ikke nød- 
vendigvis sammen: «Summen av individuell profesjonalitet blir ikke uten videre til profesjon- 
alitet på et kollektivt nivå. Et kor kan bestå utelukkende av sangere som ut fra all rimelighet må 
betegnes som profesjonelle uten at det gjør koret i seg selv til et profesjonelt kor» (s. 10). Se også 
kapittel 9.7. 

87 Betegnelsen amatør har sitt utspring i det latinske ordet amare, som betyr å elske. I Store norske 
leksikon (2020) heter det at en amatør er «en person som dyrker kunst, vitenskap eller idrett uten 
å ha det som levevei; kunstelsker, i motsetning til kunstneren av fag; i dagligtale en begynner, 
fusker i faget, legmann eller selvlært» (Persvold, 2020). 

88 Jeg gjengir her den norske oversettelsen av de åtte kriteriene Bruno S. Frey og Werner W. 
Pommerehne (1989, s. 146-147) har utarbeidet for å kunne avgjøre hvem som kan anses å være 
kunstner, hentet fra Heian et al. (2008, s. 20). 

Frey og Pommerehnes (1989) første kriterium, punkt 1) den tid som 
brukes på kunstnerisk arbeid, er et forhold som er vanskelig å vurdere 
og som derfor sjelden tas i bruk i praksis (jf. Steiner & Schneider, 2013). 
Dessuten er det ofte et stort misforhold mellom den tid som brukes på 
kunstnerisk arbeid og det som vises på lønnskontoen. Derfor blir også 
punkt 2) inntekt opptjent på kunstnerisk arbeid litt tilfeldig. I henhold 
til Steiner og Schneider er dette et kriterium som gjerne appellerer til 
økonomer, fordi det hviler på en type objektiv vurdering av marke- 
det. Samtidig er det nettopp dette kriteriet som skaper størst uenighet 
(s. 231-232). Hvor skal for eksempel den nedre grensen for inntjening 
gå med tanke på at noen tjener svært lite på sin utøvende virksomhet i 
lengre perioder av sangerlivet, og at størsteparten av inntekten dermed 
kommer fra annet arbeid? Ofte kan det også være komplisert å få tilgang 
til data (se Heian et al., 2008). Hvis jeg hadde ønsket å anvende et slikt 
kriterium, måtte nødvendigvis inntektsgrensen fra kunstnerisk arbeid 
ha vært satt lavt, siden formålet er å favne inn et heterogent utvalg. Som 
vi senere skal se, vil slike økonomiske premisser i et bourdieusk per- 
spektiv dessuten kunne betraktes som et miskjent kriterium sett fra 
innsiden av kunstfeltet. 

De tre neste punktene dreier seg om andres oppfatninger av hvem som 
er kunstner (Heian et al., 2008, s. 19). Frey og Pommerehnes (1989) punkt 
3) den anerkjennelse vedkommende har som kunstner blant publikum, 
framstår som et lite formålstjenlig kriterium. Publikumsoppslutning, 
CD-salg (eller som i dag: antall strømminger på Spotify) og antall treff på 
YouTube vil i noen sammenhenger (og i enkelte musikksjangre/musikk- 
bransjer mer enn andre) kunne fortelle noe om en sangers popularitet, 
men en slik kvantifiserbar faktor er ikke hensiktsmessig her. Et annet 
poeng er hvorvidt publikum, det være seg enkeltpersoner eller en større 
forsamling, bebor den symbolske makten til å gi en slik type anerkjen- 
nelse. Og når det gjelder mediers oppmerksomhet, er den nærmest fravæ- 
rende når det kommer til den klassiske musikkbransjen (se 8.8). 

De neste to punktene: 4) den anerkjennelse vedkommende har blant 
andre kunstnere og 5) kvaliteten på det kunstneriske arbeidet som utfø- 
res, er særdeles problematisk å operasjonalisere. Samtidig er det nettopp 
disse kriteriene som etter min oppfatning gjør seg sterkest gjeldende i 

musikkfeltet, sammen med punkt 9, som jeg snart kommer til. Et alter- 
nativ kunne ha vært å velge informanter basert på fordelingen av stat- 
lige stipender og garantiinntekter. Som Heian et al. (2008) er inne på, vil 
utvalget som vurderer stipendsøknader under Statens kunstnerstipend i 
praksis avgjøre «hvem som faller innenfor og utenfor definisjonen av 'pro- 
fesjonell kunstner» (s. 19). I studien har jeg ikke sirklet inn de få sangerne 
som mottar eller har mottatt kunststipend eller andre støtteordninger fra 
staten gjennom Kulturrådet og andre typer stipend eller prispenger. Da 
ville det ikke lengre dreie seg om et hensiktsmessig utvalg basert på vari- 
asjon. Det utelukker imidlertid ikke at flere av informantene på et eller 
annet tidspunkt har mottatt en slik støtte. 

Om jeg hadde vektlagt kriterium 4 og 5 (over) basert på egne bedøm- 
minger og uten en diskusjon, ville jeg ha gitt meg selv en definisjonsmakt 
som kunne ha fått store følger for denne studiens troverdighet. Dette 
knytter seg til min posisjon som innenfraperson, og til dobbeltrollen som 
sanger og forsker. Jeg foretar selvsagt ingen innbyrdes rangering av san- 
gerne i denne studien. Min oppgave er snarere å forstå hvordan sanger- 
informantene selv opplever definisjonsmakten (jf. Solhjell & Øien, 2012). 
Det er jo også slik at ting ikke er statisk, de endres over tid. Likevel skal 
jeg ikke underkjenne at jeg som deltaker i vokalfeltet anerkjenner og deler 
de verdier som bor der. Det vil også innebære at jeg har en viss formening 
om hvem som er eller har vært «innenfor», og også hvem som står «uten- 
for». Men en slik subjektiv vurdering vil neppe kunne kalles en adekvat 
måte å definere det profesjonelle i denne sammenheng. Slike skjønns- og 
vurderingsspørsmål om sangfaglig kvalitet og andre kunstneriske kvali- 
teter vil det dessuten alltid finnes delte meninger om. Dette er et nokså 
gjennomgående poeng i denne studien. Anerkjennelse er, som Solhjell & 
Øien (2012) påpeker, en «relasjonell størrelse». Det dreier seg til syvende 
og sist «om rangering og om rangerende evne, det vil si også om makt» 
(s. 28). 

I undersøkelser av norske kunstneres vilkår har et viktig operasjonelt 
kriterium i henhold til Heian et al. (2008, s. 20) vært ytre kjennetegn 
som 6) medlemskap i en organisasjon for kunstnere. Mange sangere, men 
ikke alle, er organisert i en profesjonell sammenslutning gjennom den 
frivillige yrkesorganisasjonen Creo på grunnlag av en felles kunnskap 

og etikk hos medlemmene (jf. Svensson, 2008).* Imidlertid foretas det 
ingen «streng faglig-kvalitativ seleksjon av potensielle medlemmer» 
(jf. Heian et al., 2008, s. 20). Alle som har inntekt fra kunstneriske eller 
kunstpedagogiske yrker, eller virksomheter med tilknytning til dette, 
er velkomne. Det er også fullt mulig å stå utenfor en slik kunstnerorga- 
nisasjon og likevel være en anerkjent kunstner. Og ting endres over tid. 
Derfor blir et slikt kriterium for å definere hvem som er profesjonelle 
sangere både problematisk og utilstrekkelig. Også innad i et forbund vil 
det være store interessemotsetninger, især hvis mange yrkesgrupper er 
representert.” Et vesentlig kriterium er derimot 7) formell utdannelse 
som kunstner. Likevel er det slik at det finnes klassiske sangere som ikke 
har en formell sangutdanning, noe to av heltidssangerne som er med i 
denne studien bidrar til å belyse. Heian et al. (2008) påpeker dessuten 
at det står «strid om hvilke utdanninger som holder tilstrekkelig høy 
kvalitet til å bli anerkjent som profesjonelle kunstutdanninger» (s. 19). 
Jeg var tidligere inne på at det finnes mange veier til en utøvende sanger- 
karriere, og en rangering av utøvende musikkutdanninger vurderer jeg 
ikke som formålstjenlig i denne studiens sammenheng. Det utelukker 
likevel ikke at sangerinformantene har sine helt personlige oppfatninger 
av hvilke utdanninger som gir mest prestisje, herunder også hvilke san- 
glærere som har best ry. 

Det siste kriteriet som Frey og Pommerehne (1989) peker ut, er 8) egen 
oppfattelse av å være kunstner. En slik subjektiv vurdering åpner opp for 
at alle og enhver i prinsippet kan kalle seg kunstnere eller sangere, noe 
som på sett og vis bringer oss tilbake til kjernen i denne diskusjonen: En 


89 Creo - forbundet for kunst og kultur, tidligere Musikernes Fellesorganisasjon (MFO), er tilsluttet 
Landsorganisasjonen i Norge (LO) og er et forbund for utøvende kunstnere og musikkpedagoger. 

90 «Korsaken» (forsøksordningen Profesjonalisering av kor, lansert av Kulturrådet 2009) er et slikt 
eksempel, hvor det viste seg at enkeltmedlemmers individuelle utspill druknet i debatten mellom 
de større sammenslutningene. Men ifølge Løchen (1985) er det ikke uvanlig at profesjonene er 
selektive når det gjelder å tale andre gruppers sak. At de statsstøttede orkestrene - som altså kan 
sies å være profesjonelle organisasjoner — forholdt seg forbausende tause i korsaken, herunder at 
det lå an til flere arbeidsplasser for profesjonelle sangere, kan dermed ha å gjøre med at frilans- 
sangerne ikke sto samlet i sine utspill som en yrkesgruppe. I henhold til Løchen (1985, s. 135) er 
det en realitet at «den gruppe i samfunnet som ikke har funnet en profesjon til å forsvare seg, kan 
bli stående alene, uten særlig store sjanser til å få gjennomslag for sine interesser». Se for øvrig 
kapittel 9.7, som omhandler profesjonell kor- og ensemblesang i endring. 

definisjon av hvem som er kunstner, herunder profesjonell sanger, blir 
i bourdieusk forstand et problem for enhver som nærmer seg kunstne- 
riske yrkesområder med spørsmål som har sitt opphav i andre felt (for 
eksempel profesjonsfeltet, det politiske feltet, det økonomiske feltet, det 
vitenskapelige feltet). Hvem som har rett til å kalle seg kunstner er et 
stridsspørsmål som avgjøres i feltet selv, hvis vi forstår feltet som relativt 
autonomt. Dermed blir et kriterium som Heian et al. (2008, s. 20) føyer 
til Frey og Pommerehnes (1989) opprinnelige oppsett svært relevant: 
9) «Den anerkjennelse vedkommende har fra kunstfaglige eksperter» (egen 
kursiv). Innen musikkfeltet vil kunstfaglige autoriteter etter min oppfat- 
ning kunne være kunstneriske ledere og/eller kor- og orkesterdirigenter, 
operaregissører, musikkprodusenter, castingdirektører i operakompa- 
nier, direktører og produsenter i ulike musikkinstitusjoner (operaselskap, 
festivaler, konserthus) og i plateselskap og videre impresarioer i agent- 
byråersamtjournalister og/eller kritikereiaviser, tidsskrift, nettsider, radio 
og TV. Slik jeg ser det, vil anerkjennelse fra disse aktørene i varierende 
grad speiles i kriterium 1, 2, 3, 4, 5 og 8. 

Uansett må det slås fast at det er krevende å nå fram til en eksplisitt og 
ukomplisert definisjon av hvem som er kunstner, og som alle kan enes 
om (jf. Heian et al., 2008). Samtidig er det bred enighet om at det nettopp 
er vanskelig, fordi ingen kriterier eller kombinasjon av kriterier kvali- 
fiserer over alt (Frey & Pommerehne,1989; Throsby, 2001). Avgrensning 
av kunstnerbefolkningen kommer i alle tilfeller an på hvem som define- 
rer: om det er markedet, kunstfeltet, staten, kunstnerorganisasjoner eller 
kunstnerne selv (Melldahl, 2012, s. 167). Avgrensningen må jo innlysende 
nok også ses i samsvar med hver enkelt studies formål og tilgjengelige 
data. Like fullt ser vi at mange av forslagene som skal bidra til å definere 
hvem som er kunstnere (eller profesjonelle sangere), enten er utilstrek- 
kelige hver for seg, eller at de rett og slett undergraver hverandre, slik 
også Melldahl (2012, s. 172) påpeker. Dessuten oppstår etter min oppfat- 
ning en type logisk brist med tanke på at såkalte «objektive» kriterier 
er lite egnet til å fange opp alle de kunstnere som er mangesyslere. Til 
tross for at overrekrutteringen i kunstfeltet er et velkjent fenomen, vil en 
rekke undersøkelser likevel stå i fare for å fange opp den gruppen kunst- 
nere som befinner seg «på toppen» på et gitt tidspunkt. Da risikerer vi at 

vesentlig kunnskap om kunstneres, herunder klassiske sangeres, praksis 
går tapt, fordi undersøkelsene ikke er i overensstemmelse med virkelig- 
heten. 

Poenget med denne diskusjonen er å vise at det ikke finnes noen per- 
fekte løsninger med hensyn til hvilke kriterier som avgrenser en kunst- 
ner, og mer spesifikt en profesjonell sanger. De relasjonelle aspektene 
bidrar til å framheve kunstfeltets kompleksitet og tvetydighet både 
innad og i relasjon til andre felt. Diskusjonen bringer også fram i dagen 
noen kjernemomenter når det gjelder å skille kunstneryrkene og mer 
spesifikt sangeryrket fra andre yrker, og da særlig yrkesprofesjonene, 
på bakgrunn av studiens opprinnelige tilhørighet til «PhD i studier av 
profesjonspraksis» (jf. 1.3). Til syvende og sist har jeg anskueliggjort den 
nærmest umulige oppgaven det har vært å legitimere hvilke kriterier 
jeg har lagt til grunn for å definere deltakerne i denne studien profe- 
sjonelle. Hvor mange som er kunstnere eller hvem som er profesjonelle 
sangere er ikke nødvendigvis meningsfulle spørsmål i kunstfeltet, selv 
om det kan synes meningsfullt fra eksternt hold (jf. Melldahl, 2012, 
s. 184). Hele denne problematikken må ses sammenheng med hvordan 
vi forstår logikken og graden av autonomi i kunstfeltet, herunder det 
klassiske musikkfeltet hvor den klassiske sangen og klassiske sangere 
hører hjemme. 

Når jeg i boka likevel definerer deltakerne som profesjonelle, er det 
basert på at alle har 1) gjennomført en formell og/eller uformell klassisk 
sangutdanning/skolering, i eller utenfor en musikkutdanningsinstitu- 
sjon, 2) opparbeidet erfaring fra utøvende virksomhet fra ulike arenaer 
og 3) hatt honorerte sangoppdrag. Implisitt innebærer disse kriteriene 
at sangerinformantene har brukt tid til kunstnerisk arbeid, og at de 
gjennom oppdragene de har fått tildelt også viser at de har oppnådd 
anerkjennelse hos ulike oppdragsgivere, det vil si at de er eller har vært 
kvalifisert til å utføre oppdragene. Disse momentene ligger altså som 
en overordnet forutsetning for rekrutteringen av informanter i denne 
studien. Ut over dette, er hovedsaken å forstå hvordan sangerne selv 
opplever definisjonsmakten. Og informantene kan ha dessuten ha 
andre oppfatninger av hva profesjonell innebærer. De er først og fremst 
sangere. 

4.9 Vurdering av kvalitet i livshistoriestudien 


Det livshistoriske intervju dreier seg blant annet om å ta høyde for den 
samhandlingsprosessen som finner sted under intervjusituasjonen for å 
kunne avdekke de felles interesser som finnes mellom «subjektet og objek- 
tet» i biografien. Som Bourdieu (1997, s, 86-87) er inne pa, handler det 
om posisjonenes betydning og om fortellingenes begivenheter definert 
som et antall innplasseringer og omplasseringer i det sosiale rom alt etter 
hva som står på spill. Min bakgrunn føyer meg inn i den lange rekken 
av sangere som er «multiarbeidere» (jf. Aune, 2003, s. 63). Når jeg ikke 
har hatt sangervirksomheten som heltidssyssel, hvor plasserer det meg 
i så fall i eget praksisfelt? Kanskje har jeg ikke innfridd de feltspesifikke 
forventninger som kreves av en profesjonell sanger eller kunstner? Hvem 
skal i så fall vurdere dette, og hvilke kriterier skal det vurderes ut ifra? Og 
hvilke tidspunkt i karrieren skal i så fall være utslagsgivende? Poenget er 
at denne type verdiladede spørsmål er viktige og nødvendige å reflektere 
over, særlig fordi forskningsprosjektet tar utgangspunkt i erfaringer fra 
eget praksisfelt hvor forhandlinger om posisjoner nettopp er et iboende 
trekk ved feltets struktur. Jeg er med andre ord klar over at jeg ikke bare 
må forholde meg bevisst til mitt eget ståsted i musikkfeltet, men også til 
hvor mitt innenfraperspektiv plasserer meg i forskningssammenheng, og 
hvordan andres innenfraperspektiv plasserer meg. 

Når vi forsker i egen kultur er det ikke uvanlig at forskeren innehar den 
rollen som studeres. Min egen erfaring som klassisk sanger danner utgangs- 
punkt for forskningsarbeidet og inngangen til å studere det kulturelle pro- 
duksjonsfeltet og den sosiale praksisen som jeg på forhånd har adgang til, 
forståelse for og kunnskap om. Mening framtrer gjennom subjektiv erfa- 
ring, men når jeg forsker i eget praksisfelt er det ikke ensbetydende med 
at det er «meg selv» jeg studerer. Mine erfaringer skal med andre ord ikke 
legitimere forskningsmaterialet. Men nærheten som etableres mellom for- 
sker og informant gjennom felles kulturfortrolighet og nærheten forskeren 
har til sitt eget materiale, kan føre til «kulturblindhet» (Paulgaard, 1997, 
s. 73). Dermed kan det å oppnå en god nok analytisk distanse bli vanskelig 
å etterstrebe. Bourdieu poengterer nettopp at vi som forskere ikke må tro 
at vi kan analysere, eller «leve oss inn i» andre menneskers perspektiver på 
tilværelsen uten at vi selv har et perspektiv på det vi studerer. Vi risikerer da 

at våre forskningsresultater blir en gjentakelse av vår (ubevisste) forforstå- 
else (Bourdieu, 1991, s. 96-97; Järvinen & Mik-Meyer, 2005, s. 13). 
Forskning vil alltid innebære å ta en eller annens ståsted, fastslår 
Becker (1967, s. 239) og stiller derfor det betimelige spørsmålet: «Whose side 
are we on?» Etter Beckers mening, dreier det seg ikke så mye om hvorvidt 
forskningsdataene er ensidig partiske, men desto mer om hvem sine interes- 
ser denne partiskheten tjener. I spenningsfeltet mellom det å trakte etter 
objektivitet og forpliktelsen overfor prinsippene innenfor eget fagfelt, kan 
dette lede til etiske dilemmaer for forskeren uansett hvilke metodologiske 
eller teoretiske overbevisninger hun måtte ha. Jeg har vært oppmerksom på 
at en av fallgruvene i denne studien kunne være at jeg som innenfraperson 
sympatiserer med sangerinformantene som gruppe. Videre at jeg kunne 
komme til å vise de sangerne jeg selv har mest til felles med størst velvilje. 
En slik posisjonsinntakelse kan nettopp bidra til å gi mistanke om skjulte 
agendaer — en skjult nemesis - med tanke på det hierarkiske oppbygde fel- 
tet, noe som selvsagt vil ha konsekvenser for denne studiens troverdighet. 
Fordi leserne (som også er posisjonert) liker å vite at det de leser er til å 
stole på, kan det ifølge Becker (1967, s. 239) skape tvil hos forskeren som vil 
sikre at uansett hvor sympatien ligger, skal det ikke komme til å ødelegge 
for forskningsarbeidet eller for dem det forskes på. Det er altså en kjens- 
gjerning at når vi forsker i eget felt, er ingen av partene nøytrale deltakere 
med moderat interesse for de temaene som tas opp (Christophersen, 2011, 
s. 36). Gjennom min dobbeltrolle som forsker og sanger i den praksisen jeg 
studerer, anerkjenner jeg og investerer i «det som står på spill i et bestemt 
spill» (Bourdieu, 1996, s. 134). Jeg er med andre ord verken interessefri eller 
likegyldig til spillet, noe også Beckers (1967) utsagn bærer bud om. 
Hvilken erkjennelsesinteresse har man som forsker av å produsere nye 
erkjennelser? Hva skal ny viten eventuelt brukes til, og i hvilket omfang 
kan den produserte viten være med på å forandre verden? Dette er, som 
Højbjerg (2012, s. 45) skriver, spørsmål som bør stilles i forbindelse med et 
forskningsprosjekt. En Bourdieu-inspirert forskningstilgang frambrin- 
ger ikke i seg selv viten om hvordan praksis kan endres til det bedre. Sna- 
rere er hensikten å innhente kunnskap om hvordan verden, eller en liten 
flik av den, tar seg ut eller arter seg, og deretter redegjøre for dette. Fordi 
sosiologien har en avslørende funksjon, hvor de symbolske funksjoner 

som omgir maktutøvelse demonteres og tilintetgjøres, er sosiologien ver- 
ken nøytral, upartisk eller apolitisk (Bourdieu & Wacquant, 1996, s. 50).” 
Konstruksjonen av forskningsgjenstanden krever at forskeren inntar en 
aktiv og systematisk holdning til facts (s. 214) Det krever framfor alt at det 
gjøres et brudd med alminnelige forestillinger eller hverdagskunnskapen. 

Når vi forsøker å legge for dagen en radikal tvil som setter spørs- 
målstegn ved alle de forestillinger man føler seg hjemme i (Bourdieu & 
Wacquant, 1996, s. 217), blir det som Røyseng (2007) er inne på betimelig 
også å stille spørsmål ved hvordan vi i dette refleksive arbeidet kan vite 
om vi har klart å bryte med slike «innarbeidede virkelighetsforståelser?» 
Og når «befinner vi oss på det implisitte og ikke på det eksplisitte nivået 
av mening?» (s. 77). Videre blir det, som jeg flere ganger har vært inne 
på, nødvendig å spørre seg selv om hva kunnskap er, og hvilke kunn- 
skapsformer som er mest gyldige. Jeg kan dessuten ikke vite sikkert om 
den empirisk og teoretisk genererte forkonstruksjonen jeg har foretatt 
også gjør seg gjeldende i informantenes selvforståelse. Kanskje tilskri- 
ver jeg meg selv en merverdi når det gjelder å produsere objektiv viten? 
(jf. Callewaert, referert i Højbjerg, 2012, s. 50). 

Hvordan kan jeg argumentere for denne livshistoriestudiens kvalitet 
eller troverdighet, det vil si om undersøkelsen, framgangsmåten og fun- 
nene er pålitelige og gyldige? (jf. Fossland & Thorsen, 2010, s. 200). Et 
forskningsprosjekts pålitelighet vil ifølge Silverman (2006) for det første 
knytte seg til hvorvidt forskningsprosessen er gjort gjennomsiktig, ved 
å beskrive forskningsstrategiene og analysemetodene på en tilstrekkelig 
detaljert måte. For det andre dreier det seg om teoretisk transparens, hvor 
det gjøres eksplisitt rede for teoretisk ståsted og hvordan dette produse- 
rer spesifikke tolkningsrammer som utestenger eller skygger for andre 
(s. 282). For det tredje dreier det seg om konteksten for innsamlingen 


91 Ifølge Wacquant oppfatter Bourdieu sosiologien som en politisk vitenskap fordi den beskjeftiger 
seg med og selv inngår som en del av de strategier og mekanismer som formidler symbolsk dom- 
inans. På bakgrunn av sosiologiens gjenstandsområde, og fordi samfunnsforskeren er plassert 
i den svake enden av det overordnede maktfelt i samfunnet, kan sosiologien ikke under noen 
omstendighet «være neutral, upartisk eller apolitisk» (Bourdieu & Wacquant, 1996, s. 51). 

92 Pålitelighet (reliabilitet) er knyttet til en positivistisk forskningslogikk og repliserbarhet hvor 
nøytralitet er et relevant forskningsideal. En slik logikk lar seg ikke direkte øverføre til kvali- 
tativ forskning, spesielt fordi resultatene i en kvalitativ undersøkelse ikke kan ses uavhengig av 

av data, og hvordan relasjonen mellom forsker og informant influerer på 
informasjonen forskeren får (jf. Thagaard, 2009, s. 200). Tolkningenes 
gyldighet (validitet) vil ifølge Silverman (2006, s. 290) styrkes ved metode- 
triangulering og ved at forskeren kvalitetssikrer sine funn gjennom 
respondent validation (s. 291). I Strøm (2018) har jeg berørt flere slike fak- 
torer. I denne sammenheng har jeg avgrenset til momenter som angår 
innsamlingen av data og relasjonen mellom intervjuer og intervjuperson. 

I livshistoriestudier vil en måte å sørge for større pålitelighet ifølge 
Fossland og Thorsen (2010) være å lytte gjennom lydopptakene flere gan- 
ger for å kvalitetssikre at misforståelser er unngått eller at sentrale poeng 
ikke er oversett. Av samme grunn vil det i noen tilfeller også være hen- 
siktsmessig å intervjue informantene to ganger. Det er imidlertid ikke 
sikkert at det tilkommer så mye nytt ut av dette, og det ligger også en 
risiko i at forskeren får ulike versjoner av det som er sagt tidligere, slik at 
livshistoriene framstår selvmotsigende (s. 200—201). I foreliggende studie 
har løsningen vært å kontakte informantene for å rydde opp i uklarheter 
eller for å få utfyllende informasjon underveis i analysearbeidet. 

En vanlig diskusjon i kvalitativ forskning er om deltakerne skal få lese 
de transkriberte versjonene av intervjuene og godkjenne dem. Andre 
alternativer kan være at de får lese enkelte avsnitt som blir brukt i ana- 
lysen, for eksempel sitater, eller hele det ferdige produktet (Fossland & 
Thorsen, 2010, s. 201). En slik form for validering kan bidra til å styrke 
prosjektet, men må vurderes ut ifra forskerens kontekst for tolkningen. 
Fordi siktemålet i denne studien ikke har vært å presentere informante- 
nes selvforståelse isolert, snarere å plassere deres selvforståelse inn i en 
større faglig sammenheng, er det ikke sikkert at informantene er inn- 
forstått med og kan vurdere relevansen av de teoretiske perspektivene. I 
slike tilfeller gir ikke informantenes vurderinger det samme grunnlaget 
for validitet (jf. Thagaard, 2009, s. 204). En annen begrunnelse er at det 
er svært tidkrevende med tanke på den store mengden empiriske mate- 
riale i dette prosjektet. En tredje begrunnelse er at intervjupersonene 


relasjonen mellom forsker og forskningsdeltakerne. I kvalitativ forskning knytter pålitelighet seg 
til «om en kritisk vurdering av prosjektet gir inntrykk av at forskningen er utført på en pålitelig 
og tillitvekkende måte» (Thagaard, 2009, s. 198). 

kan reagere på den muntlige framstillingsformen i den skriftlige versjo- 
nen, samt på forhold som likevel blir redigert bort senere i prosessen (jf. 
Fossland & Thorsen, 2010, s. 201). 

Sangerinformantene har selv valgt ut hva de ønsker å fortelle om sine liv, 
og deres livshistorier slik de presenteres i denne boka, er et resultat av mine 
tolkninger (jf. Fossland & Thorsen, 2010, s. 67). Likevel kan det hende at 
noen av dem vil oppleve mitt perspektiv og mine tolkninger som en inva- 
dering i deres liv, eller som en feiltolkning av deres selvforståelse. Kanskje 
avdekker analysen sider ved den sosiale praksisen som sangerne ikke vil 
vedstå seg eller som de ikke kjenner seg igjen, i slik jeg også tidligere har 
berørt. Kanskje avslører analysen også sider ved den sosiale praksisen som 
andre deltakere i musikkfeltet ikke kjenner seg igjen i eller vil vedgå? 

Livshistorier er en avbildning av livet, ikke livet selv, og jeg er klar 
over at krevende, artikulerbare erfaringer kan være utelatt gjennom 
informantenes selvpresentasjon. Fokus på et overordnet tema og livets 
høydepunkter kan trenge tilbake andre temaer og det formende og levde 
hverdagslivet. Å få tak i det implisitte kan på den måten være enklere 
for en «som kjenner antydningens hemmelige kode» (Danielsen, 1993b, 
s. 346). De forestillinger forskeren har om hvordan liv blir konstruert eller 
erfart, har som Danielsen uttrykker «konsekvenser for hvilke hvite flek- 
ker vi mener å kunne identifisere i en livshistoriefortelling» (s. 352). Slike 
«blinde pletter i synsfeltet» (Bourdieu & Wacquant, 1996, s. 241), kan vi 
bare bli oppmerksomme på ved å gjøre den etablerte praksis til gjenstand 
for refleksjon (Wacherhausen, 2008, s. 12). Livshistoriens hvite flekker 
kan, som Danielsen (1993b) påpeker, avdekkes ved «å redegjøre for den 
dialog teksten springer ut av. Identifikasjonen av de hvite flekkene gjør 
den livshistoriske teksten ikke bare troverdig, men også sann» (s. 357). 
Slik trenger ikke nødvendigvis de hvite flekkene å forbli sorte hull (s. 334). 

I forbindelse med tolkning av det livshistoriske materialet og kon- 
klusjonene som trekkes, knyttes gyldigheten i siste instans til hvorvidt 
tolkningene framstår rimelige ut fra problemstillingene, metoden, per- 
spektivet og fagtradisjonen som er lagt til grunn (Fossland & Thorsen, 
2010, S. 202). Gjennomsiktighet samt det å vise til alternative tolknings- 
muligheter forsterker forhåpentligvis verdien av egne tolkninger og kva- 
liteten på prosjektet. 

KAPITTEL 5 


Musikalske sporvalg og en sterk framtidstro 


When did my life in music really begin? With my first 
curtain call at the Metropolitan? My first Elton John 
record? Or was it my parents’ meeting at Indiana University 
in Pennsylvania? [...] They married while they were 
studying to be music teachers, and the three of us graduated 
from college together, my mother holding me up with her 
diploma to smile at the camera. 

— Renée Fleming (2005, s. 1 1) 


Når informantene blir bedt om å fortelle om den veien de har gått for å bli 
sangere, tar alle, med ett unntak, uoppfordret utgangspunkt i oppvekst- 
årene. Mange av livshistoriene er svært detaljerte, og alle forteller tilstrek- 
kelig, slik at det har vært mulig å danne seg et inntrykk av hvordan de med 
et tilbakeskuende blikk fortolker og vurderer sine musikalske løpebaner. 
I dette første analysekapittelet løfter jeg fram det multidimensjonale ved 
sangerinformantenes erfaringer fra oppvekstårene, og de muligheter og 
begrensninger for handling som trer fram som konstituerende faktorer 
for veien videre. Informantenes selvfortolkninger er vektlagt, sett i lys 
av relasjonelle og kontekstuelle forhold. Dette utgjør grunnlaget for den 
gjennomgripende analysen på langs i materialet, som også bidrar til å 
skape et sammenhengende narrativ i framstillingen. Samtidig har jeg 
søkt på tvers i det som i trer fram som sentrale temaer eller undertemaer 
i livshistoriene. I Coda-delen diskuterer jeg hvordan sangerne anvender 
livsforklaringer basert på de to hovedkategoriene «fundament og talent», 
forstått som et svar på den usikkerhet de møter senere i sangerlivet. 
Denne tematiseringen er en del av en lengre refleksjonsrekke gjennom de 
neste kapitlene. 

5.1 Oppvekst til ulike tider og på ulike steder 


Mennesker utvikler og endrer seg over tid, men det skjer i en kontekst som 
også er under forandring (Thorsen, 2005, s. 68). I forrige kapittel synlig- 
gjorde jeg at de 14 sangerne som har deltatt i studien har vokst opp til ulike 
tider og på ulike steder. Aldersspennet mellom eldste og yngste informant, 
Kirsten og Petter, er på 33 år. Åtte av sangerne (Brage, Gitte, Hedda, Henrik, 
Ingrid, Kirsten, Petter og Solveig) vokste opp i byer av ulik størrelse, mens 
seks informanter (Bjørn, Julia, Synnøve, Stian, Tone og Anders) hadde sine 
oppvekstår i små bygdesamfunn, alle i perioden mellom 1945 og fram til 
midten av 1990-tallet. I de første tiårene av dette tidsrommet bidro den 
teknologiske utviklingen og velstandsutviklingen til sosiale og kulturelle 
framskritt, hvor Norge utviklet seg «fra å være et av Europas fattigste land 
til å bli et av de rikeste» (Frønes & Brusdal, 2001, s. 22). Når jeg i følgende 
avsnitt gjennomgår noen geografiske, historiske, sosiale og kulturelle 
utviklingstrekk, plasserer det informantenes livshistorier inn i en bredere 
sammenheng i dette aktuelle tidsrommet med vekt på norske forhold. 
Som kjent representerte høyfasen i etterkrigstidens industrisamfunn fra 
utpå 1950-tallet til utpå 1970-tallet «ikke bare en produksjonsform, men en 
livsform og en forståelsesform» (Frønes & Brusdal, 2001, s. 27). Deler av den 
sosiale og kulturelle forestillingsverdenen domineres ennå av denne tiden, 
for eksempel visse standardtrekk knyttet til overgang mellom livsfaser 
(s. 28). Det postindustrielle samfunnet har gitt et helt annet yrkesbilde, 
dominert av kunnskap og utdanning, globalisering og kommunikasjons- 
teknologi som basis for kompetanse (s. 29). Utdanningssamfunnet har 
ført med seg en endring i livsløpenes organisering og faser med hensyn 
til aldersnormer og overganger mellom livsfaser og roller. Når det gjelder 
musikere, står imidlertid ideen om en tidlig start helt sentralt. Som senere 
kapitler vil synliggjøre, har biologiske og fysiologiske faktorer samt alders- 
normer i feltet, innvirkning på organiseringen av sangerløpet. 
Gjenreisingen etter krigen og framveksten av den moderne velferds- 
staten favnet også kunst- og kulturlivet.” Flertallet av informantene vok- 
ste opp i en tid hvor musikklivet i Norge sto i en særstilling (Nesheim, 


93 Den offentlige kulturpolitikken oppsto ikke fra ingenting. Men det var ikke før i etterkrigstiden 
at kulturpolitiske spørsmål ble behandlet som et selvstendig politikkområde, både i Norge og 
andre land som Sverige, Danmark og Frankrike (se Røyseng, 2007, s. 16ff). 

2001). Mot slutten av 60-tallet og i 1970-årene var det en enorm vekst av 
offentlige midler med en budsjettøkning på 250 prosent over ti år, som 
ifølge Nesheim «la grunnlaget for å løfte landet fra et beskjedent nivå 
i Europa til et nivå der Norge trygt kunne delta på den internasjonale 
arena» (s. 39)** På musikkfeltet fant det sted en dramatisk omforming 
av rammebetingelser. I henhold til Nesheim (2001, s. 13ff) bidro dette til 
betydelige endringer for profesjonelle, amatører og det frivillige musikk- 
liv, både økonomisk, institusjonelt og organisatorisk, og i tilknytning til 
rent lokalitetsmessige forhold. Denne utviklingen har også direkte eller 
indirekte influert informantene etter hvert som de startet sine musikal- 
ske løpebaner. Fra å være en tilfeldig usystematisk fordelingspolitikk, ble 
mottoet «God kunst til alle» betegnelsen for etableringen av en mer sys- 
tematisk offentlig kulturpolitikk, en demokratisering av kulturen som 
skulle gi brede befolkningsgrupper tilgang til kulturtilbud, på lik linje 
med andre samfunnsgoder (Mangset, 2012; Nesheim, 2001)” Det var 
den smale forståelsen av kultur som regjerte den kulturpolitiske tenknin- 
gen fram til begynnelsen av 1970-tallet, hvor det dreide seg «om å støtte 
de tradisjonelle kunstformene og å spre disse til folket for å opplyse og 
danne det» (Gran & De Paoli, 2005, s. 46). 

Etter hvert vokste en ny og mer antropologisk forståelse av 
kulturbegrepet fram som ikke bare fikk fotfeste innen forskningen og 
i politikken, men også i allmennheten. Dette utvidede kulturbegrepet 
rommet ikke bare den høye kunsten eller «finkulturen», men alle sider 
ved et samfunns tenkemåter og verdier. Slik handlet kulturpolitikken 
etter hvert også om amatøraktiviteter, naturopplevelser og idrett og om 
de aktiviteter lokalsamfunnene anså som betydningsfulle. Gran og De 


94 En forutsetning for utviklingen av et musikkliv i Norge som kunne tilsvare andre vesteuro- 
peiske land, var etableringen av en rekke «grunnleggende institusjoner» i løpet av 1970-årene 
(Nesheim, 2001, s. 27). I tillegg til Norges musikkhøgskole og musikkonservatoriene, ble det 
også etablert viktige institusjoner som musikkskoler, konserthus, regionale musikerordninger og 
symfoniorkestre med full besetning. 

95 Spørsmålet om hva god kunst innebærer, har stadig vært et stridsspørsmål i politiske kretser 
(Nesheim, 2001, s. 17). Selv om det overordnede politiske målet etter krigen var bred enighet om 
kulturell demokratisering, har oppfatningen av hva dette skulle implisere, vært motstridende 
mellom de politiske partiene og forståelsen har også endret seg i løpet av disse årene. Ulike 
forståelser av hva god kunst er og om kunsten virkelig har nådd ut til alle, har også preget diskus- 
jonen om demokratisering av kulturen innenfor ulike sosiologiske perspektiv og teoritradisjoner 
(Mangset, 2012, s. 15). 

Paoli (2005) påpeker imidlertid at rent økonomisk «var det likevel det 
smale kulturbegrepet som vant; det var og er de tradisjonelle kunsthu- 
sene som får mest penger» (s. 47). 

Den sosialdemokratiske modellen om god kunst til alle, ble altså endret 
og utvidet gjennom kulturmeldingene på 1970-tallet, med økt vekt på 
desentralisering av myndighet og kulturpolitisk styring. De trangere 
økonomiske budsjettene på 1980-tallet førte på sin side til krav om større 
egenandel og bruk av sponsing i kulturlivet. Dermed blåste «en mer ny- 
liberalistisk vind» over kulturpolitikken (Nesheim, 2001, s. 39). 1980-tallet 
blir gjerne oppfattet som det tiåret hvor vi fikk en «instrumentell dreining 
av kulturpolitikken» (Mangset & Hylland, 2017, s. 63). Kulturen oppfattes i 
større grad som et middel snarere enn et mål. En instrumentell legitimering 
og retorikk vokste fram som et tillegg til allerede eksisterende tankesett, 
hvor det ble argumentert for kulturlivets økonomiske ringvirkninger, dens 
helsebringende effekter og dens nytte for noe annet enn seg selv (jf. 2.8). Fra 
slutten av 1980-tallet ble dessuten kulturlivet og kulturpolitikken betydelig 
preget av påvirkningen fra det nye mediesamfunnet, hvor «kanaleksplosjo- 
nen» i radio og særlig TV bidro til sterk person- og begivenhetsfokusering i 
mediebildet. Smalere og kanskje mindre spektakulære konsertformer, som 
for eksempel kammerkonserten, ble mindre viktige (Nesheim, 2001, s. 39). 
Disse nye endringene fant sted i en tid hvor sangerinformantene i denne 
studien hadde trådt inn i, eller var i ferd med å tre inn i yrkeslivet. 

Til tross for samfunnsendringene som har forløpt etter krigen fram 
mot vår egen tid er det, som allerede nevnt, ikke slik at viktige sosiale for- 
skjeller i kulturbruk har endret seg i samme takt, eller at skillet mellom 
elite- og massekultur har opphørt (jf. Mangset, 2012, s. 49). Sangerinfor- 
mantene har gradvis blitt sosialisert inn i en klassisk musikkultur, som 
tradisjonelt har vært assosiert med den smale forståelsen av kulturbegre- 
pet, den såkalte «høye kunsten». 


5.2 Tidlige musikalske spor 


Flere av sangerinformantene vektlegger at de har blitt sunget mye for og 
med da de var små, og mange knytter sine første musikalske minner til 
opplevelser sammen med familiemedlemmer eller andre nære personer i 

tidlige barneår. Fra sin barndom på 1970-tallet forteller Synnøve at hennes 
yrkesaktive foreldre hadde hånd om en rekke musikkaktiviteter i hjem- 
bygda på fritiden og det kan synes som om musikk var en del av dagspro- 
grammet helt fra hun lå i vugga, minnes Synnøve, som senere gjennom 
barne- og ungdomstiden både sang i kor og spilte piano og kornett. 
Jeg husker at moren min fortalte meg at da jeg lå i vugga, i hvert fall da jeg var 
veldig liten, så ble jeg berørt når hun sang til meg. Det var vuggesanger [...] da 
var jeg bare baby: Så begynte leppene mine å skjelve og tårene å trille, så jeg 
må jo ha hatt en nerve i meg til å bli berørt av det. Mamma sang veldig mye, og 
hun gikk og trallet rundt omkring og det er liksom sånn som jeg husker. Jeg ble 
veldig opptatt av de historiene hun sang, og jeg kunne begynne å gråte hvis hun 
sang om den gamle nissen som satt så trist på låven julekveld, og jeg begynte å 
spørre henne veldig ut om den. Jeg syntes alvoret med musikken, det gikk inn 
på meg, det empatiske. 


Også Kirsten knytter sin musikalske løpebane tilbake til vugga og bemer- 
ker: «Jeg sang helt fra jeg var liten og sang etter sigende det der pausesig- 
nalet [i radioen] til Eivind Groven da jeg lå på stellebordet, så det må jo 
ha vært et eller annet der». Som Synnøve, opplevde Kirsten at sang og 
andre musikalske aktiviteter var noe dagligdags under oppveksten. Hun 
begynte tidlig å spille piano, og tok sangtimer fra hun var 15 år. Familien 
på farssiden var bønder, men også amatørmusikere som gjennom genera- 
sjoner hadde traktert orgelet i kirken. Kirsten, som vokste opp rett etter 
krigen, er bevisst sine musikalske røtter: 


Farfaren min, han var jo bonde, men de spilte kammermusikk om søndagen og 
kjørte rundt med instrumentene på slede om vinteren fra gård til gård. Så det er 
klart, der sitter det jo noen ting. Også en følelse av at musikk er noe man holder 
på med, det er noe sånn selvfølgelig, den tror jeg er veldig viktig, også når vi skal 
prove å få folk til å synge mer [...] altså, det må alminneliggjøres. Og for meg ble 
det veldig alminneliggjort; kampen om pianoet, hvem skulle øve først av broren 
min eller meg, både de positive og negative sidene ved dette, eller å kompe faren 
min når han skulle synge på et lysbildeforedrag. Det var like naturlig som å slå 
plenen, altså. Og den bakgrunnen der ser jeg nok er en veldig god og sunn basis, 
også for å kunne opptre på en lett måte, uten nerver. 


Jeg legger merke til hvordan Kirsten formidler musikkens naturlige plass 
i oppvekstårene, noe også Tone ser ut til å gjøre. Fra oppveksten i en liten 
bygd på 1970- og 80-tallet forteller Tone at ingen av foreldrene holdt på 
med musikk: «Men, altså vi sang masse hjemme, mamma sang jo masse 

og bestemoren min sang masse, og det var liksom så naturlig». Lignende 
erfaringer viser Andreas til ved å påpeke at sangtradisjonen «har vært i 
familien gjennom mange ledd». Han vokste opp på en gård i en liten bygd 
på 1970- og 80-tallet «i trygge og fine omgivelser», som han formulerer 
det, og poengterer at den ballasten han fikk med seg hjemmefra, både 
personlig og musikalsk, gjorde ham rustet til å takle sangerlivet i godt 
voksen alder. Andreas spilte tuba i korps i 11 år, men sang også fra han 
var liten gutt, selv om det å synge ikke ble tatt mer på alvor før han kom i 
17-års-alderen. Han minnes mange gode stunder på gården sammen med 
faren: 


Jeg har en far som synger veldig godt. Jeg var med han i fjøset og når vi måtte 
kjøre for å hente för. Da var det liksom han og meg. Og da sang han alt mulig. 
Han kunne ikke tekstene så godt, men masse operettemelodier og sånt som han 
nynnet og sang til av full hals og med stor patos. Og så sa han til meg: «Du må 
synge sånn når du blir stor!» 


Når informantene trekker fram foreldre, besteforeldre eller andre familie- 
medlemmer som enten har vært profesjonelle musikere eller som har hatt 
et kunstnerisk talent som ikke har blitt virkeliggjort, kan det som Mang- 
set (2004) er inne på, tolkes i retning av at de framstår som «arvtakere 
som viderefører det ikke fullbyrdete talentet som ‘la i blodet” (s. 106). 
Musikkaktiviteter var selvskrevet også i Solveigs familie under opp- 
veksten på 1970- og 80-tallet i en mellomstor by; også klassisk musikk. 
Faren spilte gitar, og begge foreldrene sang i kor. Etter eget ønske 
begynte Solveig å spille fiolin da hun var åtte, noe hun fortsatte med i 
mange år. Hun begynte også tidlig å synge i barnekor og oppdaget «at 
det var veldig artig å synge». Om familiens musikalske basis uttrykker 
Solveig uoppfordret: «Det tror jeg nok har betydd veldig mye for at jeg 
har valgt den veien jeg har valgt, kan du si, at det alltid var mye sang 
hjemme hos oss og at jeg ble dratt med på konserter fra jeg var bitte 
liten». Denne selvfortolkningen knyttet til «valg» av løpebane, kan se ut 
til å ligge implisitt hos flesteparten av informantene når de forteller om 
sangens naturlige plass gjennom oppvekstårene. Det gjelder også Julia, 
som vokste opp på 1960- og 70-tallet. Begge foreldrene var aktive san- 
gere i kirkekoret i bygda, og involverte til stadighet Julia i sine øvings- 


rutiner hjemme: 

Mamma var alt og pappa var bass, noe som gjorde at de ofte ba meg om å synge 
melodien sånn at de fikk øve på sine stemmer. Så jeg ble vant til å synge med an- 
dre stemmer og lærte meg fort. Jeg kunne basstemmen på ting, og altstemmen. 
Jeg husker «stemmer»; sånn som jeg har fått med meg derfra. Det var egentlig 
en bra trening tror jeg. For senere — det fantes ikke noe barnekor før jeg gikk i 
femte — da startet de et jentekor på hjemplassen. Og da begynte jeg der, og det 
var jo helt topp! Og det var sikkert bakgrunnen hjemmefra; at jeg lett hørte 
og var stimulert på det som gjorde at jeg kunne synge diskant, andrestemmen, 
førstestemmen, tredjestemmen og hoppet hit og dit. Jeg var liksom poteten hele 
tiden, og da fikk jeg for så vidt også stimulert registeret kanskje, selv om det var i 
barneårene. Så kanskje det også gjør at man blir en trygg mezzo, som kan hoppe 
og være litt både og. 


Utover familiens betydning, berører Julia her en rekke faktorer som 
lokalmiljøets musikktilbud, verdien av å synge i kor og det å opparbeide 
et trygt fundament for den videre utviklingen, både personlig, vokalt 
og musikalsk. Dette er konstituenter som ser ut til å gå som en rød 
tråd gjennom informantenes livshistorier. I sitatet over uttrykker Julia 
at hun gjerne ville ta sangtimer, men at det ikke fantes noen sanglærer i 
bygda på den tiden. Istedenfor valgte hun piano på musikkskolen: «Det 
var jo sunt og bra», sier hun, trolig med tanke på at piano er et viktig 
hjelpeinstrument for sangere. Jeg registrerer at det er flere enn Julia som 
bruker uttrykket «å være som poteten», ikke bare knyttet til musikalsk 
sikkerhet og stemmeomfang, men også til det å kunne beherske ulike 
stilarter og crossover-sjangre relatert til kunstnerisk kompetanse. Som 
vi senere skal se, gir dette muligheter i jobbmarkedet. Tatt i betrakt- 
ning informantenes allsidige musikalske bakgrunn totalt (alle har spilt 
minst ett annet instrument i oppvekstårene), får denne «potetlignel- 
sen» forsterket mening. 

Isolert sett kan det ikke betraktes som et særegent fenomen at mange 
forteller at de har blitt sunget for og med da de var små. Slike barn- 
domserindringer har vel de fleste godt voksne i sin alminnelighet. Når 
yrkesvalget tas, er det nok heller ikke uvanlig at foreldregenerasjonen 
trekker fram hendelser fra barnas oppvekstår hvor de egenskaper som 
synes sammenfallende med yrkesvalget vektlegges. Når Synnøve uttaler 
at musikken traff «en nerve» i henne allerede som spedbarn, eller at Kir- 
sten ble fortalt at hun sang melodier allerede da hun lå på stellebordet, er 
det også nærliggende å forstå disse uttalelsene i retning av et karismatisk 

fortolkningsskjema, hvor den musikalske løpebanen ses «i lys av et med- 
født eller tidlig vakt talent» (jf. Mangset 2004, s. 91). Samtidig ser miljø- 
messige faktorer ut til å tillegges stor vekt. Sang og deltakelse i andre 
musikkaktiviteter har blitt introdusert tidlig i informantenes oppvekst av 
foreldre og andre i nærmiljøet. Denne sammenflettingen av miljømessige 
faktorer versus talent trer fram som et gjennomgående tema i analysen 
(se 5.9 og 6.9). 

Det er et karakteristisk trekk at informantene fortolker sine egne løpe- 
baner i lys av slike musikalske spor fra tidlige barneår, selv om yrkesval- 
get ble tatt på et mye senere tidspunkt. Her er det vanskelig å vite om 
informantenes retrospektive fortellinger er uttrykk for en type kollektiv 
selvforståelse eller det vi i bourdieusk forstand kan forstå som en klasse- 
habitus, ervervet gjennom oppvekstårene og den sosiale praksisen 
sangerne har orientert seg mot og virket i. Det er sannsynlig at informan- 
tene er regulert av en forståelseshorisont som implisitt tar for gitt at de 
konstituerende faktorene som får betydning fram mot en yrkeskarriere 
som klassisk sanger, kan eller bør knyttes til musikalske erfaringer gjort 
i barne- og ungdomsårene - «jag har alltid älskat musik» — altså som en 
første årsak (jf. Bourdieu, 1995b, s. 68). De hendelsene informantene hus- 
ker eller poengterer fra oppveksten, bidrar dermed til å styrke eller legi- 
timere valgene de senere har gjort, og fungerer som en både kronologisk 
og logisk forklaring på hvorfor ting gikk som de gikk. De tilbakelagte 
løypene i oppvekstårene forstås på den måten prosessuelt, i lys av nuet 
det fortelles ut ifra og i forhold til framtidige forventninger. Men selv om 
informantenes gjenfortellinger kan ses som sosialt situerte eller moderate 
sosiale konstruksjoner, forstås deres opplevelser og fortolkninger i første 
omgang som «erfarte livsløp, slik de selv opplever og forteller om det» 
(Fossland & Thorsen, 2010, s. 66). 


5.3 Allsidig musikalsk bakgrunn 


«Det hele begynte jo med kor», sier Tone, når hun forteller videre om veien 
hun gikk for å bli klassisk sanger. Allsidige musikalske opplevelser og 
korsangens betydning i barne- og ungdomstiden er framtredende i dette 
livshistoriske forskningsmaterialet. Syv informanter sang i barnekor innen 

de var 12 år. I alderen mellom 13 og 20 år var elleve av informantene med i ett 
eller flere kor. Flere forteller også om små solistoppgaver hvor de opplevde 
å ligge lenger foran i løypa. Solveig uttrykker det på denne måten: «Da jeg 
begynte i kor, merket jeg jo svært tidlig at jeg tok ting veldig fort og at jeg 
hadde en stemme som bar. Og så hadde jeg en venninne som var totalt [...] 
vel, hun sang ikke rent i det hele tatt». Synnøve forteller på sin side om en 
gang hun skulle synge duett på en konsert med barnekoret i kirken, men 
jenta hun skulle synge sammen med ble så nervøs at Synnøve endte opp 
med å synge solo. Lignende opplevelser sitter Julia igjen med og forteller: 


På ungdomsskolen fikk jeg synge litt solo med kor og det likte jeg veldig godt. Vi 
hadde band; jeg var med der og sang en Beatles-låt, tostemt med læreren husker 
jeg. Vi skulle egentlig være to jenter som sang, men hun klarte ikke å følge med 
tostemtheten, så da var det læreren som tok melodien. Det var egentlig ikke 
dumt for selvtilliten. Jeg følte at jeg var ganske stødig, jeg merket at meg kunne 
de stole på når det gjaldt å holde en stemme, at jeg kunne hoppe litt hit og dit. 
Så jeg var ganske trygg på det. 


Til tross for at halvparten av informantene begynte å synge i kor før de 
var 12 år, har deres tidlige musikalske erfaringer like mye, og i mange 
tilfeller mer, med annen instrumental aktivitet å gjøre. Alle har i løpet 
av oppvekstårene begynt å spille ett eller flere instrumenter, enten gjen- 
nom privat opplæring eller i musikkskolen og gjennom deltakelse i korps, 
band og/eller orkester (se tabell 3, kap. 5.8). 

Henrik, som hadde sine oppvekstår i byen på 1960- og 70-tallet, for- 
teller at faren var «litt sånn tusenkunstner som spilte litt forskjellig type 
musikk, men ikke klassisk», og uttrykker videre: 


Vi hadde piano, så det ble til at jeg begynte på musikkskolen da og hadde litt 
pianoundervisning. Men, det trigget meg aldri, og jeg hadde vel ikke sånt talent 
for det, sånn som med sangen. Så det var liksom ikke før jeg begynte med det, 
at ting begynte å skje. 


Selv om Henrik verken «oppdaget» klassisk musikk eller stemmen sin før 
han startet på musikklinjen på videregående, kan Henriks utsagn tolkes 
i retning av at han legitimerer sitt instrumentvalg basert på ideen om 
talent. Hva angår den klassiske musikksjangeren, vil de fleste informan- 
tene ha vært innom denne gjennom annen instrumentalopplæring og i 
kor, korps og orkester, selv om repertoaret ofte kan ha vært i «lettversjon». 

Dette synes imidlertid ikke å framtre i informantenes selvforståelse. Det 
kan imidlertid se ut til at det er musikkaktiviteter og musikkopplevelser 
på et mer generelt plan, og ikke sang eller en spesifikk musikksjanger 
spesielt, som har hatt størst betydning i oppvekstårene. 

Gitte, Hedda og Petter vokste alle opp i musikerfamilier i forskjellige 
byer. Gittes far var pianist og drev en privat musikkskole hvor Gitte selv 
var pianoelev fra begynnelsen av 1970-tallet. Omtrent samtidig, i seksårs- 
alderen, begynte hun i barnekor. Opp gjennom årene skulle det bli mange 
konserter der hun sang med faren som akkompagnatør. Men selv om hele 
oppveksten var preget av musikkaktiviteter, ble hun advart når hun ymtet 
frampå at hun ville bli musiker: «Nei, det er et altfor hardt liv!», hermer 
Gitte lattermildt etter farens formaninger. Men hun tok advarslene på 
alvor, og som vi senere skal se, ble det da også slik at Gitte tok en stor 
omvei før hun endte opp som sanger på heltid. 

Hedda, som vokste opp i en by på 1970- og 80-tallet, beskriver seg 
selv som et stille og forsagt barn, i hvert fall i skolesammenheng. Men 
når klassen skulle ha underholdning «ga det meg et sånt kick», forteller 
Hedda. Læreren ga henne mye ansvar, og hun deltok «fullt og helt», som 
hun sier, enten det var tegning av plakater, planlegging av underholdnin- 
gen eller iscenesettelse av en barnesang: 


Det var et eller annet med at da fikk jeg selvtillit. Og spesielt når vi opptrådte, 
fikk jeg sinnssykt selvtillit. Ellers var jeg et sånt barn som aldri turte å rekke opp 
handa, eller som ikke turte å lese leksene min høyt. Jeg var kjemperedd for å gå 
opp til tavla for å løse matteoppgaver, jeg var helt låst. Men å stille seg opp for å 
synge, eller å gjøre noe sånt som vi hadde øvd på, det mestret jeg. 


Mestringsfølelsen og selvtilliten Hedda her peker på, kan ha ansporet 
henne til å velge en kunstnerisk løpebane. Det vil likevel sjelden være 
snakk om én årsaksforklaring, snarere en kompleks sammenveving 
av mange ulike forhold. Hedda legger heller ikke skjul på sin opposi- 
sjonelle holdning til moren, som var musiker. Hun forteller en smule 
selvironisk: 

Min mor prakket på meg en fiolin, men det var disaster. Og jeg fikk jo beskjed av 

min mor at jeg var umusikalsk og at jeg i hvert fall ikke kunne synge! Jeg hatet 


fiolinen så mye. Så jeg valgte sang, for da slapp jeg å dra på et instrument, så 
slapp jeg å investere i et instrument og så klarte jeg å provosere min mor. 

Her antydes en stahet og egenvilje som ser ut til å gå som en rød tråd gjen- 
nom Heddas sangerliv. Til tross for en del motgang, eksponerer Hedda 
en drivkraft som gjør at hun alltid ser ut til å komme seg tilbake på rett 
spor. Morens uttalelser kan på sin side være et forsøk på å avverge at dat- 
teren bega seg inn på en kunstnerisk bane. Som Mangset (2004) er inne 
på, vil noen «kunstnerbarn» nettopp synes «å ha vært utsatt for en type 
'omvendt oppmerksomhet” fra foreldrene, det vil si en bevisst nedtoning 
av kunstnerforventninger og -ambisjoner. Denne oppmerksomheten kan 
like gjerne ha forsterket som forhindret ambisjonene om en kunstnerkar- 
riere» (s. 106). 

Selv om Petter under oppveksten i en småby på 1980- og 90-tallet spilte 
cello, var med i barnekor og «måtte» spille piano, var han aldri interessert 
i å øve, forteller han. Denne litt uinspirerte holdningen skulle da også 
innhente han etter mange år i det profesjonelle musikkliv. Petter hadde 
sitt hjerte i fotballen. Musikerforeldrene presset ikke særlig på når det 
gjaldt hans musikkaktiviteter. Det var likevel musikken de var opptatt av, 
ikke hans eventuelle framtidige fotballkarriere. Petter har en vag forme- 
ning om at foreldrenes musikerbakgrunn indirekte medvirket til at han 
endret kurs da han var i gang med videregående skole, hvor han byttet fra 
allmennfaglig studieretning til musikklinje. Men først og fremst vektleg- 
ger han det sosiale miljøet i venneflokken som en sentral faktor for at han 
tok dette veivalget, slik vi senere skal se. 

Brage nevner ikke at han sang før han begynte i kammerkor da han 
var 17 år. Jeg spør om han ikke hadde sunget noe før den tid, eller hatt 
noen opplevelse av å ha en sangstemme. Til dette svarer Brage at han i et 
gammelt vitnesbyrd fra første klasse leste at han var en «fin sanger» og 
forklarer videre: 

Altså, jeg sang mye som barn. Og jeg husker at da jeg var elleve eller tolv år, så 

hørte jeg Tryllefløyten og syntes det var helt fantastisk, og Carmina Burana og 

en del sånne ting. Og da var det noen som sa at Nattens Dronning, den gikk så 
fryktelig høyt. Og så tenkte jeg det er vel ikke noe høyt, så jeg prøvde å synge 
den oktaven over. Og det gikk helt fint. Så jeg har nok sunget ja, det har jeg. 

Men jeg har aldri tenkt på det. Jeg har aldri hatt et bevisst forhold til det før 

jeg begynte i skolekor i ungdomsårene, da sang jeg masse. Da kunne jeg hoppe 


mellom tenor og bass og jeg kunne gi tonen, ikke sant? Jeg hadde bra gehør og 
leste noter med en gang, så det var veldig lett for meg. 

Brage ble tidlig blir introdusert for klassisk musikk og denne musikk- 
sjangeren ser ut til å berøre han, noe alle informantene gir uttrykk for på 
et eller annet stadium i sine sangerhistorier. Brage forteller imidlertid at 
selv om han brukte sangstemmen tidlig, hadde han ikke et bevisst for- 
hold til sang. Det sikre musikalske fundamentet Brage legger for dagen 
knyttet til notelesing og gehør, hadde han opparbeidet gjennom å spille 
ulike instrumenter i korps, strykeorkester og ungdomsorkester. 

Flere informanter poengterer nettopp betydningen av at det å ha spilt 
andre instrumenter har gitt dem verdifull ballast gjennom studietiden og 
i yrkeslivet hva angår musikalsk uttrykk, gehør og sikre notekunnskaper. 
Solveig er en av dem som direkte setter ord på det jeg forstår som en 
nokså utbredt oppfattelse av sangere innad i musikkfeltet: 


Det var jo fiolinen som fascinerte meg først. Så det har jo også vært veldig po- 
sitivt å ha med seg som sanger vil jeg si. For mange sangere kommer inn på 
konservatoriet og er helt råtten i hørelære og alt mulig sånt, så det har jo vært 
fint å ha den bakgrunnen da. 


Stereotypiske oppfatninger av sangeres manglende notekunnskaper og 
hørelæreferdigheter er også noe Ingrid ironiserer litt over når hun fortel- 
ler om den gangen en dirigent i sin begeistring plasserte henne inn under 
det han kalte «det intellektuelle sopranfaget». Et vesentlig spørsmål er 
hvorfor noen av informantene velger å vektlegge slike vurderinger som 
for utenforstående kan synes selvfølgelig: Har ikke alle musikere gode 
notekunnskaper og godt gehør? Julia, som i dag har en deltidsjobb ved 
musikklinjen på en folkehøgskole, ser denne problemstillingen fra et 
lærerperspektiv, og mener at sangfaget ikke helt blir forstått blant musi- 
kerkolleger. Ut ifra sin lange erfaring med sangelever forklarer hun feno- 
menet slik: 


Det viser seg gang på gang, for jeg ser jo at de elevene som ikke kan noen noter, 
de blir utrolig akterutseilt. Og så er det litt sånn: «Det er jo typisk sangere», sier 
instrumentalistene. Og det er mange sangere som, før man har verktøyet, kan 
noter. Det er jammen ikke enkelt! For man har ingen knagger. Man kan ikke 
bare ta den tonen, hvis man ikke har absolutt gehør. Det er vanskelig altså. En 
sanger må ha et annet instrument å hjelpe seg med hvis de skal lære inn noen 
ting. Man kan ikke bare slenge seg inn på et øvingsrom hvor som helst. Altså, 
man har et lite drawback på grunn av det, og da blir det alltid sånn at sangere, 
ja, hørelære og alt det der blir betraktet som dårlig! 

I forlengelsen av dette resonnementet påpeker Julia hvor viktig det er at 
sangere får begynneropplæring i hørelære og piano, både på musikklin- 
jene i videregående og på folkehøgskolene. Hun etterlyser også en større 
forståelse for at dette er en innlæringsprosess som tar lang tid. Julias poeng 
er at sangere som ikke har et godt trenet øre, og som ikke behersker det å 
innstudere stoff selv, blir sårbare. Dette får konsekvenser for den vokale 
løpebanen. Gitte reflekterer også over temaet. Når hun sammenligner seg 
selv med sin samboer, som også er heltids frilanssanger, ser hun at «særlig 
det å kunne lese noter, altså synge etter noter», har gitt henne en stor for- 
del. Gitte utdyper: «Samboeren min beskjeftiget seg over hodet ikke med 
musikk da han var barn. Han begynte veldig sent. Og jeg kan se at han 
kjemper med å lære seg ting, og han er nødt til å ha en pianist til å lære ham 
stoffet eller å spille det inn». En slik form for innøvingsprosess vil være 
svært ressurskrevende både med hensyn til tid og penger, og bidrar til at 
sangeren i mange situasjoner blir ekstra utsatt for press og stress. 

Tidligere har vi sett at Kirsten vokste opp i en familie hvor musik- 
ken hadde en selvskreven plass. Det at hun fikk opptre jevnlig og beher- 
sket piano som instrument ga henne en verdifull ballast på veien videre, 
mener hun. Kirsten begynte å ta sangtimer som 15-åring og selv om hun 
«egentlig hatet pianolærerinnen» holdt hun ut i ni år. Klaver var også 
biinstrument da hun senere studerte musikk: «Så det sitter nok ganske 
mye av en musiker i meg, like mye som en sanger». Dette utsagnet kan 
tolkes i flere retninger. I relasjon til det jeg ovenfor har beskrevet som en 
mulig stereotyp oppfatning av sangere, kan Kirstens framhevelse av at 
hun ser på seg selv som en musiker, være en måte å plassere seg selv uten- 
for denne «sangerbåsen». Uttalelsen kan også tolkes som et uttrykk for 
at Kirsten ser musikken som det sentrale, uavhengig av uttrykksmiddel. 
Her må jeg tilføye at skillet mellom sanger og musiker er nokså innar- 
beidet både i musikermiljøet, ved musikkutdanningsinstitusjonene og i 
forskningsøyemed. Det finnes en viss logikk i dette, særlig relatert til at 
sangere er sitt eget instrument. Underveis i boka vil det framkomme flere 
eksempler på at musikere anvendes i betydningen instrumentalister også 
i forskningssammenheng. Dette fører til at det ofte er vanskelig å lese ut 
av resultatene om sangere er inkludert i undersøkelsene eller ikke. Der- 
nest hvilke funn som gjelder sangere spesielt. 

5.4 Positive møter med musikken 
og musikkfaglige personer 


Ingrid vokste opp i et kirkemiljø i hovedstaden på slutten av 1950-tallet. 
Hun gikk i musikkbarnehage, hvor sang hadde en selvfølgelig plass. Hun 
begynte også tidlig å spille piano, og som 11-åring fikk hun sin første for- 
melle opplæring ved en privat musikkskole «hvor jeg på en måte bare 
gikk og sang da, uten at det var noe sånn spesielt», som hun sier. Etter to 
og et halvt år flyttet sanglæreren, og hun fikk en ny lærer som hun mener 
ble avgjørende for at hun senere valgte en sangerbane: 

og da kom det en ny lærer svinsende inn døren, og hun var jo fersk og ny og så 

på en måte talentet da. Hun var utrolig supportive og pushy. Så hadde det ikke 


vært for henne, hadde jeg helt sikkert ikke drevet med det jeg gjør i dag, altså. 
Det tror jeg ikke. 


Når Ingrid tillegger denne spesifikke læreren så stor betydning for val- 
get om å bli sanger, kan det forstås i tråd med den romantiske, karisma- 
tiske kunstnermyten, hvor fortellingen reflekterer et karismatisk-tilfeldig 
møte mellom «vidunderbarnet» og «kunstskjønneren» (jf. Moulin, refe- 
rert i Mangset, 2004, s. 140). Vi kan imidlertid ikke vite hvilket veivalg 
Ingrid hadde tatt om det var en annen lærer som hadde dukket opp, og 
om akkurat dette møtet var direkte utløsende for det kunstneriske talen- 
tet. Lærerens vurderinger og støtte ser imidlertid ut til å ha gitt Ingrid en 
«framtidstro», og kan på den måten tolkes som en viktig livshendelse og 
et vendepunkt tidlig i den vokale løpebanen. Det kan også forstås dithen 
at Ingrid tidlig fikk tilgang til «kulturelle goder», og at det lå i hennes 
habitus, i hennes kroppsliggjorte disposisjoner, at hun valgte sang. 

For Tones vedkommende, var det «litt tilfeldig» at hun fikk mulighet 
til å drive med sang på fritiden, opplever hun. Et ungt, musikkutdannet 
ektepar flyttet til bygda da hun var i 13-årsalderen: «De var liksom så 
unge og friske og startet opp kor i hver lille avkrok». Tone begynte i det 
nyoppstartede barnekoret og fikk samtidig anledning til å ta pianotimer 
hjemme hos ekteparet. Men siden hennes egen familie ikke hadde piano 
ble det vanskelig å få øvd nok, og hun «syntes det var artigere å synge». I 
mangel på en sopran, bød det seg et år senere en mulighet til å begynne i 
blandakoret. Det at hun ble tilbudt plass til tross for at hun bare var 14 år, 

tror Tone har like mye å gjøre med at hun «var spesielt interessert» fram- 
for at hun «sang ekstraordinært bra». Hun øvde inn et stort a capella- 
repertoar med god hjelp fra musikerekteparet «for jeg kunne ikke noter 
eller noen ting». I Tones selvfortolkning var det en spesiell hendelse som 
ble utslagsgivende for hennes valg av en sangerbane, selv om hun holdt 
opplevelsen for seg selv i mange år: 


Det var jo Juleoratoriet til jul det året da var jeg 15. Og da husker jeg at jeg 
tenkte: «Herregud, det her har jeg lyst til å gjøre resten av livet». Det var utro- 
lig stort. Og det var sånn jeg bestemte meg: «Det her har jeg lyst til å gjøre i 
en eller annen form!» Jeg husker jeg satt og hørte på solistene. Jeg lærte meg 
alle ariene utenat uansett hvilke det var, jeg tror jeg kan dem fremdeles, alle 
de ariene - 


Tone forteller med latter, og bemerker samtidig at hun aldri hadde hørt 
«på opera eller annen klassisk musikk» under oppveksten. 

Solveig forteller på sin side om en opplevelse i forbindelse med en fram- 
føring av Håndels Messias som foreldrene tok henne med på da hun var 
ganske liten. Solveig gjenoppfrisker minnet med å fortelle at hun «elsket» 
sopransolisten, at hun var «bare helt fantastisk». Dette var hennes første 
store opplevelse med klassisk sang. Og selv om det å spille fiolin også fas- 
cinerte Solveig, bestemte hun seg ganske tidlig for at det var sanger hun 
ville bli: 


Altså, først var det jo mer en sånn hobby og etter hvert så fant jeg ut at man jo 
kanskje kunne leve av det også. Så det har vært veldig tydelig for meg lenge at 
det var sang jeg skulle holde på med. Helt fra jeg var liten eller fra jeg begynte å 
synge så har jeg bare visst at jeg må gjøre noe med sang. Det er jo et fantastisk 
instrument. 


Ved å stake ut kursen for en sangerbane såpass tidlig, tilhører ikke Solveig 
flertallet av informantene. Dette må blant annet ses i sammenheng med 
at sangere generelt er «senstartere» sammenlignet med musikergruppen 
sett under ett (se 5.8). 

Da Brage, som spilte uvanlig mange instrumenter i barne- og ung- 
domstiden, begynte i kammerkor som 17-åring, oppdaget han at sangen 
gjorde han godt: «Det var veldig bra, veldig gøy, og jeg følte at den syngin- 
gen egentlig var veldig helsebringende - altså, det er en god ting å synge, 
man blir på en eller annen måte friskere av det», er Brages erfaring. At 

sangopplevelser beskrives i positive vendinger og som helsebringende 
kan sies å være en generell overenskomst i vokalfeltet. Her synes san- 
gernes egne erfaringer å være i stor overensstemmelse med resultater 
i vitenskapelige studier, som nettopp viser til at sangaktivitet fremmer 
helse og velvære. Dette settes i sammenheng med den dype pusten som 
bidrar til redusert stress, et forbedret immunsystem og økt aktivitet i 
den delen av hjernen som er forbundet med positive følelser, slik som 
glede, entusiasme og velvilje (jf. 2.2).°° Musikk og helse er for øvrig et 
forskningsfelt i sterk vekst (se for eksempel Bonde et al., 2013; Bonde & 
Theorell, 2018). 

Vi har sett at sangerinformantenes fortellinger fra oppveksten invol- 
verer familiemedlemmer, venner og andre betydningsfulle personer i 
nærmiljøet. Informantene vektlegger både musikalske opplevelser og 
møter med musikkfaglige personer som de med et tilbakeskuende blikk 
mener kan ha innvirket på valget av en vokal løpebane, selv om de fleste 
ikke tok sitt endelige valg før de begynte på videregående eller senere. De 
spesifikke sangerløpene kan ikke tolkes atskilt fra kryssende eller sam- 
menvevde liv (Elder & Shanahan, 1997, s. 26); et vesentlig poeng innenfor 
livsløpsperspektivet.” Erfaringen den enkelte skaffer seg i overgangen til 
en ny livsfase har innvirkning på kommende overganger og livshendelser 
som enten beskytter eller setter framtidige løpebaner på (eller i) spill. Det 
er derfor en gjengs oppfatning at signifikante andres kryssende eller sam- 
menvevde løpebaner får avgjørende betydning for det videre livsløpet, 
også når det gjelder å skape det sosiale miljøet som muliggjør musikalsk 
utvikling, herunder læring og framgang. 


96 Ifølge Welch (2006, 2009) gir sang ikke bare fordeler med hensyn til barns utvikling av respiras- 
jonssystemet, hjertet og det nevrologiske systemet. Sang bidrar også til en økt forståelse av hva 
barn lærer, samt bedre ferdigheter i utdanningssammenheng. Videre viser flere undersøkelser 
at den sosiale delen av hjernen aktiveres når man synger sammen med andre. Barn med lavere 
sangferdigheter viser mindre effektive måter å håndtere verden på, mens barn med høyere sang- 
ferdigheter har et mer positivt selvbilde og føler seg mer sosialt integrert. 

97 Sammenvevde liv er et sentralt begrep hos Glen H. Elder og hans forskningsgruppe. Som Elder 
og Shanahan (1997) er inne på, er vi alle unektelig knyttet sammen med andres liv på tvers 
av alder. Familiemedlemmers, slektningers og venners løpebaner vil i mange tilfeller veves inn 
i hverandre og påvirke livsveien. Sosial regulering og dannelse av sosiale mønstre oppstår jo 
nettopp som en konsekvens av disse relasjonene, hvor «signifikante andre» har stor innflytelse 
(s. 26). 

Innen musikkpsykologien og ekspertiseteorier, som er opptatt av hva 
som karakteriserer læringsprosesser og læringskontekster hos mennesker 
som har blitt eksperter på et valgt område, anslås det at barn med høyt 
utviklede musikalske ferdigheter har blitt introdusert for musikk på bak- 
grunn av interessen hos minst én av foreldrene. Foreldrene spiller også en 
viktig rolle når det gjelder oppmuntring til gode rutiner og regelmessig 
øving. Viktig er også den praktiske oppfølgingen i forbindelse med det å 
hente og bringe til og fra timer, men også deltakelse på timer, prøvespill, 
og konserter. Videre må foreldrene kunne dekke kostnaden aktiviteten 
innebærer (Moore et al., 2003, S. 530). 

I musikkpsykologien og det psykologiske livsløpsperspektivet (life- 
span) er det også en allmenn oppfatning at instrumentallæreren, på 
samme måte som foreldrene, spiller en sentral rolle både når det gjelder 
å gi støtte og stimulering. Læreren er også vesentlig i utviklingen av tek- 
niske ferdigheter, musikksmak, musikalsk kunnskap og ikke minst som 
rollemodell. Av stor betydning for om barnet opprettholder interessen 
for musikk, er ikke minst hvorvidt de første lærerne er imøtekommende, 
vennlige og holder et høyt utøvende nivå. Det personlige forholdet mel- 
lom lærer og elev spiller dessuten en avgjørende rolle i musikalsk instru- 
mentalopplæring sammenlignet med utviklingen av andre ferdigheter. Et 
fortrolig forhold mellom lærer og elev ser derfor ut til å ha stor betydning 
for den videre motivasjonen og for å nå et høyt utøvende nivå (Burland & 
Davidson, 2002; Davidson et al., 1998; Moore et al., 2003). 

Som nevnt ovenfor er resultater fra slike studier i overveiende grad 
knyttet til instrumentalister som gjerne starter i svært tidlig alder, selv 
om opplæringen i begynnelsen er lekbetont. Disse studiene, som er kon- 
sentrert rundt mikro- og mesonivå, retter dessuten oppmerksomheten 
mot barn som kommer inn under kategorien highly skilled eller extre- 
mely gifted children (Lehmann & Davidson, 2006). Kanskje er dette en 
av årsakene til at sangere så sjelden er i søkelyset? På sangområdet er 
det vanskelig å trekke konklusjoner med tanke på ferdighetsnivå i tidlig 
barndom, fordi stemmen hos de aller fleste sangere ikke er ferdig utviklet 
før i 20-årene. Dette utelukker ikke at det stilles for tidligere dommer, 
som vi senere skal se. Betydningen av opplæring i kor ser også ut til å 
tillegges liten vekt, også kordirigenten som rollemodell i den musikalske 

opplæringen. Når det gjelder biografiske studier som retrospekt stude- 
rer utøvere som har nådd «eminent nivå» i voksen alder, finner jeg også 
noen uoverensstemmelser sett i relasjon til denne studiens funn (se 5.8). 
Når det er sagt, er det en rekke perspektiver i musikkpsykologien og 
lifespan-perspektivet som gir gjenklang i forskningsmaterialet. Familie- 
medlemmer, jevnaldrende, lærere eller andre betydningsfulle personer 
har stor innflytelse i form av å bidra med kunnskap, motivasjon og støtte, 
mens mangelen på slik støtte gjør sjansene for en musikerkarriere mindre 
(jf. Burland, 2005). 

En positiv hendelse og gleden ved å beherske et musikkinstrument i 
tidlig alder kan, som Moxnes (2007, s. 32) er inne på, forstørre denne hen- 
delsen når man senere opplever musikkglede sammen med andre. Slik vil 
ros fra lærere, anerkjennelse etter skoleopptredener eller det å få sitt før- 
ste sangoppdrag med et lite honorar ha en forsterkende effekt når sangere 
senere opplever noe nytt rundt det som er positivt. Negative hendelser 
forstørres på lignende mate. Som Burland (2005, s. 6ff) påpeker, har nett- 
opp måten den enkelte responderer og interagerer med det sosiale miljøet 
størst fundamental verdi for utviklingen. 


5.5 Ulike mulighetsrom 


Bjørn vokste opp i en liten bygd rett etter krigen. Han er sparsom med å 
dele sine opplevelser fra denne tiden, og mener at det ikke lå i kortene at 
han skulle bli sanger. Bjørn spilte litt gitar som ung, men «det var ikke 
for å opptre» forteller han, og tilføyer at han knapt kunne C-durskalaen 
før han var 20 år. Det var også på dette tidspunktet han begynte å synge. 
Før den tid hadde han nærmest vært for «et taust barn» å regne, også på 
realskolen hvor han satt stum når de sang i musikktimene. I den for- 
bindelse uttrykker han: «Jeg har tenkt mye tilbake på det der at jeg nok 
hadde en senere start enn mange. Men det er klart, jeg hører jo til en 
generasjon hvor det ikke var så mye [musikkaktiviteter]. Det spørs hvor 
du vokste opp hen. Men mye har skjedd [siden den tid]. Og så var det jo 
miljøavhengig». 

Ved å sammenligne med yngre generasjoners muligheter kan det være 
at Bjørn minimaliserer betydningen av sin egen musikalske bakgrunn. 

Han forteller om en tidlig dragning mot klassisk musikk, et bekjentskap 
han i særlig grad stiftet gjennom NRKs radiosendinger. Her ble klassisk 
musikk, både som en del av folkeopplysningsprogrammet og kulturde- 
mokratiseringen, stadig sendt over eteren.” I den forbindelse må det også 
tas med i betraktningen at det musikalske sjangermangfoldet ikke var slik 
vi kjenner det i dag, og at den klassiske musikken hadde en mer sentral 
plass i og mellom radioprogrammene. Når han senere ble litt «godmodig 
ertet» av sine klassekamerater på gymnaset fordi han stadig gikk og nyn- 
net temaer fra ulike klassiske orkesterverk, tilkjennegir han, og kanskje 
til dels ubevisst, at han har brukt stemmen sin til noe mer enn å snakke. 

Bortsett fra deltakelse i skolekor og/eller skolekorps, registrerer jeg at 
det kun er fire informanter, Julia, Synnøve, Hedda og Andreas, som nev- 
ner barnehagen eller grunnskolen som arena for kunstnerisk utfoldelse. 
Stian, som gikk i barneskolen på 1960-tallet, forteller om en «initiativrik 
lærer, et foregangsmenneske» som startet opp barnekor. Her sang Stian til 
han kom i stemmeskiftet i 14-årsalderen: «Denne tiden ble bestemmende 
for meg, selv om jeg ikke visste det da» forteller han. Julia var på sin side 
med i et skolekor på ungdomsskolen drevet av en engasjert lærer. Hun 
forteller entusiastisk om godt samhold og om en rekke konsertprosjekt 
fra denne tiden: «Jeg hadde veldig utbytte av det, og fikk med meg masse 
typer repertoar». Hun legger til at «det er leit at skolekor forekommer så 
sjelden i dag», en observasjon som synes å være helt i overensstemmelse 
med beskrivelser av den skolehistoriske utviklingen vi har sett på kunst- 
og kulturområdet. 

I Forsøksplanen av 1960 og Mønsterplanen av 1974 ble det ifølge Harald 
Jørgensen (1982) oppmuntret til at skolene opprettet kor, korps og orkes- 
tre. I 1969/1970 foregikk det daglige eller ukentlige musikkaktiviteter 
ved 75 prosent av landets 400 ungdomsskoler. Korvirksomheten sto sva- 
kest med et antall kor opp mot noen hundre. Her var jentekorene i stort 
flertall (s. 48, 88). Med unntak av korpsene, ble mange av musikkakti- 
vitetene gradvis overtatt av de kommunale musikk- og kulturskolene. I 
dag foregår det i noen tilfeller et samarbeid mellom kulturskolene og 


98 Ifølge Østerberg og Bjørnerem (2017) fulgte NRK, på linje med andre statlige radiostasjoner, den 
britiske statskanalmodellen. Ved å spille høyverdig musikk framfor det «enkle og lettsindige», ble 
også staten legitimert som en «alvorlig institusjon» (s. 83). 

skolefritidsordningen (SFO), men ut over dette er skolekor en sjelden- 
het. Det faller utenfor denne bokas tematikk å følge opp kunstfagenes 
tidligere og nåværende eksistensberettigelse og status både i barnehagen 
og grunnskolen. I denne sammenheng dreier det seg i første rekke om å 
kontekstualisere informantenes mulighetsrom og se på endring over tid. 

Det at flertallet av informantene ikke vektlegger disse arenaene som 
betydningsfulle med hensyn til kunstneriske aktiviteter og opplevelser i 
særlig grad, kan kanskje ses i sammenheng med at de praktisk-estetiske 
fagene har blitt betydelig redusert siden 1974. Både i grunnskolen og i 
videregående skole har det de siste 40—45 år foregått en nedbygging av 
musikk som obligatorisk fag, parallelt med oppbyggingen av musikk- og 
kulturskoler og musikklinjer ved videregående skole (Rishaug et al., 2008). 
Denne utviklingen innebærer samlet sett «at de nye, frivillige tilbudene i 
form av musikkskoler og musikklinjer delvis har overtatt funksjonen som 
allmenndannende undervisning, selv om tilbudene bare dekker en liten 
del av barne- og ungdomskullene» (s. 29). 

Informantene som vokste opp i byen ser ut til å ha hatt et mye bredere 
og mer tilgjengelig musikktilbud enn de som vokste opp i bygda. Det 
var i stor utstrekning gjennom det frivillige musikkliv at de som vokste 
opp i bygda høstet sine musikalske erfaringer utenfor hjemmenmiljøet. 
For noen ble sang det mest nærliggende alternativet. Tone forteller hva 
hun tenkte da hun som 16-åring på midten av 1980-tallet var med som 
korsanger under oppføringen av et større verk for kor, orkester og solister: 


Jeg husker at jeg misunte de musikerne som satt der og spilte, men det var på en 
måte ikke aktuelt fordi det var jo ingen som underviste i noen instrumenter. Vi 
hadde jo ikke korps for eksempel, som de fleste plassene har, for da hadde jeg 
sikkert begynt der også. 


I likhet med Tone, er det flere som tilkjennegir at det å holde på med 
musikk ser ut til å veie tyngst i oppvekstårene, uavhengig av instrument. 
Fordi det for enkelte ikke fantes så mange muligheter ut over det å synge 
i skole- eller kirkekor eller spille i skolekorps, ble valg av instrument en 


99 Helt siden den første undervisningen i Norge ble lovfestet i 1739, har sang vært en obligatorisk 
aktivitet i skoletilbudet. For en kort gjennomgang og henvisning til relevant litteratur som greier 
ut om sang- og musikkfagets situasjon, popularitet og utvikling i grunnskolen fram til i dag, se 
Strøm (2018, s. 170). 


214 


MUSIKALSKE SPORVALG OG EN STERK FRAMTIDSTRO 


naturlig følge av dette. Julia måtte som tidligere nevnt velge piano, fordi 
det ikke fantes sangtilbud på musikkskolen i bygda hun vokste opp. Disse 
ulike mulighetsbetingelsene må ses i sammenheng musikk- og kultur- 
skolens stilling i perioden fra 1945 til 1985, da informantene hadde sine 
oppvekstår. 

I Sverige ble de første musikkskolene med kommunal støtte etablert 
i 1930-årene, mens dette skoleslaget ikke så dagens lys i Norge før på 
1950-tallet. Først utover på 1970-tallet skjøt etableringen av de kommu- 
nale musikkskolene fart her i landet, og etter hvert ble også andre kunst- 
områder inkludert i undervisningstilbudet (Gustavsen & Hjelmbrekke, 
2009; Nesheim, 2001).'°° Den lave utbredelsen av musikkskolene i peri- 
oden da informantene vokste opp, kan være en forklaring på hvorfor så 
mange av dem ikke fikk sin formelle musikkopplæring innenfor dette 
skoleslaget. Også privatundervisning hadde best kår i byene. Men uav- 
hengig av oppvekststed forutsatte tilgang til undervisning foreldre 
som både var innstilte på og hadde økonomiske muligheter til å betale 
(jf. Rishaug et al., 2008, s. 22). 

Til tross for ulike oppvekstforhold og mulighetsbetingelser på tvers av 
tid og sted, er informantenes brede musikalske bakgrunn og den praktiske 
erfaringen med musikkulturen udiskutabel. Korsang har her hatt en sen- 
tral rolle. Halvparten av informantene oppgir dessuten at foreldrene var 
amatørmusikere, enten instrumentalt, vokalt eller begge deler. Tre infor- 
manter vokste opp i familier hvor en eller begge foreldrene var profesjo- 
nelle musikere. Mange oppgir også at foreldrene hadde høyere utdanning, 
uavhengig av oppvekstperiode. Lignende resultat går fram av en under- 
søkelse gjort av Nordisk institutt for studier av innovasjon, forskning og 
utdanning (NIFU) blant kandidater som tok høyere musikkutdanning 
ved åtte ulike institusjoner i Norge i perioden 2002-2012 (Arnesen et al., 
2014). Poenget i denne sammenheng, er at ulike mulighetsbetingelser 
synes å eksistere uavhengig av oppvekstperiode. Samtidig vil jeg antyde 


100 Mer enn 150 kommuner hadde musikkskoler i 1980. I 1985 var antallet musikkskoler steget til 
over 200 (Nesheim, 2001, s. 30). En betydelig utbygging som følge av økt statlig støtte fant sted fra 
begynnelsen av 1980 til 1990 (Mangset, 1998, s. 30). Til tross for at den kommunale musikk- og 
kulturskolen ble lovpålagt den 5. juni 1997, hjemlet i opplæringslova (1998, $ 13-6), er det frem- 
deles stor variasjon i musikk- og kulturskoletilbudet i Norge. 

at det kan være flere og mer avgjørende konstituerende faktorer som gjør 
at ting blir som de blir. 


5.6 Gymnaset: ingen selvfølge 


I perioden fra eldste til yngste informant gjennomførte sin obligatoriske 
skolegang, gjennomgikk skoleverket fra grunnskole- til høyskolenivå en 
rekke endringer. Til en viss grad gjenspeiles «utdanningseksplosjonen» 
fra siste halvdel av 1950-tallet og fram til 1970-tallet i forskningsmateria- 
let. Et markant trekk i perioden mellom 1950 og 1980 var samordningen 
av ulike skoleslag. Skoleplikten ble i 1969 utvidet fra syv til ni år (Baune, 
2007, S$. 95). Her ble framhaldsskolen og realskolen (som Kirsten og Bjørn 
tok), slått sammen til et felles ungdomstrinn i grunnskolen. En vold- 
som vekst i alle slags videregående og høyere utdanning fant også sted. 
Kirsten, Bjørn og Stian tok examen artium i gymnaset, noe som på ingen 
måte var en selvfølge (jf. Frønes & Brusdal, 2001). Informantene forteller 
ikke mye fra denne perioden, kanskje fordi gymnaset var «totalt renset for 
praktisk-estetiske fag», slik Bjørn påpeker. Kirsten fortsatte med å spille 
piano og ta sangtimer privat, mens Bjørn ennå ikke hadde «oppdaget» 
stemmen sin. Men han var «over middels interessert i klassisk musikk», 
som han sier, og forteller at han var en av to-tre elever som under gym- 
nastiden gikk på det som var av klassiske konserter. «Det var det nesten 
ingen andre som gjorde», legger han til. Stian fikk på sin side et stipend 
fra hjemkommunen som gjorde det mulig å reise til hovedstaden under 
gymnastiden for å ta sang- og orgeltimer privat. Underforstått innebærer 
jo dette at noen i musikkmiljøet må ha lagt merke til hans interesse og 
talent, forstått som en form for «potensial» (jf. Kingsbury, 1988). 

I mange år hadde det ved noen gymnas vært musikklinjer som la 
hovedvekt på musikkteori (Nesheim, 2001, s. 31). Ingrid var en av dem 
som dro nytte av at det i 1973 ble startet forsøksvirksomhet med musikk- 
fagskoler hvor det ble lagt stor vekt på utøvende musikkopplæring. Ingrid 
forteller: 


For da jeg sluttet på ungdomsskolen var det sånn at du skulle ta gymnaset. Og 
jeg skulle jo ha meg et ordentlig yrke liksom. Så jeg tenkte jo ikke på at jeg bare 
skulle drive med musikk. Og da fantes det noe som het Musikkfagskolen hvor 

du egentlig bare hadde musikkfag, 20 timer i uka. Det var som å komme til 
himmelen, vet du. Folk gikk på gymnaset og strevde og holdt på, og vi hadde 20 
timer i uka med bare musikk! Og sang og piano og kordireksjon! 


Å kunne drive med musikk hele uka opplevdes altså for Ingrid «som å 
komme til himmelen», slik hun uttrykker det. Men i 1974, da dagens vidre- 
gående skole ble lovfestet, kom kravet om generell studiekompetanse, 
hvor gymnas og yrkesskoler ble samordnet til én skole med forskjellige 
studieretninger (Baune, 2007, s. 95)."* Ingrid måtte ta fire basisfag på fri- 
undervisningen parallelt med Musikkfagskolen. Sammen med resten av 
kullet tok hun eksamen som privatist på midten av 1970-tallet, betalt gjen- 
nom et samarbeid mellom fagskolen og musikkonservatoriet. Målet hen- 
nes om å bli sanger sto nå klart for henne: «Så vi leste som gale da de siste 
14 dagene før eksamen, for jeg hadde jo aldri drevet med det ellers. Og vi 
sto og det var jo poenget. Vi skulle jo bare ha papirene», sier Ingrid. Det 
er for øvrig nærliggende å tolke Ingrids utsagn om at sangeryrket ikke ble 
betraktet som «et ordentlig yrke» opp mot industrisamfunnets generelle 
tankegods som ennå hang igjen. Selv om Ingrid fikk støtte hjemmefra, 
kunne det å ta musikkfag virke fremmed også på 1970-tallet, hvor det å 
gå direkte til videregående skole var noe vel halvparten av ungdommene 
gjorde (jf. Frønes & Brusdal, 2001, s. 28). Samtidig er det verdt å merke seg 
at Ingrid, som vokste opp i storbyen, mente det var en selvfølge at man 
skulle ta gymnaset, noe flere av de yngre informantene som vokste opp i 
bygda ikke hadde tilsvarende opplevelse av, selv ikke ti år senere (se 5.7). 
Stadig flere fylker fikk opprettet musikklinjer som avløste musikkfag- 
skolene, og i dag finner vi musikklinjer i alle landets fylker (Nesheim, 
2001, s. 31) Valgmulighetene styres av hvilke utdanningsprogram den 
enkelte skole tilbyr, og det er derfor fremdeles svært variabelt hvilke 
reelle valgmuligheter elevene har om de ikke velger å flytte tidlig hjem- 
mefra, slik noen av deltakerne i denne studien har gjort. Henrik kunne 
for eksempel ha tatt studieretning for allmenne fag i byen hvor han vok- 
ste opp, men valgte å flytte til en annen by for å kunne ta musikklinje 


101 Lov om videregående opplæring (Reform 74) trådte i kraft 1. jan. 1976. Ved gjennomføringen falt 
betegnelsene examen artium og gymnas bort fra lovverket, og dette ble omgjort til studieretning 
for allmenne fag i den videregående skolen. I tillegg ble det opprettet en hel rekke andre stud- 
ieretninger (Grankvist, 2000, s. 191ff). 

på videregående. Seks informanter (Tone, Hedda, Henrik, Synnøve, Sol- 
veig og Gitte) tok «musikklinja» i løpet av 80-tallet og begynnelsen av 
90-tallet, med noen variasjoner i studieforløpet. Petter og Andreas tok 
det som etter Reform 94 ble kalt grunnkurs i musikk, dans og drama." 
Informantene synes å ha ulike selvfortolkninger knyttet til hvorfor de 
valgte «gymnaset», en benevnelse som formelt falt bort gjennom Reform 
74. Likevel henger «gymnas» igjen, også hos informantene som tok vidre- 
gående opplæring på 1980-tallet. Hedda var ikke så veldig interessert i 
sang i utgangspunktet. Hun forteller at hun valgte musikk som en kom- 
binasjon av «nysgjerrighet og latskap», og utdyper: 
Jeg var så himla skoletrett. Og bare tanken på å begynne på gymnas! Altså, jeg 
ville ha naturfaglinja, men all den der matten og fysikken [...] og jeg tenkte: 
«Åh Gud altså!» Så jeg bestemte meg for å ta en sånn løsning som gikk over fire 


år i stedet for tre, hvor man kunne ta to år musikk. Da fikk du delt opp allmenn- 
fagene, og så fikk du leke deg med musikk innimellom. 


Hedda valgte kanskje musikklinje mer av bekvemmelighetshensyn og 
relatert til interesseområde enn at hun hadde som et klart mål om å bli 
sanger. Andre hadde ikke de samme fagvalgmuligheter som Hedda. Julia 
forteller at hun skulle ønske at det fantes musikkgymnas i nærheten 
av hjemstedet da hun var ung. Det var ikke aktuelt å flytte. Hun gikk 
språklinjen på videregående på begynnelsen av 1980-tallet, og hadde kun 
anledning til å velge noen få musikktimer i uka: 


Og der hadde jeg en musikklærer, en kjempeflink kordirigent. Han hadde et 
gymnaskor og lagde arrangementer som er utgitt i en masse bøker. Og han lag- 
de opplegg med jazz der jeg fikk synge låter. Vi gjorde viser, altså, vi fikk gjort 
mye rart. Jeg fikk aldri tatt noen sangtimer, men jeg sang mye. Vi hadde et stort 
prosjekt som ble til et TV-program og en plate. Jeg har gjort masse morsomt 
med kor. Åh, jeg skulle ønsket meg sangtimer! Men det var ikke noe miljø. Og 
jeg slet mye med videregående. Jeg hadde egentlig ganske lett for det, men jeg 
hadde ikke noe interesse. Karakterene bare falt og jeg tok til og med en pause. 
Jeg begynte i tredje, men så bare sluttet jeg, og jobbet i barnehage et år. 


102 Alle ungdommer som hadde fullført grunnskolen våren 1994 eller senere, fikk gjennom Reform 
94 rett til videregående opplæring i 3 år (Meld. St. nr. 20 (2012-2013), s. 19). Yngste informant i 
denne studien var nettopp ferdig med videregående skole da grunnskolens lengde ble utvidet til 
ti år gjennom Reform 97. Da denne reformen ble avløst av Kunnskapsløftet (2006), som omfat- 
ter hele den 13-årige grunnopplæringen, ble grunnkurs i musikk, dans og drama hetende Pro- 
gramfag i utdanningsprogram for musikk, dans og drama (Meld. St. nr. 20 (2012-2013), s. 119). 

Julia hadde på dette tidspunkt planer om å bli sosionom, men da hun 
begynte på nytt i tredje på videregående kom hun i klasse med mange 
som drev med musikkaktiviteter, blant annet flere sangerspirer: «og det 
var et miljø, og det var flere som var interesserte og så fant vi fellesska- 
pet», uttrykker hun entusiastisk. Korets betydning for sanggleden trekkes 
nok en gang fram. Hvordan jevnaldrendes kryssende løpebaner også kan 
spille inn når veivalg skal tas, blir tydeliggjort gjennom Julias fortelling. 
De var tre sangere i klassen som bestemte seg for å søke på folkehøgskole 
med sang som hovedinstrument, og dette fikk avgjørende betydning for 
Julias videre sangerløp. Hun forklarer at hun kanskje ikke var så tidlig ute 
som mange av sine jevnaldrende fordi hun ikke hadde hatt sangtimer, og 
fordi stemmen var nokså «lekk». Den musikalske ballasten hun fikk med 
seg fra oppvekstårene og det at hun utviklet seg langsomt, opplever Julia 
likevel som «bra i det lange løp». 

På folkehøgskolen gikk Julia hos en jazzlærer, og fikk for første gang 
innføring i pusteteknikk. Læreren mente at stemmen hennes passet godt 
til denne sjangeren, og en plan om å søke seg videre på en jazzlinje vok- 
ste fram. «Men jeg syntes også det var morsomt med klassisk, så jeg fikk 
jo utfordringer. Jeg fikk synge med strykeensemble og masse annet. Jeg 
var ikke redd», forteller Julia. Bevisstheten om egne tekniske svakheter 
hindrer henne ikke i å kaste seg ut i ukjent farvann. En uredd og til dels 
pragmatisk grunnholdning (hvis jeg ikke får det til, så finner jeg andre 
veier og muligheter, men jeg får i hvert fall holde på med musikk) kan i 
vesentlig grad se ut til å være utslagsgivende for veien videre. 

Hedda og Julia var skoletrette. Interessen for de tradisjonelle gymnas- 
fagene var laber, noe også Ingrid, Andreas og Petter gir uttrykk for. I 
henhold til Börjesson (2012) ser ikke en slik generell utdanningskapital 
ut til å verdsettes særlig høyt blant elever som senere velger en prestisje- 
fylt kunstutdanning. De viser verken vilje til eller behov for å forbedre 
sine karakterer senere (s. 95). Synnøve virker derimot til å sette pris på en 
rekke fag også utenom musikkfagene. Jeg oppfatter det slik at en vokal 
løpebane ikke var det eneste veivalget for alle. Derfor er det ikke grunn- 
lag for å trekke entydige konklusjoner. 

Flere informanter forteller om varierte interesser og talenter på ulike 
områder. Hedda er en av dem: «Problemet mitt var at jeg var så flink til 

så mye», forteller hun. Hedda fikk trykket en novelle da hun var tolv, at 
hun malte mye som tenåring og ble anbefalt å søke Kunstakademiet. Men 
egentlig vill hun holde på med teater: «Det var min drøm i magen, ikke 
sant?» Hedda mener at det kunne ha gått hvilken som helst vei «jeg hadde 
så lyst til å holde på med alt, men jeg hadde blitt middelmådig på alt også. 
Du kan bli bitter av å gå rundt og ikke ha prøvd hvor langt du kan nå på 
det du egentlig er best til». Slik framstår det «å velge et fag» som strategisk 
for å unngå en identitetskrise (se 6.6). 

Da Henrik valgte å flytte til en annen by for å kunne ta musikklin- 
jen på videregående, begynte han med piano som hovedinstrument. Men 
snart gikk han over til fagott fordi det var så gode lærerkrefter på treblås. 
På humoristisk vis sier han at alle instrumentalistene ble «presset» til å 
ha sang som biinstrument, men er samtidig tydelig på at det var her hans 
nokså kronglete sangerbane startet. En spesiell opplevelse fra en musikk- 
historietime ble et vendepunkt. Læreren spilte et utdrag fra Glucks Orfeus 
og Eurydike: «Og da begynte jeg å høre etter husker jeg, og syntes det var 
veldig flott! For jeg hadde ikke noe særlig forhold til klassisk sang før det. 
Og jeg syntes det var veldig artig på sangtimene etter hvert», forteller 
Henrik som siste skoleår flyttet til en større by. Her valgte han å bytte til 
sang som hovedinstrument fordi det bød seg en mulighet for å ta timer 
hos en «meget dyktig sangpedagog». Ved første øyekast ser det altså ut til 
at Henriks veivalg er basert på ulike læreres kompetanse og ry. 

Petter begynte på allmennfaglig studieretning midt på 1990-tallet. 
Musikerforeldrene var aldri spesielt opptatt av idrettskarrieren, forteller 
han, men de støttet godt opp om alt som hadde med musikkaktiviteter å 
gjøre. Selv om han var mer interessert i fotball enn i musikk, valgte han 
likevel å bytte til musikklinjen fra 2. klasse. Han hadde blitt kjent med 
gutta som spilte i band: «Den sosiale intelligensen var høyere blant musi- 
kerne enn blant de som snakket i garderoben på fotballtreningen, og det 
fant jeg mer interessant, tror jeg». Her er det nærliggende å tenke at Petter 
har funnet sine likesinnede basert på en type hjemlig forståelse som i 
bourdieusk forstand kan sies å dreie seg om å beherske et språk. Det vil si 
en språklig kompetanse han har fått med seg gjennom oppveksten og en 
type nedarvet symbolsk kapital som verdsettes i musikkmiljøet (jf. Palme 
et al., s. 119). Når jeg spør om bakgrunnen hans hadde noe med dette 

valget å gjøre, og om foreldrene kanskje har hatt en slags påvirknings- 
kraft, svarer Petter: 


De har nok det. Altså, de har aldri vært de foreldrene som har vært med på alle 
fotballturneringer, de har aldri fulgt opp det. Jeg har jo hørt i alle år hvor flotte 
alle barna var som spilte på Kulturskolen, ikke sant, men jeg har ikke tenkt på 
det som en reell grunn. Kanskje er det noe som kommer automatisk. Hvis du 
har en fotballinteressert pappa så backer han vel opp mye mer. Jeg hadde jo mu- 
sikkinteresserte foreldre, så det er klart at de ble glade da jeg valgte den veien. 


I senere kapitler skal vi se at Petter på mange måter følger stimen han er 
inne i, uten å reflektere særlig over hvorfor han holder på med sangen. 
Selv om han valgte å hoppe over til musikklinja, prioriterte han fremde- 
les fotballen framfor musikken. Han opplevde seg selv som «en normal 
sanger», men lærte fort og fikk bra karakterer. Petter fortsatte et år på 
en musikkfolkehøgskole med sang som hovedinstrument etter videregå- 
ende: «som så mange andre har gjort», legger han til. Selv om kun tre 
informanter gikk denne veien, spiller nettopp slike spesialiserte musikk- 
folkehøgskoler en viktig rolle for mange som «et ekstra forberedelsesår 
før opptak til høyere musikkutdanning» (jf. Rishaug et al., 2008, s. 17). I 
perioden 1985-1994 hadde 5-6 prosent av kandidatene innen musikk- og 
scenekunstgruppen folkehøgskole, ifølge Olseng (1995, s. 33). Dette tallet 
har økt betraktelig de senere årene (se 7.4). 

Etter 9. klasse, på begynnelsen av 1990-tallet, hadde Andreas egentlig 
lyst til å reise bort for å gå musikklinjen, slik som Henrik. Det opplevdes 
som «litt langt å reise hjemmefra», så han «gjorde som alle andre». Å 
følge flokken innebar ifølge Andreas enten å gå mekanikerlinjen eller å 
ta allmennfag på videregående. Dette ble man anbefalt gjennom rådgiv- 
ningstjenesten på skolen på den tiden, forteller han. Andreas begynte på 
studieretning for allmenne fag i byen, men sluttet etter første året, noe 
han hadde full aksept for hjemme: «Jeg kjente at dette ikke var helt min 
greie, nei. Så det der møtet med gymnaset det var ikke noe godt». Han 
fikk en jobb i en barnehage og begynte samtidig å synge i bygdekoret 
sammen med en kompis, da han var 17 år: «og vi bare heiv oss med i koret 
da, litt for skøys skyld. Og så fikk jeg veldig mye gode tilbakemeldinger». 
Året etter ble det etablert en musikklinje ved gymnaset. Andreas hadde 
spilt i korps i 11 år, og kom inn med tuba som hovedinstrument. Han 

ble med i skolekoret og fikk ganske raskt solistoppgaver. Andreas husker 
godt den første solistopptredenen: «det var vel kanskje egentlig en liten 
sånn drøm», sier han, og trekker her en forbindelseslinje tilbake til bar- 
nehagen, da han som femåring sto på en krakk under samlingsstunden 
og sang for full hals til stor glede for sitt publikum. 

Andreas gikk over fra tuba til sang, og forteller at det føltes helt rett 
å ta musikklinjen, selv om det var «helt på siden av det folket i bygda 
gjorde». Det ble greit mottatt, sier han, men fordi det het musikk, dans 
og drama, var det mange som hang seg opp i «det der med dans. Men 
de visste jo at jeg sang», fortsetter Andreas: «Var det en fest, så var det 
jo sånn at jeg måtte synge noe, ikke sant? Det var alltid sånn. Så jeg har 
jo sunget siden jeg var tre». Han tilføyer at da han for alvor begynte å 
synge på videregående, «da kom jeg hjem!» Andreas fikk imidlertid aldri 
fullført. Samboeren ble gravid, og han påtok seg forsørgeransvaret for 
den lille familien. I stedet begynte han i et velrennomert blanda kor hvor 
han fikk flere solistoppgaver: «Så jeg har møtt på noen som har villet meg 
godt og gitt meg noen sjanser. Det har vært veldig bra, at jeg har fått 
prøvd meg litte grann». Her berører Andreas noe jeg tolker som vesentlig 
i startfasen av sangerløpet: At noen, det være seg dirigenter, produsenter, 
lærere, arrangører eller andre i lokalsamfunnet støtter opp om og byr 
unge sangere som ennå har en lang vei å gå, muligheter til å få prøve seg 
og skaffe seg erfaring. Flere av informantene har mottatt slike positive 
tilbakemeldinger og blitt lagt merke til. Dette kan også ha bidratt til en 
positiv framtidsvurdering, det vil si til konstitueringen av en tro på at de 
er en av de «utvalgte», et poeng jeg utdyper særskilt i 5.9 og 6.9. 


5.7 Bygdedyret og andre fenomener 


Ved en tilfeldighet fikk Tone vite at det var startet opp en musikklinje på 
et gymnas i nabofylket: «Jeg visste ikke at det fantes en gang», forteller 
hun. Men Tone møtte stor motstand hjemme, og startet en bearbeidings- 
prosess et halvt år i forkant av skolestart. Hun fikk god hjelp «i kulissene» 
som hun sier, både fra kordirigenten i bygda og musikkinteresserte ven- 
ner. Ikke minst mener hun en av brødrene banet vei. Han var den første 
til å ta både gymnas og høyere utdanning i familien. Tone tror dessuten 

at det hadde vært enklere hvis hun hadde spilt et instrument, «for det 
var noe mer konkret». Hun opplevde at holdningen i nærmiljøet var av 
typen: «Altså, sang, hva er det liksom?» Sambygdingenes reaksjon kan 
tolkes som en nedvurdering. At sang ble oppfattet som noe eksotisk og 
temmelig unyttig, er en nokså gjengs opplevelse blant informantene. 
Tones strategi var å argumentere sterkt for å bli musikklærer: 

Jeg husker jeg kom på den geniale ideen å si at jeg kunne bli musikklærer. 

Altså, jeg kunne jo bli lærer! Den brukte jeg veldig hardt for jeg måtte jo kun- 

ne si at det var noe poeng i det hele. Jeg forstår jo deres motstand, jeg var jo 

liksom yngstejenta. Jeg var bare 16 år og skulle flytte så langt hjemmefra. Det 

var jo sånn at jeg bare kunne komme hjem en gang i måneden. Men jeg ville 

det virkelig. De ga seg jo merkelig nok til slutt. De så antagelig hvor mye det 


betydde for meg, og jeg var nok sikkert litt tøff selv også, for jeg visste jo ikke 
helt hva jeg gikk til. 


Med et tilbakeskuende blikk er det Tones klare formening at hvis hun 
hadde vært gutt, ville denne prosessen ha vært mye enklere. Hun tilføyer 
at yrkesskolen nok også hadde vært lettere å argumentere for. Hadde 
Tone valgt allmennfag på videregående eller yrkesskolen, måtte hun like- 
vel ha flyttet på hybel, men nærmere hjemstedet. At hun ble den første 
jenta i familien som tok videregående og senere høyere utdanning for- 
klarer delvis foreldrenes motstand. Sannsynligvis dreier det seg om en 
kombinasjon av flere faktorer, som kulturell bakgrunn, bygdesamfunnets 
konformitetspress eller avvik i forhold til utradisjonelt utdanningsvalg, 
lange avstander og ung alder. Selv om Tone ikke nevner økonomi i denne 
sammenheng, strakk i mange tilfeller ikke borteboerstipendet til i fullt 
monn, verken for elever som tok gymnas eller yrkesfag. Ifølge Tones vur- 
deringer syntes nettopp sistnevnte veivalg å bli betraktet som den mest 
farbare mot det framtidige yrkeslivet i hennes nærmiljø. Å ta musikklinje 
på videregående og ikke minst høyere utdanning etter gymnaset var ikke 
vanlig, mener hun: 

Det er mange av dem jeg gikk på skolen sammen med som fremdeles bor der 

og som kanskje knapt gikk gymnas. Mange har jo sikkert interessante jobber og 

trives og synes det er helt ok, men jeg tror ikke jeg ville ha gjort det. Man kan 

si at det er helt tilfeldig, men det er også en grunn til at man gjør det man gjør. 

Og kanskje nettopp fordi jeg fikk den motstanden hjemme, så ble jeg også litt 


tøffere på at «Det her skal jeg klare! Hvis jeg gjør noe feil nå, så kommer pappa 
og henter meg!», ikke sant? «Da er det rett hjem». 

Foreldrenes innvendinger og bygdas delte syn på Tones valg gjorde henne 
mer standhaftig og målrettet, en indre motivasjon hun gir uttrykk for 
å ha bevart gjennom hele sangerlivet. Valget var, som hun selv påpeker, 
ikke «tilfeldig», snarere nødvendig. Drivkraften var å bli profesjonell san- 
ger, selv om det ikke sto helt klart for henne før hun hadde kommet godt i 
gang på musikklinjen på videregående. Tones sterke vilje til å søke seg til 
musikklinjen til tross for farens innvendinger, kan som Mangset (2004, 
s. 106) også er inne på, nærmest sies å fungere som «en bekreftelse pa 
‘kallets styrke trass i motstand». 

Helt fra hun var 12 år hadde Synnøve fått høre fra ulike hold, og spe- 
sielt fra pianolæreren, at hun var et talent og at hun måtte satse på san- 
gen. For Synnøve ble det «bare helt selvfølgelig» at hun skulle begynne 
på musikklinja. Der opplevde hun for første gang å møte jevnaldrende 
hun var på bølgelengde med, at hun møtte folk «som var like rare», som 
hun lattermildt uttrykker. «Altså, det var ok å være opptatt av musikk, 
å lese historie og være interessert i norsk, å skrive stil og kunne disku- 
tere litteratur», legger hun til. Synnøve beskriver et lokalsamfunn hvor 
«bygdedyret», forstått som den rurale versjonen av janteloven (jf. Brox, 
2000), gjorde seg sterkt gjeldende: 


Jeg vokste opp i et sånt miljø der — dette har kanskje ikke så mye med sang 
å gjøre, men det har med identitet å gjøre - men i min familie tok vi utdan- 
nelse. I bygda var ikke det så veldig vanlig. Folk var kanskje litt misunnelige. 
Jeg hadde mange venner og venninner, men jeg husker at jeg ble litt utenfor 
en periode. Og det var litt vanskelig å finne noen som også var interessert i å 
jobbe med skolen og - ikke det at jeg var så flink på skolen - men jeg var nå 
sånn noenlunde ok. Og storebrødrene mine gikk på universitetet, og i bygda 
var det sånn at bare det å gå på allmennfag, altså det som het gymnas, det var 
helt uvanlig. Og vi var jo, altså [...] at man trodde man var noe, du vet, det 
der bygdedyret. 


Synnøve deler Tones oppfatning av at det ikke var så vanlig å gå gym- 
naset i bygdene hvor de vokste opp. En kommentar til dette er at kvin- 
nenes utdanningsrevolusjon nettopp kom på 1980- og 90-tallet, da 
utdanningsnivået blant foreldrene var høyere (Frønes & Brusdal, 2003, 
s. 292). Og helt fra 1970-tallet var det flere kvinner enn menn som flyttet 
fra bygda. Denne utviklingen gikk imidlertid i utakt, og kunne variere 
mye fra sted til sted. 

Det diffuse ubehaget og følelsen av å føle seg utenfor, utdyper Synnøve 
når hun hopper til en episode rett etter at hun var begynt på universitetet 
noen år senere. Hun var på besøk i hjembygda, og opplevde det hun for- 
tolker som en nedlatende holdning fra barndomsvenninnene til det å ta 
høyere utdanning: 

Og da jeg var 18 år satt jeg der og tenkte: «Hvordan skal jeg kunne forsvare meg 

og overleve i en sånn bygd?» Til og med noen av foreldrene spurte meg: «Hva 

gjør du?» «Ja, nei, jeg studerer på universitetet». Og da var det bare sånn: «Å, 

ja ...», den der holdningen. Og da kan man jo snakke om sosial kompetanse når 

du da kommer inn i et miljø hvor foreldrene er psykologer og leger. Det var jeg 


egentlig vant med da jeg gikk på videregående også, at foreldrene hadde utdan- 
nelse og at det var noe positivt. 


Bygdedyret kan sies å fungere som en metafor på den underliggende 
problematikken mellom ulike grupperinger i bygda og hvilke sosiale og 
kulturelle normer og koder som gjorde seg sterkest gjeldende." Ved å 
anvende begrepet «sosial kompetanse» er det kanskje denne form for 
distinksjon Synnøve sikter til. Slike stilltiende konflikter kan imidlertid 
være like virksomme i byen, slik Ottar Brox (2000) påpeker. 

Det kommer tydelig til uttrykk at Synnøve plasserer sin egen familie 
inn i et sosialt klassedelt bygdesamfunn når hun forteller fra oppvekst- 
årene. Foreldrene hadde høyere utdanning og ledende posisjoner innen 
kulturlivet i bygda. De kunne begge ha satset på musikeryrket, forteller 
hun, men begrunner deres valg med at «det var jo rett etter krigen, de 
var ferdig utdannet i 1951, og de hadde vel ikke den økonomien, kanskje. 
Moren min kom fra en familie der de hadde litt bedre økonomi, men de 
måtte jo ha noe å leve av». Det var dessuten ikke slik at foreldrene tok 
Synnøve og søsknene med inn til byen for å gå på konserter. Nå var det 
ikke så mange konserter i byen heller, forteller hun, og i hvert fall ikke 
opera: «Opera - det var liksom for de fine. Det var ikke det at vi ikke var 
fine sånn i bygda, for i bygda var vi jo de fine kan du si. Nei, nå begynner 
jeg å snakke om den statusen til foreldrene mine», avbryter Synnøve som 
etter min oppfatning forsøker å forklare hvorfor hennes bakgrunn likevel 
ikke opplevdes å ha gitt den ballasten hun trengte framover i sangerløpet. 


103 Bygdedyret er et begrep skapt av forfatteren Tor Jonsson, som omhandler negative sider av livet 
på den norske landsbygda (jf. Brox, 2000). 

I motsetning til provinsen er hovedstaden det stedet i det fysiske rom- 
met hvor det er størst fortetning av attraktive goder og flest aktører med 
dominerende posisjoner, hevder Bourdieu (1996, s. 152). Når Synnøve gir 
uttrykk for at familien tilhørte «de fine» i bygda, men ikke sammenlignet 
med bakgrunnen til mange av dem hun senere møtte både på videregå- 
ende og under musikkstudiene, kan det nettopp tolkes i retning av at hun 
ikke hadde hatt den samme tilgangen til den «legitime kulturen». Som 
Bourdieu (1996) er inne på, reproduseres gjerne slike samfunnsmessige 
motsetninger, for eksempel mellom hovedstad og provins «i mentale og 
språklige former som et prinsipp for oppfattelse og inndelinger, i form av 
grunnleggende motsetninger, det vil si som kategorier for oppfattelse og 
verdsettelse» (s. 152—153). Slik vil noen mennesker lettere kunne «oppta et 
sted på en legitim måte» som noe naturlig og tatt for gitt (s. 156). 

Kirsten er seg bevisst at hun kommer fra et såkalt «møblert hjem». Om 
den instrumentale veien forteller hun: «Den gikk jo fra at jeg spilte piano 
først, for det gjorde man liksom der hvor jeg vokste opp». Ulike tilganger til 
kulturelle goder er det flere som er seg bevisst. Uoppfordret legger mange 
informanter for dagen hvorvidt de hadde piano i barndomshjemmet eller 
ei. Synnøve presiserer på sin side at de ikke hadde piano hjemme, «bare et 
sånt Hammond trøorgel». Pianoet, «det moderliga instrumentet framför 
andra» (Bourdieu, 1991, s. 175), får på den måten en symbolsk funksjon. 
Dette fordi det ikke er noe som ser ut til å være mer intimt knyttet til sam- 
funnsklasse eller til den utdanningskapital man innehar, enn å gå på kon- 
serter eller å kunne spille et «nobelt» instrument (s. 172). Når det er sagt, 
er pianoet helt opplagt et sentralt hjelpeinstrument for sangere. Kanskje 
belyser det i større grad hvorfor nettopp dette instrumentet trekkes fram 
i ulike sammenhenger framfor at det har en rent klassifiserende funksjon. 

Jeg registrerer at livshistoriene bærer preg av etterhåndskonstruksjon. 
Ut ifra den spesifikke sosiale situasjonen intervjuene utgjør, ligger det 
gjerne en forventning om at informantene tilskriver sine løpebaner en 
sammenhengende logikk (jf. Palme et al., 2012, s. 118). Et eksempel er 
hvordan fortellinger fra oppveksten i bygda og hjemmemiljget forsterker 
dramatikken i møtet med musikkutdanningsinstitusjonen. Her er det 
tydelig at enkelte informanter får erfare at de ikke behersker de sosiale 
og kulturelle kodene. Dette tilskriver de gjerne oppvekststedet, noe som 


226 


MUSIKALSKE SPORVALG OG EN STERK FRAMTIDSTRO 


blant annet kommer til uttrykk gjennom setninger som: «Jeg kommer fra 
et lite sted», eller «jeg var jo et sånt gudsord fra landet». Alle informan- 
tene er imidlertid opptatt av hvorvidt oppvekstårene har dannet grunnla- 
get for en god selvfølelse og «sterk psyke». Dette oppfatter jeg er faktorer 
som tillegges stor betydning i møtet med det usikre sangeryrket i tillegg 
til vokale og musikalske ferdigheter. 


5.8 Sen start? 


Flertallet av informantene har enten ikke hatt tilgang til eller ikke valgt 
å gå hos sangpedagog før de begynte på videregående skole eller senere. 
Når det gjelder formelle sangtimer er det, som vist under (tabell 2), kun 
tre informanter som har fått individuell opplæring hos sangpedagog før 
fylte 15 år. Foruten Synnøve og Solveig er det faktisk to av de eldste infor- 
mantene, Kirsten og Ingrid, som begynte med formelle sangtimer tid- 
ligst. Bjørn og Brage startet på sin side ikke med formell opplæring før 
de var 20 år. Her finner jeg altså ikke samsvar mellom starttidspunkt og 
tiden informantene vokste opp i: 


Tabell 2. Starttidspunkt, formell sangundervisning 


Informant Start- Opplæringsarena Informant Start- Opplæringsarena 
alder alder 
Kirsten 15 år Privattimer Julia 20 år Folkehøgskole 
Bjørn 20 år Lærerskole Tone 16år —Musikklinje vgs. 
Stian 18 år Privattimer Synnøve 12år Musikkskole 
Ingrid 11 år Musikkskole Hedda 16år —Musikklinje vgs. 
Brage 20 år Privattimer Solveig 14år Musikkskole 
Gitte 16 år Musikklinje vgs. Andreas 18år —Musikklinje vgs. 
Henrik 17 år Musikklinje vgs. Petter 17år — Musikklinje vgs. 


Gj.snitt: 16,4 


Kun fire informanter (Kirsten, Ingrid, Synnøve og Solveig) har hatt 
enetimer med en sanglærer før de begynte på videregående skole/folke- 
høgskole, og noen enda senere. Gjennomsnittsalderen da informan- 
tene startet med formell sangundervisning hos en sangpedagog var 16, 
4 år. I en studie av svenske operasangere fant Sandgren (2005, s. 61) at 

starttidspunktet for den formelle sangopplæringen var 19 år i gjennom- 
snitt. Sangerne i foreliggende studie kan derfor ikke, som i Sandgrens 
studie, betraktes som very late beginners. Likevel er de fortsatt senstartere 
sett i forhold til andre instrumentgrupper. 

Det er en utbredt oppfatning at klassiske musikere starter sin formelle 
opplæring tidlig i barneårene. Ofte ses da musikergruppen under ett, slik 
som i NIFUs undersøkelse (Arnesen et al., 2014, s. 8), hvor det framgår 
at de fleste begynte å spille et instrument i ung alder, med en gjennom- 
snittsalder på åtte år. Svært få begynte med instrumentopplæring da de 
var tenåringer eller eldre. Også Mangset (2004, s. 101) kommenterer den 
langvarige og omfattende ferdighetstreningen som kreves innenfor klas- 
sisk ballett og klassisk musikk, men han skiller heller ikke i særlig grad 
mellom de ulike instrumentgruppene. 

I henhold til Spahn & Richter (2006) bør ikke sangere starte med spe- 
sifikk, inngående stemmetrening før etter puberteten når strupehodet er 
ferdig utvokst. Vanligvis begynner sangere å ta soloundervisning med 
tanke på en karriere i alderen 16-19 år. Mange starter imidlertid med 
spesifikk vokalopplæring mye tidligere, og det finnes ingen felles over- 
enskomst blant sangpedagoger eller forskere om når en slik inngående 
stemmeundervisning ideelt sett bør starte. Individuelle forskjeller vil tro- 
lig spille en rolle i vurderingen. Kravet om tidlig ferdighetstrening kan 
nærmest forstås som en «sosialt konstruert konvensjon» innenfor visse 
kunstdisipliner, mener Mangset (2004, s. 101). Når flere av informantene 
oppfatter seg selv som senstartere, kan det nettopp tolkes i lys av en slik 
konvensjon. At de faktisk er senstartere, blir etter min oppfatning over- 
sett i kultursosiologiske undersøkelser. Ekspertiseforskningen kan på sin 
side sies å ha bidratt til etableringen av disse sosiale konvensjonene. 

I den psykologiske ekspertiseforskningen er hovedformålet å finne ut 
hvorfor det er noen mennesker som utmerker seg innenfor et spesifikt 
område eller delområde. Prestasjonene fordeler seg på forskjellige kvalitets- 
nivåer, hvorav ekspert er det høyeste nivået. Ekstraordinære prestasjoner 
befinner seg imidlertid på trinnet over ekspertnivået. Dette nivået omta- 
les med begreper som eminent performance, superior expert performance, 
exceptional performance og maximal level of performance. Videre anven- 
des relative begreper til nivået generelt, slik som elite performers og world 

class performers (Ericsson, 2006; Ericsson et al., 1993; Ericsson et al., 2007b; 
Jørgensen, 2002a, 2002b). Når blikket rettes mot musikere, er det ofte disse 
eksepsjonelle utøverne som er studieobjektene. Hvis man skal ta filantropen 
Alberto Vilar på ordet (i et intervju som omhandler Renée Fleming), viser 
historien at det på ethvert gitt tidspunkt de siste 100 årene har vært 30 til 40, 
maksimum 50 virkelig store klassiske sangere i verden (Palmer, 2002). 

Fordi det krever tid å bli ekspert, er en tidlig start helt nødvendig, hev- 
des det. Selv de mest begavede utøverne innen sjakk eller idrett trenger 
minst 10 år eller 10 000 timer med intens øving før de vinner interna- 
sjonalt ry. De fleste elitemusikere trenger enda mer tid; i gjennomsnitt 
fra 15 til 25 år med øving før de oppnår suksess på et internasjonalt nivå 
(Ericsson et al., 2007b, s. 5). I henhold til Jørgensen (2002a) er kanskje 
ekspertiseteorienes viktigste bidrag at de har belyst «hvordan oppdra- 
gelse og undervisning og egeninnsats over lang tid kan føre til bemerkel- 
sesverdige resultater uten at personene har vist spesielle talenter i tidlig 
barndom» (s. 36). Det ligger fjernt fra informantenes selvforståelse at det 
nesten bare er øving som gjør mester. Og med tanke på hvor mange egen- 
skaper og faktorer som spiller inn for å oppnå et høyt nivå som sanger, og 
ikke minst hvilke mekanismer som trer i kraft for å få innpass i sanger- 
markedet, virker en slik forståelseshorisont reduksjonistisk, sett fra mitt 
ståsted. Dette krever ytterligere utdyping. 

Ekspertiseforskningen har en sterk posisjon innen det vitenskapelige 
kunnskapsområdet som studerer musikeres ferdighetsutvikling og hvem 
som kan forventes å nå et nivå som eksepsjonelle utøvere. Her ser man 
blant annet på sammenhengen mellom starttidspunkt for formell musik- 
kopplæring og variasjoner i prestasjonsnivå. I en undersøkelse ved en tysk 
musikkhøgskole fant Kopiez (1997, s. 37) at sangstudentenes formelle vokal- 
opplæring hadde startet veldig sent (i gjennomsnitt 13,2 år) sammenlignet 
med en gruppe internasjonalt anerkjente klassiske sangere (i gjennomsnitt 
8,1 år). En lignende divergens fant Kopiez (s. 41) mellom tyske fiolinstu- 
denter som (starttidspunkt i gjennomsnitt 7,1 år) og en gruppe internasjo- 
nalt anerkjent fiolinister (begynneropplæring ved 5,1 år i gjennomsnitt). 
Jørgensen (2001a) gjorde tilsvarende funn i en undersøkelse ved et norsk 
musikkonservatorium. Han fant at starttidspunktet for sangstudenter 
i gjennomsnitt var 14,4 år, og at sangerne med høyeste karakterer ved 

musikkonservatoriet hadde startet tidligst med formell instrumentopplæ- 
ring (s. 231). Begge fant imidlertid stor variasjon med hensyn til starttids- 
punktet. Kopiez (1997) fant en spredning for starttidspunktet fra 7 til 20 
år, mens Jørgensen fant en spredning fra 9 til 20 år. Det at noen starter 
tidlig, eller får høye karakterer under studiene, trenger nødvendigvis ikke 
å samsvare med hvordan det går senere i yrkeslivet. 

Mange ekspertutøvere begynner sannsynligvis senere enn gjennom- 
snittet, og Jørgensen (2001a) anerkjenner at starttidspunktet alene ikke 
er tilstrekkelig eller nødvendig for å oppnå suksess. Dette begrunner han 
blant annet med at mange dyktige utøvere har startet tidlig uten å nå 
ekspertisestatus (s. 229). Til tross for at sangere er late beginners (jf. Kopiez, 
1997), kommer både Kopiez og Jørgensen fram til at selv om det finnes 
individuelle unntak og at fenomenet er komplekst, er en tidlig start med 
formell undervisning en forutsetning for å utvikle ekstraordinære ferdig- 
heter. Dette må ses i sammenheng med at det å oppnå et høyt utøvende 
nivå krever en høy grad av akkumulert øvingstid, gjennom deliberate 
practice, altså målrettet øving (se 6.9). Begge poengterer at indre motiva- 
sjon og foreldrenes og lærernes rolle har avgjørende betydning, og at en 
tidlig start alene ikke er noen garanti i forhold til en framtidig yrkeskarri- 
ere. Hvilke andre avgjørende faktorer som spiller inn, blir imidlertid ikke 
berørt, noe som etter min oppfatning gir et nokså snevert og kanskje til og 
med feilaktig bilde av hvorfor noen lykkes som musikere og andre ikke. 

Det ser ikke ut til at ekspertiseteoriene tar særlig høyde for verdien av 
den uformelle opplæringen som finner sted i ulike sammenhenger gjen- 
nom barn og unges oppvekstår. Jeg oppfatter også at virkningen av en 
bred musikalsk bakgrunn synes å være undervurdert. Her står korsangen 
i en særstilling, selv om opplæring på andre instrumenter også spiller 
en vesentlig rolle. Slik jeg tolker informantenes barndom og ungdoms- 
tid, har nettopp slike musikalske eller kunstneriske aktiviteter hatt stor 
betydning fram mot en mer formalisert opplæring. Jørgensen (2001a) 
viser til studier som angår korsangens betydning, men med unntak av 
Sandgren (2005), har jeg ikke støtt på forskning som vektlegger bredde- 
aktivitetens relevans i klassiske sangeres livsløp. 

Ser vi på den allsidige musikalske bakgrunnen til informantene, 
har alle, ut over det å synge, spilt minst ett instrument. Med unntak av 

Brage har alle spilt piano. En del av opplæringen har foregått i en for- 
mell kontekst, enten privat eller i den kommunale musikkskolen gjen- 
nom en-til-en-undervisning organisert som en form for mesterlære. En 
overvekt av musikkaktivitetene har foregått innen fritidsmusikklivet, i 
en såkalt uformell kontekst, slik som kor, korps, amatørorkester og/eller 
band. Tabell 3 gir en oversikt over informantenes musikkrelaterte aktivi- 
teter fra tidlig barndom fram til 20-årsalderen uavhengig av oppvekstpe- 


riode. Her er også foreldrenes musikalske bakgrunn tatt med. 


Tabell 3. Musikkrelaterte aktiviteter fra tidlig barndom fram mot 20-årsalderen 


Instrument/aktivitet 


Under 13 år 


13-20 år 


Barnekor, jentekor, skolekor 
ungdomskor, kammerkor, 
blandakor (evt. obligatorisk kor 
i videregående skole) 


Stian, Ingrid, Gitte, Synnøve, 
Solveig, Petter, Julia 


Stian, Ingrid, Gitte, Synnøve, 
Solveig, Petter, Julia, Brage, 
Henrik, Tone, Andreas 


Sangtimer (privat el. 
i musikkskolen) 


Ingrid 


ngrid, Kirsten, Gitte, Synnøve, 
Solveig 


Sang hovedinstrument (el. 
biinstrument) i videregående 
skole og tilvarende 


ngrid, Gitte, Henrik, Tone, 
Synnøve, Solveig, Andreas, 
Petter, Hedda 


Piano privat, kulturskole, 
biinstrument videregående 
skole 


Kirsten, Stian (selvlært), 
Ingrid, Gitte, Henrik, Julia, 
Synnøve, Petter 


irsten, Stian, Ingrid, Henrik, 
Julia, Synnøve, Petter, Solveig, 
Hedda, Andreas, Tone 


Orgel 


Stian 


Korps, skolekorps 


Synnøve, Andreas 


Brage, Andreas 


Skoleorkester, strykeorkester 


Solveig 


Brage, Solveig 


Strykeinstrument: fiolin, cello 


Hedda, Solveig/Petter 


Solveig 


Treblås: fløyte, fagott 


Tone, Henrik 


Messingblås: kornett, tuba, 
baryton og trombone 


Synnøve, Andreas 


Brage, Andreas 


Gitar, el-gitar Bjørn, Brage Bjørn, Brage 
Kontrabass, el-bass Brage 
Band Brage 


Foreldre, amatørmusiker(e) 


Kirsten, Ingrid, Julia, Henrik, 
Synnøve, Solveig, Andreas 


Foreldre, profesjonell(e) 
musiker(e) el. musikkrelatert 
yrke 


Gitte, Hedda, Petter, Brage 


Foreldre, liten el. ingen 
musikalsk bakgrunn 


Tone, Stian, Bjørn 

I likhet med informantene i denne studien, har nesten alle kandidatene i 
NIFUs undersøkelse (Arnesen et al., 2014), deltatt i en eller flere musikk- 
relaterte aktiviteter før musikkutdanningen gjennom privat musikk- 
undervisning, kulturskole, kor, korps, orkester, talentutviklingsprogram 
og rockeklubb eller lignende (s. 8). Allsidighet synes derfor å være utbredt 
også i dag, selv om betydningen av disse aktivitetene ikke poengteres. 
Til tross for at flertallet av sangerne i denne studien relativt sett er senst- 
artere, er det ikke ensbetydende med at musikalske opplevelser og vokal 
aktivitet under oppvekstårene er uten betydning; snarere tvert imot. 
Drømmen om en kunsterisk løpebane ser ut til å ha begynt å spire hos 
flerparten allerede tidlig i barneårene, selv om utdannings- og yrkesval- 
get ble tatt på et mye senere tidspunkt av de aller fleste. 


5.9 Coda: Fundament og talent som livsforklaring 


I dette kapittelet har jeg introdusert de 14 informantene som deltar i stu- 
dien og beveget meg på langs i deres livshistorier, slik hver og en i retro- 
spekt formidler sin personlige logikk knyttet til opplevelser fra barne- og 
ungdomstiden. Jeg har samtidig søkt på tvers i materialet etter gjengse 
temaer som framstår vesentlige i sangerlivets tidligste faser. Det store 
aldersgapet på 33 år mellom eldste og yngste informant har bidratt til 
store variasjoner innad i informantgruppen. Blant annet endret skole- 
systemene seg fortløpende etter hvert som informantene kom i inn i his- 
toriens gang, og oppvekstsvilkårene både i by og bygd var annerledes på 
for eksempel 1950- og 60-tallet enn på 1970- og 80-tallet. Slike miljø- og 
samfunnsvilkår har i en viss utstrekning vært nødvendig å gripe fatt i for 
å situere informantenes livshistorier i tid og sted. Det er likevel to overord- 
nede kategorier som etter min oppfatning peker seg ut i analysen når det 
gjelder å tolke informantenes erfaringer av muligheter og begrensninger 
for handling knyttet til oppvekstårene, og disse er vevd tett sammen: Fun- 
dament og talent som livsforklaring. Dette forstår jeg i lys av den menings- 
danning som binder fortiden sammen med her-og-nå-situasjonen 
i livshistoriene og til det som skal komme. 

Sangerfundament er et begrep jeg har utviklet med basis i forsknings- 
materalet. Det omfatter vokale, musikalske og personlige ressurser som 

står i et relasjonelt forhold til sosiale og kulturelle betingelser, verdier og 
normer. Før gymnastiden synes ikke utviklingen av vokale ferdigheter å 
være det primære, snarere det naturlige ved å synge og etableringen av 
et allsidig og stødig fundament knyttet til mange områder av livet. Når 
informantene spesielt vektlegger «fundamentets» betydning knyttet til 
både musikalske og personlige forhold, tolker jeg dette som et svar på den 
usikkerhet de møter senere i sangerlivet. På den måten blir barndommens 
opplevelser så viktige for mange; de blir meningsbærende, som en forkla- 
ring på hvorfor det gikk som det gikk. Fordi kategoriene fundament og 
talent ser ut til å være et betydelig referansepunkt, og av den grunn mer 
eller mindre er gjennomgående i informantenes livsfortellinger, er det 
ikke formålstjenlig å utdype alle faktorene som ligger til grunn for denne 
tematiseringen her. Refleksjonene rundt denne tematikken følges derfor 
opp i kapittel 6.9, med særlig vekt på ideen om talent. 

Oppvekstvilkårene endret seg radikalt etter hvert som informantene 
trådte inn i livets forløp, selv om velstandsutviklingen og samfunnsut- 
viklingen generelt bare i noen grad gjenspeiles i forskningsmaterialet. 
Dette kan selvsagt tilskrives studiens problemstilling og spissede interes- 
seområde, som sangerinformantene delvis er informert om på forhånd, 
og som både de og jeg er opptatt av. For å skape mening og sammenheng 
i livshistoriene, er det også naturlig at den kulturelle selvforståelsen og 
selvbevisstheten først lar seg spore gjennom informantenes musikalske 
referanserammer knyttet til familie, nærmiljø og utdanning, hvor for 
eksempel familiesystemer, klasse og kjønn blir mindre framtredende. 
Når enkelte informanter er innom sosial klasse, er det i første rekke å 
forstå som kulturelt, snarere enn økonomisk betinget. 

Fordi alle informantene enten har sunget i kor eller spilt et «klassisk» 
instrument, er det opplagt at de har vært borti et klassisk repertoar i 
mange sammenhenger, også i hjemmenmiljøet. I et bourdieusk perspek- 
tiv ville en tolkning kunne være at en kunstnerisk løpebane ble innskre- 
vet i informantenes habitus gjennom oppdragelsen i familien og deres 
kroppsliggjorte erfaringer med musikkopplæring i ung alder. Det vil i 
så fall innebære at alle informantene i større eller mindre grad har fått 
tilgang til den «legitime kulturen» svært tidlig «gjennom en umerkelig 
tilvenning i familien» (Bourdieu, 19952, s. 46). 

Noen informanter gir imidlertid uttrykk for at det var nærmest tilfel- 
dig at de dumpet borti både sang og den klassiske musikksjangeren. Her 
finner jeg motstridende selvfortolkninger. På den ene siden er det noen 
informanter som forteller at de vokste opp i et miljø hvor det ikke var 
naturlig at de skulle drive med musikkaktiviteter og spesielt ikke klassisk 
musikk, for eksempel Stian og Bjørn, og til dels Tone. Bjørn mener at det 
ikke var miljøet han vokste opp i som dro han i retning av å bli klassisk 
sanger. Her gikk det mest i viser og gitarspill. Likevel nynnet han stadig 
temaer fra klassiske musikkverk og gikk på alt som var av klassiske kon- 
serter under gymnastiden fordi dette var en sjanger som tiltrakk han. 
At han ikke «oppdaget» stemmen sin før han var 20 år framstår derfor 
tvetydig. Når jeg spør Bjørn om hva det kan ha vært som tiltrakk han ved 
denne sjangeren, har han ikke noe annet svar enn at det måtte ha vært 
«noe grunnleggende i meg», altså noe iboende, eller noe medfødt, slik 
dette kan tolkes. 

Selv om ikke alle informantene er flasket opp med klassisk musikk, 
særskilt opera og lieder, har noen fått den klassiske musikken inn med 
morsmelken. Andre har stiftet et dypere bekjentskap med denne sjan- 
geren i løpet av gymnastiden. Alle har imidlertid blitt sosialisert inn i 
en musikkultur bestående av en rekke musikksjangre og uttrykksformer. 
Slik reflekteres kanskje ikke Bourdieus studier av smakshierarkier i 1970- 
årene og hans postulat om at disse fremdeles består, i et stadig mer plura- 
listisk samfunn. Men sett fra visse ståsted i det sosiale rommet betraktes 
ennå klassisk musikk, opera og noen jazzformer som høykulturelle legi- 
time objekt som krever en spesifikk kompetanse for å forstå og tilegne 
seg (jf. 2.7). Akkumuleringen av denne kulturelle kapitalen skjer ifølge 
Bourdieu (1995a) gjennom oppveksten og utdanningen og inkorporeres 
gradvis i aktørenes habitus. 

Men for en kunstner er det ikke nok å ha adgang til de «riktige ver- 
kene» for å akkumulere kulturell kapital. For sangeres vedkommende 
dreier det seg ikke minst om å opparbeide det jeg har valgt å kalle vokal- 
musikalsk kapital. Dette kan også sies å være en form for fysisk kapi- 
tal (se 9.6). Begge disse kapitalformene kan konverters til kulturell og 
symbolsk kapital. Som et integrert hele vil disse feltspesifikke kapital- 
formene som jeg plasserer innunder kategorien sangerfundament, altså 

innebære de stemmekroppslige (fysiske); håndverksmessige, musikal- 
ske, språklige, emosjonelle og kognitive aspekter som kreves for å kunne 
mestre instrumentet og formidle musikken innenfor denne vokalstilen 
spesielt. Fordi stemmen er en levende organisme og til stede allerede 
fra fødselen av, er den som kjent verken uformet eller konturløs når 
den stemmespesifikke opplæringen starter. Slik skiller stemmen seg fra 
andre instrumenter. Analytisk tolker jeg det i denne sammenheng slik 
at det må differensieres mellom musikalsk sjanger (klassisk musikk) på 
den ene siden og klassisk vokalutøving på den andre. Fordi sangere er 
senstartere sett i forhold til andre instrumentalister, er det vanskelig å 
si noe entydig om hvorvidt oppdragerpraksis og sosial bakgrunn har 
hatt betydning for valget av en sangerbane. En diskusjon omkring dette 
følges opp i kapittel 6.9. 

Når informantene har valgt å gå videre med klassisk sang, innebærer 
det nødvendigvis at de har følt seg tiltrukket av det klassiske sangreper- 
toaret, til tross for at de på ingen måte har avfeid andre sjangre med mye 
større utbredelse og popularitet. Når noen informanter uttrykker at de 
ikke var borti klassisk sang før de begynte på videregående, tolker jeg det 
nettopp slik at de skiller mellom sang som vokaluttrykk og den klassiske 
musikken. Synnøve er inne på noe av dette når hun sier: 

Jeg tror ikke jeg forsto da jeg var liten at det å være sanger var et yrke som det 

gikk an å leve av. Det var ikke naturlig i mitt nærmiljø, i hvert fall ikke opera, 


det kan jeg ikke huske at jeg likte en gang. Det syntes jeg bare var litt rart, men 
det var veldig fascinerende hvis jeg så det på TV. Det var jo der man så det. 


For å forstå hvordan informantene gradvis har blitt ledet mot klassisk 
sang framfor andre vokaluttrykk, kan det også ha å gjøre med at denne 
vokalstilen, med unntak av jazzsang, nærmest var enerådende i opplæ- 
ringsøyemed da informantene begynte å ta sangtimer, i perioden mellom 
1960 og 1995. Fra årtusenskiftet har vokalmetoder rettet mot andre sjan- 
gre gradvis vokst fram, selv om klassisk og jazz fremdeles dominerer opp- 
læringen både i kulturskolen og i høyere musikkutdanning (jf. Aksdal, 
2008; Rishaug et al., 2008). Derfor er det ikke merkverdig at det var klas- 
sisk sang informantene stiftet bekjentskap med når de først valgte stem- 
men som instrument, enten gjennom privat opplæring, i kulturskolen, på 
videregående skole og i folkehøgskolen. Fundert i sangpedagogenes egen 

utdanning og erfaring var de klassiske vokalprinsippene og det klassiske 
repertoaret ledestjernen. I korsammenheng kunne det nok fortone seg 
mer variert. 

Uavhengig av kontekst og tidsperiode avdekker informantenes livshis- 
torier en vektlegging på behovet for stabilitet i oppvekstårene. Dette peker 
også framover i løpebanen, fordi yrkets ustabilitet gjenskaper de samme 
behovene. Her handler det ikke bare om musikalske røtter, musikksjan- 
ger og etableringen av et musikalsk grunnlag, men også om den per- 
sonlige ballasten hver og en har opparbeidet gjennom barndommen 
og ungdomstiden. Ut over ulike tilganger til kulturelle goder dreier det 
seg spesielt om å erverve en naturlig mestring av kulturen (jf. Bourdieu, 
1996). Relatert til oppvekstårenes betydning uttrykker Solveig seg på 
denne måten: «Jeg tror jo at det med selvfølelse og sånt har mye å gjøre 
med ting tilbake i tid og røtter og hva slags hjem du har vokst opp i; 
det henger veldig mye sammen». Selv om Solveig ikke bruker begrepet 
«kroppsliggjort», gir hun uttrykk for at erfaringer fra barndommen er 
«sånne som sitter i på en måte, som du ikke blir kvitt». Solveig vektlegger 
nødvendigheten av at sangere som strever tar tak i sine problemer, og 
presiserer at endringer ikke lar seg gjøre over natten. Hun utdyper ikke 
dette fenomenet. Jeg antar at hun her tar for gitt at jeg som innenfraper- 
son er oppmerksom på den nære relasjonen mellom stemme, kropp og 
følelser og hvor mye arbeid som må legges ned både fysisk og mentalt 
for å kunne oppnå endring. Dette er et poeng som vil tre tydeligere fram 
senere i analysen. 

Andreas beskriver seg selv som en trygg person med en god porsjon 
selvtillit, noe han relaterer til støtten han alltid har fått hjemmefra: 


Det har aldri vært farlig å komme hjem og spørre om ting, uansett hva det skulle 
være. Og det gjelder begge mine foreldre. Det har liksom aldri vært noe pro- 
blem som har vært for stort, alle de utfordringene jeg har møtt på, enten som 
unge eller også nå som voksen, så har det vært veldig greit å kunne vært åpen. 
Og likedan andre veien. Det tror jeg har skapt en trygghet. 


I sterk kontrast til det Andreas her tilkjennegir, opplever Stian at opp- 
vekstvilkårene i en liten bygd fra slutten av 1950-tallet, bidro til at hans 
sangerliv ble problematisk. Han var yngst av en stor søskenflokk, og den 
første i sin familie som tok høyere utdanning. Stian mener bestemt at 

hans musikalske bane ikke kan knyttes til familiebakgrunn. Han var 
med i barnekor hvor han fikk synge en del solo «og så gikk det mer og 
mer av seg selv», som han sier. Stian er selvlært pianist og begynte etter 
hvert å ta orgeltimer. «Og så sang jeg da, ikke sant», fortsetter Stian, som 
ikke følte seg helt forstått hjemme: «Ja, og da må jeg si det, at fra barn- 
dommen og oppveksten [...] de hadde jo ikke forutsetninger. Så jeg har 
egentlig ingen bebreidelser eller noe i den retning». Her sikter Stian både 
til den oppdragelsen han fikk og til bygdemiljøet han vokste opp i, slik 
jeg tolker det. Stian forteller at han hadde en «ganske bra utviklet musi- 
kalitet» og at han på mange måter bestandig har vært veldig selvhjulpen 
og selvstendig, men legger til: 


Jeg kom fra et miljø hvor det ikke var vanlig å kreve noe og jeg hadde ingen mu- 
sikalsk bakgrunn, et lite sted sånn. Og man var oppdratt til å være snill og grei 
og på en måte å underordne seg og gjøre som andre ville. Så jeg må si jeg trodde 
egentlig selv i mange år at jeg var et veldig selvstendig menneske, men det har 
jeg oppdaget i ettertid, at jeg mangler en veldig grunnleggende fundamental bit 
i min bakgrunn, i min personlighet på en måte. 


Denne opplevde mangelen på trygghet og selvtillit gjennom sangerlivet 
som Stian stadig vender tilbake til når han forteller fram sin livshistorie, 
tilskrives altså i særlig grad oppvekstårene. Nettopp denne betydningen 
av bakgrunn og oppvekstsvilkår er det som nevnt flere av informantene 
som er inne på, ikke bare knyttet til musikalske erfaringer, men til liv- 
serfaringer generelt. Hvorvidt dette kan ses i sammenheng med tiden de 
vokste opp i, framstår imidlertid tvetydig. Geografisk sted er som Frønes 
et al. (1997, s. 11) understreker, en vid kategori. Å bo eller vokse opp på 
samme sted kan være bra for noen, men ikke for andre, akkurat som det å 
vokse opp på forskjellige steder kan slå heldig eller uheldig ut til alle tider. 
Men ifølge Bourdieu (1996) virker betydningen av geografisk opprinnelse 
spesielt formende på individet. Hovedstaden (i det minste i Frankrike) er 
«kapitalens sted, det vil si det stedet i det fysiske rommet hvor en finner 
samlet de positive polene i alle feltene og de fleste av de aktørene som har 
de dominerende posisjonene i dem» (s. 152). 

Relatert til norske forhold, fant Mangset (1998) i en undersøkelse gjort i 
perioden 1996/1997, at en tredjedel av alle kunstnere vokste opp i Osloregi- 
onen, og mer spesifikt 37 prosent av alle sangere. Til sammenligning bodde 

bare 16 prosent av totalbefolkningen i denne regionen da undersøkelsen ble 
gjennomført (s. 66-67). I NIFUs undersøkelse (Arnesen et al., 2014, s. 8), 
framgår det at 61 prosent av kandidatene som søkte seg inn på en høyere 
musikkutdanning mellom 2002-2012 var bosatt i Akershus (altså Osloregi- 
onen) da de var 17 år. Når det gjelder Norges musikkhøgskole, fant imidler- 
tid Olseng (1995, s. 25) at i perioden mellom 1983-1994 kom 40,5 prosent av 
musikkandidatene fra Oslo og Akershus, mens 59,5 prosent kom fra andre 
fylker. Men av alle musikkandidatene i denne perioden, var det kun 22,8 
prosent som bosatte seg i oppvekstkommunen etter utdanningen (s. 28). 

Det er ikke grunnlag for å trekke entydige konklusjoner, men en rime- 
lig tolkning knyttet til Stians utsagn om at foreldrene ikke hadde «for- 
utsetninger», vil likevel være at han ble født inn i en tid hvor de fleste 
(både kvinner om menn) ikke hadde høyere utdanning. I dette «husmor- 
samfunnet» hadde 85 prosent av mødrene kun grunnskole da de fikk sitt 
første barn. Både den økonomiske og kulturelle ulikheten i Norge kan 
nettopp ses i sammenheng med at familier dannes etter utdannings- og 
inntektsnivå (Frønes & Brusdal, 2001, s. 66). Utdanningssamfunnet har 
ført til økende kulturelle forskjeller. Utdannede foreldre har gjerne en 
oppdragerstil som medfører prioritering av en rekke organiserte aktivite- 
ter som de gjennom en omfattende kunnskap om psykologi og utvikling 
mener er bra for barna. Dette fører til en mer aktiv og strukturert hverdag 
hvor også foreldrene er dypt involvert; kanskje for involvert vil noen si. 
Det er kanskje ikke noe vi tenker særlig over i dag, men alle informan- 
tene i denne studien vokste opp i en tid hvor det ikke var like vanlig for 
foreldrene å bruke så mye aktiv tid sammen med barna. Norske foreldre 
brukte for eksempel mer aktiv tid med sine små barn i 1990 enn i 1980 
(jf. Frønes & Brusdal, 2001, s. 66). Likevel er det flere av informantene som 
gir uttrykk for at de har opplevd støtte og oppmuntring hjemmefra, selv 
om det til dels kan tolkes som indirekte støtte. Når for eksempel Ingrid, 
som mistet sin mor tidlig, sier: «Faren min syntes jeg skulle begynne å 
synge da. Så han kjørte meg til musikkskolen», ligger det mellom linjene 
at faren var både pådriver og involvert. 

Barne- og ungdomstiden betraktes som den sentrale formings- 
perioden i livsløpet, både i den tradisjonelle psykologien og i sosiologien 
(Frønes, 1997, s. 59). Det er i denne perioden at grunnlaget dannes, og 

erfaringene vi har med oss fra denne livsfasen vil gjøre oss disponert for 
våre preferanser og de handlinger og valg vi foretar oss i den framtidige 
løpebanen (Bourdieu & Wacquant, 1993, s. 121). Tilegnelsen av den første 
habitus innenfor familien er som Bourdieu (1999a, s. 171) påpeker, ingen 
«mekanisk prosess bestående av tvangsmessig innprenting». En av sosi- 
ologiens oppgaver er nettopp «å bestemme hvordan den sosiale verden 
konstituerer biologisk libido», denne uspesifiserte driften, «til en sosial 
og spesifikk libido» (Bourdieu, 1996, s. 135). Dette investeringsarbeidet, 
det vil si arbeidet med å sosialisere libido, er altså «det som omformer 
drifter til spesifikke interesser, til sosialt konstituerte interesser som bare 
eksisterer i relasjon til et sosialt rom der noen ting er viktige og andre 
betydningsløse», slik Bourdieu påpeker samme sted. Det utelukker ikke 
at vi kan ha flere interesser og flere spesifikke libido (Abbing, 2002, s. 93), 
noe informantenes livshistorier illustrerer. 

Samfunnet avgjør hva musikk er og hvem som kan delta (Kingsbury, 
1988). I denne studien handler det om «sangerspirer» som har fått mange 
oppmuntringer gjennom oppveksten, som gjentatte ganger har fått høre 
at de er musikalske og at de har en flott stemme. Betydningsfulle møter 
med signifikante personer som oppmuntrer til valget av en vokal løpe- 
bane kan spores i mange av livshistoriene. Flere har også fått prøve seg 
som solister, spesielt i korsammenheng. «Så fin stemme du har!» Synnøve 
er seg bevisst at tilbakemeldingene hun fikk og som gjorde et veldig inn- 
trykk, og karakteriserer sangpedagogen hun begynte hos i 12-årsalderen 
på følgende vis: 


Hun var jo veldig flink og kom med støtteøvelser p, t, k, d, sch og biddi, giddi og 
masse øvelser som skulle gjøre det lettere å synge og utvikle stemmen. Og jeg 
husker hun sa til meg at jeg var et sånt talent. Det var første gang noen sa at jeg 
var et talent: «Ja, du kommer til å nå langt» liksom. Det var jo veldig hyggelig 
den gangen, men det var jo kanskje færre som satset på sånne ting. Det er jo 
sånn som jeg aldri sier til mine elever, for jeg vet jo bedre i dag. 


Synnøve forteller også om flere episoder fra videregående skole hvor hun 
stadig fikk høre at hun «var så flink og at hun kunne nå veldig langt. Og 
da var beskjeden at jeg måtte jo bare søke meg inn på et sangstudium», 
sier hun og legger til: «Ja, det er sikkert mange av oss som har vært igjen- 
nom det samme, du vet når læreren sier: Du kommer til å bli så flink og 

du er mye flinkere enn jeg var da jeg var så ung». Slike tilbakemeldinger 
tar Synnøve sterk avstand fra i dag overfor sine egne elever, noe som må 
ses i sammenheng med erfaringer hun gjorde seg under studietiden spe- 
sielt (se kap. 6). I bourdieusk forstand vil det være rimelig å si at slike posi- 
tive tilbakemeldinger bidrar til investeringsarbeidet og produksjonen av 
tro (jf. Bourdieu, 19994). 

Det er tydelig at de fleste av informantene som tok musikklinje ved 
gymnaset eller tilsvarende betrakter erfaringer fra denne perioden som 
medvirkende til eller avgjørende for at de valgte å satse videre på sangen. 
Av livshistoriene går det fram at tiden på musikklinjen var preget av en 
rekke positive opplevelser både musikalsk og sosialt, med godt samhold 
med likesinnede og lite press. Det er i denne perioden at mange får sin 
første vokaltekniske opplæring gjennom en-til-en-undervisning og stif- 
ter et dypere bekjentskap med det klassiske sangrepertoaret. De fleste gir 
også uttrykk for en høy grad av motivasjon; at det var «artig å lære» eller 
«et sug», og at de fikk verdifull trening i å opptre på konserter og forskjel- 
lige oppsetninger i skolens regi. Tone beskriver tiden på musikklinja som 
«forferdelig artig: Jeg tror det var de tre artigste å årene i mitt liv», legger 
hun til. 

«Artig» er altså et ord som stadig går igjen i informantenes beskrivel- 
ser både fra oppvekstårene og gymnastiden sammen med lignende for- 
muleringer som «kjempemorsomt», «som å komme til himmelen» eller 
«som å komme hjem». Julia forteller at hun «hadde dette suget etter å 
synge og holde på», og fikk sin store «åpenbaring» da hun var elev på 
folkehøgskolen rett etter gymnaset. Hun lever seg godt inn i fortellingen 


når hun gjengir det hun tenkte den gang: «Yes! Dette — dette er livet! Nå 
vet jeg hva jeg vil. Det her må jeg satse på! Og hvis jeg kommer inn et sted 
[høyere musikkutdanning] så er det ikke noe tvil!» Slik framstår infor- 
mantenes framstillinger i stor grad som et uttrykk for en indre drivkraft 
som nærmest kan tolkes som et fysisk behov. 

Kjærligheten til kunsten snakker ofte samme språk som kjærligheten, 
skriver Bourdieu (1991). Smaken er et resultat av møtet mellom to histo- 
rier; den ene i objektivert tilstand, den andre i kroppsliggjort tilstand, og 
som objektivt sett har blitt brakt i overensstemmelse: «Dårifrån kommer 
utan tvivel en av de mirakulösa dimensionerna i mötet med konstvårket. 

Att upptåcka ett föremål i ens smak, det år att upptåcka sig sjålv, det år 
att upptåcka vad man vil (‘det år precis vad jag ville’)» (s. 178). Slik kan 
informantenes «åpenbaringer» i et bourdieusk perspektiv sies å være det 
de hadde på hjertet og ikke visste hvordan de skulle uttrykke og som de 
derfor ikke visste: «Du skulle inte ha sökt mig om du inte hade funnit 
mig» (s. 178). Selv om sangerne i studien relativt sett er senstartere på sitt 
instrument, kan valget likevel forstås som en indre drivkraft som helt 
fra tidlig barndom umerkelig har vokst til et behov. Når for eksempel 
Bjørn fortolker sitt valg som sent og relativt tilfeldig (se også 7.2), kan det 
ofte være «snakk om en tvetydig form for tilfeldighet» (jf. Mangset, 2004, 
s. 100). Valget framstår snarere som en form for «nødvendighet». Vi har 
med andre ord ikke å gjøre med en gruppe yrkesutøvere som bestemte 
seg for sin utdanningsvei, «som bare ett av mange aktuelle utdannings- 
og yrkesvalg» før søknadsfristen gikk ut (s. 93). Med Bourdieu (1999a, 
s. 149) vil ikke valget av en sangerbane kunne forstås som et fritt valg eller 
en bevisst strategi, snarere noe påkrevet, hvor andre alternativer synes å 
være mer eller mindre utelukket. 

Når informantene vektlegger en rekke positive opplevelser i forbin- 
delse med vokale aktiviteter gjennom oppvekstårene, kan det tolkes som 
et uttrykk for et kall. Stian refererer til professoren sin som retorisk spurte 
alle sine sangstudenter: «Hvorfor synger du, eller hvorfor vil du synge? — 
Og da er det jo fordi det er en trang, selv om det ikke er sikkert at alle 
er klar over denne trangen sånn til å begynne med», mener Stian. Nå er 
det også en utbredt forståelse i miljøet at «sang og glede — sangglede — 
hører i hop», slik Stian er inne på. Når informantene bruker ord som artig 
og morsomt, eller trekker fram de kroppslige og emosjonelle gevinstene 
ved på synge, kan det forstås som «en eller annen lyst, en positiv lyst», 
slik Stian fortolker det. «Og du merker jo når folk kommer i gang og får 
denne her gleden, så er det et eller annet som oppstår og da tror jeg for- 
holdene ligger til rette for å få til noe også», fortsetter han. Den sceniske 
uttrykkstrangen, kjærligheten til musikken og formidlingsgleden er det 
flere av informantene som vektlegger. Vi har sett at mange har spilt en 
rekke instrumenter og drevet med andre kunstuttrykk, og det kan nær- 
mest virke som at de har vært på søken etter sitt uttrykksmedium. På et 
eller annet tidspunkt i løpet av barne- og ungdomstiden ble det sangen 

som utkrystalliserte seg, selv om noen tok store omveier før de tok sitt 
endelige valg (se kap. 7). 

Flere forteller også om opplevelser i møte med musikken som har 
gjort et stort inntrykk på dem. Det er åpenbart at sangutøvelse og andre 
musikkaktiviteter, samt opplevelsen av musikk, ikke kan reduseres til 
bevisste og rasjonelle egenskaper alene. Når jeg ber Stian om å beskrive 
en sterk musikkopplevelse, trekker han umiddelbart fram en konsert 
han overvar litt ut på 70-tallet, hvor Aase Nordmo Løvberg framførte 
Richard Strauss’ Vier letzte Lieder i Universitetets Aula. Stian hadde 
nettopp begynt å studere selv: 

Da hadde jeg en sånn utrolig grensesprengende opplevelse som jeg sjelden eller 

aldri har opplevd. Jeg så inn i en helt annen verden altså. Det var en totalopple- 

velse, helt på tampen av hennes karriere hvor vi opplevde frukten av hele hennes 
kunstnerbane og hennes vokale kapasitet. Og hun sto der som plantet, veldig sånn 
enkel, som en sånt fjell på en måte. Og så bare strømmer dette over orkesteret. 


Og de utrolig vakre sangene! Vet du, den opplevelsen har jeg aldri glemt. Det var 
sjelesprengende, som om all ting opphørte. Det var en fantastisk opplevelse. 


Stians opplevelse indikerer at musikkerfaringen ikke bare er persepsjon 
og kognisjon i teknisk forstand, men også personlig og sanselig, eksisten- 
siell, uhåndgripelig og muligens grensesprengende, slik Guldbrandsen og 
Varkøy (2004) beskriver den. Musikalsk erfaring kan slik å forstå være noe 
navnløst og noe «subjektet blir utsatt for» som i sjeldne øyeblikk framstår 
«som et skakende møte med noe utenfor oss selv» (s. 7). Denne type erfa- 
ring, som kan ses i relasjon til Kants (1790/1995) transcendentalfilosofiske 
utlegning omkring det sublime, er ikke bare behagelig, harmoniserende 
eller oppbyggelig (Varkøy, 2012, s. 50).'* I kontrast til «det skjønne», kan 
slike «sjelesprengende» eller «grensesprengende» opplevelser, som Stian 
også er inne på, forstås som akutte «høydepunktopplevelser» (jf. Maslow, 
1968). Disse opplevelsene er svært kroppslig forankret og forbundet med 
sterke følelser, hvor det som Ruud (1997) uttrykker legges en eksistensi- 
ell eller transcendental dimensjon til identiteten (s. 178ff). Å bevege seg 
over i et nytt eksistensnivå eller et sublimt nivå, kan ifølge Damasio (2001, 
s. 181) innebære at mennesket i slike situasjoner handler på tvers av de 


104 Se Kant (1790/1995): Annen bok. Det sublimes analytikk $ 23 -29, s. 117-155. 

biologiske og kulturelle rammer som vanligvis determinerer vår tenk- 
ning og begrenser vårt individuelle handlingsrom. 

Idet uttrykket eksistensiell erfaring bringes opp i dagen, fører det som 
Varkøy (2012) peker på fort til at vi «havner i en hengemyr av verdidisku- 
sjoner og ideologiske motsetninger, et kampfelt fullt av musikkfilosofiske, 
sosiale og personlige identitetskonstruksjoner» (s. 50). Musikalsk erfaring 
er i eksistensiell forstand et komplekst fenomen. Fundert i ett eller noen 
få perspektiver tenderer forklaringene i retning av reduksjonisme, etter 
Varkøys mening. Når vi nærmer oss det klassiske musikkverket (kunst- 
gjenstanden) som en kraft i seg selv og sin egenverdi, krever det som 
Varkøy (2008) er inne på, en estetisk innstilling og praktiske ferdigheter 
i å bedømme verket. Vi løsrives fra nyttetenkningen og etablerer «et dis- 
tansert og kontemplativt» forhold til verket (s. 35). En slik måte å vurdere 
gjenstanden på, kan oppleves som et velbehag og som en frihet. Relatert 
til Kants tenkning uttrykker Varkøy (2008) videre: «Gjennom det å skape 
og estetisk erfare kunst hevder jeg dermed min transcendens i forhold til 
naturen, dvs. som menneske viser jeg min iboende evne til å 'gå ut over 
meg selv (s. 35). 

Informantenes beskrivelser av sterke møter med musikken kan enten 
forstås som akutte, eksistensielle opplevelser eller som predisponerte 
erfaringer. Med Bourdieu (19952, s. 46) vil det være den kulturelle kom- 
petansen som gjør dem i stand til å oppleve det sublime i den estetiske 
erfaringen. Når Bourdieu (1991, s. 171) påpeker at musikken så å si er «den 
mest andliga av de sköna konsterna» og at kjærligheten til musikken er 
en garanti for åndelighet, er hans poeng at når vi viser vår musikalske 
dannelse, eksponerer vi ikke et hvilket som helst kulturelt produkt. 


Musiken år ett «kroppsligt föremål». Den förtjuser, hånför, berör och griper. 
Den år mindre bortom orden ån hitom. Den finns i gester, i kroppsrörelser, 
i rytmer, i hånförelser och i lugn, i spånningar och i avspånningar. Den mest 
«mystiska» och «andliga» av konsterna år kanske helt enkelt den mest kropps- 
liga. Det år utan tvivel dårför som det år så svårt att tala om musik annat ån med 
adjektiv eller utrop. (Bourdieu, 1991, s. 173-174) 


Fordi musikalske erfaringer har sine røtter i den mest primitive kropp- 
serfaringen, er det heller ingen smak, kanskje med unntak av den kulina- 
riske, som er så dypt integrert med kroppen som musikksmaken. Derfor 

er det heller ikke noe som like tydelig klassifiserer en like uunngåelig 
(Bourdieu, 1991, s. 172). 

Informantenes spesielle møter med musikkverket frambrakt gjennom 
en solists stemme, et orkesters eller et kors klang i en konsertsal eller en 
plateavspilling i et klasserom, kan for mange oppleves som «kjærlighet 
ved første blikk» (jf. Bourdieu, 1995a, s. 46). Men denne fortryllelsen og 
følelsen av estetisk glede må forstås som en fordekt kulturell kompetanse 
i bourdieusk forstand. Det innebærer at vi gjennom en umerkelig pro- 
sess har tilegnet oss en kunnskap som går ut over den umiddelbare eksis- 
tensielle erfaring. Det er altså vår kunnskapsarv som gjør oss i stand til 
å oppleve det sublime i den estetiske erfaringen. Jeg tar ikke stilling til 
hvorvidt det er slik eller sånn her, men vil antyde at eksistensielle eller 
transcendentale opplevelser i forbindelse med en musikkopplevelse er 
svært kroppslig forankret og forbundet med sterke emosjonelle følelser 
som nettopp setter seg i kroppen som kulturelle erfaringer. 

Oppfatningen av «at noen mennesker har ‘fått noe’ som andre ikke har 
fått» (Jorgensen, 20024, s. 25) er et tankesett som har gjennomgått mange 
transformasjoner i takt med historiens gang, men kan spores tilbake til 
antikken hvor man mente at gudene ga spesielle evner til menneskene.'* 
Ideen om kunstneren som geni ble etablert i renessansen og da særlig rela- 
tert til billedkunstnere, arkitekter og skulptører, for eksempel universal- 
genier som Leonardo da Vinci og Michelangelo (Benestad, 1976). Men det 
er ikke før i romantikken at ideen om den karismatiske kunstnerrollen 


105 Den greske kulturens mousiké en langt videre betydning enn dagens musikkbegrep hvor 
musenes kunst (eller den musiske kunst) var en samlebetegnelse for den kunst som ble fram- 
brakt gjennom inspirasjon fra musene (Benestad, 1976). Om tankesettet i antikken uttrykker Be- 
nestad videre at musene ikke var «et billedlig uttrykk for talent, men en høyst reell guddom, som 
kunne ta bolig i utvalgte menneskehjerter og bringe det guddommelige frem gjennom dem» 
(s. 7). Musikken i gresk mytologi stammet altså fra gudene eller halvgudene og var først og 
fremst vokal, med instrumentledsagelse. Skaldene som framførte musikken hadde høy anseelse 
og makt og ble betraktet som «mellommenn mellom gudene og menneskene» (s. 8). Når de 
gjelder stemmebruk, var det på denne tiden mer snakk om talesang (Potter, 1998). I sen mid- 
delalder var det fremdeles ikke én enkelt terminologi som dekket alle de ulike kreative typer som 
vi i dag vanligvis referer til som kunstnere. Begrepet artifeces var i sirkulasjon men inkluderte 
alle typer håndverkere. Ikke før sent på 1200-tallet begynte kunstnerbegrepet sakte å dukke opp 
og relatert til mennesker med spesielle evner. Muntlig overleverte legender føyer seg inn i rekken 
av mytologiske beretninger om kunstneren som naturtalent og geni (Kris & Kurz, 1934/1979, 
s. 9, 35). Og ofte gjenspeiler slike fortellinger hvordan nye talenter «oppdages» av tidligere gener- 
asjoners store mestere (Broby-Johansen, referert i Mangset, 2004, s. 44). 

blir en tungt strukturerende kulturell mytologi.'** I henhold til Kris og 
Kurz (1934/1979, s. 1-2) kan gåten og mysteriet som omgir kunstneren 
og magien kunstneren utstråler ses fra to perspektiver: En psykologisk 
innfallsvinkel, hvor den kunstneriske begavelsens natur undersøkes, 
eller en sosiologisk innfallsvinkel, hvor samfunnets holdninger til kunst- 
neren er i søkelyset. Kris og Kurz påpeker at det selvsagt finnes mange 
kontaktpunkt mellom disse perspektivene, og at begge må forstås ut ifra 
en historisk kontekst fordi synet på kunstneren har gjennomgått stadige 
modifiseringer. 

Synet på det iboende talentet har altså blitt utfordret gjennom århun- 
drene parallelt med de sterke samfunnsendringene i Europa, hvor blant 
annet filosofer og pedagoger har hevdet at sosiale forhold, erfaring og 
læring spiller en større rolle for våre prestasjoner enn arvede egenska- 
per (Jørgensen, 2002a, s. 25). Denne forståelsen finner også støtte i den 
kognitive psykologien og ferdighetsforskningen, hvor det framherskende 
synet er at alle kan bli hva de vil bare de ytre, miljømessige betingelsene 
er optimalt til stede i utviklingen. Med «ytre» siktes det her til støtte fra 
nær familie, andre betydningsfulle personer, gode lærere og en betydelig 
egeninnsats som følge av dette, slik jeg har vært inne på tidligere. Fordi 
ferdighetsforskningen synes å ha sneket seg inn i det klassiske musikk- 
feltets selvforståelse, sirkulerer ideen om talent side om side med konven- 
sjoner om tidlig start og omfattende øving. De biopsykofysiske prosesser 
som innvirker i utviklingen av stemmekroppen bidrar til strukturerin- 
gen av sangerløpet, og den subjektive opplevelsen av talent som noe delvis 
medfødt forsterkes av instrumentets egenart. Det er et generelt fellestrekk 
innenfor store deler av musikkpsykologien og ekspertiseforskningen, 
men også i kunstsosiologien, at genetiske og biologiske forklaringsmodel- 
ler enten ignoreres eller avvises. Sosiologer og andre kulturforskere prø- 
ver i stedet å «avsløre» kunstneres karismatiske fortellinger: «Hvem som 
faktisk blir suksessrike kunstnere, avhenger i praksis i høy grad av sosial 


106 Troen på at enkelte mennesker var født med gudbenådede evner holdt stand gjennom mange 
århundrer, også med rot i kristendommens religiøse lignelser som forteller om talentene Gud 
har gitt oss. Dette kan muligens også forklare hvorfor mange fremdeles mener at «talenter» er 
spesielt begavede mennesker, født med bestemte gener eller arveanlegg (Jørgensen, 20024, $. 25), 
slik det også framkommer i ulike ordbøker. 

bakgrunn, sosialiseringsprosesser, nettverk, portvoktere og kunstnerens 
egen strategiske atferd på kunstfeltet» (Mangset 2004, s. 10). Slik oppstår 
det et motsetningsforhold mellom ulike fagfelts objektive forståelse og 
klassiske sangeres subjektive opplevelse av talent som noe delvis medfødt. 
Dette utdyper jeg i 6.9. 

Avslutningsvis vil jeg framheve at gleden, trangen, det sjelesprengende 
eller «suget» informantene opplever i forbindelse med musikken og vokal 
aktivitet, bærer i seg et bud om en indre drivkraft eller motivasjon som 
gjør at de velger en sangerbane. Denne drivkraften og gleden ved å synge 
synes å overskygge alt annet, og har gitt informantene en framtidstro som 
kanskje ikke er helt i overensstemmelse med «virkeligheten», slik den 
framtrer i deres fortellinger fra studietiden og yrkeslivet. En karismatisk 
fortolkning er derfor nærliggende knyttet til livsfasen fram til ung vok- 
sen. Bourdieu (1993) mener at den karismatiske kunstnermyten må for- 
stås som grunnleggende for feltets doxa eller produksjon av tro (75ff). De 
forestillingene om kunstnere som denne myten skaper, er som Røyseng 
et al. (2007, s. 2) poengterer, en av de underliggende forutsetningene for 
konstitueringen av det kunstneriske feltet. Styrkegraden av denne myten 
avhenger av hvorvidt aktørene i feltet tror på denne myten eller ikke. 

Studietid: Sømløse overganger, vendepunkt 
og «fagkaos» 


While it's a fact that a voice begins with natural talent, any 
talent must be nurtured, cajoled, wrestled with, pampered, 
challenged and, at every turn, examined. [...] Instrumenta- 
lists have been practicing long hours since they were chil- 
dren, with the kind of discipline that demands a dedication 
and a seriousness that belong to a certain kind of perso- 
nality. Singers often don't discover their voices until they're 
sixteen or seventeen, and their ability to project their voices 
isn't limited to the theatre — an elevator will do just fine. 

— Renée Fleming (2005, s. 6, 161) 


Til tross for at det hersker stor uenighet om hvilke kriterier som avgren- 
ser en kunstner eller en profesjonell sanger, forutsettes et hoyt kunstne- 
risk kvalitetsniva som er opparbeidet gjennom en lang skoleringsprosess. 
Her star de utøvende musikkutdanningsinstitusjonene i en særstilling. 
Deltakerne i denne studien har utviklet sin sangfaglige kompetanse 
pa forskjellige mater til ulike tider, og variasjonene er betydelige sett i 
forhold til type utdanning og skolering, utdanningslopets varighet og 
kontinuitet, samt den historiske tiden informantene befant seg i under 
studiene. Utdanningsbakgrunnen strekker seg helt tilbake til slutten av 
1960-tallet og fram til forste tiar av 2000-tallet. I denne perioden har det 
skjedd en betydelig endring og utvikling innenfor alle skoleslag. Flere av 
sangerinformantene har valgt alternative veier til sangeryrket. Noen har 
byttet studiested underveis, og én har hoppet av studiene. To har valgt 
å utvikle hele sin sangfaglige kompetanse utenfor utdanningssystemet, 
noe som må sies å være uvanlig etter dagens målestokk. De ulike mulig- 
hetsbetingelsene gir en unik tilgang til konstituerende faktorer som viser 
seg å være seiglivede i sangerlivet på tvers av tid og rom. Her tenker jeg 
særlig på en reproduksjon av sosiale og kulturelle mønstre som samler 

generasjonene snarere enn å splitte dem. Og nødvendigvis er det ikke 
bare «ytre» faktorer som bidrar til at løpebanene stakes ut slik de gjør. 
Dette kapittelet er i stor grad konsentrert om de ni informantene som 
søkte seg til en utøvende musikkutdanningsinstitusjon. Her bli det belyst 
hvordan disse sangerne fortolker sine muligheter og begrensninger for 
handling og forhandling under studietiden fram mot overgangen til 
yrkeslivet til ulike tider. Kapittelet synliggjør også hvordan usikkerhet 
kommer til uttrykk på ulike måter i sangerinformantenes livsfortellinger. 


6.1 Overgang til høyere utøvende 
musikkutdanning 


Informantene har studert sang under ulike musikkutdannings- 
institusjoners gradvise omskiftelighet. Norges musikkhøgskole, som ble 
etablert i 1973, var nettopp opprettet da Stian begynte å studere sang, 
men eksisterte ikke da Kirsten og Bjørn startet sin studenttilværelse på 
1960-tallet.” Dagens øvrige offentlige musikkutdanningsinstitusjoner, 
de tidligere musikkonservatoriene hvor seks av informantene har tatt 
sin grunnutdanning i sang, har heller ingen lang historie i Norge. De 
aller fleste konservatoriene var i utgangspunktet privatskoler, startet av 
enkeltpedagoger som fram til cirka 1970 drev både yrkesrettet utdan- 
ning og fritidsundervisning for barn og voksne amatører. Etter hvert 
ble privatpraksisen overtatt av private utdanningsinstitusjoner, og i neste 
omgang av offentlige utdanningsinstitusjoner. Og den politiske prosessen 


107 Fram til 1970-tallet var musikkonservatoriene private institusjoner «som krevde skolepenger av 
elevene» (Rishaug et al., 2008, s. 22). Norges musikkhøgskole (NMH) ble etablert etter vedtak i 
Stortinget (St. meld. nr. 66 (1972-1973), etter en lang og til dels vanskelig politisk prosess. Ønsket 
om en statsdrevet høyere musikkutdanningsinstitusjon i Norge har blant annet utgangspunkt i 
familien Lindeman helt tilbake til 1800-tallet. Norges musikkhøgskole ble i 1996 slått sammen 
med det tidligere Østlandets musikkonservatorium, og i 1998 med Buskerud musikkonservato- 
rium (Jorgensen, 1998, s. 28ff). 

108 Bergen musikkonservatorium, nå Griegakademiet, ble stiftet i 1905. Senere kom konservatoriene 
i Trondheim (1911), Stavanger (1945), Veitvet i Oslo (1959), Tromsø (1971) og i Kristiansand (1972). 
I våre nordiske naboland har konservatorietradisjonen en mye lengre historie, med unntak av 
Island (Reykjavik), som fikk sitt første konservatorium i 1930. Kungliga musikaliska akademien i 
Stockholm ble stiftet i 1771, musikkonservatoriet i København ble opprettet i 1867 og musikkin- 
stituttet i Helsinki (fra 1939, Sibeliusakademiet) ble stiftet i 1882 (Svendsen, 2020). 

for de ulike utdanningsretningene var nokså uensartet.” De tidligere 
selvstendige musikkonservatoriene i Norge ble først innlemmet i høgskole- 
strukturen og deretter i universitetsstrukturen, og dermed underlagt 
budsjettstyring fra til dels store institusjoner (Boysen et al., 1999). Unn- 
taket er Norges musikkhøgskole, som er den eneste autonome offentlige 
musikkutdanningsinstitusjon i landet (Nesheim, 2001, s. 38). Nesten alle 
de øvrige institusjonene ligger i storbyer (Olseng, 1995, s. 24). 

Allerede som 17-åring søkte Ingrid om opptak til Operaskolen etter å 
ha blitt oppfordret av musikkmiljøet hun var en del av på Musikkfagsko- 
len (jf. 5.6)."° På 1970-tallet tok de opp studenter hvert tredje år, og hun 
syntes det ble for lenge å vente til neste opptakskull. Hun prøvesang da 
hun nærmet seg 18 år og kom inn: «Så begynte jeg da selvfølgelig, og så 
gikk jeg der i tre år», forteller Ingrid, som ikke har særlig mer på hjer- 
tet når det gjelder studietiden, bortsett fra at hun følte seg litt umoden 
til å begynne på operastudiene relatert til «rent menneskelig erfaring» 
som hun selv sier, og forklarer: «De andre var jo fra seks til ti år eldre 
enn meg, det var det tøffeste egentlig». Analogt med Aristoteles (1991), er 
utviklingen av praktisk kunnskap, eller den praktiske klokskapen som 
former individets fronesis, nettopp en kroppsliggjort kunnskap som kre- 
ver lang tid å tilegne seg. Men det Ingrid opplevde at hun manglet av 
handlingsrepertoar knyttet til livserfaring, ble på mange måter oppveid 
av «en så utrolig god base musikalsk», som hun selv uttrykker. Ingrid 


109 Mens Norges musikkhøgskole ble opprettet ved stortingsvedtak etter flere utredninger og en 
politisk prosess, ble de musikkvitenskapelige instituttene opprettet som universitetsinstitutter 
etter ordinære planprosesser. Musikkonservatorieutdanningene vokste på sin side fram uten 
noen samlet, nasjonal plan. I perioden 1980-1988 overtok staten alle de syv tidligere musikkon- 
servatoriene, etter mange endringer i driften og ansvarsfordeling mellom vertskommuner, fylke- 
skommuner og stat fra 1970-årene (Boysen et al., 1999). Hva angår rekruttering hadde de fleste 
institusjonene på 1990-tallet en klar distriktsprofil. NMH rekrutterte fra alle fylkene unntatt 
Finnmark, mens Østlandets Musikkonservatorium var det mest «nasjonale» av konservatoriene 
(Olseng, 1995, 8. 23-25). 

110 Operahøgskolen ble etablert som en toårig operaklasse i 1964 under administrasjon av Stat- 
ens teaterhøgskole. Fra 1968 ble Statens operaklasse egen institusjon. I 1974 endret institusjonen 
navn til Statens operaskole, som året etter ble utvidet til en treårig utdanning. I 1982 fikk skolen 
høgskolestatus. Fra 1996 har Statens operahøgskole vært en avdeling ved Kunsthøgskolen i Oslo 
(KHiO). Siden sammenslåingen har skolen tatt opp fire-fem studenter hvert år etter omfattende 
opptaksprøver, mens det tidligere var opptak av ti studenter hvert tredje år. Etter at kvalitets- 
reformen ble innført i 2003, fikk skolen et gradssystem. Operahøgskolen tilbyr årsstudium og 
masterstudium. Antallet studieplasser varierer fra år til år (Boysen et al. 1999; Kunsthøgskolen i 
Oslo, 2020; St. meld. nr. 47 (1996-1997)). 

hadde tatt pianoeksamen på Musikkfagskolen og var en kjapp noteleser. 
«Så jeg hadde en sånn selvfølgelighet i forhold til de tingene», sier hun, og 
antyder at hun lå litt foran sine medstudenter på dette området. 

Julia, som startet sangstudiene mot slutten av 1980-tallet, ville helst inn 
på jazzlinja. Det aktuelle året tok de kun inn instrumentalister, og hun 
søkte derfor om opptak på klassisk sang: 


For jeg hadde jo jobbet med både klassisk og jazz så jeg tenkte: «Jeg vil jo inn. 
Og jeg behøver virkelig å jobbe med stemmen. Jeg vil skoleres, jeg kjenner at det 
her trenger jeg, jeg er jo urdårlig, altså!» Folkehøgskole, det var jo nesten ingen 
ting. Og så kom jeg inn på reserveplass. Og da jeg begynte, merket jeg at «jeg 
kan jo ingen ting, jeg trenger det her!» 


Vi skal senere i kapittelet se at det å komme inn på «reserveplass» plasserte 
Julia i underlegen posisjon de første årene på konservatoriet, slik hun selv 
opplevde det. Det er også slik at tilfeldigheter innvirker på løpebanenes 
retning, i dette tilfellet skolering innen den klassiske sjangeren i stedet 
for jazz. Som vi ser av sitatet over, var Julia likevel mest opptatt av å skaffe 
seg sangfaglig kompetanse uavhengig av sjanger. Tiden på folkehøgsko- 
len hadde ikke bidratt til å utvikle et godt nok sangteknisk fundament. 
Utøvende musikk er fremdeles et lite fagfelt i Norge, med rundt 1500 
studenter per år på landsbasis. Dette utgjør mindre enn én prosent av den 
totale studentmassen. Musikkutdanningsinstitusjonene byr likevel på 
svært mange fagsammensetninger og valgmuligheter (se Arnesen et al., 
2014, S$. 11-16). Klassisk sang tilbys ved alle utdanningene, og dette hoved- 
instrumentet utgjør den største instrumentgruppen ved institusjonene 
(s. 8). Den vedvarende overrekrutteringen som kjennetegner sangeryrket 
gjenspeiles i en oversøking til de utøvende musikkutdanningene generelt 
(jf. Heian et al., 2008, s. 28). Både på klassisk og jazz er sang den største 
søkerkategorien, og andelen kvinnelige søkere er i stor overvekt (Aksdal, 
2008). Dette er et vedvarende særtrekk, nasjonalt så vel som internasjo- 
nalt. Mens tendensen viser et lite fall i søkning på klassisk over tid, har 
det vært en økning på jazz. Etter Aksdals oppfatning er jazz den eneste 
sjangeren som har kunnet utfordre den klassiske musikkens hegemoni i 
konservatorieutdanningene. Fordi musikkutdanningsinstitusjonene har 
hatt et begrenset tilbud innen populærmusikkområdet, velger mange jazz 
som det mest nærliggende alternativet (s. 124-125). En konklusjon kan 

derfor være at informantene i denne studien har hatt større konkurranse 
om studieplassene på klassisk enn vi ser i dag, selv om det kanskje er mar- 
ginalt. I perioden mellom 1992 og fram til og med 2009, anslår Simonsen 
(2010, s. 44) at godt over 400 sangere har blitt uteksaminert i Norge. Så 
langt jeg kan se, går det ikke fram hvor mange norske sangere som har 
tatt utdanning i utlandet og hvor mange utenlandske sangere som har 
tatt utdanning i Norge og blir boende. Beregningene er derfor usikre. 

Det å ta fatt på utøvende musikkstudier eller annen form for skolering 
vil uansett aldersdifferanse og tidligere studieerfaring markere en over- 
gang eller endring som representerer en distinkt avskjed fra forhenvæ- 
rende faser eller roller og status. En slik gradvis transisjon fra én «post» 
i løpebanen til en annen kan være overgangen fra videregående skole til 
studier, fra bachelorgrad til mastergrad eller fra skole til yrkesliv (Elder 
& Shanahan, 1997; Hagestad, 1988; Hutchison, 2011). Overgangen til høy- 
ere musikkutdanning betegnes som en av de mest markante og kritiske 
i musikeres tidlige voksenliv (MacNamara et al., 2006, 2008; Juuti & 
Littleton, 2012). Den forbindes gjerne med det å få adgang til en utøvende 
musikkutdanningsinstitusjon hvor de fleste kandidatene entusiastiske og 
håpefulle starter opp med en intensjon om å bli profesjonelle musikere 
(Gembris & Langner, 2006; MacNamara et al., 2006). Som vi snart skal 
se, er det noen informanter som ikke får innfridd sine forhåpninger i 
møte med den utøvende musikkutdanningsinstitusjonen. 


6.2 Opptaksprøven som rituell legitimering 
av sangerpraksisen 


Musikkutdanningsinstitusjonen kan forstås som én av flere porter san- 
gerne må passere for å bli en del av feltet. Disse portene har portvoktere 
(gatekeepers), som i egenskap av å forvalte den symbolske kapitalen avgjør 
hvem som skal slippe gjennom porten eller ikke (jf. Solhjell & Øien, 2012, 
s. 30). Informantene tilhører ikke det flertallet av «rekrutter som banker 
på porten» til musikkutdanningsinstitusjonene, men som aldri slipper 
inn (jf. Mangset, 2004, s. 250). Ni informanter søkte om plass og ble tatt 
opp ved en utøvende musikkutdanningsinstitusjon til ulike tider. Stian 
og Ingrid begynte de utøvende sangstudiene på midten 1970-tallet, Julia, 

Henrik og Tone i siste halvdel av 1980-tallet, Synnøve, Hedda og Solveig 
på begynnelsen av 1990-tallet, mens Petter startet sine sangstudier mot 
slutten av 1990-tallet. 

Opptaksprøvene har en sentral plass i seleksjonen av musikkstuden- 
ter, både til grunnutdanningene og til høyere gradsutdanning. Det skulle 
være rimelig å anta at dette krevende og omstendelige ritualet som opp- 
taksprøvene representerer, gjerne organisert gjennom tre runder et halvt 
år i forkant av studiestart, har fortont seg som en stor påkjenning i en 
intens periode preget av usikkerhet og tvil. Imidlertid viser det seg at 
informantene i liten eller ingen grad er opptatt av opptaksprøvene de har 
vært igjennom til ulike tider. Dette kan også betraktes som et funn. 

Det er ikke noviser som entrer de utøvende musikkutdanningsinstitu- 
sjonene. Fordi stemmen ikke er ferdigutviklet før etter puberteten, kan 
ikke utviklingen av den profesjonelle stemmen starte like tidlig som hos 
instrumentalister (jf. 5.8). Opptakskommisjonene vil derfor ikke begrense 
vurderingene til kandidatens nivå her og nå, men også om kandidaten 
representerer et mulig framtidig potensial. Dette er på ingen måte sikker 
kunnskap, og i noen tilfeller vil det være kandidater som ikke innfrir 
eller oppnår disse potensielle forventningene, selv om de har fått prøve 
seg (jf. Becker, 1982). 

En opptaksjury har en portvokterfunksjon ved at den i stor utstrek- 
ning består av hovedinstrumentlærerne ved de ulike fagseksjonene, det 
vil si kandidatenes eventuelle framtidige lærere (Nerland, 2003, s. 71). Til 
den utøvende prøven stilles en akkompagnatør til disposisjon. Settingen 
ligner tilsynelatende en konsertsituasjon, men også en prøvesangsitua- 
sjon slik den forløper gjennom yrkespraksisen, og med krav om obliga- 
torisk repertoar. Søkernes sangtekniske og musikalske ferdigheter, deres 
repertoarvalg, interpretasjon, formidlingsevne og personlige kvaliteter 
vurderes i forhold til sangfagets tradisjoner og gjeldende praksis og stan- 
darder. Som i andre instrumentalpraksiser må også sangere gjennom 
sin opptreden tilkjennegi en kulturell kompetanse relatert til klassisk 
sangutøvelse. På den måten kan vi si at det skapes en forventning om at 
søkerne til en viss grad er sosialisert inn i praksisen før de tas opp som 
studenter. I en bourdieusk tilnærming, vil en forståelse være at søkerne 
må inneha en «sangerhabitus» som er i samsvar med det feltet de søker 

adgang til. Kandidatene må slik sett allerede ved opptak til studiene vise 
til en gryende praktisk sans, opparbeidet gjennom sosial og kulturell 
erfaring. 

Det ser ikke ut til at det å få avslag på første forsøk, slik Tone og Synnøve 
fikk oppleve på begynnelsen av 1990-tallet, representerer en form for 
skjellsettende brudd i lopebanene. I etterpåklokskapens lys mener Tone 
at lærerne ved gymnaset kunne ha forberedt elevene bedre på hva som 
var forventet av dem ved opptaksprøvene. Da hun ikke kom inn på første 
forsøk hadde hun ingen alternative planer forteller hun: «Og da var det 
jo krise noen dager og jeg tenkte: Herregud, hva skal jeg gjøre nå»? Løs- 
ningen ble at hun reiste tilbake til kjæresten sin etter å ha skaffet seg en 
lærerjobb i et lite lokalsamfunn i nabokommunen. Hun hadde god tid til 
å øve, og hver uke dro hun inn til byen for å ta sangtimer som hun betalte 
selv. Året etter ble Tone tatt opp på et utøvende sangstudium ved et kon- 
servatorium et annet sted i landet. 

I likhet med Tone, søkte Synnøve om opptak ved en utøvende musikk- 
institusjon langt hjemmefra etter musikkgymnaset. Det ble en realitets- 
orientering at hun ikke nådde opp blant søkerne: 


Jeg husker at jeg skjønte at jeg ikke var så flink som jeg kanskje hadde blitt fore- 
speilet at jeg var. Men jeg tror jeg syntes at det var helt greit. Det var ikke sånn 
at jeg fikk nervesammenbrudd. Jeg hadde liksom andre muligheter og jeg var 
interessert i mange ting. Og så tok jeg forberedende og musikkvitenskap og da 
måtte jeg på opptaksprøve. Her kom jeg jo inn. Det var ikke sånn at alle kom 
inn, men jeg tror ikke det var så veldig vanskelig for å si det sånn. 


I likhet med Synnøve og Tone er det flere informanter som påpeker at 
musikklinjen i videregående skole i for stor grad bidrar til å at elevene får 
urealistiske framtidshåp. Samtidig er det ikke alltid mulig å si hvem som 
vil innfri sitt eventuelle potensial. Her vil det alltid herske motstridende 
oppfatninger. Synnøves utsagn om at hun ikke tok det så tungt da hun ble 
avvist på opptaksprøven fordi hun hadde mange interesseområder, kan 
muligens fortolkes som en dyd av nødvendighet eller en slags «nødtvun- 
gen» etterrasjonalisering av opplevelsen (jf. Callewaert, 2008, s. 17). Men 
kanskje er det også slik at Synnøve, på linje med de fleste informantene, 
nettopp har hatt flere interessefelt, og at hun like gjerne kunne ha valgt en 
annen vei. Her finnes flere tolkningsmuligheter. 

Synnøve ble altså værende i byen og ble raskt inkludert i kunstner- 
miljøet. Dette var mot slutten av 1980-tallet: «Jeg ble liksom dratt inn i 
en sånn kunstnerisk verden», forteller hun og framhever at hun her fikk 
både inspirasjon og oppmuntring til å utvikle sine kunstneriske sider. 
På studiet i musikkvitenskap møtte hun dessuten «mange artige folk» 
og som hun sier: «man følte seg jo trygg i det miljøet». Nettopp denne 
tryggheten blir stadig poengtert, fordi hun senere i studieløpet gjennom- 
levde noen skjellsettende episoder som i hennes selvfortolkning kom til 
å prege resten av sangerlivet. Etter grunnfag i musikkvitenskap prøvde 
Synnøve seg på en ny opptaksprøve, og hun er den eneste av informan- 
tene som dveler litt ved denne opplevelsen. Den gjorde inntrykk. For som 
hun selv sier: «Jeg kan godt fortelle deg nå om noe som sier veldig mye om 
min identitet som sanger og kanskje noe om usikkerheten min»: 


Den kommer sikkert fram når jeg nå kanskje kan skryte litt, men så skal jeg 
også fortelle om mine nederlag. For jeg husker da jeg kom inn: Vi var 82 søkere 
det året og vi var to som kom inn og jeg fikk høyest poengsum av oss som kom 
inn. 80 fikk jeg vite. Så de var jo utrolig sånn der - «Åh, det var så fantastisk!» 
Og at jeg hadde lest det diktet, og de holdt på å ramle av stolen og jeg var sånn 
kunstner og det var andre som kanskje var flinkere med koloratur og hadde 
bedre teknikk og alt sånn, men de falt for meg som kunstnernatur. Og det gjorde 
utrolig inntrykk på meg. 


Her kan det altså se ut til at opptakskommisjonen har vektlagt det kunst- 
neriske uttrykket framfor sangtekniske kvaliteter, selv om både teknikk, 
musikalitet, språk og formidling henger sammen på en kompleks måte. 
Stemmekvalitet og kunstnerisk formidling vurderes fortrinnsvis ut ifra 
smak og skjønn basert på hørselsinntrykk, men også visuelle inntrykk. 
Evnen til å skille ut gode og dårlige prestasjoner med utgangspunkt i 
erfaring står derfor sentralt. Gynnild (2010) finner at prestasjonsvurde- 
ringskulturen innenfor utøvende disipliner i høyere musikkutdanning 
i stor grad er preget av en holistisk og implisitt tilnærming uten felles 
kriterier: «Vurdering av kunstneriske prestasjoner er en utfordring fordi 
den til sist bygger på den helhetlige opplevelsen, som oftest er noe annet 
enn summen av de enkelte delene» (s. 7). Taus kunnskap står sentralt, og 


u1 Om musikkvitenskapelige studier, se 7.2. 

faglærerne opplever det som komplisert å bruke et helt presist språk om 
de kriteriene som ligger til grunn i vurderingsarbeidet. 

I et forsøk på å bedre vurderingspraksis i forbindelse med sluttvurde- 
ring av sangprestasjoner ved sangseksjonen ved Norges musikkhøgskole, 
ble det i 2010 forsøkt å utvikle eksplisitte kriterier som et supplement til 
den holistiske vurderingen. Dette viste seg å bli en nærmest uoverkom- 
melig oppgave, blant annet fordi det generelt sett ikke eksisterte en felles 
og entydig forståelse av hva kriteriebasert vurdering innebærer knyttet 
til utøvende disipliner (se Gynnild, 2010). Slik vil det også finnes ulike 
praksiser. Ved NMH ble det imidlertid forsøkt å legge «mindre vekt på 
teknikk til fordel for musikalske ferdigheter» (s. 9), noe som etter min 
oppfatning hadde vært ønsket velkommen hos flere av informantene da 
de var inne i sine studieløp. Men, som Gynnild (2010) uttrykker, ble ikke 
utfordringene mindre av den grunn: «fordi en kunstnerisk prestasjon 
forutsetter både talent (medfødt evne), ferdigheter og egenskaper, som 
for eksempel "utstråling (s. 9). Når Synnøve i sitatet ovenfor anvender 
begrepet «kunstnernatur», er det nettopp nærliggende å tolke dette i 
retning av utstråling, forstått som en helt spesiell evne til musikalsk og 
verbal formidling. De beslektede begrepene utstråling og karisma kan 
nettopp dreie seg om noe udefinerbart og tvetydig. Basert på sine egne 
erfaringer i mesterklassesammenheng, beskriver Fleming (2005, s. 85) 
dette fenomenet slik: 


I’ve given enough masterclasses by now to know that the thing that really dis- 
tinguishes an individual, voice and singing aside, is Personality with a capital 
P. Charisma. Touch me, move me, take me out of this stuffy little room with 
fluorescent lights and dropped ceiling, its linoleum floor and badly tuned 
upright piano. 


112 Kriteriesettet for vurdering av sangprestasjoner som ble utarbeidet av faglærerne ved sangseks- 
jonen ved Norges musikkhøgskole i samarbeid med Gynnild (2010, s. 8, tab. 2) ble delt inn i 
følgende hovedkategorier med påfølgende underkategorier: 1) Teknikk: Kroppsholdning/avspen- 
thet, pust og støtte, ansats/luftstrøm, vokalegalisering, intonasjon, registeregalisering, stemmens 
fokusering, stemmeomfang og klang. 2) Språk/tekst: Artikulasjon og tekstuttale, teksttolkning 
(forståelse, selvstendighet og deklamasjon). 3) Språkbredde. 4) Musikalitet: Stilforståelse (stilis- 
tisk differensiering), frasering/legato, dynamikk (variasjon og kontraster), tempo (tempovalg, 
tempostabilitet), rytme (stringens og variasjon). 5) Formidling: Presentasjon (muntlige intro- 
duksjoner), kommunikasjon (innlevelse, utstråling, uttrykk), scenisk framstilling og isceneset- 
telse. 6) Repertoarvalg. 

Her anvender Fleming uttrykket «Personlighet med stor P», slik vi gjerne 
gjør i dagligtalen relatert til personer vi beundrer eller som vi mener har 
noe spesielt ved seg eller noe ekstraordinært som kommer til uttrykk i en 
kommunikasjonssituasjon. Personligheten kan forstås mer som en pro- 
sess enn et ferdig sluttprodukt (Moxnes, 2007, s. 35ff). Knyttet til begre- 
pet «kunstnernatur», ledes vi imidlertid mot en forståelse av karisma som 
et fast trekk ved personligheten, det vil si en medfødt egenskap som det 
ikke er alle forunt å besitte. Denne forståelsen av medfødt talent, som også 
ser ut til å komme til uttrykk i Gynnilds (2010) studie, er i tråd med den 
romantisk-karismatiske kunstnermyten hvor den sterke troen på «den 
unike skaperen», altså en form for opphøyelse av enkeltpersoner med sær- 
skilt legitimitet og autoritet, står sentralt (jf. Bourdieu, 1991, s. 238—239). Slik 
jeg tolker informantene er det likevel ikke utstråling eller formidlingsevne 
som ser ut til å være det viktigste aktivum blant nykommerne på musikk- 
utdanningsinstitusjonene, et poeng jeg kommer til senere i kapittelet. 

Det er flere informanter som legger for dagen både ambivalens og usik- 
kerhet knyttet til livet på musikkutdanningsinstitusjonene. Selve opp- 
taksprøven framstår på sin side som noe tatt for gitt, en ren formalitet. 
Muligens kan dette ha sammenheng med at sangerne har vært igjennom 
flere opptaksprøver i studieforløpet, og at de har opplevd mange ulike for- 
mer for seleksjonsprosesser gjennom sine yrkesliv. Avstanden i tid vil også 
kunne spille en rolle i denne sammenheng: Bare en av de ni informanter 
som tok høyere musikkutdanning, var student på begynnelsen av 2000-tal- 
let. Resten må skue 30, 40 eller 50 år tilbake i tid. Hendelser både i begyn- 
nelsen og underveis i studieforløpet ser imidlertid ut til å ha festet seg hos 
noen mer enn andre når de beskriver veien de har gått for å bli sangere og 
hvorfor ting etter hvert ble som de ble. For Synnøve synes dette å ha indi- 
rekte sammenheng med opptaksprøven, som skulle komme til å stå i sterkt 
kontrast til møtet med den utøvende musikkutdanningsinstitusjonen. 

Musikkutdanningene gjennomsyres potensielt av de verdier som det 
vernes om på det yrkesfeltet hvor deltakerne i utdanningssystemet orien- 
terer seg (Nylander, 2014, s. 5). Når de fleste informantene ikke er spesielt 
opptatt av opptaksprøven, kan den nettopp sies å representere et insti- 
tuerende ritual med symbolsk virkning som forvandler personene, både 
andres forestillinger av dem og deres egen forestilling av seg selv, uten at 

det her er snakk om en radikal omvending (Bourdieu, 1996, 1999). Mot- 
takerne må være disponert for å ta imot den rituelle praksis, noe de har 
blitt gjennom en lang, kontinuerlig og umerkelig endringsprosess som 
starter allerede i barndommen (Bourdieu, 1977, 1999). Det å få innpass 
på en utøvende musikkutdanningsinstitusjon, kan på den måten forstås 
som en symbolsk innvielse hvor det ikke å komme gjennom nåløyet kan 
utgjøre «en forskjell mellom alt og ingenting» (Bourdieu, 1996, s. 30). De 
som imidlertid blir tatt opp (om det så er på reserveplass, slik Julia fikk 
oppleve) garanteres en identitet og legitimitet, det vil si en eksistens med 
tilhørende rettigheter i bytte mot en investering «med hele sin væren», 
noe Bourdieu (19994, s. 252) utdyper på følgende måte: 


Det instituerende ritualet er, i alt sitt ytre preg av upersonlighet, alltid høyst per- 
sonlig: Det må utføres i egen person [...] og den som innsettes i denne verdig- 
heten [...] må også påta seg den med hele sin væren, dvs. med sin kropp, under 
angst og beven, under forberedende lidelser eller smertefulle prøvelser. Han må 
personlig innsettes i sitt investitur, dvs. han må sette inn sin hengivenhet, sin tro, 
sin kropp, og gi disse som pant, og han må i alt han gjør og alt han sier (dette er 
rituelle anerkjennelsesytringers funksjon) bekrefte sin tro på vervet og på grup- 
pen som tilkjennegir ham det, og som ikke gir ham denne formidable forsikring 
annet enn på betingelse av at de får alle mulige forsikringer til gjengjeld. 


Slik kan «den magiske opptaksproven» (jf. Bourdieu, 1999a, s. 172) opp- 
fattes som en konstituerende handling. Denne handlingen får avgjørende 
betydning i form av være den første investering i spillet. Som vi har sett 
i informantenes retrospektive fortellinger framstår den imidlertid ikke 
som magisk, snarere så naturlig at den knapt nok nevnes om det ikke 
dreier seg om helt spesielle hendelser. Opptaksprøvene kan derfor sies 
å være en skjult eller miskjent kommunikasjonshandling som autora- 
tivt kunngjør hva kandidatene er og «hva de har å være» (jf. Bourdieu, 
1996, $. 31). Et slikt perspektiv synes ikke å være fremtredende i sangernes 
selvforståelse. Når noen av informantene forteller lite fra studietiden og 
ikke nevner opptaksprøvene med et ord, kan det tolkes som at de har 
funnet seg godt til rette og at de har vært fornøyde med sine sanglærere. 
«Uskyld er privilegiet til dem som beveger seg i sitt felt som fisken i van- 
net» (Bourdieu, 2006, s. 22). Ritualet, som i bourdieusk fortolkning ver- 
ken skal forstås deterministisk eller som fullstendig fritt valg, vil derfor 
sannsynligvis huskes best av kandidatene som falt igjennom. 

Opptaksprovene som et sosialt gyldig ritual er avhengig av en hel grup- 
pes tiltro til det, selv om den symbolske virkningen vil variere. Det at 
Synnøve og Tone ikke ble tatt opp på første forsøk, utgjør også en del av 
(for)spillet, og kan forstås slik at de ennå ikke har kommet «på høyde» 
i sin sosiale løpebane (jf. Bourdieu, 1999a, s. 171). Ved å gjøre ørsmå 
nødvendige justeringer eller tilpasninger, som det å videreutvikle sine 
utøvende ferdigheter, innvies også de, og anerkjennes av den utøvende 
musikkutdanningsinstitusjonen de søker innpass i. Som alle andre må 
de til gjengjeld anerkjenne og slutte seg til med en betingelsesløs tiltro. 
Denne praktiske tro, som ikke er en sinnstilstand, men en før-refleksiv 
kroppstilstand, er altså en stilltiende betingelse for å tre inn i spillet 
(Bourdieu 2007b, s. 112). Sansen for spillet er nettopp sansen for spillets 
framtid (s. 133), selv om det ikke er alle som har spillet «i kroppen», slik 
informantenes retrospektive fortellinger kan fortolkes. 


6.3 Møtet med «en helt annen kultur» 


Da Synnøve tok fatt på de utøvende sangstudiene, opplevde hun å 
komme til et miljø hun beskriver som «helt annerledes» sammenlignet 
med tidligere erfaringer: «Jeg merket at [...] guri malla, her er jeg jo 
vettskremt! Jeg gikk og smøg meg i gangene og det var helt forferdelig», 
minnes Synnøve, som presiserer at hun møtte masse hyggelige folk og 
flotte mennesker: «Men det var en sånn helt annen kultur. Jeg hadde jo 
gått på musikkvitenskap, og der var vi jo sosiale, mens her så var det et 
hierarki»: 


Du merket det på lærerne, det var en helt annen disiplin. Og det viktigste var 
at du var flink på instrumentet, og hvis du ikke var det, så var du ikke verd noe 
som helst som menneske, nesten. Heldigvis så hadde vi jo mange forskjellig 
fag. Vi hadde deklamasjon og drama og rytmikk og gymnastikk, og det var helt 
fantastiske lærere. Men hele tiden så følte jeg at jeg egentlig ikke hadde skjønt 
hva det å synge var. Jeg hadde ikke forstått at det å synge opera var så vanskelig 
eller at det å synge klassisk var så mye jobb. For jeg hadde bare sunget og ikke 
tenkt. Hadde bare sunget ut i vilden sky. Og jeg sang jo masse repertoar. Hev 
meg over det og syntes det var kjempeartig. Og læreren min var så positiv og 
hun skrøt veldig, og jeg husker at jeg søkte på et stipend som jeg fikk og jeg sang 
på masse konserter. Men så merket jeg at jeg ble mer og mer anspent og følte 
meg ikke verd noe. 

Synnøve fikk fort oppleve at det gode resultatet på opptaksprøven ikke ga 
særskilt god avkastning så snart hun var kommet innenfor porten. 

En musikkutdanningsinstitusjon kan med Bourdieu (1996) forstås 
som et spesifikt fysisk rom relatert til et større kulturelt produksjonsfelt 
(musikkfeltet), og dermed oppleves hierarkisk, slik Synnøve i retrospekt 
beskriver sin erfaring. Det å kjempe om posisjoner ser ut til å være en del 
av hverdagen. Musikkstudentene lærer å finne sin plass blant de andre, og 
mye tyder på at de strukturelle kreftene i hierarkiet, manifestert i studen- 
tenes posisjoner, former hva og hvordan forskjellige studenter kan lære 
og faktisk lærer (Kingsbury, 1988; Juuti & Littleton, 2012; Perkins, 2013). 
Synnøve opplever at hun ikke var «verdt noe som menneske», og at det 
var gjennom hennes sangfaglige nivå og manglende praktiske erfaring 
fra det utøvende feltet hun først og fremst ble vurdert og plassert: 


Og det er klart det er veldig lett å si at det er noe som sitter i veggene og at alt er 
bare andre sin skyld. For med min bakgrunn og min psyke og kanskje ikke helt 
sånn rotfestede identitet fordi jeg kom fra et lite sted [...] og så kommer du der 
og så er det folk som, altså det var kjendiser! Du ser dem på TV. Det var studen- 
ter som var 18 år og som var virtuoser allerede på fiolin og spilte med orkester. 
Altså, det var en kultur som ikke jeg var vant med. Jeg hadde vært vant med å 
synge og ha det koselig og bare hyggelig. Jeg ble jo nervøs og sånn når jeg skulle 
opptre, men her var det hele tiden at jeg følte at jeg måtte være kanskje en annen 
enn den jeg var. Jeg var ikke helt trygg på meg selv, rett og slett. 


Med uttrykket «sitter i veggene», er det nærliggende å vise til Kingsburys 
(1988) beskrivelse av hvordan konservatoriets tradisjoner nettopp hviler i 
det institusjonelle, i bygningene og i rommenes utforming. Utbyttet det 
sosiale rommet gir, kan forstås som en måte om å besitte det fysiske rom, 
for eksempel øvingsrommet eller konsertsalen. Det holder ikke bare å 
være konstituert gjennom sitt forhold til et sosialt rom, men å være i et 
sosialt rom. Slik kan vi si at sangstudenter ikke bare innehar en relativ 
posisjon i forhold til andre, de opptar også et spesifikt sted hvor de er situ- 
erte fysisk, ved å være til stede (jf. Bourdieu, 1996, s. 150): «For å ikke føle 
seg feilplasserte må de som trer inn i et rom innfri de krav som rommet 
stilltiende stiller til de som er i det» (s. 156). Slike «krav» så ikke Synnøve 
å være i stand til å innfri på en naturlig måte, snarere måtte hun tre inn i 
en rolle «å bli en annen enn seg selv». Hennes habitus kan derfor sies å ha 


blitt utfordret i møte med undervisningssystemets hierarki, som i en noe 

endret form, kan betraktes som en reproduksjon av den sosiale verdens 
hierarkier (Bourdieu, 1995a, s. 204). I habitus’ grunnleggende funksjon 
ligger en tilpasning til de objektive mulighetene eller begrensningene. 
Slik jeg tolker det, tilkjennegir Synnøve nettopp en slik praktisk forut- 
anelse, en sense of one's place, i sin tilslutning til feltets doxa (s. 225). Den 
oppnådde mengde kulturell kapital som studentene bringer med seg inni 
musikkutdanningsinstitusjonen, kan som Perkins (2013) er inne på, nett- 
opp se ut til å være en viktig faktor i konstruksjonen av hierarkier «so that 
learning one’s role may become a case of learning one’s ascribed, rather 
than necessarily chosen, role» (s. 205). 

Christophersen (2009, s. 174) beskriver hvordan inntredenen i den 
rytmiske seksjonen pa et dansk musikkonservatorium oppleves som en 
hurtig inkorporering av «tause påbud og forbud», forstått som stilltiende 
overenskomster i det fysiske og sosiale rommet. Fordi det sosiale rommet 
ifølge Bourdieu (1996) både er innskrevet «i de romlige og i de mentale 
strukturene, hvor de siste til dels følger av en inkorporering av de første, 
er rommet et sted hvor makt utøves og bekreftes» (s. 153). 

Første semester ved en musikkutdanningsinstitusjon kan innebære et 
mangfold av utfordringer i det studentene skal tilpasse seg et nytt fysisk 
og sosialt læringsmiljø. Mange vil for første gang oppleve hva det vil si 
plutselig å befinne seg blant en stor gruppe utøvere som holder høyt nivå. 
Det kan enten skape nye muligheter for musikalsk utvikling, eller føre 
til engstelse og bekymring fordi mange kommer fra miljøer hvor de tid- 
ligere har hatt «stjernestatus». Slik oppstår fort en situasjon hvor studen- 
tene begynner å sammenligne seg med hverandre (Burland & Pitts, 2007, 
s. 289-290). De mange spenninger og konflikter studentene støter på og 
kjemper med i håndteringen av forholdet til andre, utgjør en substansiell 
utfordring tidlig i musikkstudiene (Juuti & Littleton, 2012; Kingsbury, 
1988). Studentene møter også nye krav både på det teoretiske og utøvende 
området, og etter Burland og Pitts (2007, s. 290) oppfatning, har institu- 
sjonene et stort ansvar når det gjelder å tydeliggjøre for studentene hva 
som forventes av dem, samt å gi den nødvendige støtten som trengs i 
overgangsfasen. Imidlertid er både praksisen og rollene i de utøvende 
utdanningsinstitusjonene ofte vage. Når det kommer til stykket, viser 
det seg at musikkutdanningsinstitusjonen har begrenset suksess med å 

hjelpe studenter som opplever forventningspress og som er usikre på egne 
ferdigheter. Nettopp denne vagheten bidrar etter min oppfatning til at 
utdanningspraksisen struktureres på bestemte måter, noe som på sin side 
genererer ulike mulighetsbetingelser for handling og erfaring for dem 
som befinner seg i musikkutdanningsinstitusjonene. 

Heller ikke Julias møte med musikkonservatoriet ble en udelt positiv 
opplevelse. Fra sin reserveplass følte hun seg umiddelbart «underlegen», 
noe hun mener sanglæreren hun ble tildelt bidro sterkt til: 

Jeg begynte hos XX, en gammel dame som ble pensjonert etter mitt første år. Da 

jeg kom dit, så møtte jeg henne i gangen den første dagen husker jeg, og så sa 

hun: «Åh, kom du inn ja?» [hermer nedlatende tonefall]. Da skjønte jeg at det 


ikke var forventet og at jeg ikke var bra nok til å komme inn. Og det kjente jeg 
på - veldig! 


Denne følelsen ble forsterket av andre observasjoner, som det å føle seg 
stilt i skyggen av sine medstudenter, særlig en sopran som «var veldig 
stjerne», «et talent» og hvor stemmen «lå veldig på plass», slik Julia beskri- 
ver det. Fordi hun selv kjente på en stor tilkortkommenhet i forhold til 
det sangtekniske, kompenserte hun ved å legge stor vekt på formidlingen, 
selve motoren gjennom Julias sangerliv: «Så jeg holdt den fanen høyt, det 
å spille ut. Og uttrykket er jo viktig», understreker hun og utdyper: 


Jeg var liksom den som lekket mye, men det jeg gjorde, jeg tok igjen på å spille 
ut og på uttrykket. I starten så sang jeg «En morgon var roken arg», du vet, 
av Bo Linde. Og jeg tok alt ut på uttrykk [illustrerer med gester og stemme] 
og jeg fikk kjempetilbakemeldinger på interpretasjon: «Åh», folk syntes at det 
var sa bra. Så det levde jeg på, for stemmen var det ikke så mye fest over — 
men uttrykket! Så jeg tenkte: Da får jeg jobbe med sangen, da skal jeg virkelig 
gi alt. 


I timene jobbet de mye med vokaliseheftet Vaccai rettet mot sangtekniske 
funksjoner, samt uttale på italiensk og med klangarbeid, men Julia for- 
teller at hun hele tiden følte seg «så liten». Derfor valgte hun å gjøre «alt 
mulig annet enn å synge klassisk» på fritiden. Hun var med i et kam- 
merkor, sang i et jazzvokalensemble, jobbet mye med improvisasjon og 
gjorde «masse utenom, for der kjente jeg at jeg kunne synge som jeg ville, 
og der fikk jeg liksom utfolde meg musikalsk uten å kjenne på den der at 
jeg ikke nådde opp stemmemessig sett», sier Julia. Andre året fikk hun en 

ny sanglærer som var veldig opptatt av kroppsarbeidet, og etter hvert ble 
også stemmen tettere." Men fremdeles opplevde hun seg selv som «liten 
i forhold til det klassiske på konservatoriet». Julia var veldig klar over at 
«stemmen ikke var blank og fin i utgangspunktet» som hun sier, og at 
det klassiske var noe hun «virkelig måtte jobbe med». Hvorvidt denne 
egenvurderingen kan kvalifiseres som gyldig, er vanskelig å vurdere. 
Sannsynligvis var det slik Julia framstiller situasjonen. Slik jeg tolker det, 
peker det gjentakende utsagnet om å føle seg «liten» mot en type vurde- 
ringskultur som konservatoriet ser ut til å gjennomsyres av. Det er ikke 
kun de rent stemmemessige faktorene eller den musikalske formidlingen 
som vurderes, men hele ens «væren». Her skal det innskytes at for de 
fleste er det å lære seg å synge ingen enkel prosess, noe også Fleming, 
(2005, s. 48) understreker: 


I've finally accepted the fact that singing takes ten minutes to explain and ten 
years to accomplish. This was all work I had begun as a high-school student. 
Each teacher brought me further along with different explanations of the same 
concepts; often my understanding of those concepts was a result of my own 
experience or discovery, and sometimes it was just plain luck. Learning how to 
sing is rarely a process that follows a straight line, and it’s rarely clearer than fog 
until one grasps it in its totality. 


Til tross for at Julia fikk mange positive tilbakemeldinger vedrorende 
sin sceniske opptreden, opplevde hun likevel ikke at hun holdt «standar- 
den». Bade teknikk, sprak, musikalitet og formidling henger tett sammen, 
og akkumulering av vokalmusikalsk kapital (sangfaglig og musikalsk/ 
kunstnerisk kompetanse, jf. 5.9) vil nettopp være en legitim ressurs i kam- 
pen om anerkjennelse. Ved musikkutdanningsinstitusjonenes grunnut- 
danninger er det altså mye som taler for at det vokaltekniske gir høyest 
status. Sannsynligvis speiler dette den alltid pågående diskursen om hvor- 
vidt det er mulig å uttrykke seg på et høyt kunstnerisk nivå hvis det sang- 
tekniske grunnlaget ikke er noenlunde stabilt. 


113 Det er helt naturlig for unge stemmer at de er utette («lekk») og muskulært ukoordinerte (Eken, 
1998, s. 58). Uskolerte sangere kan ha for svake stemmelepper som ikke slutter seg godt nok sam- 
men. Overflødig luft slippes ut og stemmen blir svak og luftfylt (Rørbech & Høgel, 1990, s. 81). En 
luftfylt stemme kan også være en postmutasjonstilstand hos svært unge studenter i forbindelse 
med hormonelle endringers innvirkning på stemmeleppene (Aune, 1995). 

Selv om Julia kompenserte for sin opplevde vokale tilkortkommenhet 
ved å gjøre alt mulig annet enn klassisk, er det vanskelig å se for seg at hun 
her hadde en strategisk intensjon eller en rasjonell beregnende bevissthet 
om at denne veien skulle føre henne til «endemålet» (jf. Bourdieu, 1997, 
s. 159). Fundert i Julias fortelling helt tilbake til oppvekstårene, er det mer 
adekvat å forstå handlingen i form av en ikke-bevisst strategi, den som 
ligger inkorporert i våre praktiske skjemaer for hvordan vi forstår og vur- 
derer verden. Slik faller valget Julia tar helt naturlig. Ved å handle som 
hun gjør, høster hun dessuten mye utøvende erfaring i musikkfeltet eller 
«in the real world» (jf. Perkins, 2013, s. 206), selv om det primært ikke 
dreier seg om klassisk sang. Slik kan Julias handlinger forstås som en 
mestringsstrategi (jf. Burland, 2005), til tross for at det ikke dreier seg om 
en fullstendig bevisst strategisk atferd. 

Synnøve skryter av alle de flotte lærerkreftene på musikkutdan- 
ningsinstitusjonen, men opplevde likevel et prestasjonspress i alle fag. 
Hun karakteriserer seg selv som «litt stille og forsiktig», og henter fram 
en episode fra en dramatime som illustrerer hennes usikkerhet: 

Jeg fikk i oppdrag å stå i den ene enden av rommet og så skulle jeg rope. Og 

da husker jeg at læreren sa til meg at han hadde tenkt første gang jeg kom inn 

i rommet: «Hva skal jeg gjøre med henne?» Og det gjorde veldig inntrykk på 

meg. At jeg var et sånt kasus. Men jeg fikk jo mye skryt hos han også ikke sant, 

men han var så direkte. De plukker i stykker den du er. Han jobbet også på 
teaterskolen og det går jo litt på å bryte deg ned. Du blir veldig klar over hvordan 
du virker, hvordan du er, hva du må gjøre bedre. Hele tiden skal du bli bedre. 

Du er aldri god nok. Du skal alltid være en bedre versjon av deg selv eller være 


noe du ikke vet at du er, og det går ikke bare på sangstemmen, det går på hele 
personligheten din. Og det syntes jeg var utrolig tøft og jeg ble veldig usikker. 


Synnøve mener at hennes ikke helt rotfestede identitet bidro til at hun ikke 
hadde nok styrke til å mestre møtet med musikkutdanningsinstitusjonen. 
Det er nærliggende å se dette i relasjon til akkumulering av kulturell og 
sosial kapital i oppvekstårene (jf. Bourdieu, 1995a). Kroppen innprenter 
seg ikke fortiden, den agerer fortiden. Det vi lærer av kroppen, kan derfor 
ikke forstås som noe vi besitter, som en viten vi viser fram. Kroppen er 
noe vi er (Bourdieu, 2007b, s. 120). Slik kan vår identitetsoppfattelse og 
måten vi forstår, tenker, handler og vurderer, ses som et sett av hand- 
lingsdisposisjoner. Vår habitus har blitt inkorporert og kroppsliggjort, 

formet av de sosiale omgivelsene vi vokste opp under, hvor de ytre struk- 
turer har blitt til indre strukturer (vi husker «bygdedyret», kap. 5.7). Dette 
i form av mentale skjemaer for oppfatning og inndeling av verden, for 
persepsjon og klassifikasjon (jf. Bourdieu, 1997, s. 156; Prieur, 2006, s. 39). 
Praksis er ikke bare et resultat av vår habitus, snarere av forholdet mellom 
habitus og de rådende omstendigheter. Habitus endrer seg konstant i takt 
med nye erfaringer, men har en tendens til å virke sosialt reproduserende, 
noe Synnøves løpebane ser ut til å anskueliggjøre. 

Plasseringer i det sosiale rommet er imidlertid ikke statisk, heller en 
subjektiv relasjon i et rom av muligheter (Bourdieu, 2000, s. 375). For 
Julias del tok løpebanen en helt ny retning da hun var inne i sitt femte 
studieår. Etter et iherdig kroppsarbeid «kom jo stemmen», forteller hun. 
Trolig litt utenfor normen anbefalte læreren henne å bytte til en kollega, 
slik at Julia kunne få jobbet mer med detaljene rundt plassering: «og da 
begynte ting å sette seg mer». I løpet av dette året fikk hun «revansjert» 
seg under en talentkonsert med et orkester hvor hun sang en opera- 
duett med sopranen som gjennom hele studietiden hadde vært den store 
stjernen. Julias første lærer, som hadde møtt henne med en nedlatende 
væremåte da hun begynte å studere sang, var til stede. Etter konserten 
var hun full av lovord, ikke til fordel for sopranen, men for Julia. «Det 
var en sånn superseier», minnes Julia, «for jeg hadde alltid stått i hennes 
skygge». Julias suksessfortelling, slik den her framstår, kan tolkes som en 
forflytning i egen bane. Det vil si en omplassering til en annen posisjon 
i det sosiale mikrokosmos, forstått som et speilbilde av musikkfeltet stu- 
dentene orienterer seg mot. Forflytninger i rommet vil imidlertid føre til 
at også andre posisjoner forflyttes, slik tilfellet var med posisjonene til 
Julia og hennes soprankollega innenfor denne spesifikke institusjonelle 
rammen. 

I likhet med musikkfeltet vil forandringer innad i musikkutdan- 
ningsinstitusjonen bestemmes av spenninger mellom posisjoner som 
også er grunnlaget for feltets struktur. Denne hierarkiske strukturen som 
bidrar til konkurranse mellom posisjoner kan sies å være et resultat av 
samfunnets struktur som speiles i alle såkalte kulturelle produksjonsfelt. 
Her vil det aldri finnes nok posisjoner, eller sagt på en annen måte: alle 
skal ikke med. 

6.4 «Du er aldri god nok» 


Verken Tone, Julia eller Synnøve opplevde at de strakk til de første årene 
av sangstudiene. Som nevnt ser dette umiddelbart ut til å ha sammen- 
heng med vokale forhold. Når det sangtekniske fundamentet er ustabilt, 
oppstår lett en usikkerhet relatert til selve kjernen i virksomheten, og til 
den ressursen studentene opplever seg mest vurdert etter. Men dette alene 
er ikke nok til å forstå hvorfor noen ser ut til å være i sitt rette element, 
mens andre føler seg mistilpasset. Tidligere har vi sett Synnøve gi uttrykk 
for at hennes verdi som menneske ble målt etter hvor flink hun var på 
instrumentet. Slik vil selvkritikk kunne få grobunn. Hvorvidt Synnøves 
opplevelse kan sies å være allmenngyldig er vanskelig å konkludere ut ifra 
forskningsmaterialet. Kingsbury (1988) hevder imidlertid at en sikker vei 
inn i kjernen av fellesskapet på konservatoriet nettopp er å være god på 
instrumentet, «if you're good youre okay» (8. 43). 

Det året Tone kom inn på konservatoriet mot slutten av 1980-tallet, tok 
de inn fem sangere, noe som var sjeldent mange, forteller hun, «og det ble 
et ganske bra miljø». Til tross for at hun fikk en lærer som hadde et nokså 
frynsete rykte, og som etter Tones mening ikke tilførte noe særlig kon- 
struktivt i det sangtekniske arbeidet, lærte Tone mye om disiplin. Til hver 
ukentlige «klasse» hvor de sang for hverandre med akkompagnatør, ble 
det stilt krav om å kunne hele repertoaret utenat: «Det har hjulpet meg 
masse, bare å skjønne at man må ta den tida det tar, og hvor mye friere 
man føler seg når man kan ting utenat», er Tones erfaring. 

Læreren til Tone stilte også krav om at de skulle lytte til andre sangere 
på CD-plater og på konserter: «og så skulle vi gjøre oss opp en mening. 
Og det skulle ikke være av typen stygt eller pent, men hvorfor vi syntes 
at det var det, noe som var veldig bra». Slike kvalitetsbedømmelser kan 
imidlertid forsterke vurderingskulturen og føre til at ens egne prestasjo- 
ner aldri oppleves gode nok. Tones ser imidlertid ikke ut til å reflektere 
at det å sette ord på kvalitet kan forstås som en skjult form for innføring 
i «smakshierarkiet». Etter min oppfatning utgjør det å stille smaksdom- 
mer en vesentlig del av den vurderingskulturen som sangerpraksisen 
synes å være gjennomsyret av. 

Fordi sangseksjonen var liten, fant Tone sammen med andre musikere 
på huset. Her fikk hun blant annet et innblikk i øvingsrutiner som hun 

adopterte: «Det var sikkert ikke så veldig mange av de andre sangerne som 

øvde på lørdager og søndager. Og jeg var veldig glad i nytt repertoar», pre- 

siserer Tone. Men disiplinen førte ikke bare godt med seg, forteller hun: 
Med disiplinen så kommer jo de andre tingene også. Det der med at du kanskje 
blir for kritisk til deg selv. Det har jeg kanskje klart å løsne litt på senere. For i og 
med at jeg øvde veldig mye, så følte jeg at jeg måtte øve veldig, veldig, veldig mye 
på en ting før jeg kunne framføre det. Nå kan det hende at jeg må gjøre ting fra 
den ene dagen til den andre. Men det tror jeg er en sånn studentgreie. For det 
opplevde jeg på en måte alle studieårene: At jeg kanskje var veldig nøye [...] så 
det var fordeler og ulemper tror jeg rett og slett. Jeg kunne nok sikkert ha sunget 
mer offentlig mens jeg studerte. Man blir litt sånn i en boble. Man tør ikke å 
komme ut med det og si: «Ok, her er jeg, nå er jeg 22 år, nå har jeg kommet så 
langt, så får folk ta det som det er». 


Selv om Tone fikk «mange sjanser» i ulike konsertsammenhenger, som 
hun sier, oppfatter jeg det slik at hun strevde med å stå inne for nivået hun 
hadde oppnådd på denne tiden. Dette kan ha sammenheng med det nivået 
hun forventet (eller håpet på) å få en gang i framtiden. I en opplæringsfase 
kan det være vanskelig å akseptere at utviklingen av muskelfunksjoner, 
både de kroppslige og stemmemessige tar mange år, og at det ikke finnes 
snarveier. Også biofysiologiske endringer vil spille inn i utviklingen, og 
her er alder en dårlig indikator når det gjelder stemmefunksjonen (Eken, 
1998; Welch, 2006). I ungdomsårene eller som unge voksne vil noen san- 
gere kunne passere gjennom alle de stemmemessige utviklingsstadiene i 
løpet av 12 måneder, mens prosessen kan vare i flere år for andre (Welch, 
2006, s. 322ff). Slik oppstår store individuelle forskjeller. Enkelte sangere 
ser tilsynelatende ut til å ha stemmen helt på plass tidlig i studiene, mens 
andre bruker atskillig lengre tid langs den samme veien, slik Julias for- 
telling eksemplifiserer (jf. 6.3). Selvsagt kan ikke denne biofysiologiske 
utviklingen ses isolert fra læringsaspektet og miljøet læringen foregår i. 
Og uansett nivå, vil det alltid være noe å strekke seg etter. Slik vil en selv- 
kritisk sanger sjelden oppleve seg selv som «god nok». Derfor framstår 
Tones antydning om at sangere ikke øver nok som et paradoks. 

I en studie ved et norsk konservatorium blant utdanningskohor- 
tene i 1991 og 1996, fant Jørgensen (2002b) at sangere var den gruppen 
som brukte minst tid på individuell øving (i gjennomsnitt ti timer i 
uka) sett i forhold til andre instrumentgrupper. Blant organistene og 

instrumentalistene hadde kandidatene som oppnådde høyeste karakter 
ved avgangseksamenen det fjerde studieåret brukt mer tid til øving enn 
sine medstudenter, som på sin side oppnådde middels karakter. En slik 
overensstemmelse fant ikke Jørgensen i sangergruppen, til tross for at 
også sangerne øvde i gjennomsnitt 6-7 dager i uka. Forskjellen besto i at 
sangerne hadde mye mindre total øvingstid. Av den grunn konkluderte 
Jørgensen (2002b) med at det er et åpent spørsmål hvorfor noen sangere 
presterer bedre enn andre: «The difference in achievement level among 
them may be accounted for by their accumulated practice time and the 
quality of practice, or by a talent hypotheses, or a combination of these 
variables (s. 116). Her ser vi at Jorgensen ikke utelukker ideen om talent. 

At regularitet spiller en vesentlig rolle når det gjelder øving er en kjens- 
gjerning, slik ekspertiseteorier og musikkpsykologiske studier framhe- 
ver. Når det viser seg at sangere i gjennomsnitt øver mindre enn alle andre 
instrumentgrupper, tas det etter mitt skjønn ikke særlig høyde for at det 
rent fysisk ikke er mulig for en sanger å øve like mange timer som en 
pianist eller en fiolinist. Tilsvarende gjelder som kjent også for blåsere, og 
har blant annet å gjøre med at respirasjonssystemet til enhver tid er invol- 
vert i lydproduksjonen. Dessuten er det svært individuelt hva den enkelte 
musiker tåler av fysiske belastninger i ulike perioder av livet, uavhengig 
av instrumenttype. Hva som ligger i begrepet «øving» er også et disku- 
sjonsspørsmål. Ut over det rent vokalmessige er det jo slik at sangere har 
en tekst som skal innlæres, ofte på et annet språk. Teksten skal også over- 
settes og fortolkes, slik at handlingen kan formidles på en troverdig måte 
gjennom musikken. Dreier det seg om opera, skal den sceniske rollen for- 
tolkes og regien innprentes. For alle musikere er det også vesentlig å kon- 
tekstualisere musikkverket i historien, i lys av komponistens intensjoner 
og gjeldende oppføringspraksis. Videre kreves fysisk konstitusjon, blant 
annet stor lungekapasitet og kroppslig styrke som opparbeides gjennom 
fysisk trening. Slik verdifull ferdighetsutvikling, trening og innstudering 
tar mye tid, men får kanskje ikke samme meningsinnhold når øving skal 
«måles». 

Når det er sagt, er profesjonelle sangere ifølge Sandgren & Ericsson 
(2007) betydelig mer målorienterte i sangundervisningen enn amatørsan- 
gere. Profesjonelle sangere rapporterer om forhøyede nivåer av psykisk 

ubehag under sangtimene, i motsetning til amatørsangere som opplever 
intensivert glede, livsutfoldelse og mindre stress (s. 3). I mange henseen- 
der kan selvkritikk, som på ingen måte er et fremmed fenomen i ulike 
prestasjonskulturer, bidra til positive forbedringer og varige endringer. 
Graden av selvkritikk trenger heller ikke alltid å være i overensstemmelse 
med det reelle prestasjonsnivået. Slik kan egen opplevelse av prestasjons- 
nivå være mer negativt ladet enn omgivelsenes og føre til feiltolknin- 
ger. Kroppslige opplevelser av ikke å mestre kan føre sangstudenten inn 
i en indre monolog fylt av negative ytringer ispedd fordømmelser, slik 
Fleming (2005, s. 87, 88) fikk erfare da hun var student: 


In all my years as a student, I had been undermined by a very negative inner 
voice, a little nattering in my ear that said, 'Dont do that ... Dont do this ... 
That's awful ... What a horrible sound! ... You're grabbing ... You're holding ... 
Your breath is tight ... Your tongue has gone back ... Your palate is down ... The 
top is spread ... Relax your shoulders! I carried inside me a running monologue 
of nagging complaints that wore me down as effectively as any rejection from 
an opera house ever did, and so I made a very conscious effort to rid myself of 
it. [...] I came to the conclusion that it was as essential for me to work on my 
attitude as it was to work on my voice. I decided that I was going to start repea- 
ting mantras to myself, to fill my head full of positive thoughts to counteract the 
infinite loop of negativity I was feeding into my subconscious. 


A repetere positive «mantra», slik Fleming her beskriver, er gjerne 
teknikker hentet fra idrettspsykologien, ofte anvendt som et kognitivt 
redskap for a hjelpe i prestasjonsforberedelsen. 

Ingen eksisterer som kjent i et sosialt tomrom, og samspillet med andre 
vil ha stor betydning hvis negative tankespiraler, som det Fleming (2005) 
er inne pa, skal kunne endres. Og selv om adekvate redskaper star til dis- 
posisjon, vil det ien bourdieusk kontekst ikke veere alle som er like dispo- 
nert for å kunne skape eller ta i bruk slike endringer. Behovet for å tilpasse 
seg nye og utforutsette situasjoner påtvinger kontinuerlige justeringer, og 
kan føre til varige endringer. Likevel holder justeringene seg innenfor 
visse grenser, fordi habitus styrer persepsjonen av den situasjonen som 
bestemmer den (Bourdieu, 1991, s. 149). Derfor vil det heller ikke være 
snakk om et årsak-virkning-forhold som følger klare lovmessigheter eller 
regler, altså ikke et miljø «som øver noen form for mekanisk kausalitet 


overfor aktøren» (Bourdieu, 1999a, s. 157). Snarere kan det forstås som 

et forhold mellom habitus, felt og kapital, hvor det subjektive og indivi- 
duelle blir skapt gjennom en kjede av objektive relasjoner og muligheter 
eller begrensninger. 

Når Tone og Synnøves anvender begrepet disiplin i sine beskrivelser 
av møtet med musikkutdanningsinstitusjonen, dreier det seg om noe ut 
over strenge krav på det vokale området. Disiplin handler om maktrela- 
sjoner, og slik kan det å bli disiplinert assosieres med krav om lydighet 
eller innebære en form for ærbødighet, straff, prestisje, moral, lojalitet, 
aktelse eller selvbeherskelse. Schei (2007), som er inspirert av Foucaults 
selvteknologibegrep, er opptatt av hvilke teknikker sangere pålegger seg 
selv og hvilke disiplinerende teknikker som virker styrende på sangeres 
handlinger. Hun påpeker at et individs identitet blir tydelig når individet 
lar seg disiplinere innenfor diskursene (s. 49), og at makt «er innskrevet i, 
og høres i måten det snakkes om et saksemne på, og i måter det reageres 
på utsagn» (s. 27). 

Bourdieus habitusbegrep ligger nært opp til Foucaults disiplinbegrep 
gjennom en felles forståelse av strukturenes og maktens innvirkning på 
kroppen og formingen av permanente disposisjoner. Begge deler de for- 
ståelsen av at sosiale prosesser former menneskets bevissthet og oppfat- 
ning av verden (Eriksen & Nielsen, 2013, s. 160). Men der Foucault i stor 
grad «vektlegger de kulturelt strukturerte diskursene som opererer, styrer 
og regulerer individet» (jf. Schei, 2007, s. 48), tillegger Bourdieu aktøren 
en aktiv rolle som et handlende subjekt i tilegnelsen av praktisk kunn- 
skap. Virkeligheten er relasjonell, og bare moderat konstruert. Derfor er 
det ikke bare språket, eller det som ligger innbakt i den verbale teksten, 
som regulerer den sosiale praksisen, men den posisjon det tales ut ifra 
gjennom fordelingen av symbolsk kapital. Det innebærer ikke at det som 
sies og måten det sies på er uten betydning, men at den symbolske kraften 
i en performativ diskurs «er en form for makt som utøves direkte overfor 
kroppene, som ved magi, uten noen form for fysisk tvang» (Bourdieu, 
1999a, $. 175). De kroppslige følelsene som følger utsagn fra en domine- 
rende part, godtas ofte stilltiende om enn motstrebende; en type «split- 
telse av jeget» (s. 176) som ikke utøves i bevissthetens rene logikk, men «i 
habitus’ disposisjoners dunkle verden» (s. 177). Den symbolske vold blir i 
dette perspektivet å forstå som iboende i de sosiale strukturenes sensur. 

Følelsen av ikke å være «god nok» slik Tone, Julia og Synnøve opplever, 
kan vanskelig tilskrives den vokale kapitalen alene, snarere hele det kul- 
turelle systemet av posisjoner i det sosiale rom. Kravene studentene møter 
i musikkutdanningsinstitusjonen vil være avhengige av utviklingen av 
de muligheter og det tolkningsrom som er tilgjengelig for den enkelte, 
forstått som objektive omstendigheter i feltets struktur. Slik vil også de 
med mye kapital kunne dominere de som har mindre kapital, og ha makt 
til å definere hvem som fortjener anerkjennelse og hvem som ikke gjør 
det. Hierarkiets struktur kan på den måten sies å ha stor innflytelse på 
studentenes læring, hvor kapitalen brukes som en ressurs i konkurransen 
om knappe goder. 


6.5 Kamp om posisjoner 


Det er ikke alle studenter som lykkes med å finne sin plass på konservato- 
riet (Kingsbury, 1988). Synnøve er vel den av informantene som klarest gir 
uttrykk for nettopp dette. Usikkerheten hun opplevde det første studieåret 
ble ikke mindre av en hendelse som inntraff året etter, hvor en internasjo- 
nalt anerkjent sanger ble ansatt som professor ved musikkutdanningsin- 
stitusjonen «og kom inn og skulle gjøre revolusjon». Synnøve forteller at 
dette er vanskelig for henne å prate om, fordi vedkommende fra første 
stund var tydelig på at hun syntes det var tatt inn for mange sangstudenter 
som ikke holdt mål: «Ja, det er mye rart her! Det er mye ugress å rydde 
opp i», siterer Synnøve «og antagelig var jeg et ugress selv om hun ikke sa 
det der og da» legger Synnøve til. Slike uttalelser fra autoriteter vil alltid gi 
næring til en allerede iboende usikkerhet. Som Bourdieu påpeker, uttryk- 
ker nesten alltid språklige relasjoner symbolske maktrelasjoner (Bourdieu 
& Wacquant, 1996, s. 128). Styrkeforholdet mellom de språklige aktører, 
som i denne sammenheng kan omsettes til forholdet mellom den nye pro- 
fessoren, de ansatte og studentene på sangseksjonen, vil alltid involvere 
et komplekst nett av historiske maktrelasjoner mellom den talende, som 
bærer av en spesifikk sosial autoritet, og den eller dem hun henvender seg 
til, som i vekslende omfang anerkjenner hans eller hennes autoritet. 

Til tross for at det sjelden snakkes høyt om, er det ihenhold til Kingsbury 
(1988, s. 56) en generell overenskomst på musikkutdanningsinstitusjonen 

at bare en liten minoritet av kandidatene vil klare å skaffe seg en pro- 
fesjonell karriere som musiker. Og selv om bare et fåtall av studentene 
er opptatt av hvem som vil klare seg og hvem som ikke vil det, er ideen 
om «talent» selve omdreiningspunktet i livet på konservatoriet: «Musical 
talent is at once the most pervasive phenomenon and the biggest issue in 
concervatory life» (Kingsbury, 1988, s. 59). I retrospektivt perspektiv er 
Synnøve erfaring nettopp at 


som student så skjønner du kanskje ikke hvem som kommer til å nå langt og 
hvem som ikke gjør det. Og de fleste hører du ikke om senere. Noen hører du 
om og jeg unner dem det. De var veldig flinke og flotte folk som hadde store 
talent og som hadde kommet på sin rette plass. 


Å komme på sin rette plass, slik Synnøve formulerer det, dreier seg ikke 
bare om vokale ferdigheter, men å besitte de personlige egenskapene som 
kreves i yrket. Betydningen av talent kan sies å ligge innebygd i feltets 
doxa, og slik konstituerer den kulturelle dynamikken rundt forståelsen 
av talent, en viktig forbindelse i musikkutøvelsen (se 6.9). Det er en nokså 
vanlig oppfatning at en musikkstudent kan inneha en betydelig mengde 
talent uten ennå å ha blitt en fullverdig utøver, blant annet på grunn av 
for lite akkumulert øvingstid. På vokalområdet vil som nevnt dessuten 
biofysiologiske endringer knyttet til utvikling av stemmekroppen skape 
individuelle forskjeller. Talent er ikke noe som bor «inne i» et menneske, 
men noe som vurderes i etterkant av at noen har sunget eller spilt, bemer- 
ker Kingsbury (1988). I egenskap av å være en ex post facto-vurdering, 
medfører dynamikken i talent et element av temporalitet (s. 67). Talent 
blir på den måten å forstå som sosialt og kulturelt betinget og som en 
egenskap påført av noen andre, hvorpå den personen som tilskriver san- 
geren talentet også blir en viktig del av vedkommendes talent. 

Fleming (2005, s. 94) skriver: «One of the tremendous satisfactions 
involved in fostering young talent is that you later can say, ‘Renée Fleming? 
Oh, yes, I saw that she was the one right from the start.’ In exchange, both 
men have my undying loyalty». Posisjonen det vurderes ut ifra blir altsa 
staende sentralt. Om dette utrykker Kingsbury (1988): «The validity of a 
given person’s musical talent is a direct function of the relative esteem 
of the persons who have attributed the talent to the person in question» 
(s. 68). Men dette kan også framstå som en noe forenklet forklaring. For 

selv om musikkstudenter angivelig enten har talent eller ikke, forekom- 
mer det likevel uenighet om hvem som er talentfulle og hvem som ikke er 
det. Også verdensvante musikere reverserer innimellom sine antagelser 
vedrørende en bestemt persons musikalitet eller talent, fastslår Kings- 
bury (1988, s. 63-64). Det vanskelige ved å definere talent hviler nettopp 
på det skjønnsmessige, og har derfor ingen arbitrær verdi. Snarere er det, 
som Menger (2014, s. 180) påpeker, en rent differensierende kvalitet. 

Da den nye professoren ble ansatt ved musikkutdanningsinstitusjonen, 
trådte uenighet blant sanglærerne fram i lyset og skapte feider, forteller 
Synnøve. På generelt grunnlag vil en rimelig fortolkning være at slike 
konflikter ofte er fundert i en diskrepans mellom ulike sangerpraksiser 
og tradisjoner, til tross for at klassisk vokalutøving er fundert i de samme 
prinsipper verden over. Når en merittert sanger med utdanningsbak- 
grunn fra et mellomeuropeisk utdanningssystem kommer fra de store 
internasjonale scener og skal etablere seg i en mikropraksis, kan det fort 
oppstå kulturkollisjon. Å bringe med seg divafakter (slik noen vil oppleve 
det) fra et mellomeuropeisk hierarkisk system inn på en pedagogisk arena 
med en flatere struktur slik vi gjerne forstår den skandinaviske model- 
len, vil derfor ikke alltid falle heldig ut. Det vil heller ikke føre noe godt 
med seg at vedkommende kritiserer nivået på sine nye kollegaers studen- 
ter. Når slike verdenskjente sangere skal omskoleres til sanglærere, vil de 
kunne sverge til en form for mesterlære hvor forholdet mellom lærer og 
student framstår svært asymmetrisk og i noen tilfeller undertrykkende, 
fundert i en atskillig mer autoritær og konservativ praksis, slik noen av 
informantene beskriver sangerkulturen i Sentral-Europa (se kap. 8 og 
9). Dette kan på mange måter sies å ligge i deres habitus som nettopp 
er produktet av en historisk tilegnelse, og «som muliggjør tilegnelsen av 
historisk erfaring» (jf. Bourdieu, 1999a, s. 157). Det utelukker ikke at også 
skandinaviske musikkutdanningsinstitusjoner er hierarkisk oppbygd, 
slik både Julia, Tone og Synnøve er inne på, men at det sosiale miljøet, i 
hvert fall ved de regionale musikkonservatoriene, oppleves «mildere» og 
mer åpent enn i ikke-skandinaviske land. 

Både yrkespraksisen og utdanningsinstitusjonene kan sies å være 
formet av spesifikke nasjonalhistoriske kontekster, og slik vil de som 
bebor feltet kunne iverksette forskjellige praktiske strategier fordi de 

er utstyrt med ulike spesifikke habitus- og kapitalformer. Det kan også 
være forskjeller mellom institusjoner i samme land som kan endres over 
tid. I kontrast til Synnøves beskrivelser, skryter Solveig av miljøet ved 
institusjonen hun studerte sang ved i fire år. Det opplevdes både trygt 
og utviklende, og sangerne støttet hverandre. Lignende fikk Tone erfare, 
da hun etter andre gangs forsøk fikk plass på et mindre konservatorium. 
Tone forteller at det var et «klokt valg», fordi hun fikk tid og ro til å 
utvikle seg, uten et «kjempestort press». Her vil det være adekvat å si at 
Tone handlet i overensstemmelse med egen habitus. Det å ta de riktige 
valgene vil blant annet innebære å ha en habitus som svarer til lærerens 
eller klassehabitusen ved den aktuelle musikkinstitusjonen. 

Men tilbake til uenighetene mellom professorene, slik Synnøve beskri- 
ver dem, som kan forstås som en kamp mellom personer som «synes å 
stå i motsetning til hverandre i enhver henseende [...] De slåss, men de 
er i det minste enige om hva de er uenige om» (Bourdieu, 1996, s. 134). At 
noen har et ønske om å snu maktforholdene på hodet, innebærer ikke å 
være likeglad. Snarere kan det forstås som en anerkjennelse av spillet: «Å 
ønske å revolusjonere et felt er å slutte seg til det vesentligste av det som 
stilltiende kreves i feltet, nemlig å synes [...] at det som utspiller seg her er 
viktig nok til at en har lyst til å lage en revolusjon» (s. 134). I slike «revo- 
lusjoner», eller kamper om posisjoner, risikerer noen å havne i kryss- 
ilden, for å følge opp Bourdieus kampmetafor. Kampen om anerkjennelse 
innenfor en musikkutdanningsinstitusjon dreier seg om konkurranse 
mellom studentene, men også om hvilke lærere som har de mest lovende 
studentene under sine vinger. Slik kan relasjonen mellom en sanglærer 
og hennes egne studenter vise seg å være svært fruktbar og inkluderende, 
mens forholdet til kollegaene og deres studenter kan være preget av kon- 
kurranse og eksklusjon. På den måten vil kampen om posisjoner også 
kunne gjenspeiles i studentgruppen under visse forhold. Ingrid er inne på 
dette når hun opplever at «det er noen lærere rundt omkring, som sloss 
veldig for sine studenter og som er skruppelløse. De tar med seg en kultur 
som vi er veldig lite vant med her hjemme. Det er noe med de holdnin- 
gene til folk», avslutter hun. 

Kriteriene for å vurdere konservatoriets ulike fakulteter eller seksjoner 
utad, er graden av studentenes oppnådde suksess hos de ulike lærerne, 

hevder Kingsbury (1988): «The fact that teachers’ prestige is augmented 
by their student's success is mirrored by the fact that students draw status 
from association with a prestigious teacher» (s. 41). Slike speilinger kan 
komme til uttrykk gjennom konsertprogram, i forbindelse med sangkon- 
kurranser, CD-utgivelser eller på hjemmesidene til ulike institusjoner, 
impresariobyråer, konsertarrangører samt i massemedia og på sosiale 
medier. Ofte er mange av lærerne fremdeles selv utøvere i kunstfeltet, 
hvor de gjennom sine sosiale nettverk kan øve stor innflytelse og samti- 
dig opprettholde sin høye anerkjennelse i kraft av sin posisjon. I utdan- 
ningsinstitusjonen eller i musikkfeltet som sådan, kan vi med Bourdieu 
(1996, s. 121) si at det dreier seg om en stillingstaken; om en fordeling av 
symbolsk kapital, altså både om intern anerkjennelse og ekstern berøm- 
melse. Men noen sangstudenter velger likevel å gå sine egne veier, enten 
utenfor utdanningssystemet eller underveis i studieløpet (se kap. 7). Det 
finnes altså flere veier til «endemålet». 

Når Synnøve fortsetter å fortelle fram sin historie fra studietiden, dve- 
ler hun ved en skjellsettende opplevelse som på sett og vis sendte henne 
ut av sangerbanen. Hun skulle ha førsteavdelingseksamen etter to år med 
sangstudier, og stilte på en interpretasjonstime hvor den nye professoren 
(YY) med bakgrunn fra de store scener skrøt av både henne og en med- 
student. Etter Synnøves oppfatning ga hun dem «falske» forhåpninger: 


Hun sa at vi var så flinke jenter, at det kom til å gå så bra og sånne ting. Så kom 
eksamensdagen og jeg hadde nok litt problemer med at jeg var litt reservert 
noen ganger når jeg skulle synge. Men jeg husker folk kom og de gråt og det 
var så fint og da sensuren falt — når jeg sier det her så er jeg veldig redd for 
at det skal virke som at jeg forsvarer meg selv, jeg kan godt innrømme at jeg 
ikke er verdens mest talentfulle og at det var ting som kanskje var feil - men 
det som skjedde var at hun som var sensor var en veldig god venninne av YY 
fikk jeg høre. Og de to hadde da bestemt at jeg skulle få Nokså Godt. Min egen 
sanglærer skulle gi meg Meget i standpunkt. Det var det jeg hadde å forholde 
meg til. Men på grunn av eksamen så fikk jeg problemer med at jeg ikke fikk 
fortsette. Og når du har en offentlig eksamen, så kan du ikke skjule det, da vet 
alle det og gjerne før du selv vet det. De fortalte meg at det hadde vært litt urent 
og at det ikke var bra nok teknisk og at jeg virket litt reservert og kjølig og sånne 
ting. [...] Det var så uventet, for jeg hadde fått stipend for å studere i utlandet 
og en attest fra sanglæreren min at jeg var så dyktig og talentfull, en varm per- 
sonlighet og at man kunne forvente seg meget av denne sopranen og hun var 
kommet langt teknisk og at jeg hadde en sånn god uttrykksevne. [...] Jeg ble 

helt slått ned og jeg har aldri kommet over det. [...] Jeg kjenner at jeg begynner 
å gråte når jeg sier det fordi — jeg tror at jeg er såpass oppegående i hodet at jeg 
skjønner de psykologiske mekanismene at når man gjør det dårlig så skylder 
man på andre — men det var litt vanskelig for meg å forstå. [...] For når du har 
en sanglærer, en professor i sang som er verdensberømt og som har hatt ledende 
stillinger i operahus, og hun gir deg Meget i standpunkt; da vet ikke jeg hva jeg 
skal forholde meg til. Alt hang i løse lufta og jeg tenkte: «Hva skal jeg gjøre nå?» 


Når Synnøve får «dommen» om at hun synger urent, at hun er avmålt 
og mangler teknikk, står dette i sterk kontrast til andres tidligere vur- 
deringer hvor hun har blitt berømmet nettopp for sin uttrykksevne, sitt 
«kunstneriske talent» og sin «varme personlighet». Samtidig har vi sett 
at Synnøves opplevelse av sin egen plassering i hierarkiet aldri har vært 
verken høy eller sentral, snarere marginal. Dette kan også forstås i sam- 
menheng med habitus, som innbefatter en viss rett til muligheter, og en 
praktisk sans som kan virkeliggjøre mulighetene (jf. Bourdieu, 2000, 
s. 375). I kraft av sin posisjon demonstrerer eksamenskommisjonen det 
monopol på legitim symbolsk vold som ligger i en offisiell og juridisk 
konstituert utnevnelse. I Synnøves tilfelle er dette representert ved fravæ- 
ret av en ståkarakter, herunder en inngangsbillett til videre studier. Det 
medfører også at Synnøve gjennom eksamenskommisjonens vurderinger, 
fratas «en titel for en socialt anerkendt kvalifikation» (Bourdieu, 2008a, 
s. 65) og at hun ikke lenger er garantert symbolsk kapital, altså anerkjen- 
nelse. Selv om eksamensbevis i seg selv ikke ser ut til å ha så stor gyldighet 
i det utøvende musikkfeltet, vil likevel slike symbolske handlinger i form 
av negative sanksjoner kunne føre til at den dominerte (og med minst 
kapitalmengde) ser seg selv gjennom den dominerendes blikk i et grunn- 
leggende asymmetrisk forhold. Slik blir også eksamensritualet å forstå 
som en objektiv mulighetsbetingelse for det videre sangerløpet. 

Det hører med til historien at Synnøve like i etterkant av eksamen 
fikk oppleve støtten fra sine medstudenter på vokallinjen: «De var så 
rasende», forteller Synnøve, «og lagde en underskriftsaksjon». De støttet 
henne med anerkjennelse og oppmuntring «og da skjønte jeg hvor mange 
venner jeg har. Da plutselig så ser man menneskene, hvor mye som bor i 
dem. De var helt fantastiske» minnes hun, «for det er ikke alltid at man 
går rundt og føler at man blir likt, men jeg tror de syntes det var så vel- 
dig urettferdig det som hadde skjedd». Vurdering knyttet til en praktisk 

eksamen gir ingen klagerett, men lederen i studentrådet fant til slutt en 
formell feil som gjorde at Synnøve fikk tatt eksamen på nytt. Hun besto, 
og fikk fortsette de neste to årene: «Jeg måtte bare få fortsette, men hvor- 
dan tror du det var å troppe opp? Jeg gikk de årene og følte at jeg var den 
dårligste som noensinne hadde gått der. Det var en sånn skam». 

Det er vanskelig, om ikke umulig, å holde et resultatet skjult for resten 
av omverdenen i forbindelse med en offentlig konserteksamen ved en 
musikkutdanningsinstitusjon. Slik kan Synnøves skamfølelse knyttes til 
en opplevelse av å havne i gapestokken, spesielt når eksamensresultatet 
utgjør vinn eller forsvinn for det videre studieløpet. Skamfølelsen, denne 
subtile variasjonen av emosjonelt (kroppslige) frambrakte følelser som er 
sosialt og kulturelt betinget (jf. Damasio, 2001, s. 156), kan vanskelig redu- 
seres til vokalprestasjonen isolert sett. Det er hele Synnøves væren — hennes 
stemmekropp, personlighet og sosiale identitet som har blitt stilt til offent- 
lig skue. Til tross for at hun fikk fortsette studiene, hadde hun en kroppslig 
opplevelse av sin egen status og plassering i det sosiale rommet. Hennes 
posisjon etter eksamen kan sies å ha blitt bestemt av en samling legitime 
muligheter som objektivt har blitt tilbudt i dette gitte øyeblikket. Den sosi- 
ale identiteten uttrykker nettopp en bestemt «rett» til hva som er mulig 
innen feltet til enhver tid (jf. Bourdieu, 2000, s. 375). Fraværet av anerkjen- 
nelse fra eksamenskommisjonen som følge av negative sanksjoner, avgren- 
set sånn sett Synnøve til en «mislykket» sanger. Dette fikk vidtrekkende 
konsekvenser framover i sangerbanen, til tross for at flere medstudenter og 
lærere ikke var enige i eksamenskommisjonens vurderinger. 

Fordi dette er Synnøves egenopplevde livsfortelling, kan vi verken vite 
hvordan hennes opptreden forløp eller hvilke kriterier kommisjonen 
internt la til grunn for sin vurdering. Sannsynligvis ville vi fått en annen 
tolkning sett fra de dominerendes posisjon i det sosiale mikrokosmos 
som musikkutdanningsinstitusjonen representerer. Det er innlysende at 
forvirringen Synnøve opplevde i forbindelse med de motstridende vur- 
deringene krevde både emosjonell og mental energi å forstå. Synnøve 
uttrykker at hun kanskje ikke var «verdens mest talentfulle», noe som 
speiler hennes usikkerhet og opplevde plassering i hierarkiet også i for- 
kant av eksamenskonserten. Professor YY ble imidlertid «som et lam» 
etter denne episoden», og de neste studieårene forløp uten stor dramatikk 

for Synnøve. Den nye sanglæreren var varm og forståelsesfull og gikk 
«litt vitenskapelig til verks» i sangopplæringen. Synnøves understreker 
imidlertid at hun etter denne opplevelsen «den dag i dag aldri klarer å 
stole på noen når det gjelder sang». Dette funderer hun i en iboende mis- 
tenksomhet som vokste ut av denne hendelsen. Folk trodde hun var mer 
tander enn hun var, mener Synnøve. Og fordi det var så delte oppfatnin- 
ger av hennes vokale prestasjoner, har hun forblitt vedvarende mistenk- 
som nå noen gir henne komplimenter: 


Man blir så var på — hva er trøst og hva er ekte? Og den har jeg jo ennå, at jeg 
aldri tar et ord for et ord når det gjelder sangen min. Men man ser jo om man 
blir brukt eller om man blir spurt igjen. Da tenker jeg i mitt stille sinn at selv 
om jeg vet at det å få oppdrag har med mange faktorer å gjøre; men hadde jeg 
vært helt fantastisk, så er det nok noen som hadde plukket meg opp i løpet av 
de årene jeg studerte. Det kan hende at det er feil; men sånn tenker jeg for min 
egen del, at man har i hvert fall fått en sjanse og man har jo prøvd, selv om jeg 
aldri har testet ut hvor langt det kunne ha gått — hvis jeg hadde vært tøff nok! 
Men den opplevelsen der gjorde at jeg anså at meg selv litt på siden. 


Den form for usikkerhet som Synnøve her legger for dagen, er ikke ene- 
stående. De fleste informantene forteller om en velutviklet sans for for- 
nemmelse av hvilke tilbakemeldinger som oppleves ekte og hvilke som 
kan klassifiseres i retning av falsk smiger. Mange erkjenner at de selv har 
utviklet strategier og standardfraser som de anvender i situasjoner hvor 
de ser seg nødt til å kommentere en kollegas konsertopptreden, selv om 
den kanskje ikke var av særlig høy kvalitet (se 9.8). Slike praktiske stra- 
tegier, forstått som illusio, denne aktive tilslutning til feltets doxa, inne- 
bærer at man inndras i spillet enten man er klar over det eller ikke: «At 
være interesseret er at acceptere, at et givet socialt spil er vigtigt, at de 
ting, der står på spil, er vigtige, og at der er gode grunde til at deltage i 
spillet» (Bourdieu & Wacquant, 1996, s. 102). Å bli utsatt for prøvelser er 
som nevnt en av betingelsene for utviklingen av illusio (Bourdieu, 1999a, 
s. 172). Men det er ikke alle som har spillet i kroppen. 

Synnøve regnet seg selv som «litt på siden» etter eksamenskonserten, 
til tross for sine investeringer og de positive sanksjonene som ble iverk- 
satt fra hennes medstudenter for å bringe henne tilbake på banen med 


flere av lærernes velsignelse. Hun opplevde ikke seg selv som «tøff nok» 


277 


KAPITTEL 6 


til å håndtere konkurransen, noe hun blant annet tilskriver oppvekst- 
årene i den lille bygda. Sagt med Bourdieu (2000): «Kånslan för place- 
ringar verkar vara en av de dispositioner som år mest intimt förknippade 
med agentens sociala och geografiska ursprung» (s. 377). Når professoren 
i eksamenskommisjonen uttrykte at det var mye ugress som (underfor- 
stått) skulle lukes ut av musikkutdanningsinstitusjonen, kan det nettopp 
tolkes som symbolsk vold. Den praktiske erkjennelsen av symbolsk vold 
tar ofte form av kroppslige følelser, slik som skam, blygsel, angst og skyld- 
følelse og fungerer i mange tilfeller som regresjon knyttet til erfaringer, 
handlinger og relasjoner i oppvekstårene (Bourdieu, 19994, s. 176). Slik 
setter den symbolske volden seg i kroppen «som en huskelapp» for sosi- 
ale erfaringer, gjennom følelser og reaksjonsmønstre som i stor grad er 
kroppsliggjort (s. 147). 

Framføring for ethvert publikum kan være skremmende. En framfø- 
ring foran et publikum som på forhånd er kritiske, resulterer «in almost 
certain ostracism» (Kingsbury, 1988, s. 72). Eksamenskonserten som et 
instituerende, kollektivt og offentlig høytidelig ritual, kan sies å være 
«et sted hvor den sosiale manipulering av ambisjonene viser seg med all 
tydelighet fordi den i mindre grad enn ellers kan dekke seg bak det å være 
en teknisk opplæring» (Bourdieu, 1999a, s. 226). I form av verdsettelse, 
råd, påbud og anbefalinger, er de rent pedagogiske inngrepene fra skolens 
aktører 


rettet mot å fremme aspirasjonenes tilpasning til sjansene, behovenes tilpasning 
til mulighetene, og fremme foregripelsen og aksepten av de synlige eller usyn- 
lige, uttalte eller underforståtte begrensningene. Ved å undergrave lysten til å 
strebe etter uoppnåelige mål, som dermed defineres som illegitime ambisjoner, 
bidrar disse irettesettelsene til å forsterke eller foregripe nødvendighetens sank- 
sjoner, og orientere ambisjonene mot mer realistiske mål, dvs. mot mål som er 
mer forenelige med de mulighetene som er innskrevet i posisjonen man inne- 
har. (Bourdieu, 19994, s. 226) 


Når Synnøve etter sine fire år med sangstudier velger å studere musikk- 
pedagogikk i stedet for å ta hovedfag i sang, slik hun var blitt anbefalt, kan 
det forstås i retning av at hun til tross for et godt avsluttende eksamens- 
resultat har en praktisk fornemmelse av hva som objektivt er mulig for henne 
å oppnå framover i løpebanen. Hennes erfaringer fra sangstudiene kan 

med Bourdieu (1999a) sies å ha bidratt til å bestemme Synnøves forestil- 
linger som sine evner til å handle, om sin verdi og om sin sosiale væren. 
Opplevelsene har satt seg i kroppen som varige framtidige disposisjoner, og 
fått henne til å innse «rimelighetens grenser («dette er ikke noe for deg»)» 
(s. 226). Disse kroppslige erfaringene har altså på mange måter vel så mye 
med utenommusikalske eller eksterne faktorer å gjøre som med de rent 
vokalmessige, og ikke minst dreier det seg om relasjonen mellom disse. 

Selv spør Synnøve seg om det ikke er sånn i livet at hvis man går og 
tenker på en bestemt måte om seg selv, «så blir det slik som du tenker. 
Og at folk fanger det veldig fort opp, og enten misforstår eller drar deg 
ned». Noen ganger kan det også dreie seg om sjalusi, tror Synnøve, som 
forteller at hun har gjort det til en leveregel å prøve å være annerledes 
selv i livet. Hun opplever seg veldig trygg i undervisningssituasjonen, noe 
hun mener har sammenheng med hendelsene under studietiden. Det har 
bidratt til at hun har reflektert mye i ettertid, og «forstår en del meka- 
nismer i kroppen; blant annet at man ikke kan stå å synge når man er 
vettskremt». Uhensiktsmessige spenninger kan, som den danske sang- 
pedagogen Susanna Eken (1998, s. 30) er inne på, nettopp hindre pre- 
stasjoner på høyt nivå. Manglende selvtillit kan skape blokkeringer og 
kroppslige spenninger som hindrer en optimal stemmeutfoldelse og øde- 
legge en ellers på alle måter velforberedt prestasjon. 

Ulike vurderinger vil alltid ligge til grunn når vokal kvalitet skal 
bedømmes. Det vil også kunne eksistere forskjellige, og i noen tilfeller 
ambivalente oppfatninger hos en og samme person, knyttet til hvilke 
studenter som er spesielt lovende. Dette er legitimt å være uenige om. 
Konflikten som oppsto da den nye professoren trådte inn i musikkutdan- 
ningsinstitusjonen kan som nevnt forstås som en intern strid om makt; 
det vil si en kamp om dominerende posisjoner eller status fundert i det 
vi kan kalle en strid om kvalitetsherredømmet. Samtidig kan ikke denne 
ses isolert fra konstitueringen av den klassiske sangens tradisjon og his- 
torie, eller fra kunstoppfattelsen sett fra et spesifikt ståsted i det sosiale 
rommet. Dette er på mange måter avgjørende hvis vi skal forstå konstitu- 
eringen av strukturer i sangerhabitusen. 

Til tross for sin sosiale posisjon, ble den nye professoren tvunget til å 
endre «spillestilen» for å øke sine objektive sjanser for å få gevinst eller 

gehør for sine synspunkter på lang sikt (jf. Bourdieu & Wacquant, 1996, 
s. 86). Vedkommendes inntreden i det spesifikke fysiske rommet ble 
regulert av den rådende praksis i det gitte øyeblikk — sånn gjør vi det 
her. Mennesker med samme kapitalvolum kan nettopp forholde seg helt 
forskjellig til kampen om anerkjennelse og herredømmet over persep- 
sjonskategoriene, basert på ulike sosiale erfaringer. Synnøves objektive 
sjanser for å oppnå anerkjennelse minket derimot betraktelig og kul- 
minerte da eksamensresultatet forelå fordi det fikk varige konsekvenser 
for hennes videre løpebane. Fra å bli betraktet som et «stort talent» ved 
inngangsporten til studiene, kan vi med Kingsbury (1988) si at Synnøve 
ikke innfridde sitt potensial." Kvalitetsbedømmingen til professor YY 
fikk likevel gjennomslagskraft til slutt, nettopp fordi strukturen innad 
i musikkutdanningsinstitusjonen (som et speilbilde av musikkfeltet) 
gjorde det mulig å utøve symbolsk vold. Selv om mengden kapital og de 
sosiale posisjonene endres over tid, vil det alltid være noen mennesker 
som gjennom symbolsk makt fastholder sin sosiale posisjon, fordi den 
reproduserer seg selv gjennom livet (Bourdieu, 1996). 


6.6 Identitetskrise: «Du må velge et fag, 
ta et fag, få et fag!» 


Da Hedda på begynnelsen av 1990-tallet var inne i sitt første studieår på 
konservatoriet, så hun en sopran av internasjonalt format synge lattera- 
rien på TV. Det var første gangen Hedda syntes opera var «litt kult». Pro- 
grammet hadde hun tatt opp på en VHS-kassett, og full av inspirasjon 
lærte hun seg arien. «Jeg husker at jeg skrev ned teksten hun sang på 
norsk og fikk tak i noter og var sånn kjempegira. Og jeg tror jeg lærte 
meg det der på fem dager altså». Hedda, som da var 19 år, lærte seg en 
Rossini-arie «i samme slengen» som hun sier, «og plutselig hadde jeg to 
operaarier som jeg syntes var dritkule». Hedda poengterer at hun ikke 
var en spesielt god sanger, og trekker en forbindelseslinje til musikklinja 


114 For ordens skyld nevner jeg at Kingsbury (1988) viser til en fortelling som til forveksling ligner 
Synnøves historie fra studietiden i sin analyse. Kingsbury fortolker imidlertid ikke sin empiri i 
lys av Bourdieu. 

på videregående: «Den første karakteren min var 2 minus, altså det var 
nesten stryk, jeg kunne jo ingen ting». Til tross for at læreren på konserva- 
toriet hadde advart henne mot å synge disse ariene, øvde Hedda iherdig. 
Hver note og hvert ord okkuperte tankene gjennom mange søvnløse net- 
ter. Ikke minst spekulerte hun mye på hvordan de høyeste tonene skulle 
angripes, og hun overrasket seg selv: «Jeg lærte å synge på to måneder 
altså! Det gikk bare sånn [knipser] akkurat som at du skrudde på en bry- 
ter. Da bare visste jeg: Her har jeg noe, her kan jeg noe, og ingen vet det!» 

Påstanden om at det er mulig å lære seg å synge på to måneder opp- 
fattes umiddelbart som en kraftig overdrivelse i retning av en karismatisk 
selvfortolkning. Tross alt hadde hun kommet inn på konservatoriet, noe 
som må bety at hun måtte ha framvist et visst ferdighetsnivå eller potensial 
under opptaksprøven. Her kan det være hensiktsmessig å se nærmere på 
fire forhold: For det første kan det hende at Hedda nedvurderer sine egne 
ferdigheter slik de framstilles i fortellingen. For det andre var det på den 
tiden Hedda studerte, ikke vanlig at kandidatene hadde like lang fartstid 
med individuell sangundervisning slik vi kjenner det i dag. Flere infor- 
manter forteller dessuten at det ikke var normen å ha inne et operareper- 
toar såpass tidlig i sangerløpet. Et tredje poeng, som også Jørgensen (2002a) 
nevner, er at utviklingen på et generelt prestasjonsnivå må skilles fra utvik- 
lingen av prestasjonsnivået på et spesifikt repertoar eller et musikkstykke 
(s. 32). Heddas generelle vokale nivå trengte altså nødvendigvis ikke å sam- 
svare med nivået hun klarte å oppdrive på de to innøvde ariene. Et fjerde 
moment knytter seg til tankearbeidet Hedda nedla for å få på plass de to 
ariene. Ifølge Welch (2005) viser det seg at det på ingen måte er bortkastet 
tid med «mental sangøving», fordi det er de samme områdene av hjernen i 
begge hjernehalvdeler som aktiveres. Ut ifra disse momentene virker Hed- 
das framstilling rimelig. Det skaper også en dramaturgi i fortellingen. 

På vårparten første studieår stilte Hedda opp i en nasjonal talentkon- 
kurranse med sine to operaarier og vant. Dette fikk vidtrekkende konse- 
kvenser: 

Jeg kunne jo fremdeles egentlig ingen ting. Og plutselig så ringer operakompa- 

nier, så ringer alle symfoniorkestrene, så ringer agenturer og plutselig så detter 

de ned på meg - sånne kjempestore jobber som jeg ikke visste hva var en gang! 


Og det gikk så fort vet du. Og jeg var ikke forberedt. Og jeg hadde ikke noe ap- 
parat, altså det var egentlig helt vilt! 19 år og totalt blank, ikke sant? 

Hedda valgte å avbryte studiene og forteller at det var «forferdelig følelse», 
fordi skolen var veldig tydelig på at hun måtte studere og lære seg faget. 
Men hun opplevde at det ville bli for krevende å ta teorifag og musikkhis- 
torie på toppen av alle sangoppdragene. Hedda flyttet hjem til foreldrene 
for å ha tilgang til telefon: «det var jo før jeg fikk mobiltelefon og sånne 
ting. Og jeg måtte ha et stille sted å sove. For plutselig var min verden en 
helt annen. Over natta. Og ingen var forberedt», forteller Hedda, verken 
hun selv, familien eller skolen. Hun fikk en avtale med konservatoriet 
om å fortsette i halv fart ved kun å ta sangtimer, slik at hun «fikk litt ro 
rundt det der kaoset som oppsto». Hedda fikk raskt erfare at hun manglet 
teknikk til å synge hvis hun ikke var i toppform: 
Jeg måtte si nei til mye da. Jeg var heldigvis klok i det. Jeg kjente at jeg kunne 
synge når jeg hadde sinnssykt overskudd. Men jeg hadde ingen teknikk til å kla- 
re det når jeg var nedstemt. Så for å klare å gjøre disse ariene, så mobiliserte jeg 
vanvittig mye — at det liksom bare var flaks at det gikk sånn. Og når jeg da fikk så 
mange jobber og skulle mobilisere hver helg, gikk ikke det så bra, kjente jeg. Så 
det ble jo en del sykdom da og jeg kansellerte noe. Og så tok jeg på meg masse 
sånne unødvendige jobber hvor jeg sang et kjemperepertoar for 500 kroner. Jeg 


hadde jo ingen rådgivere. Jeg kjente etter hvert at jeg ikke klarte å leve opp til 
forventningspresset, så jeg trappet rolig ned. 


I denne nedtrappingsfasen dro Hedda likevel til utlandet for å alternere 
i en hovedrolle i en musikal. Det var lagt opp til åtte forestillinger i uka, 
og det endte med at hun trakk seg. Dette ble ikke godt mottatt. Hedda 
forteller at produsenten i klartekst sa til henne: «Hvis du ikke er klar for 
dette, så kommer du aldri i livet til å være klar for noe som helst!» Beskje- 
den var at hun «ga slipp på sitt livs sjanse for et gjennombrudd». Hedda 
var overbevist om at hun «kom til å miste hodet», som hun sier, og at hun 
ville «gå på en smell». Vel hjemme igjen, takket Hedda nei til flere store 
sangoppdrag, deriblant et større TV-konsept som på det tidspunkt kunne 
ha vært utslagsgivende for den videre karrieren. Men det gikk for fort, og 
Hedda var på ingen måte klar: «Jeg hadde ikke fundamentet. Jeg hadde 
begynt å grave meg ned, skulle finne masse klang og sang et alt for tungt 
repertoar i flere år og følte meg som en bløff fordi instrumentet ikke var 
i orden». Denne formen for usikkerhet, som ikke er uvanlig å finne blant 
utøvende kunstnere, dreier seg nettopp om en redsel for å bli «avslørt» 
av omgivelsene som inkompetent - at det er flaks og ikke dyktighet som 

har brakt sangeren dit hun er. Hedda trekker nåtiden inn i refleksjonene 
og uttrykker: «Hadde det vært nå, så hadde jeg vært klar. Nå hadde jeg 
taklet det». 

Jeg har tidligere vært inne på at det tar tid å bygge instrumentet, og 
at det ikke finnes snarveier. For å kunne takle all viraken som oppstår 
ved plutselig å stå i sentrum for begivetene, er det også nødvendig med 
handlingskompetanse opparbeidet gjennom erfaring. Hedda påtok seg 
oppdrag med et repertoar som var altfor krevende for en uferdig stemme. 
Det at unge sangere kommer i konflikt med repertoaret er ikke et ukjent 
fenomen. Som Eken (1998, s. 58) påpeker, har det ofte sammenheng med 
at musikaliteten kan være langt mer utviklet enn de vokale ferdighetene. 
Valg av repertoar er også et aspekt ved sangerpraksisen som Fleming 
(2005) er svært opptatt av: «A big component of longevity is choosing 
repertoire wisely. The most difficult word for a singer to learn is no - no 
to too much, too soon, too heavy, too dramatic, too mature, and to an 
orchestra that’s too loud» (s. 150). 

Nar det for tidlig stilles profesjonelle krav til stemmen, kan det fa store 
konsekvenser som involverer hele mennesket. Innstudering av et for tungt 
repertoar tidlig i sangerlopet kan sinke utviklingsprosessen, og i verste fall 
ødelegge den (Eken, 1998). Muskulært sett er det en mye enklere prosess 
å innlære for første gang enn å avlære belastende funksjoner. Hvis den 
negative spiralen ikke stoppes i tide, kan omleggingen av vokale vaner 
kreve et møysommelig rehabiliteringsforløp som kan strekke seg over en 
periode fra to til fire år (s. 77). Det optimale vil være å synge et repertoar 
som til enhver tid hindrer muskulære kompensasjoner, og som bidrar til 
å konsolidere gode vaner og en instrumental bevisstgjøring (Eken, 1998; 
Spahn & Richter, 2006). Her er det store individuelle forskjeller, blant 
annet relatert til stemmetype, selve stemmens grunnfunksjon, herunder 
omfang, klang, kompresjon, egalitet og uttrykk (Eken, 1998). Sanglære- 
ren vil ha et særskilt ansvar for å tolke eleven riktig; det vil si å kunne 
klassifisere hvilken sangertype eleven er, og hva som best gagner eleven 
i det lange løp. Sangeleven trenger på sin side å lytte til egen kropp og 
disponere rådene som blir gitt på en adekvat måte (s. 67). Klassifisering 
av stemmer er imidlertid kontroversielt (jf. 2.6), og kan for noen sangere 
oppleves hemmende for den kunstneriske utfoldelsen (se 8.5). 

Det kan ha stor innvirkning på mulighetene for framtidige tilbud å 
takke nei til sangoppdrag, uansett hva årsaken måtte være. Paradoksalt 
nok er det som Rørbech og Høgel (1990) er inne på, ikke alltid slik at det 
som høres best ut er det riktige for stemmen. Derfor kan det også være 
vanskelig for omverdenen å forstå at det som tilsynelatende framstår vir- 
tuost og klanglig imponerende i mange tilfeller skyldes at sangeren har 
satt inn kompensatoriske spenninger for å nå et raskere resultat (s. 51). 
Slike spenninger kan dessuten være vanskelige for sangeren selv å opp- 
dage. Sparbo (2014) kaller dette funksjonelle blindsoner. 

Hedda hadde en sterk, kroppslig fornemmelse av at noe var galt. De 
fleste sangere vil før eller senere i sangerløpet støte på et «funksjonsbe- 
tinget problem», som forkjølelse, overanstrengelse eller lignende (Arder, 
1996, s. 170). I en langsom og til dels kaotisk utviklingsprosess kan det 
være vanskelig å vite hvor grensen går mellom det å ha et tilsynelatende 
forbigående og et mer alvorlig og langsiktig problem med stemmen. 
Hedda utviste derfor en praktisk klokskap idet hun erkjente at funda- 
mentet ikke var på plass, og at hun på dette stadiet i sangerløpet ikke opp- 
levde å innfri de standarder som er forventet på et høyt profesjonelt nivå. 
Det fordret på sin side at Hedda var i stand til å vurdere hva høy kvalitet 
innebærer. Oppvokst som hun var med en profesjonell musikermor, vil 
det være rimelig å anta at Hedda hadde en kroppsliggjort kunnskap om 
kvalitetshierarkiet innenfor den klassiske musikksjangeren, forstått som 
en akkumulert kulturell kapital fra tidlig barndom (jf. Bourdieu, 19952). 
Denne praktiske kunnskapen om kvalitetsnivåer kan også ha ført til at 
Hedda, som mente hun «kunne ingen ting», nedvurderte sine utøvende 
ferdigheter ved inngangen til musikkstudiene. 

Etter noen år opplevde Hedda at «det ble for seriøst». Helst ville hun 
«holde på med revy og teater i stedet for Brahms, Grieg og Strauss». Hun 
sluttet mer eller mindre å synge, og begynte i stedet med teater og dans. 
Etter hvert fikk hun en kontrakt med et institusjonsteater. Selv om hun 
«var sjeleglad» for oppdraget, opplevde hun å havne «i en identitetskrise». 
Den indre monologen vitner om hvilket dilemma hun sto overfor: «Hvis 
jeg begynner på teateret, hva er jeg da? Ikke er jeg sanger, ikke er jeg 
skuespiller, hvem er jeg?» Det framstår selvmotsigende at Hedda, som 
«aldri skulle synge mer», likevel søkte på en operahøgskole utenlands. 

Hun hadde ingen tro på å komme inn, men ville gjøre et forsøk før hun 
sa ja til teaterjobben. Rangert som nummer en fikk hun plass, noe Hedda 
karakteriserer som «et sjokk». Hennes ambivalens trer tydelig fram når 
hun sier: «Da følte jeg en sånn byrde komme over meg igjen, at herregud, 
nå må jeg bli operasanger». Hedda framviser en generell vegring mot å 
bli satt i bås (se også 8.5), men en forløsende samtale med en pensjonert 
danser ble et vendepunkt i valg av yrkesvei: 
Han hadde vært i samme situasjon som meg. Han var landets beste mannlige 
danser og så var det plutselig slutt, for dansere pensjonerer seg tidlig. Så begynte 
han å orientere seg mer og mer mot teater, men ble til slutt leder for et danse- 
kompani. Og jeg spurte han: «Hva skal jeg gjøre?» Og så sa han til meg — dette 
er så viktig altså: «Ja, du kan gå inn på teatret som skuespiller, men du kommer 
ikke til å være en av dem. Og du kommer heller ikke til å bli respektert som 
sanger for du er ikke helt det heller, du er i ingenmannsland og da er det er 
ingen som vet helt hvem du er og du vet ikke selv hva du er. For du har ikke gått 
på Statens Teaterhøgskole og du er liksom ikke klassisk sanger nok, så da kan 
du få problemer senere. [...] Du må ta operaskolen, så kan du heller holde på 
med teater siden. For da har du en plattform. Da har du en identitet og alle kan 
plassere deg. Det er vanskelig å være litt billedhugger eller billedkunstner eller 
litt skribent, man må ha et fag. Få deg en identitet og så kan du leke så mye du vil 
rundt det». Og det rådet fulgte jeg og det er jeg veldig glad for nå. Så nå kan jeg 
si: «Jeg er operasanger!» Og så gjør jeg masse teater og andre ting ved siden av. 


Hvis man velger å være sanger, så må det gjøres «fullt og helt, altså få 
en plattform som styrker din identitet», er Heddas lærdom. «Man opp- 
når ikke respekt som utøver hvis du er litt pedagog, litt utøver og litt 
noe annet. Du må velge et fag, ta et fag, få et fag». Her berører Hedda et 
dilemma svært mange kunstnere står i. Flertallet av frilanssangere har, i 
hvert fall i perioder av sangerlivet, flere yrkesroller samtidig som multiar- 
beidere. Selv om sangere har fått et fag gjennom utdanning og skolering, 
er det ikke ensbetydende med at de klarer å leve av sangen på heltid. I 
kraft av sin nåværende posisjon i musikkfeltet som «anerkjent sanger», 
kan kanskje Heddas uttalelser oppfattes nedlatende for noen. Hedda har 
aldri gjort noe annet enn å være kunstner. Det betyr imidlertid ikke at alt 
har gått på skinner. Heddas poeng blir tydeligere når hun uttrykker: «Velg 
én side, dyrk den, bli kjempegod, og så kan du gjøre det du vil etterpå. Nå 
er jeg en skikkelig potet og det er helt greit». En potettilværelse ser da også 
ut til å bli oppfattet som en stor mulighet i yrkeslivet (se 9.1). 

Underveis i sitt lange studieløp ved flere musikkutdanningsinstitusjoner 
både i Norge og utenlands, var også Stian igjennom flere «kriser» som han 
kaller det. Da han som fersk student flyttet til storbyen, ble han tilbudt hybel 
av sanglæreren. Om den første tiden forteller Stian: «Jeg bodde hjemme der. 
Jeg var jo et sånt gudsord fra landet og de ville ta seg av meg. De skulle hjelpe 
meg fram, ikke sant». Uten å kjenne til fortsettelsen på historien, kunne 
dette umiddelbart tolkes som et karismatisk møte, om mesteren (sanglæ- 
reren) som oppdager sin elevs talent og staker ut hans «skjebne» (Moulin, 
referert i Mangset, 2005, s. 105). Etter hvert ble imidlertid den nære kontak- 
ten med sanglæreren og hans kone nesten kvelende: 


Sanglæreren min hadde et ganske omtvistet rykte og en ganske kantet person- 
lighet. Han var veldig fin på mange måter, men det jeg egentlig vil si med dette 
er at med min personlighet, så gjorde det at jeg veldig fort følte meg ufri som 
menneske. Og det har jeg tenkt på veldig mye i ettertid; at jeg ikke kunne gjøre 
som jeg ville, eller ble flink nok til å spørre meg selv om hva jeg selv ville. Den 
har nok styrt meg veldig i all tid etterpå. Og hos han ble det da krise etter en 
to-tre år. For jeg følte meg som en fange i bur. Jeg rømte rett og slett ifra! For 
tanken var vel at vi skulle fortsette, men jeg hadde jo ikke mot til å si at «dette 
her går ikke bra». Så i løpet av sommerferien skrev jeg et brev. Da hadde jeg et 
år igjen av grunnstudiene. 


I ettertid fortalte folk at de ikke hadde skjønt hvordan han hadde klart å 
bo hjemme hos læreren sin, minnes Stian. Han fikk en ny sangpedagog 
som hjalp han litt med «å komme opp på overflaten igjen», og karakteri- 
serer henne som et «ufarlig menneske». Den forrige sanglæreren prøvde å 
ta det hele med fatning, forteller Stian, «men det skar seg jo litt, ikke sant? 
Han prøvde å være raus etterpå og sånn da, så jeg hilste jo på han, men 
det gikk mange år før vi var ordentlig på talefot». 

Etter endt grunnutdanning søkte Stian seg videre til en anerkjent opera- 
høgskole i utlandet hvor mange berømte sangere hadde studert før han. 
«Jeg trodde jo i min enfoldighet at hvis jeg kom dit, så kom jeg til å kjenne 
meg som et fritt menneske.» Forløsningen kom ikke. Her fikk han en 
lærer som «ikke var så veldig teknisk fundert, men hvor det gikk veldig 
mye pa det emosjonelle — å synge med følelsene og bygge seg opp sånn», 
sier Stian. Etter hvert begynte det å gå på tomgang også her. Stian forteller 
at han «av natur» var en lyrisk stemme, mens lærerens hoveddomene var 
opera «og jo større jo bedre, ikke sant?» Selv var Stian mest opptatt av 

mindre format, som romanser og lieder. Han har alltid «hatt en sterkere 
sans for den poesien og den musikken», og sånn sett var operahøgskolen 
kanskje ikke det rette stedet. Men Stian klarte ikke å bryte med læreren: 
«Jeg hadde ikke selvstendighet nok til å si at vi ikke kunne fortsette, og 
var redd for å såre han. Også her ble jeg for personlig involvert, og han 
snakket om at jeg på en måte hadde sviktet han». Stian mener at læreren 
bar på for store forventninger. Sanglæreren forsøkte på sin side å fram- 
provosere en reaksjon ved å si: «Du er som en lukket bok og jeg når ikke 
fram til deg», men Stian klarte ikke å innfri: 


Jeg var faktisk ikke i stand til det. Du vet, stemme og personlighet henger jo vel- 
dig sammen. Jeg kjente meg ikke moden, ikke ferdig og ting hadde ikke utviklet 
seg sånn som jeg hadde håpet. [...] Og jeg må si at da jeg gikk ut av operahøg- 
skolen, så visste jeg faktisk ikke hvilken fot jeg skulle stå på! 


Til tross for denne usikkerheten, klarte Stian likevel «å klore seg fast» da 
han gikk ut i yrkeslivet, selv om dette «uforløste» kom til å prege hele kar- 
rieren. Stians selvfortolkning synes å være i overensstemmelse med Eken 
(1998), som hevder at mange sangere er psykisk sarte kunstnere. Eken 
mener at opplevelser i oppvekstårene fører til manglende grunnleggende 
selvtillit. Fordi stemmen på mange måter er ett med personligheten, kan 
de spenninger sangeren måtte ha, være personlighetens forsvarsmeka- 
nisme (s. 29). En slik forståelse av «nervøse» sangere er nødvendigvis ikke 
gjengs, verken blant deltakerne i feltet eller i forskningssammenheng (se 
blant annet 7.3). 

Da Hedda begynte på den treårige operahøgskolen fikk hun en lærer 
som fortalte at hun selv hadde «blitt ødelagt» som student ved en tilsva- 
rende utdanningsinstitusjon «så hun var utrolig bitter da», sier Hedda. 
De gikk ikke overens, og gleden ved å ha kommet inn ble frarøvet. Mål- 
settingen var klar: «Hvis jeg skal jeg bli en veldig god operasanger er det 
alt eller intet. Da skal jeg ha den læreren jeg vil ha». Det innebar et års 
permisjon å få byttet lærer: 


Så var det å begynne å dra seg opp igjen teknisk, og legge om på teknikk og gå 
noen runder med mye motstand, men altså, det har aldri vært lett å synge, det 
har aldri vært sånn at det har gått på skinner - jeg har aldri vært sikker på om 
jeg vil det liksom. Men jeg måtte gi det en sjanse da. Og det ble bedre. Jeg ville 
at hun skulle akseptere meg som den rare personen jeg er. Og hun lot meg være 

litt mer i fred. Hun rotet ikke opp i privatlivet ditt. Hun ble liksom ikke din 
psykolog, din venninne. Det synes jeg er deilig: Komme til en sangpedagog der 
det er iskaldt mellom oss. Vi konsentrere oss om jobben. Så er det greit å ta tak 
i min pust og min kropp, men hold mitt privatliv unna liksom. Mens de andre 
sanglærerne var litt mer sånn som skulle gå inn i psyken din, og begynne å tulle 
og tøyse der og da får jeg et problematisk forhold til dem. Du skal liksom dra 
med deg privatliv ditt inn på sangtimen. 


Denne holdningen har Hedda tatt med seg videre til scenen, som kan sies 
å ha blitt et fristed «hvor det er deilig å bare klippe bort og konsentrere 
seg om det du skal gjøre. Ikke ta med seg problemene på jobb». En slik 
innstilling og evne til å koble ut hindringer som prestasjonspress, sosiale 
konflikter og usikkerhet er et ideal som deles av alle informantene, men 
desto vanskeligere å sette ut i livet. 

Sangstudenter er helt avhengig av «ytre» ører, øyne og hender som kan 
høre, se, ta på og fortolke instrumentet. Nødvendigvis må undervisnin- 
gen være lærerstyrt og lærerdominert, slik Eken (1998) er inne på. Fle- 
ming (2005) beskriver hvordan hun etter et Fulbright-stipendopphold i 
Tyskland hadde lagt seg til en måte å synge på som hun syntes lød vakkert 
i egne ører. Da hun returnerte til The Juilliard School i New York, ble hun 
forvirret da sanglæreren mente at hun dekket til stemmen for mye. Etter 
hvert erfarte Fleming (2005, s. 66, 67): 


The frustrating thing is that while I'm perfectly capable of making a decision by 
myself on most subjects, I cant remove my ears from my body and place them 
in the back of the room for a vocal check. What we hear while were singing just 
isn't true, so we are always dependent on someone we trust to take the role of 
our ‘outside ears. 


Å avdekke slike «personlige blindsoner» i forbindelse med sangutøvel- 
sen, vil ifølge sangeren Njål Sparbo (2014, s. 7) kretse rundt tre forhold: 
1) Hindringer som vi ikke er oppmerksomme på (vet ikke), 2) hind- 
ringer som vi aner, men som vi ikke gjør noe med fordi vi ikke har til- 
gang til de rette ressursene (kan ikke) eller 3) hindringer som oppleves 
såpass ukomfortable at vi lar være å erkjenne dem (vil ikke). Pedagogens 
innflytelse blir betydelig, og arbeidet innebærer et stort ansvar når det 
gjelder å tolke både stemmen og studenten riktig. Eken (1998) hevder at 
sangelever forventer empati og forståelse på mange områder som har 
med deres eksistensielle problematikk å gjøre. Dette innvirker selvsagt 

på undervisningsformen og formidlingen av faget (s. 85). Noen studenter 
erfarer på sin side at sangpedagoger blir for personlige i sin tilnærming, 
slik som Hedda. 

Sangundervisning vil alltid innebære mellommenneskelig nærhet. En 
viktig forutsetning for å skape en best mulig undervisningssituasjon, vil 
i bourdieusk forstand innebære at sangpedagogen har opparbeidet en 
praktisk sans, som med Fleming (2005, s. 60) kan beskrives slik: 


A teacher needs to be able to read her students. She has to be able to know who 
is sensitive and who is thick-skinned, who is bull-headed and who is stubborn. 
She has to teach differently for different personalities and for different stages of 
development. She must also have a keen sense of how she is being perceived. 


I det nære forholdet mellom sanglærer og student vil det jo ikke være 
slik at «kjemien» alltid stemmer, og dette kan slå ut begge veier. En sang- 
pedagogs individuelle tilnærmingsmåte passer bra for noen, men ikke 
for andre. Ved opptak til en musikkutdanningsinstitusjon er det heller 
ikke vanlig at sangstudenten står fritt til å velge lærer, slik tilfellet er for 
enkelte andre instrumentgrupper (se Nerland, 2003). Fordelingen av 
sangerkandidatene foregår blant de ansatte på sangseksjonen; en prosess 
som ikke alltid forløper uten konflikter fordi det kan gi høy prestisje å ha 
de antatt mest lovende sangstudentene (jf. 6.5). Fra studentenes ståsted 
kan tildelingen oppleves litt «tilfeldig». Gitte, som aldri har studert ved 
en musikkutdanningsinstitusjon, mener å ha observert at det oppstår en 
«ulikevekt» i denne fordelingsprosessen og refererer til det hun kaller 
«sangpedagogdronningene» som sitter på operahøgskolene, operaakade- 
miene og konservatoriet: «Og man snakker om at de har så dyktige elever. 
Ja, men det er fordi de velger talentene, de som allerede er dyktige sangere 
fra starten, fordi de selv kan velge». 

Det kan være en tung prosess å bytte lærer underveis i studiene. For 
en ung sanger i et system med lange innarbeidede overenskomster, kre- 
ver det stort mot å be om et slikt bytte. Studenten må også forholde seg 
til den aktuelle læreren gjennom resten av studietiden ved institusjonen 
og kanskje enda lenger, en lærer som potensielt kan være døråpner inn i 
yrkeslivet og som skal være med å vurdere prestasjoner under interpre- 
tasjonsklasser, på konserter og til eksamen. Like fullt er det studentens 
ansvar å ta grep hvis kommunikasjonen eller tilnærmingsmåten svikter. 

Så er det likevel ikke alle som har utviklet en teft for når det er på tide å 
skifte lærer, et aspekt i sangerpraksisen Fleming (2005, s. 61) tar opp: 


A singer colleague of mine who had more drive and energy than I ever dreamed 
of having, not to mention tremendous vocal ability and intelligence, just didn't 
have the right intuition about what sort of teaching would benefit her most. She 
gave up after ten frustrating years, several teachers, and an enormous expendi- 
ture of money and hope. If singing were easy, that would never happen. 


Studentenes mote med musikkutdanningsinstitusjonens verden er 
avhengig av hans eller hennes livsbane, hvor de kommer fra og hvor de 
er pa vei. Musikkutdanningsinstitusjonene formes pa sin side av studen- 
tenes livsbaner. De ulike institusjonene og hver enkelt instrumental- og 
vokalseksjon preges av at de befolkes av bestemte studenter med bestemte 
baner bak seg og foran seg (jf. Broady & Palme, 1992). Nar sangerkandi- 
daten søker seg til en høyere musikkutdanningsinstitusjon, er det ikke 
enkelt 4 avgjore hvem som strengt tatt foretar valget, «om det er den gode 
eleven som velger skolen, eller om det er skolen som velger eleven fordi alt 
ivedkommendes foyelige oppforsel viser at han velger den» (jf. Bourdieu, 
19994, S. 172). 


6.7 Stemmefagsforvirring - eller forvissning? 


Ved opptak til grunnutdanningene ved utovende musikkutdanningsin- 
stitusjoner foretas det sjelden kvotering av stemmefag, selv om mannlige 
sokere er i et betydelig mindretall (Aksdal, 2008). Det er forst og fremst 
hver enkelt sangers stemmekvalitet, formidlingsevne og musikalitet samt 
motivasjon for studiene som blir utslagsgivende. Nar unge sangere entrer 
musikkutdanningsinstitusjonene, har de ofte blitt plassert inn i et spe- 
sifikt stemmefag fastsatt av opptakskomiteene. I de fleste tilfeller har 
«faget» sannsynligvis blitt staket ut lenge for de unge kandidatene moter 
på opptaksprøver, noe repertoarutvalget vil avsløre. Ikke sjelden opplever 
jurymedlemmer ifølge Marklund (2004) at unge sangere kommer med 
repertoarlister som inneholder både fire og fem ulike stemmefag under 
opptaksprøvene. Dette gjelder også for auditions og i sangkonkurranser. 
Marklund mener det er realistisk at hver enkelt sanger velger ut repertoar 
innenfor to nærbeslektede stemmefag (s. 29). 

Omtrent halvparten av informantene har hatt et nokså avklart forhold 
til eget stemmefag gjennom hele sangerlivet. Gitte er en av sangerne som 
aldri har vært i tvil: «Jeg er sopran, og jeg er koloratursopran. Jeg har 
alltid hatt lett for de høye tonene og en fleksibel stemme. Men jeg vil si at 
min stemme har blitt bredere med alderen». Et vesentlig poeng er nettopp 
at stemmefag ikke er noe statisk. Dette henger ikke bare sammen med 
kroppens modning og aldring. Som Arder (1996, s. 27) er inne på, vil unge 
sangeres gradvise utvikling av sangferdigheter med stor sannsynlighet 
endre både stemmeomfang og klangkvalitet, herunder også klangfarge 
gjennom livet. 

Ingrid kaller seg selv en «altetende sopran» og forklarer dette med 
«det der å kunne gjøre litt sånne rare ting utenom standard». Hun er 
ikke alene om å beskrive seg selv som «poteten» som kan brukes til mye 
innenfor sin stemmekategori. En slik allsidighet har med interesse å gjøre, 
men også med alder og erfaring. For fire av informantene ble imidlertid 
stemmefagsproblematikk og påfølgende stemmefagsforvirring fremtre- 
dende under studietiden. Julia (i dag mezzosopran) forteller at det var tvil 
om hennes stemmefag gjennom hele utdanningsløpet: 


Jeg var litt opp og ned og prøvde litt hit og dit. Men så falt det liksom på plass at 
mezzosopran var det jeg var, på grunn av klangfargen. Men egentlig, registeret 
er jo [...] kanskje jeg like så godt kunne ha vært sopran egentlig [...] eller egent- 
lig begge deler. Nei, men det er jo typisk! Når man er mezzo, så er man litt midt 
imellom og over alt. Men klangen er litt mørkere og derfor så blir man holdt litt 
«nede» for å si det sånn [ler]. 


Tone, som i dag betrakter seg selv som en lyrisk-dramatisk sopran, opp- 
summerer studietiden med å si: «Det var hele tiden dette her med hva 
slags stemmefag jeg var»: 


Da jeg begynte på konservatoriet, så sang jeg jo litt alt mulig. Jeg sang også 
ganske lyse ting og høye ting, og syntes det var morsomt. Og jeg hadde sunget 
førstesopran i koret. Da jeg skulle begynne å synge med en mer klassisk skolert 
stemme så var jeg veldig liten og tynn der nede og når jeg da skulle begynne å 
jobbe egaliteten i stemmen, så ble det liksom bare pip der oppe og mye større 
der nede. Og så kunne læreren rett og slett ikke hjelpe meg med å få til den 
høyden. Hun snakket om at det antagelig var psykisk, at jeg ikke turte, og det er 
klart at da ble det jo sånn! For da turte jeg jo ikke. Og hun sa det noen ganger 
for mye tror jeg, og så ble det sånn at du står der og prøver og prøver og prøver 
og får det ikke til og så hadde jeg ganske mye stemme og mye lyd lenger ned, og 

så begynte folk å lure på: «Ja, er hun mezzo eller er hun ikke? - og hvordan er 
det der!» Og jeg kom liksom ikke opp på de høyeste tonene og det ble en sånn 
stor sak av det også da. 


Både Tone og Julia berører her flere utfordringer knyttet til stemmefag 
og den vokale utviklingen for øvrig, blant annet register, omfang, ega- 
litet, klangkvalitet samt mentale aspekter som inngår i stemmeproduk- 
sjonen. Når det gjelder kategoriseringen av Tones stemme, var det tvil 
til tross for at hun hadde sunget sopran i kor og tatt sangtimer gjennom 
tre år på videregående før hun begynte på sangstudiene. Tones historie 
er ikke enestående i så måte. Tvert om representerer den en stor andel 
unge sangere, og sier samtidig noe om at vokalutvikling tar tid. Det hvi- 
ler derfor et stort ansvar på kordirigenter, sangpedagoger i kulturskolen, 
videregående, folkehøgskolen og i det private når det kommer til adekvat 
begynneropplæring og veiledning. Det å sette sangere i fagbås på et for 
tidlig stadium, vil som også Arder (1996, s. 27) påpeker, kunne hemme og 
begrense den vokale utviklingen. Så lenge stemmen er uskolert, verken 
bør eller kan en slik inndeling foretas. 

Eken (1998) skiller mellom spontant overkomprimerte eller underkom- 
primerte stemmer med henholdsvis lite eller stort omfang. I stedet for å 
binde seg fast til om det er en sopran- eller mezzostemme, en baryton- 
eller tenorstemme, mener hun det er mer presist og formålstjenlig å skille 
mellom slanke eller tunge stemmer innenfor samme stemmekategori. 
Etter Ekens mening må stemmens utviklingsmuligheter ses i sammen- 
heng med den enkelte sangers kroppstype og muskeltype. Derfor er det 
ikke bare øret som guider sangpedagogen, men i vesentlig grad også blik- 
ket (s. 68-69). Selv om inndelingen i stemmekategorier og stemmefag 
kan være et viktig redskap i skoleringsprosessen, kan feilklassifisering 
få store konsekvenser. Blant annet vil følgene av å velge et repertoar som 
spenner for vidt, for eksempel repertoar for lyrisk sopran og dramatisk 
sopran, være at sangeren risikerer å synge seg ut i ung alder. Særlig forsin- 
kes utviklingen i randregisteret, og ofte påvirkes intonasjonen negativt av 
for tung belastning.” En løsning er å ta utgangspunkt i mellomregisteret 


15 Å synge utenfor det naturlige stemmeleiet over tid skaper store spenninger i stemmeleppene og 
kan gi langtvirkende konsekvenser fordi problemene nødvendigvis ikke dukker opp før det har 
gått måneder og kanskje år. Særlig gjelder dette sangere som synger i en for høy tessitura. Å synge 

og jobbe seg oppover og nedover til stemmen klassifiserer seg selv (Arder, 
1996; Eken, 1998; Marklund, 2004). 

Tidligere i kapittelet så vi at Tone forholdt seg litt kritisk til sang- 
læreren hun hadde fått tildelt de første årene på konservatoriet, noe hun 
særlig relaterte til den sangtekniske veiledningen. Læreren mente blant 
annet at kroppsstørrelsen hennes (liten og tynn) ikke talte for at hun 
skulle synge lyrisk sopranstoff, og i hvert fall ikke repertoar som beveget 
seg mot det dramatiske. «Og så hadde jeg ikke vibrato», sier Tone og leg- 
ger med ironisk tonefall til «mens de som hadde spenningsvibrato fikk 
synge litt tyngre repertoar»."* Her skinner det til dels igjennom at Tone 
opplever at veien mot sopranfaget ble forsinket. Med den rike sanglitte- 
raturen vi har til rådighet er det på generelt grunnlag forståelig at unge 
sangere lar seg friste til å prøve seg på et repertoar som ligger et stykke 
unna det som er vokalt oppnåelig på et gitt tidspunkt. Dette fenomenet 
berører også Fleming (2005, s. 35-36) når hun ser tilbake til starten av sin 
egen karriere: 


Frankly, I would have chosen Berio, Puccini, Berlioz or Stravinsky — anything 
but Mozart — as my introduction to the international stages of the world. While 
I would have preferred to avoid having to live up to his requirement of crystal- 
clear, naked perfection, in retrospect I'm grateful for that repertoire, as it helped 
protect my voice. I had no choice but to sing well and carefully for the first 
decade of my career, maintaining a youthful weight and quality to my voice, 
when the demands of other composers - full voiced drama over heavy orche- 
stration — would have used me up by now. 


Fordi stemmen er i utvikling og endring livet ut, er ikke stemmekategori- 
ene fiks ferdige. Sangere reagerer dessuten ulikt pa slitasje. En generalise- 
ring kan fore til en forenklet forstaelse av den utovende praksisen. Unge 


i et for lavt leie har ikke samme skadelige effekt, såframt sangeren ikke tvinger strupehodet ned 
(Cotton, 2007). 

116 Vibrato utvikles automatisk gjennom skolering av stemmen og viser til små, lynhurtige og 
regelmessige skift i tonehøyde og styrke (Rørbech & Høgel, 1990, s. 25). En uutviklet stemme 
har ofte for lite vibrato, og tonen kan virke stiv og død. Med utgangspunkt i et naturlig vi- 
brato kan man bevisst øke eller minske vibratoet med hensyn til både styrke, høyde og klang 
(Arder, 1996, s. 146). Vibrasjonshastigheten er som regel 5-7 pr. sekund og produseres i strupe- og 
åndedrettsmuskulaturen. Variasjonene ligger omtrent en kvarttone over og under tonehøyden 
(Rørbech & Høgel, 1990, s. 25). En overkomprimert stemme vil som regel høres på vibratoen, 
som får en hamrende karakter (hammervibrato), mens en for langsom vibrato får noe huggende 
ved seg, noe som ofte fører til intonasjonsproblemer (s. 26). 


293 


KAPITTEL 6 


sangere må utvikle sangstemmen i takt med tiden. Med alderen er det 
mange som forflytter seg over i tyngre stemmefag, og noen kan beherske 
flere fag fordi stemmen er fullt utviklet og tåler større belastning. Her 
spiller også erfaringsdimensjonen inn: I praksis vet erfarne sangerne med 
en godt fundert sangteknikk hvor yttergrensen går med tanke på slita- 
sje, og kan påta seg oppdrag innenfor de rammene som deres praktiske 
kunnskap tilsier er klokt å gjøre. Yngre sangere har ofte ikke den samme 
referanserammen og må i større grad stole på innspill og veiledning fra 
omgivelsene. Til tross for advarsler hender det likevel at yngre sangere 
påtar seg oppdrag de ikke er modne for, slik vi har sett eksempel på tidli- 
gere i kapittelet. Dette vil alltid være en fallgruve tidlig i sangerlivet fordi 
press utenfra kombinert med faren for å gå glipp av muligheter i feltet, 
kan være vanskelig å stå imot. 


6.8 Zwischenfach og registerproblematikk - 
om mulige og umulige veivalg 


«Jeg startet opp som sopran», forteller Kirsten. Stemmen var tøyelig og 
hadde «the whole range», som hun sier. På folkeskolen måtte Kirsten 
bestandig synge andrestemmen: «Jeg var musikalsk nok til å gjøre det», 
erkjenner hun. Etter hvert kalte hun seg mezzo: 


Stemmen ble selvfølgelig mer moden og litt mer kroppslig. Så den ble fullere, 
og da lå jeg i det området som er veldig vanskelig å analysere, er det egentlig en 
lyrisk-dramatisk sopran eller er det en lyrisk mezzo? Den problematikken er jeg 
blitt veldig godt kjent med hos andre også. Men jeg tenkte at jeg kanskje kunne 
få flere jobber som mezzo også da. Jeg har jo en tro på at jeg gjorde et valg, men 
jeg kunne likeså gjerne ha ligget på sopransiden. 


Kirsten sikter her til det såkalte zwischenfach, som direkte oversatt betyr 
«mellom fag», og som vil ha en klangfarge som er noe lettere enn en dra- 
matisk sopran sammenlignet med klangen til en dramatisk mezzosopran. 
Omfanget og komfortsonen ligger imidlertid nærmere mezzosopranen 
enn sopranen. Søker vi i faglitteraturen finner vi en rekke ulike forklarin- 
ger og diskrepanser (jf. Cotton, 2007, s. 62). I denne studien anser jeg det 
som mest hensiktsmessig å forholde meg til informantenes egen forstå- 


else av begrepet, som også kan sies å være den mest utbredte i feltet. Her 

refereres i første rekke til en sanger som kanskje enten er en sopran eller 
en mezzosopran, altså «noe midt imellom og over alt», slik Julia formu- 
lerer det. Fenomenet kan også overføres til grenselandet mellom tenor og 
baryton, noe Henriks løpebane illustrerer. 

Etter tre år på musikkonservatoriet søkte Tone seg til et annet studi- 
ested. Hun kvalifiserte seg, men fikk ikke plass. Tilbakemeldingene fra 
professorene i juryen var delte med hensyn til stemmefaget; én mente at 
hun helt klart var mezzosopran, en annen at hun var sopran. Men hun 
fikk beskjed om «ikke å stresse sånn med det der», og forteller at denne 
tilbakemeldingen roet henne ned. Tilbake på konservatoriet la Tone opp 
«mer sånn zwischenfach-greier til eksamen». Selv mener hun at det var 
et klokt valg å synge roller i lyst mezzoleie som Cherubino, Carmen og 
Rosina, samt å legge opp mellomutgaver av annet repertoar. Samme år 
søkte hun videreutdanning ved en tredje musikkutdanningsinstitusjon. 
Her fikk hun tildelt plass, og fortsatte med å synge mezzostoff selv om 
sangpedagogen der påpekte at hun nok var sopran. Da Tone var kommet 
inn i sitt femte studieår, hadde hun gradvis begynt å bevege seg over i 
sopranfaget. Hun søkte seg likevel til operahøgskolen som mezzosopran 


med ganske «heavy» mezzoting, og så kom jeg jo ikke inn. Så var det sånn: «Hva 
gjør jeg nå?» Jeg var ganske ambisiøs, selv om jeg ikke hadde de aller største 
drømmene, det var ikke Metropolitan og sånn, men jeg tenkte: «Operaen, dit 
vil jeg gjerne». 


Inntil dette tidspunkt hadde Tone opplevd tre avslag ved ulike musikk- 
utdanningsinstitusjoner. Det at hun opprettholder sin målbevissthet og 
drivkraft trass motgang, er et viktig poeng gjennom analysen. Tone ser 
ut til å ha være realistisk, men også litt trygghetssøkende ved at hun ikke 
satser på en karriere hun oppfatter som uoppnåelig. Som en av mange 
mulige forklaringer, kan dette ha med den skjermende oppveksten i bygda 
å gjøre. Metropolitan Opera anvendes av flere informanter synonymt med 
den ultimate oppnåelsen i en sangerkarriere. Når det er sagt, tilhørte Tone 
en studiekohort tidlig på 1990-tallet som ikke så det like naturlig å reise ut 
av landet for å studere, slik senere kohorter gjorde. Ifølge Mangset (2004, 
s. 207-208) viser tall fra Lånekassen at antall utenlandsstudenter i kunst- 
fag ble mer enn doblet fra 1994-95 til 2002—03. Disse tallene, som skal leses 
med en viss nøkternhet, belyser noen endringstendenser i en periode hvor 

seks av informantene var inne i sine studieløp. På en annen side hadde 
flere norske sangere lenge før den tid gjort store internasjonale karrierer, 
blant dem Kirsten Flagstad, Aase Nordmo Løvberg og Ingrid Bjoner. Disse 
sopranene fikk også stor betydning for norsk musikkliv, og på vokalom- 
rådet spesielt, da de suksessivt vendte hjem til Norge etter endt karriere. 

Da Tone fikk avslag ved operahøgskolen måtte hun ta et veivalg: Skulle 
hun satse videre, eller prøve noe annet? Hun skaffet seg en fulltidsjobb 
som sanglærer ved en videregående skole et stykke fra bostedet. Pla- 
nen var «å øve masse» fram mot en ny opptaksprøve, men året ble ikke 
helt slik hun hadde sett det for seg, for det ble nesten ingen tid til overs. 
Dagene gikk med til undervisning både på skolen og privat, «så jeg jobbet 
meg jo nesten i hjel og var utrolig mye syk det året», sier hun. 


Jeg trivdes vel egentlig med å undervise, men jeg hadde utrolig mange tanker 
om hvorvidt det var dette jeg skulle gjøre resten av livet. Jeg vet ikke hva som 
hadde skjedd, men jeg tenkte at «hvis jeg ikke kommer inn i år, så er det siste 
gang jeg søker». Men nå vet jeg jo ikke [...] det kan godt hende at jeg hadde 
gjort det, for jeg kom jo inn da - som mezzo. 


Tone søkte seg inn med sopranrepertoar, men kom altså inn som mezzo- 
sopran. Da hun begynte konstaterte hennes nye sanglærer på operahøg- 
skolen: «Du er jo ingen mezzo», noe Tone selv bemerker at hun var blitt 
stadig mer klar over. De ble enige om å vente fram mot jul, men da byttet 
hun stemmefag for godt. Samtidig hoppet en medstudent i kullet ned fra 
sopranfaget til mezzo. Tone ler godt når hun forteller om dette kaoset og 
utbryter: «Det var veldig morsomt: Vi bare byttet noter, ja det var virkelig 
zwischenfach! Så da var alle fornøyd!» Det innebar riktig nok at de begge 
måtte øve inn et helt nytt rollerepertoar. Bak det komiske i situasjonen 
ligger samtidig et dypt alvor knyttet til et viktig vendepunkt i sanger- 
løpet. Tone sier selv: «Da ble det plutselig veldig viktig for meg å komme 
unna mezzostempelet!» 

Det å bygge en faglig identitet som sopran ble viktig for Tone de siste 
to og et halvt årene som gjensto av studiene. Hun takket derfor nei 
til alle sangoppdrag som mezzosopran for å signalisere at hun hadde 
tatt et valg. Men også på operahøgskolen var det «superviktig å finne 
akkurat sin plass og å spesialisere seg», forteller Tone. Her trer det altså 
fram en vesentlig konstituerende faktor i sangerlivet: Et avklart forhold 

til eget stemmefag har stor innvirkning på det videre sangerløpet, og 
i noen tilfeller avgjørende betydning for framtidige sangoppdrag (se 
også 7.4). 

Til tross for stemmefagbyttet opplevde Tone at hun gjennom opera- 
studiene likevel ikke fikk den ultimate muligheten til å bygge en trygg 
sangeridentitet: 


Det var sånn at vi var bare fire stykker i min klasse — to sopraner. Og hun andre 
sopranen var et lettere stemmefag enn meg. Hun var veldig koloratur, lys. Så i en 
utdanningssituasjon, i oppsetninger og til eksamen, burde jeg kanskje ha fått lov 
å gjøre for eksempel Susanna i stedet for Grevinnen i Figaros bryllup. Jeg var 29 
og jeg var ikke sånn kjempetung liksom. Men hun måtte jo ha en større rolle, og 
da ble det den og da ble det sånn. Og det følte jeg en stund da, at det var utrolig 
mange ting som jeg fikset sånn nesten. Og jeg tenker at for min selvtillit og for 
min oppbygning, så burde jeg kanskje ha fått gjort flere ting som jeg følte var 
virkelig «ah» — mine ting: «Det her fikser jeg fullt ut!» Det skjedde selvfølgelig 
noen ganger. [...] Og det tror jeg kanskje at det kunne vært mer av. Men det ble 
forventet at om noen år så skulle jeg bli akkurat det stemmefaget. 


Ifølge Tone var det altså stadig noen andre som fikk de rollene hun mente 
ville ha passet best for sin egen stemme. Hun opplevde seg også tvun- 
get inn i et mer dramatisk stemmefag som kanskje lå flere år fram i tid, 
noe som har særlig konstituerende effekt. Den alltid pågående diskur- 
sen om hvem som passer best i ulike sceniske roller, starter allerede i 
utdanningssituasjonen. 

Etter oppfordring fra flere sanglærere, begynte også Julia å eksperimen- 
tere litt med å synge sopranstoff i det femte året på konservatoriet for å 
kjenne på hvor hun egentlig hørte hjemme. Fordi hun hadde dette reper- 
toaret inne da hun søkte operahøgskolen senere samme år, ble det til at 
hun prøvesang med roller hentet fra både mezzo- og sopranrepertoaret: 

Så jeg søkte operahøgskolen med Dido, Mimi, Rosina. Jeg sa det: «Jeg søker 

som sopran skråstrek mezzo» og da sa folk at da kommer man ikke inn! «Det 

er ingen vits, man må ha et fag for å komme inn der.» Men så kom jeg inn, så 

tydeligvis så klarte jeg å vise at jeg hadde et potensial i alle fall da. [...] Altså, 

ingen trodde at jeg skulle komme inn, jeg var liksom ikke så bra. Men det var 


jeg som kom inn, mens de andre som søkte fra mitt kull på konservatoriet ikke 
kom videre. 


Reaksjonene fra omgivelsene lot ikke vente på seg, og Julia beskriver at 
det var mange som virket litt sjokkerte: «Det var mye som tilsa at jeg 

kunne, på grunn av viljen, at jeg turte å spille ut. Men de hadde ikke sett 
at jeg var god nok sanglig tror jeg, klassisk sett da. Så det var jo en seier». 

Blant søkerne som er funnet kvalifisert av en opptaksjury, er det vanlig 
at operahøgskolene og operaakademiene foretar kvotering av stemme- 
fag. Formålet er å etablere et ensemble som kan fungere sammen stem- 
memessig både i øvingsøyemed og i forbindelse med oppsettinger. Jeg 
antar at det også har med realitetene i de ulike operahusene å gjøre. Å ha 
et Fach framstår essensielt, både i studiesammenheng og i operahusene 
nasjonalt og internasjonalt (se kap. 8). Selv om Julia søkte seg inn uten et 
definert fag, ble hun likevel tatt opp som sopran, men den nye sanglære- 
ren var usikker, så de valgte å prøve seg fram i oppstartsfasen: 


Så jeg jobbet både med sopran- og mezzosopranting hele høsten. Vi hadde en 
framføring til jul for alle lærerne. På møtet etterpå ble de enige om at jeg skulle 
jobbe mot mezzofaget - at det var det jeg var. At klangfargen indikerte det. 


Julia bemerker at usikkerheten rundt stemmefaget ble forsterket i forbin- 
delse med deltakelsen på to mesterklasser. En internasjonalt anerkjent 
sangpedagog insisterte på at hun var sopran. Julia bestemte seg for å gå 
for magefølelsen og stole på lærerne ved Operahøgskolen: «Og så job- 
bet jeg med mezzoting og mezzoroller, ikke det mørkeste, men Hans og 
Dorabella som er litt lette, og litt Rossiniroller. Så jeg var sånn zwischen- 
fach som de kaller det - midt i mellomfag da», sier Julia. 

Stemmefagsforvirringen fikk både for Julia og Tones vedkommende 
en positiv utgang. Verken de eller deres sanglærere gjennom ti år falt for 
fristelsen til å velge et for tungt repertoar med for høy eller lav tessitura 
gjennom studietiden. Og i etterpåklokskapens lys opplever Julia, som all- 
tid har likt å synge jazz, at hun som mezzosopran «har større mulighet til 
å gjøre mye mer forskjellige ting». Allsidighet kan i noen tilfeller gjøre en 
sanger mer attraktiv i deler av arbeidsmarkedet. Julia forklarer: «Er du en 
veldig lys sopran så blir du kanskje ikke spurt om å synge i jazzensemble 
for eksempel. Vi har litt mer bunn. Jeg har jo en fordel på det viset fak- 
tisk». Julia er derfor takknemlig for at hun er i mezzofaget. Tone havnet 
på sin side i stemmekategorien lyrisk sopran, som står i en særstilling hva 
angår reell konkurranse. Som så mange andre fikk hun ikke sjansen til å 
«gå gradene» henimot det lyrisk-dramatiske området. Dette er momenter 
som utdypes i de neste kapitlene. 

Ved regulering av tonehøyden i sang, endrer stemmebåndene form og 
svingningsmåte. Stemmebåndene blir lengre, tynnere og mer spente ved 
en stigende tonerekke, mens de blir kortere, tykkere og avtar noe i spen- 
ning ved en nedadgående tonerekke (Rørbech, 1988, s. 58). Med riktig og 
nitid øving er det mulig å bygge «en ny natur» inn i stemmen (Eken, 1998, 
s. 51). Likevel er det vanskelig å komme utenom det faktum at sangstem- 
men er avhengig av strupens størrelse og stemmeleppens naturlige og 
medfødte lengde og tykkelse.” Små struper med kortere stemmeband gir 
lysere stemmer. Strupen er dessuten ikke ferdig utvokst og ferdigutviklet 
før etter den endelige kjønnsmodning (s. 52, 59). Disse biofysiologiske 
aspektene og utviklingen mot et stemmefag spiller derfor inn når det 
gjelder klassiske sangeres mulighetsbetingelser i det framtidige arbeids- 
markedet. De har en konstituerende funksjon. 

Henrik er et eksempel på en zwischenfach-sanger som aldri har funnet 
seg helt til rette, verken i stemmekategori eller stemmefag. Hans brokete 
sangerliv har hele veien vært preget av det som nærmest kan karakterise- 
res som et stemmefagkaos. Da Henrik droppet ut av konservatoriet etter 
to år, var dilemmaet og forvirringen rundt stemmefaget hovedårsaken til 
at han sluttet, forteller han. Stemmen har selvsagt endret seg med årene, 
men også «etter dagsformen». Han sukker tungt og utdyper: «Nei, jeg er 
vel en lyrisk baryton. Det er vel det som er mest riktig å si. Så halvparten 
av dem jeg har hatt som lærere sier at jeg er en klar tenor, og de andre sier 
at jeg er baryton». De to påfølgende årene etter at Henrik sluttet på kon- 
servatoriet, prøvesang han ved flere velrenommerte musikkutdanninger 
både i inn- og utland. Han ble tilbudt plass, men takket nei til alle. Når 
jeg spør hvorfor, ler Henrik og svarer: «Ambivalente meg, ja, det har vært 
en langsom karriere i ambivalens i forhold til sang!». Relatert til tilbudet 
fra en av utdanningsinstitusjonene utdyper han: 


117 Stemmeleppene (eller stemmebandene) er forenklet forklart to små muskler som er dekket 
av slimhinner. Hos en voksen kvinne er stemmebåndene mellom 9-13 mm, og hos en voksen 
mann mellom 15-20 mm (Sundberg, 1986, s. 14). Lengden inkluderer både den membranøse 
delen og bruskdelen av stemmebåndene (Södersten, 2008, s. 86). Stemmeleppene «er ikke under 
viljens herredømme», og deres bevegelser lar seg derfor ikke beherske direkte (Rørbech, 1988, 
s. 70). Derfor rettes oppmerksomheten mot de øvrige muskler som inngår i stemmefunksjonen, 
de som lar seg viljestyre. Disse musklene skal bidra til at sangeres stemmebånd holder imot 
luftstrømmen med en tilpasset grad av kompresjon. 

Nei, da var jeg mer usikker enn noen gang. For da var det liksom sånn: Ja be- 
gynner du på operahøgskolen, da gjør du jo det for at du skal bli sanger og leve 
av det å synge, være utøvende kunstner. Og det var jo kjempeskummelt. Så da 
husker jeg at jeg ringte rektoren der og sa at jeg ikke kunne ta plassen i år [...] 
jeg er sikker på at han satt der og himlet med øynene. 


Henrik forteller at det var umulig å få utsatt oppstarten, og at kommi- 
sjonen under intervjuene hadde vært spesielt opptatt av studie- og yrke- 
smotivasjonen og «altså hvor tøff man egentlig var sånn psykisk og hvor 
mye guts man hadde». Når han belyser valgene han tok og den ambiva- 
lens han ennå kan kjenne på, kommer det til uttrykk en form for rasjona- 
litet blandet med en søken etter trygghet og større forutsigbarhet: 


Jeg husker at jeg syntes at den opptaksuka var så artig [...] og jeg traff mye artige 
folk [...] men så måtte man jo bestemme seg. Dette her med at jeg hele tiden har 
blitt fortalt at jeg skulle være det ene eller det andre og aldri selv helt har funnet 
ut hva jeg er for noe, gjorde at jeg var veldig skeptisk. Jeg hadde jo hatt sånne 
lengre perioder hvor jeg prøvde å bli tenor, på ordentlig da. Og så synes jeg ikke 
at jeg har fått det til. For da så jeg jo for meg at hvis jeg kan synge tenor, da er 
det masse jobber. Du kan synge opera og kirkemusikk og alt det her. Men som 
lyrisk baryton så kan du synge opera men det er ikke så veldig mange roller, og 
de fleste herrestemmene er faktisk barytoner - altså det er litt sånn som å være 
lyrisk sopran. Det er nesten det verste stemmefaget sånn sett da. Så jeg tror nok 
jeg har vært litt fornuftig hele veien og det har holdt meg litt igjen hele tiden. 


Her legger Henrik til grunn en framtidsrettet vurdering i lys til de mulig- 
heter han så for seg den gang, knyttet til stemmefaget. Jeg oppfatter at 
Henrik kobler sin sangeridentitet opp mot stemmefaget når han bruker 
uttrykket «hva jeg er for noe». For å forstå hvorfor Henrik aldri ble helt 
komfortabel med dilemmaet han sto i, gir følgende beskrivelse et større 
innblikk: 


Da jeg gikk hos XX så var han helt bestemt: «Nei, du er baryton!» Han var veldig 
klar på det. Og så begynte jeg å være med på kurs i Oslo, og da hadde jeg mange 
timer med YY, og hun var veldig bestemt: «Nei, du er en tenor!» Men så synes 
jeg aldri det var noen som fortalte meg oppskriften på hvordan jeg skulle gjøre 
det. Det er jo greit at man kanskje har en lys timbre eller klang i stemmen, men 
når du samtidig mangler den siste tersen på toppen, så hjelper det jo ikke. Du 
kan jo ikke synge det repertoaret, ikke sånn solistisk i hvert fall. [...] Det har 
vært et stort dilemma for meg hele karrieren, og det som jeg tror jeg nesten kan 
legge hovedskylden på for at jeg ikke satset. 

Henriks stemmefagsforvirring bærer altså i hans egen selvfortolkning 
mye av skylden for at han ikke valgte å forfølge en sangerkarriere, til tross 
for at han kvalifiserte seg til videre utdanning på opptaksprøver til flere 
ulike musikkutdanningsinstitusjoner. Et endelig frafall ble det imidlertid 
ikke, selv om han valgte å ta en helsefaglig utdanning og har jobbet innen 
helsevesenet siden den tid. Henrik tok riktig nok en «pause» fra sangen i 
hele ti år, men har både før og etter hatt solistoppgaver innenfor opera- 
og kirkemusikksjangeren. Mest av alt har han sunget i ulike profesjonelle 
eller semiprofesjonelle vokalensembler og kor. Ikke før han kom i 40-årene 
fikk han et «avslappet forhold til karrieren» sier han, og vil nå bare kose 
seg og synge når han får anledning. Når jeg spør han om hva slags opp- 
drag han påtar seg i forhold til stemmefaget ler han godt: «Tenor-baryton! 
Jeg klarer aldri å finne helt ut av hva jeg egentlig skal være». 

Bjørn, som tok lærerutdanning med musikkfag, var aldri i tvil om 
stemmefagstilhørigheten: «Fargen har nok blitt mørkere med årene. Så 
av farge så var jeg nok mer bassbaryton da jeg var yngre, men omfanget 
har vært omtrent det samme. Ja, du vet, vi sliter med høydeskrekken vi 
basser. Vi gjør jo det», sier han. Bjørn forteller at han i ettertid har tenkt 
mye på hva en sanglærer sa til han første timen: «Du må være oppmerk- 
som på at det ikke er noe stemmefag som det krever så stort omfang som 
hos en bass. Og han har helt rett. For vi skal jo ha høyden i tillegg». Når 
jeg spør han om det ikke er slik også for mezzoene svarer han: «Jo, men 
damestemmene er smidigere, påstår jeg». Her antydes en underliggende 
stemmefagsdiskurs. 

Stian har vært lyrisk tenor i hele sitt yrkesaktive sangerliv. Likevel har 
han følt på et lignende dilemma som det Henrik gir uttrykk for hva angår 
det øverste stemmeregisteret. Klangfargen og stemmekvaliteten har der- 
imot vært soleklar, og derfor har han aldri opplevd at det har vært noe 
alternativ, forteller Stian: 

Da er det jo sånn. For jeg har jo tenkt en del på det: Lyrisk tenor - men jeg fikk 

aldri riktig sånn fullstendig hjelp til å fikse den ytterste høyden, den ekstreme 

høyden. Og da var det egentlig et sånt dilemma i hele den aktive karrieren. Men 
innenfor visse felt så fungerte det jo greit. Men det var liksom det der siste som 
manglet og det gjorde det faktisk, mange ganger: For man skulle jo på en måte 


vise at man behersket det, ikke sant? Og jeg kjente mange ganger at jeg var lik- 
som litt på kanten av stupet. 

Det å beherske høyden er et gjennomgående problem for mange sangere. 
Noen har som nevnt et større omfang fra naturens side, mens andre må 
jobbe lenge og møysommelig for å få til en høyde (og/eller dybde) som 
er til å stole på. Dette avhenger også av fullt utviklede stemmeregistre. 
Ikke minst krever det mental styrke, slik Stian er inne på når han til tider 
opplevde at han var «litt på kanten av stupet», et fenomen også Fleming 
(2005, s. 66) berører: 

I'm glad success didn't come quickly, because I really couldn't count on my high 

notes yet, and sooner or later anyone who hired me was going to find that out. It 

took a few more years of struggle before I could approach a high note without a 


creeping sense of panic. Was it going to come out this time, squawk, or abandon 
me altogether? 


Sceneskrekk er et allment og ugnsket fenomen blant musikere. Denne 
«skrekken», eller det psykiske presset som gjerne oppstar for og under en 
konsertopptreden, kan ha ulike arsaksforklaringer, slik vi skal se i senere 
kapitler. Knyttet til foreliggende tema trer det tydelig fram at denne form 
for usikkerhet ogsa har sammenheng med hver enkelt sangers trygghet i 
eget stemmefag. 


6.9 Coda: «Bade arv og miljø, det er helt klart!» 


I dette kapittelet har jeg anskueliggjort muligheter og begrensninger 
knyttet til vokale, kroppslige, kulturelle og sosiale forhold i utdannings- 
praksisen som bidrar til 4 stake ut kursen i bestemte retninger. Det er i 
hovedsak de ni informantene som valgte høyere musikkutdanning jeg 
har konsentrert meg om. Usikkerhet er et gjennomgående tema på mange 
nivå. Det kan være flere årsaker til at noen av sangerne har mye å fortelle 
fra denne livsfasen. Jeg merker meg at informantene som har støtt på de 
største hindringene, også har mest på hjertet. Dette kan forstås som en 
form for etterrasjonalisering fundert i et behov for å forstå og framstille 
egen løpebane som et sammenhengende hele. Det kan også dreie seg om 
et behov for å forklare hvorfor ting ble som de ble framover i banen, eller 
for å skape en kontrasterende dramaturgi i fortellingene. Sangerne som 
ser ut til å ha funnet seg til rette gjennom hele utdanningsløpet har til 
gjengjeld helt bestemte oppfatninger av musikkutdanningssystemet som 

sådan. Det har også informantene som ikke gikk den tradisjonelle veien 
via høyere musikkutdanning. Den verdi sangerne tillegger musikkut- 
danningen sett i lys av mulighetsbetingelser i feltet, diskuteres særskilt 
i kapittel 7.4. Konstituerende faktorer i sangerlivet som er trukket fram i 
dette kapittelet settes der inn i en større sammenheng. 

I dette avsluttende delkapittelet konsentrerer jeg meg hovedsakelig 
om en diskusjon rundt ideen om talent, i forlengelsen av kapittel 5.9. Jeg 
er spesielt opptatt av å belyse at forestillingen om talent også innebærer 
differensiering som på sin side skaper usikkerhet. Men det å «ha talent» 
gir samtidig en framtidstro som i noen tilfeller ser ut til å skygge for den 
voksende usikkerheten. Informantene opplever at talent er noe delvis 
medfødt, og jeg vil ta utgangspunkt i dette før jeg beveger meg over i 
en kultursosiologisk forståelse av fenomenet. Som et ledd i det refleksive 
arbeidet og prinsippet om bruddtenkning, vil jeg samtidig diskutere hvor 
jeg selv plasserer meg i forhold til dette komplekse temaet. 

«Alle kan synge» erklærer Eken (1998, s. 15), men nyanserer deretter 
uttalelsen ved å uttrykke at «det menneske, der som voksen får lyst til at 
uddanne sin sangstemme, må have nogle specielle medfødte evner — det 
der med et meget rummeligt begreb kaldes for talent»."* Eken hevder at 
eksepsjonelle stemmer bare finnes hos et fåtall, og at variasjonene er store 
også innenfor denne gruppen, fra det gode til det medfødte helt eksep- 
sjonelle (s. 62). Disse «plussvariantene» er etter Ekens mening å finne på 
musikkonservatoriene og operahøgskolene. Målet med sangundervis- 
ningen blir dermed en sunn og hensiktsmessig bruk av stemmen, altså en 
«videreudvikling af det medfødte potentiale» (s. 63). Her tilkjennegir Eken 
det vi med et visst forbehold kan si er en rådende diskurs i musikkfeltet: 
Å bli en god musiker fordrer både talent, hardt arbeid og miljømessige 
faktorer. Informantenes forståelse tenderer i samme retning. Brage sier 
det slik: 


18 Eken (1998) inntar det hun kaller en kroppsorientert psykoterapeutisk tilnærming i sin ana- 
lyse av den menneskelige stemme. Det medfødte talent er etter Ekens oppfatning innkapslet i 
oppvekstmiljøets positive eller negative påvirkninger. Hun peker blant annet på hvordan barn- 
dommens traumer og erfaringer former våre liv og skaper ulike sangertyper hvor det kan ligge 
helt ulike personlighetstrekk bak det å velge sang som levevei (s. 27) 

Jeg tror at noen har et veldig stort talent. Men hvis noen av dem som har størst 
talent ikke gidder å øve, så vil de som har litt mindre talent, men som øver bli 
bedre, ikke sant? Så det er en kombinasjon av talent og mengden ressurser man 
setter inn. 


Henrik har en lignende forståelse av talentbegrepet, men legger større 
vekt på medfødte egenskaper: 


Jeg tror at det har både med arv og miljø å gjøre, men at du faktisk er skapt på 
et bestemt vis. For jeg har jo kjent en del folk som har hatt en veldig driv og et 
enormt ønske om å bli sangere, men som har slitt enormt altså. Og som kanskje 
har studert musikk i seks-syv år og så gir de opp til slutt. Så da tenker jeg at 
det ikke er motivasjonen eller «driven» det skorter på. I andre enden så har du 
sånne som [...] hvor du hører at stemmen er riktig, at den sitter der. Akkurat det 
tror jeg aldri du kan øve opp. Og det tror jeg med de største klassiske sangerne, 
at de har hatt et sånt utgangspunkt som de bare har videreutviklet. 


Den samme oppfatningen har Solveig som er nokså sikker på at «hvem 
som helst ikke kan bli profesjonell sanger»: 


Jeg tror det har noe med hvordan man er som type å gjøre. Altså, alle vil jo kom- 
me opp til et visst nivå, men så er det bare noen som [...] «har det» som man 
sier, de øver aldri, de bare er der. De bare åpner opp munnen og så kommer det 
bare vakre toner ut liksom. Sånn har ikke jeg det [lattermildt] 


Solveig forteller at hun kjenner flere som har gått på konservatoriet, men 
som har vokst opp «i et hjem med null musikk, og som har gått den veien 
likevel». Forholdet mellom arv og miljø blir derfor vanskelig å forstå, 
opplever hun, og trekker en parallell til den komplekse sammenhengen 
mellom stemme og personlighet ved å gjøre følgende tankeeksperiment: 
«Hvis to veiledes fra de er bitte små og hele veien fram til de blir voksne, 
tror jeg likevel ikke at det går. Personligheten har så utrolig mye å si. Og 
er du en veldig redd person, er det jo umulig». Dette illustrerer en nokså 
gjengs oppfatning blant sangere (se 9.6). 

Det å lære seg å synge er for de fleste sangere en prosess som krever en 
enorm mengde tid, energi og øving, erfarer Fleming (2005). Hun legger 
likevel til: 

Of course, every now and then there's someone who just happens to come by all 

of it naturally — the 25-year-old who just opens her mouth, and by some miracle 


it’s all there. But even the greatest natural talent in the world needs to learn how 
to support and care for her instrument. (Fleming, 2005, s. 48) 

Også Kirsten, som selv har undervist svært mange profesjonelle sangere, 
påpeker at man kan lære seg å synge «til et visst nivå», men at det her 
finnes «10 000 lignende». Det er nivået over der igjen som utpeker seg 
som noe spesielt. Hun henviser til Maria Callas’ stemme som vi med en 
gang gjenkjenner «fordi hun har en sånn spesiell timbre eller sound. Når 
vi hører slike spesielle stemmer vet vi at det blir verdensnivå på dem. Så 
det er både arv og miljø, det er helt klart», understreker Kirsten. Hun leg- 
ger til at det ikke bare er behov for sangere som står på de store podiene: 
«Alle de andre som har lært seg opp til å bli flinke og dyktige; vi trenger 
dem også». 

Jeg registrerer at informantenes subjektive oppfatninger av talentbegre- 
pet i stor grad er i overensstemmelse med definisjonen som ble utarbeidet 
i forbindelse med utviklingsprogrammet Tid for talent: Talentutvik- 
ling i musikk hvor utvalget kom fram til følgende: «Et talent er en elev 
med spesielle forutsetninger og motivasjon for å arbeide med musikk» 
(Rishaug et al., 2008, s. 9.). Her åpnes det opp for både arvelige og miljø- 
messige forutsetninger, selv om det understrekes at det er de miljømessige 
faktorene det er aktuelt å gjøre noe med. Utvalget viser også til det utvi- 
dede talentbegrep og påpeker at dette perspektivet lenge har vært sentralt 
innen musikalsk talentutvikling i Norge. Det vil si ambisjonen om «å 
dyrke frem både hele musikerpersonligheter og hele mennesker» (s. 10), 
uten å utsette barn og unge for skadelig press og forventninger (s. 29). Det 
handler sånn sett ikke om et mekanistisk syn på mennesket, men om et 
verdisyn som bygger på en helhetlig forståelse, som en grunnleggende 
forbindelse og gjensidig avhengighet mellom biologiske, fysiske, psykolo- 
giske, sosiale og kulturelle fenomener (Enoksen, referert i Rishaug et al., 
2008, s. 9). Denne sammenhengen er også Brage opptatt av: 


Det er noen ting man har lett for og noen ting man ikke har lett for. Det kan 
utvikles, men til hvilken pris og hvor mye engasjement, tid, penger og krefter 
skal man legge inn i det? Så det å lære alle å bli flinke i matematikk for eksempel, 
jeg tror ikke noe på det, jeg tror ikke det er noen vits, det er bortkastet. Og det 
at alle skulle blitt veldig flinke sangere tror jeg også er helt sprøtt. Samfunnet vil 
fungere best hvis folk gjør det de er fornøyde med, altså det de liker å holde på 
med, at samfunnet blir bra. [...] Og jeg tenker ikke at man nødvendigvis bare 
skal være en flink sanger, jeg tenker at man skal være en kunstner. Og det fordrer 
en viss allsidighet og det fordrer også at man griper fatt i en del ting hvor man 
er svak eller ikke har så godt talent og at man bygger opp dette, sånn at det man 

leverer er noe samfunnet har bruk for og med nok allsidighet i seg til at det blir 
interessant for andre. For hvis man bare har et talent og bare kjører det til ende på 
en måte, så er det veldig få i samfunnet som har bruk for det. Da blir det kanskje 
bare noen få spesialister som egentlig kan anerkjenne innholdet. [...] Det er jo 
det man ønsker for sine barn; at de utvikler sine talent og er fornøyd med det de 
driver med. Og at de ikke går seg bort i talentene sine, at de får gode liv. 


Brages perspektiver harmonerer i stor grad med idealene i det utvidede 
talentbegrep. Her er det nærliggende å trekke en parallell til Aristoteles' 
fronesis, fordi det kunstneriske uttrykket og utviklingen av hele men- 
nesket må forstås som noe langt mer enn å produsere teknisk kyndighet 
(techne) eller et godt håndverk. En slik innfallsvinkel er også i tråd med den 
rådende sosialdemokratiske likhetstanken som har vært gjeldende i både 
skolevesen og kulturliv i etterkrigstidens Norge (jf. 5.1), hvor det ikke har 
vært klima for å kultivere talenter innen musikk og idrett i samme omfang 
som vi finner i Øst-Europa og deler av Asia (jf. Rishaug et al., 2008, s. 29). 
Gjennom de neste kapitlene vil jeg i ulike sammenhenger utdype distink- 
sjonen mellom sanger og kunstner, som Brage er inne på i sitatet over. 
Ekspertiseteoriene med sine røtter i ferdighetsforskningen (skill lear- 
ning) og kognitiv psykologi avviser hovedsakelig talenttanken og arvede 
forholds innvirkning på læring og utvikling. Ericsson et al. (1993) ute- 
lukker ikke helt at individuelle forskjeller kan ha noe med arvelige dis- 
posisjoner å gjøre. Ut over kroppsstørrelse og høyde, finnes det ikke 
genetiske bevis for medfødt talent og arvede egenskaper, argumenterer 
Ericsson et al., (2007b), som legger til at framtidige funn kan endre denne 
listen (s. 44). Ericsson et al. (2007a) slår imidlertid fast at «experts are 
always made, not born» (s. 116).™ Å tilegne seg ekspertise er en langsik- 
tig utviklingsprosess og et resultat av en rik livserfaring og omfattende 
øvelse. Når det gjelder tilnærmingen i dette forskningsparadigmet, ser 
det imidlertid ut til å herske et nokså entydig syn på at resultatene må 
kunne måles og være reproduserbare, noe som kommer til uttrykk hos 
Ericsson et al. (2007b) på denne måten: «If scientists cannot measure the 
reproducible performance of adult experts in a domain, there will be not- 
hing for theories to explain» (s. 5). Slike teoretiske tilnærminger står i 


119 Jeg oppfatter det slik at K. Anders Ericsson har utviklet et mer konsekvent avvisende syn i for- 
hold til arvelige disposisjoner i sine senere ekspertisestudier. 

sterk kontrast til sangeres egne opplevelser, som i hovedsak baseres på 
subjektive oppfatninger og en praktisk kunnskap som ikke er etterprøv- 
bar og derfor fruktesløs å måle. 

Basert på musikalske biografier, har også musikkpsykologiske studier 
og livsløpsstudier innenfor lifespan-perspektivet de siste 40 årene vært 
med på å belyse ekspertiseteorienes påstander, selv om denne forsknin- 
gen viser en god del svakheter fordi undersøkelsene dreier seg om forhold 
som ligger flere tiår tilbake i tid og er basert på personenes hukommelse 
(Jørgensen, 2002a, s. 34-35). I konklusjonene fra disse studiene som dreier 
seg om utviklingen fram mot ekspertnivå, trekker imidlertid Jørgensen 
fram fem sentrale faktorer som jeg kort sammenfatter slik: Å bli ekspert- 
utøver på et instrument krever 1) målrettet øving og 2) tre typer tid: tid til 
øving her og nå, tid i forhold til nybegynnerens alder samt tid i forhold til 
antall øvingstimer totalt gjennom mange år. 3) Den musikalske eksper- 
ten utvikler seg normalt gjennom tre faser som knyttes til skifte av lærer, 
utvikling fra lekbetont, uforpliktende aktivitet til mer formell læring som 
også kan innebære en endring av målsettinger. Å bli ekspert krever også 
4) undervisning og veiledning fra flere (gode) lærere som har bidratt med 
ulike kvaliteter på de forskjellige alderstrinn og ikke minst krever det å 
bli ekspert, og 5) familieengasjement (Jørgensen, 20024, s. 30-34). I tillegg 
spiller den enkelte utøvers selvregulering og alle de faktorene som inn- 
går i den enkelte utøvers øvingsegenskaper, en vesentlig rolle. Deliberate 
practice innebærer en spesiell form for øving, hvor målet er å forbedre og 
automatisere de ferdighetene som allerede foreligger, men ikke minst å 
utvide dem (Ericsson et al., 1993, s. 367ff). 

Kirsten, som nettopp gir til kjenne kunnskap om ekspertiseteoriene, 
uttrykker at «det med å øve er jo velkjent, det vi kaller for deliberate 
practice og det å befatte seg med musikk. Men man kan ikke starte uten 
å ha et grunnlag fysiologisk og gehørmessig». Kirsten reflekterer videre: 
«Man kan lære seg til et visst nivå, men over der igjen? Du og jeg sitter 
her med godt gehør, hvor har vi fått det fra? Og så er det noen andre 
som har en godt utviklet luktesans». Brage er inne på tilsvarende: «Det 
er klart at man er utstyrt med ulike byggeklosser, sånn er det jo med alle 
andre ting i livet. Vi har ulik hårfarge, øyenfarge, størrelse på ditt og datt, 
ulike preferanser og temperament», ramser han opp. «Alle de forskjellige 

byggeklossene vi er utstyrt med er i en funksjon og er satt sammen på 
ulike måter». Med dette blir stemmekroppen å forstå som et råmateriale 
vi har fått utdelt ved fødselen, men som videreutvikles gjennom livet, noe 
også Hedda reflekterer over: 


Man er disponert for noe da. Det må man jo være. En viss koordinasjon kan- 
skje, i kroppen. Mye kan trenes opp, men noen har anlegg for å bli kulestøtere 
og noen har anlegg for å bli høydehoppere. Og hvis du egentlig er kulestøter og 
prøver å bli høydehopper, så kommer du ikke langt. [...] Noen tåler en viss form 
for kompresjon i stemmen, mens noen ikke tåler det, altså, slimhinnene tåler 
det ikke. Det kan være mange grunner til det, mye er genetikk; noen er sartere, 
noen tåler varmt vann bedre enn andre. Altså, det er sånne helt banale ting. Så 
jeg tror ikke at hvem som helst kan bli det [sanger]. Bare se på skiløpere: Noen 
får betennelser for ingen ting. Noen tåler ikke kulda, noen gjør det. Så jeg tror at 
det er mange ting som skal klaffe. Selvfølgelig kan man nå langt på lite. Men jeg 
tror du skal ha bra psyke og bra vilje og bra tålmodighet og elske det du holder 
på med. Ikke minst det siste. 


Å ha en viss koordinasjon, slik Hedda her er inne på, kan muligens forstås 
i lys av det mangeårige arbeidet som kreves for å frigjøre enkelte kropps- 
lige spenninger simultant med å opprettholde styrke og energi i andre: 
«It's a co-ordination process that is technically complicated and difficult 
to achieve both physically and psychologically, demanding all available 
resources to get the necessary elements to line up properly», skriver Fle- 
ming (2005, s. 45). Kanskje er det nettopp dette koordinasjonsarbeidet 
Hedda opplever at noen er mer disponert for å klare enn andre. Vi ser 
også at hun bringer inn faktorer som mental styrke, vilje, tålmodighet 
og selve kjærligheten sangutøvelsen (jf. 5.9). Dette er aspekter ved san- 
gerlivet som fremtrer avgjørende hos alle informantene. Når det gjelder 
foreliggende tema er det åpenbart at informantene deler oppfatningen av 
at ikke alle kan bli gode klassiske sangere. Dette har blant annet å gjøre 
med ideen om talent. 

Også Andreas berører forholdet mellom arv og miljø når han fortel- 
ler om morens selvsikkerhet: «Når folk spør henne om hun er stolt av 
sønnen sin, pleier hun å svare at han har sangstemmen til faren og frei- 
digheten min, så det er en kombinasjon, ikke sant?». Diskusjonen som 
alltid vil være underliggende når utvikling er et tema, er nettopp striden 
mellom arv og miljø eller mellom talent og læring (Burland & Davidson, 

2002, S$. 121). Som Jørgensen (2002a, s. 26) påpeker, er det bare «et defi- 
nitivt gjennombrudd og bidrag fra genetisk forskning som kan sette et 
punktum for debatten». Fremdeles har dette utsagnet gyldighet, selv om 
det har skjedd betydelige gjennombrudd innenfor genetikkforskningen 
de siste 15—20 årene. Dette følges ikke opp her. Relevant i denne sam- 
menheng er det imidlertid at selv om mange psykologer og ekspertise- 
teoretikere synes å være enige om at medfødte egenskaper muligens har 
betydning knyttet til en spesifikk nedarvet kvalitet, er det lite funn som 
bekrefter dette (Burland & Davidson, 2002; Jørgensen, 2002a). Derimot 
finnes det et hav av eksempler på forskning som påviser at det er barnets 
erfaringer som former hvem hun eller han blir, og her spiller miljømes- 
sige faktorer en svært viktig rolle. I disse studiene dreier det seg nesten 
utelukkende om faktorer på mikro- og mesonivå. Men selv de mest hard- 
nakkede motstandere av medfødt-tanken fornekter ikke at det eksisterer 
biologiske forskjeller mellom individer, og at disse forskjellene kan ha 
innvirkning på en persons karriere. Disse kan være «physical attributes 
such as weight, strength, height, or vocal qualities [min utheving], or 
psychological ones such as personality, temperament, or general intel- 
ligence (Howe & Davidson, 2003, s. 210). Samtidig presiseres det at disse 
ulikhetene barn imellom ikke bidrar til å skape store nok forskjeller til at 
det blir utslagsgivende. Derfor blir det også vanskelig å hevde at medfødt 
talent er faktuelt. I stedet blir det oppfattet som mytisk (jf. 1.2). 

Fordi musikk forbindes med følelser og ekspressivitet og involverer 
hele personen, er det ikke uvanlig at musikere betrakter sitt felt som noe 
spesielt sammenlignet med andre områder hvor menneskelig handling 
foregår (Lehmann & Davidson, 2006, s. 251). Og generelt opplever både 
kunstnere selv og samfunnet rundt at de er «annerledes» (Aslaksen, 
2004). Den allmenne oppfatningen av at kunstnere har noe felles som 
markerer en avstand til andre, forsterkes også gjennom de mange mytene 
som omgir kunstnere. Når felles kjennetegn ved kunstnere skal beskrives 
av aktører utenfra, anvendes nettopp slike kunstnermyter (s. 13-14). 

Musikalsk talent er en egenskap som tilhører en kulturell ideologi 
mer enn en egenskap eller et karaktertrekk ved det individuelle slik vi i 
den vestlige verden forstår begrepet, hevder Kingsbury (1988). Snarere er 
talent et kulturelt fenomen som tilkjennes enkelte mennesker av andre 

som har posisjonell makt. Ideen om talent er derfor en betydelig sosial og 
kulturell kraft som er influert av sosial makt og autoritet. Når talent synes 
å være omdreiningspunktet ved musikkutdanningsinstitusjonene, fører 
det til en favorisering av «de talentfulle» som er med på å produsere og 
opprettholde denne makten (s. 103). Et av grunnaspektene ved forestillin- 
gen om talent er nettopp differensiering: Noen har en stor mengde talent, 
andre har lite eller ingenting, og noen har talent på noen områder, men 
ikke på andre (s. 63). Differensiering på musikkområdet innebærer også 
at talent manifesterer seg forskjellig mellom ulike instrumentgrupper og 
de ferdighetene som kreves og tilbakemeldingene som herav følger (s. 81). 

Estetisk originalitet og estetiske verdier kan som Menger (2014, s. 179) 
er inne på, bare måles i relative termer, i motsetning til for eksempel i 
sportslige aktiviteter. Når Tone uttrykker «det er jo litt sånn med sang at 
det er så diffust alt», reflekterer hun på mange måter det tvetydige som 
bidrar til usikkerhet knyttet til mange lag i praksisen. En bedømmelse 
av musikalsk talent er til tross for begrepets diffuse innhold, en estetisk 
dom. Talent vurderes alltid ut ifra en eller annen form for utøvelse eller 
framføring (Kingsbury, 1998). Vurdering av talent kan verken bevises 
eller motbevises: «Rather, it is validated with reference to the same social 
process in which it first arose» (s. 75). Vurdering av musikalsk talent er en 
estetisk vurdering som medfører en moralsk forpliktelse. Slik får talent 
en symbolsk funksjon. Å stille estetiske dommer har derfor både en etisk 
og en moralsk side. 

Jeg oppfatter ikke at informantene fortolker sine løpebaner uten å ta i 
betraktning betydningen av egen sosial bakgrunn, tilgang til kvalitativ 
opplæring, støtte fra omgivelsene og økonomiske ressurser. Tvert imot. 
Slike forhold har stor betydning når det gjelder muligheten for framtidig 
suksess (jf. Kingsbury, 1988). Konstitueringen av et solid sangerfunda- 
ment trer også fram som vesentlig i informantenes livsfortellinger (jf. 5.9). 
Det er heller ikke slik at sangteknikk, repertoarkunnskap og motivasjon 
for øving kommer med genmaterialet. Stemmen er ikke bare noe gitt ut 
ifra biologien. Knyttet til forholdet mellom stemme og personlighet gir 
det imidlertid mening når Aakvaag (2014) uttrykker følgende: «Hvor 
stor betydning menneskers medfødte biologiske natur - deres gener - 
har for hvordan deres liv blir, er nemlig ikke konstant, men avhenger av 

det sosiale miljøet» (s. 74). I sosiale miljøer (for eksempel i det klassiske 
musikkfeltet) hvor den sosiale likheten mellom mennesker er stor, vil 
gener utgjøre en større forskjell og dermed tre tydeligere fram enn i sosi- 
ale miljøer hvor det er mer variasjon. Medfødte biologiske disposisjoner 
setter altså grenser for hvor sosialt formbare mennesker er (s. 78). Til tross 
for mye kritikk av atferdsgenetikken, tar Aakvaag (2013, 2014) til orde for 
en moderat naturalistisk vending i sosiologien, framfor å ignorere biolo- 
gien, slik jeg var inne på i kapittel 3.7.° 

Jeg lener meg på Aakvaags (2014) perspektiv når jeg finner det van- 
skelig, eller snarere umulig, å bryte med informantenes selvforståelse 
knyttet til opplevelsen av talent som noe delvis medfødt. Det er vanskelig 
å overse at stemmeorganet er noe vi er født med på lik linje med kropps- 
størrelse, høyde, øyenfarge eller hårfarge. Ingen stemmer klinger likt, og 
noen stemmer «skinner» mer enn andre. Uansett hvor mye arbeid som 
nedlegges, vil den personlige stemmeklangen ligge der som en form for 
speiling av personligheten (se også 9.6 og 9.8). På den måten blir det van- 
skelig å forklare kunstnerisk framgang på bakgrunn av sosialiserings- 
betingelser alene. Når jeg i tråd med informantenes selvfortolkninger 
nærmest forsøker å fastslå et biologisk faktum, har jeg beveget meg langt 
fra et sosiologisk moderat konstruktivistisk perspektiv. Diskusjonen 
hadde muligens vært noe enklere å håndtere om det ikke hadde dreid 
seg om et instrument som samtidig er et kroppslig organ. Som en del av 
det refleksive arbeidet i boka, innrømmer jeg at denne diskrepansen har 
skapt mye hodebry. Når jeg argumenterer for at «natur» kan forenes med 
sosiale bakgrunnsbetingelser, er jeg samtidig klar over at dette vil kunne 
farge analysen og mine tolkninger av informantenes livsfortellinger. 

Den karismatiske kunstnermyten forstås som en diskursiv struktur, 
altså en tung strukturell føring. Når produksjonen av tro er hellig innad 
i kunstfeltet, oppstår også en kamp om anerkjennelse og symbolsk makt. 
Fordi kulturell kapital på ulike måter er bundet til personen 


120 Aakvaag (2013) henviser til at det de siste tjue årene har skjedd store framskritt innen ulike 
naturvitenskapelige disipliner, nærmest en naturalistisk revolusjon. Herunder utviklingen innen 
(og av) disipliner som molekylærbiologi, sosiobiologi og evolusjonspsykologi, nevrovitenskap, 
atferdsgenetikk og kognisjonsvitenskap: «Resultatet er at vi nå virkelig begynner å forstå men- 
neskets biologiske natur, selv om det selvfølgelig fortsatt er enormt mye vi ikke vet (s. 389). 

i hans biologiske singularitet, og er gjenstand for en arvemessig overføring som 
alltid er tungt tildekket eller skjult, utfordrer den kulturelle kapitalen den gamle 
dypt befestede distinksjonen [...] mellom arvede egenskaper [...] og tilegne- 
de egenskaper [...] de som individet legger til sin arv. Den kulturelle kapitalen 
makter på denne måten å kombinere prestisjen ved medfødte egenskaper med 
fortjenesten ved tilegnelse. (Bourdieu, 2006, s. 11) 


Slik kombinerer den kulturelle kapitalen prestisjen ved medfødte egen- 
skaper med fortjenesten ved tilegnelse. Nettopp fordi tilegnelsen av 
kulturell kapital er mer tilslørt enn ved økonomisk kapital, «er den for- 
utbestemt til å fungere som symbolsk kapital, det vil si å miskjennes som 
kapital og anerkjennes som legitim kompetanse» (Bourdieu, 2006, s. 11). 
I henhold til den romantisk-karismatiske kunstnermyten antas det at 
kunstneren besitter spesielle talenter som aktiveres gjennom en «dypt 
personlig inspirasjon» hvor suksess oppnås uavhengig av sosiale og kul- 
turelle bakgrunnsfaktorer (jf. Mangset, 2004, s. 10). Når stemmen, for- 
stås som noe delvis biologisk gitt, men også som et sosialt og kulturelt 
uttrykk formet gjennom livsløpet, står ikke en slik fortolkning sentralt i 
informantenes livsfortellinger. Det utelukker ikke at en karismatisk for- 
tolkning skinner igjennom i deres selvforståelse. For noen, men på langt 
nær alle, er det tydelig at drivkraften (suget, trangen, gleden) og alle de 
positive tilbakemeldingene og «lovnadene» gjennom oppvekstarene og 
gymnastiden har gitt dem forhapninger om framtidig suksess. Det er pa 
denne maten at kunstnere opparbeider en tro pa og en overbevisning om 
at nettopp de tilhører den lille kjernen av kunstnere som vil oppnå aner- 
kjennelse og lykkes. Slik kan informantenes selvfortolkninger forstås 
som en form for amor fati eller «en nødvendighet som er gjort til dyd, 
og som impliserer en form for kjærlighet til nødvendigheten» (Bourdieu, 
1999, S. 149). Dermed blir ikke valget av en sangerbane å forstå som et 
fullstendig fritt valg eller en bevisst strategi, snarere noe påkrevet - et 
kall - hvor andre alternativer synes å være mer eller mindre utelukket. 

Alternative veier til yrkeslivet 


My parents, forever practical, insisted that I graduate from 
college with a skill that would ensure me a job. They had 
confidence in my abilities as a singer, but they had also been 
in the music business long enough to see that the streets 
were littered with talented sopranos who couldn't achieve a 
professional career. 

— Renée Fleming (2005, s. 34) 


Til ulike tider har sangerinformantene opplevd svært uensartete over- 
ganger til yrkeslivet. For å gjøre det overkommelig å holde oversikt over 
den personlige logikken i hver enkelt sangers livshistorie, følger jeg inn- 
ledningsvis i dette kapittelet de ni som studerte ved en utøvende musikk- 
utdanningsinstitusjon. Analytisk er det et poeng at en slik presentasjon 
gir en mer helhetlig forståelse av hvorfor informantene sier og vurderer 
slik de gjør i sine fortolkninger av sangerpraksisen. For mange kunstarter 
genererer utdanningsinstitusjonene en nærmest avgjørende inngangs- 
port til kunstneryrket, men det er heller ikke uvanlig at kunstnere gjør 
suksess uten en kunstutdanning i bagasjen (Heian et al., 2008, s. 27). Det 
finnes altså andre utdanningsveier til sangeryrket enn via en utøvende 
musikkutdanning. Hovedparten av dette kapittelet er konsentrert rundt 
de fem informantene som valgte alternative skoleringsveier, omveier eller 
sidespor, i hvert fall relatert til dagens utdanningsnorm. Disse sangerne 
begynte også å ta regelmessige oppdrag i forkant av og parallelt med 
sangskoleringen, og skaffet seg utøvende erfaringer direkte i praksisen. 
Til slutt retter jeg oppmerksomheten mot den verdi informantene til- 
skriver sin utdanningsbakgrunn basert på deres erfaringer i feltet. Dette 
kommer særlig til uttrykk gjennom sterke vurderinger knyttet til alders- 
normer og kvalitetsbedømming, og til musikkutdanningenes «konserve- 
rende» funksjon og sertifiseringsmakt. 

71 Glidende overganger 


Overganger mellom livsfaser representerer noe nytt for alle mennesker. 
Disse tidsbegrensede og gradvise overgangene kan for noen innebære 
betydningsfulle og varige endringer (jf. 3.1). Transisjonen over i yrkeslivet 
er en avgjørende makroovergang. For musikere er det ifølge MacNamara 
et al. (2006, s. 299) den mest utslagsgivende av alle overgangsfasene når 
det gjelder å mestre og opprettholde deltakelse i musikkfeltet. Dette fordi 
feltet er preget av strukturell overrekruttering i et usikkert arbeidsmar- 
ked (jf. 1.2). 

Overgangen mellom utøvende musikkstudier og yrkesliv sammenfal- 
ler for noen av informantene med familieetablering og barnefødsler. Dette 
er selvsagt en stor omveltning i seg selv. Ut over dette viser forskningsma- 
terialet at for de ni informantene som tok en utøvende musikkutdanning, 
var det ikke den første tiden i etableringsfasen som bød på de største utfor- 
dringene. Tilsvarende funn gjør Olseng (1995) for perioden 1985—1993. Her 
viser det seg at selv om de musikkutdannede kom best ut med hensyn til 
mengden arbeid i forhold til andre norske estetiske utdanninger, var det 
store forskjeller mellom utdanningslinjene (s. 72-73). Særlig sangere med 
utøvende vokalutdanning slet i arbeidsmarkedet med unntak av det først 
året etter endt utdanning. Etter det lå de klart under gjennomsnittet med 
hensyn til sysselsetting (s. 74). Ifølge Olseng hadde vokalkandidatene også 
større problemer i arbeidsmarkedet enn instrumentalistene (s. 75).*”* Dette 
er ikke overraskende med tanke på at det kun var Den norske opera som 
i denne aktuelle perioden kunne tilby noen få faste stillinger for sangere i 
Norge (se 9.2). Orkestrene har kunnet huse langt flere musikere både før og 
nå, selv om vi også blant instrumentalister finner flere frilansere enn hva 
som er vanlig på det ikke-kunstneriske arbeidsmarkedet. Når det gjelder 
musikergruppen sett under ett, viser tall for perioden 2000-2012 at en tred- 
jedel av musikkutdanningsinstitusjonenes uteksaminerte kandidater er 
frilansere (Arnesen et al., 2014, $. 9). 


121 De vokalutdannede hadde i perioden 1985-1993 en sysselsetting på 90,1 prosent første år etter 
utdanning, mens de instrumentalutdannede lå på 92,1 prosent. Etter andre år var sysselsettingen 
sunket til 83,4 prosent for sangerne, mens den steg for instrumentalister til 95,7 prosent. Femte år 
lå sysselsettingen på 82 prosent for sangere og 108,2 for instrumentalister, mens den det 10. året 
lå på 85 prosent for de vokalutdannede og 98,8 for instrumentalutdannede (Olseng, 1995, 8. 74). 

Hva angår norske forhold, økte antallet profesjonelle kunstnere med 
30-40 prosent mellom 1980-1994 (Elstad & Pedersen, referert i Heian 
et al. 2008). Veksten i antall aktive kunstnere fortsatte å øke mellom 
1994-2006, med en årlig vekstrate på 2,3 prosent. Mellom 2006-2014 
anslår Heian et al. (2015, s. 40) at antall aktive kunstnere har blitt 24 pro- 
sent høyere enn i 2006. Jeg finner ikke dokumentasjon som gir oversikt 
over økningen av antall sangere de siste 40 årene, men ifølge Arnesen 
et al. (2014, s. 10), er det lite som tyder på at arbeidsmarkedet for musi- 
kergruppen generelt har blitt vanskeligere i perioden 2000-2012.” Infor- 
mantene opplever imidlertid selv at det har blitt flere dyktige sangere i 
feltet. Slik jeg oppfatter det, bidro finanskrisen i 2008 til et trangere inter- 
nasjonalt sangerarbeidsmarked, noe som både direkte og indirekte fikk 
konsekvenser også nasjonalt (se 8.1). I kunstnerundersøkelsen fra 2013 går 
det fram at musikere, sangere og dirigenter er blant kunstnergruppene 
hvor det ser ut til være en klar trend i retning av å hente mer inntekt fra 
ikke-kunstnerisk arbeid enn fra kunstnerisk virksomhet og kunstnerisk 
tilknyttet arbeid (Heian et al., 2015, s. 121). Når det i ulike kunstnerunder- 
søkelser også slås fast at andelen frilansere/selvstendig næringsdrivende 
blant utøvende kunstnere har økt kraftig fra 1996, er dette selvsagt en 
generell beskrivelse. Flertallet av den utøvende sangerbefolkningen både 
nasjonalt og internasjonalt, er, og har alltid vært, frilansere. Og som den 
øvrige utøvende musikergruppen sprer de sine arbeidsoppgaver på flere 
områder (Olseng, 1995, s. 78). 

Åtte av de ni informantene som studerte ved utøvende utdannings- 
institusjoner har vært frilanssangere, enten på hel- eller deltid. Mange tok 
også oppdrag underveis i studiene. Dette er nokså vanlig, så lenge det 
ikke fører til for stort fravær eller hindrer innfrielsen av andre formelle 
krav fra institusjonene. Musikkutdanningsinstitusjonene er generelt 
sett mer fleksible i håndteringen av oppmøteplikt sammenlignet med 
andre kunstutdanninger (Mangset, 2004). Slik kan mange musikkstu- 
denter tjene «gode penger» på musikkfaglig arbeid ved siden av studiene 


122 Sammenlignet med andre kunstnergrupper (dansere, skuespillere, billedkunstnere med mer), 
har det ofte blitt framhevet at de musikkutdannede kommer best ut, både når det gjelder 
muligheter for fast jobb i feltet og utdanningsrelevant arbeid (Heian et al. 2008; Mangset, 2004; 
Olseng, 1995). 

(s. 248). Et annet vesentlig poeng er at dette gir muligheter for oppar- 
beidelse av uformelle nettverk i feltet. På den måten blir overgangen til 
yrkeslivet for enkelte sangere relativt sømløse. 

Julia, Henrik, Tone, Synnøve, Solveig og Hedda trådte inn i yrkeslivet 
i løpet av 1990-tallet, og Petter på begynnelsen av 2000-tallet. Stian gikk 
over i frilanstilværelsen allerede på midten 1970-tallet, hvor han i en peri- 
ode kombinerte sangoppdrag med å jobbe som organist. Han debuterte i 
Aulaen (se 8.2), gjorde noen operaroller og sang oratorier, men opplevde 
at det ble vanskelig å være frilanssanger, både økonomisk og personlig: 
«Det ble en belastning, for jeg kjente at jeg ikke greide å løse tingene slik 
jeg burde. Jeg kunne få til ting, men torde aldri å stole helt på at det skulle 
gå, jeg hadde liksom ikke de redskapene», sier han. Stian søkte seg derfor 
til en stilling i et operakor, og var der i 10 år før han søkte seg videre til en 
musikkundervisningsstilling innen høyere utdanning. 

Kun Ingrid har hatt fast stilling som solist ved et operahus fram til hun 
ble pensjonert. Etter endt operautdanning på slutten av 1970-tallet, ble 
hun den yngste solist med fast ansettelse noensinne. Hun følte seg godt 
mottatt, men i likhet med overgangen fra Musikkfagskolen til operastu- 
diet var det «litt krevende» i starten, spesielt på grunn av aldersforskjel- 
len, forteller Ingrid: 

Jeg mistet moren min veldig tidlig, så jeg var jo blitt fort voksen på en måte. 

Men likevel så har du ikke lang livserfaring. Man er et ungt talent og alt er vel- 

dig stas et par år. Men så skal du konkurrere med dem som har holdt på med 

dette i 15 år, for det var liksom en sånn glipe mellom den yngste og den eldste. 

Men det gikk jo veldig fort, og hadde ikke sanglæreren min vært der og skjøvet 


og pushet litt, så er det ikke sikkert at det hadde gått den veien, i hvert fall ikke 
sånn i første omgang. 


Ingrid ser ut til å være innforstått med at sangerløpet har fortont seg rela- 
tivt ukomplisert: «Tingene har kommet litt rekende på en fjøl og jeg har 
liksom ikke måttet slåss på veien». Ingrid legger til at hun aldri tvilte på 
sine egne evner da hun var ung: «det kom senere det, for den gang var 
man jo skruppelløs! Men det er klart, det var noen tøffe år, når du skulle 


123 Etter at Kvalitetsreformen ble iverksatt i 2003, har oppmøteplikten blitt gradvis strengere ved alle 
høyere utdanningsinstitusjoner med klare krav og forventninger til studentene (St. meld. nr. 7 
(2007-2008), s. 7, 19). 

begynne å konkurrere om roller. Det er ikke like lett bestandig altså», fast- 
slår Ingrid med henvisning til det interne livet i operahusene (se kap. 9). 
Etter å ha gått av med pensjon ved Operaen, har Ingrid begynt å under- 
vise i sang i høyere utdanning, og hun synger fortsatt på frilansbasis. 

Hedda ble kastet ut i det profesjonelle musikklivet allerede i slutten 
av det første året på konservatoriet. Hun brukte lengre tid på studiene, 
og valgte etter hvert å bygge på med en operautdanning for å «få et fag» 
(jf. 6.6). Deretter fikk hun flere langtidsengasjement ved tyske operahus, 
og har siden jobbet som frilanssanger på heltid både nasjonalt og interna- 
sjonalt. Også Petter har vært frilanssanger på heltid. Han ble rekruttert 
inn i musikklivet da han vendte hjem for å ta et siste påbyggingsår etter 
to års sangstudier i utlandet. Han hadde allerede hatt en rekke oratorie- 
jobber og fikk sin debut i et operahus da han var inne i sitt siste studieår. 
Et agentur «ordnet med det meste» (se 8.7). Snart fikk han tilbud om fast 
jobb ved et operahus i Tyskland, hvor han «gjorde småroller og sånn». Der 
og da så han på dette som et viktig valg: «Jobb, penger og kjøre på. Være i 
systemet i de tyske husene», som han sier. Petter reflekterer litt over denne 
perioden: «Det er kanskje noe av det jeg har tenkt litt tilbake på: At ting 
skjedde veldig fort i en periode. Altså, jeg gjorde mye i midten av 20-årene 
som mange begynner å gjøre nå når de er 35». Petter gir uttrykk for at ting 
kanskje hadde blitt annerledes om han hadde tatt seg mer tid. Han hadde 
et veldig fokus på å få jobber og å komme i gang: «Kanskje skulle jeg ha 
tatt meg tid til å slappe av mer og ha det mer gøy, kanskje skulle jeg ha gått 
på Operahøgskolen i København, altså, gjøre noe sånt som gjorde at ting 
ble strukket litt lengre», sier han. Det er nærliggende å tolke denne etter- 
påklokskapen i lys av at Petter la opp sin karriere allerede i 30-årsalderen. 
«Da var jeg møkka lei», erklærer han. En vesentlig faktor som trer fram i 
hans selvfortolkning, er at ting «har kommet mye av seg selv»: 


Altså, jeg har tenkt en masse i ettertid, ikke der og da, men jeg hadde vel kanskje 
et voldsomt talent. Og så kommer det til et punkt hvor talentet på en måte gir 
seg, og man må begynne å jobbe. Ordentlig! Og jeg kan vel aldri huske at jeg har 
jobba masse, ikke sånn ordentlig, bortsett fra å lære meg det jeg skulle synge. 
Fordi stemmen bare var der og høyden bare funka og folk syntes det var fint. 


Som vi senere skal se (9.5), legger Petter flere forklaringer til grunn 
når han beskriver hvorfor han mistet lysten til å synge. To vesentlige 

faktorer er tap av indre motivasjon og en lengsel etter en mer rutinepre- 
get tilværelse. 

Henrik kunne velge og vrake mellom ulike musikkutdanningsinstitu- 
sjoner etter de to første årene på musikkonservatoriet, men var usikker 
på om sang skulle være levebrødet. Han valgte «det trygge», og tok en 
utdanning som sikret han jobb i helsevesenet (jf. 6.8). Med sitt ambiva- 
lente forhold til sangeryrket har Henrik innsett at dette valget har gitt 
ham et godt liv. «Jeg kunne ikke ha levd slik mange gjør. Plutselig er det 
tomt for penger, og så har de ikke oppdrag før om tre måneder. Altså, 
den der livsstilen kunne jeg ikke ha hatt», konstaterer Henrik. Han for- 
står ikke hvorfor så mange sangere velger frilanstilværelsen og legger til: 
«Noen vil ikke reise til Tyskland heller, og da blir det jo litt begrenset». I 
perioder har han jobbet en del frilans selv, men aldri vært offensiv med 
å skaffe seg sangoppdrag. Som Henrik uttrykker, har han vært av typen 
som har «ventet på det som daler inn». Helt i startfasen fikk han en del 
oppdrag via læreren ved konservatoriet. Han gjorde også en del kirke- 
konserter og sang i begravelser (se 9.1). Men i en periode over 10 år sang 
han overhodet ikke «og stengte helt for». I stedet ble det videreutdanning 
innenfor helsesektoren parallelt med en heltidsjobb på et sykehus. I fri- 
tiden gikk han stadig på konserter og hørte mye musikk hjemme. Han 
opplevde et stort savn fordi han ikke utøvde musikk selv: «Og jeg har 
alltid hatt mange musikervenner, og snakket med dem og hørte om hva 
de drev med, og jeg var helt utsultet på å snakke om musikk, det kriblet». 
Det ble til at Henrik sakte men sikkert jobbet stemmen tilbake, da han 


var rundt 35 år: 


Det var ganske mye som var borte da. Det gikk et halvt år med en veldig forsiktig 
opptrapping. Og fra å være på topp sanglig etter at jeg gjorde alle de prøvesyn- 
gingene og øvde veldig mye, til at jeg nesten stoppet helt opp [...] Instrumentet 
var litt borte og det måtte lures fram. Og så skulle du igjen prestere på nivå med 
de som lever av det her, og som bare gjør det. Men i mange sammenhenger så 
gjør jeg en god jobb også da, og må bare holde litt fast på det. Så får de andre 
være så gode solister som de er. Jeg tenker at folk som kjenner meg, ikke er nødt 
til å engasjere meg. Og blir man engasjert på nytt så er det jo fordi at de synes 
man gjør en grei jobb. Man må jo psyke seg litt opp sånn da. 


Henrik var med da det ble startet opp et profesjonelt vokalensemble i 
byen han var bosatt i: «så da ballet det jo litt på seg», medgir han. Men 

noen full satsing ble det aldri, selv om han ennå har oppdrag i profesjo- 
nelle sammenhenger, fortrinnsvis i vokalensembler. 

Julia hadde ingen ønsker om å fortsette å bo i storbyen etter at hun var 
ferdig med operautdanningen. Hun trivdes ikke og forklarer: «Byen var 
bare stor, kald og upersonlig og jeg ville gjerne bosette meg litt utenfor». 
Videre forteller hun at det var «veldig mye albuer» på operahøgskolen og 
at hun ikke trivdes i et slikt miljø. Fordi de på den tiden bare tok inn et 
kull hvert tredje år «så gikk man med de her ti da», sukker Julia. «Og alle 
var så selvopptatte, og hvis man ikke fikk den rollen man ville ha, så var 
det flere som gikk og gråt og klaget: Åh, jeg passer ikke til den rollen. Jeg 
må få en type som er meg», hermer Julia. «Det skulle ikke falle meg inn 
å gjøre noe sånt, aldri i livet», fortsetter hun. «Venninnen min kom inn 
sammen med meg, og vi hadde jo miljøet fra konservatoriet ferskt i min- 
net, et godt og inkluderende miljø. Så vi støttet hverandre i denne galska- 
pen. Og jeg kjente bare at dette her orker jeg ikke». Julia ble gravid med 
sitt første barn før hun avsluttet studiene, og på dette tidspunkt hadde 
ektemannen fått seg jobb i en mindre by. De kjøpte seg hus, og Julia pend- 
let dit i helgene før hun til slutt flyttet etter permanent. Sangerkarrieren 
var et åpent spørsmål. Hele kullet hadde vært på prøvesang i Tyskland det 
siste semesteret, og hun ble godkjent: 


Det var en sånn seier. Men jeg hadde stor mage da, så de ba meg om å komme 
tilbake for å prøvesynge på nytt etter at jeg hadde født, siden stemmen kan for- 
andre seg. Men jeg dro aldri tilbake. Da jeg fikk barn var det så godt å legge bort 
all egoismen og fokusere på noen andre enn en meg selv, som jeg hadde gjort 
i så mange år. Det var godt å ha det avbrekket. 


Etter hvert begynte Julia å synge igjen, og presenterte seg som mezzo- 
sopran. Hun hadde ingen jobb å gå til og var i startfasen frilanssanger 
på heltid. Gjennom et tidligere bekjentskap fra konservatorietiden fikk 
hun gradvis flere oppdrag. «Jeg hadde litt flaks», er Julias fortolkning. 
Med sitt zwischenfach fikk hun gjøre repertoar også innenfor sopran- 
faget, og viste fram at hun var allsidig. Dette åpnet opp for flere oppdrag 
i ulike sjangre og stilarter, både kirkemusikk, opera, kammermusikk 
og jazz. Hun fikk også en liten prosentstilling på musikklinjen på en 
videregående skole. Senere ble det en større stillingsprosent ved en 
folkehøgskole. Siden den tid har Julia kombinert sangoppdrag med 

sangundervisning. Familien har vokst, og hun opplever å ha funnet et 
godt balansert sangerliv. 

Etter motgangen under studietiden siktet Synnøve seg etter hvert inn 
mot en musikkpedagogisk yrkeskarriere. Hun ble gravid i løpet av peda- 
gogikkstudiet, og to år deretter fikk hun et barn til: «Så da var jeg ikke 
sanger i det hele tatt. Da var jeg bare mamma og det var en veldig fin 
periode», minnes Synnøve. Familien flyttet til en middels stor by etter 
at ektemannen hadde takket ja til en fast stilling. Synnøve hadde ingen 
jobb å gå til og kjente ingen, og det hele var nokså usikkert: «Så jeg satt 
der alene med ungene. Jeg øvde, husker jeg, med ungene på slep». Etter 
hvert kom det imidlertid en oppringning fra Kulturskolen hvor Synnøve 
ble tilbudt fast jobb: «Og det reddet meg jo», forteller hun: 

Jeg kom inn i miljøet og ble trukket veldig fram. Og så sang jeg på en konsert 

hvor jeg fikk dét avisoppslaget: Det var så fantastisk og jeg sang så bra og den 

stemmen der [...] Og jeg fikk sjokk, for jeg var helt sikker på at jeg ikke kun- 
ne synge. Og folk ble nysgjerrige - hvem er hun? Og jeg fikk et portrett i avi- 
sen, og jeg tenkte: Dette er jo en småby. Da er det kanskje lett å begeistre. Men 
jeg skjønte likevel at det ikke kunne være helt forferdelig det jeg gjorde, og at 
jeg kanskje ikke burde slutte likevel, som jeg egentlig hadde tenkt. Og så fikk jeg 
masse oppdrag og ble dratt med i veldig mange sammenhenger både lokalt og 


regionalt. Jeg jobbet jo også som sangpedagog og egentlig hadde jeg det veldig 
greit. 


Synnøve fikk med dette nye forhåpninger knyttet til egne sangferdigheter 
og trivdes godt i sin nye tilværelse. Hun ble lagt merke til i miljøet og løf- 
tet fram. Men medgangen i denne startfasen skulle snart snu til motgang, 
som en type «gjenopplevelse» av studietiden. Gradvis har Synnøve fått 
stadig mindre å gjøre på den utøvende fronten. I dag er hun sanglærer i 
kulturskolen på heltid. 

Tone og Solveig gikk begge ut i full frilansvirksomhet etter studiene, 
og har hatt mange varierte oppdrag på ulike arenaer i nasjonal sam- 
menheng, også gjennom Rikskonsertene og Den kulturelle skolesekken. 
Solveig har dessuten sunget mye i begravelser. Begge har også spedd på 
inntekten som vikarer i undervisningssammenheng, men ingen av dem 
har påtatt seg noe fast. Slik har de stått fritt til å takke ja til oppdrag 
etter hvert som de har dukket opp. Solveig, som har flere barn, forteller 
at hvis hun først skal gjøre noe annet, så velger hun bort Kulturskolen 

for å slippe undervisning på kveldstid. «Da finner jeg heller på noe helt 
annet», sier hun. Solveig synger fremdeles, men gjør helst opptredener av 
«mindre format». Griindervirksomhet på et annet virksomhetsområde 
har etter hvert blitt hennes heltidssyssel. Ved intervjutidspunktet er Tone 
ennå sanger på heltid. 

Denne framstillingen av informantenes yrkesbaner er kort og unyan- 
sert, og rettferdiggjør selvsagt ikke deres sangerliv i sin helhet. Overgan- 
gen fra høyere musikkutdanning til yrkeslivet blir også nedtonet til fordel 
for et mer langsiktig perspektiv. Når denne løsningen likevel er valgt, er 
det som nevnt innledningsvis et analytisk poeng å vite noe om hvilket 
ståsted informantene snakker ut ifra når de forteller fram sine erfaringer 
knyttet til muligheter og begrensninger for handling i yrkeslivet. Like 
vesentlig er det å få tak i hvordan usikkerhet kommer til uttrykk i livs- 
fortellingene, og hvordan de forholder seg til usikkerhet som et konstitu- 
erende vilkår for sangerlivet når dette blir reflektert i de neste kapitlene. 
Nå setter jeg søkelyset på de fem informantene som valgte andre veier 
inn i yrkeslivet parallelt med sangskoleringen til ulike tider og på ulike 
steder. Disse informantene har i stor grad ervervet sine erfaringer direkte 
i yrkespraksisen, og deres livserfaringer kontrasterer derfor med de ni 
sangerne som valgte den tradisjonelle utdanningsveien via en utøvende 
musikkutdanningsinstitusjon. 


7.2 Utradisjonelle utdanningsveier, 
omveier og sidespor 


De to eldste informantene, Kirsten og Bjørn, gikk det som kan kalles 
utradisjonelle utdanningsveier sammenlignet med dagens norm. Sam- 
menlignet med generasjonene som kom etter, hadde de færre muligheter 
knyttet til valg av studier. Og i utgangspunktet siktet de seg heller ikke 
inn mot en sangerkarriere. Det gjorde imidlertid nest yngste informant, 
Andreas, som etter mange omveier valgte flere «sidespor» inn mot sin 
satsing mot en karriere som profesjonell sanger. I dette delkapittelet er 
analysen fortrinnsvis konsentrert om disse tre informantenes selvfortolk- 
ninger. Kirsten og Bjørns livsfortellinger gir også et innblikk i en annen 
tid. Deres livsfortellinger danner derfor et utgangspunkt for oppfatninger 

av generasjonsforskjeller og endringer i feltet over tid, slik kapittel 8 og 9 
vil avdekke. 

Etter examen artium på begynnelsen av 1960-tallet var ikke Kirsten helt 
sikker på hva hun ville gjøre. Hun hadde stor utfartstrang, og reiste stadig 
til Sentral-Europa. Samtidig studerte hun musikkvitenskap i Norge.’ Det 
første året i utlandet tok hun forberedende latin, for hun hadde planer om 
å studere språk. Tiden etter artium beskriver hun slik: 


Jeg var jo så uklar, for at jeg hadde jo lyst til å gjøre all verdens ting. Men så fant 
jeg ut etter hvert at det å reise og det å synge, det gikk jo faktisk an å kombinere 
på et vis da, uten å være en sånn middelaldersk fra gård til gård-sanger. Så da jeg 
tok artium som det het, så måtte jeg bare ut av huset, og da solgte jeg jo suveni- 
rer i syv somre og en vinter. Men samtidig fant jeg ut at jeg kunne jo ikke ha det 
der hele livet, så jeg begynte å studere musikkvitenskap. På den tiden så fantes 
ikke Musikkhøgskolen, og Oslo interesserte meg ikke noen ting, jeg interesser- 
te meg bare for utlandet. Og på musikkvitenskap var det heldigvis veldig mye 
praktiske fag den gangen, så det var kjempegøy. To år. 


De utøvende disiplinene ved musikkvitenskapelige studier som Kirsten 
her sikter til, har helt fram til i dag vært delemner både i Oslo og Trond- 
heim til tross for nedskjæringer og en betydelig akademisering i UH- 
sektoren, også innenfor de praktisk-estetiske fagene.” I de nordiske 
landene har enkelte musikkvitenskapelige studier i Norge og Danmark 
derfor kunnet fungere som rekrutteringsarena for musikere. Dette enten 
som en forberedelse til utøvende studier, slik både Solveig og Synnøves 
utdanningsveier illustrerer (jf. 6.2), eller som en direkte linje inn i musiker- 
yrket, litt avhengig av musikksjanger og hovedinstrument. Også Kirsten 
gikk videre med sangstudier etter sine to år på musikkvitenskap. Hun 
bosatte seg i Sentral-Europa hvor hun kombinerte studier med under- 
visning og konsertvirksomhet. Overgangen fra studier til et yrkesliv 


124 Musikkvitenskapelig institutt ved Universitetet i Oslo (UiO) ble opprettet i 1958. Den første hov- 
edfagseksamen i musikk ved dette universitetet ble avlagt i 1961. Musikkvitenskapelig institutt 
ved Universitetet i Trondheim (i dag NTNU) ble opprettet ved daværende Norges lærerhøgskole 
i 1962. Undervisning på hovedfagsnivå ble startet i 1969 og den første hovedfagseksamen ble 
avlagt i 1971 (Boysen et al., 1999). 

125 Så langt jeg erfarer, er det i dag programutdanninger i musikkvitenskap ved fem institusjoner i 
Norge med ulike fagprofiler, men det er kun UiO og NTNU som tilbyr rene musikkvitenskapelige 
studieprogram på alle nivå (BA, MA, PhD). I disse studiene kreves både teoretiske og praktiske 
ferdigheter som må dokumenteres gjennom opptaksprøve både gjennom skriftlig prøve (musik- 
kteori, notasjon og produksjon) og gjennom spill på instrument(er) (UiO, 2012). 

som sanger og sangpedagog foregikk dermed parallelt men startet litt 
«tilfeldig»: 


Jeg merket at jeg hadde en dragning mot musikkskolen og spurte om jeg ikke 
kunne få jobb der som timelærer, for jeg kunne jo i grunnen undervise i både 
klaver og sang. Og plutselig ble jeg sangpedagog der, fordi den gamle læreren 
døde og semesteret skulle begynne og i det hele tatt måtte jeg redde en situa- 
sjon. Og så ble jeg sittende med den jobben i tolv år, samtidig som jeg studerte. 
Først konsertdiplom i Wien, pendlet dit, og så sangpedagogdiplom i Zürich. Så 
det var nok et gunstig sted å bo i hjertet av Europa og kunne reise og hente seg 
viten, kunnskap, ferdigheter rundt omkring. [...] Og så var det mye utøvende 
virksomhet da, alle mulige rare steder. [...] Vi var mange unge lærere, en gjeng 
som bygget opp den musikkskolen faktisk, for vi hadde både et musikalsk og 
sosialt oppdrag i et land hvor selvmordkvoten var veldig høy. De kom altfor fort 
til penger i det landet etter krigen og gikk fra å være en fattig bondestat til å bli 
en rik industrinasjon. Og så holdt vi mye konserter, både sammen med elever og 
med elever i kor og som solister. Og så fikk jeg napp hos noen organister rundt 
omkring. Og noen kolleger var også dirigenter og organister i kirker i forskjel- 
lige byer og der hadde jo de katolske kirkene veldig mye musikk. Så det var mye 
messer, Bach-kantater, sånne ting som jeg sang. Og da jeg begynte å studere i 
Zürich, så ble det også en del oppdrag gjennom studiet. Av og til reiste jeg til 
Norge og hadde noen lied-aftener også. 


Å være en del av oppbyggingen av musikklivet i etterkrigstidens Sentral- 
Europa som Kirsten her beskriver, kan vel neppe forstås som noe hverdagslig 
på den tiden sett med norske øyne. Og selv om valg av yrkesbane fram- 
står delvis tilfeldig hviler det, slik jeg forstår det, en slags selvfølgelighetens 
skjær over det hele. Muligens kan dette ses i lys av Kirstens bakgrunn og 
det hun framstiller som et «naturlig» forhold til musikk. En tolkning kan 
derfor være at valget likevel ikke var så tilfeldig, snarere nødvendig (se 73). 

Etter mange år i utlandet flyttet Kirsten hjem med ektemann og barn 
av familiære årsaker. Da sto hun «på bar bakke» etter å ha forlatt et bredt 
nettverk og en tilværelse hvor hun hadde «masse å gjøre», og havnet i en 
situasjon hvor mesteparten måtte bygges opp på nytt. Men noen kontak- 
ter hadde hun, og sakte men sikkert kom oppdragene, både som utøver 
og pedagog. Hun reiste riktignok ofte tilbake til Sentral-Europa, både for 
å konsertere og å undervise, spesielt i forbindelse med sommerkurs: «Det 
var ikke noe særlig business i det, men det var hyggelig å holde på kon- 
taktene», forteller Kirsten. Også musikalsk opplevde Kirsten at det var en 
stor overgang å flytte tilbake til Norge: 

Jeg gikk og hørte på en del folk som sang, særlig operasangere som sang kirke- 
musikk og syntes det var helt forferdelig For her kom jeg jo fra en ganske hard 
skole i Sentral-Europa og hadde erfart hvordan barokkmusikken hadde utviklet 
seg takket være Nikolaus Harnoncourt. Og jeg jobbet jo mye med sånne folk, 
og ble liksom oppdratt i den retoriske måten å synge barokkmusikk på, til dels 
også Mozart da. Så jeg syntes jo at jeg hadde en veldig dyp og stor ballast som 
musiker og sanger da jeg kom hit. Men jeg opplevde at det nærmest var noe 
sånt fra urskogen som skjedde her oppe. Jeg var helt rystet over folk som da 
egentlig hadde et stort navn i Norge og oppførte seg som om de ikke visste hva 
som skjedde nede i Europa. 


Jeg legger merke til at Kirsten, i likhet med informantene som har sunget 
på internasjonale arenaer, er opptatt av kulturelle forskjeller (se kap.8). Kir- 
sten mener det tok en del år før det ble merkbart at Europa kom nærmere: 
«For vi reiser mer og har mer utveksling av knowhow i dag». Musikkut- 
danningen har også endret seg. Men Kirsten opplever at det fremdeles fin- 
nes lærere «som mener at sangere ikke skal tenke så mye». Hun presiserer 
at hun ikke hører til den skolen, og refererer til den tyske barytonen Die- 
trich Fischer-Dieskau, som innførte begrepet «Der wissende Sanger» - en 
sanger tar ikke skade av å vite. Fra sitt ståsted, opplever Kirsten at selv om 
mye har endret seg her hjemme, så handler det om interesse: «Og denne 
interessen starter med oppdragelsen, fra vugge til grav», fastslår hun. 

Etter noen år hjemme fikk Kirsten en fast stilling som sangpedagog 
ved en høyere musikkutdanningsinstitusjon. Også her ble det konser- 
tering både internt og eksternt, og nettverket både ute og hjemme ble 
bygget «fra pedagogfronten». Det dabbet imidlertid av med konsertering 
etter at hun gikk inn i full stilling som sangpedagog: 


Jeg var jo også opptatt av å være lærer etter hvert og syntes det var forferdelig 
morsomt. Og det at jeg kunne reise ut å synge og holde kurs, og hele tiden ha 
kontakt med det europeiske markedet gjennom de kursene, var svært givende. 
Det er klart at jeg ønsket å synge mer, men jeg kunne kompensere dette ønsket 
med alt det andre jeg holdt på med. Skrev jo også mye artikler og var med på 
en del konferanser. Jeg kunne sikkert ha jobbet mer systematisk med å bli sett. 
Men jeg fikk jo kommunisere med musikk hele tiden gjennom min virksomhet 
som pedagog. Så jeg fikk den tørsten slukket. Og da ble det egentlig et sånn 
plusspunkt å få anledning til å synge. 


Gjennom denne varierte virksomheten konkluderer altså Kirsten med at 
hun fikk dekket sitt behov for å bli sett: «Vi har jo alle i oss et ønske om 

å bli lagt merke til, og jeg ble sett», avslutter hun. I dag er Kirsten pen- 
sjonist, men driver likevel en del frilansvirksomhet som sangpedagog og 
jurymedlem i musikkonkurranser, både i Skandinavia og Sentral-Europa. 

Det var ingen selvfølge at to år yngre Bjørn skulle satse på sangen. I 
tidligere kapitler har jeg vært inne på at flere av informantene opplevde 
spesielle begivenheter eller møter med musikkfaglige personer gjennom 
oppvekstårene, som de selv mener medvirket til at de valgte å satse på en 
yrkesbane som sanger. For Bjørn kom denne opplevelsen nokså «seint og 
brått», sier han, selv om han i flere år hadde følt en dragning mot klassisk 
musikk. Han beskriver veien han gikk som «kronglete og krokete», men 
er ikke alene om å fortolke sin egen sangerbane på denne måten. Bjørn 
begynte på toårig lærerskole (forsøkslinje) på slutten av 60-tallet.** Da 
var han 20 år og hadde ingen planer om å bli sanger. Stemmebruk og sang 
var imidlertid obligatorisk på lærerskolen på den tiden. Bjørn forteller at 
faget var individuelt lagt opp, og at det var slik han fikk sitt første møte 
med sangundervisning. Den plutselige interessen for sang startet da han 
kom til en sangpedagog: «Da fikk jeg en aha-opplevelse. Den stemmen 
der, sa han [læreren] og så videre [...] Da begynte jeg å synge», understre- 
ker Bjørn.” Tilsynelatende kan det virke som at denne «aha-opplevelsen» 
i det noen «oppdager» ham, kommer som lyn fra klar himmel. Bjørn har 


126 Den fireårige og toårige lærerutdanningen var den vanlige utdanningsveien for lærere i folke- 
skolen fra 1930 fram til lærerutdanningsloven fra 1973 ble satt i verk i 1975 (Østerud et al., 2015, 
s. 15-18). De som hadde examen artium fra gymnaset gikk toårig lærerutdanning. På 1950-tallet 
og utover på 60-tallet ble det etter hvert mer vanlig også for landsungdommen å ta gymnaset 
i nærheten av hjemstedet, og den fireårige lærerutdanningen falt gradvis bort. Samtidig førte 
læreplan for forsøk med 9-årig grunnskole til at det også ble gjort omfattende forsøk innen lære- 
rutdanningen. Jørgensen (1982) skriver at det på 1960-tallet var en utstrakt forsøksvirksomhet 
med «nær sagt alt som kunne forsøkes» (s. 54). Både opptakskrav, struktur, organisering, arbeids- 
og vurderingsordninger og innhold ble diskutert. Også musikkfaget var tilgodesett med forsøk, 
både med egne linjer «for spesielt interesserte» samt i den ordinære lærerutdanningen. Det ble 
dessuten opprettet en rekke spesiallinjer og i tillegg tilbød konservatoriene «sanglærereksamen», 
Universitetet i Oslo og Trondheim arrangerte sommerkurs og Statens lærerkurs i musikk ga 
2-årig musikkopplæring (s. 55). 

127 På 1950-tallet og utover på 60-tallet var det litt tilfeldig om man fikk en sanglærer med kom- 
petanse, fordi det tradisjonelt ikke var vanlig at de som underviste i sang og stemmebruk had- 
de spesifikke kvalifikasjoner. Faget manglet respekt og anseelse både internt og eksternt, både i 
lærerutdanningen og i folkeskolen (Årva, 1987, s. 196). Denne situasjonen ble betydelig bedret 
utover på 1970-tallet, hvor flere lærerutdanninger opprettet musikklinjer og andre spesialtilbud 
i musikk. I tillegg til ett års pedagogisk utdanning, hadde studentene minst to års musikkutdan- 
ning. Lignende tilbud for faglærere i musikk fantes også ved distriktskonservatoriene (Nesheim, 
2001, S. 31). 

imidlertid tidligere fortalt at han sang litt viser som barn, og at han under 
gymnastiden stadig gikk og nynnet strofer fra klassiske musikkverk. Når 
han uttrykker at det må ha vært «noe grunnleggende» i ham som gjorde 
at han valgte å gå videre med sang (jf. 5.9), kan det også tolkes i retning av 
at vi alle bærer med oss et instrument som vi ikke alltid er bevisst på at vi 
har, men som vi likevel kan bruke til å «leve av» — det vil si, ikke før vi får 
en aha-opplevelse som i bourdieusk forstand ikke er en aha-opplevelse, 
men en gradvis prosess. 

Det andre året på lærerskolen valgte Bjørn fordypningsfag i musikk. 
Her var akkompagnerende instrumenter (piano eller orgel) obligatorisk, 
og Bjørn forteller at han kjempet «en hard kamp» hele våren i forkant for 
å få godkjent sang som hovedinstrument. Bjørn fikk dermed «brukbar 
sangundervisning», som han uttrykker, og selv om det mest gikk i reper- 
toar fra datidens tradisjonelle sangskattekammer (for eksempel viser, 
salmer og folketoner), fikk han også prøve seg på det klassiske sangreper- 
toaret. Slik ble starten på Bjørns 50 års lange profesjonelle sangerliv som 
frilanser. Etter lærerskolen fortsatte han å ta sangtimer privat, og i flere 
år på rad deltok han på sommerkurs, hvor han fikk veiledning av mange 
forskjellige sangprofessorer. I en alder av 30 valgte Bjørn å ta videreut- 
danning i sang på musikkonservatoriet. 

Bjørn fulgte kanskje ikke det vi i dag vil betrakte som en tradisjonell 
utdanningsvei til sangeryrket. Fram til ut på 1990-tallet var det imidlertid 
ikke så uvanlig at også lærerutdanningene kunne fungere som rekrutte- 
ringsarena for musikere (Jørgensen, 2001b, s. 127).** Kanskje er det også 
slik at Bjørns fortelling ikke er enestående for hans generasjon, men at det 
var mange som ble «oppdaget» på denne måten. Rett etter lærerstudiet 
prøvesang han i operaen og fikk jobb i operakoret: «Jeg var der i kun ett 
år», forteller Bjørn, som valgte å gå tilbake til sitt opprinnelige yrke, først 


128 Etter innføringen av Rammeplan for 4-årig allmennlærerutdanning i 1992, ble det obligatoriske 
innføringskurset i musikk fjernet. Etter innlemmingen i de nye regionale statlige høgskolene i 1994, 
har musikkfaget i lærerutdanningene ikke hatt samme funksjon som forskole for høyere musik- 
kutdanning fordi det har blitt lagt stadig mindre vekt på og tildelt mindre ressurser til spesialiser- 
ing (Jorgensen, 2001b, s. 125-127). I henhold til Kalsnes (2005) har den systematiske reduksjonen 
i timetall også ført til at musikk er «skolens nest minste fag, regnet i timeomfang» (s. 290). Med 
Kunnskapsløftet (2006) og ikke minst grunnskolelærerreformen som ble innført høsten 2010 med 
sin satsing på basisfag som norsk og matematikk og språkfag, har det i henhold til Espeland et al. 
(2011, s. 11) aldri vært uttrykt så stor bekymring for kunstfagenes eksistensberettigelse. 

som lærer i grunnskolen og senere på musikklinjen i videregående skole. 
Dette valget begrunner han med en lengsel til bygda og naturen. Han sat- 
set istedenfor på en frilanstilværelse på deltid. Frilans innebærer i denne 
sammenheng både større og mindre solistoppdrag i inn- og utland som 
opera- og konsertsanger. Bjørn forteller at det har variert fra år til år hvor 
mye han har jobbet frilans: «Med flere operaoppsetninger i året så går det 
jo en del tid, men det skjer ikke hvert år. Konserter blir det jo uansett». Han 
forteller følgende om det å kombinere full jobb med frilansvirksomhet: 


Jeg har tatt permisjon uten lønn når jeg har vært ute og gjort oppdrag. I be- 
gynnelsen var det ikke greit. Men på den skolen jeg er på nå, er det ikke noe 
problem å be om permisjon en måned. Det er et stort maskineri som ruller og 
går. Og det kan være litt vanskelig å komme tilbake på jobb når jeg har vært ute 
på ulike oppdrag. Som en kollega sa da jeg hadde vært borte en måned: «Det er 
som om du har vært på do en tur». 


Bjørn har registrert at musikkollegaene er flinke til å følge opp når han 
har vært ute på oppdrag, «men stort sett er det ingen som legger merke 
til at jeg har vært borte, det tror jeg er helt vanlig på en stor skole» mener 
han. Da Bjørn ble 62 år gikk han over til avtalefestet pensjon, og trappet 
ned til 60 prosent stilling fram mot pensjonsalder. Men han driver stadig 
sin frilansvirksomhet som sanger. 

Vi har tidligere sett at Andreas sluttet på videregående etter å ha full- 
ført andre året på musikklinjen på midten av 1990-tallet (jf. 5.6), siden 
kjæresten var gravid: 


og med at vi stiftet familie tidlig, så var jeg jo nødt til å begynne å tjene til livets 
opphold, selv om sangen har vært der som en rød tråd hele tiden. Så jeg har 
jobbet fra alt til å være sesongarbeider på slakteri og det som så fint kalles for 
renovatør, rett og slett søplemann. Jeg har jobbet som billettvakt på kulturhuset, 
jeg har jobbet i ulike barnehager i fem år og som sanglærer og dramainstruktør 
på en kulturskole, og jeg har jobbet som bilklargjører - vasket og pusset biler. 
Det er nesten artig. Så har jeg vært bonde da. Jeg overtok jo gården, så jeg drev 
jo den i et par år. Så det var jo 15 timers arbeidsdager. Men hadde det ikke vært 
for at jeg hadde pappaen min med på laget, så hadde ikke det gått. Eller det gikk 
jo ikke, vi sluttet jo etter hvert. 


Det ble vanskelig å drive gården, og familien solgte dyrene og leide ut 
jorda. Samtidig ble dette «et vendepunkt», forteller han. I ti år hadde han 
sporadisk tatt sangtimer privat, og skaffet seg verdifull erfaring ved å 

stille på auditions, samt å få tilbud om å være med på teateroppsetninger- 
og turneer, revyer og konserter både som solist, skuespiller og korist. Da 
gården ble nedlagt og det samtidig dukket opp en faglærerutdanning i 
musikk ved en utdanningsinstitusjon ikke så langt hjemmefra, gikk det 
virkelig opp for han at det var sang han skulle drive med: «For det har 
aldri vært aktuelt for meg å ta med unger og flytte herifra, det har ikke 
vært aktuelt», understreker Andreas. Han forteller at han sa til seg selv: 
«Nå har du holdt på med sang i snart ti år, så det er nok det du skal gjøre». 

Andreas kom inn på faglærerstudiet med sang som hovedinstrument 
på bakgrunn av realkompetanse og opptaksprøver i en alder av 30 år på 
midten av 2000-tallet. Senere ble han tatt opp på et utøvende masterstu- 
dium i sang, men valgte etter kort tid å slutte fordi «det bare ikke gikk i 
hop tidsmessig og økonomisk». Et par år jobbet han som daglig leder for 
en mindre musikkfestival. Her lærte han seg å håndtere budsjetter, regn- 
skap, produksjon og søknadsskriving. «Det var verdifullt», kommenterer 
Andreas, som fikk erfare i praksis hvordan det fungerer fra den andre 
siden av bordet. Mer presist lærte han «hvordan man som musikkpro- 
dusent og administrator tenker når man sitter med budsjettene og regn- 
skapet og prøver å banke ned honoraret». Ikke lenge etterpå bestemte 
Andreas seg for å satse på en fulltids frilanstilværelse som sanger. Da var 
han blitt 35 år. En enkel avgjørelse var det imidlertid ikke: 


Det tiltok med oppdrag rundt omkring i landet og det gikk ikke lenger å kom- 
binere med en åtti prosent stilling på et kontor. Så jeg sto ved en skillevei, men 
klarte ikke å ta avgjørelsen alene. Og jeg gikk og surret og tenkte. Lå våken om 
nettene og hadde virkelig høye skuldre og skulle få ferdig søknader i rett tid og 
få gjort unna programmet til festivalen, svare på telefoner dag og natt. Og sam- 
tidig skulle jeg forholde meg til en arbeidsgiver som ville at jeg skulle være på 
kontoret til faste tider. Jeg gjorde jobben, men kjente at jeg fikk den mer og mer 
opp i halsen. Og jeg fikk jo ikke øvd. Og så pendlet jeg en time i bil for å komme 
hjem, og der ventet middag og unger og alt. Det gikk bare ikke i hop. Og da var 
det at kona mi sa: «Hvorfor tar du ikke et års permisjon? Så satser du». Og hun 
tilbød seg å jobbe mer, fordi ungene var blitt større. Og etter noen få dager så 
var permisjonssøknaden inne. 


129 3-arig faglærerutdanning (bachelor) i musikk tilbys ved flere musikkutdanningsinstitusjoner og 
høgskoler/universitet i Norge. Utdanningene har ulike fagprofiler, men det kreves et relativt høyt 
nivå på hovedinstrumentet. De fleste organiserer opptaksprøvene med intervju, skriftlige teori- 
og gehørprøver eller tilsvarende samt utøvende opptaksprøver. 

Permisjonen ble innvilget, men Andreas sa opp stillingen etter et halvt 
år. Da hadde han allerede greid å skape seg et utgangspunkt for videre 
satsing: «Og jeg merket at dit skulle jeg ikke tilbake uansett», sier han. Til 
tross for at Andreas ikke var nykommer i feltet, vil det å komme såpass 
sent på banen sjelden være en fordel. Men her vil aldersnormer i feltet 
knyttet til stemmefag (herunder kjønn) spille inn (se 7.4). Et annet poeng 
er at det sjelden blir et «normalt» familieliv når den ene partneren er borte 
i mange uker ad gangen på sangoppdrag. Det krever støttende partnere 
og stabile forhold (se 9.5). Om sine framtidige planer sier Andreas: 


Målsettingen min er å kunne leve av det å være sanger. Jeg har det veldig bra nå. 
Men jeg vil gjøre litt større soloting. Nå har jeg jobbet, tatt meg god tid, og jeg er 
35 år. Jeg føler ennå ikke at jeg har det for travelt. Jeg føler at jeg er der jeg kan 
være nå. Og så får det gå seg til. Jeg trives veldig godt med det jeg gjør, være litt 
allsidig. Jeg dirigerer kor, jeg synes det er kjempemessig å jobbe med amatører 
og bidra med det jeg har inne i forhold til stemmetekniske, stemmefaglige ting, 
og lærer veldig mye av det selv, dette med å forklare å sette ord på ting. Da blir 
du veldig bevisst på hva du selv skal gjøre. 


Det å være allsidig gir betydelig flere muligheter for oppdrag i feltet, noe 
flere informanter vektlegger i sine livsfortellinger. Bjørn påpeker at det å 
undervise sangelever krever økt bevissthet omkring egne handlingsmøn- 
stre, og derfor «blir en berikelse». En slik forståelse formidler også Aune 
(2003), når hun understreker at en utøvende lærer ikke mister sin kunst- 
neriske identitet ved å undervise. Integriteten som musiker og formidler 
blir større, hevder hun. Den utøvende pedagogen får en «annen innsikt i 
sitt eget instrument og sin egen sangertilværelse som gjør at de solistiske 
prestasjonene plutselig gjør et hopp» (s. 63). 

Vi har for øvrig sett at både Andreas og Kirsten høstet mye utøvende erfa- 
ring før de tok en formell utdanning og underveis i skoleringsløpet, men til 
helt ulike tider. Bjørn hadde på sin side ingen slik erfaring. Både Kirsten og 
Bjørn startet sine yrkesliv omkring 1970, og Kirsten var i ferd med å avslutte 
sin sangergjerning da Andreas fikk sine første solistoppdrag. Alle tre, men 
særlig Andreas, legitimerer sitt utdanningsvalg ved å peke på andre sangeres 
bortvalg av pedagogikkfaget. I begynnelsen av sangstudiene streber de fleste 
mot en solistkarriere (jf. Gembris & Langner 2006, s. 165). En konsekvens av 
dette er nettopp at pedagogiske emner velges bort, noe over tre fjerdedeler 
av informantene som tok en utøvende musikkutdanning har gjort. Synnøve 

tok pedagogikk rett i etterkant av sangstudiene, mens Stian ventet noen år: 
«Jeg var jo dum, for jeg trodde på framtiden da jeg studerte». Stian forteller 
at han tok praktisk-pedagogisk utdanning (PPU) på slutten av 1980-tallet 
fordi han etter hvert opplevde at mange års studier «ikke var verdt noen ver- 
dens ting [...] så jeg tenkte at jeg må jo i hvert fall ha en formell kompetanse, 
og det er jeg jo veldig takknemlig for nå i ettertid da». 

Til tross for at hoveddelen av en musikkpedagogutdanning ved en 
utøvende musikkinstitusjon er av «rent musikkfaglig karakter» (Varkøy, 
2014, S. 172), ser det ikke ut til at trenden med å velge faget bort har endret 
seg. Ifølge Arnesen et al. (2014, s. 10) har rundt halvparten av musikkan- 
didatene en pedagogisk rettet utdanning. Blant de som underviser, er det 
imidlertid bare litt over halvparten som har en pedagogisk utdanning. 
Det er uklart hvordan tallene fordeler seg for sangergruppen spesielt. 
Andreas reflekterer i hvert fall rundt utdanningsvalget han tok: 

Nå har jeg jo gått ut i full frilans, ikke sant. Men det er godt å vite at jeg har et 

papir på at jeg også kan ta en undervisningsjobb. Og det har jeg også snakket 

med andre sangere om, som angrer på at de ikke har tatt mer pedagogikk i sin 
utdannelse. [...] Jeg tror det er en litt sånn naiv drøm hos mange om at de skal bli 
den neste store. Vi er ganske mange sangere, vi må bare ta det inn over oss. Så det 

å skape seg flere bein å stå på [...] en sangerkarriere varer ikke evig. Da er det litt 

greit å ha noe i sekken som du kan ta fram senere, som du kan leve av. Og det er jo 

kanskje det mange sier, at de kjenner på - «at jeg ikke tok den der pedagogikken, 

at jeg liksom bare tok rent utøvende!» For der og da så virket det veldig kjedelig. 


Men jeg er utrolig glad for at jeg har den. [...] Jeg var blitt over 30 år og hadde 
kanskje en erfaring som gikk på hva som trengtes i forhold til det å ha en jobb. 


Andreas mener at hans «modne alder» og livserfaring har bidratt til mer 
realistiske innsikter i sangeryrket. All arbeidserfaringen utenfor vokalfeltet 
har også gitt nyttig kunnskap, «muligens fordi man har sett hva som fun- 
gerer, og hva som ikke fungerer, kanskje mest det siste», sier han. En slik 
forståelse har også Gitte og Brage, som valgte det jeg har kalt «selvstendige 
veier» fram mot en heltidstilværelse som klassisk sanger, slik vi nå skal se. 


7.3 Selvstendige løp utenfor utdanningssystemet 


Gitte og Brage har sanket all sin klassiske sangskolering og erfaring 
utenfor ethvert formelt utdanningssystem. Den profesjonelle kompetan- 
sen er utviklet gjennom en gradvis integrering i musikklivet. Riktignok 

har Gitte musikklinje fra videregående skole, og ettersom de begge i en 
årrekke tok sangtimer hos anerkjente professorer, er de ikke å betrakte 
som autodidakte i betydningen selvlærte. Brage fikk først privattimer 
på ulike instrumenter og sang også i kor. Da han ble 20 år, på midten 
av 1980-tallet, bestemte han seg for å prioritere sangen: «Så da solgte jeg 
hornet og begynte å ta sangtimer». Valget begrunner han slik: 


Jeg tror det handlet om mitt selvbilde. Jeg tenkte om meg selv at jeg var en litt 
sånn «loner», som ikke riktig visste hvordan jeg skulle forholde meg til folk, 
litt sånn sær type. Og at jeg ikke visste hvordan jeg skulle formulere meg i et 
fellesskap. Mye av det jeg brukte musikken til opp gjennom ungdommen, var å 
få dette ordløse fellesskapet med andre. At man har en slags felles oppgave eller 
et felles mål, eller en felles virksomhet hvor man inngår. Så tenkte jeg at det å bli 
sanger måtte være den største utfordringen for da ville jeg måtte utvikle en del 
personlige egenskaper som jeg ville ha veldig godt av. Så det var en beslutning, 
men egentlig hadde jeg lyst til å bli komponist. Det har jeg ennå. Men da ville 
jeg bare sittet inne i en hule å skrive et eller annet og ingen ville ha noen glede 
av det. Det ville bare bli helt livsfjernt. Men en gang når jeg blir eldre, når jeg er 
ferdig med den personlighetsutviklingen som jeg tenker er viktig for mitt liv, da 
kan jeg kanskje se om jeg kan komponere litt. 


Brage gir altså uttrykk for at han gjennom ungdomstiden har søkt et fel- 
lesskap gjennom musikken. Samtidig har han holdt en distanse. Da han 
valgte å satse på sangen, tok han privatundervisning over en periode på 
11 år, hovedsakelig hos tre påfølgende professorer som alle var ansatt ved 
en utøvende musikkutdanningsinstitusjon. I tillegg tok han privattimer 
i hørelære og satslære en dobbelttime i uka ved samme institusjon i en 
toårsperiode, mens han på egenhånd studerte harmonilære og musikk- 
historie. Han legger flere motiver til grunn når jeg spør hvorfor han valgte 
en slik tilnærming: 
Altså, jeg syntes jeg hadde litt dårlig tid. Og så hadde jeg barn, for jeg fikk barn 
da jeg var tjue. Og så leste jeg disse brosjyrene, men det sto ikke noe om musik- 
ken der og det var i grunnen det jeg var opptatt av. Jeg kjente jo mange av dem 
som gikk der og tenkte at jeg ikke ville passe inn. For jeg ville jobbe med musikk 
veldig mye og hele døgnet og veldig hardt og intenst og ikke ta pauser og sitte 
i kantinen og sånne ting. Jeg ville ikke ha passet inn i et sånt studentmiljø hvor 
folk trenger en slags «drive» fra skolevesenet for å komme videre. Så jeg ville 
sannsynligvis bare blitt et sånt problem, og litt opposisjonell i forhold til insti- 
tusjonen og i forhold til temaer som jeg ikke syntes jeg trengte. Altså, jeg hadde 
ikke noe ønske om å underkaste meg et sånt system og en struktur. Så jeg kastet 
de brosjyrene og tenkte «nå bare dryler jeg på selv». 

Brages litt overraskende påstand om at musikkutdanningsinstitusjonen 
ikke var så opptatt av musikken, kan forstås dithen at brosjyrene han 
nevner i første rekke vektla den håndverksmessige opplæringen. Han gir 
også uttrykk for visse forutinntatte forestillinger om musikkutdannings- 
systemet når han sier at han ikke ønsket å underkaste seg et regime han 
verken hadde tro på eller følte at han passet inn i. Disse oppfatningene ser 
delvis ut til å ha kommet via bekjentskaper med tilknytning til institu- 
sjonen han hadde tenkt å søke seg inn på. Han tok i stedet et selvstendig 
valg for å kunne utvikle seg i eget tempo, slik han tilkjennegir. En slik 
tilnærming kan etter min oppfatning sies å være nokså atypisk for en ung 
sanger, uavhengig av tidsperiode. 

En mulig forklaring på Brages bortvalg av et formelt utdanningsløp 
kan være at hans praktiske sans gjør ham i stand til å «føle eller foru- 
tane hva som vil komme eller ikke komme, og det går alltid sammen 
med en følelse for hva som vil passe eller ikke passe» (jf. Bourdieu, 1995a, 
s. 218). Brage kan altså sies å ha utviklet en sans for sin egen plassering 
i det sosiale rommet og for den posisjonen i rommet han orienterer seg 
mot. Denne praktiske mestringen er i bourdieusk forstand å forstå som et 
resultat av tidligere sosiale erfaringer gjennom livsløpet, hvor de objektive 
livsvilkår og handlemuligheter har lagret seg som subjektive, kroppslige 
disposisjoner i aktøren. Som jeg har nevnt før, reproduserer undervis- 
ningssystemet til en viss grad den sosiale verdens hierarkier. Brages 
opposisjonelle holdning til musikkutdanningsinstitusjonen som sosial 
struktur og kulturelt system, vil også kunne beskrives som heterodoks 
eller kjettersk (Bourdieu, 1977, s. 169). Samtidig er det et poeng at denne 
form for bortvalg nødvendigvis ikke fungerer «som et opprør» mot de 
institusjonelle verdiene, slik også Christophersen (2009) er inne på. Når 
Brage velger å stå utenfor og heller studere privat med lærerne ved den 
samme institusjonen, er han i navnet ikke heterodoks fordi han ikke for- 
søker å endre utdanningspraksisen fra innsiden ved å stille spørsmål og 
utfordre doxa. Bortvalget kan derimot «ses som en aksept av og respekt 
for interne verdier» ved at han selv fjerner «et potensielt uromoment» 
(jf. Christophersen, 2009, s. 162). 

Da Gitte gikk på musikkgymnaset var planen å bli sanger: «Jeg gikk til 
sangundervisning hos en sopran, men så fikk jeg denne utfartslengselen, 

jeg ville ut og opp i verden. Så jeg dro til Italia og arbeidet som kelner», 
forteller hun. Det at Gitte hadde begynt «å tenke i andre baner» har også 
sammenheng med at hennes pianospillende far hadde frarådet henne å 
bli musiker. Hun lærte seg italiensk, og vel hjemme igjen ble det en treårig 
høyrere utdanning i språkfag. Samtidig tok hun sangoppdrag både som 
solist og korist. Da Gitte var ferdig med utdanningen, fikk hun en jobb 
i et privat firma. Her ble hun værende der i fem år. I en alder av 30 kom 
«vendepunktet»: 
En dag kikket jeg ut av vinduet og tenkte: «Hva er det jeg holder på med? Jeg 
skal ikke være her mer. Jeg vil synge!» Og så sparte jeg sammen penger og planla 
det sånn at jeg et halvt år senere kunne slutte i jobben og friste frilanstilværel- 
sen. Jeg sang i kirker. Og så begynte jeg så smått å lage mindre konserter og så 
har det liksom vokst seg større. Og så har jeg bygget på, selvfølgelig, gått til in- 


tensiv undervisning og tatt masterclasses ute i verden. Men det at jeg har kunnet 
spille klaver helt fra barndommen, det har hjulpet meg. 


Vi ser at betydningen av en bred musikalsk bakgrunn nok en gang trek- 
kes fram (jf. 5.3). Jeg legger også merke til at Gitte bestemte seg for å satse 
på en vokal løpebane hele ti år etter Bjørn og Brage, som mente de var 
sent ute i en alder av 20. En nybegynner var hun jo likevel ikke. For å 
kunne sette planen uti livet, sparte Gitte opp midler et halvt år i forkant. 
Uten studielån trengte også Brage å tjene penger. I oppstarten jobbet han 
som assistent i en barnehage og tok strøjobber der de dukket opp; han 
kjørte drosje, jobbet i konditori, tømte søppel og solgte ting på torget. 
Dessuten hadde han siviltjeneste på et fritidshjem. Etter hvert begynte 
han å sondere musikkmarkedet: 
Og så ringte jeg rundt og sendte masse brev og liksom sa: «Nå finnes jeg». Og det 
endte med at jeg fikk cirka 120 jobber rundt omkring per år, i de årene mens jeg 
«studerte». Så da levde jeg mer eller mindre av frilansoppdrag. Mens de andre 
studerte på skolen, så reiste jeg rundt og sang over alt. Masse sånn tullejobber 
ikke sant, men da fikk jeg masse erfaring. Og som studiemetode så var det sånn 
at hvis jeg skulle framføre noe av en eller annen komponist, så leste jeg masse om 
den komponisten og satte meg veldig inn i det og så gjorde jeg den konserten. Så 


det ble på en måte alltid veldig matnyttig, alle de studiegreiene som jeg gjorde, og 
leste masse bøker og oppslagsverk og sånn. Så jeg holdt meg veldig gående selv. 


Brage fikk rik erfaring med å opptre i denne fasen av sangerlivet, men 
også rik erfaring med å skrive søknader. Fordi han var selvfinansiert, ble 

han tvunget til å reflektere over sine valg, og måtte forholde seg «veldig 
kritisk» til egen økonomistyring, forteller Brage: 

For jeg har jo ikke fått fem øre i støtte fra det offentlige, så jeg måtte jo fi- 

nansiere alt selv. Og hver gang jeg skulle på en studiereise eller noe annet, så 

måtte jeg betale alle sangtimer og alt. Og da blir man hele tiden konfrontert 
med hva er det jeg vil, hvorfor vil jeg det, og på hvilken måte vil jeg det, og 
hvorfor akkurat meg? De temaene blir veldig levende da, mens studenter som 
ikke må det, de føler bare at det er sånn som kommer, ikke sant, at de har krav 
på ting. Så det ble en helt annen inngang til det. Og så søkte jeg veldig masse 
stipendier og fikk masse og reiste på mesterklasser. Og det synes jeg har vært 
veldig spennende, for da kunne jeg også velge de lærerne som jeg hadde mest 
lyst til å gå til. 
Brage oppsøkte de aller største sangerne og pedagogene i utlandet på den 
tiden for å få veiledning på ulike typer repertoar. Ved å definere seg selv 
gjennom spørsmål som hva vil jeg, hvordan og hvorfor, fant han en trygg- 
het som gjorde at han kunne få innpass hos og kommunisere med de 
mest respekterte av dem alle. I bourdieusk forstand er det nettopp denne 
evnen til å overbevise som danner grunnlaget for anerkjennelse. Det for- 
drer at den som anerkjenner, selv er anerkjent (se bl.a. 8.3). 

Det kan ved første øyekast være nærliggende å tolke Brage og Gittes 
personlige autonomi i lys av Zimmermans (2006) sosialkognitive selvre- 
guleringsmodell. Deres selvstendighet, initiativ, kreativitet og utholden- 
het kan da forstås som en syklisk prosess som veksler mellom 1) indre 
motivasjon, klare målsettinger, strategisk planlegging og evne til å se for 
seg resultatet, 2) selvkontroll, selvinstruksjon, forvaltning av tidsbruk, 
overvåking av framgang og det å søke riktig hjelp samt 3) selvrefleksjon, 
selvevaluering og selvreaksjon (s. 708). Selvregulering foregår i en inter- 
aksjon mellom person, atferd og miljø, hvor tilbakemeldinger og reak- 
sjoner fra andre på utførte handlinger anvendes for å justere det videre 
arbeidet (s. 707). Fordi forutsetningene hele tiden er iendring mens læring 
pågår, er slike korrigeringer påkrevet. Å bli ekspert krever imidlertid mer 
enn selvreguleringskompetanse; det involverer også prosessuell kompe- 
tanse og utøvende ferdigheter (s. 719). Et vesentlig spørsmål knyttet til 
Brages og Gittes valg og handlinger, er likevel hvordan strategibegrepet 
skal forstås. Er det her snakk om aktive beslutninger på et rent kogni- 
tivt plan? Altså at de foretar bevisste, strategiske valg om å realisere seg 

selv som et uttrykk for en rasjonell livsplanlegging for det videre livsløpet 
(jf. Giddens, 1996, s. 104ff). Eller er deres handlinger å betrakte som 
uegennyttige, uten en strategisk intensjon og økonomisk interesse 
(jf. Bourdieu, 1996)? I lys av informantenes handlinger, krever denne 
diskrepansen noe mer oppmerksomhet. 

I det Brage velger å legge hornet på hylla, eller i det Gitte etter mange 
år kommer fram til det øyeblikket at hun vil synge framfor å sitte på et 
kontor, kan det forstås som et uttrykk for en individualistisk grunnhold- 
ning basert på refleksjoner og vurderinger av livet sett både bakover og 
framover i tid. Ut ifra sin nåtidige situasjon velger begge seg en «livsstil» 
hvor de gjennom planlegging og oppsparing av midler kjøper ekspertise 
fra de beste i feltet både til sangtimer og mesterklasser, samtidig som de 
høster direkte erfaring i feltet gjennom innovative tiltak. Slik klarer de 
over tid å opparbeide seg et internasjonalt nettverk. Disse handlingene 
kan ses på som et uttrykk for det Giddens (1996) mener er det sentrale 
spørsmål for ethvert menneske som lever i senmoderniteten: Hva skal 
jeg gjøre? Hvordan skal jeg handle? Hvem skal jeg være? (s. 88). Det er 
nettopp slike spørsmål Brage kommuniserer. Og valgene Brage og Gitte 
tar, kan tolkes som bevisst beregnende og selvrefleksive handlinger, 
noe Giddens (1996) påpeker er helt nødvendig for å opprettholde iden- 
titet: «Refleksivt organiseret livsplanlægning bliver et centralt træk ved 
struktureringen af selvidentiteten, hvilket normalt forudsætter, at man 
overvejer risici, som er filtrerede gennem kontakten med ekspertviden» 
(s. 14). Bevisst informasjonsbearbeiding og tillit til fagfolk og spesialis- 
ter blir på den måten å betrakte som viktigere enn tradisjon, kultur og 
stedbundethet. 

Hvis det å være sanger anses som en livsstil, i trad med Giddens’ (1996) 
forståelse, kan altså en tolkning være at Brage og Gitte har handlet ut ifra 
bevisste strategier. Dette som et resultat av et refleksivt identitetsarbeid 
der de har vurdert, grublet og reflektert over hvordan de skal handle for 
å bli yrkessangere og satt planene ut i livet gjennom klare målsettinger. 
De har samtidig vært klar over den risiko de har tatt i et usikkert mar- 
ked, men likevel trosset eller fortrengt den (jf. Menger, 1999, 2006, 2014). 
Slik sett vil disse to informantene kunne karakteriseres som rasjonelle 
risikotakere. 

En annen tolkning kan være at informantenes habitus over tid har til- 
passet seg et bestemt kulturelt produksjonsfelt, det klassiske musikkfel- 
tet, som hviler på tradisjoner, sine egne lover og spilleregler. Strategien, 
det vil si deres vurderinger, valg og handlinger kan forstås som interes- 
sefrie i den forstand at det ikke ligger en bevisst nyttekalkyle bak, heller 
en praktisk logikk som de har ervervet gjennom sine løpebaner. I retro- 
spekt virker det kanskje adekvat å hevde at både Gitte og Brage, men også 
andre informanter, traff de rette valgene for å nå fram til den posisjonen 
de har i dag, i egenskap av å kunne leve av sangen på heltid. Men sett i 
lys av Bourdieu, vil det ikke være slik at det forelå en klar plan på det 
tidspunkt valgene ble tatt, selv om informantene gir uttrykk for nettopp 
dette. «Habitus som system av disposisjoner for å være og for å gjøre» er 
som Bourdieu (1999a) betoner «en mulighet, et ønske om å være som på 
en måte søker å skape betingelsene for å kunne realiseres, og dermed å 
frembringe de betingelser som er mest gunstige for den selv» (s. 156). I lys 
av dette vil en tolkning kunne være at disse informantene gjorde alt som 
sto i deres makt «for å muliggjøre realiseringen av de potensialer» som 
var skrevet inn i deres kropper på det aktuelle tidspunkt «i form av evner 
og disposisjoner som er formet av eksistensbetingelsene» (jf. Bourdieu, 
1999a, S. 156). Både Brage og Gitte gir på hver sin måte uttrykk for et sterkt 
behov for å synge, en nødvendighet eller nærmest et «kall» som har vokst 
seg sterkere med årene, selv om de bakenforliggende betingelsene ikke 
synes å være helt tåkelagt slik den karismatiske kunstnermyten tilsier. 
Deres valg kan med andre ord sies å være en «nødvendighetsdiskurs» 
(jf. Mangset, 2004, s. 141). 

Bortvalget av musikkutdanningsinstitusjonene kan med Bourdieu 
(2007b) forstås som unngåelsesstrategier som ligger innbakt i habitusens 
opplevelses- og vurderingsskjemaer. Det var ikke ett av mange mulige 
valg, snarere bestemt av de fortidige vilkår; «den objektive mening uden 
subjektiv intention» (s. 104). 


I kraft af sine systematiske «valg» af steder, begivenheder og personer, der kan 
frekventeres, søger habitusen at bringe sig i ly for kriserne og de kritiske proble- 
matiseringer ved at sikre sig et miljø, som den er så forudtilpasset til som muligt, 
det vil sige et relativt konstant univers af situationer, der vil kunne udgøre det 
mest favorable marked for dens produkter og således befæste dens dispositio- 
ner. (Bourdieu, 2007b, s. 103) 

Uten videre framstår det i overkant deterministisk å forstå menneskers 
handlinger som fullstendig bundet av disposisjoner som er inkorporert 
gjennom oppveksten, og at dette forklarer alt (jf. 3.7). Samtidig er det etter 
min oppfatning ingen god forklaring at det meste kan velges (jf. Giddens, 
1996). Det er mulig å tenke seg en slags middelvei mellom disse praksis- 
teoretiske måtene å forstå handlinger på, et poeng jeg vender tilbake til, 
blant annet i kapittel 9.6 og 10.5. 

Brages drivkraft ser ut til å være fundert i et verdisyn hvor «musikk 
handler om å erkjenne noe man ikke vet fra før», og utdyper med dette 
sin tilnærming utenfor utdanningssystemet: 


Det ble veldig viktig at jeg kunne gjøre det på min egen måte sånn at jeg kunne 
forske og finne ut de tingene jeg ønsket å finne ut hele tiden, at jeg ikke gikk 
inn i et spor eller forholdt meg til det som andre mente at musikk var, men at 
jeg skulle finne det ut på egen hånd. [...] Jeg hadde vel en sånn tankegang at jeg 
ville klatre der hvor det var høyest på en måte, jeg ville gjøre det som var mest 
utfordrende og vanskelig hele tiden. 


Brage er ikke sikker på om veien han valgte var «bra eller dårlig», og om 
han i dag vil råde andre til å velge bort en utøvende musikkutdanning. 
Men han er tydelig på at valg av framgangsmåte bidro å tvinge fokuset 
bort fra seg selv og over på faget: 


Så da var det mye lettere å skrive søknader, det var mye lettere å holde konserter. 
Og det var min logikk eller min måte å kunne få til det uten å føle at jeg albuet 
meg fram. Så det å skrive at «for tiden arbeider jeg med det og det, og det og det 
er veldig viktig, og det og det mangler og det vil jeg gjerne ha støtte til», så ble 
det selve arbeidet jeg søkte om støtte til og ikke til meg som person. 


Grundig arbeid er nøkkelen til Brages tro på seg selv. Den musikkfaglige 
tyngden går langt ut over det å utvikle sangteknikk eller å kunne reper- 
toaret godt nok, noe han mener har bidratt til både gjennomslagskraft i 
feltet, samt det å takle prestasjonspress: 


Altså, jeg er jo ikke nødvendig så innmari bra, men arbeidet mitt er ganske bra. 
Og når jeg jobber lenge og veldig intenst og mye med noe, og jobber veldig 
grundig med det, så får jo det noen kvaliteter som jeg kan stå for og si at dette er 
kjempebra. Det er noen sånne holdninger da, som gjør at noe blir lettere. Og det 
tror jeg mange sliter med. Og det er ikke noe man lærer på disse skolene heller; 
hvordan klare seg eller hvordan definere seg selv. Og det burde man egentlig 
jobbe litt mere med synes jeg. 

Brage hevder altså at musikkutdanningsinstitusjonene ikke evner å lære 
studentene hvordan de skal orientere seg og handle i yrkeslivet. Dette 
tolker jeg som en sterk vurdering som ser ut til å gi gjenklang i deler av 
forskningsmaterialet (se 7.4). 

Det manglet ikke på advarsler da Gitte valgte sangerbanen, forteller 
hun: «Veldig mange sa til meg — Det er alt for sent. Du har ingen mulig- 
het». Advarslene fra omgivelsene hadde imidlertid ikke samme effekt 
som den gang faren framsa sine alvorsord da Gitte var en ung sanger på 
18 år. Drivkraften var blitt «så veldig sterk, den presset seg på», sier hun. 
Noviser på 32 år er imidlertid ikke normen, og spesielt ikke i sopranleiren. 
Dette er en vesentlig konstituerende faktor i sangerpraksisen. Gittes 
illustrerer sitt aldersdilemma ved å fortelle om de unge sangerne hun traff 
på de mange mesterklassene hun deltok på i Østerrike, Tyskland og USA. 
Med amerikansk aksent parodierer hun: 


I am from the Unites States of America. Ten years of experience — det er så 
latterlig når unge jenter på 17 og 18 år synger med en stemme som er alt for 
voksen for deres uttrykk. Og allerede har de gjort fire hovedroller. Jeg tenker 
at de mangler så mye menneskelig erfaring for å kunne gestalte de operarolle- 
ne, eller for å kunne gestalte eller uttrykke en Schubert-lied sånn at man tror 
på det. 


Gitte er for øvrig ikke den eneste informanten som vurderer generasjons- 
forskjeller i feltet som vi etter hvert skal se. Om aldersnormer og forde- 
ler og ulemper ved ikke å ha en tradisjonell sangutdanning i bagasjen 
uttrykker Gitte: 


Jeg kjempet i så mange år med min egen utilstrekkelighet, forstår du hva jeg 
mener? At jeg ikke gikk på konservatoriet og at jeg utviklingsmessig i en alder 
av 32 var som en på 22, ikke sant? Jeg har følt meg mindreverdig. Og jeg har følt 
at jeg har gått glipp av noe. Altså, jeg har mistet mulighetene for nettverk, for å 
bli tatt alvorlig, og — hva skal man si, å ha fått seriøs undervisning av de viktigste 
underviserne. Men endelig nå, vil jeg si at jeg er kommet helt over det. [...] Jeg 
har vunnet det at jeg helt fra starten av visste at jeg måtte kjempe ekstra for meg 
selv. Jeg satt ikke bare hjemme og ventet på at det var noen som skulle ringe. Det 
er en kjempeforskjell. For jeg har mange kollegaer, sopraner, som er på samme 
alder som meg, som har gått på konservatoriet eller kanskje operahøgskolen, 
som ikke synger i dag, som ikke har noe som helst å gjøre. Altså, jeg har vært 
meget progressiv og liksom mer utadvendt og arbeidet for å gjøre meg selv be- 
merket og for å rettferdiggjøre min eksistens som sanger, ikke sant? 

Gitte er inne på at hun kanskje ikke ble tatt helt alvorlig i begynnelsen 
fordi hun skolerte seg utenfor utdanningssystemet, og at hun derfor 
følte seg mindre verdt som sanger. Både Gitte og Brage har gått på tvers 
av det som utgjør det konforme (alles tro), og det som med Bourdieu 
(1996) kan sies å være «det sosialt gyldige og derfor virkningsfulle» (s. 
36). I motsetning til informantene som søkte seg inn på en musikkut- 
danningsinstitusjon, har de på den ene siden blitt frarøvet identiteten 
og legitimiteten som innsettelsesritualet tilsynelatende garanterer og 
en forsikring om et «navn» eller en tittel og anerkjennelse (Bourdieu, 
1999a, s. 252). På den andre siden har de til gjengjeld investert hele 
sin væren direkte i praksisen. Det har ikke kommet gratis. Men for 
ikke å føle seg feilplasserte i musikkfeltet hvor også musikkstudenter 
aspirerer, må de krav som dette sosiale mikrokosmos stilltiende stil- 
ler, likevel innfris (Bourdieu, 1996, s. 156). Det krever både kulturell 
og sosial kapital som tar tid å akkumulere. Gitte nærmer seg en slik 
selvforståelse: 


Jeg har vunnet en respekt omkring meg selv nå [...] I virkeligheten så er det jo 
som det er i mange felt: «Learning by doing». Og i virkeligheten er det jo ute på 
de små scener hvor man står og kler seg om i et garderobeskap eller på baktrap- 
pen - eller hvis man er syk og likevel klarer å synge — det er jo der det virkelig 
viser seg om man kan klare det. Det er jo ikke om man har gått konservatoriet 
eller på operaskolen. Selvfølgelig skal man ha et verktøy, selvfølgelig skal man 
ha en god teknikk, men - 


Det er vanskelig å overse at Gitte i kraft av å komme fra en musiker- 
familie, har fått tidlig «adgang til den legitime kulturen, i en kultivert 
familie og uavhengig av skolens fag» (jf. Bourdieu, 19952, s. 45). For selv 
om stemmen er den ressursen som utgjør det viktigste aktivum for å nå 
fram i feltet, er det ikke stemmens kvalitet alene som avgjør det fram- 
tidige sangerløpet slik forskningsmaterialet viser. Det er heller ikke 
slik at de som har trådt inn i feltet parallelt med sangskoleringen er de 
eneste sangerne som har tilegnet seg handlemåter som har gjort dem i 
stand til å virkeliggjøre mulighetene. Fortalt fra et bestemt ståsted, legi- 
timerer alle sangerne sine synspunkt i relasjon til andres synspunkt i 
rommet av muligheter. Med dette plasserer de andre, men også seg selv 
(jf. Bourdieu, 1997, s. 69). 

7.4 Coda: Verdien av en sangutdanning 


Med utgangspunkt i informantenes oppfatninger av egne muligheter for 
å få innpass i sangermarkedet, avslutter jeg dette kapittelet med å avdekke 
aldersnormer i feltet, samt den verdi hele informantgruppen tilskriver sin 
utdanningsbakgrunn. Jeg mener det kan være adekvat å snakke om en 
rekke meso- og mikrooverganger gjennom studietiden som for mange 
sangere vedvarer gjennom hele yrkeslivet. I overgangen til yrkeslivet trer 
en tiltakende usikkerhet fram i sangernes retrospektive fortellinger. De 
ulike synspunkt som framsettes tar i stor grad form av vurderinger. For 
å kontekstualisere vurderingene som trer fram i forskningsmaterialet, 
starter jeg diskusjonen med en oppsummering. 

Gitte, Bjørn, Brage, Kirsten og Andreas har fulgt andre veier til san- 
geryrket etter videregående skole, slik dette kapittelet har synliggjort. Ni 
informanter har vært igjennom opptaksprøver til det som i dag kalles en 
lavere gradsutdanning (tre- eller fireårig) ved en musikkutdanningsin- 
stitusjon som også tilbyr høyere utøvende gradsutdanning i musikk 
(jf. kap. 6).3° En informant (Petter) har byttet mellom flere institusjoner 
underveis, og tatt deler av grunnutdanningen i utlandet. En annen infor- 
mant (Henrik) har droppet ut midtveis i grunnutdanningen. Fem infor- 
manter har, i tillegg til Bjørn, vært igjennom nye opptaksrunder til videre 
utøvende studier ved en musikkutdanningsinstitusjon i Norge eller ved 
tilsvarende institusjoner i Europa for øvrig. Foruten Kirsten og Bjørn, er 
det ingen som primært har siktet seg inn mot en pedagogisk yrkeskarri- 
ere. Enkelte har tatt pedagogisk linje i grunnutdanningen eller påbygging 
i etterkant. 

Det er altså stor variasjon i utdanningens lengde; fra to til åtte år. Den 
store aldersspredningen i informantgruppen bidrar til at sangernes utdan- 
ningsløp samlet sett strekker seg over en periode på om lag 40 år. Fordi 
befolkningen i dag generelt har et lengre utdanningsløp enn for både 20, 30 


130 Kun en av informantene (Andreas) var student etter at kvalitetsreformen og ny gradsstruktur ble 
innført i 2003. Når det gjelder utøvende musikkutdanninger, følger heller ikke alle lærestedene 
i dag den vanlige gradsstrukturen med treårig bachelorutdanning og toårig masterutdanning 
(Arnesen et al., 2014, s. 14). Historiske forklaringer er sannsynligvis årsaken til mange har fått 
beholde strukturen med fireårige bachelorutdanning, og derfor vil lengden på studiene variere 
mellom studiestedene. Med innføring av nye reformer og sammenslåinger av universitet og høg- 
skoler, foregår det imidlertid stadig strukturendringer. 

og 40 år siden, skulle det være rimelig å anta at sangerne i denne studien 
speiler denne utviklingen. Men selv om utdanningsmulighetene har økt 
betydelig siden eldste informant var student og fram til i dag, viser materi- 
alet at når det gjelder type utdanning og utdanningsnivå, er det store varia- 
sjoner både innad i kohortene og på tvers av generasjonene. Som eksempel 
kan nevnes at Stian har syv års høyere sangutdanning fra 1970-tallet, mens 
Andreas, som tok sin musikkutdanning på midten av 2000-tallet, kun har 
tre år. Tabell 4 på neste side, viser sangerinformantenes formelle utdannings- 
løp, inkludert videregående skole eller tilsvarende, samt folkehøgskole. 
Gjennomsnittet for de tolv informantene som har hatt hovedinstrument 
sang ved institusjoner for utøvende musikkutdanning og/eller annen høy- 
ere musikkutdanning, er om lag 5 år. Snittet for de syv informantene som 
tok hele sin sangutdanning ved en utøvende musikkutdanningsinstitusjon 
ligger rundt 5,4 år.” I dag er det ikke uvanlig å ta en bachelorutdanning i 
sang med en påfølgende utøvende master eller en diplomutdanning, gjerne 
etterfulgt av en operautdanning på toppen. Noen følger senere opp med 
en PhD, for eksempel innenfor stipendiatprogrammet for kunstnerisk 
utviklingsarbeid, slik en av informantene i denne studien har gjort.” Sett 
over et lengre tidsspenn, vil de fleste sangere ha sunget i kor, tatt privat- 
timer i sang eller gått på kulturskolen i oppvekstårene. Mange vil dessuten 
ha fått undervisning på et annet instrument (jf. 5.8). De fleste sangere er 
senstartere sammenlignet med andre musikergrupper hva gjelder formell 
opplæring (jf. 5.8). Likevel vil et flertall ha gått musikklinje på videregående 
skole og gjerne tatt et «forberedelsesår» på folkehøgskole eller grunnfag 


131 Til sammenligning viser tall fra kunstnerundersøkelsen 2006 at orkestermusikere i snitt har ut- 
dannelse av 5,9 års varighet. Sammenlignet med befolkningen for øvrig, har mer enn tre fjerd- 
edeler av kunstnerne høyere kunstfaglig eller kunstteoretisk utdanning, mens en tredjedel av 
befolkningen for øvrig har høyere utdanning (Heian et al., 2008, s. 104). Denne tendensen gjelder 
også i sammenlignbare land (Menger, 1999, 2006, 2014). I perioden 1980-1994 økte kunstneres 
utdanningsnivå noe, men Heian et al. (2008, s. 100) finner, med visse forbehold, ingen entydige 
mønstre når det gjelder endring i utdanningsnivå blant kunstnere i Norge i perioden mellom 
1994-2006. Fordi sangere er plassert i kategorien «musikere, dirigenter og komponister», er det 
ikke mulig å trekke ut tall som spesifikt angår denne gruppen. Mellom 1985-1993, som er en aktuell 
periode relatert til denne studien, fant Olseng (1995, s. 41) at det var mange musikkstudenter som 
supplerte sin treårige (eller fireårige) grunnutdanning «med opptil flere årsenheter». De aller fleste 
ved musikkonservatoriene tok ett eller to fordypningsår, hovedsakelig på hovedinstrument. 

132 Stipendiatprogrammet for kunstnerisk utviklingsarbeid tilbys ved institusjoner som har én eller 
flere skapende og/eller utøvende kunstutdanninger. 

i musikk ved et universitet eller tilsvarende før de søker seg inn på en 
musikkutdanningsinstitusjon. 

Ifølge Arnesen et al. (2014, s. 8) har 60 prosent av musikkstudentene 
tatt musikklinje på videregående, mens 36 prosent har gått på folkehøg- 
skole med vekt på musikk. Dette resultatet understøtter Mangsets (2004) 
poeng om at slike «forskoler» gjerne fungerer «som utprøvingsarenaer 
og seleksjonsporter på veien mot profesjonelle kunstutdanninger» (s. 7). 
Generelt kan det dreie seg om en skoleringsprosess av både av formell 
og uformell karakter på minimum 10 år, og i mange tilfeller enda flere. 
Med visse forbehold kan et slikt utdanningsløp betraktes som normativt 
for sangere. Det inkluderer også musikkutdanning opp til masternivå, 
ofte med tilleggsfordypninger. Men flere informanter i denne studien har 
også lang utdanning til tross for at de studerte for både 30, 40 og 50 år 
siden. Og både før som nå er det vanlig at sangere deltar på mesterklasser 
og kurs. Mange tar i tillegg til privattimer bade i forkant, parallelt med og 
i etterkant av selve utdanningen. 

Det ligger som kjent ingen automatikk i at kandidater som har kom- 
met gjennom nåløyet på opptaksprøvene ved en musikkutdanningsin- 
stitusjon får fortsette gjennom hele studieløpet. Enkelte institusjoner 
avholder ny prøvesang etter de to første årene. Studenter som ikke inn- 
frir forventningene får ikke fortsette, slik Synnøves historie illustrerer 
(jf. kap. 6.5). Alle musikkutdanningsinstitusjonene foretar en ny utsiling 
ved opptak til master- eller diplomutdanning. Mange sangere velger da 
å bytte institusjon. De søker seg også utenlands, og det er stor rift om de 
få studieplassene som er tilgjengelige. En bachelorgrad i utøvende sang 
sikrer altså ikke videre studieplass, noe Ingrid er opptatt av: 


Jeg skulle vel ønske at systemet ikke var så rigid altså. Om du har kommet inn 
første året, er det ikke dermed sagt at du kommer videre. Så du må gjøre ny 
opptaksprøve for master. Og så går de på master, og er det noen forskjell? De er 
jo på så forskjellig nivå uansett, sånn vil det jo alltid være. 


Ingrid har selv «kun» 3-årig operautdanning. Hun opplever at hele 
musikkutdanningssystemet er annerledes i dag enn på 70-tallet: «Det 
kunne være sånne som meg da, som var et talent, men som ikke hadde 
noen ting i bunn altså, av formaliteter. Mens nå er det bachelor og det 
er master, og de er liksom 30 før de er ferdige». Her må det skytes inn 

at Ingrid er den av informantene som startet opp tidligst med formell, 
individuell sangundervisning i musikkskolen, i en alder av 11 år. Og sam- 
menlignet med tyske forhold, fant Gembris og Langner (2006) at klas- 
siske sangere var rundt 28 år da de ble uteksaminert. Nesten alle hadde 
toppkarakterer («good or very good»). En tredjedel av studentene mottok 
også et konsertdiplom. Som Gembris og Langner påpeker gir disse resul- 
tatene knapt noen mening sett i lys av hvor få sangere som klarer å leve av 
sangen etter studiene (s. 165). Ingrid reflekterer nettopp rundt musikkut- 
danningens betydning for å få innpass i markedet: 


Egentlig er den helt uviktig for det er ikke et menneske som spør om hva slags 
papirer du har. Kommer du til en audition så må du synge. Kan du synge så tar 
de deg og kan du ikke synge så tar de deg ikke. De spør ikke om du har B eller 
Fi hørelære altså. Ja, men det er noe med det. Altså, realiteten blir litt sånn fordi 
hele høyskolesystemet gjør at du kommer inn i en sånn evig utdanning. De 
utdanner seg jo til besvimelse altså. Hjelper det noe da? Jeg vet ikke. 


Ingrid berører her et vesentlig poeng når det gjelder de utøvende musikk- 
utdanningenes sertifiseringsmakt. Sammenlignet med profesjonene 
forventes det normalt at yrkesutøvelsens kvalitet er tilfredsstillende 
trygget gjennom utdanningen (jf. Simonsen, 2010, s. 10). Her kvalifi- 
serer sertifiseringen i hovedregelen til en profesjonell yrkesstatus, mens 
det profesjonelle på kunstfeltet får sitt meningsinnhold i kontrast til det 
ikke-profesjonelle eller det amatørbaserte (jf. 4.8). 

Fordi en utøvende musikkutdanning ikke garanterer adgang til sanger- 
yrket, er det et paradoks at det store overskuddet av profesjonelle sangere 
ikke ser ut til å ha en preventiv effekt når det gjelder tilstrømningen av 
søkere til utdanningene (jf. 1.2). I sin pilotstudie av tyske sangkandida- 
ter, fant Gembris (2000) at flertallet vurderte sine egne sjanser som mye 
større enn hva den reelle arbeidsmarkedssituasjonen tilsa. Halvparten av 
kandidatene mente arbeidsmarkedet virket «tilfredsstillende», mens den 
andre halvparten hadde et mer realistisk bilde.”+ Likevel betraktet hele 


133 I henhold til Smeby (2008) kan det imidlertid diskuteres om det vitenskapelige kunnskapsgrun- 
nlaget er en betingelse for kvaliteten på den profesjonelle yrkesutøvelsen, eller om det først og 
fremst har en sorterende, sertifiserende og legitimerende funksjon (s. 89-90). 

134 Bare fem prosent av disse betraktet arbeidsmarkedet som «godt» og 18 prosent som «svært dårlig». 
Derimot betraktet kun tre prosent sine egne muligheter som «svært dårlige» (Gembris, 2000). 

41 prosent av de spurte kandidatene framtidsmulighetene som «gode». 
Det å være «i en boble» under studietiden, slik Tone er inne på (jf. 6.4), 
kan nettopp innebære at studentene lukker øynene for realitetene. For- 
ankret i den karismatiske kunstnerideologien kan dette minne om det 
Mangset (2004, s. 76) kaller «den kollektive illusjonen» om «at ‘alle’ (om 
ikke de andre, så iallfall jeg) skal lykkes med å etablere seg som profe- 
sjonelle kunstnere på høyt nivå» (s. 76). Denne trosforestillingen i feltet, 
kroppsliggjort gjennom deltakelse, er i bourdieusk forstand nettopp driv- 
kraften bak kampen om anerkjennelse. Her spiller utdanningsinstitusjo- 
nene en viktig rolle. De fleste lever litt på en «illusjon». Alle vet det, men 
ingen snakker spesielt høyt om det, bare «i gangene» eller «bak scenen» 
(se kap. 9). En større åpenhet ser imidlertid ut til å ha funnet veien inn 
i musikkutdanningsinstitusjonene i takt med nye strømninger i tiden, 
blant annet gjennom innføringen av faget entreprenørskap. Hvorvidt en 
slik tilnærming bidrar til å fjerne «illusjonene», er en annen sak. Dette 
kommer jeg tilbake til i kapittel 8. 

Fremdeles holdes den mangehundreårige mesterlæretradisjonen 
i hevd, men musikkutdanningsinstitusjonene er samtidig underlagt 
dagens krav til studiepoengproduksjon og kvalitetssikring. Her legger 
departementet føringer på et overordnet formelt nivå, slik som bud- 
sjett, rammer for studentmåltall, opptakstall, formell godkjenning av 
studieplaner med mer (jf. Solhjell & Øien, 2012, s. 238). Til tross for 
at musikkutdanningsinstitusjonene i takt med stadig nye utdannings- 
reformer og samfunnsendringer kan sies å ha mistet selvstendighet på 
et overordnet plan, har de derimot en relativ høy grad av autonomi når 
det gjelder det musikkfaglige innenfor disse organisatoriske rammene. 
Relatert til billedkunsten uttrykker Solhjell og Øien (2012) i den for- 
bindelse at de bevilgende myndigheter ikke forventer noen «nytte» av 
undervisningen (s. 239). Implisitt vil det kunne bety at myndighetene 
heller ikke forventer noen «nytte» av de uteksaminerte kandidatene. 
Her er det altså en klar diskrepans mellom kunstnernes virksomhet og 
de presiserte samfunnsoppdrag som er tillagt profesjonene. Samtidig, 
og til tross for at de utøvende musikkutdanningene (i motsetning til 
profesjonsutdanningene) leder til et stort mangfold av yrkesmulighe- 
ter, ser vi en økende tendens til at utøvende musikere framheves som 

profesjon, både relatert til utdanning og den profesjonelle yrkesutøvel- 
sen (jf. Angelo, 2012). 

Profesjonsutdanningene skiller seg fra disiplinstudiene fordi de har 
en «bestemt rettethet mot et bestemt samfunnsnyttig yrkesfelt eller en 
bestemt tjeneste», hvor det forventes at de tjener en hensikt utenfor seg 
selv (Varkøy, 2014, s. 174). Denne relevanstenkningen og instrumentelle 
nytten, som etter hvert også synes å ha gjort sitt inntog i musikkpeda- 
gogikken og i kultur- og utdanningspolitikken, er etter Varkøys mening 
problematisk. Tradisjonelt har kunsterfaringen og musikkens egenverdi 
blitt begrunnet i kunstfeltet selv, og kunnskapsgrunnlaget som kunst- 
utdanningene ivaretar, har søkt sin legitimitet utenfor relevanstenknin- 
gen og kausale relasjoner (Varkøy 2012, s. 52, 2014, $. 175). Dette henger 
sammen med forestillingen om kunstens autonomi. En slik legitimering 
vil nok fortsatt gjøre seg gjeldende innenfor en rent utøvende kunstut- 
danning, selv om alle utdanningsinstitusjoner gjennom St. meld. nr. 44 
(2008-2009), ifølge Varkøy (2014) ble pålagt å opprette «Råd for samar- 
beid med arbeidslivet»» (s. 174). Imidlertid er det også musikere som tar 
en musikkpedagogisk utdanning, og her har vi sett en økende tendens i 
forskningen hvor kunst- og musikkfaglige utdanninger både framheves 
og drøftes kritisk i relasjon til profesjonstenkning og profesjonsteoretiske 
perspektiv (8. 173). 

Som Angelo (2012) påpeker innebærer profesjonaliseringsprosesser at 
yrkesgrupper skrives inn i et politisk landskap. Derfor er det også helt 
nødvendig at musikkutdanningsinstitusjonene foretar en grunnlagsdis- 
kusjon omkring hva virksomheten skal handle om, og hvilken funksjon 
den skal ha i samfunnet, mener hun. Når Angelo stiller det vesentlige 
spørsmålet; «hva det er i forhandlinger om politisk legitimitet, som til- 
legges betydning», dreier det seg blant annet «om hva slags profesjons- 
forståelse den enkelte som sitter i slike forhandlingsprosesser har - en 
forståelse som siden kan bli av vesentlig betydning for hva slags verdier 
og normer som etableres og opprettholdes i profesjonene» (s. 31-32). Den 
egentlige årsaken til at det blir så viktig for mange yrker å assosieres med 
profesjoner, er ifølge Evetts et al. (2006) at det implisitt gir arbeidstakerne 
profesjonell status. Satt på spissen er profesjonelle en elite som krever 
enerett over den kunnskap og de ferdigheter som tilhører deres område. 

Men i dag defineres ikke elite med ekspertise, snarere med makt (s. 118). 
Det å være profesjonsutøver gir dermed en form for posisjon i samfunnet 
hvor yrkesutøverne forsøker å beskytte sine privilegier. Å være profesjo- 
nell kunstner gir ikke den samme type sikkerhet. 

Dagens store mangfold av vokalstiler har satt den klassiske sangens 
dominerende posisjon i bevegelse i utdanningsinstitusjonene (Potter, 
1998). Imidlertid tyder mye på at det å bevare den kunstneriske tradisjonen 
står sterkt hos musikkstudenter, kanskje sterkere enn hos andre kunst- 
studenter (Mangset, 2004, s. 160). Utdanningsinstitusjonene og kulturens 
produksjonsfelt lever i et symbiotisk og intrikat forhold til hverandre. Kul- 
turelt orienterte utdanninger kan i et bourdieusk perspektiv sies å hente 
deler av sin legitimitet gjennom sine forbindelser med de sosiale felt hvor 
studentene streber mot (Nylander, 2014, s. 4). I all hovedsak har musikk- 
utdanningsinstitusjonens sanglærere selv vært profesjonelle utøvere, ofte 
på høyt nivå med internasjonal erfaring. Ikke sjelden er de fremdeles 
yrkesaktive parallelt med sin undervisningspraksis, og det er som sangere 
de i stor utstrekning henter sin faglige autoritet. Som Nerland (2003) skri- 
ver kan hovedinstrumentundervisningen «betraktes som en mikropraksis 
innenfor et sosialt felt, der lærere og studenter blir konstituert gjennom 
praksisene som utspiller seg» (s. 54). Gjennom virksomhetene opererer de 
på samme tid som «kulturelle agenter», og bidrar med dette til å videre- 
føre de etablerte praksiser. Slik denne boka viser, tar mange studenter selv 
sangoppdrag underveis i studiene hvor de høster kunstnerisk erfaring. 
Iblant hender det også at både lærer og student virker side ved side som 
solister under samme konsert, men det er tvilsomt om dette forskyver den 
asymmetriske relasjonen mellom mester og lærling. 

Samfunnsutviklingen gjenspeiles også i det pedagogiske virke. Det er 
en utbredt oppfatning at det asymmetriske forholdet mellom mester og 
lærling har forandret karakter, ved at en ny type studenter har krevd end- 
ring av lærerrollen. Som Aune (2003) antyder, har læreren kommet «ned 
fra sin pidestall», primadonnaen har mistet sin glans og det «ligger ikke 
lenger i tidsånden å dyrke lærere og professorer» (s. 63). Det vil likevel 
være naivt å tro at «posisjoneringen av hovedinstrumentundervisningens 
subjekter» ikke har med maktfaktorer og autoritet å gjøre (jf. Nerland, 
2003, S. 222). I hovedinstrumentundervisningen er forholdet mellom 

lærer og student vanligvis nokså tett, og rettet mot et felles mål hvor 
arbeidet med musikken og vokalutøvelsen utgjør selve kjernen i virksom- 
heten. I utdannings- og undervisningssammenheng, kan autoritet der- 
med forstås som en produktiv læringsressurs, et positivt ladet begrep, slik 
Nerland (2003) framhever. Dette begrunnes med at studentene ledes inn 
«i de livsformer og kunnskapsbærende praksiser som læreren represen- 
terer og verdsetter» (s. 225). Det er når slike autoritetskonstellasjoner går 
fra å være en produktiv ressurs til å bli undertrykkende og dominerende, 
at kriser kan oppstå. Her er det også vesentlig å erkjenne at de sosiale 
relasjonene innebærer en betydelig grad av intimitet og sårbarhet, slik vi 
hittil i boka har sett flere eksempler på. 

Ingen informanter i denne studien uttrykker at musikkutdanningen de 
tok var overflødig. Tvert imot ser det ut til at musikkutdanningsinstitusjo- 
nen har vært en viktig arena for læring og utvikling, selv om studietiden 
for enkelte bød på mye motstand. Mange gir også uttrykk for stolthet over 
at de har gjennomført en sangutdanning ved en velrennomert institu- 
sjon, selv om den ikke benyttes til utøvende virksomhet av alle i like stort 
monn. Det å ha gjennomført en sangutdanning er likevel ingen garanti for 
å lykkes i yrkeslivet, men det er et analytisk poeng at utdanning har stor 
betydning for hvordan vi sosialiseres til de yrkesrollene vi har. 

Når Ingrid påpeker den gjengse erkjennelsen av at det i yrkeslivet 
ikke spørres etter hvilke papirer sangeren har, er det et relevant spørs- 
mål hvorfor så mange nærmest «utdanner seg til besvimelse», som hun 
uttrykker. Hvis det kun er vokale ferdigheter og personlige og musikal- 
ske egenskaper som er utslagsgivende for sangeren i yrkeslivet, og ikke 
eksamenspapirene, betyr det da at eksamenspapirene nærmest er å forstå 
som en fiksjon? Bourdieu (1999a) påpeker at vi ved å innta en refleksiv 
holdning, spesielt overfor innsettelsesritualet og det som dette institue- 
rer, vil «utgjøre en trussel mot sirkulasjonen av den symbolske makt og 
autoritet» (s. 253). Innsettelsesritualet er der nettopp for å 

forsikre den utvalgte om hans eksistens som medlem av gruppen med alle tilhø- 

rende rettigheter, om hans legitimitet, men også for å forsikre gruppen om dens 

egen eksistens som en opphøyet gruppe som er kvalifisert til å opphøye, så vel 
som for å forsikre den om realiteten i de sosiale fiksjoner som den produserer 


og reproduserer — navn, titler, æresbevisninger - og som mottageren gir eksis- 
tens gjennom at han godtar og motta dem. (Bourdieu, 1999a, s. 252-253) 

Slik kan musikkutdanningsinstitusjonen forstås som en garantist for 
sangeridentiteten, hvorpå sangeren må yte denne garantien til gjengjeld 
(jf. Bourdieu, 19992, s. 252). Så lenge sangstudenten ikke har klart å innar- 
beide seg i markedet, vil hun forsøke å holde på denne garantien så langt 
det er mulig. Musikkutdanningsinstitusjonene orienterer seg på sin side 
ikke kun mot det å forberede unge musikere til en profesjonell karriere, 
hevder Kingsbury (1988, s. 56). Konservatoriets praksis er mer direkte ori- 
entert mot «the maintenance of the institution of the conservatory itself» 
(s. 57). På den måten blir det i alles interesse å bevare (og oppbevare), slik 
det ligger i navnet conservare. 

Fleming (2005, s. 81) forteller at hun hadde en fantastisk studietid, og at 
hun forsøkte å strekke ut denne perioden så lenge som mulig. Overgan- 
gen til yrkeslivet ble som å krysse en elv uten båt, slik hun beskriver det. 
Under studiene hadde hun blitt vant til å leve i en verden hvor mennesker 
fortalte hva de forventet seg, slik vi har sett at også Brage er inne på i 
sine vurderinger av utdanningssystemet. Denne vurderingen ser ifølge 
Gembris og Langner (2006) ut til å deles også fra «eksperthold» 
(operadirektører, produsenter, impresarioer, professorer), hvor det påpe- 
kes at mange sangstudenter ikke er godt nok trent til å handle selvstendig 
i yrkeslivet. Snarere er de utdannet på en slik måte at de blir avhengige 
av sine coacher, og dermed ser seg nødt til å ta stadig mer sangtimer også 
etter at de er uteksaminert (s. 171). 

Kunstutdanningen, og spesielt billedkunstutdanningen, kan til en 
viss grad sies å fungere som «provisorisk tilfluktsrom og ‘varmestue’» 
(Moulin, referert i Mangset, 2004, s. 75). Arbeidsmarkedet er usikkert, 
og tilfluktsrommet blir på den måten et sted å oppholde seg lenge. En 
slik karakteristikk har etter min oppfatning relevans også når det gjel- 
der sangutdanningen, men med et annet innhold: For det første bidrar 
institusjonene til at studentene får tilgang til sanglærere, akkompagna- 
tører og instrumentalensembler. Dette gir mange fordeler i forbindelse 
med egenutvikling, forberedelser til prøvesang og konsertvirksomhet. Et 
annet poeng er at studentene har full tilgang til notemateriell, øvingsrom 
og klaver. For det tredje sirkulerer studentene fremdeles i de nettverkene 
som er opparbeidet gjennom studietiden, og som mange drar nytte av 
for å skaffe sangoppdrag. Sist, men ikke minst, er det svært økonomisk 

besparende. Å være frilanssanger kan være en rotløs tilværelse hvor san- 
geren nærmest danser ut og inn av ulike jobber både i og utenfor kunst- 
området uten få faste holdepunkt og med lave inntekter. Tilknytningen 
til en utdanningsinstitusjon og til kontinuerlig undervisning over lang 
tid skaper for mange et trygt sangerfundament, gode rutiner og en rot- 
festet sangerhabitus som også har stor betydning for sangeridentiteten. 
Som vi tidligere har sett, vil et avklart forhold til eget stemmefag her 
spille en sentral rolle. 

I likhet med Ingrid har også Petter gjort seg noen tanker omkring 
utdanningssystemet og hvilket ansvar som hviler på sanglærerne og 
institusjonene. Relatert til aldersnormene i feltet, særlig for kvinnelige 
sangere og lyriske sopraner spesielt, mener Petter at «det nok er lurt å 
ta en vurdering ganske tidlig, å ta signalene alvorlig om du er god eller 
ikke». Han påpeker at «den magiske grensen» i sangkonkurranser ofte er 
30 år for kvinner og 32 år for menn. En sopran som ikke er ferdig studert 
når hun er 25, levner han ingen sjanser i markedet, og Petter sier nokså 
direkte: «Du er ganske uintelligent om du kjører på fordi det er dette du 
vil, hvis kvaliteten ikke er til stede. Allerede når disse sangerne er atten 
eller tjue, så legger du merke til at det her er [...] sorry». Petters oppfat- 
ning er at vurderinger «om du er god eller ikke» må tas forholdsvis tidlig, 
kanskje allerede på videregående hvis de går musikklinje, og at det først 
og fremst er pedagogenes ansvar å veilede ut. «Sangeren må selv ta signa- 
lene på alvor», mener Petter og utdyper: 


Og det er klart at disse her som holder på i all evighet [...] så er det master og så 
er det noe annet etter det. Men det er her det skorter litt da, på ledelse. For disse 
sangerne blir ikke til noe. De har ikke fått nok jobber, så de må studere. Det er 
de som burde ha fått beskjed tidlig at «kanskje burde du gjøre noe annet», tror 
jeg. Og så vil de ikke ta andre jobber kanskje, og så holder de på og holder på, 
og så blir det ikke til noen ting. Og så står de der når de er ferdige — hvis de blir 
ferdige — og så har de ikke kommet noe lenger vokalt. 


Petter, som selv steg raskt i gradene fram mot en internasjonal sanger- 
karriere, tilkjennegir her at stemmekvaliteten viser seg tidlig: Enten 
så har du det (talent), eller så har du det ikke! (jf. 6.9). En slik elitistisk 
praksis, hvor kun de mest «talentfulle» favoriseres, er imidlertid ikke 
ønskelig, slik enkelte andre informanter ser det, blant annet Kirsten. 

Hun opplever at den klassiske sangen blir marginalisert i utdannings- 
programmet musikk, dans og drama i den videregående skolen, samtidig 
som den fremdeles har hegemoniet i de utøvende musikkutdanningsin- 
stitusjonene. I den forbindelse spør hun: «Hva skal vi gjøre med alle 
dem som ikke vil synge klassisk? Skal vi ha en felles grunnutdanning, 
og så kan studentene bestemme seg etter hvert?» Kirsten mener dette er 
et større problem i Norge enn nedover i Sentral-Europa, hvor den klas- 
siske sangen «har en mye bedre basis, også fordi det finnes mange flere 
operahus og kirker, mange flere podier rett og slett». Det finnes ingen 
enkle løsninger, men det bør diskuteres, fastholder Kirsten. Hun er stygt 
redd for at man en gang i framtiden begynner «å tulle med det klassiske 
repertoaret og jazzer opp det hele», og opplever at vi allerede har startet 
på denne karusellen. Om utdanningens verdi for sangerlivet som sådan 
konkluderer Kirsten: 


Å ha en sangutdannelse betyr ikke at man må bli opera- eller konsertsanger. 
Det viser seg at utdanningen er veldig gunstig i tverrfaglig arbeid. Og man kan 
bruke den mange steder og få en stor tilfredsstillelse selv i å investere i arbeid 
med gamle, syke, eller barn. Det er ikke nødvendigvis den største tilfredsstillel- 
sen å stå på den store scenen. Og som så mange sier, bør jo skyggesidene ved 
det å være en anerkjent sanger eller en som har kommet langt i karrieren også 
belyses. 


Også Brage reflekterer rundt utdanningsinstitusjonenes ansvar i rela- 
sjon til arbeidsmarkedet: «Det blir en nedtur for de sangerne som ikke 
blir solister». En del konkurranseelementer «og trykke hverandre ned- 
temaer» kunne ha blitt fjernet hvis musikkutdanningsinstitusjonene 
hadde satset mer på korutdanning eller ensemblesang, mener han. Det 
er heller ikke alle som har lyst til å bli solister: «Noen løfter bedre i flokk, 
ikke sant, og vil kanskje ha den tryggheten og det sosiale». Brages oppfat- 
ning er at sangere bør lære seg hvordan man jobber og definerer sin egen 
rolle i et ensemble, på lik linje med orkestermusikere: «Hvorfor skal en 
institusjon hele tiden tre det nedover hodet på sangstudentene at de skal 
bli noe annet?» spør han. Brage opplever at tilfanget av søkere kunne ha 
vært annerledes om institusjonene hadde tatt inn «andre mennesker som 
hadde andre egenskaper som ville ha harmonisert miljøet». En nokså 
tilsvarende forståelse har Ingrid: 

Hvorfor utdanner vi bare solister på sang, mens 90 prosent av instrumentaliste- 
ne utdannes til ensemblemusikere og orkestermusikere eller noe sånt? Når det 
gjelder sang så skal man alltid være solist, ellers er det ikke verdt noe på en måte. 
Det er en holdning som er helt merkelig. Og mye av dette tror jeg genereres 
fra utdanningsinstitusjonene. For fra Musikkhøgskolen kommer de jo ikke og 
prøvesynger for en jobb i operakoret. Og det er en jobb! Du kan leve av å synge. 
Og du er midt i miljøet. Du jobber med fantastiske dirigenter og regissører. Og 
er du god så kan du får sjansen til å gjøre mer. Men det skal du ikke gjøre! Du 
skal liksom ikke synge det. Så går du ikke på en audition heller. Du jobber på et 
gamlehjem eller står på en butikk, og så gjør du to konserter i året fordi det er så 
mye finere! Hva er nå det da? 


«Alle kan ikke bli solister», konkluderer Brage, som mener at musikk- 
utdanningsinstitusjonene speiler en generell tankegang i samfunnet 
«hvor alle vil oppover i en slags pyramide hvor det er om å gjøre å være 
solister og det er om å gjøre å bli kjent». Han tror ikke dette er naturlig 
fordi det er mange som «ikke har det i seg og som dermed går i lås». Mye 
tyder på at det å bli solist er «en naiv drøm» blant mange sangere, slik også 
Andreas er inne på (jf. 7.2). Mange ender som nevnt opp i jobber, enten pa 
det ikke-kunstneriske eller på det kunstnerisk tilknyttede markedet, for 
eksempel som støttepersonell (jf. Becker, 1982). Som i kunstnerbefolknin- 
gen for øvrig, er det flere av informantene i denne studien som på et eller 
annet tidspunkt har endt opp i musikkrelaterte yrker - som pedagoger, 
administratorer eller innenfor annen type musikkformidling på heltid 
eller deltid. Slik fylles funksjonene rundt de «egentlige sangerne». I løpet 
av karrieren ender noen opp som sanglærere ved institusjonen de selv en 
gang studerte, og sirkelen er sluttet. 

Tilganger i feltet 


I had loved my student days [...] I had hung on to them 
for as long as possible. I was accustomed to living in a 
world where people told me what they expected of me and 
I worked hard to meet those expectations. But so little of 
what I learned seemed to have any bearing on this new 
period of my life. 

— Renée Fleming (2005, s. 81) 


Praktiske tilganger i feltet er dette kapittelets omdreiningspunkt. Det 
handler om betydningen av kvalifikasjoner som bidrar til nettverksbyg- 
ging, støtteapparat og anerkjennelse, men også om egenpromotering og 
entreprenørskap slik det kommer til uttrykk i informantenes livsfortel- 
linger. Forskningsmaterialet viser at informantene vurderer sine egne 
handle- og væremåter opp mot andre sangere og aktørers handlemåter 
i praksisen. Dette vurderingsaspektet er gjennomgående når informan- 
tene forteller om sine sangerliv, og speiler samtidig hvordan sangere for- 
holder seg til usikkerhet som et konstituerende vilkår. Med Bourdieu 
(1996) vil en forklaring på ulike moralske dommer og etiske holdninger 
forstått som vurderinger, dreie seg om spenningen mellom posisjoner, 
«som er grunnlaget for feltets struktur» (s. 122). Det vil si et (styrke)for- 
hold eller en kamp mellom de eldre og de yngre, de konservative og de 
moderne, mellom de ortodokse og kjetterne, mellom de profesjonelle og 
«amatørene», herunder mellom de gode sangerne og de «dårlige» alt etter 
hvilket utsiktspunkt det vurderes fra. Kapittelet avsluttes derfor med en 
oppsummering og diskusjon basert på informantenes egne vurderinger 
av det profesjonelle arbeidet i yrkespraksisen og ulike forståelser av hva 
begrepet «profesjonell» innebærer i musikkfeltet generelt, og i vokalfeltet 
spesielt. 

8.1 «Krise i bransjen» og framveksten av en 
ny sangertype? 

Innledningsvis har jeg lagt vekt på å kontekstualisere sangerinformante- 
nes fortellinger med henblikk på endringer i det kulturelle produksjons- 
feltet sett i lys av noen samfunnsmessige forhold. Dette gjelder primært 
perioden mellom 1990 og 2013, hvor så godt som alle på ulike måter var 
aktive i feltet på en og samme tid. Det er åpenbart en felles oppfatning i 
informantgruppen at det i dag finnes svært mange dyktige sangere, og 
at konkurransen om sangoppdragene begynte å hardne til ut over på 
2000-tallet, spesielt på sopransiden. Sangerne med internasjonale karri- 
erer gir sterkest uttrykk for at markedet har endret seg betydelig etter 
den økonomiske krisen som startet i 2007 endte i finanskrakket i 2008. 
Etterdønningene av finanskrisen vi har sett i store deler av Europa og 
USA har heller ikke de nordiske landene vært forskånet fra. Pedersen 
(2011) hevder at vi gradvis beveger oss fra en velferdsstat til en konkur- 
ransestat. Store nedskjæringer har rammet kunst- og kulturlivet hardt.» 

Gitte erfarer at det ofte er de samme sangerne som brukes, og at det er 
få oppdragsgivere som tør å prøve noe nytt. Hun prøver å være «virkelig 
glad og takknemlig» hver gang det dukker opp et oppdrag: 


Det står 30 andre i kø som vil ha den samme jobben, ikke sant? Jeg synes kon- 
kurransen har blitt større, og jeg har også merket på den økonomiske krisen at 
det har blitt færre jobber. I Danmark stenger de kirkene. Og det har jo vært et 
veldig godt sted, en riktig god konsertplattform, og der lukker de altså kirkene. 
Folk går ikke i kirken mer, lite penger og så videre. [...] Jeg opplever at det er 
krise i bransjen altså. Og jeg synes ikke det er så stor aktivitet fra agentenes side 
når det gjelder å hjelpe de sangerne som henger like under, og kanskje ikke 


135 Kutt i kunst- og kulturlivet har rammet mange EU-land hardt etter at den dype gjeldskrisen var 
et faktum. I motsetning til Norge økte mange land sine kulturbudsjett utover på 2000-tallet, 
ifølge en artikkel i Dagens Perspektiv. Men etter finanskrisen kuttet land som Spania, Hellas, 
Storbritannia, Nederland og Italia opp mot 25 prosent av kulturbudsjettene fram mot 2013, mens 
kulturdepartementene i Portugal og Slovenia ble lagt ned (Øvrebø, 2013). For å gi et bredere 
bilde av endringer i Norden også i den senere tid, gikk det i 2015 fram i en artikkel i Danmarks 
eldste avis, Berlingske, at en rekke statlige kulturinstitusjoners driftskostnader skulle kuttes med 
600 millioner kroner mellom 2016-2019. Den nye danske regjeringen uttalte at de ville ompri- 
oritere, og heller bruke pengene på eldreomsorg og skattelette. Frykten blant forskere og kul- 
turledere var at dette ville komme til å ramme kunsten hardest (Rahbek & Munk-Petersen, 2015). 
I kapittel 9 utdyper jeg endringer på det mangslungne vokalområdet nasjonalt og internasjonalt 
med utgangspunkt i sangerinformantenes opplevelser av feltet. 

heller til de sangerne som virkelig «er noe», hvis man kan si det på den måten. 
Og de som har fast jobb i et operahus eller i et kor er virkelig heldige. I Neder- 
land har de for eksempel bare kuttet, kuttet, kuttet, både i kirker, orkester og kor, 
og det er en tendens man kan se rundt omkring i hele Europa. Så det kommer 
til å bli veldig mange arbeidsløse musikere over det hele, og det gjelder både 
instrumentalister og sangere og ledere og dirigenter. Det er megakrise rundt om 
i verden, og folk i alle aldre søker stillinger over alt. 


Også Hedda har merket seg at det er færre frilansjobber: «Hvorfor har jeg 
ikke like mange utenlandske produksjoner i kalenderen min nå?», spør 
hun retorisk. Hun oppfatter at operahusene har dårlig økonomi, og at 
det faste ensemblet brukes mye mer enn før: «Jeg vet at det er regissører 
som har prøvd å få meg inn, men de sier at det ikke er noen penger: Vi 
må bruke den sopranen vi har. Og man faller fort ut av markedet altså», 
konstaterer Hedda, som har gjort en rekke produksjoner i mange land og 
i flere verdenshjørner. Hun erfarer at det også har med alder å gjøre: «Jeg 
nærmer meg 40 og de tar heller en 25-åring, et spennende, uskrevet blad, 
jeg vet ikke. Og det er litt skummelt å tenke på. Men jeg har bestemt meg 
for ikke å få panikk». 

Kulturproduksjon i utøvende kulturinstitusjoner er, som Mangset og 
Hylland (2017) påpeker, «tungt avhengig av offentlig eller privat støtte for 
sin drift». Dette er ikke et spesielt norsk fenomen (s. 378). På tross av at 
ingen europeiske land bruker mer enn omtrent én prosent av sine stats- 
budsjett til kultur, blir Europas kulturbudsjetter likevel stadig mer opp- 
spist. En klar trend i Europa er at staten desentraliserer ved å overføre et 
større ansvar for finansiering av kultur til regioner og kommuner. Konse- 
kvensen er at ulike prioriteringer fører til store forskjeller (Øvrebø, 2013). 
En lang rekke kulturinstitusjoner som er avhengig av offentlig støtte, har 
fått problemer (Vollan, 2012). Blant dem en rekke operahus i land som 
Italia, Ungarn, Nederland, England, Hellas, Portugal, Spania og Irland. 
Noen operahus er lagt ned, og mange har foretatt store nedskjæringer, selv 
om det finnes et og annet lyspunkt som jeg ikke går nærmere inne på her. 

Den økonomiske tilstanden i Europa har også hatt innvirkning i USA, 
som har vært vant til å få besøk av europeiske ensembler. For å tillempe 
den nye situasjonen, har det i noen miljøer blitt en trend at nyskrevne 
operaer baserer seg på få sangerroller og små instrumentalensembler. 
Videre blir kammermusikk komponert på bekostning av symfonier. På 


355 


KAPITTEL 8 


den måten faller behovet for å leie de største konsertsalene bort. Med 
mindre produksjoner blir det også mulig å håndtere reise- og boutgifter 
(Rother, 2012). 

I 2010 ble det velrennomerte operahuset La Scala i Milano fratatt ni 
millioner dollar i subsidier i 2010 (Rother, 2012). Redningen ble mangemil- 
liardæren Diego Della Valla, som spyttet inn 41 millioner dollar til vedli- 
kehold (Vollan, 2012). En slik ordning kan minne om situasjonen i USA, 
hvor kulturinstitusjonene tradisjonelt mottar lite offentlig støtte. Her 
baseres finansieringen nettopp på inntekter fra markedet og på skattefrie 
donasjoner fra privatmarkedet (Mangset & Hylland, 2017, s. 390). Men i 
kontrast til USA har det europeiske markedet historisk sett hatt en modell 
som ikke ser på kultur som en vare, men som en kulturarv som skal ver- 
nes. Dette trass i at det dreier seg om kunstformer som mangler appell hos 
massene (Rother, 2012). Men her har det altså skjedd betydelige endringer. 
Det har gått mot et tydelig strategiskifte i mange kulturdepartementer 
og regjeringer. Store kulturpolitiske forskjeller og ulike finansierings- 
modeller i de vestlige landene bidrar til ulike kulturpolitiske legitimerings- 
prosesser. Støtte til kulturen legitimeres ved at den skal tjene andre gode 
formål enn seg selv, slik tidligere direktør for Europarådet Robert Palmer 
siteres i Dagens Perspektiv (Øvrebø, 2013). Denne instrumentelle tilnær- 
mingen, hvor kunsten blir et verktøy for myndighetene og kunstnerne blir 
«økonomiske produksjonsenheter», strider helt klart med kunstnernes 
egen oppfatning av mål og forventninger. Mer om dette i kapittel 9.2. 

Flere av informantene har hatt oppdrag i Tyskland, som kan skilte med 
mer enn 80 operahus. Etter årelange sparerunder i kulturlivet, besetter 
teatrene og operaene stadig færre roller med faste medarbeidere, mens 
antallet gjesteengasjement stiger (Linnhoff, 2012)."° De tyske operahusene 


136 Ifølge Linnhoff (2012) var mer enn 1100 sangere innen opera, operette og musikal i 2011 forsikret 
hos Kunstnersosialkassen, et sosialforsikringsselskap for frilansere. Rundt 620 rapporterte at de 
også var lied- og oratoriesangere. Alle disse var på jakt etter oppdrag. Das Deutsche Musikinfor- 
mationszentrum (Det tyske musikkinformasjonssenteret) i Bonn fører løpende statistikk over 
det kunstneriske personalet i Tyskland. På midten av 1990-tallet var det rundt 16 800 stillinger. 
I sesongen 2000-2001 var det omtrent 15 500; over de neste ti årene holdt dette antall seg noen- 
lunde konstant. Men for sangerne ser det annerledes ut. Fra midten av 1990-tallet fantes rundt 
1800 faste stillinger ved operahusene. Siden har antallet sunket med om lag 500 stillinger, mens 
antallet gjesteengasjement har steget med 75 prosent, fra 8000 til knapt 14 000. Til denne kate- 
gorien telles også sangere som bare kommer på scenen én gang. 

står derfor overfor en stadig økende engasjementssøkende gruppe av 
sangere. Blant fast ansatte sangere i de nordiske operahusene knytter det 
seg stor bekymring for å få lignende tilstander, med stadig færre faste 
stillinger for sangere (se også 8.6 og 9). Norge er likevel et av de landene 
hvor finanskrisen ikke har fått like store konsekvenser for musikere som 
i andre land, opplever informant Petter: 


For her, så er vi ikke like berørt av det som på andre steder. Og vi har fortsatt 
alle symfoniorkestrene våre og Kringkastingsorkesteret og Operaorkesteret. 
Men jeg ser jo at ting oftere blir kansellert på konsertfronten internasjonalt. Og 
i Spania, for eksempel, mister de sponsorene og operahus er lagt ned. Og flere 
barokkorkestre blir lagt ned. Men de store og de virkelig gode, de overlever jo. 
Og sånn personlig har jeg ikke merket noe, men det er klart; honorarene har 
ikke gått oppover i løpet av den tiden jeg har vært med, men jeg føler heller ikke 
at de går nedover. Når det gjelder oratorier her hjemme, så har det jo alltid vært 
de samme kirkene, og de samme folkene gjør sine ting to ganger i året og den 
tralten går jo, ikke sant? 


I siste del av sitatet henviser Petter til kirkemusikkområdet spesielt. Og 
selv om honorarnivået har stått mer eller mindre stille i Norge, ligger det 
likevel ofte høyere enn ellers i Europa. Størrelsen på honorarene vil selv- 
sagt alltid variere, og har sammenheng med den enkelte sangers status i 
feltet. Evnen til å forhandle om honorarstørrelsen spiller også inn. Infor- 
mantene som, i motsetning til Petter, ikke har hatt et agentur i ryggen, 
opplever nok situasjonen noe annerledes. Etter min oppfatning har det 
også blitt mer vanlig at organister/kantorer/dirigenter kontakter agentu- 
rer når de trenger solister til sine kirkemusikalske oppføringer med kor 
og orkester (se 8.7). 

Både i forkant av og etter Kulturrådets lansering av forsøksordningen 
Profesjonalisering av kor i 2009 har det foregått en profesjonaliserings- 
prosess på kor- og ensemblefronten i Norge (jf. 4.8). Henrik har merket 
at det har begynt å dukke opp flere betalte ensemblejobber, altså «større 
muligheter enn det var før, hvor det bare var i operakoret at man fikk 
betalt». Men ikke alle vil eller kan synge i kor og ensembler, og konkur- 
ransen om stillinger er stor internasjonalt og økende her hjemme (se 9.7). 
Også her ser det ut til at det i stor grad er yngre sangere som foretrekkes. 

Sangermarkedet har alltid vært vanskelig, mener Stian: «men, det er jo 
ikke lettere i dag, altså». Han stiller seg imidlertid kritisk til at det er så 


357 


KAPITTEL 8 


mange «andre kriterier» som har kommet inn i bildet, og uttrykker stor 

skepsis for hvordan dagens sangere lanserer seg selv og skaper seg et image: 
Jeg vil gjerne vite hva som er innenfor den innpakningen altså! Mange er flinke i 
dag, såkalt «flinke», men det kan jeg også si litt nedsettende. For det å være flink 
er ikke det samme som å bli artist eller kunstner. Det er mange som gjør alle 
de rette tingene, men samtidig synes jeg at disse her akademiene og høgskolene 
ikke tar vare på personligheten. For jeg opplever at det alt for få personligheter 
som kommer fram egentlig. [...] Og det var det kanskje mer rom for før. Men 
det er klart at det var mange da også, som bare forsvant ut i periferien og aldri 
ble noen ting. Og det er et veldig tøft marked i dag, det ser jeg. 


Stians observasjoner kan ha sammenheng med at han tilhører en gene- 
rasjon da en rekke verdenskjente sangere hadde en helt annen status enn 
de største sangerne har i dag. Også Gitte tror dette har å gjøre med en 
kommersialiseringsprosess som begynte å eskalere med sangere som Te 
Kanawa, Fleming og de tre tenorer Domingo, Pavarotti og Carreras: «hele 
den klanen der. Og det synes jeg skinner igjennom på utvalget av sangere 
i dag altså, virkelig mange gode sangere», sier Gitte. 

Ifølge Plotkin (2016) tilhører Fleming den siste gruppen med store san- 
gere som kan sies å være produkter av enn annen «epoke». Toppsangere i 
Flemings generasjon og generasjonen før henne, blant annet Beverly Sills, 
Marilyn Horne og Plåcido Domingo, ble klokt ivaretatt og veiledet av 
managere, plateselskap og toppdirigenter. De beste managerne hadde god 
kunnskap om repertoar og stemmefag, og ble «arkitekter» for sine klienters 
karrierer. Klesdesignere sørget for at de fikk sin egen signature look. I denne 
epoken var det også mulig å lage innspillinger av operaer, oratorier og den 
øvrige sanglitteraturen jevnlig. I dagens digitaliserte verden som er i kon- 
stant utvikling, ser platebransjen helt annerledes ut. Ulike digitale distri- 
busjonskanaler er tilgjengelig for alle og enhver. Det hevdes at det klassiske 
musikkmarkedet er i ferd med å bli mettet. Strømmetjenestene har sørget 
for at CD-salget har sunket dramatisk, og platebransjen beskyldes dessuten 
for å være lite nytenkende med hensyn til valg av repertoar (jf. 2.6). Også 
Bourdieu (1991) påpeker at plateindustrien helt fra 1970-tallet tvang et reper- 
toar på de aller største artistene, og noen ganger også «ett spelsått och en 
stil» (s. 176). Dette førte til en spesifikk definisjon av den legitime smaken. 

Fleming har medvirket på minst 40 plateinnspillinger. Ifølge Plotkin 
(2016) konstruerte utgiverne markedsføringskampanjer for toppsangerne 

som oppnådde kjendisstatus, ofte også utenfor operaverdenen. Disse san- 
gerne forsto hvordan mediene fungerte, og hvordan de skulle bli venner 
med «de riktige menneskene» i styrer og i politikken. De lånte bort sin 
betydelige tiltrekningskraft mens de i stillhet hadde innflytelse på avgjø- 
relser som bidro til å holde operafeltet sterkt. I motsetning til i dag ga 
mediene, inkludert TV-stasjoner, også omfattende dekning av kunsten i 
sin helhet. Debutkonserter ble bredt dekket, og operaproduksjoner, kirke- 
konserter og liedaftener ble anmeldt av musikkritikere. Dagens situasjon 
kunne ikke ha vært mer annerledes og vanskelig, hevder Plotkin (2016). 
Han bemerker også all tiden sangere i dag må vie entreprenørvirksomhet. 
Dette har vokst fram suksessivt. For også Fleming (2005) kommenterer i 
sin bok at planlegging har blitt en enorm tidskonsumerende jobb etter at 
hun trappet ned på antallet operaroller, selv med et agentur i ryggen: 


These days, it sometimes feels as if I spend more of my time on the logistics of 
singing than I do on the art and performance of it. I go over every detail of every 
travel schedule, interview, recording, repertoire choice and programme [...] to 
the point that I often feel as if Pm planning a military campaign rather than a 
tour. (Fleming, 2005, s. 122) 


Vi ser altså en gradvis endring hvor kunstnere i stadig større grad må 
vie av sin tid til andre oppgaver enn de rent kunstneriske for å overleve i 
markedet. 

Til tross for at Petter er yngste informant, har han dannet seg en opp- 
fatning av at sangertypen har endret seg. En konsekvens av at det finnes 
så mange gode sangere i dag, er at de «sympatiske» sangerne har et ekstra 


fortrinn: 


Det er så mange å velge imellom, sånn at hvis en sanger ikke synger veldig, vel- 
dig mye bedre enn alle andre, så velger du ikke drittsekken altså. For det er ikke 
rom for det nå. Men det er noen sangere som rett og slett ikke har noe i bransjen 
å gjøre. De som var store stjerner før, i gamle dager, da var det nok mer rom for 
det. Sånne primadonnaer, du vet, på tidlig 80-tallet hvor CD-industrien var på 
topp. Og fikk du en Grammy, så ble du flydd på «first class» til USA og skulle 
motta prisen. Men får du Grammy nå, så er det så vidt man får vite om det, ikke 
sant? Og sangere fløy alltid på første klasse, de var stjerner, men sånn er det jo 
ikke lenger. Nå er det nok mer sånn at man oppfører seg ordentlig. Jeg er sikker 
på at det var operastjerner som knuste bilder på hotellrommene, litt sånn som 
rockeband gjør innimellom. Helt sikkert noen episoder med sangere som satte 
seg selv veldig i sentrum, at de ikke så noe annet. 

Myten om primadonnaene lever i beste velgående, men det ser ut til å 
være en felles oppfatning i informantgruppen at den nye sangertypen 
skal være litt mer som «folk flest». Ifølge Veire (2008, s. 54-55) er dette 
noe norske medier også vektlegger, framfor å presentere musikere som 
noe opphøyd og livsfjernt. 

Enkelte informanter framhever altså at det sirkulerer mange «myter», 
eller det som etter mitt skjønn også kan forstås som kjønnsstereotype opp- 
fatninger av sangere: «og det jo noen som oppfyller disse mytene utrolig 
mye mer enn andre», påpeker Tone. «Sopraner og tenorer er jo dumme og 
mezzoer er late og basser vil bare dra på fisketur og helst ikke anstrenge 
seg i det hele tatt. Og barytoner er litt i sin egen boble», sier hun og ler 
hjertelig, men blir straks mer alvorlig når hun uttrykker at fordi det er så 
mange sopraner «så er det nok mange som føler at de må skille seg litt ut 
ved å være ekstra spesielle og mer på hugget». Da Tone gikk på operahøg- 
skolen opplevde hun et press rundt det å skulle «se ut som en sanger»: 

Vi følte at vi måtte pynte oss og vi gikk jo alltid i høye sko, for vi hadde liksom 

ikke det instrumentet som vi gikk og bar på. Men det har på en måte forandret 

seg. Og jeg har hatt et behov for å fjerne meg litt fra det der stempelet med at 
man skal se ut som en sanger. Jeg trenger ikke at folk skal se det, og ofte lar jeg 
være å si at jeg er det. Men det er forskjell på hvordan jeg kler meg privat og på 
konserter, selv om jeg er en type som kan stille i litt forskjellige typer klær der 
også. Men så er det jo noen konserter, for eksempel oratorier, hvor kvinnene 
stiller i en sid kjole som er litt nøytral og mennene i smoking eller kjole og hvitt. 


Og selv om jeg noen ganger tenker at vi er gammeldagse, synes jeg det er fint 
også, og at det på en måte er sånn det skal være. 


Denne doxabaserte erfaringen illustrerer hvordan gammelt og nytt 
filtreres sammen i praksisen. Jeg legger for øvrig merke til at det er flere 
informanter som, i likhet med Tone, ofte unngår å fronte at de er sangere. 
Som vi senere skal se, har dette med yrkets legitimitet utad å gjøre. 

Det er tydelig at image er vesentlig, også i klassiskverdenen. Mediene 
bidrar til enten å skape eller å spille på kjønnsstereotypier, samt å holde dem 
levende. Da barytonen Audun Iversen høsten 2007 kledde seg i fotballtrøya 
til sitt favorittlag under de innledende prøvene i Dronning Sonja Internasjo- 
nale Musikkonkurranse (som han for øvrig vant), ble dette en viktig del av 
portrettintervjuet i NRK P2, skriver Veire (2008, s. 54). Når kvinnelige san- 
gere skal portretteres, rettes gjerne søkelyset mot musikken «og privatlivet» 

(s. 55). Kvinner og menn innen den klassiske sjangeren framstilles altså på 
ulike måter. Der internasjonale medier kan være mer opptatt av eksklusi- 
vitet og stil, er gjerne norske medier opptatt av temaer som angår folk flest. 
Men også utøverne kan spille på gjenkjennelige stereotypier, erfarer Veire. 

Bjørn har aldri brydd seg med om han «ser ut som en sanger» og om hva 
folk synes «verken om bekledning eller måter å snakke på om ting», det 
har jeg aldri orket, poengterer han og utdyper: «Jeg går ikke i åpen frakk 
og med hatt som en del gjør. Det har jeg aldri skjønt vitsen med for min 
del, jeg merker at jeg melder meg ut av det spillet». En forklaring kan være 
at Bjørn tilhører den eldste generasjonen sangerinformanter. Det kan også 
handle om et individuelt valg, uavhengig av generasjonstilhørighet. Bjørn 
karakteriserer seg «mer som den typen som går på fjelltur hele tiden, og det 
får jeg jo høre også da», sier han og ler, fullt klar over at han med dette opp- 
fyller bass-stereotypien. Bjørn opplever likevel at noen sangere «tar veldig 
mye plass», og at særlig enkelte unge sangere ter seg som om de «mangler 
antenner». Et eksempel er namedropping, hevder han, «altså når sangere 
helt bevisst og taktisk fletter inn steder de har sunget og folk de har møtt i 
stadige bisetninger». Denne form for vurdering av andre sangeres være- og 
handlemåter er et gjennomgående trekk i forskningsmaterialet. Særdeles 
fremtredende er det i informantenes fortellinger fra yrkeslivet. 

Hvorvidt det er stor forskjell mellom kjønnene i klassisksjangeren kan 
ikke Bjørn si for sikkert, men han opplever likevel at basser og alter er litt 
annerledes enn tenorer og sopraner. «Kanskje er det en klisjé, men det 
er jo et spørsmål om hvorfor det har blitt klisjeer», legger han til. Bjørn 
tror at det kan ha med temperament eller lynne å gjøre, og refererer til en 
kollega som sa: «Vi basser trives godt sammen». Underforstått kan ikke 
det samme sies om alle stemmekategoriene. Bjørn mener det kan «være 
farlig å generalisere», og slik jeg forstår hans karakteristikker, handler 
fenomenet like mye om forskjellige mennesketyper enn om kjønnsfor- 
skjeller og stemmefag. 

Selvfølelsen «sitter i stemmen», konstaterer Stian. Han kritiserer san- 
gere «som kan synge høyt og sterkt, og som tror de kan oversynge hvem 
som helst». Og publikum lar seg imponere. Dette påvirker noen av san- 
gerklisjeene, tror Stian, og utdyper: «Noen skal være riktig bass eller 
tenor, og så er det sånne damegreier, de blir nesten en parodi av seg selv». 

Også Fleming (2005) ironiserer over temaet: «One of the hallmarks of 
sensitive, intelligent people is that they don't make sweeping generali- 
sations about others based on physical appearances — unless, of course, 
the people being generalised about are opera singers» (s. 161). Enten disse 
stereotypiene kommer utenfra eller innenfra, er det et vesentlig poeng at 
når informantene vurderer slike «klisjeer» eller «myter» i feltet, holdes de 
samtidig levende. På den måten er det mye som består i oppfatningen av 
handle- og væremåter i sangerpraksisen. 

Informantene opplever at en ny sangertype har vokst fram parallelt 
med den tiltagende krisen i bransjen. Hvorvidt dette dreier seg om én 
spesifikk sangertype eller flere med ulike holdninger, kommer jeg tilbake 
til i kapittel 10.3. Også sangerbefolkningen har økt. Brage tror at dette 
kan føre til noe positivt, «så lenge disse sangerne gjør en god jobb». Dyk- 
tige sangere vil bidra til at flere går på konsert og på den måten generere 
etterspørsel. I det konkurranseutsatte markedet er det likevel slik at for 
å kunne bli tatt med i betraktningen, er hver enkelt sanger avhengig av 
praktiske tilganger i feltet slik vi snart skal se. Det handler ikke bare om 
å gjøre en god jobb, men om å beherske «spillet» ved å investere i den 
sosiale praksisen gjennom adekvate handlemåter. 


8.2 Debutkonserten 


Debutkonserten gir økt forståelse av både stabilitet og endring i 
sangerpraksisen over tid, og kan forstås som en praktisk tilgang i feltet. 
Bjørn, Stian og Brage debuterte i Aulaen på 1980-tallet.” I årtier, helt 
fram til de mer fullverdig høyere musikkutdanninger ble etablert, var 
«debutantvesenet» ifølge Vollsnes (2011) en helt særegen institusjon i 
norsk musikkliv. Antallet debutanter i første halvdel av 1900-tallet var 
stort, og Vollsnes (2011, s. 12) uttrykker i den forbindelse: 


137 Aulaen er et begrep som har sirkulert i Norge i over 100 år, og refererer som kjent til Universi- 
tetets aula i Oslo (Vollsnes, 2011, s. 3). Universitetets nye festsal, som Aulaen også har blitt kalt, 
hadde sin åpningsfest 2. september 1911 (s. 4). Med sitteplasser til 700 mennesker og ståplasser 
helt bakerst kunne opptil 1000 mennesker trykkes inn i salen (s. 14). 

138 Noen musikere debuterte «i svært ung alder, før de var opptatt som fullverdige studenter, slik 
som to av dagens fremste pianister. Håvard Gimse debuterte i aulaen i 1984, bare 18 år gammel. 
Og Leif Ove Andsnes var bare 17 år ved sin debut i 1987» (Vollsnes, 2011, s. 33). 

De unge som ville satse på en kunstnerkarriere måtte opptre med en egen kon- 
sert, et slags mesterarbeid, hvor de ble vurdert av musikkritikere, av mulige 
konsertarrangører og selvsagt av familie og venner. Ble debutanten hyllet, var 
kanskje veien åpen for en profesjonell karriere, men det er også store skarer av 
debutanter som tross god mottagelse ved debutkonserten aldri fikk noen lysen- 
de livsbane på scene eller podium. 


Antallet debutkonserter avtok da staten overtok musikkonservatoriene 
fra 1970-årene, og etter at Norges musikkhøgskole ble opprettet i 1973. 
«De formelle eksamener ved utdanningsinstitusjonene var kanskje bedre 
dokumentasjon for det kunstneriske nivå» (Vollsnes, 2011, s. 33). Brage, 
som ikke hadde noen formell utdanning, forteller: «Jeg var 39 år, så det 
kom sent. Og jeg hadde jo konsertert landet rundt i mange år, så debut- 
konserten var jo for å få fastslått et kompetansenivå. Det var veldig viktig 
da», legger han til, «men det gikk vel ikke så veldig mange år før det ble 
slutt med sånne debutkonserter». 

Brage og Bjørn var begge vel etablerte i musikklivet før de debuterte, 
og forteller ikke mye fra omstendighetene rundt debutkonsertene annet 
enn at det var en positiv opplevelse. At det også medførte publisitet var et 
vesentlig trekk ved debutkonsertene på denne tiden. En rekke kritikere 
fra de største avisene var alltid representert, og deres anmeldelser (hvis de 
var gode) kunne bidra til nettverksbygging og muligheter for en lys fram- 
tid som sanger (se 8.8). En slik funksjon er det ingen av informantene som 
opplever at mediene har i dag, med unntak av TV-mediet. 

Slik jeg oppfatter det, grep ikke Stian de mulighetene som dukket opp 
i kjølvannet av debuten på midten av 1980-tallet. Det var et impresa- 
riobyrå som holdt debutkonserten, og Stian forteller: «Var du heldig, satt 
det 40-50 mennesker i salen, men det var fullpakket hus; seks-syv busser 
fra hjembygda og fantastiske kritikker». Som en følge av dette fikk Stian 
et toårig arbeidsstipend fra staten. Han ble også tilbudt en rolle i operaen, 
men takket nei til denne. Han begrunner sitt valg med at han ikke klarte 
å glede seg over det positive som skjedde rundt han. Debutkonserten 
opplevdes i stedet som «et slags forvarsel om noe», og han rekonstruerer 
opplevelsen ved å fortelle: 


Samme ettermiddag som konserten skulle finne sted tenkte jeg: «Dette kommer 
ikke til å gå». Alt var borte vekk: «Nå kommer alle til å bevitne at jeg ramler 
fullstendig igjennom». Så det var tøft og jeg syntes at stemmen ble borte. Men 

det rare er, det vet vi jo alle sammen når vi står der og må, så kommer det noen 
ting likevel. Men etter den konserten, så tenkte jeg: «Dette er finalen». Jeg holdt 
jo på en del år til, men likevel så ble det et vakuum, før eller senere så [...] Og 
det var en veldig sånn tristhet selv om jeg fikk veldig fine kritikker. Jeg kunne 
ikke glede meg over noen verdens ting faktisk. 


Stians debut ga mange muligheter, men det ser ut til at han har konsen- 
trert seg om begrensningene. Selv uttrykker Stian: «Hvis jeg skal være litt 
etterpåklok, altså hvis jeg hadde kommet i litt bedre hender og kanskje 
vært en friere person, så tror jeg at tingene kunne ha lagt seg annerle- 
des til rette». Stian forteller at det var en «veldig ensom prosess». Han 
hadde et flott samarbeid med pianisten, men da konserten var over «så 
forsvant han ut av bildet, da hadde han gjort jobben sin, ikke sant?» Stian 
vet ikke helt hvorfor han valgte å debutere, men tror at initiativet ble tatt 
av personer i musikkmiljøet rundt han enn av han selv. Selv kunne han 
ikke noe om markedsføring og det var impresariobyrået som sørget for 
det praktiske; som å skaffe pianist, søke støtte og annonsere. For å samle 
nok midler til konserten, lånte Stian penger av broren «som ikke var 
musikkinteressert». Konserten gikk i overskudd, og pengene ble betalt 
tilbake umiddelbart etter debuten. 

Jeg legger merke til Stians ambivalens knyttet til at det kom så mange 
folk fra hjembygda for å overvære debuten. På den ene siden opplevde 
han det som fantastisk at Aulaen ble fylt av publikummere, men det var 
likevel en skrekkblandet fryd: «Jeg hadde jo opptrådt i mange sammen- 
henger i hjembygda, men ble litt bekymret fordi aulakonserten var en 
konsert med finkultur», sier han og ler. «Faktisk instruerte jeg noen i 
bygda til å informere om at det var vanlig å vente med å klappe til en 
avdeling var ferdig og sånne ting. Bare helt prosaisk da». Når han i dag 
ser tilbake, tenker han på sine sambygdingers oppmerksomhet som 
rørende: 

Mange av de som kom skrudde vanligvis av radioen når det var noen som skrek 


litt. Jeg tror at det var selve totalopplevelsen for folk flest, det å komme inn i 
Aulaen, sitte der å se meg der framme å geberde meg, ikke sant? 


I ettertid har Stian fått kjennskap til at flere av hans sambygdinger i mange 
år tok vare på avisutklipp som omhandlet hans karriere. Etter debutkon- 
serten fikk han tilbud om å prøvesynge i Tyskland, og en impresario ville 

gjerne ha han inn i sin stall. Men Stian hadde mistet helt troen på seg 
selv: «Jeg hadde nådd en grense og turte faktisk ikke å si ja. For da hadde 
jeg sikkert fått mange oppdrag og bare møtt meg selv i døra, det ene 
nederlaget etter det andre». Han fikk likevel en rekke sangoppdrag, men 
søkte seg etter hvert til et operakor for å slippe unna det største presset 
(se også 9.7). 

Sangeryrket er i endring, men det usikre består. Usikkerhet relatert til 
sangprestasjoner er ett aspekt ved sangerpraksisen. Et annet er den kar- 
rieremessige og økonomiske usikkerheten som sangere må være i stand 
til å tåle for å «overleve som yrkesaktive på et hierarkisk og konkurranse- 
orientert kunstfelt» (jf. Kleppe et al., 2010, s. 10). Det fordrer at sangere er 
sterkt motiverte og fleksible, og at de har tilgang til relevante uformelle 
nettverk. 


8.3 Nettverk, staller og støtteapparat 


Sosial kapital dreier seg framfor alt om de kontakter som knyttes mennes- 
ker imellom. Dette utgjør en særskilt tilgang som en gruppe mennesker 
drar fordeler av (jf. kap. 3). Med så mange dyktige sangere som konkur- 
rerer om de samme jobbene, er tilgang til uformelle nettverk og støtteap- 
parat vesentlig for å kunne etablere og opprettholde yrkesbanen. Men det 
vil være en feiltakelse å hevde at sosiale nettverk og bekjentskaper er det 
som har størst betydning for å oppnå anerkjennelse som klassisk sanger. 
En slik generell antakelse om kunstnere ville ha redusert troverdigheten 
til kunstfeltet drastisk, slik Solhjell og Øien (2012) påpeker. For kunstnere 
som opplever seg satt utenfor, kan imidlertid dette brukes «som en fattig 
trøst» (S. 335). 

Alle sangerinformantene har fått oppdrag i større eller mindre skala 
på ulike arenaer både underveis i utdanningen og nokså umiddelbart 
etterpå. Det ser ut til å være en felles, pragmatisk tilnærming av 
nykommere i feltet å betrakte det som «lønnsomt» å ta imot de 
oppdragene som byr seg i oppstartsfasen. Her vil det sjelden dreie seg 
om å stå på de største scenene. Ved å være synlig og til stede, investeres 
i den sosiale praksisen. I likhet med Brage, Andreas og Kirsten, takket 
Gitte ja til nesten alle jobber i begynnelsen, uansett honorar. Ved å velge 

en skoleringsvei utenfor en utøvende musikkutdanningsinstitusjon, 
opplevde Gitte det vanskelig å få tilgang til relevante nettverk (jf. 7.3). 
Hun sang derfor av og til vederlagsfritt. I samarbeid med en tenor og 
med faren som akkompagnatør opptrådte hun på galleriutstillinger, 
lokale festivaler, samfunnshus og i kirker i Københavnområdet. Etter 
hvert ble hun invitert med i en kvintett som gjorde gammel italiensk 
renessansemusikk, ofte akkompagnert av en lutt eller en cembalo og 
andre tidliginstrumenter. «Deilig», kommenterer Gitte, og utdyper 
hvordan hun kom på banen som sanger: 


Bassen i ensemblet var veldig god på å selge oss ut. Vi fikk oppdrag over 
hele landet og kom med i et radioprogram og hvert skritt førte til det neste. 
Og vi samarbeidet også innad i ensemblet og jeg gjorde mange konsert er 
med mezzosopranen der. Så ble jeg kjent med andre sangere. Jeg har vært 
i så mange konstellasjoner gjennom årenes løp! Etter hvert tok jeg også 
kontakt med ulike operasjefer. Jeg var veldig iherdig og ringte og skrev, og 
øvde meg og øvde meg. Til slutt endte jeg opp som understudy på en rolle i 
Bortførelsen fra Seraillet og fikk samtidig en rolle i Cavalleria Rusticana, og 
plutselig hadde jeg to roller å innstudere på kort tid. Det var så moro, helt 
fantastisk. Så det var egentlig min debut som operasanger, og selvrespekten 
vokste. 


En nærliggende tolkning kan være at hun gjennom øvelse og i samarbeid 
med andre nettopp lærte seg måter å handle på for å få innpass i mar- 
kedet, en praktisk kunnskap som ble utviklet gjennom hardt arbeid og 
pågangsmot over tid. Slik læres også «spillereglene» i feltet. Dette kan i 
sin tur gi adgang til visse sosiale kretser og innbringe status, men gjøres 
ikke på egen hånd. Ressurser blir tilgjengelige gjennom relasjoner, og kan 
bare oppnås i sosiale nettverk. 

Alle aktører i musikkfeltet har sine nettverk, men deltar selvsagt også 
i andres nettverk. Et nettverk innebærer relasjoner mellom aktører eller 
posisjoner som står nært hverandre i feltet, enten direkte eller indirekte 
(Bourdieu, 2006, s. 18). I nettverkene inngår kunstnere og andre aktører i 
feltet, støttepersonell, publikum, medier, politikere og kritikere. Som Sol- 
hjell og Øien (2012, s. 67) er inne på, har ikke nettverk en struktur. De er 
derfor verken formelle eller uformelle, som et resultat av overveielser eller 
forhandlinger. Nettverk henger nøye sammen med kunstnerisk kvalitet 
og anerkjennelse: «Viktige agenter har store nettverk, uviktige agenter har 

sma» (s. 66). I de store nettverkene vil vi derfor finne aktører med mye 
makt i det klassiske musikkfeltet. Det største nettverket vil dannes rundt 
de mest anerkjente sangerne og rundt de aktørene med størst evne til å 
gi kunstnerisk anerkjennelse og symbolske tilganger, slik som anerkjente 
dirigenter, regissører eller operasjefer og castingdirektører. «De fleste, sær- 
lig publikum, vil inngå i flere nettverk, kanskje uten å registrere det selv. 
De tydeligste posisjonene er som magneter, som trekker til seg agenter 
med bestemte ladninger av habitus, kunstneriske preferanser, symbolsk 
og kulturell kapital» (Solhjell & Øien, 2012, s. 67). Imidlertid er det mye 
som tyder på at nettverkene på vokalfeltet har blitt mer ustabile. Neste 
kapittel avdekker nettopp informantenes opplevelse av en «kynisk ver- 
den» preget av en bruk-og-kast-mentalitet hvor det er lite som kan tas 
for gitt. 

Gittes vei inn i feltet illustrerer betydningen av et støtteapparat som 
utgjør kjernen i nettverket. Her er relasjonene mellom aktørene mer 
direkte og personlige (jf. Solhjell og Øien, 2012, s. 68). Det vil likevel 
ikke dreie seg om støtte fra familie og venner alene (jf. 5.9). En sangers 
støtteapparat kan for eksempel bestå av andre sangere, instrumentalis- 
ter, sanglærere, dirigenter, kantorer, regissører, en impresario, et trofast 
publikum, journalister og andre personer i nettverket som kan bidra med 
praktisk hjelp, råd, støtte, omsorg og materielle goder (jf. Bourdieu,1995a, 
2006). Ved å komme med anbefalinger og positive omtaler kan et støtte- 
apparat bidra til belønninger av mange slag, for eksempel verdifulle kon- 
sertoppdrag som kan frambringe nye konsertoppdrag, stipendtildelinger 
samt det å komme inn under et agentur. Dette genererer i sin tur større 
nettverk og tydeligere støtteapparat. Slike symbolske belønninger fordrer 
at aktørene i støtteapparatet og i det samlede nettverket har troverdig- 
het og anerkjennende makt. Det vil også innebære at sangeren som blir 
anerkjent, gir anerkjennelse tilbake (jf. Bourdieu, 1993, s. 76-78; Solhjell 
& Øien, 2012, s. 68-69). 

I et bourdieusk perspektiv har ikke sangeren skapt seg selv, men er 
snarere «skapt» av alle dem som har bidratt til å «oppdage» henne og 
«konsekrere» (helliggjøre) henne innenfor det kulturelle produksjons- 
feltet (Bourdieu, 1993, s. 76-77). Poenget er at jo mer «helliggjort» aner- 
kjenneren er, desto mer ettertrykkelig kan vedkommende helliggjøre 

det kunstneriske produktet, eller snarere sangeren og alt det hun eller 
han står for. Men også anerkjenneren er oppdaget og skapt innenfor det 
samme feltet. Hans investeringer vil kunne gi kommersiell verdi ved å 
bringe sangeren inn i markedet. Det kan eksempelvis dreie seg om en 
anerkjent impresario som proklamerer verdien av sangeren, som han 
elsker alt ved, hennes stemme, musikalitet, utseende og handlemåter. 
Han investerer hele sin prestisje og blir på den måten å betrakte som 
«a 'symbolic banker” who offers as security all the symbolic capital he 
has accumulated», men som han risikerer å tape hvis det viser seg at 
han «backs a loser» (Bourdieu, 1993, s. 76). Å høste avkastningen av 
slike investeringer er altså både av økonomisk og symbolsk art, og brin- 
ger kunstneren inn i «the cycle of consecration» (s. 77), noe følgende 
(figur 1) illustrerer: 


Anerkjenneren Den anerkjente 


Figur 1. Konsekrasjonssirkelen. 


Denne «anerkjennelsens spiral» dreier seg om rangering som den «pri- 
mere målestokk» for kunstnerisk anerkjennelse (jf. Solhjell & Øien, 2012, 
s. 70). Og slik jeg tolker forskningsmaterialet i denne studien, fører ran- 
gering til vurderinger av alt og alle. Dette fenomenet ser ut til å gjennom- 
syre informantenes livshistorier, slik vi skal se mange flere eksempler på 
etter hvert som analysen skrider fram. 

Å bli betraktet som en lovende sanger med et stort potensial, ser ut til 
å initieres underveis i studietiden, og i noen tilfeller enda tidligere. Det 
er ikke ensbetydende med at vedkommende når de symbolske høyder. 
Som nykommer i feltet vil imidlertid en lovende sanger allerede kunne 
ha «et lite, men tydelig støtteapparat rundt seg» (jf. Solhjell & Øien, 2012, 
s. 69). Her står agenturene sentralt, men også dirigenter og regissører. En 

sangers bane gjennom feltets posisjoner vil i likhet med en annen kunst- 
ners bane også være 


en historie om utvikling av støtteapparat og nettverk. Kunstnere utvikler meget 
ulike støtteapparat, og får derfor helt ulike nettverk. Men jo nærmere kunstnere 
står hverandre kunstnerisk, og jo høyere anerkjennelse de har, jo større sam- 
menfall er det mellom deres støtteapparat og nettverk. (Solhjell & Øien, 2012, 
s. 69) 


For hver enkelt sanger representerer nettverkene hun inngår i en del av 
hennes sosiale kapital. Dette krever altså investeringsstrategier som både 
legger grunnlaget for og frambringer sosiale forbindelser og kontaktnett 
som kan anvendes på kort og på lang sikt. Arbeidet er en kontinuerlig 
prosess som sangeren må bruke både tid og energi på. Noen nettverk er 
imidlertid mer solide og stabile enn andre. 

Ulike oppdragsgivere har sine egne «staller», opplever Bjørn, «og hvis 
du er inne, kan du få mye å gjøre». Over tid vil nye aktører komme på 
banen med sine nettverk: «Så du kan være inne en stund, det opplever vi 
jo stadig mange av oss, ikke sant? Og så kommer det noen andre, og så er 
du helt ute», erfarer Bjørn, som mener at nykommerne har en plikt til å 
oppdatere seg: «For da er det akkurat som at alle de årene du har vært der, 
er helt uten betydning». Nettopp av den grunn blir det viktig for sangere 
å inngå i flere nettverk. Sangere som fortrinnsvis synger på regionalt og 
lokalt plan, vil i så måte være mer sårbare for slike utskiftinger som Bjørn 
her er inne på. Noen lokale aktører inngår i både nasjonale og internasjo- 
nale nettverk. Derfor vil et kontaktnett med disse lokale aktørene ha stor 
betydning. Men jo mindre og «lokalt» nettverket er, desto mer ustabilt vil 
det være. 

Synnøve opplevde at «alt plutselig snudde», fra å være etterspurt og 
løftet fram i mediene lokalt og regionalt, til å bli mer eller mindre eks- 
kludert (jf. 7.1). Selv finner hun det vanskelig å forstå, og mener at det 
kan ha å gjøre med en spesifikk konsert hvor hun «kanskje ikke gjorde 
det så bra», som hun sier. Etter dette opplevde hun at flere tidligere opp- 
dragsgivere «rottet seg sammen». Slik jeg forstår dette, opplevde hun 
at det oppsto en konsensus i miljøet, som på kort tid plasserte henne 
«utenfor»: 

Det dabbet litt av med sangoppdrag og så er det akkurat som at jeg bare god- 
tar den rollen. For jeg er jo ikke så flink, skjønner du? Og det sitter dypt, helt 
tilbake fra studietiden. Og da tenker jeg at det er noe med måten min å synge 
på eller med musikaliteten min som slår ut uheldig av og til. Kanskje i pressede 
situasjoner. Eller så kan det være noe med meg som provoserer folk, Ja, men 
skjønner du hva jeg mener? Jeg tenker av og til at de kanskje kan være noe 
med måten jeg er på, eller måten jeg ser ut på som av og til kan trigge noen, 
sånn helt ubevisst. 


Igjen ser vi at opplevelsene fra studietiden har satt dype spor. Om det 
er slik at Synnøves usikkerhet har blitt kommunisert ut, kan det også 
ha bidratt til en form for boomerangeffekt. Alle sangere opplever å bli 
avvist, og jeg oppfatter at informantene har et nokså nyansert bilde av 
realiteten i dette. Men fordi det sjelden foreligger en uttalt begrunnelse, 
kan det generere tankemønstre hvor sangeren leter etter mer eller min- 
dre plausible forklaringer. Informantene ser ut til å forstå noen av meka- 
nismene i feltet. Likevel leter de etter den ene faktoren som kan ha vært 
utslagsgivende for at ting gikk som de gikk. Slik framstår sangerpraksi- 
sen tvetydig. 

«Det er ikke alltid like lett å bli profet i eget rike», erfarer Andreas. 
Han har en rekke oppdrag utenbys, men får sjelden oppdrag i hjembyen. 
Han vet ikke hva det kommer av, men synes det er «litt søkt» at noen 
oppdragsgivere velger å overse at han faktisk lever på fulltid av sangen: 
«Du blir verdsatt for at du er en trivelig kar, men ikke verdsatt fordi du er 
en profesjonell sanger». En årsak tror han kan være at han er kjent som 
en «altmuligmann», og at de ikke kjenner til hans ambisjoner. «Men jeg 
gir egentlig blaffen. Jeg har nok å gjøre andre steder». Andreas registrerer 
at det er flere lokale sangere som ikke slipper til, og han har spekulert litt 
på hvilke mekanismer som trer i kraft. Han tror det kan ha å gjøre med 
at noen oppdragsgivere vil identifisere seg gjennom andre, ved å hente 
inn folk utenfra. Her opplever jeg at Andreas nærmer seg en sosiolo- 
gisk selvinnsikt som illustrerer «anerkjennelsens spiral»: Anerkjenneren 
(i dette tilfellet oppdragsgiveren) anerkjenner en sanger som allerede er 
anerkjent og som på sin side anerkjenner anerkjenneren (jf. Solhjell & 
Øien, 2012, s. 28). 

Dette fenomenet blir også illustrert når Kirsten forteller at hun synes 
det er «en god politikk» at lokale oppdragsgivere mikser litt ved å bruke 

både «interne og eksterne solister». Men hun reagerer på at lokale san- 
gere sjelden får være med ved store konserter eller markeringer som 
gjerne får nasjonal eller internasjonal oppmerksomhet. Da hentes 
gjerne utflyttede sangere «hjem», mens gode lokale krefter blir tilside- 
satt: «Og der sitter nobilitetene og folk som ikke har greie på musikk 
på de beste plassene, mens de lokale kunstnerne blir trengt sammen 
bakerst i et hjørne». Kirsten mener det «er til å gråte av på vegne av 
kunstnerne», men ser «at det handler om enkeltmenneskers makt og 
om allianser». Selv har hun alltid følt seg friere når hun har gjort ting 
andre steder. 

Det er en veldig «snodig kultur i norske institusjoner, noe janteaktig» 
påstår Brage, som opplever at institusjonene sjelden verdsetter sangerne, 
men snarere bidrar til «å holde dem nede». Dette handler først og fremst 
om rolleforvirring og uforløste temaer, mener han: 


Jeg tror det dreier seg om at de menneskene som sitter og ansetter sangere 
ved operaene, rikskonsertene eller NRK, de har ikke bestandig et forsonet 
forhold til sin egen rolle som arrangører, casting director eller agent. Det noe 
som ikke er helt i orden, de har en slags skjult agenda eller skjulte motiv. Hvis 
man hadde gått på skole for å bli agent og ble det, ville man sannsynligvis 
ha fyllestgjort sine drømmer og virkeliggjort det man bar på. Da ville man 
antakelig blitt en veldig flink agent. Men hvis man ønsket å bli sanger eller 
musiker eller regissør og så gikk ikke det, og så ble man agent isteden, da vil 
man sitte der med noen uforløste temaer som vil prege hele virksomheten. 
I de fleste tilfeller vil dette sannsynligvis ikke være veldig gunstig. Ikke sant, 
det er sånne spøkelser i skapet. Så hvis man ville gjøre om på det, måtte 
man kanskje i utdannelsesinstitusjonene høyne statusen for dem som jobber 
med kultur eller med kulturformidling og få folk som virkelig er interes- 
sert i det, og som faktisk studerer det og ikke noe annet. Da vil du få folk 
som ikke strever med sin egen rolle og som blir medspillere i stedet for en 
motpart. 


Disse «spøkelsene i skapet», som Brage er inne på, dreier seg altså om folk 
som ikke har fått oppfylt sine egentlige drømmer og mål, det være seg i 
agenturer, i utdanningssystemet eller andre institusjoner. Hedda er inne 
på tilsvarende og forteller at hun respekterer folk som har faglig tyngde, 
men at det ikke finnes noe mer provoserende enn å bli avvist av folk som 
er «inkompetente»: 

De som styrer Kultur-Norge rundt omkring er ikke alltid like kompetente. Men 
de kan være slemme. Og ofte er det de vanskeligste å forholde seg til, den egent- 
lige mafia som ikke har peiling. Det er det som er så ille. Og at du har sunget 
på Bayerische Staatsoper, det har ingen betydning. Det kunne like gjerne vært 
«Bratwiirst», de vet ikke forskjell en gang, 


Informantene er opptatt av å formidle at det ikke bare er musikalske og 
vokale kriterier som avgjør hvem som får jobber. Andreas opplever at det 
ofte er «gjengangere» som får oppdrag, og tenker innimellom «hvorfor 
hun?» Han hevder at det «skjer mye rart» i kulissene, og at det knyttes «en 
del bånd over premiereølet som gjør at vedkommende blir brukt nesten 
gang». Også Bjørn mener det er «utenommusikalske ting» som egentlig 
betyr noe. Han observerer at noen sangere har «klippekort», og mener 
det handler om «kameraderi». Bjørns ønske er at mange skal få mulig- 
heten, og anser det som et problem når en sanger «blir den eneste» uten 
at det tas hensyn til alder og erfaring når visse operaroller skal besettes. 
Jeg ser at informantenes vurderinger finner støtte i Berge et al. (2016). I 
sin evaluering av region- og distriktsoperaene i Norge, har de dannet seg 
et klart inntrykk av at det er etablerte og kjente navn som fyller de fleste 
kunstneriske posisjonene (s. 30). Andreas opplever imidlertid at det å bli 
plukket ut til å være med i produksjoner i profesjonelle vokalensembler 
blir gjort på basis av stemmefaglige kriterier: «Der er det det som preste- 
res som teller, og det er en plass for både de tykke og de smale, for å si det 
sånn». 

Henrik forteller at han får jobber i ulike vokalensembler gjennom 
bekjentskap. Det kan dreie seg om tidligere sangerkollegaer som tipser 
videre, eller dirigenter han har jobbet med. Han tar lite initiativ selv, 
og mener han har vært heldig som alltid har hatt en del oppdrag, også 
begravelsessynging. Ingrid oppfatter fra sitt ståsted at mange frilansere er 
avhengige av å være oppvokst og bosatt i de delene av landet hvor det er 
få sangere, et bra musikkmiljø med muligheter for jobber: «For er du født 
og oppvokst i Oslo, så har du ikke den lokale tilknytningen, og her er jo 
alle», sier hun. Samtidig forutsetter Ingrid at de lokale oppdragsgiverne 
fornyer seg: «Der er det vel sånn at man blir lei av å bruke de samme hele 
tiden». Også Bjørn erfarer nettopp dette, og forteller at en del regissører 
han har snakket med «sier at de vil ha noe nytt fordi de går lei, rett og 
slett». Dette strider litt imot oppfatningen om at det er de samme som 

blir brukt hele tiden. Samtidig er Bjørn tydelig på at det ikke finnes noen 
enkle forklaringer og at han egentlig ikke er ute etter «å beskylde folk for 
noe», for han ser at det er mange faktorer som spiller inn. 

Kunstnerbefolkningen er «nå som før» mer sentralisert enn resten av 
befolkningen, og flest bor i, eller i nærheten av hovedstaden (Heian et al., 
2008, s. 89, Mangset, 1998). Ved å bo sentralt, vil sangere kunne ha let- 
tere tilgang til nettverk og auditions. Muligheten for å steppe inn som 
vikar på kort varsel er også større; det er dessuten kortere vei til offent- 
lig kommunikasjon, i hvert fall sammenlignet med distriktene, og dette 
gjør sangerne mer fleksible og mobile. Det bor derfor flest deltidsfrilans- 
sangere i regionale miljøer og i distriktene hvor det er stor forekomst av 
mangesyslere (jf. Mangset, 1998). I dag ser vi at noen få heltidssangere har 
valgt å bosette seg langt utenfor Oslo-regionen (eller andre hovedsteder), 
hvor hovedtyngden av portvokterposisjonene finnes. Dette er mulig for 
etablerte sangere som holder et høyt kunstnerisk nivå og som allerede har 
opparbeidet solide nettverk og støtteapparat, også internasjonalt. 

Bjørn har en idé om at «alt nord for de lengre sør er lik amatør». Hans 
opplevelse er at det aldri skrives «lokale krefter» om Oslo-folk i avisene 
«altså, lokale krefter blir synonymt med amatør». Et tilsvarende forhold 
er det mellom Oslo og utlandet: «Da skal du enda lengre sør. Både nasjo- 
nalt og regionalt så er nord en umulig retning», hevder Bjørn. En slik 
mental kulturell avstand vil etter min oppfatning ikke gjøre seg gjeldende 
kun i media, men også i den kulturpolitiske debatten og gjennom bevilg- 
ninger til kulturformål. Det kan i tillegg innvirke på sangeres muligheter 
til å opparbeide nettverk og støtteapparat. 


8.4 Sanger og entreprenør? 


Det er flere av informantene som gir uttrykk for at de har vært ukomfor- 
table med egenpromotering og den forretningsmessige delen av sanger- 
yrket, spesielt i startfasen. Ved intervjutidspunktet ser det likevel ut til at 
noen fremdeles finner dette vanskelig, og det er nødvendigvis ikke alders- 
relatert. Her vil jeg skyte inn at da majoriteten av informantene entret 
yrkeslivet, var tilgangen til mobiltelefon, PC og internett enten helt fra- 
værende eller svært begrenset. Søknader ble sendt per post, og kontakten 

med omverdenen foregikk ansikt til ansikt eller via analoge telefonsam- 
taler. Den teknologiske utviklingen har endret seg betydelig, men ikke 
alle informantene har et like fortrolig forhold til alle nyvinningene. 

Fem informanter har ved intervjutidspunktet egen nettside. Bjørn for- 
teller at han fikk klar beskjed fra en kollega: «Det er helt urealistisk å tro 
at noen kjøper en vare de ikke vet noe om - og det har han helt rett i», 
kommenterer Bjørn. Han har likevel opplevd det som «en terskel» å få 
egen hjemmeside, men er tydelig på at han kun har lagt ut en CV og noen 
kritikker: «helt saklig uten å bedømme og vurdere. Om det har betydd 
noe er en annen sak», sier han lakonisk og tilføyer: «Vi er jo så oppdratt 
til at vi ikke skal fram». Også eldste informant Kirsten opplever at det 
handler om generasjonsforskjeller, og at det i dag er «helt naturlig å selge 
seg selv». Hun bemerker at det må gå an å drive selvpromotering «uten 
at det skal oppleves som prostitusjon». Tretti år yngre Solveig finner det 
imidlertid «ikke naturlig» å ha egen nettside, men har i likhet med flere 
av informantene «vært inne på tanken». Solveig tror ikke at oppdragene 
kommer ved at «noen sitter og googler». Det går på bekjentskap, mener 
hun, «for folk vil vite hva de får». 

Så vidt meg bekjent, er det ingen av informantene som har utdanning 
innen økonomi og administrasjon. Heller ikke entreprenørskap som 
fag i musikkutdanningen.'” Gitte har registrert at det har skjedd en del 
endringer i musikkutdanningsinstitusjonene de siste årene: «Jeg tror de 
har vært ganske smarte på konservatoriene ved at de har begynt å under- 
vise i personlig branding, i marketing og økonomi. Det gjorde de ikke 
før». Også Fleming (2005) forteller at hun under studiene lærte mye om 
vokalutøving, men at ingen fortalte et ord om «bookings, interviews or 
cancellation policies. In short, no one explained anything about how the 
business works» (s. 117). Plotkin (2016) hevder på sin side at den verden- 
skjente sopranen var den sangeren i sin generasjon som mer enn noen 
andre forsto seg på hvordan markedet fungerte, og som gjorde det beste 


139 Kunstnerundersøkelsen 2013, viser i henhold til Heian et al. (2015) at for kunstutdanningene 
generelt er andelen med kurs innen økonomi og administrasjon eller entreprenørskap atskillig 
høyere for aldersgruppen under 30 år, hvor over % av utvalget har slike kurs. Andelen for de 
eldste gruppene er på kun 10 prosent: «Dette er generasjonseffekter som tyder på at det er en 
voksende trend blant de høyere kunstutdanninger og gi slike kurs som en del av det kunstneriske 
utdanningstilbudet (s. 95) 

ut av det uten å kompromisse med det kunstneriske. Ifølge Flemings 
(2005) beskrivelse kom det ikke gratis. Hennes harde arbeidsinnsats kan 
også tolkes som et ønske om å framstå som en stayer (jf. 4.5). 

Det ser ikke ut til å eksistere konsensus omkring forståelsen av hva en 
entreprenør er eller skal være, selv om begrepet sirkulerer både i kultur- 
livet, politikken, næringslivet og i akademia. Ulike forståelser vil avhenge 
av konteksten, samt hvilke interesser ulike bransjer og samfunnsområ- 
der har av å benytte begrepet (Heian & Hjellbrekke, 2017, s. 420). Entre- 
prenørskap er da også et begrep som er helt fraværende i informantenes 
livsfortellinger. Et vesentlig spørsmål i denne sammenheng er hvorvidt 
dagens studenter blir gitt redskaper som bidrar til at de kan «definere seg 
selv», slik vi så Brage uttrykke tidligere (jf. 7.3). Praktisk kunnskap forut- 
setter erfaring, noe flere av informantene har ervervet gjennom øvelse og 
aktiv deltakelse i feltet parallelt med den vokalmusikalske skoleringen. 
Selvsagt vil det å lære om innovasjon og entreprenørskap ha betydning 
i yrkeslivet, men denne kunnskapen sitter ikke i kroppen som en prak- 
tisk sans, for å bruke en bourdieusk terminologi. Samtidig opplever de 
fleste informantene at den yngre generasjonen sangere «er annerledes», 
slik Bjørn formulerer det. Han utdyper: «De er mer innrettet på karriere, 
og er litt mer enspora. Men jeg synes det er litt trist. Det kan være gamle 
elever jeg treffer igjen, og så er de blitt helt annerledes», erfarer Bjørn som 
spesielt vektlegger at forandringene har å gjøre med 


markedsføring, den der PR-en. Knytte kontakter, ikke sant? Hvis de er et sted 
og har konsert, så er det viktig å snakke med den og den, der og da. Jeg orker da 
ikke det der. Da tenker jeg at stemmen er én ting, men at du må ha andre egen- 
skaper faktisk, for å nå fram som sanger. Og det må jo være enda vanskeligere 
nå, med de her som er så karrierebevisste. Så kan du selvfølgelig si at hvis alle 
blir sånn, så er du jo like langt. 


Flere av informantene nærmer seg lignende fortolkninger knyttet til 
muligheter og begrensninger for å bli synlige i feltet. Julia opplever at det 
er noen sangere som «alltid er på rett sted til rett tid»: 


Noen sangere gjør oppdrag nesten uten betaling, i hvert fall gjorde de det før. 
De gjorde alt for å være i systemet, alt for å bli sett, og plutselig så fikk de hoppe 
inn å gjøre ting på operaen. Og det er sånne veier man må ta, man må være litt 
slu på en måte. Hvis det skal være på den måten får de bare ha det så godt. Jeg 
kan ikke begynne sånn, og vet ikke helt hvordan jeg skulle oppføre meg for å 

innynde meg. Jeg har ikke noe trening. Det blir heller til at jeg kanskje holder litt 
igjen, men prøver å være veldig vennlig, hyggelig og imøtekommende. 


Etter min oppfatning er informantene seg bevisst at det ikke bare handler 
om å ha en god stemme og et særegent kunstnerisk uttrykk, men også om 
å være synlig, tilgjengelig og å ha tilgang til de «riktige» sosiale nettver- 
kene. Med dette følger også en rekke vurderinger av hva som «er rett å 
gjøre», og hvem som kan tillate seg å gjøre hva. Det er flere enn Julia som 
forteller at de legger merke til et slags «falskt spill» i kulissene. Spesielt 
dette med at «folk forandrer personlighet når det plutselig kommer en 
viktig person inn i rommet, at du blir mindre viktig i samtalen», slik Tone 
beskriver dette fenomenet: 
Jeg har kanskje en tendens til å legge merke til sånne ting, og man blir jo nesten 
litt paranoid. Men jeg har jo ofte opplevd å stå sammen med en kollega, og 
plutselig så bare må de snakke med den og den for å fortelle hvor fantastisk 
det har vært, og jeg tenker: «Er det verdt det? Får jeg så mange flere jobber på 
den måten?» Før trodde jeg at det var alfa og omega, og at det bare var derfor 
jeg eventuelt ikke fikk en aktuell jobb. Men så har jeg merket at det er utrolig 
mange tilfeldigheter; at du er på rett sted til rett tid. Flere av oppdragene jeg har 
hatt i operasammenheng har kommet som en følge av at jeg har truffet noen i 
ledelsen tilfeldig på en konsert. Så husker de deg «Åh hei, der er du ja. Hm, ja, 
nå kom jeg på at du kanskje kunne gjøre» Og da er det ikke fordi jeg har vært 
oppsøkende, det har vært tilfeldig. Men så er det noen som oppsøker også, som 
sitter i kantina i operahusene hele tiden og som sørger for at de «tilfeldigvis» 
treffer på den og den. Og at de kanskje ser ekstra stilig ut og fint sminka og [...] 
ja, ikke sant? Klart at du blir lagt merke til da. 


Det har blitt mer viktig å være synlig, fastslår Tone. Hun opplever at 
folk har blitt «mye flinkere på dette nå», men at konkurransen også 
har blitt større: «Jeg skal synge på konsert der og der, jeg skal gjøre 
den og den rollen, jeg er nominert til den og den prisen», gjengir Tone 
med henvisning til Facebook. Selv legger hun sjelden ut informasjon 
om konserter der: «Jeg får det ikke til. Det er sikkert dumt, for jeg vil jo 
egentlig at folk skal komme. Men det oppleves litt sånn — hva tror hun 
at hun er?». I kontrast forteller Andreas at han har skaffet seg «et ganske 
stort nettverk med både musikere og produsenter, og litt sånn rundt 
om», som han sier. Gjennom nettverket har han fått en del forespørsler. 
Andreas, som hører til den yngre generasjonen sangere (født etter 1975), 
har et fortrolig forhold til sosiale medier og egenpromotering: «Jeg har 

fått masse jobber, for eksempel gjennom Facebook», forteller han og 
forklarer hvordan dette foregår: 


Du kan jo ha en privat profil, og der er jeg litt nøktern. Der blokkerer jeg hva 
forskjellige folk kan se, og er litt mer privat. Men så har jeg en profil som er en 
slags «fan-side», hvor det er «sangeren Andreas» det er snakk om. Her legger 
jeg ut litt musikk som jeg hører på, artikler jeg leser, og holder det litt varmt 
sånn, og deler med andre. Og likedan deler jeg auditions jeg finner og fører 
en dialog med de der ute. Og da er det ofte at det plutselig ligger en melding i 
innboksen: «Vi trenger en solist, kan du komme til XX og synge en operapub» 
og sånne drypp da. Og det er helt bevisst fra min side. Så knytter jeg dette opp 
mot min egen nettside, hvor du kan finne biografien min, opptak og bilder og 
litt forskjellig. Her har jeg også lagt ut en kalender; hva jeg har gjort og hva jeg 
skal gjøre og en repertoarliste. 


Andreas observerer at en del sangere som har egne nettsider «er flinke», 
men påpeker at det må holdes ved like gjennom kontinuerlige oppda- 
teringer: «Det må ikke vises at det er et år siden du selv var inne, for da 
blir ikke nettsiden interessant. Men det er klart, dette er noe jeg synes er 
artig å holde på med», erklærer Andreas. Det er verdt å merke seg at tre 
år yngre Petter ikke er Twitter-bruker og at han aldri tyr til Facebook i 
jobbsammenheng: «Jeg snakker aldri jobb på Facebook og sender aldri 
meldinger der, bare gratulerer kollegaer med dagen og sånn». Petter sier 
at han aksepterer at folk gjør det på forskjellige måter, men kommente- 
rer likevel på ironisk vis sangere som er «veldig flinke» til å poste med 
et bilde hver gang de har hatt et oppdrag. Han illustrerer følgende i den 
forbindelse: 


«Åh, det var en fantastisk konsert», «nå er jeg hjemme igjen», «nå er jeg på 
flyplassen» eller «fin utsikt fra hotellrommet». Det er på en måte greit, men du 
aksepterer det gjerne i større grad fra de sangerne som er veldig gode. De beste 
sangerne har en mer hverdagslig måte å gjøre det på: «Jeg har hatt konsert, skal 
vi bake boller i kveld?». Det blir på et annet nivå enn når for eksempel en sanger 
skryter: «Hurra, jeg har fått agentur!» For det første skjønner jeg ikke hvorfor 
vedkommende er tatt opp i stallen og for det andre tenker jeg at denne sangeren 
ikke kommer til å få noen jobber likevel. Vedkommende må da skjønne at kar- 
rieren er såpass dårlig og derfor ikke burde legge ut ting på Facebook. 


Petters konklusjon er at når man har vært lenge i bransjen, så dannes det 
et bilde av hvem som er noe og hvem som ikke er det, og at det tolereres 
mer fra noen enn fra andre. Han opplever at de beste sangerne gjerne blir 

«litt sånn ikoner som er kjempepopulære og som alle liker, og da blir det 
litt kult og en helt annen greie». Han henviser samtidig til orkestrene som 
har egne Facebook-sider med infosider og konsertkalender, og at dette er 
en fullt ut akseptert måte å informere publikum. Det er tydelig at Petter, 
ut ifra sin plassering i det sosiale rommet som sanger på den internasjo- 
nale arenaen og med agentur i ryggen, har bestemte oppfatninger om hva 
som er «riktige» handlemåter i feltet. Slik vil det ikke bare dreie seg om 
generasjonsforskjeller, men om hver enkelt aktørs anerkjennelse i feltet. 

En CV gir en indikasjon på den anerkjennelse sangeren har i feltet. Her 
framstiller sangeren sitt repertoar og sine roller, hvem hun har sunget 
med, hvor hun har sunget, priser og stipend som er mottatt eller kon- 
kurranser som er vunnet (jf. 1.4). Sangere som står uten agentur sender 
selv en CV til sine oppdragsgivere. Innholdet er ikke alltid autentisk, sett 
med informantenes øyne. Bjørn henviser til en sanger som i CV-en kalte 
seg for «Sveriges ledende sopran», og kommenterer i den forbindelse: 
«Karakteristikken gjaldt kanskje for mange år siden, men det er jo det du 
hører i nuet som teller da. Det beror selvsagt på ørene som hører, men jeg 
tror ikke jeg hadde skrevet det først i CV-en altså». Bjørn viser også til «en 
kar som for noen år siden var i USA og holdt én konsert. Og nå skriver 
han internasjonal karriere i CV-en. Da har det vippet over», mener Bjørn 
som opplever at en slik form for selvpromotering slår negativt ut, i hvert 
fall i «visse miljøer». 

Som frilansere flest, lever sangere i en administrativ tilværelse. De blir 
såkalte multitaskere, og må kontinuerlig holde seg oppdatert om prøve- 
sang, skrive prosjektsøknader, søke om stipend og støtte til reiser, egne 
konsertprosjekt og CD-innspillinger samt følge opp egne nettsider. Noen 
prioriterer i tillegg å ta godt vare på egne profiler i sosiale medier, selv 
om dette gjelder få av informantene i denne studien. De fleste frilansere 
er selvstendig næringsdrivende. I den forbindelse skal oppdragsgivere 
faktureres, regnskap ajourføres, skatt betales, kvitteringer arkiveres og 
systematiseres før selvangivelsen skal føres hver vår, til manges store 
fortvilelse. Noen velger derfor å ha egen regnskapsfører. Om ikke opp- 
dragsgiver eller agenturet tar seg av jobben, må også flybilletter og over- 
nattingssteder bookes. Noen av informantene ser ut til å ha brukt mer 
tid på søknader enn på selve kjernevirksomheten, det vil si øving og 

innstudering av repertoar. Brage fant tidlig ut at «hvis man vil ha ti job- 
ber, så må man sende ut to hundre brev. Det er en stor feiltakelse å tro at 
ti søknader innkasserer ti jobber», konkluderer han. Selv om det meste av 
kommunikasjon i dag foregår digitalt, er det fremdeles slik at den entre- 
prenørielle aktiviteten går ut over tiden som skulle ha vært brukt til kjer- 
nevirksomheten. For sangere som deler sitt utøvende virke med annet 
arbeid, blir tiden en enda større knapphetsressurs (se kap. 9). 

Så vidt meg bekjent er det fire informanter (Stian, Brage, Hedda og 
Tone) som har søkt og mottatt toårige arbeidsstipend fra Staten. Tone 
forteller at stipendet tilsvarte en halv årslønn per år, og at det ikke var 
anledning til å ha fast inntekt i mer enn 50 prosent i tillegg til stipendet. 
I denne perioden traff Tone tilfeldigvis på en produsent som gjorde at 
«ting ballet litt på seg», som hun sier, og trekker i flere sammenhenger 
fram tilfeldigheter og flaks som en viktig faktor for å holde seg inne i san- 
gerbanen. To tredjedeler av informantene har også bidratt som solister på 
CD-plater eller gitt ut egne soloplater. Med unntak av Tone, er det ingen 
som har noe på hjertet i den forbindelse, selv om noen har medvirket på 
svært mange plater. Hun finner det imidlertid «litt merkelig» at hun fikk 
støtte fra Kulturrådet til to CD-innspillinger, men ikke til promoterings- 
arbeidet i etterkant: 


Jeg har mottatt penger, men Gud hvor mange søknader jeg har sendt. Og det 
hadde jo vært kjekt å få støtte til å gjøre turneer etter at man var ferdig med 
CD-ene. Og jeg har jo søkt og søkt til dette også, men fikk ikke noe. Så prøver 
du å komme på konsepter liksom: «Hvordan kan jeg gjøre dette mer spennende 
sånn at det vil selge? Kan jeg gjøre noe med disse sangene som ikke alle andre 
har gjort?» 


Det er flere av informantene som er inne på at det ligger i tiden å finne 
på kreative løsninger. Bjørn forteller at han har blitt mer aktiv selv for å 
skaffe sangoppdrag med årene «fordi jeg har måttet». Han utvikler gjenre 
ulike konsepter sammen med andre musikere. Så sendes informasjon og 
søknader ut til ulike instanser, «men responsen er jo naturligvis lav», sier 
han. Det er mangelen på respons fra det offentlige Bjørn reagerer mest på: 
«De plikter jo å svare på brev, både kulturkontorene og menighetsrådene. 
Med noen få unntak er regelen at de ikke svarer». Bjørn mener at dette 
vitner om arroganse, og at musikere generelt blir behandlet dårlig. Når 

han purrer er svaret ofte: «Du må da skjønne at vi ikke har noen penger», 
siterer Bjørn. 

Så snart man nærmer seg den forretningsmessige siden ved kreative 
næringer, oppstår et spenningsfelt mellom kunst og økonomi. Abbing 
(2002, s. 37) uttrykker i den forbindelse: 


Ås an artist (and an art lover) I believe that art is special. And therefore I am 
convinced that money should not interfere with art. Being an artist I must relate 
to art, not to the market. I want to keep money out of my relationship with art. 
But at the same time, it confuses and annoys me that I have to deal with money 
to keep my little enterprise in business. I understand that to serve a higher pur- 
pose I need money to survive, but it doesn't feel right. I want art to belong to a 
sacred world and not to the world of Mammon. 


I denne «hellige verden» hvor uegennyttige handlinger (kunst for kunst- 
ens skyld) er kunstnerens mål, er det illegitimt å spille ut kommersielle 
interesser eller andre motiver som ikke er kunsten selv (Bourdieu, 2000; 
Røyseng, 2007). Denne Kristusmystikken hvor kunstneren «ofrer» seg 
og senere gjøres til helgen, innebærer med Bourdieu (2000, s. 139-140) 
at kunstneren først må vinne framgang på det symbolske planet ved å 
fornekte det økonomiske planet, i hvert fall på kort sikt. Men på lang 
sikt kan dette offeret vise seg å bli fordelaktig. Når kunstneren først har 
oppnådd en grad av anerkjennelse og har etablert kredibilitet, blir det 
samtidig mer legitimt å tenke kommersielt. Dette kan forklare hvorfor 
noen informanter reagerer på handlemåtene til ikke-anerkjente sangere i 
feltet, som en form for irettesettelse. 

I motsetning til det vi gjerne kaller skapende kunstnere, for eksempel 
komponister, visuelle kunstnere eller forfattere, er tid en knapphetsres- 
surs for sangere, og særskilt lyriske sopraner. Her er det viktig å komme 
tidlig på banen (jf. 7.4). Å vinne en renommert internasjonal sangkon- 
kurranse eller å motta andre former for anerkjennelse i form av stipend 
og priser, slik noen av informantene i denne studien har, vil sette i gang 
prosesser som ellers kan ta mange år å opparbeide. Det innebærer med 
andre ord å vinne tid. Som også Menger (2014, s. 145) konstaterer, er 
musikk den eneste kunstneriske disiplinen som har en slik signifikant 
anvendelse av nasjonale og internasjonale konkurranser. Utdeling av 
utmerkelser og priser har en symbolsk funksjon som kan bidra til å løfte 

en allerede etablert sanger til nye høyder. Samtidig vil dette innebære at 
sangeren får «tildelt en sosial oppgave», med alt hva det fører med seg: 


Det å være ventet, etterspurt, overlesset med forpliktelser og engasjementer, 
dreier seg ikke bare om å slippe unna ensomheten eller ubetydeligheten; det 
dreier seg om på det mest varige og konkrete vis å føle at man betyr noe for 
andre, om å være viktig for dem, og dermed viktig i seg selv, samt at man i denne 
formen for kontinuerlig oppslutning som disse stadige bekreftelsene på interes- 
se (forespørsler, forventninger, invitasjoner) gir, finner en form for kontinuerlig 
eksistensberettigelse. (Bourdieu, 1999a, s. 249) 


Slik jeg oppfatter informantene, er det TV-mediet som aller mest bidrar 
til at sangere raskt kan klatre opp i det sosiale rommet «gjennom å 'opp- 
gradere” sin posisjon» (jf. Bourdieu, 1995a, s. 168). Som informant Bjørn 
hevder, kan TV være utslagsgivende: «Du kan nå toppen med en gang. Et 
program på TV og så er du på topp. Da er det gjort!» Hedda har erfart 
nettopp dette, både under studietiden, men også i senere tid: 

Man kan være en øde øy i noen år uten at man forstår helt hvorfor. Man synger 

akkurat som før og like godt som tidligere, men det er taust, det er stillstand. Som 


kommer du på TV, i et program som er sett av veldig mange, gjør en bra opptre- 
den og plutselig så er du veldig inne. Alle vil ha deg og tilbudene strømmer på. 


«Media, særlig TV, er makt», fastholder Hedda, men legger til at det å 
være kjendis uten å kunne noe, er noe helt annet: «Du kan få betalt 15 000 
kroner for å vise deg på en bar, kun fordi du har vært med på 4-stjerners 
middag!». Jeg tolker det slik at dette er en verden Hedda verken forstår 
seg på eller ønsker seg inn i. 

Hvis ikke penger er målet, må kunstnere orientere seg til den «virke- 
lige kunstverdenen» som stadig blir mer konkurranseutsatt. Dette har 
musikkutdanningsinstitusjonene i økende grad tatt inn over seg ved å 
integrere entreprenørskap i sine utdanninger eller som tilleggsutdanning 
for å gi studentene flere ben å stå på. Bennet (2007) hevder at institusjo- 
nene må akseptere at de utdanner studentene til en kulturindustri hvor 
stadig færre kan leve av å utøve musikk, og forberede musikkstudenter 
på en mer holistisk karriere (s. 179). Karriereplanlegging kan bidra til at 
studentene tvinges til å reflektere over sitt eget potensial, over musikkul- 
turen de er en del av, over sjangeroverskridelser og globaliseringens inn- 
virkning på ulike kulturelle praksiser. Dette realistiske verdensbildet 

hvor endringer skjer hurtig, bør være konservatorienes ansvar, mener 
Bennet (2007, s. 185-186). 

Nye forbindelser mellom kunst og kapital utgjør en trussel mot auto- 
nomien (jf. 3.3). Også kulturpolitikken legger i dag atskillig vekt på betyd- 
ningen av forretningsutvikling i skjæringspunktet mellom kultur og 
næring i en stadig mer «altomgripende» estetisering av økonomien (Gran 
& De Paoli, 2005, s. 50). Likevel ser det ut til at det fra kunstnerisk hold 
ofte signaliseres «en skepsis» mot koblingen mellom kunst og næring, 
og at kunstnere flest ikke vil anvende begrep som hører næringslivet til 
(Heian et al. 2015, s. 93). Slik aktualiseres Bourdieus analyser av kunst- 
feltet, fordi det ser ut til å være noen tyngre strukturer (en økonomisk 
verden snudd på hodet) som skaper mening for aktørene. Kunster- 
undersøkelsen 2013 viser at visuelle kunstnere er den gruppen som i størst 
grad anser seg som kunstnere (87 prosent). Av norske musikere er det 
771 prosent som betrakter seg selv som kunstnere (eller som utøvere av 
et kunstnerisk yrke) framfor entreprenører. Her skilles det ikke mellom 
ulike musikalske sjangere eller mellom instrumentgrupper. Det er verdt 
å merke seg at Heian et al. (2015) også finner en viss støtte for at det å 
betrakte seg selv som kunstner og entreprenør ser ut til å stå sterkere blant 
yngre enn blant eldre kunstnere. Dette kan forstås som en kohorteffekt, 
og innebærer at andelen som anser seg selv for å være både kunstner og 
entreprenør vil kunne stige med årene (s. 94). Relatert til denne studien 
registrerer jeg at de eldre informantene, uavhengig av hverandre, har en 
opplevelse av at mange sangere i aldersgruppen 35 år og yngre handler på 
andre måter enn tidligere. Dette indikerer ikke bare at den sosiale san- 
gerpraksisen er i endring, men også sangergruppens habitus (jf. 8.1). 


8.5 Stemmefag som «administrativt verktøy» 


Stemmefagsinndelingen forstår jeg som en objektiv mulighetsbetingelse 
som bidrar til å strukturere praksisen på bestemte måter. Stemmefaget 
står i nær relasjon til det klassiske sangrepertoaret, spesifikke syngemå- 
ter, ulike sceniske roller og stilpraksiser, som i sin tur legger betydelige 
føringer på hva som er mulig og mindre mulig i yrkespraksisen. En gry- 
ende selvforståelse for disse føringene vokser fram gjennom studietiden, 

men kommer sterkere til uttrykk i livsfortellingene når sangerinforman- 
tene reflekterer over og vurderer sine yrkesliv. 

Det er ikke slik at alle informantene har vært opptatt av stemmefaget 
for sin egen del, kanskje fordi de ikke har opplevd uvisshet omkring 
klassifiseringen. Når jeg spør Ingrid om hun anser seg selv om lyrisk eller 
lyrisk dramatisk sopran svarer hun: «Nei, det er ikke veldig viktig for meg 
akkurat. Det var en som bemerket at jeg var mer en spinto, en sånn blan- 
ding mellom lyrisk og dramatisk», sier hun. Sterke vurderinger om stem- 
mefagsinndelingen har likevel de fleste, noe som reflekterer betydningen 
av stemmekategorier, aldersnormer og stemmefag knyttet til repertoar 
og sceniske roller i sangerpraksisen. Når jeg spør Hedda om hvor hun 
plasserer seg i stemmefagsvrimmelen utbryter hun: 

Jeg hater det der faget! Jeg er sopran. Og synger koloratur. Jeg gjør soubrette. Jeg 

gjør lyrisk koloratur — ja! Og jeg gjør også mer lyrisk-dramatiske ting, faktisk, 

selv om de sier at: «Du må ha et fag!» Åh, jeg hater det! Jeg hater det! For mye, 

i hvert fall innen opera, går på karakter og personlighet og hva slags tempera- 

ment du har. Det betyr nesten like mye som klangen din. Det er personligheten 

din, mener jeg. Mens i Tyskland så er de, du må [...] i kontrakten din så skal det 
stå et fag: «Stimme? Ach! Sie bist kein Koloratursopran - Sie bist ein lyrischer 


Koloratursopran! Ganz wichtig!» Derfor far du jobb innenfor de rollene som er 
definert som lyrisk koloratursopran for eksempel [sukker tungt] 


Hedda relaterer stemmefagsdiskursen til egne erfaringer, især fra Tysk- 
land, et land flere av informantene betrakter som det mest konserva- 
tive når det gjelder diverse formaliteter. Dette er også et land hvor unge 
voksne fra hele verden vil studere og jobbe, og hvor konkurransen er sky- 
høy (se 9.4). Rent organisatorisk blir derfor Fach vesentlig, både gjennom 
opptak til studier og i prøvesangsituasjoner (se 8.6). 

Det klassiske repertoaret er retningsgivende for de stemmetyper som 
kreves til ulike operaroller og musikkverk (jf. 2.6). Som Eken (1998) påpe- 
ker, er repertoaret skrevet for den velfungerende stemme, og innehar 
ofte høye musikalske så vel som tekstlige kvaliteter (s. 54). Alle er ikke 
like begeistret for den rigide inndelingen av stemmefag som har vokst 
fram gjennom århundrene særlig knyttet til operarepertoaret, selv om 
vi kan finne ulike «krav» til spesifikke stemmekarakteristika også innen 
oratoriesjangeren og i samtidsmusikken. Flere av informantene stiller 
seg nokså kritisk til denne form for båstenkning, blant dem Brage, som 

oppfatter at stemmefagsinndelingen er et praktisk grep fra arrangørenes 
side: «at de har bokset sangere inn i ulike bokser, som et administrativt 
verktøy for å gjøre det enklere for seg selv». Han spør seg også hvor- 
for disse typene finnes. Brages innvendinger og reservasjoner ligner på 
mange måter Heddas synspunkt om at egenskaper som karakter, person- 
lighet og temperament er viktigere for en operarolle enn selve stemme- 
faget. Brage underbygger sitt resonnement med følgende: 


Det er akkurat som at vi er blitt sånne skruer med ulike dimensjoner og mut- 
tere, ikke sant? Og så putter de oss inn i bokser, for da er det veldig lett å ta ut 
en sånn skuff og bruke det. Så stemmefaget er mer et administrativt verktøy 
opplever jeg, enn at det er noe reelt som er interessant for en sangers identitet. 
For en sanger burde kunne gjøre både det ene og tredje og fjerde. Men når 
man skal inn i den der operaverktøyboksen, så er det interessant med stem- 
mefag. For hvis du kan gjøre den rollen, så kan du også gjøre det og det, ikke 
sant, den mutteren kan brukes til de og de greiene. Så jeg opplever det som 
en mer praktisk, materiell inndeling enn en interessant inndeling sånn kunst- 
nerisk eller menneskelig, altså for ens egen personlighet. Og man vil jo helst 
utvikle seg sånn at man ikke blir en skrue som ligner på de andre skruene, 
at man utvikler sine egne gjenger da, at man kan sine egne ting. Og det er jo 
også det publikum kommer for å se. Det er jo ikke for å se en to-tom-fire, det 
er jo for å se deg. Ja! 


Det er grunn til å merke seg metaforbruken, hvor stemmefaget nærmest 
blir beskrevet som noe instrumentelt, gjennom anvendelsen av begreper 
som verktøy, bokser, skuffer, skruer og muttere. Brage opplever nettopp 
inndelingen av stemmefag som et hinder både for den enkelte sangers 
kunstneriske utvikling, personlige uttrykk og sangeridentitet. Han påpe- 
ker at sangere bør være mer allsidige sett i relasjon til dagens arbeidsmar- 
ked, og at utdanningssystemet har et stort ansvar i så måte. Dette er en 
forståelse han deler med flere av informantene (se også kap. 9). 
Stemmefaget er dels biologisk og fysiologisk betinget, og dels kultu- 
relt og sosialt betinget. Stemmefags- og registerproblematikk kan altså 
sies å være vesentlig konstituerende i sangerlivet. Når informantene er så 
opptatt av dette i sine livshistorier, har det også sammenheng med deres 
erfaringer knyttet til blant annet typecastingen innenfor operasystemet. 
Selv om det alltid vil være variasjoner og stemmer utvikles gjennom hele 
livsløpet, mener Ingrid å observere en generell tendens som bidrar til å 
avgjøre karriereløpets lengde. I vurderingen inngår stemmefag, repertoar 


384 


TILGANGER I FELTET 


og aldersnormer; tre sammenvevde faktorer som har betydning for mulig- 
heter og begrensninger i sangernes løpebaner og i den sosiale praksisen: 


Hvis du er en veldig lyrisk, sånn Despina eller særlig Zerlina og Susanna-type, 
er det håpløst hvis du er mer enn 35 år egentlig. Men det kommer litt an på 
hvilket stemmefag du synger. Synger du Wagner, så må du ha noen år på baken. 
Så det der er veldig ulikt — repertoar og type stemmer i forhold til nar den tiden 
kommer. Så er det noen av oss som har vært heldige og fått gjøre alt fra Zerli- 
na til Tosca liksom, og gjort hele det spekteret. Så hvis du har muligheten til å 
utvikle deg litt mer i en dramatisk retning eller litt i karakterretning, er mulig- 
hetene større for å holde på, for det kan du ikke gjøre når du er 25. For de veldig 
lyriske sopranene som på en måte forblir der, så er det en kort karriere altså. Det 
vil det veldig fort bli i hvert fall. 


Dette er kunnskap som ligger innebygd hos alle informantene når de for- 
tolker stemmefagets betydning, selv om ikke alle uttrykker det like ekspli- 
sitt som Ingrid. Hun legger også til: «Sopranene kan utvikle seg litt etter 
hvert, men lyriske sopraner går det 20 av på dusinet altså. Derfor er det så 
steintøft ikke sant, og finne sin egenart i vrimmelen». Ingrid konkluderer 
med at fordi det finnes mange flere mindre operaroller for mezzosopraner, 
slik som ammer og heltinnens fortrolige «og alle de der som de kan holde 
på med en stund», har mezzoene det enklere. «Det er jo masse av dem [rol- 
lene]», sier hun, men legger til at mezzoene har det tøffere på den måten at 
det finnes færre faste arbeidsplasser enn på sopransiden. Også i bass- og 
barytonfagene er det i mange tilfeller en fordel å ha kommet i moden alder 
relativt sett. Her trenger rollekarakterene ofte pondus. 

Kirsten, som har ligget akkurat i grenseområdet mellom sopran og 
mezzo, (zwischenfach, jf. 6.8), forteller at det kan være spesielt vanskelig 
med bærekraften i enkelte altpartier i kirkemusikalske verk, litt avhengig 
av lokalene: «Så man burde være så tøff at man sier nei, men det har jeg 
ikke gjort altså». Selvironisk legger hun til at det var counter man skulle 
har vært, og henviser til at selv om mezzoene overtok for kastratene og 
blant annet trådte inn i de såkalte «bukserollene» i operaene, så «kommer 
jo kontratenorene og tar fra oss rollene!». Ingrid sammenfatter på et noe 
humoristisk vis, rollebesetningen i en opera slik: 


I en opera, så er det en sopran som kanskje har hovedrollen, så er det en liten 
mezzorolle og så er det åtte herrer, ikke sant? Tre tenorer og tre basser og to ba- 
rytoner liksom, minst! Så er det små roller og store roller, det er hele spekteret. 

Mens hos oss [sopraner] så er det en hovedrolle eller ingenting. [...] På herre- 
siden er det annerledes for der har du et mye større spekter. For det første så er de 
mange færre [sangere]. På 30 sopraner, så er det fem tenorer. [...] På herresiden 
er det også mange flere roller, karakterroller som ikke nødvendigvis krever en 
fantastisk stemme. Se på XX da, for eksempel, som har gjort en kjempekarriere 
på en stemme som er ok, men ikke noe mer enn det. Og basser de kan jo holde 
på til de er 90! Ja, men det er jo noe med det ikke sant, de skal være fedre og 
konger, munker og gud vet hva, og de kan jo bare holde på, de skal bare stå der 
liksom. Litt verre med tenorene, altså, det er litt kjipt med de der på 60, små og 
runde, som skal være førsteelsker. Barytoner er litt mer sånn tidløse. Fordi folk 
er jo yngre lengre. 


Selv om Ingrid her bevisst overdriver og anvender stereotypier, baserer 
hun sine vurderinger på en over 30-årig lang karriere som fast ansatt 
solist ved et operahus. Hun nevner også en gang hun satt i en uttaksjury 
for en internasjonal sangkonkurranse. Av 200 søkere var 100 av dem 
sopraner. «Så er det fem basser og 20 mezzoer. Altså, det er helt sprøtt! 
Så konkurransen er ekstremt mye større blant sopranene», sier hun, og 
glemmer tenorene i farten. Av den grunn bli hverdagen ulik, og mer kre- 
vende for noen hevder Ingrid: «Og å være frilanser oppi dette, å prøve å 
få seg en jobb, å gå på en audition og håpe, og så sitter du der liksom med 
70 andre som er ute etter den samme jobben. Jeg er så glad for at jeg har 
hatt en fast jobb!», konkluderer hun. 

Ingrids observasjoner er nokså i overensstemmelse med undersøkelser 
gjort i Tyskland, hvor det går fram at det på sangermarkedet er en over- 
flod av lyriske damestemmer og at særlig sopranfaget er overrepresentert, 
mens altstemmer er mangelvare (Gembris & Langner, 2006). Rekrutte- 
ringen er ikke like stor på herresiden. Arbeidsmarkedet er derfor ikke 
tilsvarende mettet for mannlige sangere, selv om det også her kan være 
utslagsgivende hvilket stemmefag sangeren tilhører. Med i dette bildet 
hører også den økende kjønnsmessige skjevfordelingen når det gjelder 
instrumentvalg i kulturskolen. Sang er i tillegg til piano, fløyte og ulike 
strykeinstrumenter typiske «jenteinstrumenter», mens slagverk, gitar, 
el.bass, el.gitar og messinginstrumenter er typiske «gutteinstrumenter» 
(Rishaug et al., 2008, s. 18). Den høye andelen jenter på sang har holdt seg 
relativt stabil over lang tid, uavhengig av opplæringsarena. Dette gjen- 
speiles i høyere musikkutdanning og i arbeidsmarkedet. Det klassiske 
musikkmarkedet favoriserer dessuten unge sangere framfor erfarne, 

spesielt på kvinnesiden. Er du sopran er kritisk alder mellom 30-32 år, 
mens alter og basser har en kritisk alder rundt 40-42 ar (Gembris, 2006a; 
Spahn & Richter, 2006). Ikke sjelden forekommer det at sangere påtar 
seg oppdrag som ligger utenfor deres stemmefag for i det hele tatt å få 
seg jobb. På sikt kan dette kan få store konsekvenser for stemmens helse, 
fordi det kroppslige og/eller mentale grunnlaget hos sangeren ikke er i 
samsvar med repertoaret. Følgene kan bli slitasjeskader og varige stem- 
meproblemer. Selv om dette fenomenet i liten grad gjelder denne studiens 
informanter, utelukker det ikke at de vurderer andre sangere som har 
«slitne stemmer». For alle sangere vil stemmeøkonomi være helt essen- 
sielt, herunder måten sangere behandler stemmen sin på og måten de 


håndterer sine liv på, og dette henger sammen. 


8.6 Prøvesang og typecasting 


Alle informantene har prøvesunget, de fleste av dem utallige ganger, også 
etter at de kom i 40-årsalderen. «Det er jo noe alle sangere må», fastslår 
Hedda, som beskriver en episode hvor hun ble bedt om å prøvesynge for 
en stor hovedrolle i en opera som kanskje ikke var helt hennes stemme- 
fag, men som krevde mye attitude: 


Jeg var gravid, men hadde veldig lyst på rollen. Så jeg stilte opp for å møte di- 
rigenten som skulle komme reisende fra utlandet. Men han dukket ikke opp. 
Operaledelsen ba meg komme tilbake dagen etter, men da var jeg utenbys på et 
annet oppdrag. Så ble jeg bedt om å reise til Tyskland for å prøvesynge for den 
aktuelle dirigenten, men da var jeg opptatt med et operaprosjekt et annet sted 
utenlands. Under prøveperioden der, mottok jeg en e-post: «Du må komme og 
prøvesynge i morgen». Regissøren ville ikke gi meg fri fra prøvene, men det 
endte med at jeg lånte en bil og kjørte i seks timer etter kveldsprøven. Jeg var 
framme langt over midnatt og prøvesangen var tidlig på formiddagen. Mor- 
genkvalmen hadde ikke gitt seg og stemmen var ikke på plass. Jeg visste at dette 
ville gå rett vest, og kanskje var det derfor det gikk det den veien også. Det var 
mange krefter som hadde jobbet hardt for å få meg inn i dette operahuset, men 
plutselig så faller kortstokken: Jeg var helt stein død! Men nå tenker jeg ikke mer 
på det. Jeg er veldig flink til å lukke kapitlene. 


I ettertid har Hedda kommet «inn i varmen» i det aktuelle operahuset. 
Fortellingen signaliserer likevel at sangere i mange situasjoner må strekke 
seg svært langt for å kunne gripe tak i de mulighetene som dukker opp. 

Det handler også om timing; en god porsjon flaks og om å være på rett 
sted til rett tid. I bourdieusk forstand vil det imidlertid ikke dreie seg om 
tilfeldigheter, snarere om å ha utviklet en praktisk sans som bidrar til 
at sangeren evner å plassere seg selv der hvor mulighetene dukker opp. 
Dette er et produkt av habitus, frambrakt gjennom praktisk erfaring 
(Bourdieu, 1999a, s. 220). 

Offisiell prøvesang foregår i forbindelse med casting til spesifikke 
operaroller, men kan også dreie seg om prøvesang for en kontrakt med et 
operakompani, et vokalensemble eller et agentur. I tillegg kommer prøve- 
sang av en mer uoffisiell karakter, som det å prøvesynge for en dirigent 
eller en kantor utenom utlysninger. Juryenes sammensetning vil derfor 
variere etter type oppdrag. Informantene har bestemte oppfatninger av 
hvem som har det «avgjørende ordet», slik jeg aktualiserer i neste kapittel. 
Hedda sier imidlertid følgende om det å bli avvist: 


Jeg må leve med at det ikke er alle som vil ha meg. Men jeg prøver å unngå å 
sette meg i den situasjonen hvor jeg får høre: «Nei, vi vil ikke ha stemmen din». 
Men av og til på audition, så henger de deg ut, og du må bare tåle at de velger en 
annen. Åh, jeg synes det er helt jævlig. Og jeg tror alle, selv de beste, får nei av 
og til altså. Det er politikk. 


Hedda er ikke alene om å erfare at prøvesang er en påkjenning, og mange 
ser ut til å mene at det i stor grad nettopp dreier seg om «politikk». Tone 
konstaterer: «Prøvesang er en konstruert greie. Det er helt forferdelig og 
jeg har aldri klart å venne meg til det. Jeg klarer ikke å være sånn, og 
derfor har jeg ikke vært på så mange prøvesynginger som jeg kanskje 
burde». Når Tone anvender begrepet «konstruert», sikter hun til en opp- 
treden for en jury, hvor hun selv var meget fornøyd: «Det tror jeg faktisk 
aldri jeg har vært etter en prøvesang, verken før eller siden». Det viste 
seg imidlertid at det var «bestemt på forhånd» hvem som skulle få rollen, 
hevder Tone, som der og da tenkte «fy søren!». Likevel mener hun å forstå 
mekanismene: «Altså, jeg tror at når man blir eldre så stikker man finge- 
ren i jorda og tenker etter hvorfor ting blir slik eller sånn. Det har jo en 
forklaring. Noen ganger er det til min fordel og noen ganger til andres», 
reflekterer Tone. Lignende tanker har Petter gjort seg. Han har prøvesun- 
get mye, særlig utenlands og brukt betydelige pengesummer i den forbin- 
delse. Han forklarer at det er agenturet som formidler prøvesangen ved at 

de blir kontaktet av oppdragsgivere som søker sangere til spesifikke roller 
i en bestemt tidsperiode, noen ganger et par år fram i tid. Kostnadene 
må sangerne i stor grad dekke selv, hvis de ikke spesifikt blir invitert til 
å prøvesynge. Dette gjelder gjerne sangere som har sunget i operahusene 
tidligere og som skal prøves for andre roller. Petter beskriver en slik epi- 
sode hvor han ble bedt om å komme til et operahus i Frankrike: 


Det var en Charpentier-opera, og det var så deilig musikk å synge, så det føltes 
godt. Dirigenten ble begeistret og erklærte at jeg skulle få jobbe mye med dem 
framover, men han ville gjerne høre meg på nytt dagen etter. I mellomtiden had- 
de en annen veldig god tenor allerede blitt sendt hjem. Jeg jobbet med coachen 
hele kvelden og fikk under prøvesangen dagen etter beskjed om at jeg hadde 
jobbet «fantastisk». Samme dag hadde en tredje tenor også prøvesunget som 
visstnok hadde bedre fransk uttale enn meg. Så da gikk jeg glipp av en rolle i 
en oppsetning som skulle gjøres ti forskjellige steder over en periode på tre år. 


Til tross for denne opplevelsen, mener Petter at det er viktig at noen diri- 
genter eller regissører «legger sin elsk på enkelte sangere» fordi de blir 
engasjert videre. «Minimale marginer kan avgjøre en karriere», opplever 
Petter. For de mange sangerne som ikke blir tatt inn i varmen, blir det 
desto mer krevende å slippe til. 

Andreas har vært svært aktiv på prøvesangfronten, mest i forbindelse 
mer operaproduksjoner for region- og distriktsoperaene (se 9.3). I den 
forbindelse sier han: «Vi er mange sangere. Jeg tenker at det ikke går an 
å sitte inne i en fjord og tro at oppdragene skal ramle ned i fanget på en». 
Andreas får vite om ulike auditions gjennom Facebook og nyhetsbrev 
han har meldt seg på, og leter samtidig aktivt etter muligheter på ulike 
nettsider. Gjennom prøvesang har han skaffet seg mange roller til ulike 
oppsetninger. Han ser ut til å ha et nokså avklart forhold til dette. Solveig 
og Henrik kan sies å befinne seg i motsatt ende. Solveig har vært en del på 
prøvesang, men forteller at hun «nok er en litt sånn bedagelig type», men 
at hun har klart seg bra og har trivdes med de jobbene hun har fått. Hen- 
rik har det på samme måte, og forteller om en episode da han møtte opp 
på en stor prøvesangkonkurranse hvor det skulle tas ut solister: «Men da 
jeg kom dit skjønte jeg at jeg hadde skutt litt over mål. Det var et veldig 
høyt nivå, sangere som hadde en karriere, ja, det var liksom toppsjiktet på 
et vis». Henrik erfarer at orkestrene eller operakompaniene ikke alltid har 
hatt råd til å gjennomføre prøvesang. Videre at arrangører gjerne bruker 

lokale sangere til små eller mindre sceniske roller for å spare penger. Han 
tilføyer: «De vet hvem de vil ha uansett. Det er ingen vits i å prøvesynge 
for de store rollene. Og er du kjent får du godt betalt». 

Stemningen i korridoren utenfor prøvesanglokalet er til å ta og føle på. 
Sangerne står på rekke og rad «og kikker ut i luften, helt i sin egen ver- 
den. Det er ikke snakk om å si hei. Det er meg og mitt, liksom», forteller 
Julia, «men det er forskjellig fra gang til gang, og det er hyggelig med dem 
som smiler og hilser på deg da, for det betyr så mye». Julia beskriver sine 
kroppslige opplevelser rundt prøvesangsituasjonen: 


Jeg blir nervøs og varmer opp tusen ganger og synger og løper inn på do. Tester 
stemmen, er stemmen der? Jeg vet jo at det ikke hjelper. Som sanglæreren min 
en gang sa til meg: «Om du varmer opp og stemmen er klar, da har du jo varmet 
opp. Du vet at stemmen er der, hvorfor skal du da gå og kjenne på den 15 ganger 
rett før du skal inn? Da blir du jo bare sliten!» Å tenke på det og påminne seg 
selv om det, er lurt. Men det er fort gjort å glemme, spesielt i sånne situasjoner. 
Man blir så stresset og føler seg så alene. Det er liksom ikke et fellesskap: «Dette 
her skal vi klare, hører dere! Lykke til og nå er det din tur og stå på!» Man føler 
seg mindre verdt når ingen gidder å hilse, og alle er opptatt av seg selv. 


Det finnes regissører som virkelig verdsetter det kollegiale, erfarer Julia, 
som selv har hatt en rekke solistroller i distriktsoperaene. Disse regissø- 
rene ser etter hvem som jobber godt sammen og som fungerer i et ensem- 
ble. Julia tror at de heller velger en sanger som «synger litt dårligere», 
men som til gjengjeld viser stor vilje til å stå på, og som er hyggelig og 
samarbeidsvillig. Sangere «må vise folkevett» bemerker Julia, og opple- 
ver at prøveperioden blir «mye mer hyggelig når sangere møtes, og man 
slipper det der presset og stresset». Også Bjørn innvender at regissørene 
må ta hensyn til at folk skal bo sammen lenge «for det kan være på både 
godt og vondt». Han har erfart hva det vil si når en sanger ikke passer inn 
i ensemblet: «Da sprekker mye», sier han. 

Ser vi prøvesangordningen fra ståstedet til «eksperter» i jobbmarke- 
det (for eksempel dirigenter, impresarioer i agenturer, sangprofessorer 
og operadirektører), opplever de at sangere ikke alltid møter godt nok 
forberedt til prøvesang, ifølge Gembris og Langner (2006, s. 170). Det kan 
dreie seg om faktorer som kanskje framstår selvfølgelige, men som kan 
få utslagsgivende betydning, som at sangeren kommer tidsnok, har for- 
beredt notene til akkompagnatøren (ingen illegale kopier, ingen flyvende 

noteark), har skrevet ut koloraturkadenser til akkompagnatøren og opp- 
trer profesjonelt, herunder i overensstemmelse med stemmekategori, 
rolle og type sang. Videre at sangeren velger ut arier på en profesjonell 
måte som samtidig framviser kunnskap om opera generelt og konteksten 
den presenterte arien tilhører spesielt. Sangeren må også evne å lytte til 
pianoakkompagnementet, og ikke minst ha realistiske selvvurderinger. 

Typecasting har en vesentlig funksjon i sangerpraksisen og står i nær 
relasjon til stemmefag og sangfaglige kvaliteter. Det handler om å bli 
utvalgt på bakgrunn av sceniske kvaliteter samt en rekke andre person- 
lige og fysiske egenskaper, slik forskningsmaterialet viser. Bjørn erfarer 
at det ikke er så veldig mange år siden det begynte å stilles større krav til 
sangeres sceniske egenskaper: «Første gangen jeg jobbet med en teater- 
regissør var en virkelig utfordring, for han krevde jo ganske andre ting. 
Men nå er jo det helt vanlig». Også Ingrid forteller at det er slutt på den 
tiden hvor sangeren bare kunne «stå rett opp og ned» og synge: 

Da må det på en måte være helt eksepsjonelt, at de på en måte glemmer at du 

veier 200 kilo og at det ikke passer i det hele tatt liksom. Men det er vi kommet 

litt vekk fra altså. De typecaster vet du, over en lav sko. De kan jo plukke herfra 

og derfra og så ferdig med deg og inn med neste! Og det er det jeg misliker ved 

at folk ikke får faste stillinger. At de bruker sangere i tre eller ti av deres beste 


år, og så plutselig sier de: Nei nå har vi ikke bruk for deg lenger». Så er du bare 
ferdig. I stedet for å ta et ansvar for å utvikle folk videre. 


Det at operahusene bør være forpliktet til ha noen faste stillinger slik at 
de tar ansvar for å utvikle sangerne over tid, har vært Ingrids kjepphest i 
alle år (se 9.3). Ingrid finner det for øvrig vanskelig å si for sikkert hvilke 
kriterier som legges til grunn når sangere skal velges til en scenisk rolle: 
«Det er typecasting, ikke sant. Du skal ikke bare synge fantastisk, du skal 
helst se flott ut og ha alle de kvalitetene de er ute etter», erfarer Ingrid. 
«Men noen ganger så velger de jo folk som synger fantastisk og blåser i 
hvordan du ser ut, så det er veldig vanskelig å si at det er enten slik eller 
sånn». Også stemmefaget har betydning. Som mezzo har Julia den forde- 
len at hun kan spille amme og tjenerinne, og at hun derfor har mulighet 
til å synge litt lenger: «Man behøver ikke å være fresh, vakker, ung, slik 
som sopranene kanskje trenger å være i operaen», sier Julia, men legger 
til: «Jeg gjør jo minst opera og mer kirkemusikk og andre ting, og da er 
det jo ikke utseendet som teller». 

I motsetning til instrumentalistenes prøvespillordning for orkester- 
stillinger står ikke sangere bak et skjermbrett. Hele «personen» vurde- 
res. Og sjelden eller aldri dreier det seg om å prøvesynge i flere runder. I 
profesjonell korsammenheng gis det som regel en innstuderingsoppgave 
hvor kandidatene også må forvente å bli prøvd i prima vista sang. Slik 
ligner prøvesangritualet svært på opptaksprøvene ved musikkutdan- 
ningsinstitusjonene. Om typecastingen konstaterer Hedda: «Sånn er det! 
Hun har imidlertid sansen for fysisk teater og synes «det er gøy». Hedda 
tror dessuten at hun har fått en del jobber nettopp fordi det er «teater- 
delen» de har castet henne på: 


Det finnes sikkert tre-fire hundre pa audition, så er det kanskje tjue sangere 
som synger like bra som meg, eller bedre. Så er det kanskje typecastingen da, 
som gjør at de velger akkurat meg til bestemte ting. Og der har jeg kanskje en 
liten fordel i visse sammenhenger. Men noen ganger går det bare på stemme og 
da er jeg ute med en gang, jeg vet ikke, jeg tenker sånn da. 


Helt sikre på hvilke kriterier som gjelder er det ingen informanter som 
er, fordi det ikke finnes et fast mønster i utvelgelsen. I likhet med Ingrid 
og Bjørn, opplever Petter at stemmekvaliteten hadde et mye større fokus 
før «uansett hvordan du så ut». Med unntak av roller som Carmen eller 
Susanna, har det nok ikke skjedd så store endringer, mener han, og 
uttrykker i den forbindelse: 


Det har kanskje ikke vært så mange Susannaer som har vært svære opp 
gjennom tidene. En Susanna kan ikke være tykk liksom, fordi det er en li- 
ten tjenestepike. Hun skal være så nett og vakker som overhodet mulig, og 
det er klart at da ser man etter det. Sa de er jo ute etter en eller annen figur 
uansett. 


Med «de» sikter Petter spesielt til regissørene, som han opplever har mye 
makt, selv om det også dreier seg om 


tilfeldigheter, tilfeldigheter, sånn er det hele veien. Regissørene har mye makt 
nå, ikke sant? Og det handler om hva de synes er «deilig» på scenen, og det er 
så mye greier. Jeg husker agenturet sendte meg ned til Dortmund. Jeg betalte alt 
selv. Sang fransk repertoar for en bred jury. Og de syntes det var «helt fantastisk, 
den beste tenoren og utrolig fritt og fint sunget», og de hadde ikke hørt noen 
bedre tenor. Men regissøren mente at jeg verken var høy nok eller så gammel 
nok ut. Men han kunne vel ha sett på bildet før jeg dro ned på audition da, så 
hadde han jo fått vite det. 

Det å stå på en stor operascene krever en stemme som bærer: «ellers faller 
du jo igjennom», konstaterer Tone, som i likhet med Hedda og flere andre 
informanter verdsetter at det legges stadig mer vekt på fysisk teater og 
sceniske ferdigheter. «Men det betyr ikke at de bare skal ha sånne play- 
boy-modeller heller, altså sånne plastic fantastic», påpeker Tone, og legger 
til at det «går rykter om enkelte sangere som har fikset på utseendet for 
å bli den perfekte pakken for å skaffe seg oppdrag». Slike vurderinger 
registrerer jeg også hos den pensjonerte verdensstjernen Dame Kiri Te 
Kanawa. Hun har ofte kritisert bransjen, blant annet den internasjonale 
trenden hvor opera går i retning av å bli popera. Dette begrunner hun 
med at unge sangere slanker og sulter seg, og dermed mister styrken de 
trenger for å synge bærekraftig. Det skader ikke å se bra ut, men noen 
ganger er sangere «more beautiful than their voice», uttaler Te Kanawa til 
The Telegraph (Furness, 2013). 

«I en operaforestilling så skal du helst kunne stå på hodet og gjøre fjor- 
ten ting samtidig med at du synger, ikke sant? Så skal du være så allsidig. 
Men man kan jo liksom bli litt trøtt av disse akrobatene også», er Stians 
vurdering. Han mener at det finnes mange sangere som har «alle ting 
på plass», men at de mangler noe essensielt som får fram det personlige: 
«Så det dreier seg om en balansegang», konkluderer han. Petter formidler 
også noe tilsvarende, men presiserer at det «er litt farlig å trekke konklu- 
sjoner»: 

Det er klart at hvis du har to talenter og den ene ser bra ut og den andre er stygg, 

så blir det gjerne den vakre som får muligheter og blir backet opp og sånn sett 

vinner på det. Ja, du skjønner? Det har nesten blitt litt Hollywood. Og selv om 

noen kanskje ikke har så fin kropp, så skal man ta av seg T-skjorta og løpe rundt 
og ta salto mens man synger, ikke sant? Og det er regissørene som har makten. 

Men det henger jo sammen med det der å modernisere operaen og lage en 


forestilling som skaper litt furore, og som trekker litt oppmerksomhet mot den 
forestillingen. 


Fordi typecasting er viktig, finnes det også normer for hvordan man skal 
se ut på audition og hvordan man skal oppføre seg, forteller Hedda, som 
pleier «å gi litt blaffen i de tingene der». Hedda tror tvert imot at det nett- 
opp er derfor hun har fått jobber «ved på en måte å gjøre litt narr av det. 
Jeg tar ikke på meg høyhælte sko, men tropper opp i selskinnstøvelsene 
mine. Jeg klarer ikke å bli presset inn i en form», konstaterer hun og tar 

med dette høyde for at «noen elsker det og noen hater det, og enten passer 
jeg inn, eller så passer jeg ikke inn overhodet». Hedda opptatt av holdnin- 
gene hun har til yrkespraksisen. 
Det er bra med et mangfold og det er bra med varierte folk og det er bra at 
forskjellige folk bidrar med det som er spesielt for dem. Og jeg har vel ikke nød- 
vendigvis tenkt at det bare handler om det faglige, men det handler også om noe 
av det personlige. Og andre kan tilføre noe annet enn det jeg kan, rett og slett 
fordi de er en annen person. Den holdningen har jeg hatt som så grunnleggende 
prinsipp opp gjennom årene, på godt og vondt da. Og hvis jeg har vært skuffet 
eller tenkt at noe var urettferdig, så har den holdningen kommet og slått meg i 
hodet og så har jeg på en måte forsonet meg med det, rett og slett av prinsipielle 
grunner, fordi at jeg mener det. 


De fleste informantene etterstreber slike holdninger, men som det etter 
hvert vil gå tydeligere fram av analysen, framstår dette tvetydig. 

Tone drar ikke på prøvesang i perioder hvor hun har lite å gjøre, fordi 
hun ikke føler seg «helt på topp psykisk» som hun sier, men presiserer 
straks at hun ikke har psykiske problemer og at hun kan være ganske tøff: 
«Jeg vet at i sånne perioder vil det ikke hjelpe meg noe særlig videre, når 
jeg står der og kanskje får hetta [...] men det er jo ikke sikkert at jeg får 
det», legger hun til. Tone opplever at hun er mye sterkere i perioder hvor 
hun har mye å gjøre, og at det ikke blir «så superviktig» når hun farter 
fra det ene til det andre. Oppdragsfrekvens har stor innvirkning på det 
mentale overskuddet, slik jeg forstår informantene. Det er rimelig å anta 
at siden flertallet av sangerbefolkningen ikke utøver sang på heltid, vil en 
lav oppdragsfrekvens skape et større sangkroppslig usikkerhetsmoment 
hos mange (se kap. 9). 

Det er ikke slik at prøvesang er noe som hører til den første fasen 
i yrkeslivet. Kun de mest renommerte sangerne slipper unna slike 
prøvelser etter at de har etablert seg i toppen. Fleming (2005, s. 81-82) 
beskriver hvordan hun slet i prøvesangsituasjoner og sangkonkurran- 
ser i mange år: 

For competitions or apprenticeships, I would go into an audition room and sing 

for a group of people. In return they would look at me, unimpressed, and tell me 

no. They didnt invite me to try again, or ask me what I could sing that might 
better reveal my talents. They wouldn't even tell me what I was doing wrong. It 


was simply “Thank you, and then the next soprano would come in and take her 
shot at it. 

Til tross for all framgangen, både stemmemessig, språklig, stilmessig og 
musikalsk, opplevde Fleming (2005, s. 82) opp gjennom årene at hun i 
liten grad hadde avansert når det kom til prøvesangferdigheter. Så snart 
hun hadde fått en rolle og kunne konsentrere seg om arbeidet med den, 
var alt i orden. Men i prøvesangsituasjoner følte hun seg uunngåelig usik- 
ker, og alt ved henne fikk et anstrøk av en unnskyldende holdning. Og 
det fantes ingen oppskrift å la The Soprano's Handbook for Landing a Spot 
at the Met (s. 83). Fleming fikk såpass mange avslag at hun var nær ved 
å gi opp. Ved stadig å stille til prøvesang, erfarte hun suksessivt at det 
ikke dreide seg om å briljere og imponere, men å velge et repertoar som 
passet stemmen og det nivået hun hadde inne på det aktuelle tidspunktet. 
Enda viktigere ble det å ta i bruk sine skuespillerferdigheter i presentasjo- 
nen. Fullstendig selvsikker ble hun aldri, men denne tilnærmingen ved 
å tre inn i en «rolle», bidro til å simulere selvtillit. Fleming (2005, s. 84) 
utdyper: 


So, I pretended. I learned to enter the room with a warm smile, to introduce 
my pieces without mumbling, to suppress the apologetic body language and 
nervous twitches and shuffling feet. Naturally, my being at ease put the jury 
at ease as well. Although I was still having a hard time grasping the fact that 
they didnt actually want or expect me to fail, I learned not to stare the judges 
down or sing directly to them, as they probably weren't eager to feel my adre- 
naline-crazed eyes pinning them to the back wall. [...] I found I was better 
off picking a focus that was just over their heads or to the right or the left of 
them. 


Nar Tone, som vist tidligere, uttaler at hun i provesangsituasjoner ikke 
klarer «å være sånn», er det nærliggende å tolke dette opp mot Flemings 
(2005) beskrivelser. Prøvesang er nettopp «en prøvelse», på lik linje 
med opptaksprøvene ved musikkutdanningsinstitusjonene. Prøve- 
sangordningen kan med Bourdieu (1996, s. 31) forstås som en mulig- 
hetsbetingelse, altså hva sangerne er, og hva de skal være. Sangerne må 
underkaste seg prøvesangordningen hvis de vil delta i spillet, enten de 
liker det eller ikke, og til tross for at ordningen ofte oppleves lite rett- 
ferdig i informantenes øyne. Men ikke alle sangere ser ut til å investere 
i dette instituerende ritualet. Slik går de også glipp av mulighetene som 
tilbys, og i neste instans glipp av muligheten til å oppnå framgang og 
anerkjennelse i feltet. 


395 


KAPITTEL 8 


8.7 Agentur 


Ingrid forteller at hvis det er noe hun angrer på etter at hun gikk av med 
pensjon ved operahuset, er det at hun ikke tenkte på å få seg et agentur 
før hun sluttet: «For vi er på en måte i en sånn mellomalder vi nå da. I dag 
må man ha en agent for å klare seg. Det er de som styrer denne verden i 
veldig stor grad med sine forbindelser», opplever hun. Ingrid konstaterer 
likevel: «Jeg har jo ikke trengt det, ikke sant? Jeg har hatt min posisjon og 
på en måte gjort det jeg har villet. Men hvis jeg skulle fortsette nå, virkelig 
sånn full pakke, så måtte jeg ha hatt det altså». 

Et ledd i nettverksbygging er å ha et agentur i ryggen som kan fungere 
som døråpner i feltet. Et velrennomert agentur kan bidra til at sangeren 
oppnår anerkjennelse og symbolske tilganger. Fleming (2005) slet lenge 
med å komme inn under et agentur, og beskriver forholdet mellom 
prøvesang og det å få napp hos et agentur som det jeg vil kalle et sirkulært 
problem: «For potential engagements, the catch-22 was that it was very 
hard to get an audition if you didn't have a manager, and it was almost 
impossible to get a manager unless you'd won an audition» (s. 82). Mye 
tyder på at et agentur sannsynliggjør en internasjonal karriere i dagens 
sangerverden. 

Kun Hedda, Petter, Stian og Tone har hatt et agentur til å representere 
dem i musikkfeltet, de to sistnevnte kun i et begrenset omfang. Desto flere 
informanter har sine personlige oppfatninger av agenturenes betydning 
som gir informasjon om mulighetsbetingelser i feltet. Her er det åpenbart 
vesentlig å ta høyde for endring over tid, samt forskjeller på regionalt, 
nasjonalt og internasjonalt nivå. Kirsten, Ingrid og Petter opplever at det 
i dag er veldig liten sjanse for å få jobb i de store operahusene, men også 
i operahus generelt, uten å være representert av et agentur. Dette ser ut 
til å ha blitt dagens norm, også for konsertsangere og på kirkemusikk- 
området, selv om unntakene finnes. Det er flere som i likhet med Petter 
opplever at det handler om struktur og effektivitet, om ressurser og hva 
som er praktisk mulig for operahusene: «Det blir en veldig mye adminis- 
trasjon å kontakte én og én sanger, i stedet for å kontakte et agentur som 
kan foreslå flere sangere til en rolle», opplyser han. Derfor blir det «mer 
lettvint» for arrangørene å kontakte et agentur med godt renomme, fordi 
alle sangerne i stallen til enhver tid er kvalitetssikret. Petter legger til: 

Det er noen sangere som tror at de taper mye penger på å ha et agentur. Det er jo 
prosenter inne i bildet, men jeg opplever at et agentur har mye større mulighet 
til å skaffe deg flere jobber og presse honorarene litt høyere enn hva du ville 
ha klart selv. Man står mye sterkere med et agentur i dag, og det kommer nok 
til å være sånn en stund. Operahusene kommer ikke til å kontakte enkeltsan- 
gere med mindre det er lokale barneforestillinger, mindre lokale forestillinger 
på morsmål som ikke krever like høy standard. Da vet de at de kan benytte seg 
av nyutdannede lokale sangere som de kan spare penger på, både i forhold til 
reiser, opphold og lavere lønninger. 


Vi ser nok et eksempel på en vurdering av det sosiale rommets sangerpo- 
sisjoner sett fra et bestemt punkt (jf. Bourdieu, 1997). Muligens kan Petters 
utsagn om at det på mange vis er fordelaktig for arrangører og benytte seg 
av et agentur, begrunnes med at det i økende grad er personer med bak- 
grunn fra næringslivet og/eller med utdanning innen økonomi og mar- 
kedsføring som besetter administrative stillinger. Slik er det i hvert fall 
i norske kunstinstitusjoner, ifølge Røyseng (2007). I et stadig mer resul- 
tatorientert samfunn preges også kulturpolitikken av styringsredskaper 
som New Public Management (NMP), herunder mål- og resultatstyring 
(MRS) samt dokumentasjon og synliggjøring av resultater (s. 125). Dette 
disiplinerer kunsten i spenningsfeltet mellom kunst og marked, selv om 
kunsten likevel viser seg robust. 

Slik jeg forstår informantene, er det vanskelig å komme inn under et 
agentur i dag. De internasjonale agenturene tar opp få sangere. Årsaken 
er at de vil sørge for at disse sangerne får noe å leve av, hevder Petter, som 
kjenner agenturvesenet fra innsiden. Av den grunn velges «kun sangere 
på det høyeste nivået, det sil si stjerner eller kommende stjerner hvor det 
rett og slett flyter hele veien», sier han. Petter formidler også at det er vik- 
tig for agenturene å ha sangere som kan dekke flere områder, både opera, 
oratorier og orkesterverk (med solister). I noen tilfeller hvor en sanger får 
gjentatte «dårlige tilbakemeldinger», gjøres det fortløpende vurderinger 
om agenturet vil jobbe videre for vedkommende: «Så det er en vei ut av 
agenturet for sangere. Det handler også om evnen til samarbeid, om det 
fungerer eller ikke», erfarer Petter. Han legger til at agenturene strekker 
seg langt dersom sangeren «gjør store penger». Veien ut er derimot «vel- 
dig kort, hvis sangeren ikke kvalitetsmessig leverer og er usympatisk i 
tillegg». 

Informantene har ulike oppfatninger om agenturenes betydning. 
Nødvendigvis øker ikke oppdragsfrekvensen ved å tilhøre et agentur, og 
jobbene er ikke alltid like spennende. Det er heller ikke uvanlig at sangere 
stadig må akseptere «noen utrolig dårlige arbeidsbetingelser», hevder 
Gitte. Brage uttrykker på sin side at «agentur er helt greit», men opplever 
at impresarioene ikke først og fremst er ute etter å sikre sangerne jobb, 
«men å sørge for at deres sangere får nok jobb, slik at de selv kan leve av 
det og sikre sin egen arbeidsplass». Dette er en sterkt ladet vurdering, 
som Brage utdyper på denne måten: 


Det er klart at hvis en impresario virkelig jobber for en sanger og bygger kar- 
riere og sørger for at den sangeren har det bra, ja da er jeg for. Men at impres- 
arioer bare skal skumme fløten det er jeg imot. Da bare stjeler de på en måte, 
tenker jeg. Og jeg tror ikke sangerne føler det som en trygghet; at det blir en fast 
arbeidsplass. Og det er jo kanskje noe av det man burde jobbe for i tiden fram- 
over, det er at flere sangere får noe mer trygghet i sine liv, sånn at de kan velge 
arbeidsoppgaver som er meningsfulle for dem og vite at det er en viss trygghet 
sånn at de ikke trenger å ta en masse annet dilldall. Ja, at det ikke blir så mye uro 
i deres arbeidsliv. Jeg tror vi får bedre kunstnere av det. 


I likhet med Brage styrer Andreas sin karriere selv. Han har blitt oppfor- 
dret til å skaffe seg agent, men foretrekker å forhandle fram kontraktene 
på egen hånd. Dette føler han seg trygg på med sin bakgrunn som musikk- 
produsent. Samtidig sparer han provisjonen som skulle ha gått til noen 
andre, men holder likevel «muligheten åpen», som han sier. Tone er en av 
dem som har hatt impresario tidlig i karrieren og som har følt seg «urett- 
ferdig behandlet». Hun valgte å gå ut av byrået etter en episode hvor agen- 
ten hadde svart en mulig oppdragsgiver at hun ikke var tilgjengelig, og 
gitt oppgaven videre til en annen: «Og så fikk jeg vite dette via bakveier og 
husker at jeg ble utrolig lei meg». Med Becker (1982) kan en tolkning være 
at agenturene med viten og vilje tar inn flere sangere enn markedet kan 
romme fordi det ikke er sikkert hvem som vil nå fram som den neste store. 

Det er kun i utlandet at Hedda har brukt agentur. Hjemme har hun 
forhandlet fram kontraktene selv. En erfaring er «at det ikke er spesielt lurt 
å gå betydelig ned i honorar, selv om andre solister verken krever eller får 
like mye». Det har hendt at Hedda har takket nei til oppdrag som har vært 
for dårlig betalt: «Det handler om å ikke underprise seg selv», sier hun, 


og henviser til en konsert med et orkester for noen år tilbake som satte 

standard for honorarstørrelsen: «Vi diskuterer aldri, for de vet hvor landet 
ligger». Hedda berører her en underkommunisert faktor i de fleste infor- 
mantenes fortellinger fra yrkeslivet: Anerkjente sangere får større honora- 
rer enn mindre anerkjente sangere, selv om de skulle opptre på samme 
konsert. Det er altså de høyest rangerte kunstnerne, de mest anerkjente, 
som kan innkassere de største økonomiske gevinstene. Selv om alle vet 
det, kan det være vanskelig å snakke om, fordi honorarene blir en slags 
stadfestelse av hver enkelt sangers posisjon i feltet på et gitt tidspunkt (se 
også 9.2). Å ha et anerkjent agentur i ryggen øker sjansene for de «lovende» 
til selv å bli anerkjent. En god avkastning på investeringene som både er 
av økonomisk og symbolsk karakter, bidrar samtidig til å opprettholde 
agenturets posisjon i feltet, slik konsekrasjonssirkelen illustrerer (jf. 8.3). 


8.8 Konsertanmeldelser 


«Det er klart at når man får gode kritikker i avisen, så føler man seg 
verdsatt som sanger», sier Julia, men legger til: «Det er jo bare denne ene 
kritikeren, og så er man heldig at det står noe bra denne gangen». For 
Hedda betyr det mest å få gode omtaler i velrennomerte utenlandske avi- 
ser. Dette er en mulighet til å oppnå anerkjennelse i feltet. Et gjengs svar 
når jeg spør informantene om hvordan de forholder seg til konsertan- 
meldelser, er likevel: «Hvilke konsertanmeldelser?» Det synes å være en 
felles oppfatning at mediene har endret fokus, og at de blir stadig mer 
fraværende på forestillinger og konserter. Kirsten mener det har blitt «et 
pengespørsmål» for avisene: «Før kom de ikke bare på større konserter, 
men på sånne småkonserter også», forteller hun. Jeg legger merke til at 
ingen informanter sier noe om hvilket annet stoff som i dag fyller kultur- 
sidene. En opptelling gjort av Klassekampen viser at mellom 2007 og 2017 
ble antallet anmeldelser som sto på trykk i fem riksdekkende aviser redu- 
sert med 50 prosent. Det siste tiårets vanskelige økonomiske situasjon for 
norske medier må bære skylden, hevder Larsen (2017).*** Mediene bruker 
mye mindre plass på kultur i dag, og som Heian et al. (2008, s. 24) er inne 


140 Ifølge Larsen (2017) sto 820 anmeldelser på trykk på kultursidene i følgende avisers papirutgave 
i 2007: Aftenposten, VG, Dagbladet, Dagsavisen og Klassekampen. I 2017 var tallet sunket til 406. 

på, rettes søkelyset i overveldende grad mot «vinnerne». Dette forsterker 
samtidig feilvurderinger av egne sjanser i markedet. 

Ethvert skriftlig medium vil ha sin leserkrets, og redaksjonene vil all- 
tid prioritere stoffområdet basert på hva de mener flertallet av leserne 
er interessert i (Solhjell & Øien, 2012, s. 119). Hva angår musikkritik- 
ker, framstiller Brage sin opplevelse av utviklingen fra begynnelsen av 
1990-tallet og fram til i dag på denne måten: 


Da jeg debuterte, fikk jeg fire anmeldelser etter konserten. Og stort sett hver 
gang jeg gjorde et eller annet, så var det en omtale eller to. Men de siste ti åre- 
ne har det nesten ikke vært skrevet noen ting, det har ingen interesse. Når jeg 
har laget noen plater og ringt aviser, så svarer de at de ikke anmelder klassisk 
musikk. Det er ingen vits i å sende dem noen plater, for de har ingen klassisk 
musikkanmelder. Det er veldig få av dem i dag. 


Når han ser tilbake, opplever Brage at det tidligere fantes flere musikk- 
anmeldere med en trygg identitet og en viktig funksjon. De var kunnskaps- 
rike og kompetente, og de skrev svært treffende anmeldelser, mener han. 
Brage opplevde å få en feedback som han ikke fikk andre steder: «Det 
var kjempebra at de på en måte spilte ball med deg». Selv om kritikerne 
kunne være «litt strenge» og skrev «akkurat det de mente», var det likevel 
anmeldelser han kunne bruke til noe, sier Brage og utdyper: 


Det er ikke noen god tradisjon mellom musikere eller sangere å gi hverandre 
feedback som er nyttig. Den feedbacken man får er stort sett enten av en sånn 
oppmuntrende karakter, eller så er den av en spøkefull karakter. Men den er 
veldig sjelden matnyttig, og er vanskelig å bruke til videre kunstnerisk utvik- 
ling. Og den rollen kunne en god anmelder hatt, at man fikk en slags nøytral 
tilbakemelding som var faglig begrunnet. Men jeg tror ikke at det er gode kår 
for anmeldere heller. De kan ikke leve av det, og jeg tror de blir dårlig behandlet. 
Jeg har flere ganger opplevd at en anmelder ringer til meg og sier: «Jeg skrev en 
anmeldelse av den konserten, men avisen ville ikke ha den fordi det ikke var 
nok sportssider den dagen». Så det er nok ikke så mange som vil velge å være 
musikkritiker. 


Flere informanter har opplevd å få slike faglige begrunnede kritikker, både 
i riksaviser og velrennomerte utenlandske aviser. Og som Brage er inne 
på, kunne de brukes til noe. Av den grunn blir det en skuffelse når anmel- 
delser etter en konsert uteblir, eller når enkeltsangere ikke blir nevnt når 
det først kommer en anmeldelse. Tone beskriver dette fenomenet: 

Det er mange ganger jeg ikke har vært nevnt, og da blir jeg skikkelig skuffet. Jeg 
gjorde en stor rolle, den største rollen jeg noen gang har gjort. Men da ble jeg 
faktisk ikke trukket fram i den største avisen, bare i de andre. Og jeg husker jeg 
tenkte: «Den kunne jeg jo har brukt». Jeg visste jeg hadde gjort det bra! Men i 
den avisen konsentrerte de seg bare om hvor dårlig Don Giovanni hadde vært, 
og det var jo for så vidt dessverre litt sant i det. Men da husker jeg at jeg tenkte: 
«Fy søren, hvis jeg hadde fått en sånn dårlig kritikk». Da var det nesten like greit 
å bli utelatt. 


Dette ambivalente forholdet til musikkritikerne er det flere informanter 
som tilkjennegir. De både ønsker og ønsker ikke anmeldelser etter kon- 
serter, for alle vet at en musikkritikk kan ramme hardt. Solveig opplever 
at redselen for å mislykkes blir større, spesielt hvis kritikken ikke har 
vært så god: «Jeg legger meg ikke ned og gråter, altså, men det skaper et 
ekstra press som kan være utfordrende», sier hun. Ingrid, som stort sett 
har «sluppet unna», forteller om kollegaer som har blitt «sablet ned» i 
riksavisene: «Det er tøft med en sånn grusom kritikk når du skal inn på 
scenen å gjøre fem forestillinger til de neste dagene. Du kan lese femten 
gode og en dårlig anmeldelse, det er den dårlige du henger deg opp i», 
erfarer Ingrid. Med tiden lærer sangere seg likevel å heve seg over slike 
kvalitetsdommer: 


Hvis man vet at man reagerer sånn, så er det noe med å bestemme seg for ikke 
å lese. Og etter hvert som årene går, så blåser du i det, det er ikke så interessant 
lengre. Før så samlet du på det, vet du, klippet ut. Nå er det sånn: «Åh, har det 
stått noe? Hva skrev de da?» Så er det utrolig hyggelig hvis det er positivt, det er 
jo ikke tvil om det. Men du kan jo ikke gå rundt å grave deg ned. Og om visse 
journalister synes det er dårlig, er det på en måte ikke noen målestokk. 


Når Ingrid anvender uttrykket «visse journalister» sikter hun, slik jeg 
forstår det, til musikkritikere som ikke har særlig troverdighet i feltet. Et 
eksempel kan være kritikere som stadig ser ut til å oppleve det motsatte av 
publikum eller de medvirkende i forestillingen: «Det vi synes er en utrolig 
kjedelig forestilling, synes journalisten er bra. Og noen ganger så lurer vi på 
om han har vært på samme forestilling, om vi har hørt og sett det samme», 
uttrykker Ingrid, som konkluderer med at det på ingen måte dreier seg om 
«objektive målestokker» men om «subjektive oppfatninger». 

Kritikk av kunst dreier seg særlig om «å skjelne mellom grader av 
kunstnerisk kvalitet». (Solhjell & Øien, 2012, s. 116). Det handler i sin 

enkleste form om å skille mellom god og dårlig kunst, interessant eller 
uinteressant kunst og mellom kunst og ikke-kunst. Å være kritiker er noe 
annet enn å være kritisk. Men i likhet med enhver kvalitetsdom, vil en 
kritikers dom nettopp være subjektiv. Å gjøre sine kvalitetsvurderinger 
mest mulig objektive, vil likevel være kritikerens forpliktelse (s. 117). Det 
er imidlertid en vesentlig forskjell mellom skapende og utøvende kunst. 
Kritikk av billedkunst vil være noe annet enn kritikk av en vokalpresta- 
sjon. Som jeg var inne på i kapittel 2.3, har musikkritikken helt fra rundt 
1800 fokusert på utøverens posisjon til fordel for musikkverket. Unntaket 
i dag er muligens avantgardemusikken. Sangere blir i likhet med andre 
utøvende kunstnere vurdert for sin prestasjon slik den fremtrer i nuet i en 
konsertsammenheng. Selv om kritikere med et trenet øre vil legge merke 
til mindre detaljer, vil det for mange først og fremst være helhetsinntryk- 
ket som vurderes. I dette helhetsinntrykket inngår ikke bare vokalpresta- 
sjonen, tolkningsrepertoaret og den sceniske tilstedeværelsen, men også 
måter å gå på, stå på, og se ut på. Alt dette henger sammen på en kom- 
pleks måte, et poeng jeg utdyper i kapittel 9. 

Det som står skrevet i avisen må tas «med en klype salt», oppfatter også 
Henrik. Han innrømmer likevel at han legger merke til «sånne ramsalte 
kritikker» som dukker opp i riksavisene med ujevne mellomrom: «De 
har jo masse makt. Og det er ikke noen kultur for å gi tilbakemeldinger 
til kritikere heller. Men det er synd at ting som du synes er direkte urik- 
tige får stå ubesvart». Henrik tror at det er «et litt norsk fenomen fordi 
de ikke har den nødvendige musikkfaglige kompetansen som de burde 
ha hatt, for å få lov til å uttale seg». Slik jeg forstår det, vil en slik mangel 
på musikkfaglig kunnskap kunne avsløres gjennom ordvalg, nyanser i 
språket, referansebruk og kontekstuell plassering. 

Mange journalister er «historieløse», hevder Bjørn, og nevner en epi- 
sode hvor en ung tenor «på full fart oppover» ble trukket fram i lokal- 
avisen: «Endelig en sanger herfra, sto det, og glemte at jeg vokste opp i 
de samme traktene». Bjørn opplever at dette er i slekt med uttalelser som 
stadig er å se i avisene: «Dette verket har aldri vært framført i Norge før. 
Altså, de kan jo ikke noe, men de har jo en plikt til å holde seg oppdatert», 
bemerker han. Den kontroversielle bruken av terningkast oppleves også 
til tider misvisende. Irritasjonen over «ukyndige journalister» som lar seg 

imponere av «høye og sterke toner», eller «den dypeste bassen» er det også 
flere informanter som legger for dagen. «Det gjelder jo også instrumen- 
talt», påpeker Bjørn, «for eksempel hvis du spiller fort på piano. Da er du 
god». Det er heller ikke uvanlig at navnene på solistene blir forvekslet i 
anmeldelser og at det oppgis feil navn under bildene. Tone trekker fram 
en ung journalist som i sin omtale konsekvent skrev om «pianoisten» 
etter en konsert hun medvirket i. Selv om informantene ler av slike episo- 
der og stiller seg «hoderystende til mye av det som skrives», slik Andreas 
formulerer, ligger det også et alvor bak. For selv om slike anmeldelser 
eller omtaler kanskje ikke har så stor betydning for den enkelte aktører i 
feltet eller aktørene seg imellom, er det likevel mange «utenfor» som leser 
det som skrives, enten «dommen» er rettferdig eller ikke, slik blant annet 
Henrik påpeker. 

Når de gjelder verdien av musikkritikker, er det tydelig at informan- 
tene vet hvilke posisjoner de ulike mediene har i feltet. Imidlertid vil 
slike posisjoner endres over tid. Som flere er inne på, har det stor verdi å 
bli omtalt i de største avisene (internasjonal presse, og spesifikke lands- 
dekkende medier og regionale medier), mens de lokale medienes verdi 
tillegges mindre betydning. Dette er relativt, og må ses i lys av hva kritik- 
kene eller omtalene skal brukes til. Anmeldelser som kan betraktes som 
kvalifiserte vurderinger av en forestilling eller konsert (en musikkritikk), 
kan sies å fungere som døråpnere i forbindelse med søknader om arbeids- 
stipend, reisestipend eller annen økonomisk støtte, for eksempel til CD- 
innspillinger eller til konsertprosjekt. Slike anmeldelser vil også kunne 
bli lagt merke til av mulige framtidige oppdragsgivere med musikkfaglig 
autoritet. Medier av denne typen kan sies å inneha en portvokterfunk- 
sjon som vil ha betydning for kunstnerisk anerkjennelse. Omtaler i lokale 
medier og beskrivende anmeldelser som verken begrunner eller bedøm- 
mer (jf. Solhjell & Øien, 2012, s. 117), tillegges her mindre eller liten verdi. 
Samtidig vil anerkjennelse gitt i den lokale pressen ha stor betydning for 
sangere som bor og virker utenfor de største byene. Disse sangerne er mer 
avhengige av positive omtaler for å kunne holde det gående lokalt. 

Det hører til lokalpressens ansvar å støtte opp om det lokale kulturli- 
vet, mener Andreas. Her opplever flere av informantene en inkonsekvent 
håndtering av lokale kunstnerne. Bjørn er en av dem som har erfart at det 

kun er de lokale aktørene som blir trukket fram i lyset i forbindelse med 
konsertproduksjoner hvor også utenbys aktører medvirker. Andre gan- 
ger blir de lokale aktørene nesten helt utelatt fra konsertanmeldelsene, 
hvor det nærmest framstilles slik at det er de tilreisende sangerne som 
er «de profesjonelle». En slik ustabilitet i lokalpressen skaper misnøye og 
en unødvendig spenningstilstand i forbindelse med konsertering lokalt. 
Andreas har kommet til at det kanskje er viktigere med en forhåndsom- 
tale enn at det skal skrives noe «glupt» i etterkant. Trass i dette bør det, 
som Brage er inne på, være et samfunnsoppdrag for avisene å formidle, 
fortolke og diskutere kunst, slik også Ida Habbestad uttrykker til Klasse- 
kampen (Larsen, 2017). Det blir et demokratisk problem at frie ytringer 
får mindre plass i en tid hvor det blir et stadig større tilbud av kunst- og 
kulturuttrykk for folk flest, og hvor informasjon og markedsføring har 
blitt profesjonalisert i kulturinstitusjonene. Dette fører til at klassiske 
sangere må finne andre handlemåter for å bli synlige i feltet. 


8.9 Coda: Profesjonelt arbeid - hva kreves? 


I dette kapittelet har analysen dreid seg om ulike praktiske tilganger i feltet 
og nettverksbygging før og nå. Som forskningsmaterialet viser, ligger den 
tyngste sertifiseringsinstansen til faste ansettelser, åremålskontrakter og 
kortidsengasjement i operahusene og i profesjonelle vokalensembler og 
kor, utenfor musikkutdanningsinstitusjonene i form av ulike typer prø- 
vesang. Prøvesang byr på muligheter, men også begrensninger i sanger- 
livet, og anses av informantene som «et nødvendig onde». Det sirkulerer 
delte oppfatninger av prøvesangordningen, og det knytter seg en rekke 
vurderinger til hvilke faktorer som er, eller kan være, utslagsgivende for 
å få et oppdrag. Til grunn for prøvesangen ligger stemmefaget, men også 
typecasting trer fram som betydningsfullt i praksisen. En vesentlig faktor 
for nettverksbygging og anerkjennelse i feltet er agenturenes rolle. Gjen- 
nom agenturene formidles prøvesang og oppdrag som i mange tilfeller 
kan være avgjørende for en internasjonal karriere. Men mulighetene som 
ligger i å ha et agentur i ryggen, vurderes likevel ulikt av informantene. 
«Klassisk sanger» er ingen lovbestemt beskyttet tittel. Dette i kon- 
trast til yrker innenfor profesjonene, som har et formalisert system for 

sertifisering av det profesjonelle arbeidet i yrkesutøvelsen (jf. Menger, 
2014, S. 126). Nettverksbygging og entreprenørferdigheter er vesentlige i 
praksisen. For å slippe forbi portvokterne, er stemmefaget og de vokale 
og musikalske ferdighetene av stor betydning, selv om disse kvalitetene 
ikke lar seg definere og vurdere ut ifra objektive kriterier alene. På lik 
linje med yrkesprofesjonene vil det alltid uttrykkes forventninger om en 
profesjonell yrkesutøvelse, en profesjonalitet, i klassiske sangeres praksis. 
Profesjonalitet eller ekspertise er ikke en tilstand eller karakteristikk som 
oppnås en gang for alle, snarere er det et nivå som stadig må arbeides mot 
og tilstrebes. 

Avslutningsvis i dette kapittelet retter jeg søkelyset mot informante- 
nes opplevelser av hvilke kvaliteter som kreves eller bør etterstrebes for 
å kunne etablere seg og opprettholde ulike posisjoner i feltet. Det finnes 
ingen konsensus i informantgruppen om hva som ligger i begrepet «pro- 
fesjonell». Det synes å være større enighet om hvilke krav som må inn- 
fris i det profesjonelle arbeidet, selv om dette ikke alltid etterleves. Her 
gjentas ikke diskusjoner og teoretiske perspektiver fra tidligere kapitler. I 
stedet vektlegger jeg en mer deskriptiv tilnærming for å synliggjøre hvor- 
dan informantenes opplevelser av muligheter og begrensninger kommer 
særlig til uttrykk som vurderinger. Dette er et vesentlig funn i studien, og 
har nær sammenheng med usikkerheten som trer fram på mange nivåer 
gjennom sangerlivet. 

Å være profesjonell sanger trenger ikke nødvendigvis å bety at sange- 
ren er dyktig, slik Hedda forstår det: «Det at du er profesjonell betyr at 
du har det som jobb, vil jeg si. At du tør å leve av det, eller velger å leve 
av det, og da spiller det ingen rolle hvordan du synger». Petter er inne 
på tilsvarende: «Den som lever av å synge på heltid er min definisjon på 
en profesjonell sanger. Det er en ren, tørr betydning som betyr at du har 
hundre prosent av inntekten din fra å synge, om du er dårlig eller bra». En 
deltidssanger som har en annen jobb «for å overleve ved siden av sangen», 
synger etter Petters mening «bare på si». Han reflekterer videre omkring 
begrepene profesjonell og amatør, og blir med ett usikker: 

Amatør betyr jo at du ikke har hundre prosent inntekt av det, gjør det ikke? Jeg 


mener at hvis du kommer ut fra operahøgskolen og ikke klarer å livnære deg 
som sanger, så er du ikke profesjonell sanger. Du har en utdannelse, men «you 

have failed», liksom. Den er beinhard, rett og slett. Det er så mange gode amatø- 
rer, men du er ikke god nok. Og så er det et valg. Mange sier at de bare vil synge 
opera, men ikke i begravelser. Men de kunne ha levd av å være begravelsessan- 
ger. Jeg synes det er kjempevanskelig, for det er lettere å si hva en profesjonell 
sanger er enn hva en amatør er. 


Petter legger til at han kanskje ville hatt et annet perspektiv hvis han selv 
ikke hadde klart å leve på heltid av sangen «og hadde kommet litt mer i 
knipe selv». Det er verdt å merke seg at Petter ikke virker sikker på om 
dette dreier seg om nivå, heltidsarbeid eller begge deler. Likevel skinner 
det igjennom at nivået er utslagsgivende for å kunne ha sang som heltids- 
syssel, og han tilkjennegir følgelig en holdning som ikke nødvendigvis 
deles av alle. 

I utgangspunktet er også Henriks forståelse at det å være profesjo- 
nell sanger innebærer «at du lever av det», men han tilføyer at det også 
handler om nivå og formell utdanning. Dette har han selv erfart i for- 
bindelse med prosjekter i vokalensembler og operakor. Henrik forteller 
at sangere i noen tilfeller får betalt etter utdanning: «Sangere som har 
formell sangutdanning får kanskje 30 000 kroner for et prosjekt, mens de 
som ikke har utdanning får 3000». Som Henrik er inne på reiser dette en 
del problemstillinger; «for hvem skal sette kriteriene?». Henrik legger til 
grunn at utdanning og nivå ikke nødvendigvis samsvarer, og berører her 
momenter som ble diskutert i kapittel 4.8. 

Bjørn mener bestemt at «hvis du holder nivået og kan løse oppgavene 
profesjonelt, så er du profesjonell». At det tilfeldigvis ikke er nok jobber, 
gjør ikke sangere automatisk til amatører, understreker han, og eksempli- 
fiserer med følgende allegori: 


Tenk deg en konsertsal hvor noen i publikum plutselig blir syk. Hva blir det 
ropt da? Jo: «Er det en lege i salen?» Og da er det ingen som spør den legen: 
«Skal vi se, du har kanskje ikke mer enn 30 prosent stilling du?» — Jo, men ikke 
sant? Hvis han er i stand til å løse oppgaven, så er han profesjonell. Da skiter vi 
i prosenten. 


Dette er et emne som synes å engasjere Bjørn. Han blir til tider «provosert 
av ulike holdninger» både i det profesjonelle miljøet og blant amatører: 
«Folk jeg regner som forholdsvis dårlige amatører oppfører seg som om 
de er profesjonelle. Da blir det vanskelig å føre en diskusjon», erfarer han 

og utdyper: «Altså, det du ikke kan noe om, det klarer du ikke å se så 
veldig godt. Men hvis du tror at du gjør det, så er det et problem». Også 
i det profesjonelle musikkliv har Bjørn opplevd at folk ikke «har respekt 
for faget». Han forteller om en episode hvor en operasjef med bakgrunn 
i næringslivet tilbød han en stor og krevende hovedrolle i en nyskrevet 
opera. Rollens størrelse og prøveperiodens omfang tilsa et betydelig 
honorar som samtidig skulle dekke opp for tiden han måtte ta permisjon 
uten lønn fra sin ordinære undervisningsstilling. Operasjefen mente kra- 
vet «var helt hinsides», og la til da Bjørn forklarte situasjonen: «Ja, du har 
en dyr hobby». Til dette utsagnet kommenterer Bjørn: «Det er det verste 
jeg har opplevd fra en person jeg ventet meg mer av». Legitimering av 
sangeryrket viser seg å være en gjennomgående tematikk i informantenes 
livsfortellinger. 

Det profesjonelle arbeidet i yrkesutøvelsen er det mange informan- 
ter som berører. Å være godt forberedt, komme presis til prøver og ha 
tilstedeværelse under prøver er faktorer som vektlegges. Det er en fel- 
les forståelse i informantgruppen at sangere som ikke overholder slike 
opplagte kjøreregler, opptrer uprofesjonelt. Ved å gjøre en god jobb viser 
sangerne også respekt for hverandre. I forbindelse med ensemblesang 
opplever Henrik at orkestermusikere er «mer profesjonelle» i prøvesam- 
menhenger. De er «mer drillet» på arbeidsoppgavene og «mer seriøse og 
konsentrerte», sier han og legger til: «Vi er ikke så vant til det, og blir 
kanskje oppfordret til å være individualister gjennom utdanningen. Og 
operasangere som har skuespillerbiten i tillegg - det skal være egenar- 
tet hele tiden, liksom». Henrik opplever det som provoserende at noen 
sangere har «et veldig stort markeringsbehov» og viser liten respekt for 
dirigenten. Disse sangerne «klarer ikke å dy seg», de forstyrrer og bruker 
av alles tid ved å kommentere og stiller stadige musikalske spørsmål til 
dirigenten som om han ikke hører selv hva som er verdt å ta opp: «Da kan 
man jo merke at folk er litt sånn sangertyper», er Henriks vurdering. De 
siste årene har det imidlertid foregått en betydelig profesjonaliserings- 
prosess i alle ledd i profesjonelle ensembler (se 9.7). Forskningsmaterialet 
gir nettopp et innblikk i denne type endring over tid. 

Kirsten opplever at det ofte kan være artigere å jobbe med amatører, 
«fordi de er villige til å selge sjela si omtrent for å få det til, mens de 

profesjonelle de ser på klokka og stopper midt i en tone omtrent for å ta 
pause». Dette gjelder særlig orkestermusikere, mener hun: «De er jo gale 
når det gjelder akkurat det. Jeg har opplevd at de har reist seg og gått 
selv om det var to takter igjen av et verk». En slik praksis er det ingen 
informanter som anskueliggjør i ensemblesammenheng. Men Kirsten 
har også irritert seg over «uprofesjonelle sangere». For i hennes øyne 
innebærer profesjonalitet at sangere har skaffet seg nødvendig musi- 
kalsk innsikt: 
Man skal grave rundt i et musikkstykke og lese seg opp på det, og kjenne til 
tidsånden; når det ble skrevet, hvordan folk var kledd, altså se på musikken 
kontekstuelt. Både tekst og musikk er så viktig og skal nå fram. Å kunne leke 
med lyder og dette med antydningens kunst, det interesserer meg veldig. Det 
er ikke bare et stykke noter som skal synges, og når jeg har lært det, så kan jeg 
gå. Det reagerte jeg veldig på da jeg kom tilbake til Norge. Vi var ikke profe- 
sjonelt med. Teknisk, selvsagt, at man har en god fundert teknikk og komme 
punktlig og møter opp der man skal. Det finnes noen kolleger som er litt ro- 
tete sånn. Og så må man stå og vente på dem. De bruker prøvetiden fordi de 
ikke har lært seg sine partier, mens de andre solistene knapt får ha prøve med 
orkesteret. Men til slutt så er de jo kjempegode, og vi andre som står der og 
fikser det, kunne sikkert ha gjort det bedre med mer prøvetid, og det oppleves 
nokså urettferdig. 


Det er ikke alltid at sangerne som får applaus er de som fortjener den, 
er Kirstens vurdering. Hun blir «provosert og mister respekten for slike 
sangere som ofte er menn, og som blir spurt igjen fordi de er menn». En 
slik vurdering er vanskelig å ta stilling til, men jeg registrerer at andre 
informanter er inne på tilsvarende. Uten å ville generalisere, mener 
Solveig at det kan handle om at «kvinner er strengere med seg selv, og at 
kvinner fra naturens side skal være så flinke og perfekte». Kirstens utsagn 
er på sin side forankret i en annen tid. I dag er det mye som tyder på at 
kunstfeltets posisjoner har blitt gjennomgående mer profesjonelle i alle 
ledd. Konkurransen er større enn noen gang, og slik jeg forstår informan- 
tene er det lite rom for useriøse handlemåter og usympatisk oppførsel. 
Brage har en klar formening om at det å være profesjonell først og 
fremst karakteriseres ved at sangerne leverer det oppdragsgiveren har satt 
dem til. Det er et holdningsarbeid, og Brage tror at hans arbeidskapasitet 
og sterke ønske om å gjøre det bra har blitt lagt merke til av oppdragsgi- 
vere. Han er opptatt av å møte presis og er godt forberedt: «kanskje mer 

forberedt enn det som er nødvendig» (og motsier her indirekte Solveigs 
utsagn om at det er en kvinnelig egenskap å være perfeksjonist): 


Jeg har en sånn tanke om at mye av det man opplever som scenisk autoritet 
handler veldig mye om en slags trygghet. Og den tryggheten oppnås gjennom 
å vite mye mer enn det som trengs for å framføre musikken. Jo mer man vet, 
jo tryggere er man. Og da blir det ikke noe oppstyltet av det, eller noe jeg på en 
måte tilraner meg, fordi jeg har brukt nok timer til forberedelse. Og det legger 
folk merke til. Og det er på en måte det som gjør at man får flere jobber, at det 
er noe overbevisende ved det man gjør. 


Viktigst for Brage er likevel det han kaller «en ydmyk holdning; at man 
er sin egen versjon og viser at man er et menneske på vei et sted og bruker 
det til noe annet enn å vise seg fram». Mangel på ydmykhet gjør at det 
kunstneriske går tapt, og det blir «lite gøy» for publikum, opplever Brage. 
Slik jeg tolker det, handler dette om både personlig og kunstnerisk auten- 
tisitet, noe som ser ut til å ha betydning når kunstneriske uttrykk skal 
vurderes i sin helhet. Brage tror det er utviklende å kjenne på egen util- 
strekkelighet. I møte med store kunstnerpersonligheter og deres interna- 
sjonale standard får man «virkelig kjørt seg», erfarer han: 


Jeg tror det er en veldig god ting at sangere på et tidlig tidspunkt lærer å hånd- 
tere sin egen utilstrekkelighet og lærer at det å være kunstner det er egentlig 
å stå på grensen av sin utilstrekkelighet og jobbe der. Og at man bretter opp 
ermene og tenker at det er dette som er arbeidet, i stedet for å tenke at dette er 
noe jeg helst vil unngå. For da blir man kanskje bare en flink sanger, men ingen 
god kunstner. Så hvis man vil bli en bra kunstner så må man jobbe der hvor det 
er vondest, vanskeligst, tøffest, eklest. Når man venner seg til det, og står der og 
anerkjenner at det er dette som er jobben, da lærer man. 


Når Brage snakker om holdningsarbeidet blant sangere, dreier det seg 
om å utforske og bevege seg utenfor egen komfortsone, selv om det av og 
til kan bære galt av sted. Brage ser ut til å posisjonere seg som kunstner i 
måten han vurderer kunstnerbegrepet: 


En ting er å være sanger, en annen ting er å være kunstner. Vi er en del av kul- 
turlivet, det vi har arvet, det som har overnattet fra i går, det vi har med oss. 
Kunstens rolle er å fornye kulturen, den skal lage morgendagens kultur. Så kunst 
og kultur, det er egentlig to helt forskjellige ting. Sangeren kan være en kultur- 
arbeider og jobbe videre med den kulturen som var. Eller sangeren kan være en 
kunstner som skal fornye dette. Så det handler om hvilken funksjon man tenker 
seg at sangeren skal ha. 

Brage er alene i informantgruppen om å skape en uttalt distinksjon mel- 
lom «sanger og kunstner» og «kunst og kultur». Når det er sagt, har jeg 
tidligere vært inne på at sangerne sjelden omtaler seg selv om kunstnere 
eller profesjonelle. De er sangere. 

Etter at Andreas har blitt heltidssanger og fått frigjort tid til å øve og 
forberede seg, stiller han ikke lenger krav til seg selv som han vet at han 
ikke kan innfri. Etter min oppfatning, dreier dette seg om å forsøke å 
jobbe i retning av å minske avstanden mellom ambisjonsnivå og mest- 
ringsnivå (se 10.4). «Da blir det en god prosess og det er viktig», sier 
Andreas som har erfart at det å møte til første prøve uten å være særlig 
forberedt, ikke er en god opplevelse: «Men selv om du er forberedt, er det 
jo lov å synge feil, men du må være i stand til å rette opp den feilen. Du 
synger bare feil én gang», fastslår han. 

Med kun to år i bagasjen som fulltids sangstudent ved konservatoriet, 
opplever Henrik at han ikke er på samme nivå teknisk som heltidssan- 
gere med lang utdanning. Han mangler også rutine, fordi han ikke opp- 
trer jevnlig og forteller hvordan han forsøker å kompensere for dette: 


Jeg merker at jeg vil være veldig godt forberedt hele tiden. De skal ikke kunne ta 
meg på det i hvert fall, selv om jeg ikke har den største solistiske stemmen eller 
er like god teknisk som de som jobber med sang på heltid og som selvfølgelig 
har et helt annet utgangspunkt. Så har jeg jo tenkt flere ganger at jeg gjerne skul- 
le ha tatt sangtimer over en periode og blitt mer teknisk sikker. Det har vært et 
savn hele veien. Og når jeg har sagt ja til en profesjonell jobb regner jeg med at 
de forventer at det kommer en utdannet sanger med kompetanse. Og da tenker 
jeg fort at jeg er jo bare en sånn «litt» sanger. 


Denne følelsen av å være bare «litt sanger» er tilbakevendende, formidler 
Henrik. Men han er seriøs, og forsøker å holde fast på tanken om at han 
i mange sammenhenger gjør en god og skikkelig jobb. Med årene har 
Henrik fått et mer avslappet forhold til sangen, og av den grunn blir det 
ikke like «farlig» å opptre. Han synger den musikken han synes er fin, og 
takker bare ja til jobber han har lyst til å gjøre, og uten å vurdere hvilken 
verdi dette kan ha karrieremessig. 

Flere av deltidssangerne erfarer at det i perioder kan være vanskelig 
å finne både tid, energi og motivasjon til å øve. Særlig når det kommer 
et lengre opphold på to måneder mellom oppdragene. Med fast jobb ved 

folkehøgskolen på dagtid og en mann som jobber på kveldstid blir det 
ikke mye tid til øving med fire barn i huset, forteller Julia. Motivasjonen 
til å lære seg ting utenat er heller ikke like stor som før, innrømmer hun. 
Stemmen holder hun «varm» ved å undervise, og Julia er bevisst på at 
hun til enhver tid bruker stemmen riktig. Dette bidrar til at hun henter 
seg inn etter en intensiv øvingsperiode de siste to ukene før et oppdrag 
«for å få i gang rapiditeten» i stemmen. 

En ensemblesanger må kunne «spise noter» fordi det nesten alltid er 
nytt repertoar, forteller Henrik. Det er også en del uroppførelser og en 
ganske stor jobb å øve inn stoffet på forhånd. Innøvingsbiten må Hen- 
rik «ta på fritiden», og han synes det er vanskelig å ha to yrker gående 
samtidig i perioder: «Så jeg tenker på de som synger mest opera og har 
et stemmefag og sine roller som de kan gjøre flere ganger. Det må være 
deilig». Sett fra en heltidssangers ståsted tilkjennegir imidlertid Hedda 
at hun «ikke øver så veldig mye», at hun «tåler ganske mye» og «hviler 
litt på fundamentet». Hva «ikke mye» innebærer i denne sammenheng, 
framstår imidlertid tvetydig. Heltidssangere vil nødvendigvis ha større 
oppdragsfrekvens enn deltidssangere, og i prinsippet vil dette generere 
mer tid til øving og innstudering. Egen oppfatning av øvingstid kan på 
sin side handle om konvensjoner i feltet. Det hele koker ned til hva san- 
geren relaterer øvingstiden til, og hva som ligger i begrepet øving (jf. 6.4). 

Instrumentalister mener at sangere ikke øver nok, påstår Solveig. Det 
kan være en viss realitet i dette. Når også Petter påpeker at det er stor 
forskjell på sangere og instrumentalister med hensyn til både forberedel- 
sestid og daglig teknisk øving, legger han til med en porsjon selvironi: 
«Det må jo være mange timer forskjell, og enten så har du vondt i halsen 
eller så må du slappe av fordi det ikke funka så godt akkurat da du trengte 
å øve». Petter innrømmer at han fint kunne klare seg med en halv times 
øving om dagen, og er klar over at dette ikke ville ha fungert hvis han til- 
hørte en annen instrumentgruppe. Petter, som levde lenge på «talentet», 
tilkjennegir at det å være sanger krever enorm selvdisiplin, men at «san- 
gerlivet også kan være avslappende og bedagelig». Han innrømmer å ha 
valgt «den bedagelige løsningen». Den noe useriøse holdning Petter her 
legger for dagen, underbygger til del stereotype oppfatninger av sangere 
«som en annen rase i musikerflokken», slik Solveig formulerer det: 

Det er litt trist, men det har med instrumentets egenart å gjøre. Det skal liksom 
ikke så mye til før man er litt dårlig i stemmen og da oppstår det jo fort en opp- 
fatning av at sangere er selvopptatte. Orkestermusikerne forstår ikke at noen 
sangere bestandig skal spare seg på prøvene og at de aldri synger ut før på selve 
konserten. Da vet man jo aldri hvordan det blir, og dirigentene blir frustrerte. 
Men vi kan jo ikke synge i mange timer i strekk og øve like mye som en fiolinist 
eller en pianist heller. 


Likevel er det flere informanter som forteller at de synger mye i løpet av 
en dag. Ingrid er som de fleste informantene, ikke særlig begeistret for å 
pugge stoff, men vurderer seg selv som «utrolig disiplinert». Løsningen 
har blitt at hun synger seg igjennom stoffet til hun kan det: «Jeg har god 
kondis på å synge. Jeg kan synge i timevis. Markerer nesten aldri, med 
mindre jeg er syk», forteller hun. 

I ettertid ser Kirsten at hun kunne ha øvd mye mer, og tror hun har 
vært «litt lat» på det området: «Jeg satte inn et ekstra gir når jeg så navnet 
mitt et sted i en annonse eller på plakater. Da øvde jeg veldig effektivt og 
flott». Informantene vektlegger hvor viktig det er for en sanger å ha fami- 
lie rundt seg som er både støttespillere og tilretteleggere. «Ellers går det 
ikke», sier Kirsten. Jeg registrerer at det er flere informanter som bygger 
seg opp ved å øve intensivt en viss periode før et oppdrag. Normalt vil 
dette særlig gjelde deltidssangere, fordi det kan gå lang tid mellom kon- 
sertoppdragene. Mange holder likevel stemmen i gang ved å undervise 
selv. Bjørn er en av dem. Han påpeker at det kan være tungt å øve i peri- 
oder, men at motivasjonen kan snu i løpet av en dag: 

Morgenen kan være helt annerledes enn kvelden. Du kan ha morgengrums og 

alt mulig sånt da, og jeg tenker at det er selve kjernen i stemmen som er foran- 

dret. Jeg øver likevel, men det er tungt. Og så kan det komme en telefon i løpet 


av dagen: «Kan du komme og synge?» Og så går jeg tilbake på øverommet. Da 
vet du, DA synger jeg. 


Oppdrag frambringer motivasjon og energi, slik jeg forstår Bjørn. Han 
påpeker hvordan det fysiske og mentale henger sammen: «Det er dette 
som gjør stemmen så interessant», mener han. 

Å få tid til å pugge utenat er krevende i en hektisk hverdag. Informan- 
tene forteller om ulike metoder for få stoffet, og spesielt teksten på plass. 
Kirsten pleide å lage seg en «kartmappe» og gikk på ski mens hun pugget. 
Hun tapetserte også veggene på do med tekster. Andreas oppfatter at han 

har en form for «fotostatisk minne» som gjør at han lærer seg stoff veldig 
fort. Derfor synes han det er helt uproblematisk å synge utenat. Han kan 
ikke forklare hva slags teknikk han bruker, men tror det dreier seg om at 
han klarer «å se for seg noter, og ha noen knagger» som han knytter note- 
bildet til «og så lager jeg meg assosiasjoner». Fordi han både lærer fort og 
tar regi kjapt, kan han påta seg mange sangoppdrag. Kirsten mener likevel 
å legge merke til at hennes unge kolleger «ofte står med noter, enten de ser 
ned i dem eller ikke». Før var det «helt forbudt å stå med noter eller tekster», 
forteller hun, særlig i utlandet. For sin egen del, opplever Kirsten at det å 
synge utenat har blitt mer ubekvemt med årene: «I mange år var det helt 
greit, men plutselig ble jeg panisk for å miste tekster. Jeg merket at jeg var 
i stand til å improvisere på mange språk når jeg måtte. Likevel ble det en 
vond hindring etter hvert». Også Julia innrømmer at hun i dag oftere hol- 
der notene i hånden: «Før var det ikke snakk om. Man blir liksom sløvere 
med årene», erfarer hun. Slik jeg forstår informantene, dreier det seg både 
om bekvemmelighet, tidsrammer, men ikke minst usikkerhet knyttet til 
det å synge utenat. Så lenge det er mulig å synge med noter, velger mange 
derfor dette alternativet. Her kan det se ut til at de sosiale normene er i end- 
ring. Slike gjeldende konvensjoner vil, som Becker (1982) er inne på, bare 
kunne læres «by participating in what is going on» (8. 59). Samtidig vil det 
nok finnes mange oppfatninger eller strider i feltet omkring dette temaet 
som materialet i denne studien ikke synliggjør. Dette kan også dreie seg om 
at sosiale konvensjoner ikke blir til over natten (jf. Bourdieu, 2000, s. 315). 

Å være profesjonell, klassisk sanger er selvsagt sentrert om sangfaglig 
nivå, musikalitet og formidlingsevne. Henrik mener at en profesjonell 
sanger må ha «et visst omfang, et visst gehør, musikalitet og en god sits i 
stemmen, at den er fokusert». Også Ingrid formulerer viktige kvaliteter 
som klassiske sangere bør besitte: 


Altså, du må jo ha en stemme i bunn da, ellers er det jo litt meningsløst. Og en 
teknikk sånn at du orker å synge noen timer. Liksom at det fungerer. Så må du jo 
ha en god porsjon musikalitet, selv om det er andre som bestemmer hva du skal 
gjøre. Men du må jo ha noe å by på selv. Og du må ha en god arbeidsmetode; at 
du lærer deg ting litt ordentlig. [...] Så er det så veldig personlig, det er så veldig 
deg! Man synger litt sånn som man er på en måte. [...] Så skal du selvfølgelig 
ha en scenisk tilstedeværelse, at du har et forhold til egen kropp og så skal du ha 
psyke, altså! Det er nesten det viktigste. 

Her berører Ingrid både musikalske, kroppslige, kognitive, følelsesmes- 
sige og sosiale aspekter som interagerer med hverandre på en kompleks 
måte (jf. Spahn & Richter, 2006, s. 121). Når Ingrid uttrykker at det å synge 
er «så veldig personlig, så veldig deg», er hun nettopp inne på denne sam- 
menhengen (se også 9.6 og 9.8). Videre mener Ingrid at det viktigste for en 
sanger er å ha god «psyke». Denne og lignende egenskaper som det å ha 
god selvfølelse, høy selvtillit, sterk ryggrad, indre ro og en trygg sangeri- 
dentitet, er noe alle informantene vektlegger som betydningsfullt. Kirsten 
opplever at det dreier seg om en kombinasjon av faglig dyktighet, stem- 
meklang og evnen til å kommunisere, men også om å være synlig, altså 
«være på rett sted til rett tid, nærmest som en «sånn lykke-flaks-faktor», 
som hun sier. Det nødvendige tekniske grunnlaget må være stabilt, slik at 
tilhørere «ikke henger seg opp i alt mulig rart», og det må være en jevnhet 
i prestasjonene. «Og så krever det veldig stabile personligheter for å få det 
til», mener Kirsten. En kategori sangere «må synge for å overleve», fort- 
setter hun, og henviser til kollegaer som sier de hadde «havnet på asyl» 
om de ikke hadde fått synge: «Og er vi tøffe nok til å stå på scenen og 
brette oss ut, så kjøper jo folk det, for vi treffer dem i hjertet». 

Stemmen, som en sentral menneskelig uttrykksform, er influert av en 
rekke psykologiske og fysiologiske aspekter som vanskelig kan skilles fra 
hverandre (Spahn & Richter, 2006, s. 119). Samtidig speiler stemmen den 
sosiale og kulturelle konteksten sangeren virker i. Det å være profesjonell, 
klassisk sanger dreier seg ikke kun om å ha fysisk og psykisk konstitusjon 
for de store solistoppdragene, men om å disponere over egenskaper som 
gir handlingskompetanse og en beredskap til å mestre sangerlivet i sin 
mangfoldighet. Selvsagt vil personlige egenskaper og utenomfaglige kva- 
liteter ha betydning i alle yrker i større eller mindre grad, og slik sett kan 
vi si at sangeryrket ikke skiller seg nevneverdig ut. Den dimensjonen ved 
yrket som likevel ser ut til å oppleves sterkere og mer krevende, er nett- 
opp den nære koblingen mellom stemme(-kropp), følelser, personlighet 
og identitet. Denne sammenkoblingen mellom stemmen og stemmens 
eier er en rød tråd i informantenes livsfortellinger, selv om det ikke til 
enhver tid uttrykkes eksplisitt. I denne sammenheng er det et poeng at 
fordi stemmen er en levende organisme, kan sangere bli sårbare på grunn 
av instrumentets egenart, slik blant annet Henrik er inne på: 

Altså, det er små marginer, alt fra å bli forkjølt til dagsform. Du er så prisgitt de 
her små stemmebåndene dine og din egen opplevelse med det her å synge da, 
hvor mye det har å si at man synes at det sitter. Nå har jeg akkurat vært igjennom 
en sånn skikkelig forkjølelse og opplever hvor dårlig jeg synes alt fungerer når 
ikke stemmen er der. Da mister jeg jo instrumentet mitt på grunn av et lite virus. 


Tilsvarende er Brage inne på. Han tror at mange sangere opplever seg selv 
som «fullstendig ubrukelige» når de ikke kan synge: «Da føler de at men- 
neskeverdet også har gått fløyten i samme draget». Som informantene 
påpeker, kan instrumentet verken oppgraderes eller byttes ut ved sykdom 
eller hvis det blir ødelagt; heller ikke hvis sangeren er misfornøyd med 
sin egen klang. Dette skiller stemmen fra andre instrumenter. Fleming 
(2005, s. 27) uttrykker i den forbindelse: 
The voice, after all, is the only instrument that can't be sold. You can't say, I really 


dont like this one, so I'm going to trade it in for a Stradivarius? [...] Criticism 
can feel extremely personal when you are the instrument that’s being discussed. 


Når instrumentet ikke fungerer slik det skal, kan det skape et ekstra pre- 
stasjonspress. Og både portvokternes og publikums «dom» kan få konse- 
kvenser. Som Andreas er inne på, er det ikke alltid at folk hører at du er 
forkjølet eller har vondt i halsen. Det tar tid å restituere etter sykdom, men 
publikum vet det ikke, slik de gjør hvis trommestikker plutselig knekker 
eller en fiolinstreng ryker. De hører bare at det «er dårlig». Dermed står 
sangeren i større fare for ikke å bli spurt flere ganger. Hvis sangeren ser 
seg nødt til å avlyse, kan også dette få følger: «Hva tenker oppdragsgive- 
ren da?», spør Andreas. 

Brage forteller at han har avlyst «to konserter av to tusen», og synes 
ikke det er mye. Han har bare «stått på og gitt jernet» fastslår han, og har 
god erfaring med å synge selv om formen har vært dårlig: 


Jeg har hatt som holdning at hvis jeg står opp og kjenner at jeg er dårlig, så ten- 
ker jeg at hvis jeg synes synd på meg selv nå, da går det bare nedover. Og hvis 
jeg bare fjerner det og tenker at nå skal jeg bare komme meg opp, så blir det noe 
selvforsterkende, noe bra. Men jeg har vel vært heldig da, altså at jeg har vært 
sterk nok til å bare dryle igjennom. Det handler sannsynligvis litt om konsen- 
trasjon og litt om hvilket selvbilde man har og litt om hvilken helsetilstand man 
har, og kanskje også noe om arbeidets art. Altså, hvis man virkelig skal utføre 
noe som er fryktelig, fryktelig vanskelig på en stor operascene hvor veldig mye 
står på spill og man opplever at man ikke får det til, da er det bedre å sette inn 

en annen, selvfølgelig. For man vurderer jo hva oppdraget står i forhold til. Men 
hvis det er en litt mindre konsert med litt mindre press, så står man på. Og stort 
sett så tror jeg at jeg har fått det til uten at folk har merket det. Det er bare jeg 
selv som merker det. 


Når han ser seg selv i bakspeilet, innrømmer han at et par konserter 
nok burde ha vært avlyst, men at det ikke alltid er så lett å finne andre 
sangere som kan steppe inn: «Spesielt hvis man synger litt snodig eller 
rart repertoar som veldig få har inne. Og da er valget om du skal stå på 
eller kansellere hele arrangementet». Også Fleming (2005) tar opp denne 
problematikken, og forteller at hun ikke kunne stole på talentet: «I had 
to develop a very intricate understanding of how my instrument wor- 
ked, with a clear-eyed assessment of its strengths and weaknesses. I had 
to create a technique that was reliable regardless of how I was feeling» 
(s. 48-49). En velkjent allegori i praksisen er at det troligvis bare er syv 
dager i året at sangeren er i god form, og på disse dagene er det garantert 
ikke konsert. Det sangere må lære seg, er «how to sing through all the 
other days» (Fleming, 2005, s. 49). 

Å bli syk er en del av livet, «men det er noen ganger du reiser på jobb 
og håper at det er noen som er sykere enn deg, sånn at det ikke blir noe 
av forestillingen», sier Ingrid lattermildt. Selv har hun avlyst to ganger i 
løpet av 31 år: «Jeg er ikke et sånt aspeløv og tåler en del, har god fysikk 
og god psyke på det å synge selv om formen ikke er på topp. Jeg har klok- 
ketro på at det går». Ingrid erfarer at hennes egen opplevelse ofte kan 
være veldig annerledes enn den publikum eller kollegaene gir uttrykk for. 
Dette illustrerer at kroppslige opplevelser farger egenvurderinger. 

Å avlyse konserter sitter langt inne hos informantene. Dette ser ut til 
å inngå som et viktig profesjonalitetsaspekt i praksisen. Tone har meldt 
avbud én gang, og da var hun virkelig «kjempeforkjølt», sier hun. Redse- 
len for å melde avbud er større enn redselen for å bli syk: «For jeg er så 
redd for at hvis jeg sier nei en gang, så blir det lettere å si nei en gang til 
og en gang til, for vi er jo aldri helt friske», sier hun. Den «psykosoma- 
tiske biten» spiller en vesentlig rolle hos sangere, mener helsearbeideren 
Henrik. Selv har han «et veldig avslappa forhold til sykdom», og fastslår at 
han vet hva han kan gjøre noe med og hva det «ikke er noe vits i å stresse 
med». Dette ser ut til å være en praktisk kunnskap han deler med alle 

informantene, en kunnskap som tilegnes gjennom kroppslig erfaring. 
Hvorvidt sangeren velger å trekke seg fra et oppdrag eller å gjennomføre 
med sykdom i kroppen vil uansett valg medføre et dilemma. Og fordi 
stemmekroppen er det sangeren lever av, vil dette alltid eksistere som et 
usikkerhetsmoment. Slik konstitueres en ekstra dimensjon i yrkesprak- 
sisen, både med hensyn til det økonomiske inntjeningsaspektet og til det 
psykiske presset mange opplever når de skal ut på scenen. Til sist vil det 
å avlyse gi noen andre en mulighet. Et betimelig spørsmål er om dette 
innebærer at sangere er mer påpasselige i hverdagen enn andre kunstner- 
eller yrkesgrupper? 

Flere av informantene signaliserer at de ikke tar noen spesielle hensyn, 
som å gå med skjerf til enhver tid eller å passe seg for trekk. Solveig for- 
teller at hun prøver å leve så normalt som mulig og tenke at «sånn er jeg». 
Bjørn går stadig lange fjellturer, og lever sånn sett opp til «bass-myten» 
(jf. 8.1). Dagen før en konsert nøyer han seg med en to-tre timers tur. 
Bjørn opplever at han med årene har blitt mye roligere: «Ikke for å høres 
arrogant ut, men det meste er greiere nå. Selv om du ikke i hundre pro- 
sent form, så kan du gjøre en brukbar jobb». Andreas innrømmer på sin 
side at han har blitt litt mer påpasselig etter at han ble frilanssanger på 
heltid. Han påpeker at omgivelsene ikke helt forstår situasjonen, som at 
han ikke alltid blir med barna på skoletur til gapahuken og griller pølser i 
regnvær og slapseføre. Han prøver heller å gjøre andre ting sammen med 
dem: «Jeg kan ikke risikere å bli syk når jeg skal være med i et operapro- 
sjekt om to dager». Andreas har imidlertid opparbeidet en teknikk hvor 
han «fokuserer på hele legemet når han synger», og opplever at det å tenke 
positive tanker, eller det han kaller «grønne, blå og røde tanker», hjelper 
når han føler seg litt «uggen». Han formidler at det kan dreie seg om noe 
så enkelt som å tenke at sang ikke er alt her i livet. At det går an å løfte 
blikket av og til og tenke at det finnes andre ting, selv om det kan opple- 
ves stort å synge for en fullsatt sal. Han presiserer at det ikke handler om 
«en sånn masochistisk tankemåte hvor det dreier seg om å tåle smerte, 
men det å klare å se forbi ting for å komme seg igjennom det». Andreas 
har hatt for mange utfordringer til at han lar seg dra ned kroppslig, sier 
han: «Jeg har jo opparbeidet meg stiv nakke, men det går greit så lenge jeg 
stoler på teknikken». 

Hedda formidler at hun «ikke orker å gå rundt og være redd for å bli 
syk». Selvsagt vil hun unngå det, særlig når hun har «viktige jobber». 
Men, som hun sier: 


jeg har to barn og går oppi snørr hele tida, så jeg må bare glemme det. Og jeg 
blir ikke syk så ofte, men tenker at blir jeg det, så er det bare sånn det er. Jeg får 
ikke gjort noe med det. Er man syk, så er man syk. Og jeg pleier å gjennomføre 
alle jobbene likevel. 


Julia er inne på tilsvarende, og forteller at selv om familien tar noen for- 
holdsregler, så er det ikke mulig å unngå bakterier når man har barn i 
huset. Hun opplever at sangere som bor mye på hotell og er borte fra 
familien i fem til seks uker i slengen blir «mye mer egoistiske», og referer 
til enkelte sangere, spesielt menn 
som sitter med hele apoteket på rommet og har alle helsekostprodukter, og gjør 
alt for å holde seg oppegående. Og når de kommer hjem så isolerer de seg hvis 
noen av familiemedlemmene er syke. Det behøver ikke å være sånn. Jeg under 


på om det er slik at menn kan ta seg mer friheter enn kvinner. «Mamma er 
mamma, altså, sånn er det bare». 


Dette er Julias vurdering. Fordi hun har måttet ta mye ansvar hjemme, 
tror Julia at hun har blitt sterkere: «Jeg må rekke over så mye, og kan 
ikke være så nøye», sier hun. Også Kirsten formidler at sangere ikke kan 
beskytte seg mot alt, «de blir bare sære, og noe kan heller ikke kontrolle- 
res, slik som hormonelle svingninger», påpeker hun. Da Kirsten var aktiv 
sanger, opplevde hun at hennes europeiske sangerkolleger «var mer tan- 
dre for væromskiftinger enn oss nordboere». Hun har lite til overs for 
sangere som overpleier stemmen: 
Når du tenker på at instrumentet består av muskler og slimhinner, så er det noe 
med at det kan trekke seg sammen og det kan åpnes og lukkes på kommando 
omtrent. Så da er det klart at jo bedre kroppsbevissthet og teknikk man har, jo 
lettere kommer man gjennom det. Instrumentet kan ramle sammen både av 
ytre og indre påvirkning. Indre påvirkninger dreier seg om inntak av forskjellige 
slag, om det nå er dop eller mat eller indre engstelser, mens ytre påvirkninger 
kan være luftfuktighet, kulde og varme og sånn. Det er derfor jeg mener at jo 


mer vanlig liv du lever, jo mer tåler du det. Ellers så blir du så tander at bare 
noen blåser på deg, så kan du ikke synge. 


Å være klassisk sanger krever stor kroppsbevissthet, erklærer Kirsten, 
som helst vil unngå ordet «kroppsbeherskelse». Det dreier seg «om følelse, 

innsikt og viten om den egne kroppen, og en evne til å konsentrere seg, men 
det ligger jo til alle yrker da», legger hun til. De mest interessante kunst- 
nerne er etter Kirstens mening sangere som har partnere og barn, og «som 
lever livets ups and downs [...] det er ikke sikkert de bestandig har den mest 
avslepne, vakre klangen, men det får et innhold». Dette synspunktet kan 
ha sammenheng med at Kirsten helt fram hun var 30 opplevde at konsert- 
nervene manifesterte seg som psykosomatiske symptomer i kroppen: 


Enten det var eksamener på universitetet, høyskoler eller gymnas, fikk jeg hals- 
betennelse og feber. Det var virkelig helt uforutsigbart, for jeg kunne hente det 
ned i løpet av noen timer. Men etter hvert så merket jeg at jeg fikk til å synge på 
et vis likevel. Egentlig så var det kanskje en viss hindring i det at jeg ikke var helt 
frisk, samtidig som jeg hadde en unnskyldning for meg selv. Altså, det har jeg 
tenkt først i ettertid. Men det forsvant faktisk ved at jeg fikk det så mye travlere 
da jeg fikk barn og familie og alt det andre jeg holdt på med. Da hadde jeg ikke 
lenger tid til å drive med den navlebeskuelsen. 


Også Stian formidler at han ble «mindre redd» med årene, men at det 
forekom perioder hvor han var veldig bekymret for å bli forkjølt i forbin- 
delse med konserter: «Og jeg ble fort syk også. Det kunne liksom skje i 
løpet av en time». Han tror at «det psykiske» spilte en viss rolle, og at han 
la seg til noen «særheter for å passe på», som han sier. Stian «tror ikke 
riktig på sangere som sier at de aldri har brydd seg om slike ting, og bare 
sier at vi tar det som det kommer og synger uansett». 

Å ha et godt liv som profesjonell sanger dreier seg om å finne en balanse 
i livet. Ingrid påpeker at det nødvendigvis vil være slik at sangere må ta 
vare på stemmen inntil en viss grense —«Det er jo den du lever av»: 


Det er klart at du må jo passe på stemmen din. Du kan ikke bare dure rundt, det 
er jo instrumentet ditt. Jeg tror jo at hvis alle musikere hadde hatt instrumentet 
på seg og i seg, så hadde de hatt et helt annet forhold til det, men du behøver jo 
ikke bli hysterisk likevel. Det har aldri jeg vært. Men du behøver ikke akkurat å 
gå ut i 20 minus uten å ha kledd på deg, eller sitte ute til langt på natt å skravle 
når du har forestilling dagen etter. Eller drikke masse alkohol dagen før hvis du 
har forestilling. For det er jo kroppen din og det er det samme som en idretts- 
utøver: Du utsetter deg ikke for dumme ting. Og om du blir syk, så blir du det, 
men du må jo ha visse forholdsregler i livet hvis du skal leve av dette. 


Henrik har lest en del litteratur om stemmefysiologi, men erfarer «at 
når teorien skal overføres til praksis, så er det ikke bestandig det går». 

Han bemerker at ikke alt nødvendigvis «går like glatt» etter hvert som 
sangeren blir eldre: «Jeg tror det er enklere å forstå hvorfor stemmen ikke 
reagerer slik sangeren vil den skal gjøre eller tror den skal gjøre med basis 
i teorien, og være litt analytisk i forhold til det». Også Solveig mener at 
det er viktig å lese stoff som omhandler stemmen: «Det er så veldig mye 
synsing», sier hun, og sikter spesielt til nye metoder som dukker opp: 


Så jeg har lest forskjellige bøker fordi jeg mener det er viktig å være åpen sånn at 
man ikke låser seg inn i et spor [...] Sang er jo noe som sitter i kroppen din. Det 
er komplekst og man må se helheten. Og det er ikke sikkert at det som fungerer 
for meg, fungerer for deg. Derfor er det så vanskelig å undervise i sang, for det 
finnes ingen fasit. 


Flere av informantene har tatt privattimer etter at de var ferdige med sin 
formelle sangutdanning. Solveig uttrykker i den forbindelse at «det er 
noe sangere må, for å vedlikeholde og for å ha noen utenfra som kan 
korrigere litt». Også Fleming (2005) nevner at hun og læreren «used to 
joke that my coming to see her every so often was like a twice-yearly visit 
to the dentist — just making sure things were in place and still healthy» 
(s. 148). 

I tidligere kapitler har jeg synliggjort at noen sangere slar igjennom 
i «voksen» alder. I motsetning til forfattere og til dels visuelle kunst- 
nere, er sangere (og skuespillere) vanligvis avhengige av 4 komme tidlig 
pa banen for a bygge karriere. I startfasen sprer de sine aktiviteter pa 
mange områder, noe som «actually works contrary to building a lasting 
one» (Menger, 2014, s. 128). For å skaffe oppdrag og et godt omdømme 
er systemet slik at tilstedeværelse i jobbmarkedet er nødvendig. Et til- 
leggsmoment til det å være til stede, synlig og oppsøkende, er å få tid 
og motivasjon til å øve. Her oppstår altså et dilemma som ser ut til å 
være vesentlig konstituerende i sangerlivet. Motivasjon forstått som «det 
bredere panorama av hensikter, ønsker og behov som måtte ligge bak en 
handlings eksplisitte og implisitte formål» (Frønes, 2001, s. 12), dreier seg 
om et indre meningsforhold. Når jeg gjennom boka aktivt har valgt bort 
å innlemme motivasjonsteori i analysen, er det fordi dette fører langt inn 
i et konglomerat av ulike psykologiske retninger med et ensidig søke- 
lys på det individuelle. Motivasjon er da heller ikke et begrep Bourdieu 
anvender i sin praksisteori. 

Forskningsmaterialet viser at sangere har ulike oppfatninger av hvem 
som skal defineres profesjonelle og hva begrepet rommer av mulige for- 
tolkninger. Uavhengig av dette sirkulerer likevel en forventning om pro- 
fesjonalitet i yrkesutøvelsen som knyttes an til både sangfaglige faktorer 
og til spesifikke handle-, tenke- og væremåter i feltet. Dette «konstitue- 
rende synspunkt» kan forstås som en praktisk kunnskap om den grunn- 
leggende og implisitte nomos i feltet om måter dele inn og forstå verden 
på, og som bare hører hjemme her og ikke i andre felt (Bourdieu, 1999a, 
S. 99-100). 

Slik jeg tolker informantenes beskrivelser av sangerpraksisen, blir 
det profesjonelle arbeidet i stor grad regulert og korrigert gjennom en 
utstrakt «vurderingskultur». Basert pa sterke og svake vurderinger dreier 
det seg følgelig om et intrikat forhold mellom sangeres selvvurderin- 
ger, andres vurderinger av sangere slik sangerne selv oppfatter det, og 
sangeres vurderinger av andre. Denne vurderingskulturen blir særdeles 
fremtredende når informantene forteller om det usikre livet på, bak og 
utenfor scenen. Det er tydelig at det er noe som står på spill. I bourdieusk 
forstand vil nettopp det å opptre uegennyttig i tråd med feltets lover være 
en betingelse for å oppnå suksess eller symbolske tilganger. Ikke alle har 
eller griper denne muligheten. 

Livet og spillet - på, bak og utenfor scenen 


The truth is, I think most of us who perform do it for the 
applause, for what we get back. We have a great need to be 
loved, preferably by a huge group of people simultaneously. 
There are, of course, a few performers for whom the 
audience is completely superfluous, and making music - 
and, as an aside, earning a living - is their only concern. Pm 
not as pure as that. I want and need the love and validation. 

— Renée Fleming (2005, s. 179) 


Usikkerhet er et konstituerende vilkar i sangerlivet. Et hovedfunn i ana- 
lysen er at usikkerhet kommer til uttrykk gjennom en utstrakt «vur- 
deringskultur». Gjennom sine handle- og talemater er det tydelig at 
sangerne legitimerer og vurderer praksisen ut ifra sin plassering i feltet. 
For å anskueliggjøre vurderingsaspektet er det i dette kapittelet lagt vekt 
på hva som vurderes, hvordan det vurderes og hvem som vurderer hva, 
sett i relasjon til kontekstuelle forhold på, bak og utenfor scenen. Sam- 
tidig er sangernes bevegelser i det sosiale rommet fulgt ved å søke etter 
den personlige logikken og innvendige sammenhengen i hver enkelt 
informants livshistorie. Avslutningsvis diskuteres den underliggende 
drivkraften sangerne avdekker, sett i lys av usikkerheten sangerpraksisen 
omsluttes av. 


9.1 Frilanstilværelsen - «en potettilværelse» 


I det klassiske musikkfeltet som et spesialisert samfunnsområde, er den 
klassiske musikken ledestjernen. Det er ikke ensbetydende med at klas- 
siske sangere avviser andre sjangre. Alle har vokst opp med et musikalsk 
mangfold hvor andre musikksjangre har hatt stor innflytelse. Ved å velge 
klassisk sang som mulig levevei, sosialiseres sangerne suksessivt inn i 
kultur, orientert mot den autonome polen av kunstfeltet hvor også «the 

legitimacy of education is such that those involved in it have no need to 
relate what is taught to universal principles since it is accepted as autono- 
mous and self-perpetuating» (Potter, 1998, s. 192). Klassiske sangere vil, 
som de øvrige deltakerne i musikkfeltet, fordele seg langs et kontinuum 
i spenningsfeltet mellom den autonome og heteronome polen, hvor den 
førstnevnte polen styres av ikke-kommersielle interesser, og den sistnevnte 
av kommersielle interesser (jf. Bourdieu, 2000, s. 314ff). Som jeg har vært 
inne på, dreier det seg om at sangere, i likhet med andre kunstnere, må 
foreta en krevende navigering mellom 1) kunstnerisk anerkjennelse (en 
fornekting av økonomien) og 2) økonomiske interesser og behov (som ofte 
skjules). Samtidig må sangere overleve i et marked hvor det ikke er plass 
til alle, og de iverksetter derfor ulike «strategier» for få endene til å møtes. 

Alle informantene har gjort operaroller og vært solister i ulike andre 
sammenhenger. Men kun et fåtall er, eller har vært det Fleming (2005, 
s. 79) kaller three-prong singers, altså sangere som hovedsaklig gjør opera, 
recitals med piano og konserter med orkester (også innbefattet kirkemu- 
sikalske verk). Å være three-prong singer på heltid ser ut til å være den 
ultimate målestokken for en klassisk sanger, og her tillegges operafaget 
størst verdi. Posisjonen operasanger, som er historisk frambrakt, gir med 
få unntak størst anerkjennelse innad i feltet og størst berømmelse utad. 
Slik jeg tolker det, legitimerer og relaterer sangerinformantene sine løpe- 
baner og valg til denne posisjonen i det sosiale rommet. Dette kommer 
likevel sjelden direkte til uttrykk slik som det gjør hos Gitte: 


De som gjør bare solistting er på en måte på planet høyere opp, altså sangere 
som er utdannet fra operaakademiene og som har agenter og som får sine opp- 
drag gjennom dem. Jeg opplever at i undergrunnen, hvis det er det man kan 
kalle det, er det mange som blir kreative og tar ulike initiativ for å få jobber. Og 
jo flere som arbeider sammen, jo mer blir det laget og jo større engasjement. Det 
vil jo si større publikumsglede. 


Gitte har som de fleste sangerinformantene måttet beherske «en potet- 
tilværelse», også fordi musikkmarkedet og publikums preferanser krever 
det (jf. Aune, 2003, s. 47). Mulighetene som ligger utenfor den tresidige 
three-prong-aktiviteten kan være å synge til bryllup og fest, og i begravel- 
ser. Andre utsikter er å utvikle egne konsepter, gjøre underholdningskon- 
serter, delta på festivaler samt å reise på turneer med Rikskonsertene, Den 

kulturelle skolesekken og Den kulturelle spaserstokken. Profesjonelle kor 
og ensembler er også en mulighet (se 9.7). Ved å beherske ulike sjangre 
har to av informantene (Hedda og Andreas) periodevis beveget seg over 
i andre kunstarter, blant annet som skuespillere. Crossover i betydnin- 
gen krysning eller hybrid ved at sjangre blandes er ikke et begrep jeg vil 
anvende i denne sammenheng. 

Mange sangere lever en potettilværelse, men er likevel opptatt av 
å hegne om den klassiske syngemåten innenfor visse grenser. Fleming 
(2005), som har gjort både CD-plater og konsertopptredener med reper- 
toar hentet fra andre sjangre, er en av dem som kritiserer at noen kjendi- 
ser (for eksempel Andrea Bocelli) omtales operasangere, til tross for at de 
ikke har en scenisk karriere. Te Kanawa uttrykker tilsvarende, og har gått 
hardt ut mot sangere som krysser grensen mellom pop og klassisk ved å 
beskrive dem som «the new fakes for the new generation» (Chapman, 
2008). De fleste «poperasangere» vil som Fleming (2005) er inne på, ha 
problemer med å bære gjennom et orkester og ut i en stor sal, fordi de 
mangler årevis med utvikling, trening og kunnskap om projeksjon og 
bærekraft. Kjente poperasangere bruker mikrofon, og livnærer seg ofte 
av CD-innspillinger med påfølgende konserter og TV-opptredener. Om 
unge sangeres muligheter uttaler Fleming (2005, s. 132): «The smart ones 
will either use their overnight success as a launching pad for a career in 
television or film, or will find a way to develop as musicians and change 
with the times, as some pop idols can» (s. 132). Slik moter unge sangere 
karrierevalg som ikke fantes 20 år tilbake. 

Publikum flest ser ut til å favorisere poperasangere. Det gjør inn- 
trykk når unge sangere helt ned i 12-årsalderen stiller opp i talentpro- 
grammer med en operaarie. Stemmen er uferdig, men også «lettere» og 
mer ungdommelig i klangen enn hos de skolerte. Bjørn opplever at den 
oppvoksende generasjonen han møter gjennom sangundervisningen på 
videregående skole «er veldig innkjørt på dette med TV». Sjelden treffer 
han på elever som vil synge klassisk repertoar. De fleste har imidlertid 
«enormt tro på seg selv, mens målene ligger langt utenfor rekkevidde», 
vurderer Bjørn. Han mener omgivelsene har stor påvirkningskraft, og 
illustrerer dette ved å fortelle om «en unggutt» som har blitt løftet fram 
som operasanger fra han var 13 år: 

Noen har kjørt han fram, ikke sant. Og han står jo og synger «Nessun Dorma». 
Og vi som holder på med dette, vi er helt fortvilt for han blir jo ødelagt. Han er 
jo ikke klassisk skolert og gjør jo så mye rart. En ting er jo stemmen, men alt det 
andre da? Og honorar vet du, som er på nivå med oss, når vi gjør konserter. For 
han er jo «kjent», han har jo vært på TV! Det er forferdelig vanskelig. Men det 
er jo et miljø bak han som ikke forstår noe og som synes det er stort. Og hvis 
noen drister seg til å si noe, så er det jo den som sier noe som er problemet i det 
miljøet, ikke sant. 


Heller ikke Hedda synes noe om at uskolerte sangere får samme betaling 
som de skolerte. Det er tydelig at honorarenes størrelse gjenspeiler sange- 
rens «verdi» i feltet. Videre er det åpenbart at klassiske sangere forsøker 
å verne om sin sjanger ved å bedømme andre sangere som ikke holder 
«visse standarder» knyttet til den klassiske syngemåten og det klassiske 
repertoaret. Slike kvalitetsdommer kommer dels til uttrykk gjennom en 
«hovmodig» væremåte, knyttet til en gjengs innforståtthet av hva klas- 
sisk sang skal være. Det avslører en logikk, et smakshierarki som tilsier 
at noen musikalske sjangre og syngemåter er mer anerkjente og legitime 
enn andre. I et bourdieusk perspektiv vil det som nevnt være den auto- 
nome polen av musikkfeltet som her har definisjonsmakten, hvor kunsten 
blir verdsatt basert på rent kunstneriske kriterier. 

Hedda har ingen rendyrket bane. Hun har gjort både opera, teater, 
musicals og andre produksjoner, «litt uventede ting, litt crazy, litt sånn 
psycho-musikk». For ikke «å dø som kunstner», har hun valgt bort å være 
det hun kaller «smørsanger», med repertoar å la O mio babbino caro. 
Hedda antar at sangere kan tillate seg å være allsidige når de først har 
fått et fag (jf. 6.6). Likevel kan en for stor spennvidde gjøre oppdrags- 
givere usikre på hva de kan forvente, og sangere risikerer dessuten å bli 
«stemplet i visse miljøer», er Heddas vurdering. Derfor har hun spisset 
karrieren de siste årene, og gjør nå mest opera. Slik oppnår hun større 
«troverdighet» i feltet, oppfatter hun. 

«Jeg får ikke puste når jeg har en vanlig åtte til fire-jobb», uttrykker 
Andreas. «Jeg råtner bort, jeg går sur, jeg går lei. Det er en sånn lengsel 
som jeg har hatt siden jeg var liten å få lov til å være sanger, artist og litt 
skuespiller». Andreas tror det er viktig for en sanger «å være litt potet», 
spesielt hvis sangeren velger å bo i distriktet. Noen «rynker litt på nesen» 
når han gjør ting som ikke er opera eller klassiske konserter. Men det er 

lærerikt og artig å holde på med forskjellige ting «så lenge man er bevisst 
på hva slags type sanger man er, og at man har stilkunnskap innenfor alle 
epoker og sjangre». Andreas mener det handler om å være profesjonell, 
uansett hva slags sangerjobb man påtar seg. 

Selv om Gitte er sanger på heltid, er det ikke alltid at hun har et hel- 
tids arbeid, sier hun lattermildt: «Det er mitt eneste erverv, pluss litt 
undervisning en gang imellom». Tone er inne på noe lignende: «Jeg er 
sanger på heltid for jeg gjør jo ikke noe annet». Hun har imidlertid hatt 
vikarjobber som sangpedagog, men reiser mye og finner det vanskelig 
å kombinere. Det samme forteller Solveig om alle årene hun reiste på 
rikskonsertturneer: «Det ble helt håpløst å kombinere med andre jobber 
når jeg var borte to uker og så hjemme litt og så ut igjen». Solveig synes 
hun har vært heldig som har fått muligheten til å turnere med Rikskon- 
sertene, og opplever at det er en fin måte å møte barn og unge på rundt 
omkring. De siste årene har det blitt mindre av denne type virksomhet. 
Solveig mener det har sammenheng med at hun og musikerne fikk for 
høy ansiennitet ved å gå over tohundredagersgrensen med turnéliv, og 
dermed ble for dyre å ha på veien: «Det blir rimeligere å bruke yngre 
sangere som ikke har oppnådd samme mengde konserter», tror Solveig. 
De siste årene har hun dirigert kor og «tatt det som byr seg for å få det 
til å gå rundt økonomisk rett og slett», forteller Solveig, som i tillegg har 
startet griindervirksomhet på det ikke-kunstneriske arbeidsmarkedet 
(jf. 7.1). 

Etter å ha jobbet hardt i bransjen over mange år ved å være veldig opp- 
søkende og pågående, opplever Gitte at mye har endret seg: «Nå er det jeg 
som blir oppringt», konstaterer hun, men legger til at «de solotingene blir 
mer sporadisk, da skal man selv jobbe hardt for det, ikke sant?». Gitte har 
valgt en arbeidsform basert på samarbeid i ulike konstellasjoner (duo, 
trio, kvartett) som har utviklet konsepter for ulike typer marked (jf. 7.3). 
Ofte får hun oppdrag i større ensembler eller kammerkor, «og da er det 
fest altså», uttrykker hun. Her sikter hun til at prøveplaner og noter blir 
tilsendt, og at det eneste hun trenger å gjøre er å øve og synge. Å ha en 
fast jobb som sanger er de færreste forunt, og frilanstilværelsen er etter 
Ingrids observasjoner «et steintøft liv», nettopp fordi det bare er en liten 
del av det som er selve sangen: 

Det er så mange andre ting som spiller inn. Og noen takler det. Og så takler du 
den frilanstilværelsen når du er attraktiv, for det er ikke noe vanskelig. Da er du 
i flyten. Og du kan si ja og du kan si nei, og de ringer og du får engasjementer 
og alt mulig og da er det fantastisk å velge og vrake, ikke sant. Tjene gode pen- 
ger og alt mulig. Og så kommer den dagen hvor det er noen andre som får de 
telefonene ... 


Denne usikkerheten gjør at sangeren prøver å «sikre seg», oppfatter Brage. 
Selv om han har hatt sangen som fulltidssyssel, har det vært mye mer enn 
en full jobb. Når han tenker tilbake på storparten av frilansårene, jobbet 
han nok mellom 60 og 80 timer i uka, anslår han, og det ble litt for mye: 


Altså, det er ikke sunt eller bra å jobbe for hardt. Men det er jo fordi det ikke er 
en vanlig stilling, ingen faste ting. Og som frilanser så vil man prøve å være på 
den sikre siden hele tiden. Så det blir et ganske stort stress med å si ja til jobber 
for å fylle opp kalenderen. Og kanskje dukker det opp noen gode jobber i etter- 
kant som er mer interessante, og så må du gjøre dem i tillegg. Plutselig jobber 
man mye mer enn man hadde tenkt, bare fordi man ønsker å ha den tryggheten. 
Og kanskje gjør man jobber som noen andre kunne ha gjort, og som kunne 
vært fordelt litt annerledes. Men det blir jo litt sånn at man bare sikrer seg selv. 
Og denne mangelen på solidaritet og fellesskapsfølelse, det synes jeg er en svak- 
het med sangmarkedet i Norge. Det blir litt sånn «konge på haugen-aktig». For 
det er ikke noe bra for noen at fire solister spørres om og om igjen. Det er ikke 
bra for sangerne, det er ikke bra for koret og ikke bra for publikum, det er ikke 
bra for noen ting. 


Dette «klippekort-systemet» vil likevel være til noens fordel (jf. 8.3). Et 
vesentlig spørsmål som aktualiseres gjennom hele kapittelet, er nett- 
opp hvorvidt en slik solidarisk praksis er mulig innenfor et hierarkisk 
musikkfelt? 

Etter at Petter valgte frilanslivet framfor en fast stilling i et operahus 
(se 9.5), anser han seg selv som heldig, selv om han aldri «har tjent milli- 
oner». Med det han betegner som en «normal inntekt» har det alltid gått 
rundt økonomisk: «Og det preger meg jo litt selvfølgelig», sier han, og hen- 
viser til den store gruppen sangere som banker på døren til agenturene og 
operahusene, og som «ikke har det så lett». Petter opplever at det er stadig 
flere som tar seg undervisningsjobber eller som gjør andre ting ved siden 
av sangen. Tilsvarende påpeker Solveig: «Det er mange gode sangere som 
står og underviser rundt omkring, og til slutt tar undervisningen over 
fordi de ikke får muligheten til å synge og må overleve økonomisk». 

Ser vi til Tyskland viste den reelle arbeidsmarkedssituasjonen for san- 
gere på 1990-tallet og begynnelsen av 2000-tallet seg å være vanskelig, 
spesielt for sopraner. Kun 38 prosent hadde fulltids arbeid ved et musikk- 
teater enten i kor (26 prosent) eller som solister (12 prosent). Resten var 
frilansere som spredte sine aktiviteter mellom ulike typer arbeid både i 
og utenfor musikkområdet. Situasjonen var mest dramatisk for lyriske 
damestemmer (Gembris & Langner, 2006, s. 165-168). 

Selv om noen sangere er frilansere pa heltid, opplever Bjorn at de fleste 
gjor som han, og er frilanser pa deltid i kombinasjon med faste stillinger: 
«Og det kan jo vere noe helt annet enn musikk også», opplever Bjorn. 
Han forteller om tidligere studenter han har undervist da han i en peri- 
ode jobbet pa musikkonservatoriet «som gjør helt andre ting»: 

De kan ha omskolert seg eller de kan ha blitt vaskehjelper eller alt mulig egent- 

lig. Og de synger ikke mye. Jeg traff en student senest i forrige uke som nesten 


ikke synger mer. Og det er jo trist. Men hvor mye orker du? Hvis jeg ikke hadde 
hatt flere føtter å stå på så tror jeg det blir enda tyngre. 


Bjørn får «abstinenser» hvis det går lang tid mellom oppdragene. Fra 
enkelte sangere som jobber heltid, merker han seg imidlertid en hold- 
ning som går ut på at «han greier seg jo likevel, han kan jo bare være på 
skolen, mens de må ha jobbene for å overleve. Og da bruker de det øko- 
nomiske som argument», erfarer Bjørn. Selv om ikke alle har tilsvarende 
holdninger, er det ikke til å komme forbi at det i perioder kan være svært 
vanskelig økonomisk for mange frilanssangere. Verst er det når behovet 
for penger er akutt, og det ikke foreligger noen sangoppdrag i nærmeste 
framtid. Tone forteller at det det «plager» henne veldig, når hun vet at det 
blir «sånne hull» i kalenderen: 
Jeg har ikke hatt anledning til å legge av penger og selv om jeg jobber ganske 
mye, så bruker jeg mye også. Husleie, strøm, telefon og alle disse faste utgiftene 
skal jo betales selv om jeg er uten oppdrag en måned. Det er litt vanskelig å 
forklare. For jeg vet jo at jeg har flere oppdrag fram i tid, men jeg kan ikke be 
om forskudd. Og da får jeg litt panikk. For hvis det er ultrakrise, så kan jeg ikke 


plutselig ta meg en jobb, altså sette meg i kassen på Rimi eller noe. For den job- 
ben vil jeg ikke kunne passe om en måned når jeg har nye sangoppdrag. 


En fast jobb å gå til er noe Tone har tenkt mye på, spesielt i lave inn- 
tektsperioder. Det å vite at det kommer inn penger på kontoen «må jo 


429 


KAPITTEL 9 


være helt fantastisk», konstaterer hun, men avslører et ambivalent forhold 
til det å søke seg en annen jobb: 


Jeg søkte en fast jobb, men fikk panikk andre veien. Jeg begynte å tenke at hvis 
jeg fikk den jobben og måtte møte opp klokka åtte hver morgen, ville jeg ikke 
fått nok tid til å øve. Jeg måtte ha sagt nei til en del artige oppdrag også. Jeg 
hadde aldri trodd at jeg skulle bli redd for det der faste. For en eller annen plass 
inni meg har jeg trodd at det var det jeg egentlig ville ha. Noe som var trygt og 
godt. Nå er jeg 40 år og jeg eier ingen ting og har ikke noen unger og ikke noen 
mann. Og det forventes jo på en måte at du skal ha alle de tingene og det dukker 
hele tiden opp spørsmål rundt det. 


Tone tenker likevel at det går greit så lenge hun er alene, leier leilighet 
og ikke har barn å forsørge: «Og det er klart at dess mindre du eier dess 
mindre har du å bekymre deg over». Hun hevder at hun garantert ikke 
kunne ha jobbet som sanger hvis hun ikke opplevde seg selv som et full- 
verdig menneske uten hus, bil, hytte eller båt. Men Tone observerer at fast 
ansatte operasangere heller ikke tjener all verden: 

Jeg har pratet med noen som har faste soliststillinger i Operaen og som tjener 

100 000 kroner mindre enn orkestermusikere rundt omkring. Så man blir ikke 

rik uansett. Og musikere synes vi får ganske store honorarer når vi frilansere 


blir hyret som solister til ulike konserter! Men det er jo vi som står foran på 
scenen, vi som skal synge utenat, og vi har ikke fast inntekt slik som dem. 


«Det er en livsstil», konstaterer Tone om frilanslivet og peker på at san- 
gere gjerne lever «litt på siden av alle andre» med oppdrag i helger og fri 
når andre er på jobb. Mange klarer ikke å ta seg ordentlig ferie fordi de 
deltar på festivaler, øver eller innstuderer nytt repertoar: «Man klarer lik- 
som ikke å slappe helt av», opplever Tone. Som frilanssanger må hun ta på 
seg mange forskjellige oppdrag for «å tjene penger rett og slett». Når hun 
gjør forestillinger for barn, tar hun seg i å tenke: «Dette her gjør jeg for 
pengenes skyld», innrømmer hun. Samtidig blir hun stadig overrasket: 
«Det er jo mange ganger helt fantastisk». Tone forteller om elever som 
tar kontakt etter forestillingene, veldig entusiastiske: «Kult show! Og de 
tilbakemeldingene tror jeg jo på», sier hun en smule sarkastisk (se 9.8). 
Med konserter på dagtid og mange helger fri, skaper skolekonsertturneer 
en etterlengtet rutine i hverdagen. 

Frilanssangere mangler et eget sikkerhetsnett økonomisk. Noen for- 
teller at de har hoppet ut og inn av «kasussystemet» (NAV), «for sånn er 

jo vår tilværelse», sier Gitte, som hvert år kikker igjennom kalenderen 
sin og tenker «hjelp». Men så dukker jobbene opp likevel, erfarer hun. 
Nettopp derfor blir det vanskelig å påta seg andre jobber utenfor det 
kunstnerisk utøvende området på mer permanent basis. Det sitter også 
langt inne å avlyse oppdrag (jf. 8.9). Men sangere unnslipper ikke forkjø- 
lelser og halsbetennelser som enkelte ganger gjør det umulig å gjennom- 
føre et oppdrag. Det merkes økonomisk, og spesielt hvis dette kommer 
i en periode hvor kalenderen er fulltegnet: «Det er så irriterende hvis 
du har en uke med fire begravelser og så blir du syk og må avlyse alle. 
Begravelser er godt betalt, men da sitter du der uten en krone», sier Sol- 
veig. Hun påpeker at som selvstendig næringsdrivende hjelper det lite å 
bli sykemeldt: «Det er seksten karensdager før man får noen støtte, men 
det er vel ingen som er forkjølt i sytten dager, så det er jo litt håpløst», 
kommenterer hun. 

Underholdning er den oppdragsformen flest musikere (88 prosent) har 
erfaring med, ifølge Gran (2014, s. 8-9).'" Gitte har gjort mange «under- 
holdningskonserter til fester», men på et tidspunkt sa det stopp: 

Jeg orket ikke å stille opp i en kjole og synge lystig å se fjong ut, mens alle men- 

nene i salen bare så på meg og kjolen min og ikke hørte etter hva jeg sang. Jeg 

følte meg som en utstillingsfigur som kunne synge: «Her kommer sangerinnen 
og underholder, se for en fin kjole hun har på seg, for noen flotte øreringer og 
hun synger også meget pent og vi har det da så hyggelig her på festen». Det ble 
for mye overflate og manglet helt musikalsk substans, ikke sant? For de men- 
neskene som ofte søker til disse her arrangementene, de har jo ikke selv valgt å 


gå på konsert med en sopran. Og hun synger klassisk! Og på noen kunne man 
jo se at de syntes det var kjedelig. 


Etter hvert takket Gitte nei til denne form for oppdrag, og satset mer 
inn mot romanser og lieder: «Helt fantastisk», sier hun fordi det utviklet 
henne som sanger. Det førte henne imidlertid «over i en helt annen grøft 
og det ble kun seriøst». I dag har Gitte funnet en balanse ved å gjøre 
nokså forskjellig repertoar, og uttrykker at det er helt nødvendig for å 
overleve musikalsk. Når det gjelder ulike oppdragsformer og repertoar, 
er det også sånn at frilansere er nødt til å kompromisse. Gitte innrømmer 


141 Undersøkelsen til Gran (2014) gjelder for perioden 2008-2011. 

at hun i noen sammenhenger, som for eksempel til bryllup og fest, gjør 
oppdragene «mest for å tjene penger». 

Lieder og romanser krever en spesiell form for klangbehandling og 
tolkningsrepertoar og ser ut til å være dyrebart for flere av informantene. 
Liedsjangeren er imidlertid ingen publikumsfavoritt, og Stian opplever 
at sangere har «mistet noe verdifullt på veien». Henrik trekker en forbin- 
delseslinje til studietiden: «Nå øver vi ikke lenger musikk vi har lyst til å 
synge, bare for moro skyld». Om ikke sangeren har et «navn» vil de fleste 
sangere oppleve at det sitter kun en håndfull mennesker i salen under en 
liedaften, og disse menneskene er gjerne din nærmeste familie og venner 
(jf. Holland & Lewis, 2010). Lave besøkstall kan ha å gjøre med at det ofte 
synges på et språk som publikum ikke forstår, at det blir for ensformig 
og at det blir for lite «intimt» slik denne sjangeren krever; det vil si for 
stor avstand mellom utøverne og publikum. Men det koster penger, og 
for den alminnelige sanger kan det være vanskelig å få støtte til denne 
type konserter. Til tross for liedsjangerens lave popularitet, hevder Brage 
at det er sangeres «plikt» å ivareta denne kulturarven «ved å skape noen 
topper» i de aktive årene. Sangere er privilegerte som får lov til å jobbe 
med et så godt materiale, mener han: «Vi kan surfe på toppene og plukke 
ut repertoar som var highlights for eksempel i 1748 eller i 1849». Hvis flere 
sangere bidrar, vil det skape et felles løft som også kan bringe tradisjonen 
videre til kommende generasjoner, tror Brage. 

Flere av sangerne påpeker at holdningen til kultur er annerledes i 
Norge enn i de øvrige europeiske landene. «Det merker du allerede før du 
kommer over grensen. Sangere i Sverige er noe annet enn de er i Norge», 
hevder Bjørn. Han sikter ikke til nivåforskjeller på sangerne, men at de 
blir «verdsatt annerledes», og at de har «en annen status» i samfunnet. 
For å illustrere, forteller Bjørn om en konsertturné sørøst i Europa: 


Vi hadde noen solistkonserter og sang opera mest da, ikke sant? Og det var blant 
annet mange musikkstudenter på konsertene. Etterpå sto de i kø for å snakke 
med deg. Ja, det var faktisk fantastisk. De kommenterte det musikkfaglige og ba 
oss om å komme tilbake for å holde masterclass. Og det helt vanlige publikum 
kjente til Grieg! [...] En gang holdt vi konsert i et lite kulturhus i en by litt lengre 
sør. Det var Frelsesarmeen som arrangerte konserten for byens befolkning, og 
det var fattigfolk. Men lokalet var fullpakka fra ett-to-åringer og oppover, og de 
ville ha norsk musikk. Og jeg var heldigvis forberedt, for pianisten hadde vært 

der før. For folk kom og la roser på flygelet ved siden av meg mens jeg sto og 
sang. Og etter konserten så sto de i kø, helt stille, de sa ikke et ord. De sto bare i 
kø for å få overlevere blomster. Så satte de seg og klappet. De satte seg! De gikk 
ikke hjem. Og vi måtte bare fortsette. Det var spesielt. Og du kan godt si at det er 
en del av skikken, men hvorfor? Det er noe med kultursiden. Og det er kanskje 
de to opplevelsene som har festet seg aller mest gjennom sangkarrieren. 


Brage er spesielt opptatt av medienes rolle i kunstformidling (jf. 8.8), 
og bemerker at det er mer «kunstnerisk tilfredsstillende» å synge for folk 
som ikke nødvendigvis hører repertoaret for første gang, noe han hevder 
skjer «veldig mye i Norge»: 

Hvis man synger flere steder i Tyskland, Schubert eller noe sånt, så har de hørt 
det mange ganger, de har et forhold til det. De legger merke til de tingene man 
gjør, eventuelt de tingene man gjør annerledes. Altså, alle de der små detalje- 
ne kommuniseres mye sterkere, mens i Norge så hører de det ofte for første 
gang. Jeg har i hvert fall den følelsen. Så da blir det mer sånn at man trekker 
opp hovedlinjene, mens detaljene ikke blir lagt merke til på samme måte. Det 
handler ikke nødvendigvis om at Norge er et kulturelt u-land. Det handler om 
interesse, fordi det ikke er en kultur som angår folk flest. Vi er et land med få 
folk, og sangere får mindre og mindre hjelp av mediene; de vil jo bare selge 
aviser, få seertall og sånt, så de vil jo ikke nødvendigvis presentere det som er 
bra, men det som gjør at de selv overlever. Jeg synes det er et gjennomgående 
problem. 


Å være frilanssanger innebærer «å være fleksibel», bemerker Kirsten. 
Informantene forteller da også at de må takle å tilbringe timer på flyplas- 
ser i forbindelse med forsinkelser og kanselleringer. Deretter flyturer med 
aircondition, lite søvn, opp igjen til tidlige prøver og konserter på kvel- 
den. Den tredjedelen av informantene som har gjort oppdrag for Riks- 
konsertene, Den kulturelle skolesekken og Den kulturelle spaserstokken 
forteller om varierende akustiske forhold i lokaler som ofte er trekkfulle, 
for varme eller for kalde, og med ustemte pianoer og vanskelige forhold 
for følsomme strengeinstrumenter. I forbindelse med barneforestillinger 
påpeker Tone at hun er glad for at stemmen hennes tåler mye: «Jeg mer- 
ker jo at jeg blir litt sliten. Kanskje fordi jeg ofte spiller karakterer som 
er litt utagerende, med litt roping og skriking innimellom. Men det er 
jo for unger, og da er det gjerne et høyt støynivå i salen». Nettopp disse 
arenaene gir muligheter for sangere som ikke får eller ønsker oppdrag på 
opera- og konsertscenen eller i ensemblesammenheng. 

«Det er vanskelig å være klassisk sanger for mange av jobbene er jo 
ikke klassisk repertoar», erfarer Solveig, som har gjort mer på musikal- 
fronten enn den klassiske de siste årene. Hun har vent seg til å synge flere 
typer repertoar «for å overleve», men opplever at det er en utfordring å 
synge både Solveigs sang og «en eller annen rocke- eller poplåt» i en og 
samme begravelse. Slik jeg forstår det, ligger utfordringen i å beherske 
den tekniske overgangen mellom ulike sjangre og stilarter i løpet av et 
kort tidsintervall. Flere informanter har sunget mye i begravelser. De for- 
teller at det er krevende både emosjonelt og vokalt, men at det gir en god 
ekstrainntekt og mulighet for å få opptrådt jevnlig for et publikum. «Ikke 
krever det så mye forberedelser heller», erfarer Solveig. Etter hvert oppar- 
beider sangerne et standardrepertoar. Her hører det klassiske repertoaret 
med til sjeldenhetene, forteller Solveig, som blir glad de gangene hun «får 
noe nytt å bryne seg på». Som regel er det de pårørende som velger san- 
gene, og informantene opplever dessuten at det stilles krav til hvordan 
sangene skal framføres under begravelsen. Dette blir gjerne formidlet 
via begravelsesbyråene. Andreas, som foretrekker å snakke med de pårø- 
rende selv, har ved noen anledninger forsøkt «å veilede de pårørende bort 
fra ting»: 

Jeg synes det er like greit å snakke med dem selv enn at en begravelsesagent 

som ikke har peiling på musikk i det hele tatt skal være mellommann. Det blir 

så mye misforståelser hvis det er litt sånne spesielle ting. Men en gang sang jeg 


jo Alphavilles «Forever young» til en dame på 45 som døde av kreft. «Forever 
young, I wanna be ...» og det syntes jeg nesten var litt morbid altså. 


Så lenge presten godtar repertoaret strekker Andreas seg langt, innrøm- 
mer han. Til tross for at det oppleves krevende å synge i begravelser, blir 
det etter hvert overkommelig å distansere seg fra de pårørendes sorg og 
opptre profesjonelt. I noen situasjoner kan det likevel være vanskelig ikke 
å la seg påvirke følelsesmessig, spesielt hvis det gjelder barn, selvmord 
eller ungdom som har tatt en overdose, forteller Andreas. Det kan også 
være utfordrende med kort prøvetid med organister som alle har sine 
særegne spillestiler, samt det å kunne tilpasse seg de ulike kirkeromme- 
nes akustikk. Solveig kjenner dessuten på et ekstra press til tider, og hen- 
viser til en episode hvor en pårørende sa til henne rett før begravelsen: 
«Nå gjør du ditt livs performance!» 


434 


LIVET OG SPILLET - PÅ, BAK OG UTENFOR SCENEN 


Det ser ut til å være en gjengs oppfatning at de pårørende foretrekker 
mannlige sangere. Synnøve opplever at forespørslene av den grunn har 
«dabbet litt av». I kontrast har Andreas i perioder hatt mellom 80 og 90 
begravelser i året, «så det har jo vært en viktig inntektskilde», konstate- 
rer han. Andreas vet ikke hvorfor menn foretrekkes, mens Solveig tror 
det er noe som henger igjen fra gammelt av, da det ofte var menn som 
hadde denne funksjonen. Hun har fått beskjed av begravelsesagenten om 
«ikke å synge med så altfor lys stemme fordi de pårørende er redd for å få 
en skingrende, skrålete damestemme». Solveig legger til at hun opplever 
at begravelsesbyråene med årene har blitt flinkere til å formidle at det 
også finnes gode kvinnelige sangere som de kan anbefale. I noen byer har 
«agenter» etablert seg med egne sangerstaller. Utvelgelsen skjer gjennom 
prøvesang og det foretrekkes at sangerne har egen bil, slik at de kan gjøre 
flere oppdrag i løpet av en dag. Disse agentene har nærmest monopol på 
å «levere» sangere, med sine tette forbindelser til alle begravelsesbyrå- 
ene, forteller Tone, som selv aldri slapp til på denne arenaen fordi hun 
ikke hadde sertifikat: «Men så vil de jo helst ha menn», avslutter hun. I 
perioder mellom oppdrag har også Petter sunget i begravelser. «Det er en 
flott biinntekt», mener han, men peker på at begravelsessynging ikke gir 
«noen prestisje»: 

Det er mange sangere som lever av å synge i begravelser, og jeg ser på ingen 

måte det som noe nederlag. Men selv om du har masse jobber i begravelser, 

så betyr ikke det at du er en veldig, veldig god sanger, tror jeg. For der kan du 

komme igjennom med ganske mye. Og du kan aldri bruke begravelser som re- 


feranser. Du får ikke en operarolle på den måten, for eksempel. Men du skal til 
gjengjeld være ganske allsidig for å synge i begravelse. 


Petter har altså en klar formening om at begravelsessang ikke gir noen 
anerkjennelse i feltet, men at det kan være en god biinntekt for sangere 
mellom oppdrag. Det er ikke like muligheter for alle. Noen sangere sikter 
seg da heller ikke inn mot en solistkarriere, spesielt ikke etter å ha vært 
noen år i bransjen. 

En felles oppfatning i informantgruppen er at opera har blitt mer 
populært hos publikum. Andreas sier det slik: «Jeg opplever jo det at dette 
med klassisk sang har fått en oppblomstring, det har blitt mer folkelig, 
hvis man kan bruke et slikt begrep». Her sikter Andreas til operapuber 

spesielt: «Det har fått en veldig oppsving i hele landet, og da kommer 
det liksom nærmere og folk får sett mer hva vi holder på med». Opera- 
pub var ikke et begrep da de eldste informantene trådte inn i yrkeslivet. 
I dag er det en arena hvor sangere og instrumentalister møter publikum 
på en uformell måte, både i by og bygd. Tone «virkelig hatet operapuber» 
i begynnelsen, og syntes det «var helt forferdelig grusomt». Så fikk 
hun anledning til å synge på en operakafé hvor «folk ikke var fulle» og 
der hun slapp å sitte sammen med publikum mellom ariene. Etter en tid 
innarbeidet Tone et repertoar hun kunne synge «i søvne», og som kunne 
gjennomføres selv om stemmen ikke var helt på topp: «Det var liksom 
ikke lenger noen big deal. Hvem bryr seg?» rekapitulerer Tone. «Publi- 
kum spiste, drakk vin og ville bare ha det hyggelig. Og sakte men sikkert 
ble jeg trygg i slike situasjoner. Det er jeg veldig glad for nå, for det er gode 
inntjeningsmuligheter». 

Sangere utvikler også ulike konsepter som Stand up-opera (improvi- 
sasjonsopera), Home opera (hjemme hos-opera) og Houdini-opera (tryl- 
lekunstopera), forteller Gitte. Alt er basert på humor, og det legges opp 
til en lett og avslappet tone der operakonseptet nærmest snus på hodet, 
selv om repertoaret er «seriøst». Publikum kan slappe av med en øl, og 
sangerne selv har det morsomt. «Dette er jo meget seriøse operasan- 
gere, men de lager show med hele sjangeren, ikke sant», opplyser Gitte. 
Operapub gir sangere mulighet til å få opptre jevnlig og prøve ut nytt 
repertoar i en uhøytidelig atmosfære. «Og man vil jo ha det behagelig», 
påpeker Tone. Hun trekker en parallell til en scenisk rolle i et skandina- 
visk operahus hvor hun var så «fryktelig nervøs» at det ikke ble noen god 
opplevelse. Dette til tross for fine kritikker. «Det er klart det er prestisje 
å ha sånne roller, men jeg vet ikke om det er verdt det», reflekterer Tone. 
En slik form for ambivalens - sangere bade vil og vil ikke ha de store 
oppdragene - ser ut til å gjelde mange i informantgruppen. Å ha det 
«behagelig», som flere informanter nevner, er etter Brages oppfatning 
ikke å være kunstner (jf. 8.9). Samtidig handler det om å finne sin plass 
i sangerverdenen. 

Gitte viser stolt fram et bilde av seg selv i rollen som Nattens Dronning 
for ti år tilbake. Det var en fantastisk oppgave å få forteller hun, men det 
genererte også «et voldsomt prestasjonspress»: 

Jeg husker jeg sto bak sceneteppet og testet stemmen. «Nå skal jeg snart inn». 
Og da jeg var ferdig, så var det en time å sitte og vente på neste arie. Altså, jeg ble 
litt sjokkert over at det ikke var et større sus over det hele. Det var jo det her jeg 
hadde arbeidet for, hvorfor kunne jeg simpelthen ikke nyte det? Men det var jo 
ikke sånn. Det var et prestasjonspress og jeg var mye alene. Koret holdt sammen 
og denne rollen er spesielt eksponerende, så jeg var nødt til å være litt for meg 
selv og ikke snakke for mye. Jeg tenker bare, altså dette er jo en utrolig krevende 
tilværelse! Og alle kom og skrøt: «Åh, så flott, de var supre de der høye f-ene 
og bla, bla og det var så flott og — takk, takk. Men jeg syntes ikke jeg følte noen 
spesiell glede, merkelig nok. 


Hvorfor hun opplevde det slik, har Gitte fundert mye på. Hun tror det 
kan ha med prøveforløpet å gjøre, som etter hennes mening ikke var spe- 
sielt godt: 


Det var lite prøvetid. Noen ganger så tilkalte de oss alle sammen. Prøvene fore- 
gikk to timer fra København, så man måtte hele tiden reise fram og tilbake. Og 
noen ganger så reiste man over uten å få synge en tone og det var så stressende 
og jeg tenkte, hvorfor kunne jeg ikke bare bli der hjemme å slappe av. Altså, spe- 
sielt denne rollen, ikke sant? Og en dag så kjentes det ut som at jeg holdt på å bli 
syk. I prøveplanen sto det at jeg skulle være «stand by» i tilfelle de nådde fram 
til min scene. Men de ble så sinte da jeg valgte å være hjemme og de begynte å 
tenke på om de skulle tilkalle en cover. Altså, det var så forferdelige arbeidsbe- 
tingelser på den måten. Og da vi endelig kom i gang med forestillingene, jeg tror 
vi gjorde åtte, så var det greit nok, men det ga meg bare ikke noen glede. 


Dårlige arbeidsbetingelser er et gjennomgående tema i informantenes 
fortellinger. Og som Gitte er inne på, er det nok en del «litt høysensitive 
sangere som har det veldig vanskelig i bransjen». Andre tar det meste på 
strak arm: «Ja, ja, shit happens, jeg gjorde så godt jeg kunne. På mandag 
dukker det sikkert opp noe igjen, selv om det ikke gikk så bra i dag», 
resonnerer Gitte. Hun legger til at de fleste sangere hun møter likevel har 
det nokså vanskelig før de skal inn på scenen (se 9.6). 

Enkelte oppdrag handler mest om å tjene penger: «Easy money; jeg skal 
jo ha til brød på bordet», konstaterer Hedda. Som Menger (2014, s. 126) 
understreker, er ikke kunstneryrkene, i motsetning til yrkesprofesjonene 


reliable employment that would provide individuals with economic security 
and guaranteed social status. The lack of such means for reducing dependency 
on a complex and unstable demand explains why the majority of artists resort 
to highly varied employments in order to make ends meet. 

Når jeg spør informantene hva som «driver dem», handler det ikke om 
penger. «Ikke om berømmelse heller», sier Tone, som opplever at det er 
variasjonsmulighetene yrket gir som opprettholder en form for glede 
eller «lyst». Bjørn tror kanskje at dreier seg om «ekshibisjonisme», eller 
muligens om «et markeringsbehov». Han legger fort til at hvis det var 
kun dette det handlet om, ville det finnes enklere måter å nå fram på som 
kanskje ikke hadde kostet like mye rent personlig: «Nei, det er vel noe 
med å få ut noe inni deg, få ut trykket», avslutter Bjørn: «Det er jo likeens 
med en maler, ikke sant? Behovet for å få ut ting». Dette fenomenet, som 
jeg også tidligere har vært inne på, kommer tydeligere til uttrykk når 
informantene forteller mer konkret om livet på, bak og utenfor scenen. 


9.2 Institusjonen opera 


I svært varierende grad har informantene hatt solistroller i operaen, men 
denne posisjonen i feltet ser ut til å gi størst anerkjennelse og legitimitet. 
Kun Ingrid og Stian har vært fast ansatt i forskjellige nasjonaloperaer i 
Skandinavia over lengre tid: Ingrid som solist gjennom hele karrieren, 
Stian som korist i ti år. Ingrid har også gjort flere sceniske roller i flere 
operahus utenlands. I tillegg til frilansoppdrag i mange verdenshjør- 
ner, har Petter og Hedda hatt åremålskontrakter (opp til to år) ved flere 
operahus i Europa. Her har de også hatt korttidskontrakter på linje med 
Brage, Bjørn, Tone, Ingrid og Gitte. Den andre halvdelen av informant- 
gruppen har gjort sceniske roller i ulikt format ved forskjellige region- og 
distriktsoperaer i Norge. Med dette mangfoldet er det hensiktsmessig å 
redegjøre for de ulike institusjonstypene på et overordnet plan. En slik 
kontekstualisering er vesentlig for å forstå informantenes subjektive 
opplevelser, refleksjoner og vurderinger i lys av strukturelle forhold, slik 
det kommer til uttrykk i de neste delkapitlene. Derfor konsentrerer jeg 
meg nå om institusjonen opera og ulike kulturelle forskjeller mellom 
Norge og andre europeiske land, som også er et tilbakevendende tema i 
forskningsmaterialet. 

De nasjonale operascener i Skandinavia og de velrennomerte opera- 
husene i Europa kan i et bourdieusk perspektiv sies å være institusjoner 
knyttet til feltet for begrenset produksjon. I dette delfeltet vil forestillingen 

om kunstens autonomi stå sterkt, og her vil «kampene» stå om noe annet 
enn i den omkringliggende verden. Som Berge et al. (2016) er inne på, vil 
en kulturanalytisk vinkling nettopp rette søkelyset mot hvordan makt 
gjør seg gjeldende på operafeltet, og søke å avdekke ulike meninger om 
hva de ulike virksomhetene skal stå for, «hva opera er og kanskje skal 
være», dens innhold og form, eller «hvor grensene for publikumsfrieri 
går for ikke å miste sjangerens egenart» (s. 34). Slike spørsmål må ses i lys 
av feltets relasjon til andre felt, og skrives inn i et kulturpolitisk landskap. 
Den autonome delen av kunstfeltet bidrar til å gi hele kunstfeltet respekt 
og legitimitet i store deler av samfunnet (Solhjell & Øien, 2012, s. 298). 
Kunstfeltet står likevel ien underordnet posisjon, og i relasjon til en rekke 
andre mer eller mindre selvstendige felt som er posisjonert i maktfeltet 
(jf. 3.5). Kunstfeltet vil derfor aldri være fullstendig frigjort innflytelse fra 
andre felt, og det vil alltid slites mellom to poler: den autonome og den 
heteronome. Denne strukturens differensieringsprinsipp er som kjent en 
motsetning mellom kunst og penger, en kamp om anerkjennelse og om 
hva vi verdsetter og hvordan vi blir verdsatt (Bourdieu, 1993, s. 29ff). 
DNO&B er, sammenlignet med de andre skandinaviske landene en 
svært ung institusjon, grunnlagt i 1957.7 «Operaen» er fremdeles den 
eneste institusjonen i Norge som er i stand til å produsere fullverdige ope- 
raoppsetninger jevnlig. Kungliga Operan i Stockholm ble etablert i 1733, 
og Den Kongelige Opera i København i 1748 (Røyseng et al., 2015, s. 23). 
Felles for disse institusjonene er den nordiske modellen for kulturpoli- 
tikk, som tradisjonelt har skilt seg fra kulturpolitikken i øvrige vestlige 
land. I Norge har opera og musikkteater vært en viktig del av scenekunst- 
politikken, både i kulturproduksjon og -distribusjon, noe som gjenspei- 
les i et økonomisk engasjement med faste statlige tilskudd, bevilgninger 
og støtteordninger (Berge et al., 2016, s. 8ff). Det er både ressurs- og plass- 
krevende å framføre fullverdige operaforestillinger (s. 33). Imidlertid er 
en sentral premiss for den statlige støtten til scenekunstinstitusjonene «at 


142 Til sammenligning ble den første offentlige operascene Teatro San Cassiano i Venezia, åpnet i 
1637. Det eldste operahuset som ennå er i drift, er Teatro di San Carlo i Napoli, som åpnet i 1737 
(Sorensen, 1990, s. 191ff). Når det gjelder etableringen av Den Norske Opera (i dag DNO&B), 
var sopranen Kirsten Flagstad (1895-1962) en sterk drivkraft i den første fasen; hun ledet også 
operaen fra 1958-1960 (Røyseng et al., 2015, $. 23). 

forholdet mellom politikk og forvaltning på den ene siden og scenekunst 
på den andre må reguleres av prinsippet om en armlengdes avstand» 
(Røyseng, 2007, s. 227). Dette «armlengdesprinsippet» blir gjerne forstått 
som en idealtypisk og særegen kulturpolitisk praksis, også innenfor kul- 
turpolitisk litteratur (se Mangset, 2013). 

En måte å bestemme styrkegraden av autonomi i et felt, er nettopp i 
hvor stort monn det beskytter seg fra inntrengning og eksterne logikker 
utenfra. Det vil si i hvor stor grad feltspesifikke betraktningsmåter omtol- 
ker ytre påvirkninger og utøver en brytnings- eller refraksjonseffekt på 
samme måte som et prisme (Bourdieu; 1997, 8. 65, 2000, s. 320). Det står 
derfor innskrevet i Bourdieus modell at aktørene som befolker kulturelle 
produksjonsfelt, framfor alt den autonome delen av feltet, «konstant kom- 
mer att försöka skydda sig mot intrång från fråmmande makter, dit både 
staten och företagen råknas» (Melldahl, 2012, s. 183). Dette kan illustreres 
gjennom en egenevaluering utarbeidet av DNO&B. I rapporten skinner 
det ifølge Røyseng et al. (2015) tydelig igjennom «at kunstnerisk autonomi 
er en avgjørende logikk som legges til grunn for den kunstneriske pro- 
grammeringen, og at andre hensyn ikke må spille inn på de kunstneriske 
valgene» (s. 62). I DNO&B (2015, s. 13) s egenevalueringsrapport, presise- 
res blant annet følgende: 


«Vi skal gjøre livet større», er styrende for Nasjonaloperaens arbeid. Vi ønsker 
å tilby kunst som utvider opplevelsen av å være menneske. Det vi skaper på 
scenen gir oss erfaringer om oss selv, om hverandre og om den verden vi be- 
finner oss i som kun det særegne kunstneriske uttrykket kan gi. Operakunsten 
som produseres hos oss, har dermed ikke noe annet mål enn å være kunst, men 
det er samtidig dens store mål. Kunstens frihet til å være unyttig gir den sin 
mest grunnleggende verdi og gjør at den utfyller sin viktigste — livsutvidende — 
oppgave. Utfyller vi denne oppgaven, gir vi et vesentlig bidrag til det samfunnet 
vi er en del av. 


I de nordiske landene har staten tradisjonelt sluttet seg til forestillingen 
om kunstens autonomi. Røyseng (2007, s. 113) skriver i den forbindelse: 


Staten gir ikke av egeninteresse. Støtten er uegennyttig. I dette ligger det en tilslut- 
ning til forestillingen om at scenekunstinstitusjonene representerer et samfunns- 
område, altså kunstfeltet, hvor virksomheten i lavest mulig grad bør underlegges 
andre hensyn enn dem kunsten selv definerer. Kunstnerisk virksomhet er i ut- 
gangspunktet et forbudt område for politisk eller forvaltningsmessig inngripen. 

I tråd med demokratiseringen av kulturen, herunder og en sterk desen- 
tralisert kulturforvaltning i etterkrigstidens Norge, har det overordnede 
kulturpolitiske målet vært ideen om God kunst til alle i befolkningen 
(jf. 5.1). Røyseng (2007, s. 115) mener at dette motivet kan gis «en gave- 
økonomisk tolkning» i tråd med Mauss’ teorier om gaveutvekslingens 
funksjon, som Bourdieu anvender i sine analyser. Staten gir; men dette 
forplikter. Det forventes altså et utbytte — gaven må gjengjeldes. Men som 
Røyseng (2007, s. 115) videre uttrykker: 


Statens rolle er ikke bare å gjengjelde kunstens offer gjennom pengegaver. Sta- 
tens rolle er også å sørge for at kunstens gave blir «tredjemann», det vil si be- 
folkningen, til del. Dette kan også settes i sammenheng med gavens karakter. 
Gitt at kunsten er en gave av åndelig karakter, har den fellestrekk med frelsens 
gave. Og på samme måte som frelsen ikke er et gode den enkelte kan holde for 
seg selv, men plikter å formidle videre, plikter staten å sørge for at den salighet 
som følger med opplevelsen av kunst, kommer så mange som mulig til gode. 


Men kommer operaforestillinger alle til gode? Berge et al. (2016) påpeker 
at det er «en utbredt forestilling at opera bare er for «fiffen» - og gjerne 
den eldste delen av den» (s. 32). Dette ser til en viss grad ut til å stemme. 
De yngste går sjelden på opera- eller opperetteforestillinger, og av de 11 
ulike kulturtilbudene i SSBs statistikker, er opera den minst besøkte. 
SSBs statistikker viser også at det er de med høy utdanning og høyest 
inntekt som er mest aktive, og Oslo-området er best representert blant 
tilskuerne (Vaage, 2009, 2013, 2017)."* 

Hvordan kan den klassiske musikkens verdi legitimeres i et sam- 
funn hvor det å gå på en operaforestilling eller andre klassiske konser- 
ter ikke er høyt prioritert i befolkningen sett under ett, og enda mindre 


143 Ifølge Norsk kulturbarometer 2012 viser SSBs statistikk at 62 prosent av den norske befolkning 
i perioden mellom 2007 og 2012 aldri hadde vært på en opera- eller operetteforestilling. Kun 8 
prosent i alderen 9-79 år hadde vært på opera eller operette i 2012 (Vaage, 2013, $. 25). Tilsvaren- 
de tall gjaldt i 2016, mens 7 posent av befolkningen hadde overvært en opera- eller operettefor- 
estilling i 2008 (Vaage, 2009, 2017). Gjennomgående er det de eldste, i aldersgruppen 67-79 år, 
som benytter disse tilbudene mest (14 prosent i 2012). Dette er likevel en økning fra 1997, hvor 
tilsvarende tall var 4 prosent. Etter at det nye det nye operabygget i Bjørvika sto ferdigstilt i 2008 
og institusjonen skiftet navn til DNO&B, har Norges største musikk- og scenekunstinstitusjon 
ifølge Røyseng et al. (2015, s. 18) hatt besøk av 12 millioner på huset, mens 1,5 millioner publikum- 
mere har løst billett til forestillingene (både opera og ballett, og på alle scener) i perioden fram til 
2014. 

samtidskonserter/avantgardemusikk, som ble besøkt av kun 1 prosent i 
2012? Dette kontroversielle spørsmålet er vesentlig å stille seg for å sette 
det klassiske sangeryrket inn i en større kulturpolitisk sammenheng. 
Jeg har tidligere vært inne på at vi lever i en tid hvor samfunnet tilleg- 
ger nytteperspektivet stadig større vekt. Den instrumentelle dreiningen 
både i musikkpedagogikken, utdanningspolitikken og kulturpolitikken 
fra 1980-tallet, har som Varkøy (2012) er inne på, ført til at musikkfaget 
i skolen så vel som kulturbegrepet i samfunnet legitimeres gjennom en 
funksjons- og nyttetenkning og til økonomisk vekst i det offentliges kul- 
turinnsats. Når musikalske erfaringer reduseres til «det harmoniserende, 
helsebringende og oppbyggelige» og underlegges og underordnes det som 
er matnyttig, til «det gode liv i det gode samfunn», blir den subjektive 
erfaringen nedvurdert som kunnskapskilde til fordel for den instrumen- 
telle funksjons- og nyttetenkningen (s. 52). Fordi det handler om overle- 
velse i et internasjonalt marked, har kulturen blitt «en brikke i et spill» 
(Varkøy, 2012, s. 52), en strategi for alt og en løsning på alt (Røyseng & 
Varkøy, 2012, s. 105). Denne samfunnsnytten, eller dette samfunnsopp- 
draget, hvor kulturinstitusjoner og kulturpolitikere legitimerer seg gjen- 
nom kulturens gode samfunnsmessige virkninger, er imidlertid ikke noe 
nytt i den kulturpolitiske retorikken. Det er ordbruken som de siste årene 
har endret seg, påpeker Mangset (2017). Når kunsten, og bare kunsten er 
mål, ender den noe elitære holdningen også opp med at kunstinstitu- 
sjonene, for eksempel Nasjonaloperaen, uopphørlig må understøtte sin 
legitimitet (Røyseng et al., 2015, s. 25). 

Det a produsere fullverdige operaoppsetninger krever bade økonomi, 
faglige ressurser, lokaliteter og fasiliteter, og her har distriktsoperaene 
helt andre forutsetninger enn DNO&B (Berge et al., 2016, s. 32). De ti 
region- og distriktsoperaene i Norge representerer «ti ulike måter å 
skape opera på» (s. 82). Fellesnevneren er at de «formidler opera og 
musikkteater på arenaer utenfor hovedstaden» (s. 19)."** Det vil være 


144 I dag er det ti operainstitusjoner i Norge som får støtte over statsbudsjettet. Til de regionale 
operaene regnes Bergen Nasjonale Opera, Opera Sør, Nordnorsk Opera og Symfoniorkester og 
Trondheim Symfoniorkester. Som Berge et al. (2016, s. 54) er inne på, har disse fire operavirksom- 
hetene til felles at de er bygget opp omkring et fast, profesjonelt orkester. Jeg skal senere komme 
tilbake til profesjonaliseringen av kor i Norge (se 9.7). Distriktsoperaene benyttes følgelig som 
begrep om de institusjonene som ikke er tilknyttet faste orkester. Disse distriktsoperatiltakene 

stor variasjon knyttet til scenefasiliteter og lokaler, kunstnerisk profil og 
repertoarvalg, organisasjonsform og økonomiske prioriteringer, hvilke 
typer forestillinger og hvor ofte forestillinger settes opp i løpet av et år 
(Berge et al., 2016). Fordi aldersspredningen blant informantene er så 
stor, er det lite hensiktsmessig å redegjøre for alle de endringene som har 
skjedd på dette feltet, også etter at intervjuene ble gjennomført. Kort sagt 
anvendes regionopera om operavirksomhet som har til hensikt å være 
profesjonell i alle ledd, delvis med unntak av operakor. Distriktsoperaene 
har større innslag av amatører og frivillige, og mobiliserer derfor mange 
mennesker i lokalsamfunnet til frivillig innsats. Statstilskudd kommer 
som et resultat av at lokal og regional satsing har vist seg kunstnerisk 
og økonomisk levedyktig. I tillegg til kunstnerisk verdi, generer region- 
og distriktsoperaene også stor allmennkulturell verdi som gir viktige 
ringvirkninger (St. meld. nr. 32(2007-2008), s. 145). 

Når Ingrid uttaler at hun har fått anledning til å jobbe i et helprofesjo- 
nelt miljø over lang tid, sammenligner hun nasjonaloperaen med region- 
og distriktsoperaene, i hvert fall slik de var før: 

I friperioder har jeg vært med i noen forestillinger ved disse frie operaene. De 

har prøvesang, ikke sant. Og da kommer det 100 stykker, alt som kan krype og 

gå, for alle er jo ute etter en jobb. Men du blir liksom aldri sånn ordentlig god 
ved å jobbe der, for det er bare proft til et visst nivå, for eksempel dirigent, re- 
gissør og solister. Men så kommer liksom «byorkesteret» og da blir det litt sånn: 


«Spiller de i dur eller spiller de i moll?» Det er noen sånne greier som gjør at det 
ikke blir proft på alle områder, før du er i Operaen. 


I operadiskursen er det ifølge Berge et al. (2016, s. 36) nokså stor enighet 
om at kvaliteten på oppsetningene er nært knyttet til kvaliteten på opera- 
orkesteret. Som også Ingrid er inne på er solistene profesjonelle, mens 
orkesteret i distriktsoperaene kan være sammensatt av både profesjonelle 
musikere og amatører. Disse orkestrene øver ikke på regulær basis, og 
kvaliteten kan ikke bli den samme som i de profesjonelle orkestrene. 
Julia, som har hatt flere solistroller ved distriktsoperaene, beskriver et 
godt miljø med hyggelige folk å jobbe sammen med: «Folk kommer og 
er åpne, det er mer dugnad og en blanding av amatører og profesjonelle, 


utgjøres i henhold til Berge et al. (2016, s. 63) av OscarsborgOperaen, Opera Østfold, Opera 
Nordfjord, Operaen i Kristiansund, RingsakerOperaen og Opera Trøndelag. 

og da blir det et litt annet miljø enn i et operahus. Litt mer ned på jorden 
liksom». Julia peker på at da hun gikk på operahøgskolen skulle «alle 
bli stjerne», og legger ettertenksomt til: «Det var ikke så mange som ble 
det. Veldig få i grunnen». Det ser likevel ut til at informantene som har 
gjort solistroller i region- og distriktsoperaene, opplever at dirigentene og 
regissørene bruker sine nettverk når roller skal besettes (jf. 8.6). Solveig 
forteller at hun har prøvesunget «på mye forskjellig», at hun har fått noen 
roller, men at det er svært vanskelig å komme innenfor: 
Det er veldig ofte sånn at de bruker de samme igjen og igjen, og så kommer man 
liksom ikke inn i miljøet. Det kan jeg vel ha opplevd med enkelte regissører, at 
de har sin faste lille stab som de bruker. Og jo eldre man blir, jo vanskeligere 
blir det. Det kommer unge gode sangere, og det er klart at de må få en sjanse, 


det er kjempeflott. Ja, det er ikke så lett. Og derfor må man må ta på seg andre 
ting utenom. 


Solveig erkjenner samtidig at hun ikke har vært av den mest aktive sorten 
for å skaffe seg jobber. Hvem som i realiteten har det avgjørende ordet i 
forbindelse med casting til region- og distriktsoperaene, er etter Bjørns 
oppfatning regissøren. Selv om det er et samarbeid mellom dirigent og 
regissør, så er det i praksis regissøren «som bestemmer det meste. De erjo 
castingsjefer, ikke sant? Og det er jo viktig å finne personer som er gode». 

Både auditivt og visuelt er opera som scenisk, tverrkunstnerisk og 
performativ kunstart «et komplekst kunstuttrykk» (Berge et al., 2016, 
s. 32). En stor gruppe mennesker med ulike fag- og kompetanseområder 
er involvert. En storskala operaproduksjon er derfor en typisk kollek- 
tiv aktivitet hvor mange yrkesgrupper er involvert (jf. Becker, 1982). Det 
er solister, korister, orkestermusikere, dirigenter, regissører, repetitø- 
rer, koreografer, språkkonsulenter, kostymedesignere, kostymemakere, 
syersker, maskeleggere, scenografer, påkledersker, dukkemakere, smin- 
kører, parykkmakere, rekvisitører, lysdesignere, sufflører, billettselgere, 
vaktmestere og renholdsarbeidere, for å nevne noen. I tillegg kommer 
selvsagt administrasjonen med sin operadirektør, castingdirektør og 
sine produsenter. Alle de involverte er enten kunstnere eller støtteperso- 
nell (jf. Becker, 1982), som i bourdieusk forstand står i overordnede eller 
underordnende posisjoner. I denne studien er det den klassiske sange- 
rens posisjon som er utsiktspunktet. Som vi skal se oppleves ikke denne 

posisjonen dominerende, snarere dominert, selv om dette skal forstås 
relativt. 


9.3 «De siste leilendinger» 


Med et tilbakeskuende blikk på et helt yrkesliv i den nasjonale operaen 
opplever Ingrid at mye er uforandret, men at det var mer lukket da hun 
begynte på slutten av 1970-tallet. Det var ikke så vanlig å gjøre noe annet: 
«Man sang på Operaen. Enkelte sangere kunne gjøre noen oratorier inni- 
mellom, det var det hele», sier Ingrid, som opplever at det i dag er mer 
vanlig at de fast ansatte sangerne jobber flere steder. «Men jeg synes at vi, 
i hvert fall helt til nå, har greid å bevare opplevelsen av at Operaen på en 
måte er vårt andre hjem». Ingrid er opptatt av at det gode miljøet i dette 
«andre hjemmet» bringes videre til nye generasjoner. Fanesaken har der- 
for vært å bevare noen faste stillinger: 
Det er spennende tider nå fordi det er så mange som går av med pensjon. Og 
de nye som har begynt er veldig klar over at det er viktig å holde fast ved arven 
de har overtatt. Men ting endrer seg, og i dag vil de helst ikke ha faste stillinger. 
[...] Det er et nasjonalt ansvar, og et ansvar for dem som sitter og styrer dette. 
15 mennesker må kunne vite at de kan kjøpe seg et hus, og ha et hjem og ha en 
familie og ha et liv. [...] Jeg mener at noen må få en mulighet til å investere i 
seg selv. For det er jo det du gjør: Du gjør et valg og de fleste vil jo ha et liv, og 
leve her og bruke kapasiteten sin til noe som de opplever som sitt. Og gjester 
som kommer hit synes jo også at det er veldig hyggelig å komme, for vi tar dem 


imot som om de kommer hjem til oss. For vi er sosiale og vi er venner, og mange 
som kommer hit har den reaksjonen at: «Åh, her kunne jeg tenke meg å jobbe!» 


Det å gå bort ifra faste stillinger er en internasjonal trend i operahusene. 
Ikke for koristene eller orkestermedlemmene, men for solistensemblet. 
Her blir det stadig mer vanlig å satse på enkeltkontrakter fra produk- 
sjon til produksjon. Åremålskontrakter er et felles system i de fleste 
operahus i Europa, men en slik ordning møter stor motbør i deler av det 
skandinaviske sangermiljøet. Spesielt gjelder dette sangere som allerede 
har erfart å ha en fast stilling. Som Ingrid er inne på, dreier det seg om 
en investering. Det innebærer i hennes øyne å skape en trygg plattform 
hvor noen sangere får muligheten til å utvikle seg kunstnerisk, herunder 
å få «gå gradene» ved at de over flere år får synge stadig flere og større 

roller. Ingrid var en av dem som engasjerte seg i kampen om å bevare 
stillinger før hun gikk av med pensjon. Det ble til slutt gjennomslag, etter 
en iherdig kamp mellom de tillitsvalgte og ledelsen. Korttidskontrak- 
ter bidrar selvsagt til større usikkerhet på alle nivå. Det innebærer blant 
annet svekket stillingsvern, fordi maktbalansen forskyves ytterligere mot 
ledelsesapparatet. 

I de få årene som har gått etter at intervjuene med sangerinforman- 
tene ble gjennomført, har det pågått en intens debatt om både pensjons- 
ordninger og faste stillinger i de skandinaviske operahusene.'* Som flere 
informanter er inne på, startet likevel diskusjonen om å gå over til åre- 
målsstillinger flere år tilbake. Men i forkant av tiltredelsen som ny opera- 
sjef ved DNO&B 1. august 2017, hadde Annilese Miskimmon et møte med 
Operaens tillitsvalgte tidligere samme år. På forespørsel la hun fram sin 
holdning til åremålskontrakter, og skrev også et debattinnlegg i Dags- 
avisen. Her uttrykte Miskimmon (2017) at hennes mål var å kunne tilby 
operakunst av høyest mulig kvalitet til Operaens publikum. En viktig 
forutsetning for å lykkes med dette skulle være å skape et «sterkt og vitalt 
norsk operamiljø». I motsetning til hva som er tilfelle i mange operahus i 
dag, uttrykte Miskimmon et ønske om et solistensemble. Samtidig argu- 
menterte hun for at faste ansettelser verken er til det beste for det norske 
operamiljøet i sin helhet, eller for Nasjonaloperaen. Begrunnelsen var at 
innføring av åremålskontrakter vil gi kunstinstitusjonen økt fleksibilitet, 


145 Ut over det som sies her, går jeg ikke nærmere inn på årsaken til de store utfordringene skan- 
dinaviske operahus står i knyttet til lønns- og pensjonsforpliktelser. Ved den Kungliga Operan 
i Stockholm har debatten blant annet dreid seg om at allerede pensjonerte dansere og sangere 
risikerer å få opptjent pensjonskapital konfiskert (Lundberg, 2015). Nar det gjelder DNO&B, ut- 
taler Røyseng et al. (2015) at pensjonsforpliktelsene har blitt tredoblet fra 2011 til 2014. Kulturde- 
partementet påla i 2012 institusjonen å gjennomføre en økonomiseringsprosess. Røyseng et al. 
(2015) skriver i den forbindelse at det likevel er åpenbart «at pensjonsforpliktelsenes utvikling 
har preget og fortsatt vil prege institusjonens økonomiske handlingsrom, driftsresultat og bal- 
anse i lang tid, og dermed vil kunne få synlige konsekvenser for institusjonens virksomhet og ak- 
tivitetsnivå» (s. 68). Det er vanskelig å effektivisere og rasjonalisere scenekunstartene teknologisk 
fordi de er spesielt arbeidsintensive. En opera krever menneskelig arbeid, med solister, musikere 
og øvrig stab. Det er derfor ikke mulig å kutte i stillinger, mens behovet for offentlig eller an- 
nen støtte øker som følge av økte lønnskostnader som ellers i næringslivet. Dette fenomen- 
et som rammer kunstnerisk produksjon overalt, det såkalte «Baumols disease» (jf. Baumol 
& Bowen, 1966), har som Mangset (2004) skriver, de siste hundre årene «medført et stadig 
økende strukturelt inntektsgap, som har bidratt til å svekke kunstinstitusjonenes og kunstnernes 
økonomi» (s. 69). 


446 


LIVET OG SPILLET - PÅ, BAK OG UTENFOR SCENEN 


blant annet knyttet til bred programmering. Det vil også bidra til den 
enkelte operasangers kunstneriske utvikling og til norske sangeres yrkes- 
muligheter (Miskimmon, 2017). Det er tydelig at det ligger helt ulike for- 
ståelser til grunn knyttet til hvilken vei som er den riktige å gå. Herunder 
et stort motsetningsforhold mellom de fast ansatte operasangerne og 
ledelsesnivået. Operasjefen forlot for øvrig sin stilling i DNO&B somme- 
ren 2020 for å være kunstnerisk leder i English National Opera (ENO), to 
år før åremålskontrakten utløp. 

Selv om kunstens grenser kanskje har blitt mindre skarpe, finner 
Røyseng (2007) at kunstens motstandskraft kommer til uttrykk gjennom 
den betydelige energien som brukes til nettopp å advare mot markedets 
suksesskriterier og økonomiske vurderingsmåter som nyliberalismens 
gjennomslag representerer (s. 246). Det er mye som tyder på at det fra 
slutten av 1990-tallet har oppstått et klarere skille mellom kunst og øko- 
nomi. Samtidig produser markedskreftene og nye styringsredskaper en 
særskilt form for disiplinering, hvor regnestykker anvendes som argu- 
menter for repertoarvalg, rollebesetninger og nedbemanninger av skue- 
spillerstaben ved institusjonsteateret. Dette rammer i særlig grad eldre 
kvinnelige skuespillere, hvor spørsmålet om utgifter og balanse i regn- 
skapet nøytraliserer at de ikke lengre anses (seksuelt) attraktive på scenen 
(s. 212). Basert på denne studiens empiri, ser lignende tendenser ut til å 
gjøre seg gjeldende på operafeltet, og rammer særlig de med lyriske stem- 
mefag på sopransiden, men også sangere innenfor andre stemmefag. 

Som et svar til Miskimmon (2017) delte operasanger og tillitsvalgt ved 
DNB&0O, Henrik Engelsviken (2017), sin bekymring knyttet til ønsket om 
en gradvis nedtrapping av de faste stillingene i Operaen. I et debattinnlegg 
i Dagsavisen uttrykker han blant annet at innflytelsen over egen arbeids- 
hverdag, herunder lønns- og arbeidsvilkår, vil svekkes betraktelig. Engels- 
viken ser også for seg at risikoen for represalier vil øke, også muligheten 
til å kamuflere overgrep mot ansatte. Videre at sjansen for å bli tilbudt ny 
kontrakt minker kraftig i tilfeller hvor en sanger har reagert eller protes- 
tert på urettferdig behandling, knyttet både til egne eller kollegaers opp- 
levelser i løpet av kontraktsperioden. Åremålsstillinger svekker også den 
enkelte sangers kunstneriske utvikling, noe som vil gå ut over den yngre 
generasjonen sangere, mener Engelsviken (2017), slik også informant 

Ingrid er inne på. Når det er sagt, forteller Ingrid at de fast ansatte har et 
realistisk forhold til at det kommer frilansere inn og gjør roller: 


Men innimellom så lurer vi da, hvis vi ikke synes de er gode. Vi må jo ha gjester, 
for vi kan ikke dekke alt selv, for eksempel hvis det er et stemmefag vi ikke har. 
Men vi synes jo kanskje at de burde være minst like gode som oss, og helst litt 
bedre hvis det skal være noen vits. Men at de bare tar inn andre sangere fordi de 
ikke vil bruke folk på Operaen, da blir det litt misbruk. Og det er da det kommer 
opp, ikke sant, at det koster så mye å ha faste. Men publikum identifiserer seg 
jo med noen etter hvert. De liker på en måte å følge med de faste, de synes de 
kjenner deg, ikke sant? 


Det er verdt å merke seg at Ingrid stadig anvender vi-form, og ord som 
«hus», «hjem», «familie» og andre begreper som kan assosieres med 
nærhet, trygghet og identitet. Ingrid forteller at noen av hennes beste 
venner er dem hun ble kjent med da hun som 21-åring begynte som solist 
i operaen: «Og de er 15 år eldre enn meg, men de har på en måte vært 
mine nærmeste». Ingrid tror at det er «et godt miljø rundt omkring», 
selv om mange sangere konkurrerer om de samme oppgavene: «Men 
noen har selvsagt mer albuer enn andre». Ingrid beskriver miljøet på 
arbeidsplassen sin som godt, og opplever at de har levd nokså beskyttet 
i operahuset: 

Selv om vi er konkurrenter, for det er vi jo, og det vet vi, men likevel så har vi det 

hyggelig sammen. For alle vet at det er ikke min skyld om jeg får en rolle og at 

du får den isteden, så vi greier å skille. Vi går ikke rundt og er sure på hverandre, 


men vi kan godt si: «Den rollen hadde egentlig jeg lyst på, så jeg håper du holder 
på den og nyter den liksom» [latter]. Så vi kan fleipe litt med det. 


Dette synspunktet kan sies å ligge innebygd i feltets nomos, noe som 
bidrar til å «stenge aktørene inne i feltets egne spill» (Bourdieu, 1999a, 
s. 100). 

I perioder har Ingrid hatt lite å gjøre på Operaen, mens hun i andre har 
hatt mye. I noen sesonger fikk hun tildelt flere hovedroller, og innrømmer 
at det var en del av kollegaene som likte dette dårlig. Noen gikk så langt 
som å unngå henne i kantinen. Det var imidlertid mange som fikk flotte 
oppgaver på denne tiden, for det var et uttalt mål å bruke sangerne på 
huset, forteller Ingrid, «men kanskje ikke fem hovedroller i løpet av et 
år da». Ingrid er klar over at hun har profittert på at enkelte regissører 
og operadirektører har likt å jobbe med henne: «Å lykkes innimellom, 

er helt avhengig av dette», sier hun, og påpeker at det ikke er hennes 
ansvar å gjøre valgene. Ingrid er svært takknemlig for å ha fått lov til å 
bruke mange sider av seg selv gjennom årenes løp, ikke bare i komiske 
roller, men også de mer lyrisk-dramatiske: «Det er jo gøy å dø litt iblant 
også da». 

Noen utdanningskull har ikke fått muligheten til å få fast jobb og 
anledning til å gå gradene i operahuset, erfarer Ingrid. I mange år var det 
nærmest stillingsstopp, og sangerne som ble utdannet i denne spesifikke 
perioden falt på mange måter mellom to stoler. I den forbindelse uttaler 
Ingrid: 


Jeg blir imponert over sånne som greier seg på et vis. De holder på, og synger og 
jobber hist og pist. Det er ganske imponerende! For de hører på en måte til det 
mellomsjiktet hvor ingen har fått jobb. Altså, det er jo et svært hull, ikke sant. 
Altså fra oss som er veldig mange sånn rundt 50 pluss minus, og så er det noen 
som er en litt sånn yngre årganger, men i veldig mange år så har det på en måte 
ikke vært noen ettervekst. Og det er jo sånn at sangere må få litt erfaring. De kan 
ikke bare gå inn å overta etter oss, sånn plutselig. 


Tone er en av dem som opplevde å havne i et slikt mellomsjikt. Dette 
kan muligens betraktes som en kohorteffekt i nasjonal målestokk. Hun 
fikk aldri sjansen til å gjøre de «store rollene», og på den måten ble hun 
holdt litt igjen, mener hun: «For du kan liksom ikke gjøre en Tosca før du 
har gjort en Mimi, altså du må gå gradene». Tone kjenner svært få san- 
gere som har hatt anledning til «å vokse her hjemme, i hvert fall ikke på 
sopransiden. Da må man reise ut». 

Er du frilanssanger og blir tildelt en rolle, for eksempel etter prøve- 
sang, kan du alltids takke nei, selv om dette ikke vil være klokt på lang 
sikt. Prisen å betale for å ha en fast ansettelse i et operakompani ser ut til 
å være den lave graden av personlig autonomi. Både Ingrid, Stian, Hedda 
og Petter forteller at de som fast ansatte i liten grad har kunnet styre sin 
egen hverdag. Innflytelsen har vært minimal med hensyn til hvilke rol- 
ler de har blitt tildelt. «Vi er de siste leilendinger, vet du», påstår Ingrid, 
og legger til at sangere i et operahus har liten medbestemmelse, «men at 
det egentlig ikke er noe problem, for sånn er systemet. Jeg tror det er to 
ganger jeg har bedt om en rolle jeg virkelig ønsket meg i løpet av 31 år», 
forteller hun, og beskriver dette systemet slik: 

Det er et x antall roller som skal fordeles på et x antall mennesker. Og noen er 
mer selvskrevne enn andre. Og i noen roller kunne det like gjerne vært deg som 
det er meg. Og noen ganger vinner du og noen ganger vinner noen andre. Og 
du kan jo ikke gjøre noe med det, egentlig. Altså, det hjelper ikke noe. Men så 
har du alle de andre fordelene, ikke sant? At du får jobbet jevnt over mange år 
i et helprofesjonelt miljø. Så det har vært perioder hvor det har vært masse å 
gjøre avhengig av om sjefen liker deg eller om det er roller som passer. Og noen 
ganger så velges et repertoar som ikke passer, og da er det som det er. 


Her berører Ingrid flere forhold som bidrar til muligheter og begrensnin- 
ger i sangerpraksisen, og som involverer konkurranseforhold og rollere- 
pertoar. Verken solistene eller koristene har særlig råderett, enten de er 
fast ansatte eller frilansere på kortidsengasjement (se også 9.5).** Ingrid 
trekker inn «sjefen» som en viktig aktør. Operasjefen vil i tillegg til sjefs- 
dirigenter og castingdirektører normalt ha betydelig innflytelse knyttet 
til alle sider av produksjonen. Dynamikken i relasjonene mellom disse 
posisjonene vil kunne variere. Interne diskusjoner vil blant annet dreie 
seg om valg av repertoar, tidsrammer og hvilke aktører man ønsker å ha 
med i produksjonen innenfor de fastlagte budsjettrammene. Herunder 
hvilke sangere som skal velges til ulike roller, enten det skjer i egenskap av 
å være fast ansatt, eller som frilanser gjennom prøvesang eller andre til- 
ganger (jf. kap. 8). Ingrid beskriver innøvingsprosessen i operahuset slik: 
Vi øver jo inn på studio. Men prosessen er sånn at du får tildelt en rolle og så 
setter du deg ned og begynner på den, og så får du timer med repetitør. Og 
etter hvert kommer musikalske prøver med dirigent og så er det regiprøver. Alt 
dette skal sys sammen og så blir et kompromiss mellom dirigentens ønsker og 
regissørens ønsker, og så bitte litt av deg. Du kan ha fire timer prøve på dagtid 
og operaforestilling på kvelden. Men har du en hovedrolle, har du prøvefri, og 
du skal uansett ha fem timer mellom prøve og forestilling. Så det kan bli ganske 
slitsomme dager. Og når forestillingen går, så er det dirigenten som på en måte 
er hjertet i forestillingen. Det er han som holder i alle tøylene. Men det er jo 
perioder hvor det er regissøren som styrer ALT, ikke sant, de tar over fullstendig. 


Og det minst trivelige er hvis det er konflikt mellom regissør og dirigent. Det er 
nesten uutholdelig altså. 


146 Kleppe et al. (2010) påpeker at nordiske kunstinstitusjoner (orkestre, teatre, operahus) ofte be- 
skrives som «fordistiske» institusjoner eller «kunstfabrikker», fordi de «langt på vei er selvfor- 
synte med både arbeidskraft og produksjonsmidler» (s. 19). Slike virksomheter består gjerne av 
store ensembler med fast ansatte, hvor de utøvende kunstnerne selv ikke har særlig påvirknings- 
kraft, og hvor det oppstår et motsetningsforhold mellom rutinemessig arbeid og det kunstnerisk 
kreative (s. 25). 

I prøveperiodene blir alle etter Ingrids oppfatning veldig perfeksjonis- 
tiske for å få til en optimal forestilling. Dermed vektlegges de små detal- 
jene som ikke spiller noen rolle når det kommer til stykket, mener hun: 


«Oj, den 16-delen var ikke helt bra!» «Nei, men altså — hallo!» Og dét og dét og 
dét var flott, MEN [...] så kommer liksom musikkpolitiet da, med bøkene sine: 
Det var for høyt og det var for lavt og den var for kort og den var for lang og der 
var det ikke linje og der var det ikke [...] alt er fokusert på det som ikke er bra. 
Hele livet vårt dreier seg om det som ikke er bra i veldig stor grad. Så du skal 
liksom ha psyke til å tåle det. 


Når sangere får kritikk er det, som Ingrid er inne på, lett å tolke det dithen 
«at de liker ikke meg». Flere informanter forteller om dirigenter som ikke 
bryr seg om at det sitter hundre andre (inkludert orkestermedlemmene) 
og lytter når sangere blir skjelt ut eller pirket på. Det blir snakket om dem 
i tredje person, som om de ikke er til stede. «Det er mye primadonnaer 
rundt og går», fastslår Ingrid, som ikke sikter til sine sangerkollegaer, 
men til enkelte dirigenter. 

I forbindelse med en operaoppsetning forteller Henrik om prøveperi- 
ode som gjorde inntrykk. Alle forestillingene var utsolgt. Hovedrollene var 
bekledd av «storkanoner» og tenoren kom rett fra en oppsetning fra Metro- 
politan. De mindre rollene ble fordelt etter prøvesang blant lokale sangere, 
og «de fikk virkelig gjennomgå» forteller han. Henrik opplevde at dirigen- 
ten var «etter dem» fra første stund. På sitteprøven fikk han i alles påhør 
vite at stemmen hans ikke kom til å bære ut i den store salen. Og dirigenten 
avbrøt stadig de lokale sangerne og sa med mørk stemme: «No, no, no!», 
minnes Henrik, som grudde seg til alle prøvene. De lokale sangerne søkte 
felles trøst, og han medgir at uten dem hadde han takket for seg: 


Det var en tøff periode og en kinkig situasjon, for man blir jo veldig nervøs på 
grunn av den personen som står der og dirigerer. Du har jo lyst til å rømme 
derifra. Du har ikke noen glede av å synge og du tenker: «Åh, vær så snill, ikke ta 
meg nå igjen når hele orkesteret sitter der». Og når du har fått jobben gjennom 
prøvesang, så begynner du å lure på hva dirigenten forventet seg på forhånd. 
Det var en stor operaproduksjon, og det var veldig mye nytt for meg da, og det 
er ikke så ofte jeg har sunget med svært symfoniorkester heller. Hele situasjonen 
var ganske skremmende. Så jeg måtte mobilisere ganske mye. Rent fysisk stivnet 
jeg til under prøvene. Du lager deg nesten et sånn panser i hele kroppen for du 
skal jo inn på scenen å levere. Men jeg merket at det var godt å få synge mange 
forestillinger. For da kunne jeg etter hvert finne litt ro i situasjonen og bare 

bestemme at: «Jeg gjør det på min måte!» Dirigenten kan ikke gjøre noen ting 
nå, midt oppi en forestilling. Så det var egentlig en litt god opplevelse oppi det 
hele, og jeg er veldig fornøyd i ettertid at jeg gjennomførte. 


I etterkant av første forestilling fikk Henrik tilbakemelding fra andre 
musikervenner som satt på bakerste balkong. De kunne fortelle at det 
ikke var noen balansemessige problemer, og at stemmen bar godt igjen- 
nom orkesteret. «Så da tenkte jeg jo — lang nese til dirigenten». 

Når jeg i denne boka har valgt å ta med fortellinger som kan forstås 
som «sladder» eller bakvaskelser, er det fordi dette ser ut til å være er et 
symptom på den usikkerheten sangere opplever. Denne form for empiri 
er også å betrakte som vurderinger og konstruksjoner av virkeligheten. 
Slike oppfattelseskategorier i måten å dele inn verden på, forstår jeg i lys 
av den posisjonen klassiske sangere som gruppe har i feltet, og posisjo- 
nene den enkelte sanger har innad i denne gruppen. Dette binder grup- 
pen sammen (se kap. 10). 

På generelt grunnlag sammenligner Henrik helsevesenet med musikk- 
feltets hierarki: «Leger er jo kjent for å være veldig arrogante. Men jeg har 
tenkt at dirigenter er en egen rase. De kan tillate seg en oppførsel nesten 
i klasse med next to God, altså». Henrik opplever at ingen tør å si noe, 
heller ikke i orkesterverdenen, hvor han har mange venner: «De er vant 
til å få en overhøvling. Så er det nå sånn da; dirigenten har lov til å gjøre 
hva han vil». Henrik legger til at ingen blir bedre av å jobbe under slike 
forhold: «Det er jo grader av nervøsitet, men hvis den blir for stor når 
man skal yte, så synger man nødvendigvis ikke på en sunn måte. Man får 
ikke med hele kroppen, dypt nede i støtten» Slike kroppslige spenninger 
generert av det psykiske presset informantene legger for dagen, tas spe- 
sifikt opp i kapittel 9.6. Hva angår relasjonen til dirigenter og regissører, 
er det flere informanter som forteller om hvordan de i ulik grad opplever 
at dominansforhold påvirker sangprestasjonen fordi det slår ut kroppslig. 
Det å miste ansikt er kanskje det verste. Og ikke alle takler slike situ- 
asjoner like godt: «Altså, du opplever at folk bare kaster noten i gulvet 
og går», forteller Ingrid. Selvsagt blir ikke sangprestasjonen bedre hvis 
man er engstelig for å få kjeft. I likhet med Brage mener hun at sangere 
må lære seg å skille mellom prestasjon og person (jf. 7.3). «Det gjelder å 
ha en beredskap til å takle situasjonen», sier Ingrid som erklærer at det 

hun har savnet mest, er å ha et verktøy «når det virkelig stormer der ute 
og panikken tar deg». Retorisk spør hun: «Hva gjør du da? Det krever et 
klart hode, altså». Til sine egne sangstudenter pleier hun å si: 


Dere kan ha så mye sangtimer dere bare vil, men når dere står der, så må dere 
gjøre det selv. Og da må dere vite hva dere skal gjøre, og da må dere håndtere 
situasjonen. Det er utrolig hva den psyken gjør med deg altså. Opp og ned! Er 
du i god flyt, så går alt bra. Men er du inne i en bølgedal, så blir de enkleste ting 
umulig. Og da må du ha noen sånne tekniske knagger å henge det på, sånn at 
du kommer deg ut av hengemyren. Og det viktigste da er å ha én tanke i hodet: 
Hvis jeg gjør akkurat dét, så kommer jeg i hvert fall gjennom den passasjen. 
Man kan ikke grave seg ned. 


Når Ingrid etter mange års praksis har blitt en erfaren sanger, er det van- 
skeligste av alt ikke å få anvendt alt av opparbeidet kunnskap: «Det er 
hele tiden noen andre som bestemmer hvordan det skal være, og så må du 
bruke apparatet ditt for å få det sånn som noen andre vil ha det». Ingrid 
forteller at det er veldig få dirigenter som spør etter solistenes mening. 
Samtidig erfarer hun at noen dirigenter «slipper deg løs, og da må du 
bestemme deg for å by på det du har, det er veldig, veldig viktig». Samti- 
dig må alle involverte innordne seg den metrisk bundne rytmen. Ingrid 
sammenligner operayrket med skuespilleryrket, og opplever at skuespil- 
lere finner dette vanskelig: 
Det er jo det som er så spesielt med det vi driver med. Når vi har hatt skuespil- 
lere med, far de jo helt panikk. Musikken bestemmer veldig mye. Og når de skal 
inn spør de: «Er det nå? Skal jeg inn nå?» Og de kan ikke ta seg den tiden de er 
vant til og liksom gå inn i seg selv: «I dag har jeg lyst til å drøye den litt, eller i 
dag gjør jeg det sånn». For vi har jo noe metrisk som går, tross alt da, og kan på 
en måte ikke gi oss hen, for vi må likevel ha den der lille på hjørnet som ser på 
dirigenten. Så du kan ikke slippe deg helt løs og la det stå til. Det sitter liksom 
hundre mann som skal følge med. Da hjelper det ikke å si: «Jeg bare følte det 
sånn, eller jeg tolket det slik». Det er jo helt umulig. Så du må ha den der lille 
bevisstheten da hele tiden, som liksom er kontrollen: Så har du de der svingene 


hvor du på en måte skal inn på stamplass og få ned de der blinkene der borte! 
Nei, det går overhodet ikke av seg selv, altså. 


Denne «kontrollen av bevisstheten» Ingrid her er inne på, tolker jeg som 
en beredskap for å kunne takle usikkerheten mange opplever når de står 
på en scene og skal prestere, hvor stemmekroppen forstås som et integrert 
hele mellom kropp og tanke (se 9.6). 

Etter en lang innøvingsperiode, møter sangerne ofte en dirigent som 
vil ha noe helt annet, og dette krever endringsvilje og fleksibilitet: «Og 
hvis du har sunget en rolle med fem forskjellige dirigenter, så synger du 
den på fem forskjellige måter avhengig av hvem som står der nede. Vi får 
et stort repertoar da, i hvordan de vil ha det», sier Ingrid og utdyper: 


Du trodde du skulle løpe maraton, men så skal du løpe 3000 meter hinder iste- 
denfor. Det går på tempi. Noen vil ha det langsommere og noen vil ha det hur- 
tig, og der er det store forskjeller ute og går. Og selv om du opplever at du ikke 
klarer å synge det slik som dirigenten ønsker, så blir det likevel sånn, og det er 
litt strevsomt. Noen dirigenter er veldig kommunikative og interessert i hva du 
har å by på. Men med veldig mange er det sånn - dunk, dunk, dunk i dirigent- 
pulten, og du føler at du sitter på skolebenken. Når du har gjort en rolle i 15 år 
og dirigenten begynner å fortelle deg hva du skal tenke, hva rollen handler om, 
da går teppet ned hos meg altså. Men ingen sier noe, det er ikke noen vits i. Det 
er et veldig hierarki. Og mange av dirigentene har et veldig stort ego. Det er 
nesten litt sånn barnehage. De oppfører seg som 5-åringer av og til, trassalder. 
«Jo, men han er kunstner liksom», blir det forklart. Men han behøver vel ikke å 
være en drittsekk for det. Altså, fordi jeg er kunstner så kan jeg herse med folk 
og trakassere folk og gjøre som jeg vil — det blir jo helt feil. Det er en verden 
som er utrolig kynisk. Og noen sitter på sin høye hest og har kontakt med Gud 
omtrent, og vet hvordan alt skal gjøres. Og vi andre som skal utføre jobben, må 
bare gjøre som de ber om. Du skal være ganske sterk for å by på det du mener 
du kan by på. Og det tar noen år faktisk. 


Dette er sterke vurderinger av praksisen sett fra informantenes ståsted. Jeg 
legger for øvrig merke til at når sangerne omtaler dirigenter og regissører, 
produsenter, agenter og direktører, så er de, nesten uten unntak, menn. 
Dette underbygger den tradisjonelle kjønnsfordelingen i klassiskmusikk- 
feltet, selv om det de siste årene har skjedd endring også på dette området. 
Slik oppstår likevel stereotypier (jf. Kvalbein, 2008, s. 25). Videre er det 
verdt å merke seg den form for autoritet informantene tilskriver dirigenter 
og regissører i feltet. Selv om de stiller seg negative til at noen opphøyer seg 
selv til å være «i kontakt med Gud omtrent», som Ingrid sier, må sangerne 
(og orkestermusikerne) likevel underordne seg slike «karismatiske» ledere 
og deres autorative status. Disse kunstnerne har tradisjonelt sett blitt 
betraktet som unike gjennom sin vilje, drivkraft og lidenskapelige være- 
måte (kunst for kunstens skyld). Utstrålingen de omgir seg med i kraft 
av sin posisjon, gir yrkene en form for «mystisk aura» (jf. Mangset, 2004, 

s. 15). Denne karismatiske forestillingen kan også legitimere at enkelte 
dirigenter og regissører oppfører seg som «tyranner». 

Den symbolske vold baserer seg på et samspill og en innforståtthet hos et 
individ eller en gruppe. Symbolsk vold forutsetter derfor en doksisk innord- 
ning. Dette er et sosialiseringsarbeid og en tilslutning til produksjonen av 
tro, hvor de mentale strukturer samsvarer med de strukturene som en hel 
gruppe har til felles gjennom den symbolske kapitalen. Aktørene er seg sine 
handlinger bevisst, men de anerkjenner og aksepterer volden prerefleksivt; 
de tar den for gitt. Når Bourdieu (1996) opererer med begrepet «miskjent» 
i denne sammenheng, er det fordi han mener at aktørene ikke oppfatter 
den som vold (s. 38). Dette fordi symbolsk vold i mange tilfeller frambrin- 
ger kroppslige følelser som ofte har sammenheng med tidligere erfaringer 
og relasjoner i oppvekstårene, for eksempel skamfølelse, ubehagelig stillhet 
eller skyldfølelse (Bourdieu, 1999a, s. 176—178). Slik blir de dominerte også 
medskyldige i dominansforholdet fordi de stilltiende og mer eller mindre 
ubevisst, om enn motvillig og ufrivillig, godtar at de blir dominert. Stilt 
ovenfor «den legitime kulturen og det legitime språket», legitimeres også 
dominansforholdet gjennom underkastelse (s. 181). 

Petter er klar over at han har vært heldig som har kunnet leve av san- 
gen på heltid. Når han ser hvordan andre sangere sliter, mener han at de 
som har faste ansettelser i operahusene er «heldiggriser», og at det samme 
gjelder orkestermusikere. Tone opplever på sin side at noen faste ansatte 
sangere i operahusene kan virke nokså «kaksete». Hun reagerer mest på at 
noen framstår så usikre, og at de snakker om de samme tingene som hen- 
nes omgangskrets gjorde da de var 25 år: «Om produsenter eller dirigenter 
som ikke liker oss og at vi ikke får den og den rollen og så videre». Tone 
kan ikke forstå hvorfor dyktige sangere har så dårlig selvtillit, og sier at hun 
er glad for å slippe å være i et miljø hvor man hele tiden går og måler seg 
opp mot hverandre: «Og så bestemmer du ingen ting selv. Det er alltid en 
dirigent eller en regissør og en repetitør og en casting director eller en ope- 
rasjef som bestemmer over musikk som er laget for hundrevis av år siden». 
Samtidig innrømmer Tone at hun gjerne skulle ha hatt flere oppdrag i ope- 
rahusene, «men å være fast ansatt uten å ha noe å gjøre, det kan ikke være 
noe særlig». Her sikter hun til at noen sangere nettopp går ledige i lange 
perioder «fordi administrasjonene hyrer inn folk utenfra, enten for å trekke 

publikum eller fordi de faste ansatte ikke kan gjøre den og den rollen». 
Slike vurderinger og talemåter kan forstås som en måte å legitimere egen 
yrkesbane. Ingrid, som i egenskap av å være fast ansatt nettopp har opplevd 
å ha lite å gjøre i perioder, uttrykker på sin side at hun ikke forstår hvordan 
sangere overlever som frilansere, i hvert fall ikke hvis de velger å bo i Norge: 
«Jeg fatter ikke at de klarer det, egentlig. Men at folk som sier at det å ha en 
fast jobb som sanger er en sovepute, det er bare tull altså»: 


Jeg er ikke interessert i å gå ut på scenen og stå der foran 1500 mennesker å drite 
meg ut. Men har jeg en litt dårlig dag, så blir jeg ikke nødvendigvis sagt opp med 
en gang. Men kanskje hvis jeg har mange dårlige dager. Jeg trøster meg av og til 
med at Ole Einar Bjørndalen, han blir jo nr. 38 han også. Skiskytterne vinner ikke 
hver gang. Men de har på en måte lov til å ha en dårlig dag, men det har ikke vi. 
Vi skal holde oss på et høyt nivå hele tiden og prestere og prestere. Vi er ikke mas- 
kiner: Putt på en krone så synger vi en time til. Du føler deg litt sånn innimellom. 


Opplevelsen av frihet og selvstendighet gjør informantenes selvfortolk- 
ninger og talemåter mer forståelige sett i lys av plasseringen i det sosiale 
rommet. Ingrid påpeker at en av fordelene ved å være fast ansatt, er at 
sangerne får muligheter til å synge jevnlig i et «helprofesjonelt miljø», 
(jf. gå gradene). Videre at de er sikret en fast lønn hver måned, og at de 
har «lov til å ta en timeout hvis de blir syke». I forbindelse med den per- 
sonlige autonomien, eller mangelen på den, utdyper Ingrid: 


Det har jo vært perioder hvor jeg kanskje har hatt bare én rolle i året. Selvsagt 
er det frustrerende å ikke bli brukt eller få en rolle, men du kan jo gjøre andre 
ting. Jeg har hatt solokonserter og gjort mange frilansoppdrag både innenlands 
og utenlands. Jeg har ikke sittet hjemme og tvunnet tommeltotter liksom. Og 
det å ha den faste stillingen ikke sant, hvor regningene blir betalt, gjør at du har 
en helt annen frihet, selv om du på en måte eies da, og må spørre om lov til å 
gjøre noe annet. Men hvis du har en ledelse som er interessert i at du skal jobbe 
i andre sammenhenger, så får du ofte fri. Det er litt mer rigid nå. Men før var de 
veldig velvillige: «Ja selvfølgelig får du fri, det ordner vi, liksom». Og det er jo 
viktig for Operaen også, at folk profilerer seg andre steder. 


Det er grunn til å merke seg at flere informanter opplever endringstenden- 
ser på det administrative planet i operahusene. Bjørn, som har gjort over 
50 roller i ulike operaoppsetninger, mest i Skandinavia, mener at det er 
vanskelig å høre forskjell på de sangerne som blir leid inn og de som er fast 
ansatt. Han har alltid følt seg godt mottatt i operahusene, og forteller at det 

har vært «trivelig» å være med på oppsetningene. De siste årene har Bjørn 
imidlertid erfart at miljøene har forandret seg betydelig, med nye sjefer; 
direktører, dirigenter, regissører og castingdirektører «som har kommet og 
gått». Han påstår at det har blitt et «kaldere klima i husene», og «en type 
antiskandinavisk holdning [...] hvor det det vi før kalte husmannsånd er 
helt fraværende». For å forstå denne antiskandinaviske holdningen, vender 
jeg nå blikket mot informantene som jobbet mye på den internasjonale 
arenaen og mot hierarkiet i de tyske operahusene spesielt. 


9.4 «Spillet i krinkelkrokene» 


Visse kulturkretser i Sentral-Europa, spesielt i Tyskland, har mer kon- 
servative omgangsformer enn i Skandinavia, erfarer informantene. Det 
er også en mer «kynisk verden». I den forbindelse forteller Ingrid fra en 
episode i forbindelse med et engasjement i Berlin: 


Jeg hadde vært der uka før og gjort noen forestillinger med Cosi fan Tutte, så 
jeg kjente jo noen i ensemblet. Jeg reiste ned igjen og kom rett fra flyplassen til 
prøven på en fransk opera jeg aldri hadde gjort før, og der satt hele ensemblet 
på musikalsk prøve med dirigenten. Og jeg hadde syvhundreognitti i puls, og 
bare humpet meg igjennom, og det var jo ikke bra! Og den franske dirigenten 
bare brøt av til slutt og sendte alle de andre hjem, mens han henvendte seg til 
repetitøren: «Kan hun ikke partiet?» Jeg syntes jo det var helt grusomt. Men i 
stedet for å bli helt knust, så jobbet jeg med repetitøren sånn at jeg fikk disse 
tingene på plass, for det var mye småplukk og tenkte: «Jeg kan det jo! Jeg skal 
vise dem»! Så hadde jeg et par prøver dagen etter og så skulle jeg gjøre to fore- 
stillinger med Cosi samme uken oppi det hele. Men jeg øvde som besatt med en 
språkcoach og etter to dager hadde vi prøve med dirigenten og da sa han: «Ja, 
De lærer fort frue». Da snakket han til meg. Men akkurat den der opplevelsen 
husker jeg. Du er på et av de største operahusene i Europa, og mukk alene. Og en 
kort stund tenkte jeg: «Pokker, jeg reiser hjem». Men jeg visste at jeg ville dette 
og sto på. Og innen uka var omme, så var dirigenten så blid og fornøyd og det 
var så fantastisk og liksom ingen ende på det. Og regissøren godtok meg også, 
og ble så glad i meg. Men jeg kunne jo ha risikert å bli sendt hjem, for det hadde 
vært masse folk og prøvesunget i mellomtiden. 


«Sånn er verdenen ikke sant?», konkluderer Ingrid, og framhever nok 
en gang at en sanger må tåle motgang, «å ha psyke til å stå i det». I en 
periode over fem år hadde Ingrid flere gjestesolistroller i et av Tysklands 
største operahus parallelt med jobben som fast ansatt sanger. Det var «en 

optimal ordning», forteller Ingrid, som likte seg godt i begge miljøer. 
Dette var rett før muren falt. Om kulturforskjellene utdyper hun: 


Ute i Europa så blir du behandlet helt annerledes. Da jeg jobbet i Berlin, hadde 
jeg min egen påkleder. Hun hang fram morgenkåpen min og spurte om jeg ville 
ha te, eller om jeg ville ha kjølen min strøket. Og alt var så annerledes enn jeg 
var vant med. Hjemme så møter du til avtalt tid i sminken liksom, men der så 
kom de til deg i garderoben. Og de spurte høflig: «Når passer det at jeg kom- 
mer?» Du blir behandlet på en annen måte, vet du. Og det var litt gøy, for det er 
en annen verden. Og så går jo forestillingene så lenge der. Så du kan jo leve på 
det en stund. Miljøet sangerne imellom var ikke så mye annerledes synes jeg. 
Det var et stort hus, mye gjestesolister og de var vant til at det var nye sangere og 
dirigenter og stjerner og alt sånt. Men det var uvant med den veldige servile for- 
men: Frau ditten und Frau datten. Vi er jo vant til å være på fornavn, og vi sier 
«du» og «hei». Og regissøren spurte pent om hun kunne få lov til å bruke for- 
navnet mitt. Da blir man litt himmelfallen. Vi er helt annerledes i omgangsfor- 
men her hjemme, vi er så veldig joviale. Litt sånn enkle, og det er jo bra egentlig. 


Det kan også tenkes at denne «enkle» måten å være på kan føre til at uten- 
landske gjester misoppfatter omgangsformen. Det kan ta noe tid å forstå 
at den noe avslappede atmosfæren i huset verken dreier seg om latskap, 
uhøflighet eller ignorering. «Vi bare er sånn», konkluderer Ingrid, og sik- 
ter til sangerne, orkestermusikerne og «støttepersonalet» på og bak sce- 
nen, slik jeg forstår det. Og hvis det kommer gjester «som bare er opptatt 
av meg og mitt i n-te potens, så skal de være sinnssykt gode før vi kjøper 
det, altså». Enkelte gjestesangere har store divafakter, opplever Ingrid, og 
ofte er det «de som er under dem i hierarkiet» som får gjennomgå. Det 
kan være påkledersker eller sminkører, «som nærmest må liste seg rundt, 
men når du er på samme nivå på en måte, så går det greit»: 


Det verste er jo at en del av disse sangerne er utrolig gode. Men hva som gjør at 
de blir sånn, det skjønner jeg ikke. Det må jo ha skjedd noe på et eller annet tids- 
punkt i deres karriere, som skaper en virkelighet som for oss er veldig uvanlig. 
Og her hjemme dyrker vi jo ingen, ikke sant? Vi dyrker ikke kongen, vi dyrker 
ikke øvrighetspersoner. Det er nok noen regissører og dirigenter som blir utro- 
lig skuffet når de kommer hit. For de har ikke noe hoff som bare beundrer dem. 
Så det er mange sånne kulturforskjeller. 


Også Bjørn tror at miljøet blir «mindre sosialt dess høyere opp du kom- 
mer», og henviser til en operastjerne som isolerte seg fullstendig fra de 
andre sangerne. Han understreker at det er to helt forskjellige ting å være 

med på operaforestillinger hvor det er satt sammen et helt ensemble som 
bor på hotell i en og en halv måned, enn når sangere bor hjemme og kom- 
mer til prøver og forestillinger (jf. 9.2) 

Da Petter kom til Tyskland som ung mann, opplevde han det som «litt 
rart» å måtte bruke høflighetsformen «Sie» til en rekke mennesker. Han 
ble fort satt på plass av en kvinne som hadde ansvaret for de unge san- 
gerne da han kom i fare for å kalle de andre i ensemblet for sine kolleger: 
«Herr XX, Sie haben keine Kollegen — altså de eldre sangerne i ensemblet 
var ikke mine kollegaer, og det er det rareste jeg har hørt». Petter forteller 
at han ble dus med operasjefen etter hvert, og at det var noen fine år i 
Tyskland, men at han likevel valgte å gå ut som frilans. Han så ikke for- 
delene ved å være fast ansatt den gang: 


Hadde det vært i dag, og hadde jeg vært interessert i å være i Tyskland å jobbe, 
så hadde jeg vel kanskje klamret meg til fastlønnsordningen på et operahus der. 
Jeg så ikke den da jeg skulle frilanse. Jeg hadde jo også jobbtilbud da, så jeg gikk 
jo ikke ut i ingenting, og hadde gode økonomiske utsikter. Jeg husker jeg gjorde 
en tittelrolle på en Rameau-opera i Tyskland. Da fikk jeg vite at jeg hadde tre 
ganger så mye per forestilling som en av de faste sangerne tjente i løpet av en 
måned. Dette var en ung koreaner som sang for et eller annet latterlig eurobe- 
løp. Og da skjønner jeg at det fortsatt er litt forskjeller ute og går. Men det er 
klart at hvis etablerte sangerne på høyt nivå velger å bli fast, da får de en lønn de 
kan leve av, det er lagt til rette for det, og det er gode pensjonsordninger selv om 
det ikke er noen luksus. Det er jo også mange som har gode avtaler i forhold til 
at de har maks 30 forestillinger i året for eksempel, så de kan fylle på med ting 
utenom. Etter hvert lærer man seg også et system, for det er mye papirer og mye 
ordninger å sette seg inn i. Men det gjelder jo for frilansere også. 


Etter mange år i Tyskland, ble Petter «flink til å gi litt faen», som han sier: 
«Når du som ganske ung møter dirigenter eller regissører som skal mar- 
kere seg og som står og skriker til deg og skjeller deg ut, så preller det bare 
av til slutt». Petter opplever seg selv som «litt tøff sånn» og formidler at 
«der andre sangere ville ha begynt å grine, så tenkte jeg at det er bare sang 
og musikk vi holder på med». Denne holdningen kan indikere at han var 
uinteressert, og at sangen ikke betydde så mye for han (se også 9.5). 

Da Petter var yngre tok han imot kritikk uten å si noe, mens han i dag 
tror han ville ha sagt: «Du trenger ikke å snakke sånn til meg». Petter 
legger til at han aldri har opplevd å bli sendt hjem fordi han ikke har vært 
bra nok. Og han har aldri kranglet med dirigenter og regissører, men har 


459 


KAPITTEL 9 


nok likevel sendt ut signaler på at han har følt irritasjon «fordi jeg har 
syntes at de har vært helt håpløse». Petter har opplevd at andre sangere 
har blitt sendt hjem - og det «med rette». Disse sangerne har enten vært 
«ufine og frekke i munnen og har ikke hatt normal folkeskikk i måten de 
snakker til dirigenter og regissører på» mener han. Det kan også dreie seg 
om «at det ikke er bra nok vokalt, eller at de ikke kan tingene sine. Da må 
de jo ha inn en ny», konkluderer Petter. 

Rett etter at Hedda var ferdig med operautdanningen, fikk hun etter 
en audition fast jobb ved et tysk operahus. Hun sang mange roller, alt 
fra koloratur til lyrisk sopran, og opplevde at det var «masseforbruk av 


stemmen»: 


Altså, man lærte seg åtte roller på åtte måneder Det var knallhard jobbing. Men 
jeg syntes jo det var helt fantastisk og var jo så stolt som en hane over at noen 
ville ha meg. At jeg fikk jobbe der. Jeg var helt i sjokk og syntes det var kjempe- 
spennende og kjempegøy. Og jeg hoppet inn så fort noen spurte: «Kan du være 
cover?» Ja! I morgen? Ja, ok, jeg ser på det i natt [ler] - sånn var det. 


Hedda var godt likt og gjorde en bra jobb, opplever hun, og ble rådet til å 
prøvesynge andre steder for å komme seg videre; «weiter gehen». Hedda 
prøvesang ved et større tysk operahus og fikk umiddelbart tilbud om en 
stilling. Problemene startet allerede under flytteprosessen: 


Jeg var nokså sliten og begynte i det nye operahuset med litt tomme batterier, 
og gikk på en smell med en gang. For det første hadde de forespeilet meg en 
masse roller, så jeg begynte å øve inn disse. Men da jeg kom på jobb første dag, 
så hadde de rokert om på alt: «Nei, du skal ikke være med i den produksjonen, 
du skal synge i den andre istedenfor. Og du skal ikke gjøre den rollen, men en 
annen rolle. Og vi begynner de musikalske prøvene i morgen, men dette lærer 
du deg». Jeg var så sliten og i tillegg måtte jeg finne meg et sted å bo. Jeg hadde 
gjort en del oppdrag hjemme i løpet av sommeren. Jeg holdt på med tusen ting 
på en gang. Og så stoppet nyrene å virke, hele immunforsvaret bare kollapset. 


Operaledelsen var ikke spesielt opptatt av hennes helse, men desto mer 
opptatt av hvordan hun var blitt syk, forteller Hedda. Det viste seg å 
handle om forsikringsordninger. Hun ble mistrodd og plassert «i en bås» 
før jobben egentlig hadde startet: 

De spurte meg hvordan jeg hadde blitt syk. Og det hadde ikke noe med meg per- 


sonlig å gjøre, men med forsikring. Jeg svarte at jeg var i ferd med å flytte inn i en 
leilighet og ventet på flyttelasset. Og så spør de meg: «Ja, du, det er sponsorkonsert 

om tre dager. Kan du gjøre Blondchen-arien for dem?» Og jeg svarte at jeg ikke 
hadde gjort den før, men de mente at den kunne jeg jo lære meg fort, for jeg skulle 
jo likevel gjøre den rollen om tre måneder. Og så gjorde jeg oppdraget, men kjen- 
te at jeg begynte å få enorm feber. Det skulle være prøve med dirigenten dagen 
etter. Derfor gikk jeg inn på administrasjonskontoret og sa: «Jeg er syk, jeg klarer 
ikke å komme på prøven i morgen». Men de bare lo og sa i et nedlatende tonefall: 
«Ja, det ble vel for mye for deg i går». Og jeg måtte bare stå på mitt og si at jeg ikke 
var bra. «Ja, vel, så du er en sånn!». Altså, jeg følte meg dømt med en gang. Men jeg 
gjentok likevel at jeg kom til å bli borte neste dag og dagen deretter. Og da kjørte 
de meg på at siden jeg hadde møtte opp på jobb, så kunne jeg ikke være så syk. 
«Jo, men jeg er her nå for å si ifra at jeg er syk». Men da bar det bare rett inn på 
sykehus, og der ble jeg i 14 dager. Problemet var at siden jeg nettopp hadde skiftet 
jobb, så hadde jeg ingen forsikring. Så det ble en sånn kjempekrangel om hvem 
som skulle betale. Det var jo dette operahuset som hadde ansvaret og det løste seg. 
Men jeg følte at jeg var en pest og en plage i det huset. 


Det var vanskelig å komme helt inn i miljøet og selvtilliten falt til bunns, 
forteller Hedda. Hun var helt utslitt, og nærmet seg en ny «megasmell». 
Likevel holdt hun uti to år for å fullføre kontrakten. Det gikk ikke så bra 
med sangen etter hvert heller: «Altså, det gikk ikke dårlig, men jeg følte 
meg ikke shiny og jeg følte meg ikke velkommen. Og da bestemte jeg meg 
for å slutte å synge», sier Hedda, og ler selvironisk. Men miljøet i opera- 
huset var ikke godt: 


Altså, det var et at de bedre operahusene i Tyskland. Men de slet enormt med 
økonomien akkurat da. Det ble gjort om på noen politiske vedtak, og det var 
næringslivet som finansierte det meste av operahuset. Jeg har ikke peiling på 
tysk politikk, men de fikk et vanvittig mindre budsjett enn tidligere. Så de slet 
med å produsere nok forestillinger og med å gi gode roller til ensemblet. Men de 
ville ikke skjære ned på ensemblet heller. Så de hadde et ganske stort ensemble 
og lite roller. Og det fører selvsagt til en del hard kniving om partier. Og det var 
en del østeuropeere og russiske sangere der som er ganske tøffe altså. Jeg har selv 
en russisk venninne. Men de har ingenting å komme hjem til. De er helt avhen- 
gige av å være synlige og få jobber og gjøre karriere. For de brødfør sin familie 
hjemme i Russland. Eller de har kanskje med seg mann og barn og alle lever på 
dem. Og det er dårlig betalt, for sånn er systemet. Dessuten må du ha fast jobb 
i fem år, ellers så blir du sendt rett hjem igjen fordi Russland ikke er medlem 
av EU. Og jeg opplevde disse sangerne som beinharde altså. Jeg forstår dem og 
respekterer dem, men de er nådeløse. De går over lik. Det hadde sikkert også jeg 
gjort, hvis jeg ikke hadde kommet fra lykkelige Norge hvor vi kan komme hjem å 
få sosialstonad og ha et lite sted å bo, liksom. Så vi er født med solvskje i munnen. 
For jeg kan bare si: «Ha det, Tyskland. Jeg kan reise hjem til Norge og klare meg 
selv eller gå på NAV, æda bæda. Ja, men altså, vi har det jo så bra. 

Hedda merker at hun har fått et annet perspektiv på livet etter årene 
i Tyskland. Hun forteller om en sanger som ble kastet ut av dirigenten 
«fordi han ikke likte nesen hennes»: Det handler alltid om «å like eller 
ikke like et eller annet», erfarer hun og illustrerer med nok et eksempel 
vedrørende en «fantastisk amerikansk sopran» som skulle gjøre en stor 
rolle — «et aldeles nydelig vesen, men hun var ikke sexy. Hun sang helt 
greit og kunne partiet sitt. Men dirigenten kastet henne ut av produk- 
sjonen og fikk inn sin venninne i stedet, selv om hun ikke gjorde noen 
bedre jobb». Hedda vet ikke hvordan slikt er lovlig, men tror det kommer 
an på agenturet og kontrakten. Det gikk rykter om at dirigenten skyldte 
på at denne amerikanske sangeren var for dårlig i italiensk: «Bullshit. Du 
kunne høre en amerikansk aksent, ja. Men den tyske sangeren som kom 
inn for henne var ikke noe bedre. Det bare stinker, og sånt skjer hele 
tiden», er Heddas vurdering. 

Om livet i det tyske operahuset forteller Hedda at det var mye som 
foregikk «bak ryggen». Hun presiserer at hun ikke er ute etter å utlevere 
noen, og at dette kan være «farlig» av henne å si, men synes likevel det er 
viktig å få fram. Her må det skytes inn at intervjuene med informantene 
foregikk før #metoo-kampanjen startet høsten 2017. Det har blitt mer 
ufarlig å snakke om at presset blant sangere er stort, og at spesielt kvin- 
nelige sangere, men tidvis også menn, blir sårbare i sin evige kamp om 
roller og oppmerksomhet. Og mektige menn, også homofile menn ifølge 
flere av informantene, vet å utnytte situasjonen når sangere ikke har noe 
annet valg enn å by på seg selv for å opprettholde sin posisjon i feltet, og 
som 


driver mye lobbying mot dirigenter for å få roller, for å få premierer. En del 
utroskap, mye smisking og i det hele tatt beintøft. Altså, folk brukte alle midler 
for å synes og for å bli hørt. Og veldig mye «bitching». Ikke alle gjør det, men 
noen. Altså, det finnes veldig bra folk der, men også sånne drittsekker som 
driver en del rå utnyttelse av andre. Og enten så liker de deg eller de liker deg 
ikke. Og når folk får makt; det er sikkert sånn i næringslivet også, eller over 
alt kanskje, men når de skal ansette sangere, så tar de dem de liker. De som 
de mener er medgjørlige å jobbe med og som de stoler på, på en eller annen 
måte. Dine venner. De du drikker øl med. Tar med hjem. Whatever. Verden er 
simpel da. Den er det. Men altså, det hjelper jo å være dyktig. Du får jobb hvis 
du er veldig god, uansett. Men for noen hjelper det også at andre ting spiller 
inn. Alt teller. 

En ukultur hvor det spilles på sex og kjønn er det man ønsker å unngå når 
det kjempes om å bevare faste stillinger i de skandinaviske operahusene. 
Det er nettopp tyske forhold Engelsviken (2017) trekker fram når han i 
Dagsavisen skriver at «det markedet mange sangere i dag møter, er en 
holdning hvor ledelsesapparatet i operahusene vil ha yngst mulig sangere 
til å gjøre størst mulige roller i et størst mulig antall på kortest mulig tid». 
Engelsviken påpeker at det ikke er ønskelig at det skal vokse fram en 
fryktkultur hvor de færreste tør å si ifra i fare for å miste jobben. 

Det vakte stor oppsikt da den den østerrikske mezzosopranen Elisabeth 
Kulman gikk ut i mediene (først i Opernnetz) og fortalte om hvordan kon- 
sertorganisatorer og portvoktere i kunstinstitusjoner kutter i gasjer. Hun 
nevner blant annet at reiseutgifter ikke blir dekket, honorar uteblir om san- 
gerne skulle bli syke, selv etter mange uker med prøvetid, og det tas høye 
billettpriser til generalprøver uten at sangerne får betalt. Kulman hevder at 
portvokternes argumentasjon er at sangere har gjort sin hobby til yrke — at 
de synger for gledens skyld. Fordi det alltid står hundre sangere i kø bak 
den som er utvalgt, blir en slik utnytting mulig. Kulman startet det som ble 
kalt en «sangerrevolusjon», men forteller at hun ble advart fra mange hold 
fordi hun bega seg ut i en myr, mye dypere og farligere enn mennesker som 
lever i denne verden kan forestille seg, ifølge Broermann (2013). 

Hedda meddeler at hvis det var noe hun lærte seg gjennom årene i 
Tyskland, var det at hun sluttet å ta ting så personlig. Hun innså likevel at 
det å ha en fast kontrakt i et operahus ikke var noe for henne: 


Jeg kjente at jeg ville hjem. Jeg ville ikke være der nede. Gode Norge. Det er mye 
bra med Norge, selv om det er mye dritt her også. Sånn karrieremessig så er det 
kanskje ikke verdens navle. Men jeg fikk meg en jobb ved et teater og gjorde mu- 
sikaler, 130 forestillinger. Jeg har full respekt for musikalsangere altså. De jobber 
hardt. Og jeg ble dratt ut av det der hullet, og det var da karrieren min begynte, 
da jeg egentlig hadde bestemt meg for å slutte med opera. For etter hvert ble jeg 
kontaktet av en dirigent som er et stort navn internasjonalt. Herregud han er jo 
på La Scala, Metropolitan, over alt. Han hadde sett meg i en produksjon i Tysk- 
land. Det visste jeg ikke da. Han ville ha meg med i en Strauss-opera utenlands. 
Men før jeg skulle synge for denne dirigenten, sto jeg og gråt på øvingsrommet. 
Jeg var så sliten og jeg skulle jo ikke synge opera mer. Var det slemme mennes- 
ker i dette operahuset? «Det her klarer jeg aldri, jeg sier opp kontrakten», tenkte 
jeg. Men så måtte jeg jo bare gjøre den musikalske prøven med dem, og så var 
de strålende fornøyd og jeg fikk helt sinnssyke anmeldelser etter premieren. 

De siste årene i Tyskland gjorde Hedda «litt skadeskutt», forteller hun. 
Og ennå får hun en «elendig følelse» når hun passerer den aktuelle byen: 
«Jeg blir dårlig. Kroppen min husker bare sykdom og dårlige ting der 
nede». Hedda innser at hun tidligere nok levde i en «illusjonsverden»: 

Jeg syntes det å synge var så magisk, at det var så fantastisk spennende, men jeg 

var så utrolig naiv. I Tyskland fikk jeg oppleve bransjens kyniske side, og den var 

råtten. Derfor har jeg valgt å gå min egen vei i stedet for å være i den kjøttkver- 
na, den der fabrikken hvor disse maktsyke menneskene sitter på toppen. For 
det er det som irriterer meg, at de bestemmer over deg. «Du får ikke det partiet. 

Jeg liker ikke ditt og jeg liker ikke datt». Jeg klarer ikke det spillet der, og kan jo 

bruke det som unnskyldning også da, hvis det er noen som ikke vil ha meg. Men 

det er så mange som er opptatt av å bli sjefer, og mange av dem har ikke peiling. 

De er «wannabes», som ønsker makt, som sitter i styrer og stell. Nei, det er deilig 

å være blåøyd. Jeg husker da jeg først begynte i Tyskland, hvor fantastisk det var 

på den store scenen: «Ah, jeg skal få lov til å være en del av dette, jeg skal få lov 

å jobbe her. Jeg skal få gå og løpe over den scenen. Åh, Gud, tenk å boltre seg 

her». Men når jeg i dag ser den samme scenen, så ser jeg det politiske spillet og 

makthierarkiet. Jeg ser spillet i krinkelkrokene og det er litt trist. 


Hedda ser ironien i at hun har lyst på jobber utenlands «for anerkjen- 
nelsens del», men at hun samtidig ikke har lyst til å gjøre disse jobbene. 
Når hun likevel takker ja til en del engasjement, slipper hun i egenskap 
av å være frilanssanger «å ta like stor del i spillet». Frilanssangeren kan 
styre unna alle interne konflikter, selv om et prøveforløp kan gå over flere 
uker før forestillingene: «Det er faktisk deilig å være frilanser. Jeg kan 
ikke være fast ansatt, jeg blir dødelig ulykkelig. Og jeg er ikke opptatt av 
den tryggheten en fast ansettelse gir. Det er ikke derfor jeg synger, for å 
ha trygghet», påpeker Hedda. Dette kan etter min oppfatning ses i sam- 
menheng med at Hedda er gift, og i stor grad økonomisk sikret gjennom 
familien (se 9.5). Hun har altså et reelt valg. Med Bourdieu (1999a, s. 156) 
kan Heddas avgjørelse nettopp forstås som at hun, ledet «av sympatier og 
antipatier, velvilje og aversjoner, smak og avsmak», har laget seg et miljø 
hvor hun føler seg «hjemme». 

Realiseringen av Heddas hjemflytting kan nærmest «identifiseres med 
lykken» (Bourdieu, 1999a, s. 156). I en bourdieusk verden, vil det være 
et paradoks at denne lykken, forstått som en indre tilfredshet, ikke vil 
avhenge av de sceniske sangprestasjonene på et gitt tidspunkt, men at 
sangeren behersker og underordner seg den legitime kulturen. Sangerne 

i feltet tegner opp en hierarkisk og «kynisk» verden. I denne verdenen 
har menn tradisjonelt besatt de anerkjente og fremtredende posisjonene 
(jf. 9.3). Ideen om at menneskers kroppsliggjorte disposisjoner bidrar 
til å opprettholde dominansrelasjoner og maktstrukturene i feltet er 
derfor relevant. Sangere, også de mannlige, inntar i vesentlig grad en 
dominert posisjon, mens dirigentene, regissørene og direktørene kan 
sies å være den dominerende part. Dette er historisk frambrakt. Slik vil 
handlemåtene i feltet være formet av sosial situering og strukturelle krav 
(jf. Aarseth, 2009). Et spørsmål i denne sammenheng er likevel om en 
bourdieusk forståelseshorisont blir for deterministisk. Det ser unektelig 
ut til at mange av informantene har mistet sin illusio; herunder sitt enga- 
sjement og interesse for spillet underveis i sangerlivet. De kaller det selv 
«et spill» (Hedda), og stiller tilsynelatende spørsmål ved doxaen, det selv- 
følgelige som tas for gitt. Derfor kan det, i hvert fall ureflektert, se ut til 
at mekanismene i feltet ikke virker å være like skjult bak aktørenes rygg, 
slik Bourdieu vil ha det til. 

I lys av Bourdieus tilnærming opplever jeg at andre teoretiske per- 
spektiv på makt kanskje kunne ha bidratt til denne diskusjonen, det vil 
si teorier som ikke handler om én type makt (symbolsk makt) men om 
makten. I bourdieusk forstand vil det være snakk om seiglivede struktu- 
rer som ligger nedfelt i kroppslig form hos aktørene, i posisjoner som er 
sosialt og kulturelt betinget. Spillanalogien er etter mitt skjønn formåls- 
tjenlig for å beskrive praksisen. Muligens kan det «å være sympatisk» bli 
et «trumfkort» på sikt i dette spillet. Men å være sympatisk; hyggelig, 
omgjengelig, positiv og grei, er ikke en egenskap som alltid blir oppfattet 
som troverdig eller autentisk (se 9.8). Den sosiale praksisen, både den for- 
tidige, nåtidige og framtidige, framstår tvetydig. 

Flere informanter påpeker at de virkelig gode sangerne er mer avslap- 
pet og hyggelige. Gitte formidler at hun møter mange sympatiske men- 
nesker «som liksom har kommet det der nivået høyere, og som har stor 
forståelse. De merker jo også på egen kropp at det kan være vanskelig å få 
en jobb». Også Henrik opplever at de beste sangerne «er greie personer; 
at de ikke har et så stort behov for å hevde seg på andres bekostning eller 
markere seg så veldig mer enn at de gjør jobben sin». Henrik tror at hvis 
du har en god stemme og synger bra, så kommer du deg fram som sanger 

uansett: «Da kan det heller være folk som kanskje ikke er de største san- 
gerne, som er mer på hugget, og som har et markeringsbehov», mener 
han. Tone sier det slik: «Desto høyere nivå, eller desto mer kvalifiserte 
folk er, jo mer avslappet er de». Dette kan ha med selvtillit å gjøre: «Hvis 
du føler at du får gjort det du vil her i livet, så utstråler du jo selvtillit. Og 
da trenger du ikke å sparke de andre [...] men det stemmer kanskje ikke 
helt, likevel», legger Tone til, og blir med ett litt usikker: «Folk snakker 
om hverandre, men det tror jeg de gjør i alle miljøer. Og det har jeg blitt 
mye mer bevisst på. Spesielt de siste årene». 

Slik jeg forstår sangerpraksisen, vil usikkerhet gjøre seg gjeldende på 
alle nivå, og komme til uttrykk på ulike måter. Så lenge sangeren befinner 
seg på toppen av pyramiden i konstellasjonene hun eller han inngår i, 
vil sangeren også være på høyden med seg selv. Bourdieu (2008a, s. 56) 
uttrykker at aktører som opptar en høyere posisjon i hierarkiet, symbolsk 
benekter den sosiale distansen. Den opphører ikke å eksistere, men gjør 
at disse aktørene framstår upåvirket av sin stilling, og dermed autentiske 
og troverdige. 


9.5 Det hjemlige - ensomhet og hjemlengsel 


I boka har jeg ved noen anledninger konstatert at sangerinformantene 
vurderer og legitimerer sine egne valg ved å sammenligne med andres 
valg og handlemåter. Flere av sangerne har fått en eller annen form for 
hjemlengsel etter en tid i utlandet, og mange har gjennom hele karri- 
eren hatt en lengsel etter det hjemlige eller det trygge. Mye tyder på at 
noen sangere ikke opplever den samme grad av frihet som de på forhånd 
har forestilt seg, snarere det Zygmunt Bauman (2000b) kaller «savnet fel- 
lesskap». Dette fellesskapet kan dreie seg om velferdsstatens kollektive 
trygghet, men ikke minst om behovet for nære, tette relasjoner og et iden- 
titetsskapende fellesskap. I sine samfunnskritiske og til dels svartmalte 
beskrivelser av det usikre samfunnet vi lever i, anvender Bauman (20004, 
s. 2) metaforen fluiditet. Flytende substanser peker i retning av letthet 
og vektløshet, som i sin tur kan assosieres med mobilitet og omskifte- 
lighet. Bauman hevder at det i økende grad forventes at enkeltpersoner 
selv former sine livsvalg samtidig som det er få stabile punkt å guide sine 


466 


LIVET OG SPILLET - PÅ, BAK OG UTENFOR SCENEN 


liv etter. Hastigheten på endringene ligger utenfor vår kontroll og fører 
med seg mareritt om å bli akterutseilt. Denne eksistensielle frykten leder 
dermed til at vi alle prøver å kontrollere det som kan kontrolleres, både 
når det gjelder personlig sikkerhet og ved å innta sentrum av scenen for 
å gi livet mening. Det finnes ikke lenger innlysende eller selvsagte regler 
og koder å samsvare eget liv med, og heller ingen klart definerte forhånd- 
stildelte referansegrupper med tilsvarende mønstre og forventninger å 
tilhøre, «the sky is the only limit» (Baumann, 20004, s. 76). 

En generell samfunnsbeskrivelse er ikke denne bokas anliggende. Det 
gir likevel en viss mening når Bauman (2000b) peker på at oppfyllelsen 
av våre drømmer om et fellesskap i mange tilfeller øker usikkerheten, 
snarere enn å minke den. Sangeryrket kan være et ensomt yrke, og med- 
fører til dels store forsakelser. Brage er en av dem som har gjort seg mange 
refleksjoner rundt frilanstilværelsen. Han mener at den største kunsten 
ved å være frilanser «må være å få det man driver med, og selve livet, til å 
henge på greip». Brage opplever at det er mange temaer knyttet til frilan- 
stilværelsen som kommer i konflikt med det personlige livet man ønsker 
seg. Utfordringen er å finne en balanse hvor det hele smelter sammen, 
mener han: 


Den største kunsten er å kunne jenke litt på kravene. Det handler om holdning, 
og der er jo folk på forskjellige steder. Hvis man tenker mest på seg selv og ikke 
på helheten mister man det samfunnsmessig tenkende nivå. Man blir tenkende 
på sin egen rolle, eller sangerens rolle eller kunstnerens rolle. Og jo mer man 
går ut av helhetstenkningen, jo ensommere blir man. [...] Det er kommet en 
slags tanke inn i befolkningen de siste tjue årene om at det å være fri, det er det 
samme som ikke å være i en relasjon. Og man kapper bånd, man kapper ulike 
avhengighetsfunksjoner som man måtte ha for hverandre. Og selvfølgelig, hele 
kvinnefrigjøringen har ført til masse sånne typer kapp, om at man skal greie seg 
selv, man skal ikke være avhengig av noen. Og dette gjelder frilansere også. Man 
skal på en måte få det til på egen hånd. Og resultatet er ikke frihet, resultatet er 
ensomhet. Og jeg tror at frihet, det er et velfungerende nettverk. Altså, frihet er 
gode relasjoner, frihet er relasjoner hvor man faktisk kan realisere sine interes- 
ser i samarbeid med andres interesser. Det er frihet. Men å stå helt alene et eller 
annet sted på en haug, det er ikke frihet, det er bare ensomhet og bitterhet. 


Denne fusjonen mellom liv og virke, og mellom frihet og trygghet er det 
flere av informantene som berører. Også den form for ensomhet som 
frilanstilværelsen ofte medfører. Brages refleksjoner bunner muligens i 

erfaringer han gjorde seg i en periode hvor han hadde «masse jobber og 
tjente masse penger», og turnerte i blant annet i Tyskland, Japan, New 
York, Paris og London. Oppdragene kom via bekjentskaper og uformelle 
nettverk, ting han ble invitert med på eller forespurt om fordi noen hadde 
hørt han synge «et eller annet sted». Det ble opp mot 260 reisedager i året 
og tilsvarende mange netter på hotell: «Så jeg har for så vidt fylt kvoten 
og sunget masse steder. Men jeg tenkte etterpå at det ikke var noe bra for 
meg, det hentet ikke ut noen gode sider og jeg ble sånn kald og guffen», 
forteller Brage. For å kunne få jobbe i ro med prosjekter som var gode 
for han personlig, valgte han «å klore seg fast her hjemme» Brage har 
ikke hatt noen interesse av å være med i store operaproduksjoner uten- 
lands, og har «ikke lyst til å bo i et annet land i månedsvis, mye på grunn 
av familie og sånne ting», sier han, og legger til: «Men det utdannes for 
mange sangere, og det er jo mange som må reise ut». 

Mange sangere vender ofte hjem etter en tid eller noen år ute i verden, 
slik som Hedda og Petter (jf. 9.3). Også Ingrid kom til et punkt da hun 
måtte velge om hun skulle satse internasjonalt. Da hadde hun rundet 30 
år, fått et barn og var lei av å pendle: «Og skal du være med på den inter- 
nasjonale karusellen, så må du hoppe på den altså. Med begge beina». 
Ingrid ble bedt om å prøvesynge i Bayreuth, og forteller at agenten som 
formidlet dette ikke snakket med henne på flere år fordi hun takket 
nei: «For du sier ikke nei, vet du. For der kan du ikke bare melde deg 
på. Dit blir du invitert. Så jeg gjorde noen sånne valg», forteller Ingrid, 
som syntes det var «veldig gøy» så lengde det varte. Ingrid henviser til 
kollegaer som har hatt et uttalt ønske om å gjøre en internasjonal kar- 
riere. Selv oppfatter hun seg ikke «skrudd sammen» slik at hun kunne 
ha reist med familien og bodd på hoteller «hist og pist. - Det er sikkert 
hyggelig det», legger hun til, «men du må ha en mann som dyrker deg. 
Jeg tror ikke dét er noe særlig å trakte etter. Så blir du 50, og hva har 
du gjort da?» Ingrid har imidlertid satt pris på de periodene hun har 
vært ute og reist, bodd på hotell og hatt tid for seg selv. Hun påpeker 
at det er helt essensielt for en sanger å kunne trives i eget selskap. Trass 
i at det var godt med disse avbrekkene, og at hun «tjente gode pen- 
ger», kom Ingrid likevel fram at hun gjorde samme jobben hjemme: 
«Hvorfor skulle jeg sitte mukk alene nede i Tyskland, når jeg hadde 

familie og et liv, og mange ting jeg syntes var hyggelig å gjøre. Hvorfor 
skulle liksom alt dreie seg om sangen og om meg?» Ingrid er klar over 
at hun faktisk hadde muligheten til å velge, i motsetning til flertallet av 
sangerbefolkningen. 

Petter ble «litt lei av det tyske systemet». Han vil ikke skylde på hjem- 
lengsel da han valgte å forlate sin faste stilling ved operahuset for å gå ut 
i frilanslivet, men han slet med et forhold som skrantet og hadde dårlig 
samvittighet overfor sønnen hjemme. Petter opplevde at Tyskland ble 
forbundet med hans personlige liv, og at dette innvirket på stemningen 
i produksjonene han medvirket i: «Du savner barnet ditt, du går og er 
litt småkvalm hele tiden, men det er jo ikke operaen sin feil, det er ikke 
musikkens feil eller menneskene rundt». Petter opplevde at han ikke 
klarte å slappe helt av å ha det hyggelig sosialt. Han isolerte seg, men 
innrømmer samtidig at det er et valg man tar. Det kan også føre til at 
man projiserer egne problemer over på andre, slik at regissøren med ett 
«framstår teit». 

«Jeg har sort belte i å reise», kunngjør Hedda. Etter at hun vendte hjem 
og ble frilanssanger, har hun hatt med seg mann og barn på ulike pro- 
duksjoner. Mannen tjener godt og kan ta seg fri i perioder. Hedda fortel- 
ler at det er hennes trygghet, og at det gir henne frihet. Hun trenger ikke 
å være redd for «å råtne opp» fordi ingen har bruk for henne: «Jeg trenger 
ikke å synge fordi vi må ha penger. Altså, jeg må ingen ting. Jeg kan fak- 
tisk gjøre det jeg synes er gøy og si nei til det jeg ikke har lyst til å gjøre». 
De fleste sangere har neppe tilsvarende muligheter. Når Hedda forteller 
om en episode etter at hun hadde fått sitt første barn, kan det forstås som 
en legitimering av valget om å flytte hjem: 


Tre måneder etter fødselen skulle jeg være med i en forestilling på Bayerische 
Staatsoper. Jeg visste ikke og jeg tenkte ikke på at kroppen forandret seg så mye. 
Regissøren sa at han ikke kjente meg helt igjen. Jeg klarte å synge, men jeg følte 
meg tjukk og det var ikke noe sted å amme og ikke noe sted å pumpe, måtte på 
do hvor hele koret på 50 damer også skulle bruke toalettene. Og der satt jeg og 
okkuperte det ene med en pumpe som bråkte og alle lurte på: «Was ist los?» 
Hva skjer der inne og sånn? Og så fikk jeg allergi, og det var noen prøver hvor 
jeg ikke var særlig bra. Fikk mareritt om at jeg ville bli sagt opp. Men regissøren 
trodde på meg, og lot meg få lov til å være svak. Han oppmuntret meg: «Jeg vet 
at det kommer seg, jeg vet at du kan», og det trengte jeg virkelig da, for jeg hadde 

begynt å psyke meg ned og plutselig var det ingenting som funket. Stemmen 
funket ikke, kroppen funket ikke, jeg var ikke fin, jeg husker at jeg følte meg fem 
år eldre. Jeg så at rynkene mine hadde aldri vært så store, posene mine hadde 
aldri vært så store, og etter det har det bare blitt mer av alt. Jeg har akseptert det 
nå. Men det var liksom første gang kroppen min virkelig forfalt og jeg innså at: 
«Oj, jeg er ikke så ung og lovende lenger. Nå er jeg moden dame. Nå har jeg blitt 
mamma!» Det skjer noe med en når en blir mamma. Du går over til et annet 
sted. 


Alt blir annerledes når du får barn: «Man blir mye mindre egoistisk», 
opplever Hedda. Hun er opptatt av at familien skal ha litt stabilitet, men 
innrømmer at det krever mye planlegging: «Vi er veldig organiserte, for 
det er en knallhard kabal. Og mannen min må jo få lov til å holde på med 
sine ting også». Hedda opplever at det er vanskelige å takke ja til alle til- 
budene som kommer, spesielt store produksjoner i utlandet. 


Jeg kunne ikke ha valgt annerledes, og angrer ikke. Hadde jeg valgt å bli væ- 
rende i Tyskland, så hadde jeg ikke truffet mannen min. Jeg hadde sikkert vært 
død nå. Jeg har måttet si ifra meg masse jobber etter at jeg fikk barna, men har 
også prøvd å gjennomføre noen oppdrag med dem. Og jeg ser i ettertid at det 
har vært viktig, klokt og riktig av meg å si fra meg teaterjobber, musicals og alt 
mulig annet, og bare tørre å satse på færre ting. 


De gangene Hedda reiser uten familien, opplever hun ikke ensomhet, 
sier hun, men føler seg kanskje «litt rotløs og alene». Det er ikke tid til 
å være så veldig sosial, og prøveplanen i tyske operahus kan være svært 
krevende. Etter hvert har Hedda opparbeidet et stort nettverk, og treffer 
alltid noen hun kjenner uansett hvor hun er: «Verden er liten, altså. Men 
jeg kan godt være alene. Jeg trenger ikke å ha nære venner på jobb, bare 
jeg har det privat. Og jeg har ikke en eneste nær operavenn faktisk», for- 
teller Hedda. Selv om Hedda på et vis plasserer seg selv «utenfor», er hun 
likevel «innenfor». Enten hun vil eller ikke, er hun fremdeles gjennom sin 
måte å investere i praksisen med i «spillet» i kampen om anerkjennelse. 
Verdien av et inkluderende sangermiljø er et poeng Solveig vektlegger 
og har erfart. I hjembyen har det vært lite kniving og misunnelse, heller 
et miljø hvor sangerne unner hverandre godt: «Sånn har det alltid vært 
her, sier hun, også på konservatoriet». Julia reagerer på at så mange san- 
gere samler seg i hovedstaden. Hun ser hvordan de sliter for å få jobber, 
«at de synger lite og må gjøre tusen andre ting». Selv har hun fått bruke 

allsidigheten sin til å gjøre et variert og spennende repertoar, og opplever 
det har vært til berikelse. Fordi hun er gift med en musiker møter hun 
stor forståelse på hjemmebane. Men den dagen det er konsert får fami- 
lien «gjennomgå», forteller hun. Kroppen er anspent, hun blir irritabel 
og «utrolig ego», og merker at hele familien reagerer. Julia opplever seg 
selv som «litt komisk» når hun unnskylder seg med at «vel, mamma skal 
synge i kveld». Fordi det går i ett hjemme er det en helt annen verden å 
være med i produksjoner hvor sangerne bor mange uker på hotell, for- 
teller Julia, som for øvrig beskriver seg selv som «en litt sånn sofagris». 
Behovet for det hjemlige har vært sterkere enn det å skape karriere: 


Jeg vil ha den der mitt hjem, min bastion, min trygghet, min tekopp i sofakro- 
ken. Det å kose seg betyr enormt mye for meg. Å ha ro og tid til familien, og ha 
noen som er glad i en rundt seg, det har vært så viktig at jeg ikke har ikke higet 
etter å dra ut. Den store drømmen var jo å bli operasanger. Under operautdan- 
ningen ble vi jo innpodet med at vi skulle opp og fram og ut for å få roller. Jeg 
har kanskje tenkt på hvor langt jeg egentlig kunne ha kommet. Hvis jeg skulle ha 
satset og lyktes, måtte jeg kanskje ha dratt familien med ut og fått meg au pair. 
Og hver gang jeg jobber med et operaprosjekt så kjenner jeg bare: «Åh, dette er 
livet. Dette her er fantastisk. Jeg elsker det her!» Og inn på scenen og spille ut og 
bo på hotell, det er deilig en periode. Og da kan jeg kjenne at da bare lever jeg 
der. Og da bare kutter jeg ut altså, da har jeg ikke familien i tankene; da er jeg 
i det livet og så er det hjem og da er det bare godt å være hjemme: Åh så godt 
jeg har det! 


Tilpasningsdyktigheten Julia avdekker, ser ut til å ha gitt et godt balansert 
sangerliv. Hun har fått utfolde seg på operascenen og i andre musikalske 
sammenhenger parallelt med et stabilt familieliv. Etter tre barnefødsler 
mener Julia at stemmen har «satt seg bedre på plass i kroppen». Hun har 
derfor kunnet påta seg noen sopranroller i operaoppsetninger: Men jeg 
hadde virkelig en jobb å gjøre. Som mezzo er ikke høyden stimulert til å 
komme opp på b-er og h-er med skikkelig trøkk». Julia tror at sangere 
kan holde på lenge så framt de synger «sunt» og er bevisst på hvilke roller 
de påtar seg. Det handler om ikke å synge seg ut. 

«Man blir jo eldre», stadfester Julia, som ikke er sikker på hvor lenge 
hun fortsetter å være attraktiv i sangmarkedet. Hun vet at det alltids er 
behov for en kordirigent eller for en sangpedagog, og at markedet for pri- 
vatundervisning er stort. Mer enn 70 prosent fast stilling er derfor lite 


471 


KAPITTEL 9 


aktuelt. Julia vil ha den «friheten». Fordi elevene bor på folkehøgskolen er 
det stor fleksibilitet. Hun kan flytte på timer eller ta igjen undervisning, 
også i helger når hun har vært lenge borte på oppdrag. Slik er det mulig 
å kombinere fast, kunstnerisk tilknyttet arbeid med frilansvirksom- 
het (jf. 7.2). Julia presiserer betydningen av at sangere som bor i samme 
region støtter hverandre. Her anskueliggjøres et gaveøkonomisk aspekt 
ved sangerpraksisen: 


Det er klart at jeg har følt meg raus fordi jeg har hatt et trygt ståsted. Folk re- 
spekterer meg og synes jeg holder et nivå som er godt nok. Jeg får roller i de 
regionale operaene fordi jeg holder nivået. Jeg har ikke alltid vært på prøvesang, 
jeg har blitt spurt om roller også. Så da har jeg kjent at jeg heller vil være med på 
å gi jobb til andre og så kan de spørre meg tilbake. Da blir det en gjensidighet 
hvis noen blir syke. 


I de første årene etter endt utdanning, da Synnøve hadde mange 
sangoppdrag, var det motiverende å synge og øve: «Men jeg må jo øve når 
jeg skal undervise også», legger hun til. Hun opplever det som menings- 
fullt å jobbe med barn og ungdom, men kan av og til «bli litt lei av å stå og 
synge de her engelske poplåtene og plutselig glemme hvordan det å synge 
egentlig skal være; hva det å synge er». Synnøve reflekterer over retningen 
sangerlivet har tatt: 


Jeg er 41 år. Jeg har et godt liv. Jeg har det bra. Men jeg kan ha en uro i meg som 
er sinnet mitt. Jeg kan bli litt nedstemt innimellom og merker at det kanskje 
er fordi jeg ikke har sunget den dagen. Det går litt på at når sangen forsvinner 
fra livet mitt, så mister jeg på en måte litt identiteten. Men den identiteten kan 
jeg likeså godt få ved at jeg bare øver litt hver dag, at jeg står på øverommet og 
finner at jeg er i balanse. Og så vet jeg jo at hvis jeg skulle synge masse, så måtte 
jeg hatt mye mer overskudd. Jeg vet jo at det er en hel fulltidsjobb hvis man skal 
gjøre det ordentlig. Og det ble ikke sånn. Det tror jeg er litt fordi jeg kanskje 
har sett så mye; for før så var det sånn at jeg beundret de som var kunstnere og 
sangere, men jeg har sett så mye dritt! 


Synnøve har jobbet hundre prosent stilling i Kulturskolen de siste årene, 
og uttrykker at for henne er det viktig å tjene penger, slik «at jeg har råd 
til å kjøpe meg klær og reise på ferie, og kjøpe de klærne ungene trenger. 
At de skal føle seg stolt, sånne ting som kanskje er overflatisk, men som 
jeg synes er viktig». Hun trekker en parallell til tidligere studievennin- 
ner som har «debutert og stått på», men som man aldri hører noe om i 

ettertid. Noen sangere bare må være sangere for enhver pris, opplever 
Synnøve: «De bor på en liten hybel og deler do og bad med andre resten 
av livet, og tjener 90 000 i året, og lar være å få barn og lar være å gifte 
seg. Det er mange som har det slik», påstår hun, og rettferdiggjør med 
dette sin egen løpebane. Også Julia har observert at det er flere mann- 
lige solister som har barnefamilier enn de kvinnelige, «svært få», mener 
hun.’ Slike observasjoner kan selvsagt ikke betraktes som faktaopplys- 
ninger. Et vesentlig poeng er det likevel at vurderinger av andres veivalg 
(eller «skjebne») også legitimerer ens egne. Slik som når Ingrid sier: «Det 
er et tankekors at mange sangere ofrer seg helt for en karriere som er 
litt sånn passe. Jeg forstår ikke at noen er villige til å forsake, sloss og 
leve fra hånd til munn, er det verdt det liksom?». Ingrid tror det skal en 
«usedvanlig drivkraft til», og at det å synge må være det eneste man vil 
her i verden. 

Uten en fast arbeidsplass å gå til, må frilanssangere strukturere arbeids- 
dagen etter beste evne. Solveig opplever at sangertilværelsen kan være 
ensom, men at hun har god støtte fra ektemannen, som også er hennes 
kollega. Det merkes imidlertid godt på økonomien at begge er frilansere, 
røper Solveig. Og når de reiser sammen på turné, for eksempel med Den 
kulturelle Spaserstokken, er det en vanskelig kabal å få hverdagen til «å 
gå i hop» med flere barn å forsørge. Tone, som er enslig, forteller på sin 
side at det blir svært mange timer på øvingsrommet alene, og at lengselen 
etter «det rutinemessige» til tider er stort. Hun lever et «totalt forskjellig 
liv» enn det hun vokste opp med, erfarer hun. Til tross for savnet av det 
hjemlige som her skinner igjennom, er det rimelig å si at Tone i kraft av 
sin interesse for sangen, har gjort et investeringsarbeid ved å forsøke å 
tilegne seg de spesifikke disposisjoner som kreves i feltet. Dette finner i 
henhold til Bourdieu (19994, s. 171) sted 


147 Ifølge Lappegard (2001) er sannsynligheten for barnløshet for kvinner med høyere utdanning 
innen estetiske/kunstfaglige retninger høyest, mens den for kvinner innen helsefag (som syke- 
pleiere og leger) er svært lav. Årsaken kan være vanskelig å forklare. Det ser ikke ut til være 
varigheten på utdanningen som er mest utslagsgivende for antall barn eller for utsetting av 
barnefødsler, men selve utdanningstypen. Størst variasjon i barnetall finner Lappegård mellom 
kvinner med høyere utdanning innenfor kunstfag og kvinner med høyere utdanning innenfor 
sykepleie- og medisinfag (s. 421ff). 

i forholdet mellom de opprinnelige disposisjonene (som er mer eller mindre 
fjernt fra disposisjonene som kreves av feltet) og de pålegg som står skrevet inn 
i feltets struktur. Det spesifikke sosialiseringsarbeidet bidrar til omformingen 
av den opprinnelige libido — dvs. av de sosialiserte følelser som er dannet i det 
hjemlige felt — til en eller annen form for spesifikk libido, nettopp ved at denne 
libido overfører sitt fokus til aktører og institusjoner som hører til feltet. 


Tilegnelsen av en sangerhabitus er ingen mekanisk prosess (jf. 5.9). Sosi- 
aliseringsarbeidet innebærer forsakelser som det å ha usikker inntekt, 
smått med materielle goder, ensomhet og odde arbeidstider, for å ramse 
opp noe av det som er brakt på bane. Sosialt konstituerte interesser opp- 
står nettopp ved å velge «riktig» hva som er viktig og hva som er min- 
dre viktig i relasjon til det sosiale rommet, basert på de mulighetene som 
foreligger til enhver tid og på ethvert sted. 

At operahuset er sangernes «andre hjem» blir tydeligere når Ingrid for- 
teller om mange slitsomme dager med prøver på formiddagstid og fore- 
stillinger om kvelden. Ingrid erfarer at operasangere får «et litt spesielt 
forhold til hva som er morgen og kveld». Hun kan nesten ikke huske å ha 
kommet seg i seng før midnatt, «for du jobber jo til elleve, ikke sant». Etter 
forestillingene er det mange som drar rett hjem, mens noen går ut for å 
ta seg et glass vin eller en øl sammen, «fordi det tar litt tid å lande». Det 
hjemlige får et bredere innhold når også barna blir tatt med i operahuset 
fra de er små. Ingrid forteller at datteren «kjente alle», og at hun hjalp til 
med rekvisitter og påkledning etter hvert som hun ble eldre. Brage for- 
midler at datteren fikk «musikken inn helt fra vuggen». Senere tok han 
henne med på prøver i operaen og på konserter: «Jeg lærte henne å sitte 
dønn stille. Hun fikk lese Donald», sier han, og påpeker at barn har godt 
av å høre den samme musikken om og om igjen: «Da får de referanser». 

Sangerlivet har vært «en ensom reise på mange måter», erfarer Stian. 
Han har savnet «personlig støtte og engasjement», og trekker en parallell 
til sangere som har hatt «noen som bare dytter og legger til rette». Stian 
tror det kan ha vært vanskelig for hans nærmeste å håndtere prosessene 
han har vært igjennom. At det kan være krevende for mange kunstnerek- 
tefeller å leve sammen med en sanger, er Kirsten sikker på: «Og de skal 
jo ikke være tjenere», legger hun til. Kirsten forstår godt at noen sangere 
drømmer om å undervise, til tross for at de har sunget alle de store parti- 
ene som de fleste studentene går og fantaserer om: «Den kampen og den 


474 


LIVET OG SPILLET - PÅ, BAK OG UTENFOR SCENEN 


innsatsen som ligger bak, det er ikke sikkert at det er drømmelivet. Og 
på det private plan, så hender det jo at kjæresten flytter fra deg. De orker 
ikke mer opera». 

Bjørn erkjenner at det vanskeligste med å være frilanssanger på et lite 
sted, er ensomheten. «Hadde jeg ikke fått kommet meg ut og gjort ting, 
så hadde det blitt mye verre». Tilsvarende opplever Andreas, som legger 
til at uten kona og foreldrene kunne han ikke ha vært frilanser: «Det blir 
mye reising hvor jeg er borte mange uker ad gangen. Men når man skal 
være en del av et lite lokalsamfunn, kan det være ensomt å være hjemme 
også», erfarer han. Med unntak av familien, kan han ikke snakke om 
«sine ting», slik lokalbefolkningen gjør om sitt: «Jeg har prøvd noen gan- 
ger. De detter av lasset med en gang. Ensomheten går ut på at du ikke 
har noen rundt seg som forstår hva du egentlig holder på med», opplever 
Andreas og utdyper: 


Å være sanger, det er ikke rød løper og sjampanje. De tror vi drar fra premiere- 
fest til premierefest, at det er rødvin og kos og sånn hele tiden. Det er jo minst 
det. Så det er mye jobb, ikke sant, det å være sanger. Det er jo ofte man møter på 
den der: - Hva gjør du? - Jo, jeg er sanger. — Ja, men hva jobber du med? Kan du 
jobbe som det? Og den tankegangen møter man ennå. Det er helt utrolig. Men 
hvis du sier at du er en fiolinist eller pianist så er det noe annet. 


Informantene, særlig frilanserne, strever med å legitimere det å være 
klassisk sanger utad. Det blir diffust for mange, kanskje nettopp fordi det 
ikke er et sertifisert yrke, og fordi den klassiske sjangeren er noe frem- 
medartet når det gjelder musikksmaken hos folk flest. På grunn av «den 
Idol-verdenen», opplever Henrik at folk generelt «har et veldig forenklet 
bilde av sangere». Hans kollegaer i helsevesenet blir overrasket når han 
forteller at han øver to timer hver dag etter jobb: «Ja, men hva gjør du når 
du øver? Står du liksom og ...? Det blir en fremmed verden», konkluderer 
han. Stian forteller at i løpet av de ti årene han hadde stilling i et operakor 
utenlands, var det flere folk, blant annet i hjembygda, som ikke forsto 
hva han drev på med. «De kunne si - ja, men jeg synger jo også i kor, jeg 
synger i et bygdekor, liksom på den måten. Så de skjønner ikke riktig 
dimensjonene i det da, for å si det sånn», erkjenner Stian. Slik blir det 
også et ensomt yrke, opplever noen av informantene. Men denne ensom- 
heten kan også være «selvvalgt». Bjørn har hatt et ambivalent forhold 

til det å bo ukesvis på hotell. Det kan bli lange dager før forestillingene 
går. Det gjelder å sysselsette seg selv. Men det blir ikke til at han oppsø- 
ker bekjente: «da kommer du ut av din egen boble, og blir stresset». Mer 
naturlig blir det å være sammen med sangerne og musikerne i ensemblet, 
selv om også dette kan bli nokså ensformig i lengden. I noen livsfaser 
har frilanslivet ført til at Bjørn har vært inne på tanken om å slutte som 
sanger. Spesielt da barna var små: «Men det koster jo uansett. Og ekstra 
vanskelig blir det fordi du har et miljø rundt deg som ikke skjønner noen 
verdens ting». 
Petter opplever at ensomheten gjør det vanskelig å bevare pagangsmotet: 
En side av saken er at det ikke er så mange som vet hva du driver med. En annen 
side er at når du drar på en jobb, for eksempel i Tyskland hvor alle de andre er 
faste ensemblemedlemmer og du er gjest, da har de sin arbeidstid og så drar de 
hjem til familiemedlemmene sine. Og du drar på hotellet ditt, og du spiser noen 
ganger sammen med noen, men du spiser mye alene. Og så er det prøver igjen 
om kvelden. Og ellers så sitter du i leiligheter og leser bøker og prøver å finne på 
noe. Men det gir ikke energi. Det er jo noen sangere som er veldig flinke til å fin- 
ne på ting sammen, og som skaper seg et liv rundt dette. Det er så mye dødtid. 
Og jeg kunne ha funnet meg et treningssenter. Men når du ikke har motivasjon 
nok til selve yrket, hvordan skal du da ha motivasjon og krefter til alt det andre? 
Og så ser du en film og drikker litt rødvin. Det blir litt medisin rett og slett. Og 
man gjør seg selv nesten vondt verre. Det er paradoksalt. Sånn har jeg det ikke 
nå etter at jeg sluttet å synge. 


Slutte å synge gjorde Petter i midten av 30-årene. Da hadde han en stund 
kjent at han måtte begynne å jobbe «virkelig hardt for å holde nivået oppe». 
Alt brytes ned på et tidspunkt, og hvis sangeren ikke vet hvordan det skal 
løses, vil han fort falle fra. Og som Fleming (2005) uttrykker: «the voice is 
like an inheritance: no matter how great it is, you still have to figure out 
a way to make it last» (s. 48). Petter tok ikke signalene tidlig nok, men var 
heller ikke motivert for å ta sangtimer. Etter å ha gjort et par store solist- 
oppgaver som han kom seg igjennom «med et nødskrik», og et par opp- 
drag deretter som «ikke var bra», ble Petter sykemeldt. Men han presiserer: 
«Det er liksom ikke noe trist ved dette her, det var en befrielse å komme av 
dette hjulet som bare gitt og gikk». Det endte med 17 kansellerte konserter. 
Petter er likevel glad for at han «kom ut av det med æren i behold». Når 
han hører de vakreste partiene i Mattheuspasjonen eller i Skapelsen, hen- 
der det at han får tårer i øynene. Men når han tester stemmen på de ariene 

han sang best da han var på topp, kjenner han umiddelbart «at her skal det 
mye jobb til for å få det opp på et ordentlig nivå. Såpass kvalitetsbevisst er 
jeg», legger han til. Om sitt sangerliv reflekterer Petter: 


Jeg var veldig god til å synge, men har aldri følt at jeg tok valget, det bare skjed- 
de. Men når jeg nå har sluttet, da tok jeg et valg for første gang på ordentlig og 
fulgte ikke bare det jeg trodde jeg skulle gjøre. Og folk ble overrasket, selv om de 
visste at jeg fant det slitsomt med så mye reising. Men så må man jo ha noe an- 
net å gjøre. Jeg hadde bare utøvende studier og ingen pedagogikk, så jeg startet 
opp mitt eget firma. Etter hvert fikk jeg tilbud om en fast jobb i kultursektoren, 
og det er helt rått hvordan jeg føler at jeg er på plass nå i forhold til det å være 
sanger. Jeg reiser litt fremdeles, men ikke tre måneder ad gangen. Jeg har fått ru- 
tine og struktur på livet mitt, står opp til samme tidspunkt hver morgen og har 
masse energi. Det er helt fantastisk. Og jeg slipper å tenke: «Ja, i dag skal jeg øve, 
og i morgen skal jeg øve» — det ble et ufattelig destruktivt liv, særlig i periodene 
mellom jobbene for du var så alene om det du drev med. Det var dritkjedelig, et 
tomrom, det ble bare mørkt og ensomt. Og så kom ikke lønnen da den skulle, 
det var null kroner på kontoen og alt var så usikkert. 


Gjennom sin korte karriere har Petter «stått mye i sentrum», men han 
orker ikke tanken på «prestasjonsbiten». Han er ennå ung, og opplever at 
det ligger flere muligheter åpne nå som han har sluttet tjue år før sin tid: 
«Jeg er glad nå, og alle merker det», sier Petter og tilføyer: «Jeg har funnet 
ut at sangerlivet det var ikke for meg. Så kan man jo si at det er utrolig hva 
jeg har fått til på så kort tid. Men det var det der talentet som bare gjorde 
det». Noen av sine beste og mest emosjonelle musikalske opplevelser har 
Petter hatt i profesjonell korsammenheng. Det er dette han vil komme 
til å savne mest, og han holder derfor døren litt på gløtt: «Men jeg har en 
følelse av at jeg ikke kommer til å være med der heller, at jeg tar skrittet 
helt ut og ikke gjør det bare halvveis», sier han. Alt tyder på at Petter har 
funnet hjem. 

Til tross for at habitusformene endrer seg ustanselig etter hvert som 
nye erfaringer kommer til, skal det inntreffe store endringer, gjerne på 
strukturnivå for at det i bourdieusk forstand fører til et brudd (Bourdieu, 
1999a, s. 168). Habitus kan forklare hvorfor Petter på bakgrunn av sin 
oppdragelse og utdanning valgte sangerbanen. Det er mer komplisert å 
forklare hvorfor han brøt ut av denne banen som var «tilskrevet» han. Selv 
om Bourdieu innrømmer at habitus kan ha «sine feilslag» som kan føre 
til «en form for refleksjon» som avviker fra det vanemessige (Bourdieu, 

1999a, 5. 169), finner jeg her en mer adekvat forståelse i Shillings (1993, 
2004, 2008) pragmatiske kroppssosiologiske tilnærming, som jeg snart 
kommer til (9.6). Forskningsmaterialet anskueliggjør at eksterne fak- 
torer bidrar til ulike former for «kriser» og kroppslige reaksjoner hos 
informantene. En strategi for å bøte på usikkerheten som ligger nedfelt i 
musikkfeltets hierarkiske struktur, er at sangerne søker etter det hjemlige 
å trygge. Veivalgene hver enkelt sanger tar for å finne «hjem», får avgjø- 
rende betydning for løpebanenes retning. 


9.6 Stemmekroppen 


I boka har jeg med utgangspunkt i Bourdieus praksisteori beskrevet et 
kontinuerlig samspill mellom individuelle og eksterne forhold for å for- 
stå klassiske sangeres løpebaner og praksis. Sangerens instrument er 
kroppen, og mange kroppslige temaer i livshistoriene belyser usikkerhet, 
herunder muligheter eller begrensninger for handling i praksisen. Bour- 
dieus begrep «kroppsskjema» dreier seg om aktørenes egne forståelser 
av kroppslige begrensninger og kapasiteter, og er en hovedkomponent i 
habitus, styrt av klasse (Shilling, 2004, s. 480). Informantenes egne opp- 
levelser av sangutøvelsen er nettopp temaet i dette delkapittelet, men med 
særlig vekt på hvordan de vurderer egen kropp og andres stemmekropper. 

Musikken er et kroppslig formål, og det å synge dreier seg nettopp om en 
spesifikk anvendelse av kroppen, en kroppsbruk (jf. Bourdieu, 1991, s. 173). 
Tilsynelatende nærmer Bourdieu seg en aristotelisk forståelse av praktisk 
kunnskap når han legger betydelig vekt på det kroppslige element (body 
hexis) i sosiale aktørers praksis. Men til forskjell fra Aristoteles” hexis- 
begrep, som beskriver ferdigheter mennesker bevisst etterstreber, dreier 
det seg hos Bourdieu om et sett ubevisste kroppsliggjorte disposisjoner, 
eller om kroppslig hukommelse (Bourdieu, 2000, s. 265). En «sangerhabi- 
tus» er en kroppsliggjøring av det sosiale (jf. Bourdieu & Wacquant, 1993, 
s. 111). En sangerhabitus vil også innebære opparbeidelsen av vokal- 
musikalsk kapital, altså vokale, musikalske og personlige ressurser 
(jf. 5.9). Denne fysiske kapitalen krever en fysisk kompetanse og en 
legitim bruk av kroppen (Bourdieu, 1991, s. 197) som står i et relasjonelt 
forhold til sosiale og kulturelle betingelser, verdier og normer. 

Det kan være utfordrende å endre handlemåter, kroppslige rutiner og 
syngemåter, slik det har framgått tidligere i boka. Shilling (2004) tar til 
orde for at mennesker kan endre sine handlingsmønstre og sine kropps- 
skjema på et mer dyptliggende plan enn det Bourdieu anerkjenner. En 
adekvat teori om menneskelig handling er etter Shillings (1993, s. 13) 
oppfatning ikke gjennomførbar uten å ta i betraktning de refleksive og 
praktiske potensialer som er muliggjort av vår kroppsliggjorte erfaring 
(embodiment). Våre kropper gjør handling, involvering og endring mulig. 
Et kroppsfenomenologisk perspektiv innenfor rammen av en livshisto- 
risk tilnærming, kunne ha vært et alternativ i en analyse av klassiske san- 
geres opplevde kroppserfaring og endring gjennom livsløpet. Og kanskje 
spesielt Merleau-Pontys (1994) forståelse av kroppssubjektet. Kroppen 
retter seg mot verden; den er relasjonell og subjektiv. Slik sett er kroppen 
samhandlende og intersubjektiv, men samtidig styrt av den individuelle 
bevisstheten selv om den ikke alltid er begrepsliggjort. Fordi denne stu- 
dien har som formål å utvikle en helhetlig forståelse av klassiske sangeres 
løpebaner og praksis, må nødvendigvis en dyptgående analyse av kropps- 
lige temaer vike for helheten. 

Med utgangspunkt i begrepet fysisk kapital (Bourdieu, 1991) utleder 
Shilling (2004) tre handlingsmodaliteter: 1) vanehandlinger (habitual 
action), 2) krise og 3) kreativitet (s. 481). Dette er fundert i perspektiver 
hentet fra Bourdieu, Dewey, Giddens, Joas og Merleau-Ponty (Shilling, 
2004, 2008). Vanehandlinger ligger nært opp til Bourdieus habitusfor- 
ståelse, som innebærer opprettholdelsen av eksisterende handlings- 
mønstre, det rutinemessige og stabile (trege strukturer). Det habituelle 
kan som kjent være vanskelig å bryte. I enkelte situasjoner eller perioder 
av livet, kan selv de mest suksessfulle vaner bli blokkert, og flyten i de 
rutinemessige kroppslige handlingene blir forstyrret enten av person- 
lige konflikter, fysiske endringer eller sosiale omstendigheter (Shilling, 
2008, s. 16). Vanene oppleves enten mindre akseptert eller hensiktsmes- 
sige. Slik jeg forstår det, kan også sangeres opplevelser rundt det å opp- 
tre forstås som små «kriser» eller «brudd» med det vanemessige, hvor 
det kreves en scenisk beredskap og en tilstedeværelse i nuet. Selv om 
mestringsstrategier knyttet til dette kan forstås som innlært eller inkor- 
porert, vil det likevel kunne føre til endringer av handlingsmønstre som 

en følge av refleksjoner, både rundt kroppen og av kroppen i relasjon til 
verden. 

Når Petter opplever at stemmen svikter, blir han tvunget til å reflektere 
over vaner som han tidligere tok mer eller mindre for gitt (jf. 9.5). Kriser 
fører gjerne til en følelse av at endring blir essensielt. Dette utløses ofte av 
«åpenbaringer» eller kreative løsninger, som kan bidra til at aktøren fin- 
ner andre og nye løsninger for å overkomme hindringene. Også tidligere 
manglende selvtillit kan utvikles gjennom nye kroppslige handlinger. På 
sikt blir nye handlemåter også en del av en ureflektert vane. Men kriser 
og livshendelser kan også føre til fortvilelse, og «a severe loss of physi- 
cal capital, and downward mobility» (Shilling, 2004, s. 482). Som Shil- 
ling poengterer, er det avgjørende å forstå handlingsmodalitetene som 
kontingente og relasjonelle. Det involverer både kognitive, kroppslige og 
sosiale aspekter ved handling som et hele. Denne sammenfiltringen trer 
fram når informantene forteller om egne forståelser av kroppslige mulig- 
heter og begrensninger i sangutøvelsen. Her inngår selvvurderinger som 
en vesentlig konstituent. 

Ingrid gruer seg sjelden til å opptre. «Du profitterer på god fysikk i et 
sånt yrke som vårt»: 

Du er så veldig avhengig av kroppen din og det å holde deg frisk, og du er fris- 

kere hvis du holder deg i relativt god form. Du tar litt vare på helsa og trener litt. 


Ikke maratonløp, men slik at du er sterk i kroppen og ikke et sånt persilleblad, 
for da blir det veldig slitsomt. Da har du det bedre og du tåler mer. 


Ingrid har likevel hatt perioder hvor det ikke har fungert kroppslig. Hun 
beskriver en slik «kritisk periode» som strakk seg over noen år: 


Det er en veldig fysisk opplevelse når det ikke fungerer teknisk, hvor du nær- 
mest mister kontrollen, det er det verste altså. Kroppen bare nekter å lystre. Og i 
en periode var det virkelig ille, litt av og på alt etter hvilket repertoar jeg gjorde. 
Jeg ble så nervøs: «Jeg går ikke inn på scenen hvis de ikke bærer meg inn». Men 
du gjør det jo, og tenkte: «Nå må jeg bare overleve». Og en stund tenkte jeg at 
«dette orker jeg ikke mer. Nå slutter jeg. Jeg klarer ikke å være nervøs en gang til, 
liksom». Men så flater det ut og det løser seg, og så er det helt greit igjen. Så det 
sier jo mye om det å være sanger. Det er ikke nok å ha en stemme og en teknikk 
og alt mulig. Det er så mye annet som skal til. 


Ingrid belyser her en sammenfiltring av både kognitive, kroppslige og 
sosiale aspekter ved handling i sangerpraksisen. 


480 


LIVET OG SPILLET - PÅ, BAK OG UTENFOR SCENEN 


Julia tar seg i å sjekke stemmen ved å produsere klynkelyder, også om 
morgenen når hun våkner og mannen henne spør: «Du har ikke noen opp- 
drag i dag, hva? — Nei. - Hvorfor varmer du opp da?». Det er helt ubevisst, 
bemerker Julia, som tror at det har med «den der usikkerheten» å gjøre. 
«Er stemmen der?». Hun gruer seg litt til konserter, men det går greit når 
hun kommer til konsertstedet. Hun har laget seg en mental sjekkliste som 
hjelper henne å finne trygghet. Med familie og undervisningsjobb strek- 
ker ikke alltid tiden til. Julia blir mest nervøs for at hun ikke skal rekke å 
øve inn repertoaret, og har våknet opp av mareritt hvor hun står på scenen 
og synger noe hun ikke kan. «Det er grusomt». Hun ligger sjelden søvnløs, 
selv om det kan være et ekstra press når hun har store hovedroller. «Men 
jeg setter meg aldri i situasjoner som gjør at jeg ikke rekker å øve inn stof- 
fet. Da takker jeg heller nei til oppdraget», sier hun. 

Ofte har Solveig spurt seg selv hva hun er redd for, og hva det verste 
som kan skje egentlig er. Hun opplever at det handler om en redsel for å 
bli så nervøs at hun skal «dumme seg ut». Dårlige kritikker spøker også 
i bakgrunnen. Fordi hun stiller store krav til seg selv, blir presset større. 
Når det går bra, opplever hun det nesten som «en slags rus; altså man blir 
jo gira, nesten høy på en måte». Dette nærer selvfølelsen, og hun føler at 
hun har gitt publikum en god opplevelse fordi hun får en ro og trygghet 
i kroppen. Men som alle informantene gir uttrykk for, sitter «det meste i 
hodet». Solveig beskriver det slik: 


Det skal så utrolig lite til, en liten tanke som bare setter i gang full alarmbered- 
skap i kroppen. Det er veldig ubehagelig når det begynner å prikke i fingrene, 
kroppen blir stiv og hjertet banker. Og da gjelder det å snu disse tankemønstre- 
ne. For det henger veldig sammen, og det skal lite til før det slår enten den ene 
eller den andre veien. Og de negative tankene har jo ofte mye større kraft enn de 
positive. Så det har jeg jobbet mye med. Men jeg tror jo ikke at det er publikum 
som merker det mest, og jeg har jo aldri falt helt sammen liksom. Og stadig har 
jeg tenkt at jeg ikke orker å utsette meg for dette presset mer, men så går det jo 
bra hver gang. Kanskje er det derfor jeg trives så godt med konserter i litt min- 
dre format? Jeg har ikke behov for å stå på en operascene og ha stor hovedrolle, 
for jeg kjenner at det koster for mye. Men vet du, jeg tror at det er mange som 
sliter med prestasjonsangst. Men det kommer aldri fram i lyset. Alle virker så 
trygge og kule og sikre og sånn. Men jeg har også snakket med mange sangere 
som sier at de holder på å dø hver gang de skal ha en konsert. Og selv om jeg 
har gjort en del roller i operaoppsetninger, så kjenner jeg at jo eldre jeg blir, jo 
verre blir det nesten. 

Det krever ryggrad å være sanger, poengterer Andreas, som prøver å unngå 
«å tolke for mye», fordi det fort fører til at han begynner å dra seg selv ned. 
Når han skal inn i nye konstellasjoner blir «ting veldig usikkert». Andreas 
opplever å bli «matt i kroppen» og det blir lite substans i det han gjør. I slike 
situasjoner går han gjerne på et rom for seg selv og prøver å være veldig 
«overfysisk», for å få opp energinivået, men også gjennom «jording», slik at 
han kommer helt ned i kroppen og blir avspent uten å miste energi. 

Henrik kjenner at nervøsiteten setter seg i diafragma: «Jeg kommer 
ikke godt nok ned i kroppen, og det kjenner jeg ganske konkret. Og da kan 
jeg få problemer med høye toner som ellers ikke er et problem». Selv om 
han er seg dette bevisst, finner han det vanskelig å gjøre noe med «der og 
da». Henrik tror det har med rutine å gjøre. På konserter blir det aldri så 
bra som på øvingsrommet, selv om det heller aldri blir «helt ravgalt», fordi 
han «tross alt har en viss erfaring». I likhet med Henrik tror Solveig at hvis 
hun hadde hatt muligheten til å opptre oftere på en operascene, så hadde 
det også blitt en mer innarbeidet og trygg situasjon: «Men når det går ett 
år mellom hver gang du står på en stor scene med orkester og ny dirigent 
som stiller krav og forventer seg det beste, så blir den prestasjonsbiten mer 
merkbar», erfarer hun. Redselen for ikke å lykkes med et oppdrag bunner 
i en redsel for ikke å bli spurt igjen og dette blir til «en ond sirkel». 

Også Tone har jobbet med å bli kvitt konsertnerver, men forteller at det 
plaget henne mest i begynnelsen av karrieren. På et kurs ble hun bedt om å 
skrive ned noen setninger om hvorfor hun begynte å synge, og kom fra til 


at det ikke var noe som var viktigere enn akkurat det, ingen ting som var så 
fantastisk. Det hadde jeg nesten glemt. For hver ting jeg skulle gjøre var det helt 
forferdelig, og jeg snakket om det til alle hvor mye jeg gruet meg. Og det har jeg 
jo tenkt, at det skal man være litt forsiktig med. Ikke fordi man aldri skal snakke 
om disse tingene, men fordi man dyrker nervene på en måte. Men etter det kur- 
set ble det mye bedre. For av en eller annen merkelig grunn fikk jeg en så utrolig 
bra feedback fra professorene og agentene som var på kurset. Og i etterkant fikk 
jeg noen sangoppdrag, og det hadde jeg ikke hatt på mange måneder, ikke en 
gudstjeneste en gang. Men plutselige snudde alt, og jeg klarte å få litt bukt med 
nervøsiteten. For jeg tenkte at gleden ved å synge skal ingen ta ifra meg. Hadde 
jeg fortsatt å være like nervøs, så kunne jeg ikke ha fortsatt med dette her. 


Tone har også erfart hvor trygt det oppleves når musikerne hun samar- 
beider med er dyktige: «Det smitter over», sier hun. Heddas kroppslige 

opplevelser før en konsert er at hun får «litt vondt i magen og et adrena- 
lin-kick» rett før hun skal inn på scenen: 


Men stort sett så har du en ramme når du går ut på scenen. Du kan sangen, 
men du vet ikke helt hvordan det går. Og jeg har lært meg at selv om jeg ikke 
husker teksten eller tonene rett før, så er det bare å kaste seg utpå. Jeg føler meg 
vel med det. Jeg står likevel støtt på beina og stoler på instinktet mitt faktisk. 
Jeg begynner aldri å tenke på hva som kommer i neste strofe, og det pleier som 
regel å gå bra. 


Hedda har lært seg ikke å stresse, og sier hun hadde «blitt sprø» hvis hun 
aldri kunne ha slappet av og hatt et vanlig liv ved siden av. 

Informantene opplever de ulike arenaene på forskjellige måter. Julia 
er en av dem som finner det mer utleverende å gjøre opera enn å synge 
kirkemusikk 


for på operascenen må man jo bare kaste alt, liksom, da kan man ikke ha noen 
hemninger [...] Selv om det er en rolle, er det jeg som spiller rollen, mens når 
jeg gjør kirkemusikk så er det deilig bare å få gi av seg selv. For da er det fortel- 
lingen, musikken og stemningen som er viktig, hvor jeg bare er et medium på 
en måte. 


I motsetning til Julia, opplever Hedda at det å gjøre oratorier er svært kon- 
servativt, og at det blir som «å stå på utstilling», som på en audition. Hun 
påpeker at prøveforløpet er mye lengre i operasammenheng, og at sangerne 
sånn sett «glir mer organisk inn i det». I oratorier er det ofte to prøvedager 
«og så er det fullt kjør», og Hedda sier hun føler seg som «en bløff». Da opp- 
leves det mye friere å gjøre sceniske roller: «Det er rart det der, men jo mer 
jeg får spille meg inn i roller, slipper jeg å tenke og tulle med plassering, jeg 
slipper å ha noter og stoler mye mer på min attitude, og da kommer mye av 
seg selv». Det oppleves ikke som utleverende når hun spiller en scenisk rolle, 
forteller Hedda: «Jeg tenker ikke så mye på meg selv, egentlig. Men det er 
klart at når du skal gjøre en rolle i bare trusa og hun som alternerer med deg 
i rollen har en sånn modellkropp, så tenker du jo på det». Heddas mestrings- 
strategi er å tro på at det folk bryr seg om er «attitude, attitude, attitude». 


Jeg liker ikke å føle meg tykk så klart. Så det betyr noe for selvtilliten, men det 
spørs hva du skal spille. Det er greit så lenge jeg ikke må være fin barbiedukke. 
Da tvinges jeg til å være noe jeg overhodet ikke er liksom. Men det må jo være 
enda verre for de som er ti kilo tyngre enn meg da. 

Her ser vi et kroppspress skinne igjennom, noe som særlig har sammen- 
heng med typecastingen i praksisen. Hedda gir likevel uttrykk for at 
hun er trygg i kroppen sin, og presiserer at stemmen reflekterer energien 
kroppen utstråler, at fysikken avslører om sangeren er en veldig eksplosiv 
person eller litt treg, langsom eller elegant: «For folk er det veldig bra om 
stemmen din ligner på det du ser ut som, at du ser ut som ditt rollefag. Der 
har jeg vært heldig til nå i alle fall». Slik jeg oppfatter informantene, er det 
personligheten i stemmen som blir projisert i sangutøvelsen. Og her nær- 
mer vi oss en kjerne i vurderingsregimet livshistoriene er gjennomsyret 
av: Sangerne vurderer seg selv, men også andre basert på aldersnormer, 
væremåter, handlemåter, talemåter og syngemåter. Dette har i stor grad 
å gjøre med sangerkroppen i relasjon til verden. «Klang er noe du har», 
konstaterer Hedda: «Om det er Barbara Bonney, Barbara Hendricks, 
Cecilia Bartoli eller Kiri te Kanawa, så høres særpreget i stemmen med 
en gang. Og noen er åpnere, noen er trangere, noen er mer nasale noen 
har mer tungespenninger». Også Henrik mener at klangen har med san- 
gerens personlighet å gjøre. Han hører mye på stemmer og får «litt lyst til 
å analysere folk ut ifra hvordan de snakker», bekjentgjør han. 
Stemmeklang, definert som lydens kvalitative karakter, er ofte det 
som umiddelbart identifiserer en sangers kvalitet eller særpreg og det 
personlige ved stemmen. Vi sier blant annet om en (sang)stemme at den 
klinger metallisk, nasalt, vakkert eller hult. Begrepet klangfarge beskri- 
ver mer spesifikt hvordan stemmen (eller et instrument) klinger, og den 
metaforiske rikdommen sangere omgir seg med i praksisen er nærmest 
uendelig.’ Deltakerne i feltet kan også anvende karakteristikker som gir 
aldersassosiasjoner. Indirekte assosierer vi en sangers alder når vi sier om 
en stemme at den er lett, solid eller tung. Når stemmen vurderes som 
moden, velutviklet eller ung, trenger det ikke nødvendigvis å være i over- 
ensstemmelse med de akustiske parametere som man kan forvente (til 
tross for store individuelle variasjoner) av en sanger i en gitt kronologisk 


148 For å kategorisere, beskrive og kartlegge stemmens særpreg kan vi for eksempel sette følgende 
uttrykk foran begrepet klang: anspent, avspent, bløt, dempet, dyp, fattig, fet, flat, fyldig, gjennom- 
trengende, himmelsk, hul, innestengt, jevn, kald, kraftig, lys, mektig, metallisk, mild, myk, mørk, 
nasal, overtonerik, rik, ru, rå, skarp, sjenerende, skjærende, skurrende, smatrende, spiss, sprø, stor, 
svak, tynn, tørr, ujevn, uklar, varm, velklingende eller vulgær. Noen av disse beskrivelsene og 
metaforene er lånt fra Musikkordboken.no (Klang, ord og uttrykk, 2013). 

alder. Slike stemmekarakteristika må samtidig ses i sammenheng med 
både stemmens volum og repertoaret sangeren framfører. Videre i rela- 
sjon til tradisjonsbundne klangidealer og den oppføringspraksis som 
holdes levende innad i samme musikkultur og de ulike musikkulturene 
imellom, både på kryss og tvers av landegrensene. Kroppstype og utse- 
ende vil selvsagt også innvirke på totalinntrykket. Knyttet til de ulike 
stemmekarakteristika vil det alltid eksistere subjektive smaksforskjeller. 

Når det ikke er gitt at den kronologiske alderen «stemmer» overens 
med det akustiske inntrykket, vil det opplevde misforholdet mellom 
stemmeproduksjonen og alder nødvendigvis ikke ha biologiske årsaks- 
sammenhenger. Derfor er vokal alder et begrep jeg mener det kan være 
fruktbart å innføre i sammenheng med aldersdimensjoner og alders- 
identiteter. Vokal alder åpner etter min mening opp for å integrere både 
biologiske, psykologiske og sosiale aspekter i aldersdimensjonen og for- 
sterker den komplekse sammenfiltringen av ulike faktorer som innvirker 
på stemmefunksjonen og sangerens utvikling og uttrykksrepertoar. 

Det er ikke mulig å spille godt på et bra instrument hvis kroppen 
er slapp, påpeker Brage, som illustrerer hvordan sangere kan føle seg 
«avslørt» gjennom stemmen: 


Personlig opplever jeg at stemmen, akkurat som kroppen, avslører meg hundre 
prosent. Men hvis jeg spiller på et instrument så blir jeg ikke like avslørt, fordi 
det er mer min musiseringsevne eller min teknikk eller min intensjon som blir 
avslørt. Men nå har jeg ikke noen gang spilt et instrument så godt at jeg har 


149 Både unge og eldre stemmer har sin karakteristiske akustiske signatur både i sang og tale som 
er relatert til endringer i den underliggende stemmemekanismen. Men det kan være en sig- 
nifikant forskjell mellom kronologisk og biologisk alder knyttet til sangstemmen (Thurman & 
Welch, 2000). Det er mulig å høres flere tiår yngre eller eldre ut, avhengig av sangerens livslange 
stemmebruk og vokale helse. Stemmer som høres eldre ut kan ha relativt svakere muskulatur og 
redusert funksjon i respirasjonssystemet, noe som leder til kvalitative endringer i vokalproduks- 
jonen, slik som en mer luftig stemme, redusert styrke, større variasjon i pitching (intonasjon) 
og en sannsynlig vokal tremor (skjelving/vibrato) på utholdte toner. Imellom disse aldrene som 
befinner seg i hver sin ende av et kontinuum, er det andre sangaldre som hver og en er relatert til 
den underliggende anatomiske og fysiologiske realiteter knyttet til stemmemekanismen. Disse 
fysiske realitetene har akustiske korrelasjoner som i henhold til Welch (2005, s. 252, 2009, s. 179) 
indikerer at den vokale utviklingen over hele livsløpet kan deles inn i minst syv faser: Tidlig 
barndom fra 1-3 år, senere barndom fra 3-10 år, pubertet fra 8-14 år, ungdom fra 12-16 år, ung 
voksen fra 1530/40 år, voksen fra 40-60 år og alderdom fra 60 år og oppover. Welch påpeker at 
det er store individuelle forskjeller og en rekke faktorer som spiller inn i den fysiologiske vokale 
utviklingen, slik som kjønnsforskjeller og forskjell mellom kronologisk og biologisk alder og det 
faktum at noen faser overlapper hverandre. 

kommet til det punktet. Jeg tror kanskje at hvis man virkelig spiller et instru- 
ment veldig godt, så føler man seg like naken der. Akkurat som hvis en veldig 
god fotograf tar bilde av meg, så kan jeg stå der og smile. Men i det øyeblikket 
jeg glemmer å ta meg sammen, så tas bildet - «snap». Det er den følelsen av å 
bli avslørt i de ene mikrosekundet hvor jeg var uoppmerksom; det er jo det som 
blir de gode bildene. Og sånn opplever jeg at stemmen er. Den viser deg fram 
uansett hva du vil eller ikke vil, og det er det som er skremmende ved å synge, 
men på den annen side også det som er gøy da. 


Dette fenomenet opptar også Ingrid, fordi hun opplever at sangere ofte 
kan karakteriseres ut ifra hvordan de synger «fordi det er så veldig deg». 
Hun utdyper: 


Er du veldig ordentlig og skikkelig, så synger du gjerne ordentlig og skikkelig. 
Er du veldig emosjonell som type, så synger du også veldig sånn emosjonelt, 
og da er det kanskje litt uryddig. Eller er du veldig følsom, så synger du gjerne 
følsomt, så du skjønner? Det avspeiler deg. Og er du litt sånn bitchy, så synger du 
litt bitchy også, ikke sant? Ja, men det er noe med at personligheten din kommer 
tydeligere fram gjennom sang enn gjennom et instrument som er utenfor deg 
selv. Og derfor blir det så vanskelig for mange også. 


Vurderinger av en sangprestasjon kan farges av hvilket forhold man har 
til den som synger, erfarer informantene. Derfor blir det i noen sammen- 
henger viktig å holde avstand til potensielle «dommere» (se 9.8). Som 
Ingrid påpeker, dreier det seg til en viss grad om å unngå 


den der liker, liker ikke [...] for det jo det vi driver med da, det er ikke objektiv 
kvalitet. Altså, det er objektivt til et visst punkt; at du synger riktig, at du er 
teknisk bra nok og har en viss musikalitet. Men derfra så er det jo subjektivt 
herfra og til månen hva du liker og ikke liker. Og du kan sitte på en konsert 
sammen med folk du kjenner godt, og som du har et fellesskap med, men så 
opplever man likevel ting helt forskjellig. Så det gjør at det blir veldig mye syn- 
sing i miljøet. 
Dette smaksfenomenet som er så framtredende i praksisen, vil også 
kunne bidra til usikkerheten sangere opplever når de skal opptre. Et vik- 
tig poeng er at det ikke kun er sangerne som blir bedømt av andre, de 
stiller også selv estetiske smaksdommer (se 9.8). 

Da Stian var som mest aktiv opplevde han at det «kostet veldig mye», og 
at han måtte bygge seg opp igjen etter hver konsert. Han kjenner seg ikke 
igjen i sangere som «bare kan skru seg på», sier han, og opplever at han 
kan høre «når det blir enn sånn hverdagsgreie». Han spør fordringsfullt: 


486 


LIVET OG SPILLET - PÅ, BAK OG UTENFOR SCENEN 


Hvor er sjela i det på en måte? Jeg er veldig opptatt av det som berører, ikke at 
det skal være så riktig etter boka. De synger høyt og lavt og koloraturen går sånn 
og alt er riktig. Men det er liksom noe som mangler. Det er en følelse jeg svært 
ofte sitter igjen med. Jeg vil berøres altså. 


Stian opplever at sangere som «er høyest på strå» og teknisk avanserte, er 
veldig beredt, men at mange av dem «kalkulerer det emosjonelle». Med dette 
vurderer Stian at det er en skapt effekt som gir publikum «en følelse av et 
eller annet», men at det ikke integrerer hele personligheten. Flere av san- 
gerne erfarer at «perfeksjonismen» har fått forrang i sangutøvelsen. Som jeg 
har vært inne på flere steder i boka, ser det ut til å være et motsetningsfor- 
hold mellom teknikk versus musikalitet og formidling. Stian tilkjennegir 
den nokså allmenne oppfatningen om at «alt påvirker personligheten», og at 
ting som oppleves vanskelig eller problematisk farger mennesket: «Enten blir 
du veldig reservert, eller så prøver du å dekke over, og får en overkompensert 
væremåte». Dette kommer også til uttrykk i sangutøvelsen, mener han. 

«Hva gjør en stemme verdt å høre på», spør Bjørn retorisk. «Det er jo 
et spennende spørsmål, ikke sant? For det er ikke nødvendigvis de som 
synger best teknisk som er de mest spennende å høre på», sier han, og 
henviser til en tidligere elev som har nådd veldig langt: «Det har liksom 
gått greit hele veien og hun har arbeidet til tusen, men jeg synes ikke hun 
er noe spennende». En annen sanger kan ha slitt veldig mye med seg selv, 
«men har noe i stemmen sin som er helt fantastisk». 

Synnøve mener det er «litt leit» at det bare skal være toppsolister som 
er noe. Samtidig kunne hun ikke ha stått på en scene og prestert like bra 
som disse sangerne, presiserer hun. I likhet med Stian, opplever Synnøve 
at hun ikke alltid blir berørt av disse «flinke sangerne»: 


Jeg var på en konsert og hørte en sanger som er veldig i tiden nå, og veldig po- 
pulær. Hun synger jo fabelaktig flott, men jeg blir ikke berørt en tøddel. Det er 
ikke en fjær som løfter seg på kroppen. Og jeg husker jeg satt der og ventet på 
at det skulle løfte seg litt. Men det gjorde det ikke. Det var helt ok, men at hun 
er internasjonalt anerkjent forstår jeg ikke. Det er ikke noe verdensstjerne over 
henne. Jeg kjenner henne ikke, og hun er sikkert snill og flink og hyggelig og alt 
det der. Men er hun er flink til å manøvrere seg også, tenker jeg. For hva er det 
som gjør at alle sier liksom «wow»? 


Slike mekanismer viser seg imidlertid på alle nivå. Også mindre kjente 
sangere kan «snakke med en sånn overbevisning om sin egen posisjon, 

at de får folk til å tro at de er bedre enn de er», vurderer Synnøve. Hun 
påpeker at disse sangerne har mange oppdrag, men spør seg hvorfor opp- 
dragsgiverne lar seg overbevise. Forstår jeg Synnøve rett, har det med 
oppdragsgiverens usikkerhet å gjøre. Ut ifra sine egne opplevelser i feltet 
ser hun ut til å ha en formening om at en usikker person som mangler 
denne evnen til å overbevise, ikke får oppdrag selv om de vokale kvalite- 
tene kan være gode. 

Den omfattende vurderingskulturen i praksisen fører til at sangerne 
blir svært selvkritiske. Midt i en arie kan Julia plutselig ta seg i å bedømme 
toner som allerede er sunget og forteller at hun «reflekterer og jobber hele 
tiden». Sjelden går det på autopilot: 

Jeg prøver alltid å være til stede i det jeg gjør, så det er sjelden at jeg plutselig 

begynner å tenke: «Åh, hva gjorde jeg nå?». Det kan jeg oppdage når jeg kjører 

bil liksom: «Har jeg kjørt den biten nå? Det har jeg ikke lagt merke til». Men 
noen ganger i begravelser når jeg står på galleriet og ikke har folk foran meg, og 
jeg synger en sang jeg har sunget tusen ganger før, da kan det nok skje. Men jeg 
prøver virkelig alltid å jobbe med teksten, å jobbe med formidlingen, slik at jeg 
hele tiden skal være levende på en måte. Det setter jeg høyt. Jeg tror jeg scorer 


på det også; at det er noe som bidrar til at folk synes det er bra, fordi jeg hele 
tiden gir energi. 


I bourdieusk terminologi, vil vokalutøvelse aldri kunne skje uten «en 
viss åndsnærværelse [...], en viss form for praktisk tanke» eller «prak- 
tisk refleksjon» (Bourdieu, 1999a, s. 169). Denne refleksjonen er nødvendig 
for å kunne vurdere situasjonen umiddelbart, og eventuelt korrigere den 
utførte handlingen, gesten eller tonen. Som Synnøve sier det: «Vi synger 
ikke bare i vilden sky». Informantene er imidlertid opptatt av at korrige- 
ringen må skje i forkant av handlingen i en bevisst tilstedeværelse. Ingrid 
forteller: 

Det er så mye av det vi driver med som sitter mellom ørene! For det er jo mye 

av det vi gjør som det ikke er mulig å styre fysisk. Alle de der småmusklene som 


du egentlig ikke skal bruke. Så du må styre det med tanken. Og det er kanskje 
den tøffeste jobben. 


Slik jeg forstår informantene, dreier det seg nettopp om et intrikat sam- 
spill mellom kropp og tanke som en enhet. Det er vanskelig å endre 
kroppslige vaner, og i sangutøvelse er ofte tanken raskere enn kroppen, er 
Kirstens erfaring. Hun var fryktløs som ung, «eller nær sagt hodeløs», og 

kastet seg ut i det, både fordi musikken var fin og fordi hun gjerne ville 
vise seg fram, forteller Kirsten. Etter hvert som kravene steg, måtte hun 
finne hjelp i kroppsarbeidet som gradvis ble mer automatisert. 

Også Stian forteller at han var nokså optimistisk da han begynte å 
få sangoppdrag, men at optimismen fort forsvant. Han fikk «en mental 
låsning» og tenkte alltid: «Det kommer til å inntreffe noe» framfor «det 
kommer til å gå bra på konserten». Dette førte også til søvnproblemer i en 
periode, men han vil ikke kalle det prestasjonsangst, snarere en redsel for 
å «bli gjennomskuet»: 


Jeg følte nok veldig at jeg ikke strakk til eller at det var sånn på grensen. Og fordi 
jeg tror at jeg har vært ærlig mot meg selv, det velger jeg i tro i alle fall, så greide 
jeg likevel å finne løsninger. Sangere blir jo veldig gode på å kompensere, til å 
fikse og trikse. Men man føler at man faller igjennom. At man egentlig bløffer, 
selv om man tilsynelatende overlever sånne konsertsituasjoner. 


Stian tror han har «en litt sånn rar» form for nervøsitet og utdyper: «Plut- 
selig blir alt borte, som at jeg nærmest står ved siden av meg selv og er 
litt fremmed overfor meg selv». Han opplever å bli veldig rolig, og føler 
seg «apatisk, nærmest død liksom, og det er jo litt ekkelt». For å komme i 
gang må han spenne musklene, forteller Stian. Også Tone opplever at hun 
blir «litt kraftløs og paralysert, og at det kribler i alle ledd» før hun skal 
inn på scenen: «Men det har jeg lært av kroppen min, at når jeg først står 
der, så er det akkurat som at kroppen har ligget på lading». 

For de fleste sangere går det «veldig opp og ned, nesten som en jo-jo», 
tror Brage. En konsert består av mange «frie fall», og i det ene øyeblikket 
føler man seg fin, og i det neste nærmest dårlig, erfarer han. Å stå på 
scenen og synge, kan slik jeg tolker det, nettopp oppleves som en rekke 
små «kriser» som utløser refleksjon og handling i nuet. Brage er inne på 
lignende når han sier: 


Det handler veldig mye om å finne noe å sysselsette seg med i fallet, sånn at man 
kommer opp igjen, ikke sant. Så man må hele tiden ha noe å hekte seg fast i som 
gjør at man ikke havner under en viss strek da. For under der blir det rett og slett 
kjempedårlig, så der vil man ikke være. Men det er masse man kan gjøre, både 
fysisk og mentalt, enten ved å knytte det til aktivitetens innhold eller til fysiske 
funksjoner. Når jeg synger bra, er det mer sånne korte øyeblikk hvor jeg tenker 
at «den tonen var fin», ikke sant. Så hvis jeg får et par sånne optimaliserte toner 
hvor jeg ikke gir for mye kraft, men heller ikke for lite i løpet av en konsert, så 


489 


KAPITTEL 9 


er jeg kjempeglad. For man har vel kanskje en tendens til å gi for mye når man 
føler at det ikke er i orden, og klemmer til og drar i nødbremsen på en måte. Så 
når man finner den optimaliserte følelsen, har man gjort maksimalt ut av den 
energien man satte inn. 


Brage opplever det som «å spille fløyte på rommet» når han synger opti- 
malt. Han har «selvsagt» opplevd prestasjonsangst, gjerne rett før han 
skal inn på scenen. Brage setter ord på sin tolkning av konsertnerver: «Jeg 
tror at nervøsiteten sitter i en sprekk, hvor sprekken handler om hva du 
ønsker å få til og hva du tror at du kommer til å få til. Hvis sprekken er 
veldig stor, er det veldig mye nerver». Brage mener det handler om å ha 
realistiske forventninger, «at det blir mindre nerver hvis sangeren klarer 
å få egne ønsker og forestillinger om hva konserten skal være, hvilken 
mottakelse den får, og dens ettermæle til å være i mest mulig overens- 
stemmelse med virkeligheten». En «rekke temaer» kan likevel forstyrre, 
sier Brage, og tydeliggjør relasjonen mellom de kroppslige, kognitive og 
sosiale aspektene under en opptreden: 


Plutselig kommer det noen på konserten som kanskje ikke vil deg vel. Eller det 
har oppstått noe som gjør at man blir urolig. Kanskje har det vært uenighet 
om betingelsene som er knyttet til konserten, eller at man tar et honorar som 
ikke passer til det man skal synge. Eller det kan være samspillting, ikke sant, at 
man jobber sammen med folk man ikke føler at man kan musisere med. Men 
stort sett så føler jeg at nervene ligger i den sprekken. Så der er jeg blitt ganske 
hårdnakket og insisterer på å strekke meg etter det jeg faktisk tror at jeg fikser, 
og ikke mer. Jeg må senke forventningene til konserten til det nivået som jeg 
faktisk tror at jeg kan få til. Og da blir jeg ikke så nervøs. 


Et godt sangerliv vil altså i stor grad handle om å minske avstanden mellom 
det arbeidet sangeren faktisk utfører og de ambisjoner sangeren måtte ha. 
Nervøsitet inngår i form for spenningsmønster som rent fysisk kan 
låses opp hvis man er oppmerksom på det, mener Brage. Mye av det 
fysiske arbeidet har en selvforsterkende effekt, men ved «å endre måter 
å bruke kroppen på, vil også holdning, følelser, fornemmelser og tanker 
endres», sier han. Dette blir en slags «kongevei inn til det å sette kroppen 
inn i en mer opplagt posisjon som springer ut ifra en bevegelse eller en 
spenningsendring i kroppen». Han opplever at det å låse opp spennin- 
gene og animere de slappe partiene som oppstår i spenningsmønster som 


har med nervøsitet å gjøre, vil kunne roe sangeren veldig ned: 

Når det gjelder hjernen, så tror jeg det fungerer sånn at hvis du har en slags 
mental ro, så vil du slippe til andre informasjoner enn hvis du ikke har det. 
Signalene om hva slags spenninger det er i muskulaturen vil ikke kunne slippe 
til like godt hvis du er i en angstsituasjon eller i angstmodus. Men disse tingene 
er selvforsterkende, ikke sant, så det blir som om du setter i gang en bevegelse 
i en retning. Og noen retninger vil føre deg mot angst og noen vil føre deg mot 
det som jeg kaller for en musikalsk tilstand. Angstens retning er stiv, rigid og 
låsende, mens den andre er åpen og går i musikalsk retning. Og det valget må 
du ta hvert eneste sekund på en konsert, du må hele tiden velge: Skal jeg gå i den 
ene eller den andre retningen? 


Et stadig tilbakevendende tema for Brage er altså distinksjonen mellom 
«det reproduserende og det kunstneriske modus». Det reproduserende 
modus blir å forstå som «en låsende og umusikalsk retning, hvor sange- 
ren gjentar tidligere mønstre, mens en kunstnerisk modus dreier seg om 
«en skapende kunstnermodus» som genererer «de livgivende prosessene 
hvor det blir morsomt å gjøre en konsert». Da blir det «en absolutt selv- 
forsterkende ting», som krever arbeidsinnsats både kroppslig, mentalt 
og følelsesmessig. Forstått i lys av Shilling (2004) vil rekonstruksjon og 
refleksjon knyttet til gode musikalske og vokale opplevelser kunne føre til 
økt kunnskap og muligheter for å endre mindre adekvate handlemønstre. 

Relatert til Brages arbeidsmetode, legger Hedda til grunn en annen 
tilnærming som handler om å stole på instinktet. Hun oppfatter seg selv 
som «en megabløffer» fordi hun stadig gjør ting hun «ikke kan». I øvings- 
situasjoner både hjemme og under orkesterprøver, hender det at hun ikke 
når topptonene. Likevel sitter de på forestillingene, forteller hun. Da opp- 
lever Hedda at hun ikke har noe valg: «Du kan ikke trekke deg, du taper 
alt om du trekker deg». Det handler om å spare krefter til ekstra vanske- 
lige partier, om å lytte og være til stede: 


Jeg tror jeg er veldig til stede, men uten kontroll, og at det er dette som bidrar til 
at noe av det jeg synger blir bra. Fordi jeg lytter. Jeg tar inn situasjonen sånn at 
det blir organisk. Jeg beveger meg etter hvordan de andre beveger seg. Hvis jeg 
bare tenker at nå skal jeg gå til venstre og til høyre og så skal jeg hit og dit og så 
skal jeg snu meg, så blir det noe uekte over det. For da har du stengt verden ute. 
Jeg tror jeg er en sånn person som sanser kollegaer og at det blir min trygghet. 
Jeg vet at jeg ikke skal ut der for å bevise noe, jeg skal ut der for å reagere. Min 
jobb er å lytte og spille med de andre. Det dreier seg ikke om meg. Men jeg er 
jo selvsagt redd når jeg skal opp på de høyeste tonene: «Kommer d-ene? Og det 
kan jeg tenke på underveis. «Å, herregud nå har jeg ingen d-er, og plutselig skal 

jeg opp på en e. Jeg har egentlig ingen e». Men så er det ingen vei tilbake. Jeg står 
i det. Nå kommer den snart, dette er et spill. Akkurat som et skihopp. Du vet jo 
ikke om du står på beina når du setter utfor, men du må tro på det. 


Heddas tilnærming må etter min oppfatning forstås i lys av at hun har 
et solid sangerfundament: det at hun som tidligere beskrevet, vurde- 
rer seg selv som sterk, både musikalsk, kroppslig og mentalt. Instinktet 
Hedda snakker om, kan forstås som en kroppslig hukommelse. Det vil 
si kroppsliggjorte erfaringer som ligger innbakt i hennes sangerhabitus 
og som er en relasjon mellom kroppen og verden. I sin kroppssosiologi, 
legger Shilling (2004, 2008) større vekt på de individuelle forhandlingene 
av erfaringene enn Bourdieu. Betydningen av den ubearbeidede fysiske 
opplevelsen som forener og koordinerer kroppsholdning samt den tak- 
tile, kinestetiske og visuelle sansen tillegges større vekt (Shilling, 2004, 
s. 480). Sangutøvelse er ikke å forstå som en rutinebasert handling, men 
en fysisk aktivitet som stadig blir forstyrret av små «kriser» (også eksis- 
tensielle), utløst av enten interne eller eksterne hendelser, for eksempel 
sykdom eller dominansforhold. For å konvertere vokalmusikalsk kapital 
som en fysisk kapital, kreves refleksjon, ikke bare over kroppen, men over 
at kroppen er en del av den sosiale verden. Derfor opplever jeg at sanger- 
informantene har en større sosiologisk selvinnsikt enn Bourdieu ville 
ha vært ved. Sangeren er da også den eneste musikkutøveren som har et 
instrument, en stemmekropp med en bevissthet. 


9.7 Solist, korist eller begge deler? 


Korsangen i Norge har røtter helt tilbake til midt på 1700-tallet, og 
rundt 1859 skjøt den norske koretableringen fart (Simonsen, 2010, s. 7). 
Norge har imidlertid ikke hatt en tradisjon for profesjonell korsang i 
motsetning til våre naboland og i Europa for øvrig. Kun DNO&B har 
hatt et profesjonelt kor med heltidsansatte sangere, og Simonsen plas- 
serer derfor dette koret på toppen av en pyramide innenfor korsangens 
område (s. 10). 

Enkelte informanter har prioritert kor- og ensemblesang framfor en 
solisttilværelse, og ti av dem har sunget i et profesjonelt kor eller vokal- 
ensemble i voksen alder. De fleste på prosjektbasis, noen få i helprofesjonelle 

kor i Norge og utenlands. Det har skjedd mye på den profesjonelle kor- 
fronten nasjonalt de siste årene. Informantene forteller imidlertid ut ifra 
en kontekst hvor mye ennå var uavklart, og de relaterer i stor grad sine 
opplevelser til tiden lenge før eller i kjølvannet av Forsøksordningen for 
profesjonalisering av kor som ble initiert i 2009. Ut over det som er nevnt 
i tidligere kapitler om denne prosessen, kan det være verd å tilføye at den 
mangeårige diskusjonen som har pågått vedrørende profesjonalisering 
og «et løft» av korfeltet, blant annet har hatt sammenheng med en utbredt 
oppfatning om «et påfallende misforhold mellom ressurser til henholds- 
vis instrumentalmusikk og vokalmusikk» (Simonsen, 2010, s. 5).°° Dette 
gjør seg fremdeles gjeldende. Når Heian et al. (2008, s. 280) påpeker at 
musikere er den kunstneryrkesgruppen i Norge med størst andel faste 
ansettelsesforhold, gjelder altså dette instrumentalister i orkestre. 

«Du må ikke være solist liksom», sier Ingrid, som mener at flere bør 
få mulighet til å være profesjonell sanger i et ensemble. Ingrid har tid- 
ligere reist på turneer med Operaen: «det gjør vi jo ikke lengre», men 
kommenterer amatørkorenes medvirkning på disse oppsetningene: «Det 
er det som alltid er ødeleggende, for de greier ikke å holde det gående», 
opplever Ingrid. Hun snakker derfor varmt om at det burde ha vært et 
profesjonelt kormiljø rundt omkring «som kunne bidra når det er større 
oppførelser eller operaer eller hva som helst, sånn at man har en kjerne 
av proffer, litt sånn som distriktsmusikerne». I det følgende skal vi se at 


150 Antallet statlige finansierte symfoniorkesterstillinger økte markant i løpet av 1980- og 90-tallet 
(Mangset, 1998, s. 29). Det er en kjensgjerning at mens flere norske orkestre og instrumentalen- 
sembler mottar faste tilskudd, har det ikke vært et eneste kor eller vokalensemble i Norge med 
noe som ligner de samme rammebetingelsene. Her ser jeg bort i fra DNO&B, med sine fast 
ansatte korsangere. Allerede for 18 år siden grep Fylling (2002) tak i det faktum at tildelings- 
forskjellene i kulturbudsjettet var «skrikende urettferdige» med ca. 495 millioner til instrumen- 
tale ensembler og orkestre mot ca. 5 millioner til vokale ensembler. Denne forskjellen ble ikke 
mindre da nok et statsfinansiert orkester (Nordnorsk Opera og Symfoniorkester) ble opprettet 
i 2009. I 2012 hadde dette orkesteret et budsjett på 62,5 millioner kroner («Beholder styreverv», 
2012). Går vi til 2016 ble det til sammenligning fordelt 16 296 000 totalt til profesjonelle kor 
og ensembler i Norge (Kulturrådet, 2020). Grovt skissert fikk Det Norske Solistkor og Edvard 
Grieg Kor fast støtte over statsbudsjettet i 2018. I tillegg til det veletablerte ensemblet Nordic 
Voices, har ensembler som Vokal Nord, VocalART, Kristiansand Solistensemble og Trondheim 
Vokalensemble fått finansiering gjennom Kulturrådets støtteordning for musikkensembler. 
Flere av ensemblene har et tett samarbeid med kunst- og utdanningsinstitusjoner, festivaler 
og kirker. De fleste har fast ansatte sangere i delstillinger, men baserer også sin virksomhet på 
innleie av frilanssangere. 

det å synge i et profesjonelt kor eller ensemble er en stor mulighet for 
klassiske sangere, men at det også fører med seg begrensninger og til dels 
uvilje. Igjen kommer dette til uttrykk som holdninger og vurderinger i 
forskningsmaterialet. 

Da Julia kom ut av operahøgskolen som nyutdannet, var hun «lik- 
som operasanger og solist», forteller hun. Hun savnet «veldig» å synge 
i ensemble. Henrik opplever på sin side at det er et ekstra press å være 
«sånn stor solist» som står i forgrunnen til enhver tid. Da gir det bedre 
mestringsfølelse å være ensemblesanger. Samtidig er det «veldig sosialt». 
Han sammenligner korsangen før og nå og uttrykker: «Jeg har en følelse 
av at vi har levd i et u-land når det gjelder profesjonell ensemblesang og 
kor, men at det nå er mer aksept for at man faktisk kan lønne korsangere». 
Der man tidligere brukte amatørkor i operaproduksjoner og andre kon- 
serter med symfoniorkester, har det blitt stadig mer vanlig å bruke egne 
forholdsvis nyopprettede ensembler eller å leie inn profesjonelle sangere 
til produksjonene, i hvert fall som et supplement. I starten opplevde Hen- 
rik det som «litt vanskelig» og henviser til amatørkoristene 


som har gjort en kjempegod jobb og vært veldig entusiastiske i mange år og 
har stilt opp på alt! Og nå sitter vi noen profesjonelle og får betalt for det, så 
jeg tenker at det er nesten som man skjemmes litt for at man har betalt for å 
synge i kor. Men jeg kjenner jo mange orkestermusikere, og det ville vært helt 
uhørt å tilby dem en jobb som ligger under tariff. Det skjer jo ikke. De har en 
kultur på at de ikke sier ja til jobber som er underbetalt. Så vi har en vei å gå 
der ennå, føler jeg. 


Mye har som nevnt endret seg bare på de siste ti årene. Å ha lønnet 
arbeid som profesjonell sanger i kor er i dag legitimt. Også faste prosent- 
stillinger. Det å legitimere posisjonen ensemblesanger er noe annet, slik 
Henriks fortelling gir en pekepinn om. Denne tråden følges opp senere i 
delkapittelet. 

Flere informanter har tatt til orde for at ensemblesang bør være et til- 
bud i musikkutdanningsinstitusjonene. Solveig, som alltid har sunget 
i kor, har fått mer eller mindre kritikk for det: «Det er ikke så bra for 
stemmeutviklingen, som noen sier». Jeg oppfatter at det er enkelte sang- 
pedagoger ved musikkutdanningsinstitusjonene Solveig her sikter til. 
Sangstudenter blir sjelden oppfordret til å synge i kor, fordi de risikerer å 

få en koristisk stemme framfor en solistisk. Dette har etter min oppfat- 
ning alltid vært en diskurs i utdanningsfeltet.> 

I USA er det på langt nær de samme gode betingelsene for sangere i 
operakor som i Europa. Ifølge Keil (2011) er det en økende trend blant 
amerikanske operasangere, som i utgangspunktet hadde en drøm om å 
være solister, at de reiser til Europa og søker faste stillinger i operakor. 
Sangerne opplever det som en «degradering» i starten, men erfarer etter 
hvert at det nærmest er luksus. Her slipper de unna den stressende solist- 
tilværelsen og alle kravene som det fører med seg å være solist. De får 
fast lønn, pensjonsrettigheter og stabile liv. Samtidig får de synge på sce- 
nen sammen med verdenskjente solister. Også Keil (2011) hevder at ingen 
snakker særlig positivt om det å synge i profesjonelle kor ved musikk- 
utdanningsinstitusjonene. Dette kan være en av årsakene til at mange 
vegrer seg for å søke slike stillinger: Det gir ikke samme status som det å 
være solist. 

Brage har sterke vurderinger av hva et profesjonelt kor skal være og 
hvilken funksjon det skal ha, også hva utdanningene bør vektlegge (jf. 7.4). 
Han fastholder at mange sangere er kulturarbeidere «som kan brukes til 
veldig mange typer ting og som synger det samme repertoaret hele tiden, 
men de er ikke kunstnere» (jf. 8.9). Det handler om å tydeliggjøre hva 
vokalensemblene skal være, og at det er en holdningssak om man vel- 
ger å forvalte kulturen eller om man vil bygge opp vokalensembler «med 
kunstnere som skal tilføre kunst». Brage mener det må legges til rette for 
at sangere kan få være nyskapende og at de kan få anledning til å jobbe på 
helt andre måter; gå inn i kunstneriske prosesser, jobbe flermedialt, jobbe 
med ulike former for regi, med samtidsmusikk, bestillingsverk og «ikke 
rølpe opp et juleoratorium», men være kulturfornyer. «Da tror jeg at det 
vil være mange gode sangere som vil være med», hevder Brage. 

Både Henrik og Solveig framhever at det er mange profesjonelle san- 
gere som har drømt om en fast prosentstilling i et kor gjennom et helt 
sangerliv. Henrik gikk sågar ned i 75 prosent stilling i helsevesenet en 


151 Her skal det føyes til at UiA høsten 2017, opprettet ensemblesang som en fordypning innenfor 
hovedinstrumentet sang. Høsten 2020 ble dette omgjort til en spesialisering på masternivå. Dette 
er unikt i nordisk sammenheng (Universitetet i Agder, 2020). 

periode for å kunne synge mer. Begge har fått merke at de har kommet i 
en alder (over 45 år) hvor de ikke lenger er like attraktive ensemblesangere 
når det kommer til faste stillinger, og har opplevd at det har blitt innkalt 
til prøvesang uten at de har bli invitert: «Sangerne ble bare plukket ut på 
forhånd», sier Solveig. Det kan dreie seg om at de vil ha stemmer som er 
«formbare», men også om «at den liker ikke den og den liker den og sånt». 
Solveig forteller at hun føler seg litt «skviset ut», og at det er nokså tungt 
å svelge, fordi hun innerst inne vet at hun er god nok til å få anledning 
til å prøvesynge. Det oppleves ikke som en «fair prosess», det er måten 
det blir gjort på som er vanskelig å takle. Nå er det ikke sikkert at slike 
prosesser foregår over alt. Den kunstneriske profilen til hvert enkelt kor 
kan innebære ulike idealer om hva korsang skal være, og mange har nok 
en mer profesjonell tilnærming i rekrutteringsarbeidet. 

«Man er ikke ung og lovende lenger når man nærmer seg 40 altså», sier 
Henrik. Fordi han har en sikker jobb i helsevesenet, er han økonomisk 
uavhengig — «så er det ikke noe pes i forhold til økonomi når det gjelder 
sangen». Han opplever at det har blitt mange gode ensemblesangere etter 
hvert, og at han er heldig som synger tenor, fordi det ofte er mangelvare, 
spesielt i mindre byer. Slik får han jobber på prosjektbasis. Andreas, som 
er trygg i sitt stemmefag, opplever likevel at stemmen har endret seg etter 
at han passerte 30. Uvaner han har lagt seg til gjennom årene uten sang- 
pedagogisk veiledning har han jobbet mye med å avlære. I den forbin- 
delse har han hatt mye fokus på avspenning: «Du vet når tenorer får skryt 
for at de har en stor og flott stemme, så vil du gjerne fylle lokalet med lyd, 
litt for å imponere», innrømmer han, og forteller at det var «en felle» han 
gikk i tidlig i karrieren. Derfor ser han det som «veldig fornuftig» å være 
med i «ensembler som holder et nivå» for å jobbe litt mer mot det lyriske. 

Gitte har i mange år sunget i et profesjonelt kor i Danmark. Stor- 
koret består av 56 sangere, og har prosjekter minimum ti ganger i året. I 
vokalensemblet er det 18 heltidsansatte sangere. Lignende profesjonelle 
ordninger har lenge eksistert i Sverige. I egenskap av å være «formann» 
har Gitte sittet i opptaksjuryer og vet hvor høy kvalitet det er på sangerne 
som søker seg til koret. Til to sopranstillinger kan det være 50 søkere. 
Gitte er svært opptatt av at sangerne skal være stolte av sin arbeidsplass, 
og at de skal fungere godt sammen: «Når vi alle har konkurrert oss inn, 

behøver vi ikke å ha en konkurranse internt. Det er altfor mange sangere 
som ikke har noe å gjøre og som vil ha våre plasser». Da det åpnet seg 
en mulighet for å prøvesynge for vokalensemblet, fikk Gitte likevel en 
del betenkninger: «Altså, som sopran er du så utsatt. I ensemblet skulle 
vi hele tiden synge med meget slank stemme og idealet var at vi nesten 
skulle høres ut som guttesopraner». Når hun i helgene skulle gjøre oper- 
akonserter eller underholdningsjobber og være «en flamboyant», ble hun 
nærmest «schizofren i stemmen», som hun uttrykker det. Kontrasten var 
stor, og hun opplevde tilnærmingen til samtidsmusikken og gammelmu- 
sikken i vokalensemblet som «matematisk» hvor det essensielt spennende 
ble: «Åh, der kommer tre oppløsningstegn, en b og et kryss og en tritonus. 
Åh, det var fint», ironiserer Gitte, som opplevde at målet i seg selv ble «å 
løse en vanskelig oppgave», ikke å bli stimulert av stemningen i musikken 
eller av «en deilig tekst». Gitte valgte å takke nei til en fast stilling i det 
profesjonelle vokalensemblet, og forteller i den forbindelse: 
Det var en stor beslutning å si at jeg ikke ville inn. Men det ble for vanskelig å 
forholde seg til å måtte synge med en stemme som ikke ubetinget er min, og 
tilpasse meg hele tiden. Jeg ville ha mistet seg selv som musiker hvis det hele 
tiden var en annen som skulle bestemme og løse alle mulige oppgaver andre 
har bestemt, altså at det er andre som velger musikken og sier: Syng! Det er jo 
dirigentens fortolkning. Som frilans solist kan du velge selv, ikke sant? Men jeg 
gikk glipp av fast inntekt, full lønn, kun 130 timers arbeid i året, selvfølgelig for- 
beredelser, men også masse fritid. Og jeg ville ha fått pensjonspoeng. Så det er 


veldig mange ordninger som det hadde vært godt å komme inn under. Men jeg 
ville ha blitt en ulykkelig sanger simpelthen, jeg ville ha blitt en ulykkelig robot. 


For å unngå å bli «en ulykkelig sanger» slik også Hedda har formulert det 
(jf. 9.4), velges paradoksalt nok det usikre framfor det trygge. Det hand- 
ler om å finne sin plass. Og personlig autonomi ser ut til å være et sterkt 
behov hos disse informantene. Det er for øvrig flere informanter som har 
bestemte oppfatninger av hva korsang skal være eller ikke være, og som 
vurderer ulike idealer i ensemblevirksomheten. Tone er en av dem som 
har sunget en del i prosjektbaserte ensembler, men opplever at det all- 
tid blir for kort tid til «å synge seg inn på de andre». Slike prosjektkor, 
hvor sangere i mange tilfeller også kommer tilreisende, er økonomisk 
krevende. En konsekvens blir kort prøvetid kompensert med lange prøve- 
dager. Videre erfarer Tone at «det nordiske eller svenske idealet» blir 

vanskelig å få til rent stemmemessig, og hun synes den «typiske kor- 
sopranen» ofte ligger for høyt, mens mezzostemmen blir for tung å synge. 
Derfor må hun alltid få informasjon om repertoaret før hun takker ja til 
å være med i slike prosjekter. Også Tone innrømmer at hun finner det 
«krevende» å tilpasse seg et ideal hvor dirigenten nærmest forlanger at 
man skal være «anonym», og hun føler seg tvunget til å synge med «en 
bitte liten stemme. Det blir ikke min stemme», opplever hun. Tone har 
også vært vikar i operakoret tidlig i karrieren: «Og da blir det omvendt 
ikke sant? Da skal du peise på, og de rundt deg synger med en sinnssyk 
vibrato sånn at du ikke hører deg selv». Bruk av vibrato vil for øvrig være 
gjenstand for motstridende oppfatninger ut ifra ulike smakspreferanser, 
stilidealer og uttrykksformer. Sangerens klangplassering og muskelar- 
beid spiller en viktig rolle når vi estimerer alder (jf. 9.6). 

Flere informanter vurderer fordeler og ulemper ved det å synge i kor. 
Solveig forteller at hun har sluttet å synge i kor som vektlegger homoge- 
nitet framfor alt annet. Operakor vurderer hun som friere, «hvor du kan 
få lov til å synge solistisk uten å måtte holde igjen». Ensembler med få 
sangere på hver stemme, gir tilsvarende frihetsfølelse. Heller ikke Ingrid 
er begeistret for dirigenter som vil at solister skal høres ut som en «van- 
lig korsanger», og snakker fra sitt utenfraperspektiv litt nedlatende om 
«sånne mezzopianokor». Henrik opplever for sin del at sjangerblanding 
i en og samme konsert, kan være krevende: «Det er ikke så enkelt, for 
når vi synger operarepertoar, blir vi oppfordret til å synge på vår måte, 
altså det skal være solister i et kor, mens vi i barokkmusikken skal smelte 
sammen til en klang». Denne klangsammensmeltingen er enklere å få til 
i amatørkorsammenheng, hevder Henrik, som «nesten aldri har opplevd 
dette i et profesjonelt ensemble». Det mener han har sammenheng med 


152 En naturlig vibrato krever en fri og balansert stemmeproduksjon, men det er ikke uvanlig å hore 
klassiske skolerte stemmer med uhensiktsmessig vibrato og det som ofte kalles skjelvestemme — 
eller wobble på sangerspråket. Stor vibrato eller «pensjonsvibrato» kan gi aldersassosiasjoner, og 
nører dessuten opp under myten om eldre operasangere som kanskje burde ha gjort sin sorti for 
lenge siden. Reelt sett kan vibrato med for store og langsomme utsving like gjerne dreie seg om 
yngre sangere som av ulike årsaker har hatt en ubalansert kompresjonsgrad og feilbelastning på 
stemmen over tid. Vibrato med for hurtige svingninger kan på sin side ha å gjøre med en for høy 
kompresjonsgrad (jf. Rørbech & Høgel, 1990, s. 25). Dette forteller om en ubalanse i kroppens 
muskelkoordinering (jf. 6.7). 

at de profesjonelle korene «består av så mange egenartede stemmer at det 
nesten er umulig å få det homogent». 

Informantene har altså ulike oppfatninger knyttet til det å synge i kor- 
og ensembler og hvilke muligheter det gir i forbindelse med det å skaffe 
seg oppdrag. Det skinner i gjennom hos flere at de helst vil være solis- 
ter, mens andre finner det optimalt å kombinere solistisk med koristisk 
arbeid. Med en delstilling i et kor (for eksempel 60 prosent), kan sange- 
ren kombinere ensemblesang med andre oppdrag. Samtidig kan det rent 
praktisk være vanskelig å få til arbeidstidsmessig. Det kan fort oppstå 
kollisjoner med hensyn til prøvetid og konsertering. På den måten vil 
sangere kunne tvinges til å velge enten det ene eller det andre. 

For å slippe presset med å være solist, søkte Stian seg til et operakor i 
Skandinavia på begynnelsen av 1990-tallet. Han forteller at det ble utlyst 
prøvesang, og at det var et «beinhardt nåløye å komme igjennom» for 
allerede på den tiden var veldig rift om faste jobber i operakor. Stian sto 
i jobben i ti år, og det opplevdes på mange måter som en befrielse: «Det 
var utrolig deilig å komme inn i den anonymiteten i det koret, og kjenne 
at her står det ikke og faller med meg. Og hadde jeg en dårlig dag, så 
var det greit nok, for jeg kunne fungere!» Men saken har flere sider: «Du 
måtte jo underordne deg veldig. Og da tok jo solistkarrieren mer eller 
mindre slutt, fordi det ikke gikk an å søke permisjon i forbindelse med 
andre engasjementer. Det måtte være om dine nærmeste døde eller noe 
sånt». Lønnsnivået var lavt, og det ble trekk i lønn i forbindelse med per- 
misjoner. «Men det ble et valg da, på en måte», forteller Stian, som i peri- 
oder av livet nærmest har følt seg «hemmet for alt». Han reflekterer også 
over hvorvidt alle årene i operakoret har bidratt til at han har lagt seg til 
uvaner som kanskje «ikke har vært konstruktive i lengden». I slutten av 
40-årene erfarte han at han var «sånn annenhver uke i form», og at dette 
er «status quo i dag». Fra sitt ståsted som operakorist, har Stian sine klare 
oppfatninger av hvilke kriterier som ligger til grunn når solister blir valgt 
ut til ulike roller: 


Det har jeg iblant lurt på faktisk. For jeg har jo sett dette gjennom mange år på 
nært hold, både som deltaker og litt fra sidelinjen, og jeg tror det dreier seg om 
at noen har en type smidighet i selve yrket. Og da tenker jeg ikke stemmemessig, 
men personlig. At de hele tiden er i stand til å nærme seg beslutningspersoner, 

etablere kontakter og holde en dialog gående på en sånn passelig måte. Men 
mange ganger har jeg vært veldig skuffet over beslutningstakerne som sitter i 
juryer og i ledende stillinger i operaen og som skal plassere folk i ulike roller. 
Det kan være dirigenter, regissører, repetitører og operasjefer naturligvis. Og 
jeg har ofte tenkt annerledes: «Hvorfor valgte de henne? Hun har jo virkelig 
ingen ting å gi. Hun berører meg ikke, og har heller ikke noe spesielt ved seg 
teknisk». 


Noen ytterst få valg er «selvinnlysende», mener Stian: «Da er det ikke er 
noen tvil om sangerens kvaliteter, men det er sannelig et lite fåtall altså» 
legger han til. 

«Det er jo et slags hierarki», forklarer Ingrid, «men vi sitter ved samme 
bord i kantina for å si det sånn». Ingrid opplever ikke holdninger som at 
noen er mindre verdt, men uttrykker likevel: 


Det er klart at det er veldig mange som sitter i det koret og mener at de absolutt 
burde vært solister og at de er mye bedre enn oss, selvfølgelig. Men med en 
gang de får en sjanse, så viser det seg jo at det er en egen profesjon å være solist. 
Samtidig så er det jo mange som er veldig gode sangere, men de har kanskje 
verken psyke eller det siste som trengs for å være solist. De har likevel lyst til å 
leve av å synge. Det blir jobben din. Sånn var det særlig i operakoret før. Masse 
mennesker som var flinke, men de hadde lyst til å være i kor for å slippe å ha 
det presset på seg. Samtidig så fikk de med seg alt. Det er jo en bragd å få jobb 
i operahuset egentlig. Sist det var utlysning var det hundre sopraner som søkte, 
flest utenlandske. Men ingen av dem ble tilbudt jobb, de var ikke gode nok. Så 
det er beintøft. Og jeg synes det er veldig synd at det ikke skal ha sin egen verdi 
i utdanningsinstitusjonene. 


Det er tydelig at konkurransen om å få synge i et operakor er økende, men 
tydeligvis ikke blant norske sangere. Ifølge Gembris & Langner (2006, 
s. 163) viser trenden blant tyske sangerkandidater at de fleste sangstuden- 
ter på høyt nivå trakter etter å gjøre karriere som solister, mens det å være 
sanger i et profesjonelt kor anses som mindre attraktivt. De utøvende 
sangstudiene har høyest status, og her er også konkurransen størst. Også 
Havrøy (2015) finner at ensemblesangere må legge ned mye arbeid i å legi- 
timere sin status som sangere i et felt som favoriserer solister og opera. 
Dette stilltiende hierarkiske systemet mellom sangere og de som engasje- 
rer dem, hvor operasangere har høyere status enn for eksempel korister, 
gjør det også vanskelig for ensemblesangeren å balansere mellom disse to 
vokale uttrykksformene. Fordi det i global målestokk finnes så få jobber 

for solister, er det i ensembler og kor at de profesjonelle mulighetene ligger 
for skolerte sangere. Havrøy konkluderer med at musikkutdanningsinsti- 
tusjonene, som i dag i stor grad retter oppmerksomheten mot utviklin- 
gen av solistiske stemmer, bør ha som målsetting å gi klassiske sangere 
bedre ensembleferdigheter (Havrøy, 2015, s. 273ff). Forskningsmaterialet i 
denne studien tenderer i samme retning. 

Å være profesjonell korsanger er hardt arbeid, og krever andre kom- 
petanser enn å være solist (se Havrøy, 2015). Som Gitte er inne på, er det 
ikke slik at korsangere «slipper unna» vanskelige situasjoner. Hun for- 
teller om møter med dirigenter som virkelig «psyker ned» enkeltsangere 
foran resten av ensemblet, og som stiller enorme krav, både sangteknisk 
og musikalsk: «Man er nødt til å ta ansvar for seg selv hvis man vil ha 
respekt som sanger, for det er ingen andre som gjør det, vel, noen få kan- 
skje». Gitte erfarer at det innimellom dukker opp «en fantastisk dirigent 
som virkelig viser forståelse». Det kan dreie seg om å få lov til å oktavere 
i krevende partier under prøvene, for eksempel når sopranene ligger og 
filer på tostrøken f over fem takter. «Men det er ikke mange av dem», 
hevder Gitte. Hun opplever at dirigenter som er romslige og som ikke har 
et behov for å promotere seg selv, er de som forstår, og som viser hensyn 
og empati. «Men noen er sånn: Look at me! I am the King of the world, og 
da blir korsangerne marionetter». I likhet med solistfeltet gjør den sym- 
bolske makten seg gjeldende i den profesjonelle korpraksisen. Også her 
dreier det seg om et asymmetrisk forhold mellom sangere og dirigent, 
hvor dirigenten med få unntak er den dominerende part. 


9.8 Coda: Takk for konserten! 


I kapittelet har vi sett at informantene har beveget seg på ulike arenaer. 
De har sunget i sal og på scene, store som små, lokalt, nasjonalt og inter- 
nasjonalt. Noen har kun vært solister, mens andre har kombinert solist- 
oppdrag med kor- eller ensemblevirksomhet. Repertoaret spenner fra 
tidligmusikk til dagens avantgardemusikk. Mange har også sunget til 
bryllup og fest, eller i begravelser med et variert repertoar også utenfor 
det klassiske området, både bruksmusikk, funksjonell musikk og under- 
holdningsmusikk i mange sjangre. Omtrent halve informantgruppen har 

gjennom det meste av sine yrkesliv kombinert utøvende virksomhet med 
kunstnerisk tilknyttet arbeid og ikke-kunstnerisk arbeid. Ut over yrker 
som sangpedagog/musikklærer i kulturskolen eller i grunnskole, videre- 
gående skole, høgskole og universitet, kan nevnes arbeid som musikkpro- 
dusent, skuespiller, helsepersonell, barnehageassistent, taxisjåfør, kelner, 
renovasjonsarbeider, gårdbruker og bilvasker. Et mindretall frilanssan- 
gere lever av sangen på heltid. Enda færre klarer å livnære seg av å være 
operasangere alene. Likevel er det opera informantgruppen er mest opp- 
tatt av i sine livsfortellinger, forstått som en «målestokk» på den ultimate 
posisjonen i klassiskfeltet. Profesjonell ensemblesang viser seg å være en 
arena som gir mange muligheter, men det er delte oppfatninger om hva 
ensemblesang er og skal være sett i lys av kunstneriske kriterier. Også på 
dette vokalområdet er dominansforhold i spill. 

Usikkerhet gjør seg gjeldende på mange plan i sangerpraksisen, og 
kommer altså ofte til uttrykk som subjektive vurderinger. Dette, som er 
et hovedfunn i forskningsmaterialet, diskuterer jeg samlet i kapittel 10. 
Fenomenet er imidlertid svært fremtredende også i dette siste delkapitte- 
let. Gjennom boka har jeg tegnet opp et bilde av det klassiske musikkfeltet 
som hierarkisk oppbygd, hvor det å synge ikke bare forbindes med glede, 
men også med makt og dominansforhold. Et vesentlig spørsmål i denne 
sammenheng, er hva det er som driver sangerne. Hvorfor holder de på? 

«Det å synge er så eksistensielt», framhever Stian, «altså noe man 
ønsker for alt i verden, men samtidig ikke våger»: 


Hele den sanglige tilværelsen har vært veldig følelsesoppbygd. Og jeg har kjent 
at det jeg gjør, det som skal komme fram i stemmen, må ha en gjenklang i min 
personlighet og mitt følelsesliv. Så det å åpne seg utover, det har betydd mye for 
meg. Det handler om inspirasjon, at du fyller uttrykket med et eller annet liv, for 
ellers har det ingen mening. Når jeg har sunget på mitt beste, har det alltid vært 
en følelse av vemod på bunnen av det hele, også når repertoaret har handlet om 
eller annet som er veldig muntert uttrykk av glede. Så det er kanskje snakk om 
en balanse i rommet mellom vemod og smerte og det som skal være lett og lyst. 


For Hedda er det «skapertrangen» som er drivkraften. Prosessen fram 
mot en forestilling opplever hun som mer givende enn forestillingene, 
«selv om ingen dager er like, og at det er gull der også». Formidlings- 
evne har høy verdi i informantgruppen, og det å få «synge så mye fan- 
tastisk musikk», slik Solveig uttrykker. Sangerne uttaler seg nærmest i 

ærbødighet om det å få lov til å bruke stemmen sin som «et medium» i et 
klassisk repertoar som er velkomponert og krevende å synge. Gitte kom- 
mer i det filosofiske hjørnet: 


Det er på en måte å kommunisere ut ifra sin sjel. Å bruke musikken til å kunne 
uttrykke følelser som man ikke kan med ord. Og noen spesielle sanger taler til 
meg, sanger som jeg er helt nødt til å synge fordi den vil gjøre min sjel godt på 
en måte. Den vil kjærtegne min sjel. Og det er en form for terapi også. Jeg har 
jo mistet min far, og det er jo et savn. Og jeg tror at musikk kanskje kan hjelpe 
en å få ut noe som ligger ubevisst i sjelen. Altså, det er den egoistiske siden av 
det, at musikken simpelthen gjøres til min. Og så er det jo også det der med å 
merke at publikum blir berørt. Man har fått en gave. Man kan noe spesielt med 
sin stemme, og da har man på en eller annen måte et ansvar å gjøre noe med det. 


Det hviler unektelig noe karismatisk over informantenes selvfortolkninger 
av hvorfor de holder på med sangen. I likhet med kunstnere flest, finner jeg 
at sangere snakker om et «indre driv» snarere enn et «guddommelig kall» 
(jf. Mangset, 2004, s. 252). Når Julia uttrykker at det «å jobbe med musik- 
ken er drivkraften», er det ikke musikken i seg selv, men selve musikk- 
aktiviteten som vektlegges. Dette vil også involvere andre (jf. Becker, 
1982; Small, 1998). Julia forteller da også at «det viktige» er er å kunne 
musisere slik at det gir energi, og at publikum blir sugd inn i noe, at man 
finner den der kontakten, enten det er som solist eller ensemblesanger». 
Så er det heller ingen av informantene, bortsett fra Synnøve, som forteller 
at de synes det er spesielt givende å stå på et øvingsrom alene i timevis. Da 
er det en jobb som skal gjøres. Drivkraft handler om å sette seg nye mål 
og delmål for å komme videre i utviklingen, tror Kirsten. 

Synnøve gir uttrykk for resignasjon når hun uttaler at hun «ikke er 
egoistisk nok» til å være sanger, og at det er andre ting i livet som er 
viktigere enn å få stå i sentrum å synge: «Jeg kan godt stå på øvingsrom- 
met å være fornøyd med det». Samtidig formidler hun at «ingenting er 
så deilig som å synge en konsert og føle at det går bra. Da lever jeg. Da 
er jeg lykkelig. For vi har jo et uttrykksbehov». Hun legger imidlertid til: 
«Men det må være greit å ha det som hobby». Synnøve angrer ikke på at 
hun tok en sangutdanning. Jobben som sangpedagog opplever hun som 
svært meningsfull, og gjennom den lever hun fremdeles av å synge. Hun 
innrømmer likevel at hun innimellom blir «både litt sår og sint» fordi 
hun ikke får hentet ut alle ressursene sine i kulturskolen. Men også fordi 

enkelte fraksjoner i det lokale musikkmiljøet synes å ha kuttet henne ut: 
«For jeg vet selv at jeg er bedre enn det noen ser ut til å tro. Og jeg forstår 
ikke helt hva det dreier seg om, for ingen sier noe». 

«Anerkjennelse betyr masse for alle», sier Julia med ettertrykk, og til- 
føyer at tilbakemeldinger «på en måte er lønnen». Informantene legger 
ikke skjul på at anerkjennelse har stor betydning: «Da lyver vi hvis vi sier 
at det ikke betyr noe, for det handler jo om å bli respektert og løftet fram, 
og at noen ser en verdi i deg», påpeker Stian. «Det er jo det som er mat for 
oss da», erkjenner Ingrid. «Hvis du ikke far noe anerkjennelse, hva er vit- 
sen da — hvis du bare far pepper?». Hedda skulle på sin side «ønske at det 
ikke betydde noe: Men jeg kjenner i magen min at jeg faktisk bryr meg. Å 
få respekt for det du har gjort, altså at folk skal vite om at du faktisk har 
gjort ting». 

Gitte finner det meget vanskelig å definere anerkjennelse, fordi «det er 
en så utrolig subjektiv vurdering om man er en god eller dårlig sanger». 
Responsen fra publikum blir derfor en målestokk — «når jeg virkelig føler 
at jeg har oppnådd noe større enn meg selv». Solveig opplever at det er 
anerkjennelse fra familien og bekjente som betyr noe, snarere enn tusen 
personer i en sal som hun ikke kjenner. Å føle seg verdsatt av familien og 
de nærmeste betyr også mye for Andreas, som graderer anerkjennelse 
inn i fire nivåer, hvor familien er viktigst. Deretter kommer lokalmiljøet, 
musikkmiljøet og publikum. For Ingrid symboliserer anerkjennelse fra 
aktørene i feltet det ultimate, mer enn betydningen av å vinne publikums 
gunst: 

Det viktigste er å få anerkjennelse fra de rundt deg, de som vet hva det handler 

om. Altså kollegaer og regissører og dirigenter. De som utgjør teamet egentlig, 

det er det som betyr noe. Altså, det er veldig hyggelig når publikum liker det, 
det er jo dem vi gjør det for. Men for meg personlig, så er fagpersonellet det 
viktigste. [...] Jeg gjorde en rolle litt utenfor eget stemmefag og komfortsone. 

Det ble faktisk noe av det beste jeg har gjort både vokalt og scenisk. Selv om jeg 

hadde gjort mye bra gjennom 20 år, hadde jeg aldri hatt den vanvittige opple- 

velsen. Pushet alle grenser, men utrolig morsomt. Nesten sånn at jeg gledet meg 

til hver tone. Jeg visste det var bra, for alle var så oppglødd rundt meg. Og i det 

du kommer ut og applausen bare dundrer mot deg, og folk hyler; det var helt 

vanvittig altså. Det var sånn «once in a lifetime» med de seks forestillingene. Og 


alle snakket om det, vet du. Jeg fikk en pris også. «Åh, det er et sånt nytt gjen- 
nombrudd». Men så var det å følge det opp da [ettertenksomt] 

Også Bjørn er inne på at selv om anerkjennelse betyr mye, handler det om 
hvor den kommer fra: «Når en operasjef inviterer deg tilbake for å gjøre 
en ny rolle, da er det jo en anerkjennelse». For Petter er det å bli engasjert 
på nytt av de samme aktørene en målestokk. Å være «anerkjent i miljøet» 
innebærer fra hans ståsted at sangeren er dyktig, og at konsertarrangører 
på et «visst nivå» vet hvem sangeren er. «Det handler jo rett og slett om 
kvaliteten på det du leverer, for anerkjennelsen svekkes idet du gjør en 
dårlig jobb», mener Petter. 

Informantene legger altså ulike forståelser til grunn når de reflekterer 
rundt begrepet anerkjennelse. For noen ser den subjektivt opplevde verd- 
settelsen ut til å veie tyngst. Men det mest positive ved det å være sanger, 
er etter Kirstens mening «å få masse oppmerksomhet når det går bra; 
det er jo virkelig å bade i noe som svært mange ikke får oppleve, et slags 
adrenalin-kick eller en slags rus». Flere informanter anvender tilsvarende 
beskrivelser. Gitte konstaterer at hele essensen med det å opptre koker 
ned til ønsket om at noen skal klappe: «Hvem klapper, hvem klapper? 
Er det noen som klapper? Altså, hvorfor har vi bruk for denne nærmest 
masochistiske tendensen?», spør hun. Fleming (2005) tror på sin side at 
sangere har et komplisert forhold til applaus. Og det som i bourdieusk 
forstand kan kalles et ritual i praksisen, utføres stilmessig forskjellig. Det 
å ta imot applaus, er etter Flemings oppfatning en form for forførelse: 
«Sometimes a bow has more of an effect on the audience than the music 
itself» (s. 179). Mater a ta imot applaus pa blir dermed gjenstand for vur- 
deringer bade fra publikum og de involverte pa scenen: Hvem far mest 
applaus? Hvem far Brava ropt etter seg? 

Kunstnerens kapital er som nevnt en symbolsk kapital (Bourdieu, 
1996, s. 98). Hver enkelt kunstner er gjennom sine løpebaner avhengige 
av symbolske tilganger for å bygge opp symbolsk kapital, det vil si «en 
kapital av anerkjennelse som gjør det mulig for vedkommende å utøve 
symbolske virkninger» (s. 89). Som jeg har vært inne på, er anerkjennelse 
en relasjonell størrelse. Sangere blir ikke anerkjent ved å anerkjenne seg 
selv, men blir «anerkjent av noen vi selv anerkjenner som anerkjennende» 
(jf. Solhjell & Øien, 2012, s. 28). Og fra vi er små, lærer vi oss gjennom 
en kompleks sosialiseringsprosess at oppfattelsen av vår væren, «define- 
res i sin virkelighet gjennom andres sanseoppfattelse» (Bourdieu, 1999, 

s. 173). Se, på meg nå! — Ja, hun er sannelig dyktig. Som Bourdieu påpe- 
ker, dreier det seg om en sterk følelsesladet utveksling mellom mennes- 
ker (s. 174). Denne symbolske avhengigheten, er «å investere i seg selv i 
det sosiale spillet», noe som også utgjør «én av de drivkreftene som blir 
grunnlag for alle senere investeringer: jakten på anerkjennelse» (s. 173). 
Den masochistiske tendensen Gitte er inne på, vil slik sett kunne for- 
klares med at applaus på den ene siden dreier seg om «en egoistisk søken 
etter tilfredsstillelse av «egenkjærligheten»», slik som berømmelse, tro, 
ære, aktelse, omdømme og ry, men samtidig om «en jakt etter ens med- 
menneskers anerkjennelse» (Bourdieu, 1999a, s. 173). Slik framstår den 
symbolske kapitalen tvetydig. 

En gjengs handlemåte i feltet ser ut til å være iverksettelsen av ulike 
strategier i etterkant av egne og andres konsertopptredener. Julia forteller 
at hvis hun ikke synes at andre har gjort en god jobb, «så sier jeg kanskje 
ikke noe eller jeg sier bare takk for konserten, for de har jo tross alt gjort 
en jobb. Men jeg sier ikke at det er bra hvis jeg ikke mener det». Ingrid 
opplever at folk sier noe når de synes det er bra: «Man sier jo aldri at noe 
er utrolig dårlig eller at noe er helt fantastisk hvis det egentlig er grusomt. 
Da lar man være å si noe. Det er noe med de nyansene ikke sant», poeng- 
tere Ingrid, som alltid gir respons hvis det er noe hun synes er fint: «Da 
går jeg bak og sier at dette var helt supert eller noe sånt». Gitte, som har 
diskutert fenomenet med sin sangersamboer, forteller på sin side: 

«Superbra» er en standardkommentar du kan regne med ikke er ekte, en som 

ikke kommer rett fra hjertet. Eller «det var så flott i kveld», «åh, så flott du syn- 

ger». Jeg vil brekke meg. Og den der, særlig sangere imellom: «Kjempebra sun- 
get, oau, oau». Vi har snakket veldig mye om det, samboeren min og jeg. Vi har 
ledd av det. For hvordan går man bort til en kollega og sier: «Du sang utrolig 
dårlig i kveld!» Det gjør man selvfølgelig ikke. Men man skal jo heller ikke lyve 


å si: «Tusen takk, det var så flott». Vi har funnet fram til en standardsetning som 
vi synes er dekkende, og det er bare: «Takk for i kveld». 


Det knytter seg en usikkerhet til om folks tilbakemeldinger er oppriktige. 
Spesielt når det kommer fra andre kunstnere i feltet: «Man stoler ikke 
på alle, liksom», opplever Julia, som prøver å tenke at det er «hyggelige 
mennesker og at de mener det». Hun legger merke til at noen sangere 
aldri gir tilbakemeldinger, mens andre gjør det hele tiden, «og da er man 
ikke helt sikker på hva som er hva». Bjørn tror på folk som beskriver sin 

egen opplevelse, men ikke hvis de «bedømmer og samtidig ikke kan så 
mye». Det merkes også på klisjeer - «fantastisk og alt det der», erfarer 
han. Hvem som gir tilbakemelding får derfor betydning. Bjørn stoler på 
folk han kjenner godt, «men det er klart at det er mange jeg kjenner godt 
som jeg ikke stoler på også da», legger han til. Og med dette blir spille- 
reglene og det tvetydige i sangerpraksisen fremtredende. Usikkerheten som 
oppstår fører dessuten til en rekke selvvurderinger. Så er det heller ikke 
slik at sangeres egne opplevelser under en konsert alltid stemmer overens 
med responsen fra omgivelsene. Ingrid opplever at hun innimellom blir 


overrasket: 


For de gangene jeg opplever at det går veldig greit, er det ikke et eneste men- 
neske som sier at det er bra. Mens de dagene hvor jeg strever vettet av meg så 
får jeg god respons. Jeg tror det har noe med energi å gjøre. Du blir så utrolig 
fokusert og jobber hardt for å få det til. Mens når det flyter, så kan det lett bli litt 
sånn laidback. 


Dette er et fenomen som blir beskrevet av flere. Tone opplever at det har å 
gjøre med at «psyken og fysikken henger veldig mye sammen»: 


Hvis jeg har en periode hvor jeg har lite å gjøre, kan jeg føle at ingen vil ha meg, 
og at ingen synes jeg er flink, for det tenker vi jo stadig vekk, ikke sant? Jeg har 
en venninne som kaller det for sånne «Olga Marie-dager», hvor du er sikker på 
at du er alene om å synes at du er noen ting. Og selv om alle andre rundt deg 
skryter, så tenker du bare selv at «dette var helt forferdelig». Så man går jo rundt 
og er litt paranoid på at de kanskje bare sier ting for å være greie. Det er klart, 
man kjenner seg selv etter hvert og vet jo ofte om man har gjort det bra eller 
dårlig. Men jeg blir stadig overrasket over hvor mange ganger jeg tar feil. For 
jeg tror at jeg har gjort det kjempedårlig og så kommer det masse folk bort og 
skryter og som samtidig kan sette ord på hva som var bra. Da blir du litt sånn 
«hva?» Eller du føler at «yes, i dag gjorde jeg det skikkelig bra» og så er det ingen 
som sier et ord. 


Tone formidler at hun oppfatter dette fenomenet som «et mysterium». 
For øvrig ser de fleste informantene ut til å fornemme at responsen fra 
publikum er mer troverdig, fordi det ikke ligger noen «agenda» til grunn, 
at det «kommer rett fra hjertet», som Tone uttrykker. Folk som har kom- 
petanse og betydning i miljøet gir gjerne respons «uten de her følelses- 
greiene», og det er spesielt i slike situasjoner at Tone begynner å tolke: 
«Hva synes de egentlig når de sier at det er fint?»: 

Og det er nesten verre hvis du treffer dem etterpå, og så sier de ingenting. Sam- 
tidig må man må jo gå litt i seg selv også. For når du sitter på en konsert og ikke 
synes at det er bra, og de samtidig vet at du er der og hører på; da er man jo nødt 
til å si et eller annet. Det blir feil å la være å si noe, så et helt vanlig «takk for 
konserten», det tenker jeg er alminnelig høflighet. 


At det stort sett er bedre at folk gir tilbakemelding, opplever også Hen- 
rik: «For hvis de ikke sier noe, da begynner man jo virkelig å spekulere, 
hvordan var nå det her, egentlig?». Henrik tror dessuten at sangere som 
ikke konserterer regelmessig blir mer «på hugget etter tilbakemeldinger». 
Han har ikke behov for tilbakemeldinger i jobben i helsevesenet, men 
opplever at det blir «så veldig mye viktigere» når har synger. Han skulle 
ønske det ikke var sånn, «for man blir mer sårbar»: 

Ofte lager man seg mye verre bilder inne i hodet enn man trenger. Hvorfor sa 

ikke noen noe? Og man begynner å tolke signaler fra andre sangere eller diri- 

genter, og legger for mye i ting. Jeg liker egentlig ikke å ha det sånn, men det er 
vel det at jeg føler at det er så mye mer personlig når det dreier seg om sang og 
musikk, at det går på meg som person hvis det er kritikk. Samtidig er det jo sik- 


kert derfor jeg driver på med sang, fordi det gir meg så mye. Og når det klaffer 
og når man får gode tilbakemeldinger, da har man det veldig bra med seg selv. 


Det er tilfredsstillende at det stilles høye kunstneriske krav, mener 
Andreas: «Det skal være krav til kvalitet når du velger å være profesjonell 
sanger eller musiker». I den forbindelse mener han at utdannede sangere 
ikke må fjase bort tilbakemeldinger fra «den vanlige mann». Selv om de 
ofte sier «ah, så fint du synger, så er det jo fordi de har lyst til å si noe». Nar 
sangerkollegaer gir tilbakemeldinger velger Andreas å være «litt naiv». 
Han har ikke lyst til å begynne å tolke. «Men er det totalt falskt, så opp- 
dager jeg jo det. Jeg er ikke så blåøyd». 

Også Brage er inne på at det føles mer genuint når «vanlige folk som 
egentlig ikke har peiling på sang» gir tilbakemeldinger, enn når fagperso- 
ner gjør det. Han blir usikker på hensikten: «Når man får tilbakemelding 
fra kolleger eller fra andre i miljøet, så blir man i tvil om de sier det for på 
en måte å sleike deg opp etter ryggen; om de ønsker noen fordeler, eller om 
de faktisk mener det», bekjentgjør han. Derfor blir han ikke så glad heller. 
Brage opplever for øvrig at anerkjennelse fra andre musikere ofte fore- 
går på det nonverbale planet: «Man kan føle seg veldig glad i musiserin- 
gens øyeblikk, når man føler at kommunikasjonen funker veldig bra. Når 

kjemien stemmer med de andre musikerne kan man gjennom nonverbal 
tilbakemelding føle kjempestor anerkjennelse og utrolig flott glede». 

«Takk for konserten» kan tolkes som en form for gaveutveksling 
(jf. 9.2). Dette sosiale spillet som har en dobbelt betydning, kan bare spil- 
les hvis spillerne nekter å kjenne, og især anerkjenne den objektive sann- 
het om spillet. Den som mottar noe, det være seg en materiell gjenstand, 
en gest eller et performativt utsagn (positivt eller negativt) må (underfor- 
stått) gi noe tilbake, men ikke før det har gått en tid (Bourdieu, 2007b, 
s. 168). Dette tidsintervallet bidrar til å understreke det formålsløse ved 
gaven, men skaper samtidig en usikkerhet, fordi å «udskyde gengælden- 
sen af gaven eller hævnen kan være et middel til at skabe uvished om de 
intentioner, man måtte have» (s. 169). Og ved å gjøre mottakerne forplik- 
tet, er det en måte å binde dem på, å få dem i sin makt (Bourdieu, 1997, 
s. 176). Dette er ikke å forstå som kynisk beregnende handlinger, snarere 
et resultat av habitus. I virkeligheten er det derfor snakk om en handling 
som ønsker å være uegennyttig, og det er slik forskeren må forholde seg 
til den, slik den oppleves i virkeligheten (s. 177). Prisen må forbli implisitt. 
Når informantene formidler sine opplevelser og vurderinger av takke- 
ritualet, avdekkes implisitte handle- og talemåter som i praksis forblir 
uuttalt blant feltets aktører. Tausheten omkring utvekslingens virkelige 
sannhet er en taushet som alle er enige om, altså en felles kunnskap om 
at jeg vet, at du vet, at jeg vet, at du vil gi meg noe igjen når jeg gir deg 
noe. Selvfortolkninger knyttet til gaveutvekslingen i form av et takk for 
konserten, er på sin side preget av stor usikkerhet. 

Det er i de minste settingene at Stian har følt seg mest fri og verdsatt 
som sanger. I større sammenhenger har han alltid vært «litt skeptisk» 
når noen har kommet i etterkant av konserten og sagt noe positivt: «Jeg 
har ikke trodd på det». Dette mener Stian har å gjøre med at han selv har 
stått med en annen grunnfølelse. Derfor har han hatt et nokså ambivalent 
forhold til det å ta imot applaus, noe han beklager i dag: «For nå som kar- 
rieren er over, har jeg blitt flinkere til å takke og å ta imot. Men om folk 
ikke hadde sagt noe etter en konsert i det hele tatt, så hadde jo det vært 
veldig vondt også, det må man jo være ærlig på». 

Når publikum takker i etterkant av en konsert, kan det tenkes at de 
gjør det uten å forvente noe tilbake. Her er det nærliggende å tenke at en 


509 


KAPITTEL 9 


kunsterfaring også har en egenverdi som rokker ved noe fundamentalt 
og emosjonelt i oss, som «en handling - uten noe mål utenfor seg selv» 
(jf. Varkøy, 2014, s. 179). Tidligere i boka har jeg vært inne på at den klas- 
siske musikken har en betydelig lavere oppslutning enn andre musikk- 
sjangre (jf. 2.7 og 9.2). Hvem publikum er og hva de erfarer, blir imidlertid 
en nærmest umulig oppgave å svare på. Publikum, som en del av et ufor- 
melt nettverk, er en form for offentlighet som må forstås ut ifra den spe- 
sifikke konteksten de inngår i. Dette innebærer svært mange variabler, 
som geografisk sted, historisk tid, alder, kjønn, familie- og utdannings- 
bakgrunn. En konsertopplevelse vil for mange springe ut av den mening 
den sosiale sammenhengen rundt opplevelsen gir, altså som en særegen 
sosialitetsform (jf. Danielsen, 2006). Under visse vilkår vil det å inneha 
kulturell kapital kunne gi tilgang til et større sosialt felt. Tilstedeværelse 
på en konsert uttrykker med andre ord sosial identitet og symboliserer 
sosiale kategorier (Bourdieu, 2006). 

Usikkerhet handler i bourdieusk forstand om relasjonen mellom krop- 
pen og verden. Mens forholdet til usikkerhet varierer, er vurderingsprak- 
sisen likevel et fellestrekk i informantenes livshistorier. Når det å være 
sanger bringer med seg usikkerhet på så mange plan, gjentar jeg spørs- 
målet: Hvorfor holder de på? Det er åpenbart at det å synge, musisere 
og formidle musikk er meningsfulle handlinger som har en verdi i seg 
selv, og kan forstås som en dyd av nødvendighet. Med Bourdieu vil san- 
gernes ulike synspunkt innebære en kamp om anerkjennelse hvor evnen 
til å overbevise utgjør forutsetningen. Spillereglene handler om verdset- 
telse av seg selv og andre, og om tro — å få andre til å tro noe — altså en 
måte å definere virkeligheten av en situasjon på som kan få andre til å 
anerkjenne svaret som det eneste legitime (Bourdieu, 2007b, s. 166). Til 
tross for at noen sangerinformanter har avsluttet sine karrierer, viser de 
gjennom sine vurderinger at det er fremdeles er mye som står på spill i 
sangerlivet. 

Fra usikkerhet til vurdering - 
et sirkulært fenomen 


Yes, singing is how we make our living. But sometimes it 
really is a labour of love and, for most of us, the artistic 
satisfaction of a challenging role is far more alluring than 
a big fee. If not, why would we have become classical 
musicians in the first place? 

— Renée Fleming (2005, s. 134) 


Denne bokas formal har vært å bidra til helhetlig forståelse av klassiske 
sangeres løpebaner og sosiale praksis. Usikkerhet på mange nivå har 
vært et utgangspunkt, og har senere blitt et omdreiningspunkt i analy- 
sen med basis i hvordan musikkverdenen ser ut fra en variert gruppe 
sangeres ståsted. En helhetlig forståelse har ikke skapt en ny entydighet. 
Snarere har sangernes livshistorier avdekket det flerdimensjonale knyttet 
til muligheter og begrensninger for handling gjennom sangerlivet. Dette 
ved å undersøke noen av de forutsetninger som ligger til grunn for san- 
gernes praktiske kunnskap, og de egenskaper som karakteriserer klas- 
siske sangere som gruppe sett i lys av relasjoner som finnes utenfor denne 
gruppen. Livshistoriene er forstått i en bred kontekst. Relasjonen mellom 
det individuelle og kollektive har åpnet opp for å rette søkelyset mot his- 
toriske, sosiale og kulturelle mønstre som bidrar til å forme de sosiale 
løpebanene og praksisen. Det er de felles interessene knyttet til sang- og 
musikkutøvelsen som binder aktørene i feltet sammen. 
Kontekstualisering av livshistoriene i tid og sted, samt endring over 
tid, har stått sentralt i boka. Betydningen av informantenes bakgrunn 
har vært viktig, men framtidsmulighetene er likevel ikke forstått som for- 
utbestemt. Sangernes subjektive erfaringer og selvfortolkninger har blitt 
analysert og tolket i relasjon til ulike mulighetsbetingelser av både kon- 
kret og symbolsk art som i større eller mindre grad bidrar til å strukturere 

praksisen på bestemte måter. Dette har blitt realisert ved å søke både på 
langs og på tvers i livshistoriene, i pendlingen mellom helhet og del, nær- 
het og distanse. Videre ved å se enkeltsangeres handlinger, valg og strate- 
gier, deres erfaringer, refleksjoner, meninger, preferanser og vurderinger i 
relasjon til andre sangeres handlinger. Slik har det vært mulig å få øye på 
likheter og forskjeller, samt å få synliggjort hvordan praksisen konstitu- 
eres fundert i dem som selv har erfart den. Her har jeg tatt utgangspunkt 
i Bourdieus arbeidsverktøy: felt, kapital og habitus. Ved å oppfatte det 
kulturelle produksjonsfeltet som relativt autonomt, forstås konstitusjon 
nettopp som feltets lover, spilleregler og trosforestillinger (nomos). Dette 
bidrar til å strukturere praksisen på bestemte måter. Det er i dette rom- 
met av forskjeller at sangeres mulighetsbetingelser oppstår i relasjon til 
andre aktørers posisjoner i feltet. 

Den historisk og kulturelt betingede klassiske sangens tradisjon, inn- 
befattet av både solo- og ensemblesang, legger tunge strukturelle førin- 
ger i det klassiske musikkfeltet hvor sangere sikter seg mot og handler i. 
Dette gjelder både utdanningspraksisen og yrkespraksisen. Handlemåter, 
væremåter, syngemåter, aldersnormer, sosiale konvensjoner, ritualer og 
myter går i «arv» fra den eldre sangergenerasjonen til den neste. Samtidig 
bringer yngre generasjoner inn nye holdninger og verdier. På den måten 
viser studien hvordan generasjonens vekslinger vever kulturelle mønstre 
sammen. 

Denne boka omfatter selvsagt ikke alt; snarere noen muligheter og 
begrensninger gjennom livsløpet som jeg har fulgt opp og tematisert på 
forskjellige måter. Blant annet har jeg underveis i analysekapitlene og 
i hvert siste delkapittel løftet fram og diskutert spesielt viktige forhold: 
fundament, talent, utdanning/skolering, profesjonelt arbeid, drivkraft og 
anerkjennelse. Disse temaene kan bare atskilles i analytisk sammenheng. 
I dette avsluttende kapittelet vektlegger jeg trekk og mønstre i analysen 
som kan bidra til en mer helhetlig forståelse. Dette vil jeg se i lys av et 
gjennomgående fellestrekk ved søkingen på tvers i informantenes livs- 
historier, som viser at usikkerhet i overveiende grad kommer til uttrykk 
som vurderinger. Når en slik betydelig vurderingskultur trer fram i 
forskningsmaterialet, forstår jeg dette som en konsekvens av usikker- 
heten, samtidig som vurderingskulturen forsterker usikkerheten. En kan 

derfor snakke om et sirkulært fenomen, hvor usikkerhet genererer vurde- 
ringer, og hvor vurderingene i neste omgang virker inn på usikkerheten. I 
det forestående presiserer jeg også hvordan en praksisteoretisk forståelse 
av livsløp har bidratt til å få kunnskap om klassiske sangeres mulighets- 
betingelser og hvordan de forholder seg til usikkerhet som et konstitue- 
rende vilkår for sangerlivet. Kapittelet avsluttes med noen betraktninger 
knyttet til veien jeg har gått, og mulige veier videre i forlengelsen av denne 
boka. 


10.1 Usikkerhet i parentes 


De 14 sangerinformantene har alle lang fartstid i det utøvende musikk- 
feltet. Noen har avsluttet sine sangerkarrierer, mens omtrent halvparten 
fremdeles er aktive utøvere i en eller annen form og på et eller annet nivå; 
lokalt, regionalt, nasjonalt og/eller internasjonalt. Noen har gått inn i 
pensjonistenes rekker, noen underviser, mens andre kombinerer sitt utø- 
vende virke med jobber av ulike slag - både kunstnerisk, kunstnerisk til- 
knyttet og ikke-kunstnerisk arbeid. Mange er altså multiarbeidere, eller 
mangesyslere. Det som trer fram i livshistoriene preges ikke bare av tilba- 
keblikk, men peker også framover i en imaginær sangerbane hvor fram- 
tidshorisonten synes å være alt fra svært åpen til mer eller mindre lukket. 
Livsfortellingene representerer derfor ikke bare retrospeksjon av tilbake- 
lagte løpebaner, men i vesentlig grad vurderinger og betraktninger som 
kretser rundt det framtidige sangerløpet og de muligheter informantene 
opplever at de har i et hierarkisk musikkfelt preget av både samarbeid og 
konflikt. 

Når sangerne i etterpåklokskapens lys reflekterer over veien de har 
gått, er det åpenbart at den posisjonen de har i feltet ved intervjutids- 
punktet preger deres selvfortolkninger. Sangerlivene er samtidig under 
innflytelse av den historiske tiden de vokste opp i, geografisk tilhørighet 
og familieforhold, men også sosiale, kulturelle og vokale praksiser både 
lokalt og internasjonalt. Flere av informantene tilhører samme kohort 
eller historiske generasjon, men aldersspredningen på 33 år plasserer 
informantgruppen i ulike generasjoner. Å være i samme aldersgruppe er 
likevel ikke ensbetydende med at sangerne har fulgt hverandre parallelt 

gjennom livsfasene. De har for eksempel ulike startpunkt for både studier 
og yrkeskarrierer. Fortidens opplevelser og forestillingene om den fram- 
tidige løpebanen er heller ikke ensartet, selv om det er mange fellestrekk. 

En tidlig start med formell sangopplæring, gode kunstneriske presta- 
sjoner i ung alder og et variert musikalsk utgangspunkt med flere høy- 
depunktopplevelser høstet gjennom oppvekstårene, forklarer ikke isolert 
sett hvorfor noen sangere lykkes godt i det profesjonelle musikklivet. Hel- 
ler ikke støtte fra familiemedlemmer, musikkfaglige personer og venners 
betydning kan alene forklare dette. Snarere er det den komplekse helheten 
som virker konstituerende sett i lys av framtidige muligheter. Opplevelser 
i oppvekstårene ser suksessivt ut til å ha gitt sangerne «en tro» på valget 
av en sangerbane. Mange har blitt rost for sitt talent på et eller annet tids- 
punkt fram til ung voksen alder. Det er lite som tyder på at sangerne har 
tatt inn over seg den usikre framtiden de går i møte. De kan derfor sies å 
ha satt usikkerheten i parentes, til tross for advarsler eller reaksjoner fra 
miljøet rundt. Samtidig skaper de optimistiske beskrivelsene av denne 
livsfasen en type dramaturgi i livsfortellingene, som enten understreker 
det selvfølgelige eller kontrasterer det som skal komme. Dette forstår jeg 
som etterhåndskonstruksjoner som bidrar til å legitimere valget av en 
kunstnerisk bane. 

Informantene ser i stor grad ut til å fortolke sine baner fram mot yrke- 
slivet som et kall, men kallet begrunnes på ulike måter. Mangset (2004, 
s. 93) finner at «en karismatisk fortolkning av egen livsbane» står sterkere 
blant unge kunststudenter enn blant profesjonsstudenter (f.eks. lærer, 
sosial- og helsearbeider, journalist og ingeniør). Også Røyseng et al. 
(2007) konkluderer med at til tross for «the processes of deinstitutiona- 
lisation and dedifferentiation the charismatic myth of the artist is a sur- 
prisingly important resource in the identity construction of young artists 
today» (s. 14). Den romantiske eller karismatiske kunstnermyten kan 
imidlertid oppleves nokså svulstig og fremmedartet slik den opprinnelig 
er konstruert og framstilt. Som Røyseng (2007) er inne på, framheves det 
i dag fra mange hold at det er få kunstnere som problemfritt identifiserer 
seg med en slik rolle som denne myten representerer (s. 38). Fordi kunst- 
nerrollen stadig utfordres av substansielle og kontekstuelle endringer i 
det senmoderne samfunnet, kan en forståelse være at også innholdet i 

kunstnermyten refortolkes og omformuleres i takt med strømninger i 
tiden (Røyseng et al., 2007, s. 11). Men til tross for postmoderne utsagn 
om en desakralisering av kunsten, beskriver mange kunstnere, herunder 
klassiske sangere, sine egne profesjonelle karrierer i lys av den romantiske 
kunstnermyten. 

Selv om miljømessige faktorer tillegges stor vekt i livsfortellingene, 
knytter informantene stemmekroppslige egenskaper til ideen om talent. 
På bakgrunn av instrumentets egenart er det en gjengs overenskomst 
i vokalfeltet at talent, og spesielt stemmeklangen, er noe medfødt. Det 
dreier seg særlig om troen på at enkelte har fått «utdelt» et bedre genetisk 
utgangspunkt enn andre - et potensial, og at alt ved stemmeproduksjo- 
nen ikke kan utvikles gjennom skolering. Kunnskapsutviklingen innen 
ulike forskningstradisjoner som sosiologi, psykologi og pedagogikk på 
den ene siden, og biologi og medisin på den andre, viser også at det eksis- 
terer nokså motstridende oppfatninger. Også innad på disse fagområdene 
finnes det ingen konsensus. Striden mellom arv og miljø er en evig dis- 
kurs i forskningsfeltet, slik jeg diskuterte i kapittel 6.9. Som argumentert 
for, ser jeg ikke at det å ta høyde for sangeres stemmemessige egenska- 
per som noe delvis medfødt, skal hindre forståelsen av at sosial forming 
har stor betydning. Og for å si det med Menger (2014, s. 142), ville denne 
boka neppe hatt noen mening hvis det kun dreide seg om talent. Et annet 
vesentlig poeng er at talent alltid vil påføres av noen andre. Å ha talent 
innebærer differensiering, og det skaper usikkerhet. Vurdering av talent 
medfører derfor en moralsk forpliktelse fordi det dreier seg om å stille 
estetiske dommer (jf. Kingsbury, 1988). 

I bourdieusk forstand vil det ikke være slik at sangere, i motsetning 
til andre yrkesutøvere, er naturlig kalt til yrket på bakgrunn av særskilte 
ansamlinger av «estetiske nådegaver» (jf. Bjørkås, 1998, s. 31). Snarere vil 
det dreie seg om et møte mellom habitus og felt. Klassisk sanger kan for- 
stås som en på forhånd fastsatt identitet. Men identiteten blir utfordret 
fordi den blir gitt i spesifikke kontekster, og derfor må relateres til feltets 
strukturer og muligheter (jf. Hammerslev, 2009, s. 82). 

Informantene som vokste opp på bygda har spesielt savnet tilgang til 
en sanglærer. De åtte som hadde sin oppvekst i byer av ulik størrelse har 
helt klart hatt et bedre tilbud, både privat og gjennom den kommunale 

musikkskolen, men ser ut til å ha tatt dette tilbudet mer eller mindre for 
gitt. Mye tyder på at de seks sangerne som vokste opp på bygda er mer 
opptatt av muligheter og begrensninger for handling i sine livshistorier, 
både musikalsk og personlig. Åpenbart vurderer de sine egne sjanser 
og egenskaper i lys av den kunnskap de senere har innhentet om andre 
jevnaldrende eller yngre generasjoners muligheter på musikkområdet. 
Slik veves kulturelle mønstre i samtiden inn i de tilbakeskuende indi- 
viduelle livshistoriene. Fødestedet virker spesielt formende på individet 
(Bourdieu, 1996, s. 154-157). Selv om informantene anvender hverdagslige 
begrep, ser noen av sangerne ut til å nærme seg en forståelse som tilsier 
at de ikke har vokst opp på steder rike på kulturell kapital. Dette kan 
ha innvirket på måter å beherske «den legitime kulturen», både gjennom 
studietiden og videre gjennom yrkeslivet. 

Sangerfundament er et begrep som har vokst ut av denne studiens 
empiri, og innbefatter både vokale, kroppslige, personlige og musikalske 
faktorer. Et slikt ideelt fundament må, i overført betydning, være utfor- 
met med tilstrekkelig bæreevne, slik at det tåler belastning over tid og 
uten at det oppstår store endringer eller varige brudd. Og selv om alle 
informantene har sine helt særegne sangerbiografier, har de på ulikt vis 
erfart at kompetansen de besitter langt ifra er sikker i møtet med det utø- 
vende feltet. Som livsfortellingene illustrerer, dreier det seg ikke kun om å 
besitte vokale og musikalske ferdigheter, men å ha fysisk og mental styrke 
for å kunne mestre usikkerheten. Sagt på en annen måte, krever det en 
sangerhabitus rik på kulturell og til dels sosial kapital. 

Bestemte historiske perioder åpner handlingsrommet for unge gene- 
rasjoner. Velstandsutviklingen og utdanningssamfunnet ga generelt 
sett helt nye muligheter for utdannings- og yrkesvalg i befolkningen 
(Frønes et al., 1997). For noen informanter var det likevel ingen selvfølge 
å ta «gymnaset», og enda mindre musikklinjen. Andre hadde ikke denne 
muligheten overhodet. Ut ifra omgivelsenes reaksjoner, opplevde noen 
at det var et nokså uvanlig valg for en ungdom å ta musikklinje både på 
1970- og 80-tallet. Valget som indikerte en framtidig yrkesbane ble van- 
skelig å legitimere: «Sanger, hva er det, liksom?» Flere tilkjennegir at det 
ikke lå helt klart opp i dagen at det var denne veien de skulle gå. Yrket 
skulle helst ha relevans, være til nytte og gi trygg inntekt. Sangerne kan 

derfor ikke sies å være styrt av gjengse tradisjoner med hensyn til utdan- 
ningsvalg og yrkesbane, snarere foretar de fleste av dem «utradisjonelle 
valg» (jf. Frønes, 1998, s. 138). Noen møtte liten forståelse og nokså sterk 
motstand, enten hjemme eller i nærmiljøet, og slik sett kan vi si at det ble 
skapt et brudd i forhold til de forventninger som var tilskrevet dem, det 
vil si i forhold til det å ta utdanning for å skaffe seg «et ordentlig yrke». 
Samtidig blir dette en litt forenklet framstilling, med tanke på at eldste 
informant i studien (født 1945) opplevde det som «helt naturlig» å følge en 
vokal løpebane, til tross for flere omveier. 

Informantenes livsfortellinger fra oppvekstårene, videregående skole, 
folkehøgskolen og studier i musikkvitenskap omtales i overveiende grad i 
positive termer relatert til musikalske aktiviteter generelt og sang spesielt 
(kap. 5). Det er ingen som beskriver studieløpet ved de utøvende musikk- 
utdanningsinstitusjonene på tilsvarende måter (kap. 6). For enkelte blir 
møtet med musikkutdanningsinstitusjonen nærmest et «kulturelt sjokk» 
sett i lys av tidligere erfaringer og forhåpninger, og studietiden framstår 
svært krevende for disse informantene. Denne perioden kan derfor sies 
å ha fungert som en slags oppvåkningsfase for noen og en justeringsfase 
for andre med tanke på framtidige muligheter (jf. Mangset, 2004). Fra en 
nokså ubekymret tilværelse, hvor sangen og andre musikkaktiviteter ute- 
lukkende har vært forbundet med noe tilfredsstillende og med «lykke», 
får alle på ulike vis erfare at sang også kan utestenge, og at vokal aktivitet 
er forbundet med makt, dominansforhold og hierarki. Usikkerheten står 
ikke lenger i parentes. 


10.2 En voksende usikkerhet 


Relatert til studietiden legger sangerne for dagen en voksende usikkerhet. 
De forteller om krevende omstendigheter knyttet til bytte av sanglærer, 
stemmefagsproblematikk, sangtekniske problemer, intern konkurranse, 
utøvende virksomhet på andre arenaer; kort sagt om en rekke personlige, 
kroppslige, relasjonelle og kontekstuelle forhold både innenfor og utenfor 
musikkutdanningsinstitusjonen. Dette har på ulikt vis bidratt til å stake 
ut kursen. Ulike livshendelser har utløst forskjellige former for vende- 
punkt eller «kriser» (jf. Shilling, 2004). De to eldste informantene gikk 

utradisjonelle veier for å bli sangere relatert til dagens utdanningsnorm, 
og to valgte å skolere seg utenfor musikkutdanningssystemet. De skaffet 
seg erfaringer direkte i praksisen, og deres handlinger framstår mer selv- 
stendige og rasjonelt overveide (kap. 7). 

Den prosessuelle forståelsesrammen som denne boka legger opp til, 
innebærer at selv om verdier og sosiale mønstre endrer seg hurtig histo- 
risk sett, er det likevel en treghet i den sosiale og kulturelle materien. Sosi- 
ale og kulturelle utviklingstrekk er ikke trender. Holdninger, kulturelle 
idealer, forestillinger og verdier kommer gjerne «listende» (jf. Frønes 
& Brusdal, 2001, s. 12-14). Den historiske utviklingen slår også ulikt 
ut for forskjellig grupper og individer. Selv om eksisterende løpebaner 
virker inn på framtidige løpebaner, influeres de bare indirekte av om 
det er gode eller dårlige tider. Dette fordi ethvert menneskes komplekse 
livsløp «skapes i et vekselspill av allmenne historiske betingelser, lokale 
forhold, livsfase og individuelle handlingsevne» (Elder & Shanahan, 
1997, S. 22). 

I dag er det ikke uvanlig at folk starter en ny yrkeskarriere i midten 
av 40-årene. I motsetning til mange andre yrker, opprettholdes en sta- 
tus quo i struktureringen av sangeres løpebaner gjennom generasjonene, 
uavhengig av historisk tid og samfunnsmessige endringer. Det henger 
selvsagt sammen med stemmekroppen. Selv om det kan være store indi- 
viduelle forskjeller, forstås dette i lys av biologisk gitte og fysiologiske 
endringsprosesser gjennom livsløpet. Yrkeslivets varighet vil være for- 
bundet med hver enkelt sangers funksjonelle alder; herunder den enkel- 
tes fysiske konstitusjon og helse til enhver tid. Måten aldersrelaterte 
forandringer i stemmen virker inn på stemmeproduksjonen, dreier seg 
også i stor grad om tilbakelagte læringsprosesser og øvingsmengder, i 
mange tilfeller helt fra barndommen av. Ut fra et kulturelt perspektiv vil 
det tilbakelagte øvingsfundamentet og kroppslige muskelsamarbeidet 
profesjonelle sangere har opparbeidet over lang tid, i henhold til Gem- 
bris (2006b, s. 148) gradvis utvide gapet mellom profesjonelle og ama- 
tører. Etter hvert som årene går, vil løpebanene derfor bevege seg i helt 
motsatte retninger. 

Relatert til endringstendenser vil sangernes egen kultur, og sangfagets 
opphav og utvikling prege nåtidens forståelser og tenkesett (jf. Schei, 

2007, s. 48). For å forstå hvilke faktorer som konstituerer praksisen, har 
det vært avgjørende å se klassiske sangeres livshistorier og deres prak- 
tiske kunnskap om den sosiale verden, både som knyttet til historisk tid 
og til et felt som er dypt forankret i den kulturelle tradisjonen klassiske 
sangere tilhører. Når det er sagt, har det verken vært hensiktsmessig eller 
gjennomførbart å gjøre rede for alle endringer på musikkfeltets mange 
arenaer helt tilbake til slutten av 1960-tallet, da eldste informant trådte 
inn i arbeidslivet og fram til i dag. Ved hjelp av ulik dokumentasjon har 
jeg likevel, men innenfor rimelighetens grenser, forsøkt å kontekstuali- 
sere og situere informantenes livsfortellinger. Ut fra studiens delproblem- 
stillinger er det likevel meningsnivået, eller informantenes erfaringer og 
forståelse av mening knyttet til endring over tid, som har vært hoved- 
anliggendet. Derfor har jeg vært opptatt av hvilke opplevelser og tolk- 
ninger av endring som kommer til uttrykk i sangernes livshistorier, med 
utgangspunkt i perioden da intervjuene ble gjennomført, det vil si mel- 
lom 2010-2013. Som også Røyseng (2007) er inne på, vil slike beskrivel- 
ser av endringsprosesser «være interessante innganger til å analysere hva 
som er kjernen i de forståelsesmåtene aktørene anvender i dagens situa- 
sjon» (s. 98). 

Vesentlige muligheter og begrensninger for sangerløpet ser ut til å ha 
sammenheng med mindre overganger og livshendelser gjennom studie- 
tiden (kap.6). Å bli musiker er ikke en prosess som dreier seg om sekven- 
serte passeringer gjennom spesifikke utviklingsstadier (Juuti & Littleton, 
2012). Prosessen innebærer tvert imot forhandlinger av betydningsfulle 
og komplekse overganger som involverer stadig endrede kontekster (s. 6). 
Hver enkelt informants håndtering av disse overgangene ser ut til å inn- 
virke på den videre progresjonen, både personlig og musikalsk. 

Ut ifra denne studiens forskningsmateriale kan utdanningsinstitusjo- 
nene vanskelig forstås som ideelle livsverdener utviklet på basis av en fel- 
les søken etter mening. Uansett om det gjelder moderne eller tradisjonelle 
samfunn, innebærer Bourdieus framstilling av sosiale maktforhold at kul- 
turen har en tendens til å reprodusere seg selv. Slik fortsetter neste genera- 
sjon å leve opp til de krav som er nødvendige for å bevare nettopp denne 
kulturen (Olesen, 2004, s. 166-168). På tross av utdanningsinstitusjone- 
nes endringsvillighet og innovative innstilling, sleper den pedagogiske 


521 


KAPITTEL 10 


diskursen etter det moderne samfunnets fortsatte utdifferensiering. Treg- 
heten i institusjonene, spesielt innenfor skolesystemet, beholder i henhold 
til Bourdieu (1995a) et «tilsynelatende monopol på legitime kulturelle virk- 
somheter» (s. 128). Kanskje forklarer dette til dels hvorfor ensemblesang 
inntil nylig ikke har vært et reelt valg i sangutdanningen. 

For de fleste informantene ligger studietiden flere tiår tilbake i tid. Det 
er ikke slik at alle de ni sangerne som søkte seg til en høyere musikk- 
utdanningsinstitusjon er spesielt opptatt av denne fasen i livet. Enkelte 
sangere ser ut til å ha hatt en nokså problemfri studietid. Samtidig er det 
et analytisk poeng at noen ser ut til å ta opptaksprøven og studietiden 
mer eller mindre for gitt. Seleksjonsprosessen gjennom opptaksprøven, 
og selve «overgangsritualet», kan i et bourdieusk perspektiv nettopp for- 
stås som en innvielse i de verdier som også yrkesfeltet gjennomsyres av og 
en legitimering av sangerpraksisen, uten at informantene nødvendigvis 
er seg dette bevisst. Sett framover i banen, viser forskningsmaterialet at 
informantene som ikke forteller spesielt mye fra studietiden samtidig ser 
ut til å ha hatt de mest sømløse overgangene til yrkeslivet, selv om yrke- 
spraksisen på ingen måte har forløpt problemfritt. De samme informan- 
tene har, i tillegg til sangerne som valgte andre skoleringsveier, også de 
sterkeste vurderingene knyttet til utdanningens verdi sett i lys av hva som 
kreves i yrkeslivet. Dette inkluderer vurderinger knyttet opp mot utdan- 
ningens lengde («oppbevaring») og til aldersnormer i feltet. Her dreier 
det seg om muligheter for oppdrag sett i lys av stemmefag, sceniske roller 
og repertoar som er tette sammenvevde faktorer i yrkespraksisen (jf. 7.4). 

Noen informanter opplever at dagens sangstudenter nærmest utdanner 
seg «til besvimelse» (Ingrid), uten at dette sikrer en framtid som profesjo- 
nell sanger. Et langt utdanningsløp kan forstås som en måte å mestre den 
voksende usikkerheten på. Samtidig fører aldersnormene i feltet til at noen 
sangere får det mer travelt enn andre med å komme seg inn på markedet, 
spesielt lyriske sopraner. I operafeltet vil det for alle sangere i tillegg handle 
om å få tid og anledning til å gå «gradene», noe som i praksis viser seg å 
være bare et fåtall forunt, nettopp fordi det finnes for få faste stillinger. 

Stemmefaget, som en historisk konstituert mulighetsbetingelse, struk- 
turerer praksisen på bestemte måter (8.5). Herunder hvilket repertoar som 
passer stemmen, hvilke sceniske roller som er aktuelle, hvilken kroppstype 

og personlighet som gjenspeiler stemmefaget og de aldersnormer som føl- 
ger av dette. Regiteater og nye krav til sceniske ferdigheter gjør at sangerne 
helst skal kunne synge og samtidig hoppe, danse, ta armhevinger, være 
sexy, henge i trapes, se pen ut og ha karisma, for å sette det litt på spissen. 
Typecastingen blir derfor vesentlig i prøvesangsituasjoner. Portvokternes 
funksjon i feltet, både som «vaktposter og speidere» (jf. Solhjell & Øien, 
2012, S$. 30), er å dele ut «belønninger» i form av å velge sangerne ut. 

Også musikkutdanningsinstitusjonenes portvoktere vil vurdere stem- 
mefaget. For sangeren kan dette få konsekvenser under opptaksproses- 
sen, spesielt til operastudier. Videre kan stemmefagsforvirring underveis 
i studiene føre til at sangeren revurderer sin framtidige karriere. Inndelin- 
gen i stemmefag får på den måten konstituerende kraft i feltet. Usikkerhet 
knyttet til stemmefaget oppleves av noen informanter som et hinder for 
utviklingen av en sangeridentitet, mens andre, som aldri har vært i tvil, 
opplever stemmefagsinndelingen som hemmende for den kunstneriske 
utviklingen. Noen gir også «blaffen» i denne «båsinndelingen» og skaper 
seg nisjer, for eksempel på samtids- og avantgardemusikkområdet. De 
går sine egne veier, og dette kan fungere så lenge sangeren allerede har 
opparbeidet anerkjennelse i feltet. 

Jeg har i boka vært inne på at sjansene kunstnere flest har i markedet 
ofte sammenlignes med et lotteri, noe som innebærer at kunstutdannin- 
gene spiller en tvetydig rolle. Men den sosiale verden er ikke et lotteri med 
like muligheter for alle (Bourdieu, 1999a, s. 223). Lotterianalogien kan 
dessuten få oss til å tro at det er helt tilfeldig hvem som når fram, når det 
i stor grad har med individuelle ferdigheter og personlig egenart å gjøre 
(jf. Menger, 1999, s. 554). Det er nettopp denne særpregede egenarten som 
konstituerer forutsetningen for å kunne overbevise og forutsetningen for 
symbolsk makt. Kanskje er det likevel slik at det stilles for tidlige dom- 
mer? Som forskningsmaterialet viser, bruker noen sangere lang tid på å 
finne «sin stemme» i vrimmelen, mens andre har et noe mer problem- 
fritt studieløp, både vokalt og sosialt. Dette har også sammenheng med 
stemmekroppens modning og utvikling, som foregår i forskjellig tempo 
(jf. Welch, 2006). Analysen viser dessuten at flere av informantene som 
formelt sett startet sent både med tanke på utdanning og karriere, i dag 
jobber heltid som profesjonelle sangere både nasjonalt og internasjonalt. 

Det mangetydige vil nettopp kunne bidra til den opplevde usikkerheten 
som vokalfeltet altså ser ut til å gjennomsyres av. 

Det vil være ulike praksiser knyttet til forskjellige områder (eller sub- 
felt) av klassiskfeltet, for eksempel vokalensemblefeltet (Havrøy, 2015) 
eller kirkemusikkfeltet (Christensen, 2013). På samme måte eksisterer 
ulike vokalpraksiser innen klassisk, jazz og pop (Schei, 2007). I studien 
har det ikke vært rom for å trenge dypt inn i strukturelle forhold på hvert 
av disse virksomhetsområdene. I boka er blikket rettet mest mot opera og 
ensemblesang, fordi det er disse arenaene og systemene informantene er 
mest opptatt av i sine livsfortellinger. Det handler også om at hvis sangere 
vil leve av å synge på heltid, er det med få unntak her at de største mulig- 
hetene for mer langvarige oppdrag finnes (se også 10.3). 

Kapitalformen som jeg i studien har kalt vokalmusikalsk kapital vil 
kunne få en symbolsk funksjon når den konverteres til kulturell kapi- 
tal. Sammen med sosial kapital, har disse kapitalformene størst verdi i 
vokalfeltet. Faglig dyktighet opparbeidet gjennom en lang skolerings- 
prosess, gir ingen automatisk vei til framgang, men skaper forutsetnin- 
gene for den. Denne evnen til å overbevise andre om at man besitter en 
særpreget individuell egenart er ikke et tilstrekkelig vilkår, snarere en 
tvingende nødvendighet for å skape en kunstnerisk karriere (jf. Broady 
& Palme, 1992). Det å lære seg spillereglene, slik de formidles gjennom 
utdanningen og direkte i praksisen, gir ingen nøkkel til suksess. Det blir 
å forveksle den symbolske kapitalen med dens innhold. For eksempel vil 
ikke sanglærerens oppgave, slik vi kjenner mesterlæren i sin opprinnelige 
form, være å introdusere til yrkespraksisen og dens ofte skjulte eller uut- 
talte normsystem (selv om dette også skjer). Som informant Brage er inne 
på, bør oppgaven være å utdanne sangere som «er i stand til å definere 
seg selv». Det vil si å utvikle kompetente selvstendige individer, dyktige 
sangere med personlig egenart og integritet som gir mulighet for aner- 
kjennelse. Den vokalmusikalske kapitalen innebærer derfor å ha en evne 
til refleksjon og vilje til endring av rutiner (jf. Shilling, 2004). Slik blir det 
mulig å konvertere den vokalmusikalske kapitalen til en kulturell kapital 
som på sikt kan få en symbolsk funksjon. 

Det kan ta mange år befeste sin posisjon i feltet, og tålmodighet ser 
ut til være en viktig faktor. En sanger kan «dunke navnet igjennom» 

ved å starte i det små (Brage). Hvis sangeren er «god nok», vokser aner- 
kjennelsen, noe som gjerne fører til økt oppdragsfrekvens, større utfor- 
dringer og høyere honorar. I mange tilfeller vil en TV-opptreden eller 
det å vinne en sangkonkurranse kunne sette fart på karrieren. Helt 
avgjørende er det likevel å ha tilstedeværelse i jobbmarkedet, spesielt i 
startfasen, for å ha tilgang til nettverk. For deltidssangeren som sysler 
med flere arbeidsoppgaver både i og utenfor kunstområdet, blir dette 
ofte vanskelig å realisere. Videre svekkes den daglige motivasjonen for 
øving når tiden blir en knapphetsressurs og oppdragsfrekvensen er lav. 
Slik vil deltidssangeren ofte kunne tape terreng over tid (kap. 8). Og slik 
vokser usikkerheten. 

Pensjonsalderen ved operahusene ligger på rundt 52 år for solistene og 
56 år for koristene. Det er ikke ensbetydende med at yrkesløpet er over. 
Noen sangere, spesielt mannlige, holder det gående på et høyt nivå til 
langt opp i 60-årene og i enkelte tilfeller enda lenger, til tross for at den 
anatomiske og fysiologiske stabile fasen i en sangers liv har en estimert 
varighet på mellom 15 og 20 år (jf. Spahn & Richter, 2006, s. 121). Det jeg 
med en samlebetegnelse har valgt å kalle vokal alder, herunder sosial, bio- 
logisk, psykologisk og subjektiv alder, representerer helt andre aldersdi- 
mensjoner enn kronologisk alder. De er bundet sammen på en kompleks 
måte, men det finnes likevel ingen absolutter knyttet til det å være on 
time, off time eller out of time i den kulturen man tilhører (jf. Krueger et 
al., 1995, s. 83). Idealet om å bevare ungdommelighet og vital helse gjen- 
nom livet endrer likevel ikke det faktum at vi blir eldre, og at kropp og 
helse og vår totale kapasitet forandres kontinuerlig. Med tanke på at alde- 
ren «tynger» allerede før fylte 30 år, er det heller ingen tvil om at alder- 
sidentiteten innvirker på folks personlighet og selvbilde. I vokalfeltet får 
dette konsekvenser nettopp fordi aldersdimensjoner, aldersnormer, ste- 
reotype oppfatninger og timing av livshendelser innvirker på struktu- 
reringen av sangeres løpebaner og praksis, slik boka har vist. Og dette 
aspektet ved praksisen fører også med seg en rekke vurderinger både av 
egne og andres synge-, være- og handlemåter. 

I forbindelse med den voksende usikkerheten blir et vesentlig spørsmål 
hvordan suksess skal defineres, siden det ikke finnes eksakt kunnskap om 
hva som er nøkkelen til suksess på kunstfeltet (jf. Menger, 2014, s. 180). 

En sentral faktor for å nå fram i den risikofylte sangerverdenen, vil likevel 
være å bygge opp et omdømme. For å få anseelse, oppstår et paradoksalt 
fenomen: For å komme innenfor porten, kreves det at sangeren allerede 
må være innenfor. Det å tilhøre stallen til et agentur gir i dag den største 
muligheter for oppdrag, særlig internasjonalt. Men for å få en impresario 
må sangeren nå fram ved prøvesang, og for å få tilgang til betydningsfulle 
arenaer for prøvesang, må sangeren ha en impresario. Et lignende para- 
doks oppstår i forbindelse med søknader om støtte til egne prosjekter: 
Sangeren får ikke innvilget støtte uten anseelse, men får ikke satt i gang 
egne prosjekter uten støtte. Samtidig er det viktig å presisere at sangere 
har mange arenaer å utfolde seg på, og de er kreative. 

Arbeidet med å konstituere en spesifikk sosialisert libido eller interesse, 
krever et investeringsarbeid. Til syvende og sist vil det å beherske den 
legitime kulturen dreie seg om å beherske kulturelle koder, altså spesi- 
fikke smakspreferanser, handlemåter, talemåter og måter å ferdes på i det 
sosiale rommet. Denne «kultiveringen» er et tilegnelsesarbeid. En tidlig 
start betyr derfor å vinne tid. Det vil imidlertid være en feilslutning å tro 
at det å være sanger ikke har med vokale kvaliteter å gjøre, eller andre 
faktorer som aldersnormer og stemmefag. Og kanskje er det ikke slik 
at kroppsliggjort kultur, som kulturell kapital, i like stor grad fungerer 
«som et middel til å oppnå eksklusive fordeler» i relativt udifferensierte 
samfunn, hvor midlene for å tilegne seg kulturell arv er nokså likt fordelt 
(Bourdieu, 2006, s. 11). Med Bourdieu er poenget likevel at sangerhabi- 
tusen må være tilpasset de feltspesifikke verdier som bebor feltet. Det vil 
ikke bare kreve at sangeren kan framvise vokale ferdigheter, men at hun 
og han behersker spillereglene. 


10.3 Et rom av usikre plasser 


I boka har det usikre sangerlivet blitt belyst fra ulike ståsted med et uten- 
fra- og et innenfrablikk. En sangers karriere kan med Menger (2014) sies 
å følge «a trajectory of projects realized through a string of contractual 
transactions, and for which there exists none of the guarantees associa- 
ted with ordinary wage labour» (s. 179). Usikkerhet genererer både angst 
og glede, og karakteriseres av Menger (2014) som avstanden mellom de 

anstrengelser som investeres og målene som blir realisert (s. 118). I mot- 
setning til Bourdieu, er Menger opptatt av kunstnernes frie handlings- 
rom innenfor et handlingsfelt preget av usikkerhet og risiko. 

Det har skjedd betydelige strukturelle endringer i musikkverdenen i 
løpet av den tiden sangerinformantene har virket i feltet, fra 1970-tallet 
og fram til i dag. I boka er endringer forstått i lys av både «interne proses- 
ser» i det klassiske musikkfeltet og eksterne utviklingstrekk i samfunnet 
omkring (jf. Bjørkås, 1998, s. 20). Selv om sangermarkedet både nasjonalt 
og internasjonalt «alltid har vært vanskelig» (Stian), opplever informan- 
tene at antallet dyktige sangere, og spesielt teknisk dyktige sangere, har 
økt de siste tiårene. Mye tyder dessuten på at en ny «sangertype» er i fram- 
vekst, selv om dette framstår tvetydig. Sangeres være- og handlemåter er i 
endring, men mye består. Sangere kan derfor sies å spre seg langs et kon- 
tinuum som i hver sin ende kan illustreres ved to representanter i feltet, 
begge født i 1971: Anna Netrebko (sopranen som på mange måter inkar- 
nerer den klassiske forestilling om en operadiva) og Barbara Hannigan 
(den selvstendige, grensesprengende sopranen som gir blaffen i stemme- 
fag og sangerattityde). Også Abbing (2002, s. 298) mener å se framveksten 
av nye «typer» kunstnere med nye holdninger. Kunstnernes holdninger 
beveger seg hovedsakelig i fire retninger, hvor hver retning eksemplifi- 
serer de ulike typene: Kunstnerforskeren, den postmoderne kunstneren, 
kunsthåndverkeren og kunstnerentertaineren. De fleste moderne kunst- 
nere har trekk fra alle fire, men med ulik vektlegging. Overført til denne 
studien gir dette mening, selv om slike idealtyper ikke vært denne studi- 
ens anliggende, heller ikke å definere ulike «kunstnerroller». 

Ofte er det slik at konsekvensen av sosiale endringer først kommer til 
syne etter lang tid (Elder & Shanahan, 1997). Når det ser ut til å være 
en felles forståelse innad i informantgruppen at yngre sangere (født etter 
1975) framviser mer strategiske og beregnende handlemåter for å posi- 
sjonere seg i feltet, kan dette nettopp skyldes generasjonsforskjeller. Den 
«nye» sangertypen, som for informantene framstår mer kalkulerende og 
iscenesettende, kan også forstås som en gradvis endring av sangerhabi- 
tusen. Musikkverdenen er da heller ikke er et isolert univers, upåvirket 
av generelle samfunnsendringer. Abbing (2002) har registrert at selv om 
«personlighet» er essensielt i popverdenen, er det i større grad blitt sånn 

at «soloists and above all direcors try to ‘steal the show. This is probably 
essential if live classical music is to survive at all» (s. 173). Samtidig gir 
informantene uttrykk for at det er de mest sympatiske og samarbeidsvil- 
lige sangerne som når fram. Det er altså mange ulike og til dels motstri- 
dende oppfatninger av de egenskaper en klassisk sanger må inneha for å 
muliggjøre det å bli, være og forbli profesjonell kunstner. I illustrasjonen 
nedenfor (figur 2) har jeg samlet noen av de kvalitetene som har blitt 
uttrykt gjennom livsfortellingene, og som sangerinformantene framstiller 
som ideelle. Disse har jeg delt inn i fire hovedkategorier: 1) musikkfaglige, 
vokale og sceniske kvaliteter, 2) fysiske kvaliteter, 3) personlighetsmessige 
kvaliteter og 4) entreprenørielle kvaliteter. Kvalitetene kan samtidig for- 
stås som et svar på det sangerne opplever er usikkert. Det vil si de ideelle 


kvaliteter som kan bidra til å sikre det usikre: 


Må ha: god fysikk, 
god kroppslig koordinasjon, 
stabil og sterk helse, 
kroppslig fleksibilitet, 
en slitesterk stemme, 
god hørsel, 
et bra utseende, 
stor utholdenhet, 
et uttrykksfullt ansikt, 
formålstjenlig gestikk, 
en ungdommelig 
væremåte, 
en kropp som er 
i overensstemmelse 
med stemmefaget 
og sceniske roller. 


Må ha: sosial kompetanse, 
evne til realistisk selv- 
definering og selvvurdering, 
kunnskap om skatteregler, 
forsikring og lovverk, 
digital kompetanse. 


Må kunne: beherske selv- 
promotering og karriere- 
planlegging, opparbeide 
og opprettholde nettverk, 
forhandle kontrakter, 
søknadsskriving, 
regnskapsføring, 
føre næringsoppgave, 
beherske sosiale medier 
og ulike digitale 
plattformer. 


Figur 2. Ideelle kvaliteter for å sikre det usikre. 

Kvalitetene henger også sammen på intrikat vis. For eksempel kan fleksi- 
bilitet innebære både det å ha en fleksibel stemme, musikalsk fleksibilitet, 
kroppslig fleksibilitet og en fleksibel væremåte. Men bare et «overmen- 
neske» vil kunne inneha alle disse kvalitetene alene og på en og samme 
tid. Likevel indikeres her en felles kunnskap om de ferdigheter som san- 
gere forstår som optimale. Sett i lys av Bourdieus kapitalformer, er dette 
kompetanser som faller inn under sosial og kulturell kapital. I den kul- 
turelle kapitalen inngår også vokalmusikalsk og fysisk kapital (ervervet 
gjennom oppvekst og utdanning) som to vesentlige komponenter i de 
oppsamlede ressurser som legitimerer forskjeller i feltet. 

Når informantene forteller om overgangen mellom «det gamle» og «det 
nye», blir vurderingsaspektet i livshistoriene svært fremtredende. Det er 
tydelig at den klassiske sangens tradisjon og feltets nomos legger tunge 
føringer på hva som er de rette handlemåtene, væremåtene, syngemåtene 
og talemåtene knyttet til nettverksbygging, entreprenøriell virksomhet, 
tilganger i feltet og til livet på, bak og utenfor scenen (kap. 8 og 9). Den 
klassiske sangens tradisjon overleveres fra den eldre til den yngre san- 
gergenerasjonen. Men også livsløpene endres. Store felles forandringer i 
ungdomstiden (formingsfasen) vil kunne prege hele samfunnet over lang 
tid (jf. Frønes & Brusdal, 2001, s. 38). Unge sangere bringer andre være- 
måter, holdninger og verdier inn i feltet, som kan befeste seg etter hvert 
som disse sangerne blir eldre. Og slik avdekkes generasjonenes dynamikk 
i boka. Likevel er det bred enighet i informantgruppen om hva som kre- 
ves av en sanger i det kunstnerisk profesjonelle arbeidet, men det eksiste- 
rer ingen konsensus knyttet til hva en profesjonell sanger (eller kunstner) 
er og skal være. Hvordan denne legitimeringen konstrueres, forhandles 
og utfordres, er nettopp stridsspørsmålet i feltet. 

Muligheter for personlige valg, frihet og overskridende livshand- 
linger kombinert med en stadig voksende usikkerhet er et generelt 
utviklingstrekk i samfunnet, ikke minst i forbindelse med arbeid og rela- 
sjoner. Når Bourdieus praksisteori er anvendt som et overordnet teoretisk 
rammeverk for studien, innebærer det en forståelse av at klassiske sangeres 
løpebaner verken er privatiserte eller fullstendig preget av frie valg. Med 
tregheten (hysteresis) i habitus markerer Bourdieu (2008b, s. 99) at det 
ikke eksisterer en atskillelse av tid og rom. Som også forskningsmaterialet 

viser, kan ikke hvem som helst bli profesjonell klassisk sanger etter «do 
it yourself-metoden» (jf. Aakvaag, 2008, s. 82). De tilbakeskuende livsfor- 
tellingene vitner om at fortiden har stor betydning. Videre at avgrensede 
sosiale posisjoner, aldersdimensjoner, den kulturelle tradisjonen og sosi- 
ale konvensjoner samt nokså klare forventninger fra omgivelsene, bidrar 
til å strukturere sangerløpene og praksisen. Likevel finnes det ikke én 
standard sangerbiografi. 

Informantene tegner opp et bilde av det klassiske musikkfeltet som 
et hierarkisk system og «en kynisk verden», hvor de inntar en dominert 
posisjon med lav grad av personlig autonomi. Det er spesielt operafeltet 
som beskrives slik, men de samme mekanismene ser ut til å gjøre seg 
gjeldende på mange arenaer; både lokalt, regionalt, nasjonalt og interna- 
sjonalt. Her beskrives og vurderes ulike former for makt, konkurransefor- 
hold og dominansforhold. Videre forteller sangerne om prestasjonskrav 
og prestasjonsangst, om ensomhet, utnytting, trakassering og økono- 
misk usikkerhet som følge av ulike muligheter i feltet. Det fortelles også 
om en lengsel etter det hjemlige og trygge. Sangerne drives likevel av et 
«indre behov» for å synge, kombinert med et ønske om anerkjennelse 
både innad i feltet og utad. Det er helt tydelig at musikalske erfaringer 
har en eksistensiell dimensjon som vanskelig kan forstås på bakgrunn av 
kunnskapsarven alene (jf. Varkøy, 2012). Slik kan Bourdieus tilnærming 
på et vis oppleves reduksjonistisk. 

Som jeg har løftet fram flere steder i boka, er det lite som tyder på 
at hierarkiene i kunstfeltet har brutt sammen og at skillet mellom dag- 
ligliv og kunst er oppløst. Dette til tross for nyliberalismens frammarsj, 
også på kunstfeltet. Generelle utviklingstrekk i samfunnet påvirker selv- 
sagt feltets aktører. Når jeg har valgt en Bourdieu-inspirert tilnærming 
er musikkfeltet forstått som relativt autonomt, hvor de som bebor fel- 
tet kjemper om noe annet enn i den omkringliggende verden. Dette er 
historisk frambrakt. I løpet av 1800-tallet ble sang en av de betydelige 
måter å artikulere det intime forholdet mellom klasse og musikksmak 
(Potter, 1998, s. 86). Og helt opp til våre dager har den klassiske vokal- 
tradisjonen hatt en dominerende posisjon overfor andre vokaluttrykk 
i musikkutdanningsinstitusjonene (jf. 2.3). Til tross for den potensielle 
tendensen i retning av en vokalstilistisk pluralisme, blir sangere troligvis 

fremdeles bedømt i forhold til hvor konforme de er i tråd med gjeldende 
normer, snarere enn som enkeltindivider (Potter, 1998; Schei, 2007). De 
siste tiårene har vi imidlertid sett endring ved at den klassiske vokalstilen 
presenteres og formidles på nye måter. Dette blir særlig muliggjort av 
sangere med høy anseelse i feltet. 

I kunstfeltet er det ikke nødvendig med samme nedarvede økonomiske 
kapital som i det økonomiske feltet, heller ikke med like stor akademisk 
kapital som kreves i universitetsverdenen eller i visse sektorer av makt- 
feltet. Musikkfeltet er nettopp «en av dessa osåkra platser i det sociala 
rummet» som tilbyr vagt definerte posisjoner som snarere må skapes enn 
å overtas i ferdig tilstand (jf. Bourdieu, 2000, s. 328). Framtidsutsiktene er 
ekstremt varierende, og posisjonene elastiske og krevende. Dette er for- 
klaringen på at kunstfeltet trekker til seg og tar imot aktører med svært 
ulike egenskaper og disposisjoner. Fordi kunstneryrket (herunder sange- 
ryrket) er så vanskelig å definere, vil det ikke være snakk om en profesjon 
eller et yrke i sin egentlige betydning. I motsetning til for eksempel en 
universitetskarriere, er kunstneryrket 


i sjålva verket ett av de minst kodifierade som finns; det år också ett av de yrken 
som har svårast att tydligt definiera (och att försörja) dem som åberopar sig 
på det, och som ofta inte kan ågna sig åt denne uppgift som för dem år den 
viktigaste utan att ha ett annat arbete bredvid, som ger dem deras huvudsakliga 
inkomst. (Bourdieu, 2000, s. 329) 


Dette sær- og fellestrekket ved kunstneres arbeidsmarked er redegjort for 
i boka. Jeg finner også at yrket «klassisk sanger» kan være vanskelig å 
legitimere, og at det framstår diffust for utenomverdenen. Sangerinfor- 
mantene forteller at de stadig må forklare og forsvare hva de holder på 
med og hvorfor. Dette kan også ha å gjøre med at sangeryrket ikke har 
oppnådd samme autoritet som andre kunstneryrker i det offentlige rom, 
for eksempel forfattere. Å forstå det klassiske sangeryrket som profesjon 
vil kunne dekke over noen problemer; som at sangeryrket lar seg utdanne 
til. Med dette mener jeg at «profesjon» i enda større grad vil kunne 
underkjenne det usikre ved yrket. Men usikkerheten forsvinner ikke ved 
å kaste blår i øynene på dem som søker seg til vokalfeltet. Det er ikke 
plass til alle. Og som jeg har vist i boka, har de konstituerende trekkene 
ved sangeryrket og musikkutdanningsinstitusjonene en innebygd treghet 

som er dypt befestet i den klassiske sangens tradisjon. Disse konstitue- 
rende trekkene lar seg ikke fjerne ved å kalle yrket ved et annet navn. Til 
tross for høy mobilitet i samfunnet, er det altså en form for stabilitet ved 
praksisen, som kan forklares ved hjelp av Bourdieus feltbegrep. 

I bourdieusk forstand eksisterer ikke sangeren uten et kunstnerisk felt. 
Men konstitueringen av feltet gjennom en gradvis prosess, kan heller 
ikke konstrueres uten å gå veien om sangeren. Når sangeryrket er såpass 
vanskelig å definere, har jeg i studien anvendt feltbegrepet som «et ori- 
enteringskart» (jf. Gustavsson et al., 2012, s. 16). Dette primært for å få å 
danne et bilde av musikkfeltets posisjoner og hierarkiske struktur/makt- 
dimensjoner. Fordi alle produksjonsfelt har en spesifikk struktur som 
avhenger av fordelingen av ressurser (kapital), slites sangere langs et kon- 
tinuum mellom den autonome og heteronome polen i feltet. De synger 
ikke bare for sangens skyld, men også for å «overleve». Samtidig er det 
ikke penger som driver dem - da ville de ha valgt et annet yrke, forteller 
informantene. 

Makten til å kunne ha innflytelse på de interne kampene er ikke likt 
fordelt, men avhenger i stor grad av den posisjon som kapitalen gir. Klas- 
siske sangeres praksis: Hvor sangerne synger, hvordan de synger, hvilke 
standpunkt de tar i feltet, hva slags repertoar de foretrekker, kort sagt hva 
som er ettertraktet, er ikke bare avhengig av kapitalen alene, men også av 
deres habitus. Feltet har også en internasjonal utstrekning, både ved at 
utenlandske aktører praktiserer i hjemlige trakter og at nasjonale aktører 
praktiserer utenlands. Dessuten krysser ofte kunstnere grensene mellom 
de ulike kunstfeltene og kunstartene. På samme vis står også nasjonale og 
internasjonale musikkinstitusjoner, det være seg operahus, konserthus 
eller utdanningsinstitusjoner, i relasjon til hverandre og til det økono- 
miske og politiske feltet. Musikkfeltet består til enhver tid av spesialiserte 
aktører og institusjoner av ulike typer som involverer sangere/musikere 
(frilansere og fast ansatte på heltid eller deltid), dirigenter, regissører, pro- 
dusenter, impresarioer, sanglærere, direktører, administrativt personale, 
ulike typer støttepersonell, musikkritikere, politikere, kulturbyråkrater, 
musikkinstitusjoner, kirken, andre typer oppdragsgivere, utdanningsin- 
stitusjoner, agentbyråer, fagforeninger, medier osv. Disse posisjonene står 
i relasjon til hverandre, slik figur 3 illustrerer: 

STATEN 


Fs 


Politikere Kulturbyråkrater 


FELTET 


NETTVERK OG STØTTEAPPARAT 


Musikk- 
utdannings- 
institusjoner 


Musikk- 
institusjoner 


Kirken 


Fagforeninger 


=- Publikum 
- Musikkritikere 


Dirigenter Familie og Å 
Kantorer venner 


Regissører 
Media 


FRIVILLIG 
KULTURLIV NÆRINGSLIV 


Kunst- og kulturinstitusjoner 


MUSIKKVERKET 


TRADISJONEN 
Figur 3. Musikkfeltet - et rom av muligheter. 


Det som i bourdieusk forstand binder musikkfeltets aktører sammen, er 
kampen om definisjonsmakten. Som forskningsmaterialet viser, dreier det 
seg sett fra sangernes ståsted blant annet om hva som er god eller dårlig 
musikk (altså smakshierarkier), herunder en symbolsk kamp om hva som 
er «riktige» syngemater, handlemåter og væremåter. Det kan altså dreie seg 
om hvordan sangere skal synge, te seg, takke, hilse, protestere og tale. Kort 
sagt hva som skal sies og gjøres, både på og utenfor scenen. Slik oppstår 
også stereotypier i feltet. Den underliggende grunnstriden er å forstå som 
en «kamp» om hvem som til enhver tid er gode sangere og hvem som ikke 
er det, eller snarere - hvem som er profesjonelle, og hvem som er amatører. 

Klassiske sangere står som nevnt i en rekke ulike yrkesrelasjoner både i 
og utenfor kunstfeltet parallelt med eget sangervirke. Å være solist på heltid 
og three-prong-singer (jf. Fleming, 2005), trer fram som den ultimate posi- 
sjonen. Dette trenger nødvendigvis ikke være uttalt, men slik jeg ser det, er 

det denne posisjonen som legger føringene, og det er her den høyeste pre- 
stisjen og anerkjennelsen i feltet ligger. Det innebærer å være fortrinnsvis 
operasanger, men også å kunne gjøre klassiske konserter på andre arenaer, 
for eksempel med orkester og kor, eller liedkonserter. Noen få sangere har 
fast ansettelse, men disse stillingene er under hardt press til fordel for åre- 
målskontrakter og korttidsengasjement. Fordi konkurransen generelt er 
stor, og ekstra stor innen det lyriske sopranfaget, sjonglerer svært mange 
frilanssangere mellom oppdrag utenfor three-prong-området. Mange hel- 
tids- og deltidssangerne må beherske en «potettilværelse». Sangere er der- 
for ikke endimensjonale individer med begrensede sosiale relasjoner. De 
deltar på tvers av ulike arenaer, både i og utenfor kunstområdet, og kan sies 
å ha «multiple identiteter» (jf. Hammerslev, 2009, s. 83). 

Klassisk sanger, som en dominert posisjon i musikkfeltet, står altså i rela- 
sjon til en rekke andre posisjoner, både over- og underordnede. Som i andre 
felt, er ikke posisjonene i musikkfeltet fiks ferdige. Klassiske sangere utdan- 
nes derfor ikke til faste posisjoner, men «kan flytte (og blir flyttet) fra den 
ene posisjonen til den andre» (jf. Solhjell & Øien, 2012, s. 74). Feltets løpeba- 
ner; de individuelle bevegelser i tid gjennom posisjoner i det sosiale rommet, 
kan ha mange ulike retninger (oppover eller nedover) og bevegelige gjen- 
nomgangspunkter hvor folk treffes for kortere eller lengre tid. Dette midtre 
området mellom den autonome og den heteronome polen, blir «til et sted 
for forholdsvis mye usikkerhet og ubestemthet [...] fordi menneskene som 
treffes der for kortere eller lengre tid skaper bevegelse i posisjonene gjennom 
sine egne bevegelser» (Bourdieu, 19958, s. 168). Jo lengre tid det tar, og jo mer 
krefter man bruker for å flytte seg mellom posisjonene, desto større avstand 
er det mellom dem. Denne skjellsettende avstand er konstituerende for hans 
eller hennes posisjon eller synspunkt. Sangeren inntar, som andre aktører, 
den estetiske posisjonen som er potensielt mulig «inden for feltet af mulig- 
heder» (jf. Bourdieu, 1997, s. 69). Usikkerheten eller spenningen som opp- 
står, er det som gjør vurderingskulturen så fremtredende i sangerpraksisen. 


10.4 Vurdering som svar på usikkerhet 


Vurderingsaspektet blir en helt sentral akse i min teoretisering av sanger- 
yrket. Hele feltet oser av verdsettende vurderinger som også er knyttet til 
følelsesaspekter og personlighetstrekk. Det innebærer at informantene i 

stor grad forstår og «dømmer» både egenskaper, løpebanene og praksisen 
vurderingsmessig. Selv om det er individuelle forskjeller, er det et generelt 
trekk i forskningsmaterialet at sangerne forteller og reflekterer over sine 
livshistorier samtidig som de vurderer sine egne baner opp mot andres 
baner, og hva som kunne ha vært, eller hva som kan komme til å skje i 
framtiden ut ifra hvor de befinner seg i sine potensielle baner. Informan- 
tene vurderer også de egenskaper, både stemmemessige og personlige 
kvaliteter, som de mener er nødvendige for å kunne oppnå en profesjonell 
sangerkarriere, herunder egne og andres handlemåter; talemåter, synge- 
måter, musiseringsmåte, formidlingsmåter, væremåter, utseende, gester 
og så videre. 

Det handler alltid om «å like eller ikke like noe», erfarer informantene. 
Dette forstås i lys av de relasjoner sangere står i, det være seg sangerkolle- 
gaer eller dirigenter, produsenter, musikere, regissører, castingdirektører, 
operasjefer, impresarioer, professorer, publikum, medier, familie og ven- 
ner, samt hendelser i eget liv som i deres selvfortolkning har innvirket 
på løpebanene og muligheter for handling i feltet. Egenvurderinger er 
også fremtredende, og slik jeg tolker forskningsmaterialet vurderer kort 
sagt alle alt og alle, nærmest uavbrutt. Denne vurderingspraksisen tolker 
jeg altså som et svar på den usikkerhet som preger både sangutøverne, 
sangopplæringen, sangutøvelsen og sangeryrket. 

Noen vurderinger er sterke, mens andre oppleves vage eller snarere tve- 
tydige når de uttrykkes skriftlig eller overføres til prosa. Det kan være 
vurderinger av typen: «Egentlig synes jeg at kunstnere kan være noe herk, 
på alle nivå og i alle miljøer. Og de har bare skjønt hvordan de skal manøv- 


rere seg og er hyggelige med de rette menneskene». Eller som dette: 


Operasangerne som går inn i kirkemusikken har ikke peiling altså, for de tror 
at de skal ha lyset på seg hele tiden. Men plutselig er det en oboist som skulle ha 
hatt lyset, eller en cellist. Og hvis man ser på partiturene på den måten der, så 
blir de veldig morsomme og levende og inkluderende for alle musikerne å være 
med å spille, og det merker publikum. 


Eller som dette: 


Noen av disse gutta, de knytter kontakter og er utrolig flinke til å holde på dem 
hvis de først får en kontakt et sted. Og de mener noe i det ene øyeblikket som 
kan være ganske negativt, og i neste øyeblikk når de treffer vedkommende som 

de snakker om, så er de så hyggelige som bare det. Og hvis en jente hadde sunget 
sånn som mange av disse gutta gjør, så hadde de aldri fått jobb. De må være så 
utrolig mye bedre. Og da har det noe å gjøre med hva den som sitter og bestem- 
mer liker. Og hvem den som sitter og bestemmer liker. 


Og som dette: 


Det forundrer meg at sangere som er kjempeflinke både vokalt og på scenen 
begynner å skifte til de litt større tingene alt for tidlig, og som hele tiden drar 
det et hakk videre. Så blir det kjempesvært nede og så mister du toppen, og skal 
prøve å lappe dette sammen etter hvert. Det er sangerinne på sitt verste synes 
jeg. Det blir jo grusomt å høre på, og de er jo helt ute å kjøre. Men da har de 
allerede oppnådd en status. Gjort stor karriere, og du kan leve lenge på en sånn 
status, i ti år, mens andre som er hundre ganger bedre, de er ukjente fordi de 
kanskje ikke har psyke til å sloss for roller og som fungerer best innenfor faste 
rammer med folk som bryr seg. 


Og til slutt: 


Man blir litt provosert og litt irritert over hvordan noen sangere bruker sine 
attributter både på den ene og den andre måten. Og koketterer og griner, og 
gjør alt mulig. Og det må jeg si også, at da jeg studerte, så måtte vi jo gi ekstra 
støtte til de kvinnelige sangerne, for «de var jo så følsomme». Men alle har vi jo 
følelser. Og der synes jeg faktisk at kvinner har hatt et monopol til å bruke et 
eller annet altså, i tillegg til utseendet. At det har vært mer akseptert at de spiller 
på et større register, sett utenfra. 


Sangernes vurderinger kan forstås som en symbolsk kamp om hvilke 
oppfatninger av den sosiale verden som skal være gjeldende. Den prak- 
tiske kunnskapen som kommer til uttrykk i praksisen, drives av en 
praktisk sans gjennom en forestilling om hva som er det riktige, gode, 
kloke, sanne, rasjonelle eller fornuftige å gjøre til enhver tid. Slik kommer 
vurderingene til uttrykk gjennom forskjellige klassifikasjonsskjemaer 
eller klassifikasjonsprinsipper for hvordan man skal anskue og oppdele 
verden, det vil si forskjellige former for smak (jf. Bourdieu, 1997, 8. 24). 
Uttrykk for holdninger, personlig uttrykk og stil som for noen sangere 
kan oppleves naturlige, kan for andre oppleves prangende eller vulgære. 
Slik blir ulike smaksdommer til symbolske forskjeller som konstituerer 
seg som et «egentligt sprogsystem» (s. 24). Om dette utdyper Bourdieu 
(19994, s. 251): 

Å være kjent og anerkjent betyr også å besitte makt til å gjenkjenne og å 
anerkjenne, å stadfeste, å kunne uttrykke seg med en viss suksess om hva 
som fortjener gjenkjennelse og anerkjennelse, og mer generelt, å kunne ut- 
trykke det som er, eller enda bedre, å kunne uttrykke hva som er ved det 
som er, hva man skal mene om det, gjennom et performativt utsagn (eller 
en forutsigelse) som kan bringe det som er sagt til eksistens i samsvar med 
utsagnet. 


Symbolsk makt er en makt til å skape ting med ord, gester og kroppsspråk; 
en makt til innvielse eller til å skjule eller åpenbare ting som allerede 
er der (Bourdieu, 2008a, s. 68). Symbolsk makt dreier seg i siste instans 
om en makt til å konstruere den sosiale virkeligheten. Kampen om den 
symbolske makten kan for eksempel handle om hvilke oppfatninger 
som hvem som er «ute» og hvem som er «inne» på et gitt tidspunkt, det 
være seg sangere, instrumentalister, regissører, dirigenter, lærere, utdan- 
ningsinstitusjoner eller kulturinstitusjoner. Kampen kan også dreie seg 
om hvilke kunnskapsformer og egenskaper (for eksempel personlige, 
vokale, musikalske, sceniske, musikkfaglige) som er verdifulle og hvilke 
musikksjangre eller framføringspraksiser som er legitime eller ikke. Men 
som nevnt er sangere (med unntak av de aller største), først og fremst i en 
posisjon til å ha kunstnerisk anerkjennelse, ikke til å gi en slik anerkjen- 
nelse (jf. Solhjell & Øien, 2012, s. 320). De kan heller ikke anerkjenne seg 
selv, og dette understreker en slags maktesløshet som nettopp vil kunne 
gi seg utslag i vurderinger. 

Sangernes vurderinger kan også forstås som legitimerende «unnskyld- 
ninger», noe enkelte informanter selv er inne på. Alle vet for eksempel at 
stemmefaget i stor utstrekning er bestemmende for hvilke sceniske roller 
som er aktuelle, og på den måten kan stemmefaget anvendes som et for- 
svar, en sovepute eller en trøst. Når det gjelder selve sangutøvelsen, kan 
en annen legitimerende unnskyldning være at stemmen er sårbar. Som 
informantene uttrykker, finnes det få dager i året hvor sangformen er helt 
på topp. Overdrivelser, bakvaskelser, ironi og sarkasme av ulike typer kan 
dermed tolkes som performative eller standardiserte bortforklarings- 
prinsipper hvor ting blir satt på spissen. I noen tilfeller kan vurderingene 
dessuten forstås som et retorisk grep for å senke forventningene eller for 


å høste empati. 

Som presisert flere steder i boka, er det sangutøvelsen og musikken 
som er omdreiningspunktet i praksisen. Det er sangen det «forhandles» 
om. Men å synge er ingen sikker kunnskap, og vurdering av sangfaglige 
prestasjoner er bare «objektivt til et visst punkt, men deretter subjektivt 
herfra til månen» (Ingrid). Vurdering av vokale prestasjoner forutsetter i 
henhold til Gynnild (2010, s. 7) at vurderingskriteriene, altså kvaliteten på 
det som skal vurderes, alltid står i forhold til et normativ standard, men 
at begge størrelsene ofte blir utilstrekkelig konkretisert. Den største utfor- 
dringen i utøvende disipliner innebærer at standarder ikke er direkte mål- 
bare (s. 13). Dette skaper usikkerhet. Vurderinger står alltid i relasjon til 
noe eller noen. Den sosiale praksisen involverer sangutøvelsen, musikken 
og estetiske og kroppslige erfaringer, men også sosiale forhold, arbeids- 
marked, makt og hierarkisering. Og i siste instans er det jo slik at alle 
mennesker har et forhold til stemmen og en mening om den, bevisst eller 
ubevisst. Stemmer gjør inntrykk på oss, både positivt og negativt. 

Idealsangerlivet finnes ikke. Det å stå på de største scenene er heller 
ikke alle sangeres drøm. Jeg har vært inne på at usikkerhet kan forstås 
som avstanden mellom de investeringer som gjøres og de målene som 
oppnås (jf. Menger, 2014). Snur vi på det, vil suksess slik den oppleves, 
innebære at dette gapet er betraktelig redusert. På den måten vil sangere 
uansett posisjon kunne oppleve at de har funnet sin plass i sangerverde- 
nen. Sangere som lever på en drøm som aldri nås, blir ulykkelige. Dette 
er selvsagt trivielt. Men på grunn av sangeryrkets egenart og de krav som 
hører til praksisen, vil det være rimelig å si at en «lykkelig sanger» har 
funnet en livsstil hvor forholdet mellom de subjektive forhåpningene og 
de objektive mulighetene er i mest mulig overensstemmelse (jf. Bourdieu, 
1999a, S. 224-225). Sangere bør utfordre grensene (Brage), men ikke stå 
«på grensen av sin egen utilstrekkelighet til enhver tid» (Stian). Det gjel- 
der å finne en god balanse. 

Investeringen i sangerpraksisen vil alltid være forbundet med usik- 
kerhet, «men en begrenset usikkerhet, som på en måte er regelstyrt» 
(jf. Bourdieu, 1999a, s. 222). Derfor er spillanalogien så treffende: 


For at dette spesielle forholdet mellom subjektive forhåpninger og objektive 


muligheter, dette forholdet som bestemmer investeringen, interessen, illusio, 
skal kunne opprettes, må de objektive mulighetene plassere seg mellom det 

absolutt nødvendige og det absolutt umulige; aktørens muligheter for å vinne 
må hverken være lik null (uansett hva man gjør, så taper man) eller garantert 
sikre (uansett hva man gjør, så vinner man), eller sagt på en annen måte: Ingen- 
ting må være absolutt sikkert, uten at alt av den grunn skal være mulig. Spillet 
må ha en porsjon uvisshet, en porsjon eventualitet, eller «spillmargin», men det 
må også være en viss nødvendighet i eventualiteten og dermed en mulighet for 
kunnskap. (Bourdieu, 1999a, s. 222) 


For sangeren gjelder det altså å tilpasse målene og «begjæret» etter å 
synge til muligheten for å tilfredsstille det (jf Bourdieu, 1999a, s. 225). 
Som studien viser, er det flere sangere som har mistet sin «interesse» eller 
justert sine ambisjoner i møte med feltet. Noen har også falt fra underveis 
i yrkeslivet. Faktorer som nevnes i den forbindelse er blant annet trygg 
økonomi, barnefødsler og prioritering av familieliv. På grunn av marke- 
dets harde betingelser er det mange sangere som «knekker» og mister 
troen på både seg selv og det de driver med. Og mange blir tiet i hjel. 
Studien viser også at sangere søker «det hjemlige» for å kompensere for 
usikkerheten og det de opplever som utrygt. 

Sangerinformantene gir uttrykk for at de ikke bare synger for aner- 
kjennelsens del. De synger også for å synge. Å lykkes som sanger inne- 
bærer å ha «en indre glede, som er en kroppslig følelse», hvor det ikke 
alltid handler om å få «sånn voldsom oppmerksomhet» (Solveig). Bak 
kampen om anerkjennelse ligger det en drivkraft som knytter seg til 
den eksistensielle meningsdimensjonen i sangutøvelsen, musiseringen 
og formidlingen, selv om den alltid er relasjonell. For som Fleming 
(2005, s. 134, min oversettelse) uttrykker: «Hvorfor skulle vi ellers 
holde på?» Sang er kroppslig. Det å synge er «så veldig personlig, så 
veldig deg» (Ingrid). Sangernes valg kan derfor forstås som en «nød- 
vendighetsdiskurs» (jf. Mangset, 2004, s. 141). Profesjonelle klassiske 
sangere kan sies å investere hele sin kropp og sin væren i et felt hvor 
ikke alle har de samme mulighetene. Mange opplever derfor skuffelser. 
De får ikke livet og karrieren, altså sangerlivet, til å henge sammen. 

Vurderingskulturen blir fremtredende i møtet mellom sangerne og 
feltets «krefter». Den opplevde usikkerheten genererer vurderinger, men 
vurderingene slår på sin side tilbake på usikkerheten. Dette sirkulære 
fenomenet (figur 4) oppfatter jeg som doksisk; så selvfølgelig at infor- 
mantene ikke legger merke til det. De har alle mer eller mindre samme 

klassifiseringssystem i hodet (jf. Bourdieu, 1991, s. 107). «Det er bare 
sånn det er», sier mange når de forteller om sine sangerliv. Og selv om 
informantene gir uttrykk for en stor uvilje mot «systemet» og viser til en 
reflektert oppfatning av sangerverdenen og sangerpraksisen, er det ikke 
like sikkert at de forstår sammenhengen knyttet til hvordan denne logik- 
ken har oppstått (se også kap. 10.5). 


Usikkerhet Vurdering 


Figur 4. Usikkerhet og vurdering - et sirkulært fenomen. 


Den praktiske tro er konstituerende for tilhørighetsforholdet til fel- 
tet (jf. Bourdieu, 2007b, s. 112). Doxa hindrer at det stilles spørsmål ved 
selve prinsippene, fordi dette truer den gitte orden og overenskomstene 
som danner grunnlaget for virksomheten i den klassiske musikkverde- 
nen. Når sangerne vurderer den sosiale praksisen, er det sjelden i direkte 
opposisjon til dem som innehar de betydningsfulle posisjonene i feltet, 
selv om også dette skjer med alt hva det måtte innebære av sanksjoner. 
I det sangerne for eksempel iverksetter «sangerrevolusjoner» trues ikke 
feltet «ovenfra», men «nedenfra». Fordi feltets strukturer er historisk 
frambrakt, og dermed har en tendens til å reprodusere seg selv, er det 
sannsynligvis ingen garanti for at slike utspill skal endre allerede eta- 
blerte praksiser i feltet, i hvert fall ikke på kort sikt. Så lenge troen på at 
noen kan nå toppen av pyramiden er i spill, vil sangerlivet alltid være 
usikkert. For til syvende og sist dreier det seg om et felles anliggende 
knyttet til troen på spillets verdi. Med utgangspunkt i Bourdieu (1991, 
s. 239) vil det si at uavhengig av posisjon, bindes feltet sammen av alle 
aktører som har tilknytning til sangen (musikken), som er interessert i 
sang, som har interesser i sang og i sangens eksistens. Kort sagt de som 
lever av sangen og for sangen. 

10.5 Betraktninger 


I kapittel 4 redegjorde jeg for forskningsforløpet og reflekterte over 
anvendelsen av livshistorie som metode, vitenskapsteoretisk ståsted, 
utvalgskriterier og etiske hensyn og dilemma knyttet til mange sider av 
forskningsprosjektet. Også kvaliteten av livshistoriestudien ble diskutert 
i lys av undersøkelsens troverdighet. Jeg vil nå avslutte med noen betrakt- 
ninger omkring anvendelsen av livshistorier som metode sett i lys av det 
teoretiske rammeverket. 

I boka har livshistorier vært en kilde til å få en forståelse av klassiske 
sangeres selvfortolkninger, deres refleksjoner og vurderinger av veien de 
har gått. Gjennom livshistoriene har jeg fått innblikk i hvilke muligheter 
og begrensninger de i lys av usikkerhet på mange nivå har opplevd som 
sentrale for å få tilgang til, men også for å kunne opprettholde en posi- 
sjon i det klassiske musikkfeltet. Også hvordan sangere forholder seg til 
usikkerhet som et konstituerende vilkår. I den biografiske forskningstra- 
disjonen jeg har lagt meg tett opp imot, understrekes betydningen av 
kontekstualisering av den enkelte informants livshistorie i tid og rom. 
«En historie» vil nettopp kunne bidra til å fange inn både konteksten 
hvor livsfortellingen er lokalisert, og rammeverket for tolkningene av 
den. Goodson og Sikes (2001) uttrykker i den forbindelse: «In this way it 
is possible to gain some glimpse of, and insight into, the rupture and the 
marriage between individual lives and the social settings in which they 
are lived» (s. 107). Fordi livshistorieforskning trekker på kontekstuelle 
faktorer som virker inn på livsfortellingene, skiller denne forskningstra- 
disjonen seg fra narrativ forskning, selv om det er et slektskap. 

Jeg har i studien fulgt hver enkelt sangerinformants løpebane, og lagt 
vekt på å skrive inn disse banene i et sosialt rom. En sosial løpebane er i 
bourdieusk forstand et alternativ til livshistorie (Barrett, 2015, s. 4). Det 
sosiale livsløpet livshistoriene forsøker å gjenskape, kan på den måten 
defineres «som den serie av positioner en agent eller en viss grupp av agen- 
ter successivt innehaft i en rad rum» (Bourdieu, 2000, s. 372). For å forstå 
sangernes livshistorier (eller løpebaner) har jeg til dels gått «omveien» via 
konstruksjonen av rommet — for som Bourdieu (2004, s. 93-94) retorisk 
spør — «hvem ville finne pa å snakke om en reise uten å ha en viss fore- 
stilling om hva slags landskap den finner sted i?». Anvendelsen av ulike 

dokumenter som supplerende kilder har bidratt til å utvide forståelsen 
av dette landskapet. I boka har jeg lagt vekt på å plassere klassiske san- 
gere og den klassiske vokaltradisjonen inn i vitenskapen, i historien og i 
relasjon til musikkfeltet som sangerne sikter seg mot og handler i. Ved å 
fokusere på den historiske forankringen, erfaringen og alt som inngår i 
praksis, har konteksten blitt ontologisk forankret. 

Livshistoriene er forstått som moderate sosiale konstruksjoner, og 
innebærer at jeg har undersøkt om sangernes livsfortellinger har fulgt 
noen bestemte mønstre eller spor (jf. Mangset, 2004). Informantenes 
fortellinger helt fra tidlig barndom og gjennom alle livsfasene med sine 
overganger, kan sies å representere en måte å forstå og organisere egne 
livshistorier på; som et prosjekt som har en kronologisk og logisk orden, 
med en begynnelse; et utgangspunkt og en slutt (Bourdieu, 1995b, s. 
68). Livshistoriene, eller de selvbiografiske fortellingene, er sannsynlig- 
vis inspirert av et ønske om å skape mening, hvor blikket er rettet både 
bakover og framover for å skape begripelige forbindelser mellom sukses- 
sive stadier eller faser i en nødvendig utvikling (s. 69). En slik «artifisi- 
ell meningsskaping» om livsløpet, og en spontan oppfattelse av eget liv 
som en serie hendelser på rekke og rad, er gjerne forskeren tilbøyelig til å 
akseptere (jf. Broady, 1991, s. 391). 

Ved å anvende Bourdieus perspektiver på handling, har jeg forsøkt å 
bryte med det som kan karakteriseres som en «hverdagsforestilling» om 
livsløpet. Til tross for at jeg har forsøkt å unngå å framstille sangerlivet 
som en «totalitet», er det likevel en viss fare for at det kan oppfattes slik 
når jeg har beveget meg på langs i de tilbakeskuende livshistoriene. Også 
fordi analysekapitlenes overordnede struktur følger en form for krono- 
logisk rekkefølge som kan gi inntrykk av at hvert enkelt sangerliv har en 
endelig mening, en finale. For å sikre den interne sammenhengen i dette 
rikholdige materialet, har denne innfallsvinkelen likevel vært nødvendig. 
Parallelt med bevegelsen på langs, har jeg søkt på tvers i livshistoriene 
(jf. Haavind, 2000). Denne hermeneutiske pendlingen mellom helhet og 
del har gjort det mulig å få øye på og tematisere informantenes subjektive 
oppfatninger i lys av ulike mulighetsbetingelser gjennom sangerlivet. 

Når jeg i hovedproblemstillingen spør hvordan profesjonelle klassiske 
sangeres løpebaner og praksis konstitueres, har dette hatt en dobbelt 

funksjon. I et praksisteoretisk perspektiv er det ikke nok å søke i sanger- 
subjektet «etter mulighetsbetingelsene og begrensningene for den objek- 
tive kunnskap» (jf. Bourdieu, 1999a, s. 125). Det dreier seg også om å søke 
hver enkelt sangers habitus og en gruppe sangeres habitus sett i relasjon 
til musikkfeltet og de mulighetene som finnes der, det vil si «en særlig 
relation til et særligt univers af sandsynligheder» (Bourdieu, 2007b, s. 
108). Sangerpraksisen er verken slik jeg har konstruert den, men heller 
ikke slik sangerinformantene i retrospekt grunngir den. 
Utgangspunktet for det bourdieuske perspektivet i boka, er at i løpet av 
sangerlivet går den enkelte sanger gjennom en sosialiseringsprosess hvor 
bestemte forståelser og praksiser utvikles og internaliseres og blir en del 
av sangerens habitus. Oppkomsten av deltakernes habitus innebærer de 
forskjellige holdningssystemer eller system av disposisjoner som er erver- 
vet gjennom et bestemt livsløp, og som gir mer eller mindre fordelak- 
tige muligheter til å kunne virkeliggjøres i feltet (Bourdieu, 2000, 8. 312; 
Bourdieu & Wacquant, 1996, s. 91). Slik kan ethvert sosialt livsløp forstås 
som en spesifikk måte å ferdes gjennom det sosiale rommet, hvor habitus” 
disposisjoner kommer til uttrykk. Hver forflytning mot en ny posisjon 
markerer en etappe i den sosiale aldringen (som må ses i forhold til bio- 
logisk alder), og på veien forkaster man en mer eller mindre omfattende 
mengde erstattelige posisjoner, noe som ugjenkallelig begrenser registe- 
ret av opprinnelige forenelige muligheter (Bourdieu, 2000, s. 373). 
Hver enkelt produsent, det være seg en skribent, en kunstner eller en viten- 
skapsmann, konstruerer sitt eget skapende prosjekt ut fra en oppfatning av de 
tilgjengelige mulighetene, og denne oppfatningen er sikret gjennom de kate- 


goriene for persepsjon og verdsettelse som er skrevet inn i hans eller hennes 
habitus gjennom en bestemt løpebane. (Bourdieu, 1996, s. 121) 


Forholdet som etableres mellom den enkelte aktør og feltets krefter, for- 
stås derfor som «et forhold som objektiverer seg i en løpebane» (Bourdieu, 
1996, s. 128). Slik avhenger sangutovelsen og løpebanenes retning av san- 
gerens situerte erfaringer og de tilgjengelige kontekstuelle ressurser som 
hver enkelt til enhver tid har til rådighet. Gjennom dette konstrueres nye 
individuelle handlemåter. De objektive strukturene, forstått som ikke-de- 
terminerende mulighetsbetingelser, blir sånn sett viktige for regulering av 
handling. Disse strukturene eksisterer to ganger, det vil si som objektivitet 


543 


KAPITTEL 10 


av første grad (fordeling av materielle ressurser og midler til å tilegne seg 
knapper og goder og verdier sosialt sett). De eksisterer også i andre grad i 
form av klassifikasjonssystemer (mentale og kroppslige skjemaer) som «på 
et symbolsk plan fungerer som ramme for den enkeltes handlinger, adfærd, 
tanker, følelser og vurderinger» (Bourdieu & Wacquant, 1996, s. 21). 

Når det er sagt, har jeg flere steder i boka tatt til orde for at disse mulig- 
hetsbetingelsene ikke synes å være like skjult «bak ryggen» på infor- 
mantene, slik Bourdieu fastholder. Et eksempel er når Gitte uttrykker 
følgende: «Oppdragsgivere må jo tenke på to ting: Det ene er om sange- 
ren er god, om han kan utføre oppdraget på en tilfredsstillende måte. Det 
andre er markedsføring av den sangeren». Som Gitte er inne på handler 
det «om navn og om man er kjent, og at noen andre tror på dem»: 

Men det er selvfølgelig også fordi det er noen andre som kan tjene penger på 

dem. Og det er klart, hvis du har en kjempegod sanger som ikke er kjent så 

kommer det ikke noen folk og da er det bedre å ta en som har et navn. Så det 

er et viktig moment. Og det er jo også meget interessant, ikke sant? De agenter 


som sitter ute i verden skal også tjene penger. Og selvfølgelig vil de ikke sende 
noe skitt ut i verden. Det er en synergieffekt. 


En lignende uttalelse har Brage: «Det er klart at oppdragsgiverne skal 
finansiere sin virksomhet, og da må de jo ta noen som de tror selger. Så 
kvalitet er bra, og kjent navn er bra for dem». Umiddelbart kan det derfor 
forstås dithen at Bourdieu ved å insistere på sitt eget prosjekt om objek- 
tivering, opphøyer seg selv og sin praksisteori som den eneste veien å gå 
vitenskapelig fram for å oppnå en adekvat forståelse av verden. Overført 
til denne studien blir det derfor betimelig å reflektere over hva det er jeg 
ser, som informantene ikke ser. Har jeg klart å avdekke noe av praksi- 
sens tvetydighet ved å søke den dobbelte sannhet? Et annet spørsmål er 
om anvendelsen av Bourdieus prakseologi har sperret utsikten for noe 
annet? En måte å se dette på, er at når Bourdieu insisterer på at forskeren 
skal foreta et «dobbelt brudd», dreier det seg om å forstå en helhet som 
er større enn forståelsen av en enkelt hendelse eller en enkelt opplevelse. 
Den samme skolastiske logikken bør med andre ord ikke reflekteres likt 
både på helheten og på delene. Som nevnt flere steder, dreier det seg ikke 
om å komme fram til en ny entydighet, snarere om å understreke det 
mangetydige (jf. Frønes, 2001). Derfor har det også vært viktig å anvende 

livsløpsperspektivet for å få en bedre forståelse av tid og endring over 
tid. Videre har en tverrfaglig innfallsvinkel og noen kontrasterende per- 
spektiv og begreper stedvis bidratt til å belyse delene. Men det er beve- 
gelsen på tvers i sangernes livshistorier som har gjort det mulig å utvikle 
en analytisk forståelse som skiller seg fra informantenes selvforståelse 
(jf. Haavind, 2000, s. 176). Dette fordi det ikke dreier seg om forståelsen 
av hver enkelt sanger, men relasjonene mellom dem og feltet. 

Bourdieus habitusbegrep har tidvis bydd på motstand i arbeidet med 
denne studien. En forståelse kan med Broady (1991) være at sangeres 
eller sangergruppens habitus, som et system av disposisjoner, genererer 
de måter å handle, tenke, oppfatte og vurdere verden på som kreves i 
bestemte sosiale sammenhenger ut ifra et begrenset antall prinsipper 
(s. 229). Et argument er at det i sang, som i mange andre yrker, i stor grad 
krever «en praktisk deltakelse fra kroppens side, og dermed en mobili- 
sering av den kroppslige "intelligens som kan være bestemmende for en 
transformasjon, eller til og med en inversjon av de ordinære hierarkier» 
(Bourdieu, 1999a, s. 150). Den praktiske kunnskapen Bourdieu forfekter, 
gjør det mulig for aktøren «å fremkalle tilpassede strategier som hele tiden 
fornyes, men innenfor de strukturelle begrensninger som de er produk- 
ter av, og som definerer dem» (Bourdieu, 1999a, s. 144). Habitusformene 
vil derfor alltid endres av nye erfaringer, men aldri fullstendig, fordi vi 
alltid vil bringe fortiden med oss inn i nåtiden. Likevel opplever jeg at 
sangerinformantene er i stand til å tenke igjennom, vurdere og redegjøre 
for egne handlingsmotiver og de forhold som er knyttet til handlingene 
uten at dette skjer kontinuerlig. Og i likhet med Aslaksen (2004, s. 192) 
finner jeg at også denne studiens informanter framstår med en reflektert 
og nokså kritisk holdning, i dette tilfellet til musikkfeltet og yrkesrollen 
som sanger. 

Jeg har tatt til orde for å forstå habitus som «moderat refleksiv», blant 
annet fundert i Aarseth (2009), Crossley (2001), Giddens (1996) og Shil- 
ling (2004, 2008, 2012). Dette innebærer at aktørene er i besittelse av en 
diskursiv bevissthet som gjør dem mer kapable til å forhandle sine identi- 
teter. Det gir likevel mening at habitus «accomodates past experiences in 
a cumulative form» (Abbing, 2002, s. 91). Videre gir det mening at selv om 
ingen sangere har den samme livshistorien og habitusen derfor varierer 

fra en sanger til en annen, så deler de ofte en felles bakgrunn og et felles 
miljø. Derfor er det adekvat å snakke om det Abbing kaller en «modal» 
habitus eller gruppehabitus. 

Bourdieus praksisteori er anvendt som redskap for å få hjelp til å løfte 
informantenes livshistorier og mitt eget innenfrablikk ut av feltets ver- 
disystem (selv om noen vil hevde at Bourdieu har blitt feltets verdisystem). 
Det er sangerposisjonen som er utsiktspunktet i denne boka. Dette inne- 
bærer et begrenset utsyn, og at jeg som forsker ikke har kunnet bevege meg 
fritt mellom sangerposisjonen og andre posisjoner i feltet (jf. Hammersley, 
2009, S. 89). Samtidig tror jeg at et viktig bidrag fra denne studien nettopp 
kan være at jeg studerer sangere som sådan, mens andre studier studerer 
musikergruppen, eller enda bredere - kunstnergruppen, under ett. 

I boka har jeg argumentert for en abduktiv tilnærming, men det er selv- 
sagt en fare for at teksten stedvis bærer preg av «se hvordan teorien passer 
med mine funn», hvor sammenfall konstateres. Når det er sagt, valgte jeg 
ikke enkleste motstands vei da jeg gikk inn i Bourdieu-universet, som var 
relativt nytt for meg da jeg startet dette prosjektet. Jeg opplever at innfalls- 
vinkelen jeg har valgt, har bidratt til å utvikle min epistemiske refleksivi- 
tet som et dialektisk forhold mellom teori og forskningsmessig praksis (jf. 
Bourdieu & Wacquant, 1996, s. 45). Men fordi det sosiologiske universet 
ikke ligger innbakt i min «habitus» har dette utenfrablikket på praksisen 
også bydd på motstand. Teori kan, som Christophersen (2009) skriver, ikke 
«brukes til å autorisere eller legitimere den praksis man selv er en del av. 
Teori må tvert om kunne hjelpe forskeren å utvikle et kjølig og kritisk blikk 
på eksisterende praksis» (s. 35). Det opplever jeg i høyeste grad at perspekti- 
vene jeg har valgt har bidratt til. Samtidig har jeg muligens fanget opp sider 
ved praksisen som et utenfrablikk ikke kan på samme måte. 

I intervjusamtalene har informantene delt informasjon av svært per- 
sonlig karakter knyttet til fortidens opplevelser og framtidige forvent- 
ninger. Den sensitive informasjonen innebærer etiske dilemma som har 
bidratt til at jeg har stått overfor en dobbel utfordring: på den ene siden 
ivaretakelse av, respekt for og hensyn til informantenes integritet, og hen- 
synet til studiens formål og problemstillinger på den andre. Informan- 
tene (noen mer enn andre) beveger seg dessuten ofte inn på det som på 
hverdagsspråket kan karakteriseres som baksnakking og sladder. Jeg har 

valgt å gripe fatt i dette snarere enn å forkaste denne typen empiri, fordi 
jeg opplever at også slike vurderinger er informasjon som kan forstås som 
et «symptom» på usikkerheten praksisen gjennomsyres av. 

Det er nærliggende å tenke at jeg som innenfraperson til dels ube- 
visst har lagt til rette for at vurderingsaspektet ble sentralt i intervju- 
samtalene gjennom mine spørsmål, væremåte og tenkemåte. Videre at 
jeg fra mitt utsiktspunkt har rettet søkelyset mot sider ved praksisen 
som kan ha implikasjoner for studiens troverdighet. Samtidig forstår 
jeg vurderingskulturen som doksisk; så selvfølgelig at det ikke er sikkert 
informantene er klar over at deres livsfortellinger er fullspekket av vur- 
deringer. Ved å stille spørsmål til materialet knyttet til hvilke mulighets- 
betingelser som ligger til grunn for at informantene sier og tenker som 
de gjør, kan deres oppfattelser av verden som nevnt forstås som en sym- 
bolsk kamp om hvordan verden skal inndeles. Slik kan vurderingene, 
men også sladder, bakvaskelser og insinuasjoner, forstås som «magiske 
forsøg på kategorisering», altså en egen logikk i sangerpraksisen som til 
syvende og sist dreier seg om forhandlinger av egen identitet (jf. Bourdieu, 
20084, s. 64). 

Når jeg tar opp igjen denne tråden her, er det for å begrunne det åpen- 
bare faktum at boka har blitt lang. En måte å snevre inn på kunne ha vært 
å konsentrere boka rundt sangeres yrkesbaner. Når hensikten har vært å 
få en mer helhetlig forståelse av sangerlivet, har det likevel vært nødven- 
dig å finne trekk og mønstre ved å se alle livsfasene i sammenheng. I liket 
med Merleau-Ponty, tar Bourdieu avstand fra både det subjektivistiske og 
det objektivistiske. Følgende formulering kan være et passende credo for 
bokas holistiske tilnærming: 


Objektivismen ødelægger en del af den virkelighed, den hævder at afdække, 
i samme bevægelse, som den griber og fastfryser den. I sin yderste konse- 
kvens kan den kun fremmane konturerne af et spøgelsesagtigt subjekt og må 
nøjes med at fremstille individer og grupper som passive resonansbrædder for 
kræfter, der sætter sig igennem mekanisk ifølge deres egen logik. (Bourdieu & 
Wacquant, 1996, s. 22) 


For å ikke stivne i rigor mortis har jeg lagt vekt på en narrativ framstil- 
lingsform med sirkulære tematiske analyser og diskusjoner. I noen delka- 
pitler har jeg også lagt stor vekt på informantenes egne beskrivelser. Her 

anvendes mange sitater i flukt med den fortløpende teksten. Det viste seg 
å være svært krevende å fortette og parafrasere alt tekstinnholdet som 
hadde karakter av vurderinger. Jeg opplevde at forsøket på å omskrive 
bidro til at fortellingene mistet sitt meningsinnhold og sin autentisitet. 
Et viktig poeng i denne sammenheng er at mitt anliggende ikke har vært 
å vurdere eller (be)domme informantenes framstillinger, men å anvende 
det de forteller om sine sangerliv i en større sammenheng. Talemåtene 
sett i lys av hvilken posisjon det tales ut ifra og i forhold til hva, ble vesent- 
lig i analysen, selv om jeg ikke reflekterer eller teoretiserer dette fortlø- 
pende. Det at alle informantene opprettholder sine vurderinger, også de 
som har avsluttet sine karrierer, tolker jeg som et forsøk på å forstå hvor- 
dan sangerverdenen er oppdelt og inndelt. Vurderingene tyder ikke på 
at sangerne er likegyldige eller interessefrie i sin relasjon til sangerverde- 
nen. Snarere har den betydning og gir mening. 

Et resultat av det arbeidet som er gjort, er den reflekterte etterpåklok- 
skap analysearbeidet har brakt. Resultatene gir samtidig et grunnlag for 
nye analyser. «Denne bevegelsen fra forforståelse til etterforståelse til nye 
forforståelser er en form for generalisering - og kanskje den form for 
generalisering som er mest gyldig og relevant i fortolkende metodologi» 
(Haavind, 2000, s. 158). Når det gjelder veien videre, er det fire spor jeg 
opplever kan være svært relevante å følge opp. Det ene sporet vil være 
å undersøke hvordan unge, nyutdannede klassiske sangere opplever fel- 
tet, både utdanningspraksisen og yrkespraksisen. Dette som et ledd i 
den kritisk-konstruktive begrunnelsen som er gitt i denne studien. Det 
andre sporet kan være å få større kunnskap om aldringens utfordringer 
hos klassiske sangere som har avsluttet sine karrierer. Hvordan opplever 
de sine liv, vokalt, kunstnerisk, emosjonelt og finansielt, når de ikke len- 
ger står på en scene? Det tredje sporet, som ikke er eksplisitt teoretisert 
i boka, knytter seg til kjønnsdominans, kjønnsstereotyper samt kjønns- 
og seksuell orientering i sangerverdenen. Noe av materialet som jeg har 
lagt til side, dreier seg nettopp om dette. Andre aspekter er berørt i stu- 
dien, men jeg opplever at slike kjønnsspørsmål krever en mer konsen- 
trert analyse, hvor kjønn er hovedfokuset. Når det er sagt, aner det meg 
at noen av livshistorienes hvite flekker (jf. Danielsen, 1993b) hører inn 
under dette temaet. Et fjerde spor, som aktualiserer nåtiden, er selvsagt å 

undersøke hvilke konsekvenser koronapandemien har hatt for profesjo- 
nelle klassiske sangere spesielt. 

Det kan være betimelig å spørre seg om jeg i boka har framstilt musikk- 
feltet «som infisert av maktbegjær» (jf. Solhjell & Øien, 2012, s. 299). Å 
forstå maktutøvelse i og omkring kunsten og grunnlaget makt i kunstfel- 
tet hviler på, er en kunstsosiologisk oppgave. I denne studien har jeg ikke 
tatt for meg alle typer makt, men den symbolske makten (makten til å gi 
anerkjennelse og jakten på anerkjennelse). I en videre teoretisering av san- 
geryrket ser jeg det som aktuelt å anvende andre måter å forstå makt på. 

Til slutt vil jeg understreke at enhver livsfortelling som handler om 
egne opplevelser og erfaringer er personlig og subjektiv. Gjennom san- 
gutøvelsen lærer vi at det kan være vanskelig å sette en grense mellom 
det personlige og private. Jeg har derfor stadig stilt meg selv spørsmål om 
hvor denne grensen går, og om sangeres erfaringer kan ha interesse for 
andre. Det har ikke vært en enkel øvelse. Sangernes livshistorier er kon- 
struert i en sosial, kulturell og historisk kontekst, og skapt i en bestemt 
sammenheng i samspillet med meg som forsker. På et vis «forbryter» 
mine tolkninger seg mot sangernes livshistorier, fordi de «sier noe mer 
og noe annet» enn det informantene har sagt eller ment (jf. Ehn & Öberg, 
2011, s. 68). Nar jeg har vektlagt vurderingsaspektet i livsfortellingene, 
har jeg kanskje andre interesser enn informantene hadde tenkt seg. Mine 
tolkninger kan derfor oppleves som en «invadering» av deres liv og selv- 
bilde. Sangerne har gitt sitt samtykke til å fortelle om sine liv, ikke «til å 
bli analysert ved hjelp av forskjellige teoretiske kategorier og begreper» 
(jf. Ehn & Öberg, 2011, s. 68). Sangernes posisjon i feltet kan dessuten ha 
endret seg etter at intervjuene fant sted. Ut ifra nåsituasjonen tenker de 
kanskje annerledes om seg selv. Det at noen i ettertid vil oppleve at de er 
feiltolket, eller sågar føler seg utnyttet, er en risiko jeg må ta og leve med. 

Refleksiv sosiologi har en moralsk slagside, blant annet ved dens avslø- 
rende funksjon som skal «avmystifisere» det sosiale. Sosiologien blir slik 
å forstå en politisk vitenskap (Bourdieu & Wacquant, 1996, 8. 50-51). 
Knyttet til de etiske sidene ved yrkesutøvelsen, kan for eksempel kunst- 
nerens normer for hvordan hun skal operere «på en beslektet måte for- 
stås som en form for profesjonsetikk» (Røyseng, 2011, s. 11). Det at den 
kunstneriske ambisjonen skal gå foran kommersiell interesse, kan virke 

fullt ut forståelig innenfor sangernes tradisjonelle yrkesetikk, men besyn- 
derlig sett fra andre synsvinkler. Videre vil det å stille estetiske dommer 
også innebære etiske dommer. Den praktiske kunnskapen som kommer 
til uttrykk i handling dreier seg ikke bare om sangtekniske og musikal- 
ske ferdigheter (techne), og kommer heller ikke i aristotelisk forstand til 
uttrykk som «gode» moralske vurderinger (fronesis) alene. Holdnin- 
ger, verdier og vurderinger blir også et resultat av at sangutøving fore- 
går i sosiale relasjoner som inkluderer makt og dominansforhold. Ikke 
minst preger utøvelsen av skjønn vurderingene som musikkfeltet ser ut 
til å gjennomsyres av. Dette bidrar til å understøtte det tvetydige og usi- 
kre ved sangerpraksisen. Ut over sterke selvvurderinger, kan ingen vite 
helt sikkert hva det er som vurderes, hvordan det vurderes og hvem som 
vurderer hva. 

Gjennom hele sangerlivet har det ligget en tanke i Bjørns bakhode om at 
han kunne ha gjort ting annerledes. Han opplever at det har med selvtillit 
å gjøre, og spør retorisk: «Og hvor får du den fra?» Han mener bestemt 
at han ikke fikk den hjemme, og sikter til oppveksten i det lille bygde- 
samfunnet hvor det ikke var vanlig å flytte ut, og i hvert fall ikke å ta en 
utdanning: «Du skulle ikke gjøre noe som var annerledes. Og operasan- 
ger var i hvert fall annerledes. De snakket jo i to generasjoner om onkelen 
min som sluttet som gårdbruker og ble lærer. Og det var jo kolossalt». 
Bjørn tror det er mange i hans generasjon som har opplevd det samme. 

De siste årene har Bjørn gjort flere konserter i forbindelse med Den 
kulturelle spaserstokken. «Og da kommer gamlingene og takker deg 
for at du gjorde akkurat den eller den sangen. Og de sitter med tårer i 
øynene». Bjørn spør seg hva som er «viktige konserter». Etter et langt 
liv som sanger, har han kommet fram til at det å bygge en karriere er én 
ting, men at det viktigste må være å nå fram til publikum, uansett om det 
er på en stor operascene, i et lite grendehus eller på et gamlehjem. Bjørn 
forteller at han har tenkt mye på hva som er viktig i selve livet, og tror 
at han ville ha mistet mange av sine kjerneverdier om han hadde valgt 
å satse fulltid på sangen. Bjørn formidler samtidig at han er klar over at 
dette kan tolkes som «et selvforsvar». Og selv om han blant mange andre 
typer oppdrag har gjort over 40 operaroller, er det fremdeles mye han 
ikke har fått utrettet: «Men det er et valg å være dem på Monolitten. Og 
når man er kommet godt opp i 60-årene så skal en vel ikke ha så veldig 
store drømmer. Da er man vel litt på overtid». 

«Man sitter jo inne med noen erfaringer som har farget livet», sier 
Stian om sitt sangerliv: «Det er klart, mye hadde jeg ønsket annerledes. 
Det ble sånn som det ble». Når han går igjennom sin livshistorie, opplever 
han seg sviktet av «viktige personer», men innser samtidig at det nok var 
hans eget ansvar til syvende og sist: 

Jeg har tenkt mange tanker både i løpet av de aktive sangerårene, men også 
etterpå, og det er mange typer resonnementer man kan ha. Jeg hadde et bra 
materiale, en bra stemme og en stemme som folk likte å høre på. Jeg tror jeg 
kan tillate meg å si det. Men jeg mangler noen biter i personligheten som har 
gjort at jeg ikke har greid å sette grenser eller stille krav. Jeg tror faktisk at det 
er ganske mange sangstudenter og sangere som bærer på en type skuffelse: 
«Hvorfor sa ikke lærerne det, eller hvorfor jobbet de ikke med det? Hvorfor 
forsøkte de ikke å løse problemet på et tidlig tidspunkt? Men jeg har jo på 
mange måter valgt å legge i fra meg disse her tingene og si at jeg har hatt mange 
fine opplevelser. 


Flere informanter har sluttet som aktive sangere, blant dem Synnøve 
og Petter. Andre har tenkt på hva det vil innebære å avslutte sangerkar- 
rieren en gang i framtiden. «Jeg elsker jo det jeg holder på med når det 
er gøy!», uttrykker Hedda som spør seg hva hun skulle ha gjort hvis hun 
måtte slutte å synge: 


Altså, jeg er pedagog, men jeg har ikke lyst til å undervise. Det finnes masse man 
kan gjøre, men jeg vet ikke. Det løser seg sikkert men - hjelp! Hvis jeg slutter, 
vil jeg jo fremdeles være sanger i mitt hode. Jeg har jo identiteten min der. Av 
og til så sier jeg til meg selv at jeg kan være fornøyd fordi jeg har fått realisert. 
Jeg har opplevd så mye, jeg har vært sanger og levd av det. Selv om det går til 
helvete nå, så kan jeg i alle fall si til meg selv at jeg har vært der. Jeg vet hva det 
er! Og så kan jeg heller leke med andre ting. Gjøre mine sære små prosjekter. 
Det er ikke så ille det? 


Også Gitte er inne på at det i framtiden vil handle om å bevare 
sangeridentiteten: 


Særlig som sopran så vet jeg jo at på et tidspunkt blir mindre og mindre kon- 
serter. Så jeg er i gang med å tenke på min framtid. Det er en prosess som tar 
lang tid. Man knipser ikke bare i fingrene, for det er jo en del av ens identitet 
å stille seg opp på en scene og framføre musikk å få en klappsalve. Jeg har tatt 
noen kurs og vil kanskje bevege meg et eller annet sted hvor jeg kan bruke det 
jeg har lært gjennom et aktivt liv som sanger. Hvorfor skulle jeg skyve bort 20 
års erfaring? Altså, jeg skal selvfølgelig bruke det jeg kan, jeg må bare omforme 
det til noe, og ikke bare til undervisning. 


Det å anvende sangerlivets erfaringer for å etablere egen kreativ virk- 
somhet slik Gitte her er inne på, er noe Solveig og Petter allerede har 
iverksatt. Synnøve har derimot valgt sangundervisning som sin hoved- 
beskjeftigelse, noe også Andreas ser for seg langt fram i tid. Julia uttrykker 

på sin side at hun har tatt seg i å tenke på hvilket «sjokk» det ville ha 
blitt hvis hun brått ble syk og måtte gi seg. Fordi det har «gått sakte opp- 
over», mener hun at den naturlige veien er at det skal «gå sakte tilbake». 
Julia presiserer samtidig at sangere må bli mer selvkritiske med alderen: 
«Mange holder på for lenge, og det låter ikke bra». Tone tror også at kar- 
rieren vil opphøre av seg selv fordi det ikke lenger vil være fysisk mulig 
å synge: «En pianist vil kanskje kunne spille fint til han er 70, kanskje 
lenger. En dirigent vil kunne dirigere til han dør. Jeg trøster meg med at 
hvis jeg ikke har de alt for store kravene, så kan jeg holde på en stund til», 
sier hun. 

Kirstens største opplevelse som sanger kom i forbindelse med en 
konsert i Tyskland, hvor hun gjorde en foredragskonsert med samtids- 
musikk. Hun fikk fantastiske kritikker i avisene, og selv opplevde hun 
at det aldri før hadde stemt så godt verken teknisk eller mentalt. Det 
hun likevel tenkte var: «Dette var prikken over i-en. Jeg har aldri sun- 
get så bra. Kanskje skal jeg slutte nå? - Men jeg sa det ikke til noen». 
Dette ble Kirstens siste offentlige konsert. Hun angrer ikke, og forklarer 
at hun hadde fått sunget de verkene hun hadde drømt om å framføre, 
og at hun valgte å gi seg mens hun var på topp. «Kanskje kjente jeg 
også på at det ikke ga meg den samme gleden som før. For jeg har jo så 
mye annet som jeg synes det er kjempeartig å holde på med, og jeg ble 
jo sett der også». Skulle hun ha startet opp innenfor musikkbransjen i 
dag, hadde hun valgt å bli instrumentalist «med større muligheter for å 
spille sammen med folk; til å musisere. Og til de som vil bli sangere vil 
jeg anbefale å begynne sangutdannelsen ganske tidlig. Men det er jo et 
livslangt løp da». 

Som fast ansatt i operakoret, begynte Stian i slutten av 40-årene å plan- 
legge hva han skulle gjøre som 52-årig pensjonist. Han forteller at det var 
mange i miljøet som ikke visste hva de skulle gå til etterpå, for de hadde 
«aldri gjort noe annet enn å synge». Selv var han sikker på at en frilanstil- 
værelse ikke var aktuell. Dette hadde også med pensjonspoengopptjening 
og økonomi å gjøre. Stian opplevde likevel at det var vanskelig å starte 
en ny karriere i akademia, og at miljøet ikke var «så raust — altså at det 
jeg hadde med meg i bagasjen egentlig ikke var noe verdt». Det var heller 
ikke så givende å undervise i sang, fordi lærerstudentene ikke alltid var 

like motiverte: «Og du skal være så fleksibel på alle områder, du skal favne 
alle ting og det som står deg nærmest, sangen, det havner langt i bakevjen 
på en måte». Stian tok seg i å tenke: «Herregud, hva har jeg brukt tida på? 
Var det sånn det skulle ende liksom?» Han opplever dessuten at det har 
vært et dilemma å sette et endelig punktum, at han lenge ikke ville stenge 
døra helt: «Har jeg sluttet å synge? Og så kom det jo en del forespørsler, og 
så takket jeg ja, og så angret jeg med å takke nei igjen og sånn da. Så nå er 
det jo ingen som spør lenger, naturligvis». 

Stian synes det er trist at fast ansatte operasangere «plutselig forsvin- 
ner ut bakdøren» når de går av med pensjon: «Jeg synes operahusene har 
vært veldig dårlige på å gi disse sangerne en flott sorti». For Ingrids del 
var det imidlertid «viselig innrettet» at hun ble pensjonist i en periode 
hvor det var mye turbulens i ledelsen i operahuset. «Det var deilig å slippe 
faktisk. Men sammen med solistkollegaene gråt jeg masse. Jeg har jo levd 
der halve livet». Ingrid legger til at det er en «rar» følelse ikke å være en 
del av det, men at hun ikke ser på seg selv om «ute av dansen ennå - og 
innimellom er man jo ikke det heller». Likevel sier hun: 


Karrieren kommer ikke og besøker deg på gamlehjemmet, altså. Og det synes 
jeg vi ser: Teppet går veldig fort ned, og du blir veldig fort glemt på mange måter. 
Det er øyeblikkets opplevelse, så de sangerne som var fantastiske da jeg begynte 
og som kanskje gikk av for 15 år siden er det ingen som vet hvem er i dag. Og 
det er ganske skremmende at de færreste blir husket. 


Samtidig opplever Ingrid at hun ikke må synge. Hun tror at sangere som 
ikke er opptatt av andre ting enn å synge; «sånne sangersangere», får det 
mye tøffere når de må slutte. «Du må sette ord på hvorfor du synger og 
bevisstgjøre det for deg selv. Og når jeg nå har ferie i fire uker så får jeg 
ikke abstinenser. Da tenker jeg: "Gud, så deilig at jeg slipper». Full pensjon 
dekker regningene akkurat, forteller Ingrid. Hun har stor arbeidskapa- 
sitet og har lyst til å holde seg «gående». Hun underviser i sang, men har 
vært i tenkeboksen: «Hva har jeg egentlig lyst til å gjøre?». 

Jeg føler at jeg står ved et veiskille. Jeg kan jo synge, jeg fikser det jo. Jeg har 

ikke noen sanglige problemer og høres ikke ut som om jeg er 90. Vil jeg gi 

slipp på det? Jeg kjenner at den ligger der litt, ikke sant? Men det er noe med 

å bli frilanser. Vi fast ansatte har jo bare blitt fortalt hva vi skulle gjøre. Så jeg 


har jo ikke det nettverket, og jeg vet jo ikke hvordan jeg skal gjøre det heller. 
Man får jo lyst til å gjøre noe annet, at man på en måte blir litt forsynt. Men så 

er det utrolig gøy når du står midt oppi det. For det er livet ditt, ikke sant? Det 
er dét det handler om. Og selv om det går litt opp og ned og ikke alltid føler 
deg verdsatt, og du tenker: «Åh, jeg slutter». Men så gjør du det ikke likevel, 
ikke sant. Så det er de motsetningene der som er veldig sterke. Jeg kunne ha 
prøvesunget og søkt meg ut i igjen til Europa for å se hvordan det hadde gått. 
Da hadde jeg i hvert fall prøvd. Men jeg har ikke den «driven» lenger. Samtidig 
er det jo fantastisk å stå der å holde på, ikke sant. Om du så synger på sykehjem 
hvor noen sitter og holder seg for ørene, eller om du står på hovedscenen med 
1500 mennesker, så er det et eller annet med at du kjenner at du lever. Og hele 
den prosessen hvor du driver og leter og prøver og blir forbannet og ikke få det 
til, og hvor du jobber deg igjennom det — for det er jo ikke likt! Det er kanskje 
både det skumle og det mest spennende ved hele yrket, at ting forandrer seg 
gjennom alle årene. Og det du syntes var kjempelett da du var 21, det ville ha 
vært umulig i dag. Og motsatt. Og det du trodde du hadde skjønt i går, det fin- 
ner du ikke igjen i morgen. 


Brage er opptatt av den klassiske sangens framtid, og opplever at det er 
et tankekors at kroppen ikke er mer til stede i klassiske sangeres faglige 
selvbilde ettersom sangere jobber uten mikrofon: «Klassisk, hva er det da? 
For meg så er det alt uten mikrofon! Og det er klart at om femti år så kan 
man ikke si det lenger». Renée Fleming er også opptatt av hvordan den 
framtidige klassiske sangerverdenen vil fortone seg, og hvordan sangere 


passer inn i et større kulturelt bilde. Hun registrerer at mange 


think the answer to the salvation of classical music is to tap into the obsessi- 
on with celebrity to find artists who can make the industry seem less classical. 
Others predict that what has been called «the cult of celebrity» is a sure path to 
ruin. (Fleming, 2005, s. 131) 


Som musiker, og primært klassisk musiker, opplever Fleming (2005) at 
det hennes ansvar å forstå «both the mechanics of the business itself and 
the changing role of classical music in contemporary culture» (s. 127). 

«Det her er det siste jeg gjør!», oppfatter Henrik at mange sangere bedy- 
rer etter en konsert. Han tror ikke helt på dem, og sier lattermildt: «Det 
er bare tull, for de holder jo på. Og jeg vet ikke helt om jeg skjønner det 
selv en gang, hvorfor jeg holder på». Fleming (2005) uttrykker på sin side 
at hun selvfølgelig kunne tenke seg å synge i 20 år til eller enda lenger: 
«But if I have a good voice for just another twenty days, then I only hope 
I can be dignified enough to recognise that and step aside gracefully» 
(s. 149). 

«Det handler om å leve her og nå, om å plassere ting og legge ting fra 
seg [...] Finne en mening med tilværelsen», opplever Stian: 


Jeg kan kjenne på en sorg eller et savn - jeg sitter liksom med fasiten i hånden, 
ikke sant? Det har vært mange faser i livet som har betydd veldig mye for meg, 
og når jeg blar i utklipp så får jeg jo positive bekreftelser. Og nå har jeg kommet 
til et punkt i livet hvor jeg har kunnet ta det til meg. Ting jeg har fortrengt til 
fordel for bekymringer. Så sånn er livet vårt da. 

